
Dozvole i odobrenja. 

Br. 3194. 

Velemožni i veleučeni Gospodine! 

Vaše djelo „Duhovna razmatranja 11 ne samo ne 
sadržaje ništa, što bi se protivilo vjeri i ćudprednosti, 
nego će nasuprot biti od velike koristi za kršćanski 
život te vi'lo dobro doći i svećenstvu i puku. S toga 
Vam ovaj nadbiskupski ordinarijat dozvoljava, da to 
djelo tiskom izdadete s njegovim „dopuštenjem. 11 

Nadbiskupski duhovni stol. 

U Zagrebu 26. rujna 1890. 

Josip 

Carđ. Nadbiskup. 

Velem. i preč. gospodinu Dru. <Marfinu Štigliču, 

sveučilišnomu profesoru u Zagrebu . 

„Duhovna razmatranja 11 , što ih izdaješ lijepa su i 
dobra. U njima se glavnije i«tine naše svete vjere tumače 
za puk jezgrovito, jasno, a i ugodno, tako te čovjek 
lako prevlada protimbu pokvarene naravi, koja nam 
ne da čitati knjiga takove ruke. Mora se priznati, da 
rečena razmatranja razumljivim načinom kršćanina 
upoznavaju sa kršćanskim životom ter ga gone, da ide 
tragom, kojim je naš Gospodin hodio. Za to goruće 
želim, da se ta knjiga čim više u puku raširi, ne bi li 
mu pripomogla, da se otrese mlitavost.i, koja i njemu 
prijeti, kako je otmeniji svijet na žalost već zahvatila, 
Sarajevo dne 18. rujna 1890. 

f Josip 

Nadbiskup vrhbosanski. 






Prekasni gospodine / 

Dopisom Vašim od 17. kolovoza t. g. priposlane 
tiskane arke novoga djela, što ga pod naslovom „du¬ 
hovna razmatranja" izdati kanite, predao sam na či¬ 
tanje Monsignoru Dru. Voršaku. Pak jer me je isti 
izvijestio, da su rečena razmatranja, udešena po sistemu 
svetog Ignacije Loyole, veoma sgodna i poučna, kojima 
će se i svećenstvo naše i puk naš doista okoristiti 
moći: to Vam i ja svoju biskupsku aprobaciju za izda¬ 
nje toga djela dajem, ovlašćujuć Vas, da ju slobodno 
na čelu knjige odtisnuti možete. 

U Djakovu dne 28. kolovoza 1890. 

Josip Juraj 

Biskup. 


Broj 1752. 

ćPrečasni gospodine! 

Podneskom Vašim od 27. o. mj. zamoljena dozvola, 
da smijete po drugi put tiskom izdati Vaše djelo 
pod naslovom „Duhovna razmatranja" — ovime Vam 
se podjeljuje s time, da na naslovnom listu dadete 
odtisnuti: ,,S dopuštenjem nadbiskupskog duhovnoga 
stola zagrebačkoga". 

Nadbiskupski duhovni stol. 

U Zagrebu, 27. travnja 1897. 


Juraj. 


Pripomenak. 


Ova sam razmatranja držao u Senju mje¬ 
seca svibnja g. 1870. i 1871., a i inače često 
puta kroz godinu, imenito u svom rodnom 
mjestu Praputniku i u Zagrebu. Mnogi, koji 
su ih čuli ili u rukopisu čitali, zamoliše me, 
da ih tiskom izdam, što evo napokon i činim. 

Kako se iz kazala vidi, predmet ovim raz¬ 
matranjima jest takav, da mogu služiti ne samo 
za svibanjsku pobožnost, nego i drugda u puno 
raznim prigodama Mnogo puta kroz godinu 
dadu se upotrebiti za propovijedi, a zgodna 
se takogjer čine, da se preporuče i za du¬ 
hovno čitanje. — Navlastito pako, učiniv ov¬ 
dje ondje po koju malu promjenu, moći ih je 
rabiti prigodom duhovnih vježba, jerbo im je 
gragja u glavnom ona ista, koju ima sveti 
Ignacije Loyolski u svojoj zlatnoj knjizi 
»Exercitia Spiritualia* Pak sam zato 
i mislio, da ne će biti s gorega, ako pokažem, 
kako bi se od prilike dala u tu svrhu zgodno 
podijeliti. Čitatelj naći će tu razdiobu na koncu 
u »dodatku«, i to za osmo-dnevne, petero- 
dnevne i tro-dnevne duhovne vježbe. 




Hoće li se tko kada služiti ovim razma 
tranjima za svibanjsku pobožnost, to će mu 
možda dobro doći oni primjeri, koji se nalaze 
u prvoj polovici. 

Budući da sva razmatranja sačinjavaju je¬ 
dnu cjelinu, zato ih u samoj knjizi ne lučim. 

U izragjivanju ovih razmatranja rabio sam 
osobito ascetička djela sv. Alfonza Liguo- 
rija, onda »Raccolta di meditazioni« od A 
Ciccolinia, »limese dei hori« od Klementa 
Vigne i »Gedanken iiber die vvichtigsten 
Wahrheiten» od Humberta. 

Zahvaljujem veleuč. g. dru. J. Vo lovi ću, 
što mi je rukopis pregledao i za odobrenje 
preporučio preč. duhovnoj oblasti. 

Bilo i neznatno ovo djelce Bogu na veću 
slavu, a ljudem na spasenje! 

U Zagrebu na Malu Gospu 8. rujna 1890. 

D r - M. Štiglić. 


RAZMATRANJE PRVO. 


Po Mariji nam Bog dijeli svoje milosti. 

Pobožan običaj najljepši mjesec u godini posvetiti 
najljepšemu stvoru Božjemu, blaženoj djevici Mariji, 
ima svoj početak u Italiji, odakle se ta pobožnost po 
čitavom katoličkom svijetu raširila. Isto čuvstvo, koje 
je nekoć potaknulo Marijine štovatelje, da ju svaki dan 
trokratnim angjeoskim pozdravom počaste, ganulo je i 
prošloga vijeka neke njezine vjerne sinove, da joj po¬ 
svete najljepši i najugodniji mjesecu godini: svibanj, 
koji eto danas nastupismo. 

Pogledajte, dragi kršćani, kako se čitava narav, 
odboraviv s\oj zimni san, budi na nov život te razga- 
ljuje svoju čarobnu divotu. Proljeće je nastalo, gajevi 
su zalistali, vrtovi se zelene, trava je novim životom 
zadisala, narav svoje zelene sagove lijepim i prostranim 
dolinama razastrla, a što ne zaokupili ovi, to obu¬ 
hvatilo raznovrsno cvijeće, da č ”ieka svojom krasotom 
i mirisom začara. 

Svuda se raspaslo sve, što je živo, sve se novomu 
životu raduje. A zar da sam čovjek, čovjek, taj naj¬ 
plemenitiji stvor na zemlji, zar da on sam istim ostane 
da se ne probudi, ne preporodi ? Ne I sve ovo ima nas 
sjetiti na nov duševni život, kojim je i nama zadisati; 
na lijep cvijet krjeposti, koji treba da nam iz srca nikne. 
Nu gdje da nagjemo taj duševni život? Tko da nam 

Razmatranje prvo 


zasadi tu klicu krjeposti u srce, tko da nam ju goji i 
zalijeva? Bog je vrelo svakoga žića; od njega nam 
svaki dobar dar, svako poticalo na krjepost i polet 
srca za nebom. Ali blažena djevica Marija je onaj bla¬ 
gotvorni žlijeb, po kom nam život pritiče, ona je djeli- 
teljica nebeskih darova, ona je blagoslovljena vrata, 
kroz koja se ulazi u nebo. S toga ju i pozdravlja sv. 
mati crkva: majkom milosrgja, životom, slatkošću i 
ufanjem našim. S toga se i mi evo na početku ove svi¬ 
banjske pobožuosti sakupismo, da joj se u naručaj iz¬ 
ručimo, da ju proslavimo. Nu što hasni slaviti je a ne 
nasljedovati u krjepostima? Častimo je i slavimo, ali je 
još više nasljedujmo u krjepostima. Ovoga dakle mjeseca, 
kad se budu ruže, noćnom rosom natopljene i sunča¬ 
nim tracima ugrijane, onako lijepo oživljale i otvarale, 
spletimo i mi nebeskoj kraljici krasan vijenac mirišućih 
krjeposti, pak će nam ona biti pomoćnicom u svim 
zgodama našega života. 

Nu budući da vam se je šest godina ovoga mje¬ 
seca podjedno govorilo u slavu bi. dj. Marije, jer vam 
se je ili njezin sveti život tumačio ili njezine uzvišene 
krjeposti za nasljedovanje preporučivale, to ću vam ja 
ove godine držati tako zvane duhovne vježbe, poput 
malih misija, kao što su ih prije pet godina držali 
ovdje s velikim uspjehom časni oci Isusovci, ne bi li 
tako možda i ja koju dušu ganuo na pokoru i Bogu 
obratio. Pogje li mi to za rukom, tada će moje djelo 
biti ovjenčano najljepšom krunom, svrhu ću svoju po¬ 
stići, a Mariji bit će to najveća utjeha i radost, jer 
ona je utočište grješnika, pa upravo s toga ja se u 
ovom mom pothvatu njezinoj pomoći najviše nadam. 
Oh, da znate, kako se Marija veseli, kad grješnik pre¬ 
stane griješiti i Bogu se obrati! Učinimo dakle i mi 
Mariji to veselje, pak se obratimo Bogu i činimo po¬ 


Po Mariji nam Bog dijeli svoje milosti. 

koru. Ove duhovne vježbe dakle, što ćemo ih ovoga 
mjeseca držati, biti će i Mariji na veću slavu. 

Govorit ću pako najprije o spasenju duše, zatim o 
grijehu, onda o četirim zadnjim stvarima, napokon o Spa¬ 
sitelju našem Isusu Kristu te nekim znamenitijim isti¬ 
nama naše sv. vjere. Svakomu ću razmatranju po mo¬ 
gućnosti dodati kakov dolikujući primjer u slavu bi. 
dj. Marije. Pozivljem vas dakle, da ovoj pobožnosti pri¬ 
sustvujete u što većem broju. Sad je vrijeme prijatno, 
sad su dnevi spasenja. Nemojte dakle dopustiti, da ova 
pobožnost progje bez ploda, već se okoristite na spasenje 
duše svoje. Bog zna, hoćete li još kada doživjeti ovu 
lijepu pobožnost. Koliki su prošle godine s vama ovdje 
prisustvovali svibanjskoj pobožnosti, a sad ih pokriva 
crna zemljica. Blago njima, ako su se lanjskom po- 
božnošću poslužili na svoje spasenje! Oh kako bi se 
oni ovogodišnjom okoristili, da im je moguće! Što bi 
dakle učinili oni, učinite vi. A možda je i vama ovo 
zadnja svibanjska pobožnost. 

Počnimo dakle. 

* 

* * 

Dva su samo puta, kojima idemo u nebo: nevi¬ 
nost i pokora. Nevini smo ili nedužni, ako još nije- 
smo nikad smrtno sagriješili. A jesmo li mi tako ne¬ 
vini ? Ako jesmo, blago nama; jer sačuvamo li 
tu nedužnost do konca života, to nas onda čeka pre¬ 
lijepa kruna u nebu, stajat ćemo do prijestolja Božjega 
i slaviti bez prestanka neoskvrnutoga jaganjca. Nu 
ta naša nedužnost, dokle smo god u ovoj umrloj puti 
izvržena je mnogim pogibeljima, pa da je ne izgubimo, 
trebamo zaštite i pomoći bi. dj. Marije; ona je djeli- 
teljica Božjih milosti. Preko njezinih ruku nam pri- 
tiču zasluge sina Božjega. Tko nju ima za majku, veli 
sv. Alfonzo Liguori, taj se ne će izgubiti. Oh da znate, 

Razmatranje prvo 


dragi kršćani, koliki i koliki su nedužnost svoju saču¬ 
vali do smrti po zaštiti bi. dj. Marije! Nu koliki su ta- 
kogjer bili nedužni kao i vi, a i nedužniji od vas, pak 
su ipak pali u smrtni grijeh, u njem umrli i na vi jeke 
se izgubili, jer se nijesu izručili u zaštitu bi. dj. Marije. 

Jesmo liizgubilinedužnost, to smo onda iz¬ 
gubili najdragocjeniji biser duše naše ; izgubili smo ne¬ 
procjenjivo blago, koje se svim zlatom i srebrom ovoga 
svijeta otkupiti ne može; izgubili smo onu prekrasnu 
krunu, koja u nebu samo nevine čeka. Mi već putem 
nevinosti u nebo ne možemo; treba dakle da se dru¬ 
goga latimo, koji nam još jedini preostaje, a to je put 
pokore. A činimo li pokoru ? Ako činimo dobro, spa¬ 
sit ćemo se, samo ako do smrti u pokori ustrajemo. 
Nu kako je to teško, nesigurno. Ta koliko puta smo 
se već možda na pokoru odvažili a možda i latili se 
je, pak smo ipak natrag posrnuli; obećali smo, da već 
ne ćemo griješiti, pak nismo riječi držali. Boga smo pre¬ 
varili. Eto kako smo nestalni; pa upravo s toga nam 
treba Marijine pomoći, da nas ona u našim odlukama 
pokrijepi, da uzmognemo u pokori ustrajati do konca 
života, a i hoće, samo ako joj se budemo za to sve¬ 
srdno molili, jer ona je pomoćnica kršćana, zdravlje 
nemoćnika. 

Što pak ako smo smrtno sagriješili, a još nikada 
pokore ne činili, pa i neodlučili se na nju ? A ta¬ 
kovih nas je najviše. One grozne kletve, ona zanema¬ 
rivanja sv. mise u nedelju i blagdan, oni ružni razgo¬ 
vori i nečista ljubav, ono mršenje po petkima i posnim 
danima, ona pijanstva, otimačine, prevare, klevete, ogo¬ 
varanja što su drugo, van možda i veliki grijesi, pak to 
već kroz toliko i toliko godina, a da se na pokoru i 
sv. ispovijed ni ne misli. Jao, kako je to žalosno sta¬ 
nje ! Isus veli „Ako ne budete činili pokore, svi ćete 

jednako poginuti 1 *. (Luk. 13, 5) Dakle ili pokoru činiti 
jli se na vijeke izgubiti. Nu tko da se ne odvaži radije 
n a pokoru? A to će biti svrha ovoj našoj pobožnosti. 
Ali tko da nam u tome bude u pomoć? Tko drugi van 
ona, koju crkva nazivlje utočištem grješnika, pomoćni¬ 
com kršćana? Bogzna od kada bismo već bili izgub¬ 
ljeni, da se nije Marija za nas kod Sinka svoga zau¬ 
zela; pa kako je ona odvratila od nas srdžbu Božju, 
tako će nam pomagati i pokoru činiti da se spasimo. 
Da, ona ima biti spasenje naše, a bit će, ako se u nje¬ 
zinu zaštitu sasvim izručimo te ju cio svoj život a na¬ 
vlastito ovoga mjeseca slavimo i častimo. Ona je za 
jednu krunicu, za jedan post, najvećim grješnicima is¬ 
prosila obraćenje i opsipala ih nebrojnim milostima; 
pa što ne će učiniti nama, ako je budemo cio ovaj 
mjesec, cio život častili? S toga k njoj se utecimo, njoj 
se preporučimo! 

Prečista i neoskvrnjena djevice Marijo ! Evo nas 
na početku ovoga mjeseca prostrte pred tvojim nogama, 
da se izručimo pod tvoju zaštitu. Svrni svoj milo¬ 
stivi pogled na nas nevoljne grješnike. Primi nas pod 
svoje materinsko okrilje i pomozi nam, da polučimo 
ono, što si preduzesmo, naime spasenje duše naše. Is¬ 
prosi nam milost obraćenja, te da u pokori ustrajemo 
do konca života. Postignemo li to, hvalit ćemo te, 
majko milosrgja, sada i u vijeke! 

Primjer. 

Godine 1634. bjesnila je u Firenci u Italiji strašna 
kuga, od koje je dnevice pomiralo do 500 ljudi. S tog 
groznog prizora obratili su se mnogi i najveći grješnici 
Bogu te pokoru činili. Jednom ondješnjom bolnicom 
upravljao je tada neki o. kapucin. Ovomu se jednoga 
dana predstavi zdrav, jak i lijep mladić s molbom, da 

Razmatranje prvo 


bi služio okuženima. Otac pohvali mladića za njegovu 
dobru volju, nu pošto je imao dosta osoblja za to, ne 
primi ga. Mladiću se to na žao dalo, pak će ocu: Oče, 
ja sam došao služiti jedino iz ljubavi, bez svake plaće. 
Otac da ga ražalošćena ne odpusti, reče mu, da se za 
koji dan povrati, možda će se dotle koja služba ispraz¬ 
niti. Mladić dogje, ali ga otac ni sada ne primi. Sada, 
reče mladić, ne veže me više zavjet. Kakav zavjet ? 
zapita ga otac. Na to će mu mladić: Ja sam došao iz 
Mletaka. Tamo sam dobio veliku svotu novaca, da ov¬ 
dje ubijem jednog čovjeka. Baš kad sam na njega vre¬ 
bao, obasja me neka tajna svjetlost; Marija predoči 
mi grozotu čina, što sam ga bio nakan počiniti. Ja se 
pokajali, odoli u crkvu navještenja bi. dj. Marije, i tamo 
se pred njezinom slikom zavjetovah, da ću njoj na čast 
služiti okuženima u ovoj bolnici, što me je tolikoga zla 
oslobodila. Dobivene novce sam već povratio, a onaj 
čovjek koga sam došao ubiti, umro je od kuge. Kad je 
to čuo kapucin od mladića, primi ga. Mladić je neu¬ 
morno služio okuženima, dok se i on sam četvrti dan 
ne okuži i umre. Pred smrću se upravo skrušeno 
Bogu obratio, ispovjedio i pričestio, te za cijelo vrijeme 
svoje bolesti nije imao na jeziku drugo van preslatko 
ime Marijino. Marijo! Marijo! To mu bijahu i zadnje 
riječi, koje izgovarajući zatvori oči i blaženo umre. 

Evo vidite, dragi kršćani, koliko može prebi. dj. 
Marija. Tko da se u nju ne uzda? Da, ona je i naj¬ 
većim grješnicima isprosila milost obraćenja i pokore, 
pak će i nama. Ona skrušenoga grješnika nikad ne 
zapušta, već se za njega uvijek moli, sada i na smrt¬ 
nom času. Sveta Marijo, majko Božja, moli za nas 
grješnike sada i u čas smrti naše. Amen. 

RAZMATRANJE DRUGO. 


0 postanku i svrsi čovjeka. 

Najprije prosimo Boga, da nam rasvijetli um, e 
bismo spoznali svoj postanak i svrhu. 

Pred pedeset, sto, tisuću godina bio je svijet, a 
nas nije bilo. Nije bilo niti mene, koji evo govorim, 
niti vas, koji me slušate. Pak gdje smo tada bili ? Nije 
nas bilo. A kako smo došli na ovaj svijet ? Tko nas je 
ovdje postavio? — Jesmo li se možebit sami stvorili? 
Ne, jer česa nije bilo, nije moglo stvarati. — Ili smo 
možebit slučajno došli na ovaj svijet? Ne, jer slu¬ 
čaj je riječ prazna; niti može slučaj proizvesti tako 
savršeno i trajno biće, kao što je čovjek, a još manje 
ovako divno uzdržati red, što ga opažamo u svijetu. — 
Ili su nas možebit roditelji stvorili? Ne, jer oni nam 
nijesu mogli ovako lijepo složiti tijelo i poredati uda, a 
još manje dati nam besmrtnu dušu. Koliki bi roditelji 
rado imali djece, pak ih nemaju! Stoga pravo reče 
mati Makabejska sinovima svojim : „Ne znam, kako ste 
došli u utrobu moju; jer ja vam ne dadoh ni duh ni 
dušu ni život, nit vam ja umijesih uda“. (II. Mak. 7, 22.) 
Tko nas je dakle stvorio ? Da možemo na ovo pi¬ 
tanje odgovoriti, treba da idemo natrag, puno natrag, 
natrag prije nego što bijaše ovaj svijet. Pak tko je bio 
tada? Sam Bog, koji je jedino od vijeka, koji je stvo¬ 
rio nebo i zemlju, te je svim stvorovima početak, jer je 
sve iz ništa stvorio. Taj dakle morao je stvoriti i nas. 
Da, tako nam kaže i razum. A što nas uči vjera? Sv. 
pismo veli: „Bog stvori čovjeka 11 . (I. Moj. I, 27.) Da¬ 
kle Bog nas je stvorio. On nam je ovako divno sasta¬ 
vio tijelo, poredao uda i dao nam besmrtnu dušu. Sv. 

Razmatranje drugo. 


pismo veli: „Stvori Bog čovjeka ... i udahne mu dušu.“ 
(I. Moj. 2, 7.) Mi slavimo velike umjetnike, ponosimo 
se slikom kojega glasovitoga slikara, a gle nas je sam 
svemogući Bog na ovaj svijet postavio. Kad je tomu 
tako, hvalimo i mi Gospodinu Bogu te zavapimo s mu¬ 
drim Salomonom: „Jedan je najviši svenogući Stvo- 
rac . . . gospodujući Bog.“ (Crkv. 1, 8.) 

A zašto nas je Bog stvorio ? Možebit nas je samo 
tako bacio u svijet, kao što dijete baci kamen na ulicu, 
bez svake svrhe ? Ne, jer nijedan pametan čovjek ne 
radi ništa bez svrhe, a kamo li Bog, koji je sama mu¬ 
drost. — Ili smo možebit zato na svijetu, da sku¬ 
pljamo blago i bogatstvo ili da se dočepamo časti i 
dostojanstva? Ne, jer to je za mnoge nemoguće, a koji 
to i postignu, nijesu nikada pravo srećni i zadovoljni: 
k tomu sve je to nesigurno, jer se svaki čas može iz¬ 
gubiti. — Ili smo možebit zato na svijetu, da se svojom 
ljepotom ponosimo i gizdavo odijevamo, da samo jedemo, 
pijemo, počivamo i spavamo itd. ? 0 kad bi to bila 
naša svrha, tada bismo bili ispod živine. Ta kolike ži¬ 
votinje, da samo na prvo odgovorim, nijesu ljepše od nas, 
ljepše nakićene nego mi; pače mi ih i gole rado gle¬ 
damo i gladimo, dok mi svoje tijelo moramo od 
srama pokrivati i to većinom onim, što je na životi¬ 
njama naraslo, kao dlakom, vunom, perjem, kožom itd. 
Pak nije li veliko bezumlje htjeti se tugjim gizdati, 
onim, što na nijemom živinčetu raste, čime su živo¬ 
tinje pokrivene? — Ili smo možda zato na svijetu, da 
tijelu svomu ugagjamo, grijehu služimo ? 0 za to pak još 
najmanje, jer sve tjelesne požude nas nasititi ne mogu ; 
pače one nam škode i duši i tijelu, a i sam razum 
kaže, da je to zlo, po tom zabranjeno. Tko bi se da¬ 
kle usudio ma samo pomisliti, da nas je Bog samo 
zato stvorio, da zlo radimo ? Kad bi to bilo, onda 

Bog ne bi bio svet; Bog ne bi bio Bog, a kad Boga 
ne bi bilo, ne bi bilo ni svijeta ni nas. 

Čovjek dakle kao razuman stvor mora biti stvoren 
za nešto višega; svrha njegova mu mora posve odgo¬ 
varati. Kako god je Bog svakomu stvoru ustanovio 
svoju svrhu, isto tako je i čovjeku opredijelio njemu 
dolikujući! svrhu. Sunce je Bog stvorio da rasvijetljuje 
i topli, zemlju da rodi, vatru da grije itd. Tako je i 
čovjeku morao opredijeliti posebnu svrhu. Budući da je 
čovjek megju svim vidljivim stvorovima najplemenitiji, 
to mu je morao opredijeliti i najplemenitiju svrhu, jer 
najplemenitijemu stvoru hoće se i najplemenitija svrha. 
I zbilja, iza kako se je Bog sam sobom savjetovao, 
upotrebio je svoju neizmjernu mudrost, svemogućstvo i 
dobrotu, da stvori čovjeka, a stvori ga na sliku i pri¬ 
liku svoju. „Stvori Bog čovjeka na priliku svoju; na 
priliku Božju stvori njega“ (I. Moj. 1, 27.) Da, on ga 
je obdario razumom, da može spoznati; srcem, da može 
ljubiti; voljom, da može htjeti. Pa zar mislite, da mu 
je te darove badava dao; da ga je u svijet bacio, da 
živi po svojoj volji ? 0 ne, on ga je nadario razumom, 
da njega spozna; srcem, da njega ljubi; voljom, da mu 
služi. Zasramimo se dakle, što na to dosele nijesmo mi¬ 
slili, što to dosele nijesmo vršili. Da tu istinu razu- 
mimo, ne treba baš da budemo kršćani; dosta je biti 
ljudi. Ta to može doseći svaki čovjek, pa i ne znao on 
za nauk Isusov. Pa ako mi toga ne ćemo da razumijemo, 
ako mislimo, da nad nama nema većega gospodara, 
da smo mi sami sobom gospodari, tada mi nemamo 
pameti, te ne znamo, što govorimo. Svrha naša mora 
biti vrijedna i nas i Onoga, koji nas je stvorio. 

Zašto nas je dakle Bog stvorio; zašto smo tu na 
svijetu? Želite li znati? Neka vam to kaže sam Onaj, 
koji nas je stvorio. Bog pako kod Izaije proroka (43, 7.) 

veli: „Sebi na slavu stvorili njega“ t. j. čovjeka. 
Dakle sebi na slavu stvorio nas je Bog. Jeste li čuli; 
jeste li razumjeli? Znate li sada zašto nas je Bog stvo¬ 
rio; zašto smo na svijetu? Bog nas je stvorio zato, 
da njega slavimo, častimo, da mu služimo, i da se spa¬ 
simo. Eto naše svrhe. Sv. Pavao piše Rimljanima (6, 
22.): „Plod vaš je posvećenje, a svrha život vječni,“ 
kao da bi htio reći: Svrha vaša, o Rimljani, je ta, da 
se na ovom svijetu posvetite, a na drugom dobijete 
vječno blaženstvo. Ta je svrha svima nama i jao sva¬ 
komu, koji te svrhe ne postigne. Mi smo dakle zato 
na ovom svijetu, da se ovdje posvetimo, a na drugom 
svijetu spasimo. Jeste li čuli; jeste li razumjeli ? 
Promotrimo dobro ovu znamenitu istinu i usadimo je 
duboko u pamet. Bog nas je mogao ne stvoriti, ali 
kad nas je već htio stvoriti, nije nas mogao stvoriti 
za drugo, van za sebe. 0 kako smo sretni dakle mi 
ljudi! Mi smo stvoreni za Boga, da njega uživamo. Koli 
sretnim cijenimo mi prvorogjenca kraljeva, jer je od- 
regjen, da jednom zaposjedne kraljevstvo očino. Gle¬ 
dajte, mi smo još sretniji, jer smo zvani, da budemo 
baštinici kraljevstva nebeskoga. Mudri Salomon veli: 
„Boga se boj, obslužavaj njegove zapovijedi, to bo je du¬ 
žan svaki čovjek“. (Prop. 12, 18.) Da, Boga se bojati i 
njegove zapovijedi obdržavati, to mora svaki čovjek, bio 
on učen ili neuk, prost ili plemenit, gospodar ili sluga, 
svećenik ili svetovnjak, bogat ili siromah, zanatlija ili 
književnik; stanovao on u gradu ili na selu; orao on 
na polju ili plovio po moru; nosio on zlatnu krunu 
na glavi ili prosjački štap u ruci. Dužan je to svaki 
čovjek i to cio čovjek: dušom i tijelom, mišlju, riječju 
i činom. To je prva i najglavnija istina naše sv. vjere. 
To znadu j malena djeca, koja tek idu u školu, jer to 
je prvo pitanje, što ga u katekizmu uče: „Zašto smo 

D a svijetu ?“ „Na svijetu smo zato, da Boga spoznamo, 
ljubimo, služimo i tako u nebo dogjemo.“ Znadu to sva 
školska djeca, a znali smo to i mi, dok smo kao djeca 
išli u školu; nu čim smo odrasli, zaboravili smo te 
lijepe istine, taj prekrasni nauk. Nu sada promozgajmo 
taj nauk i nastojmo ga što bolje razumjeti i vršiti. 
Blažen onaj, koji ga razumije i vrši. Recimo dakle: Mi 
smo zato na svijetu, da Bogu služimo i da se spa¬ 
simo. 0 kako kratak je taj nauk! Naučimo ga se da¬ 
kle dobro i opetujmo ga često : Ja sam zato na svijetu, 
da Bogu služim i da se spasim. Može li biti koji nauk 
kraći od ovoga, istinitiji od ovoga, spasonosniji od 
ovoga ? Tko ovoga nauka ne zna, ili ga se ne drži bo¬ 
lje bi bilo, da ga ni nije na svijetu. Što koristi carevima 
i vladarima sva njihova moć i dostojanstvo; što koristi 
bogatašima i velikašima sve njihovo blago i sjaj; što 
koristi mudracima i učenjacima sva njihova mudrost i 
znanost, ako ovoga nauka ne znadu i ne brinu se za 
spasenje svoje duše? Nu spasenje je duše posao vrlo te¬ 
žak. Ono se ne kupuje nit srebrom nit zlatom, ni nov¬ 
cem nit dragim kamenjem, već samo dobrim djelima. 
Tko se hoće spasti, nije dosta, da je svet, već treba da 
u svetosti do smrti ustraje. Tko hoće da postigne nebo, 
taj treba da svu silu zato upotrebi. Isus veli: „Kra¬ 
ljevstvo nebesko silu trpi i siledžije ga otimlju.“ Sad 
razumijem, zašto su se toliki mladići plemenitih i bo¬ 
gatih obitelji odrekli svijeta i u pustinju se povu¬ 
kli. Sad razumijem, zašto su tolike djevojke sakri¬ 
vale svoju ljepotu, samo da se nikomu na svijetu 
ne dopadnu, nego samo Isusu i u samostan se poza¬ 
tvarale. Sad znadem, zašto su toliki sveci ostavili 
svijet i činili pokoru. Želite li i vi znati zašto ? Pitajte 
sv. Antona pustinjaka, sv. Jeronima, sv. Terezu, sv. 
Angjelu Merici, pak će vam odgovoriti: Činili smo to 

8 

Razmatranje drugo. 


zato, da s ovim svijetom ne poginemo, da se spasimo. 
Tako su oni oteli kraljevstvo nebesko. Da, činili su 
to sveci, pa i mnogo više, pak još su se bojali umrijeti 
i doći pred sud Božji; još ni jesu bili sigurni, da će se 
spasti. Starac Hilarijon je cio svoj život služio Bogu, 
pak se još bojao smrti. Sam je sebi na umoru govorio: 
Osamdeset godina služio si Bogu, pak se još bojiš 
umrijeti! A što će biti od nas, koji uvijek služimo svije¬ 
tu, a Bogu i duši malo ili ništa? Na što ćemo se mi 
osloniti ? Pogledajmo malko na naš prošasti život, u 
mladost. A što vidimo ? Tko da se od nas ne zapanji 
te ne zavapi s okrunjenim prorokom : „Grijeha mladosti 
moje i ludosti moje nemoj se spominjati Gospodine. 1 ' 
„Zbog grijeha mladosti moje nemoj me osuditi Bože.“ 
— Kako pak sada živimo ? Na samu, u društvu ? Is¬ 
pitajmo malko naša svagdanja djela, riječi, misli. Kako 
se vladamo kod kuće, vani, u crkvi? Joj, koliko zlih 
čina počinjamo svaki dan; koliko pšovaka, ogovoia, 
kleveta, besramnosti izgovaraju naša usta; a u kako 
zlim i gadnim mislima i željama utopljena nam je pamet 
i srce ! Hoće li to reći služiti Bogu ? tako li se mislimo 
spasti ? Da, mi nemamo dobrih djela, na koja bismo 
se mogli osloniti, a mnogo toga, zbog česa možemo 
biti svaki čas osugjeni. 0 koli nesigurno je dakle naše 
spasenje! S toga obratimo se k Bogu dok je vrijeme, 
služimo mu vjerno i ustrajno, da osiguramo sebi 
spasenje. 

Primjer. 

Jednom igjaše mimo jedne pariške crkve bi. dj. 
Marije neki vojnički satnik. Čuvši, da se unutri vrši 
popoldanja služba Božja, ugje i on unutar iz puke 
zvedljivosti, te se stavi pred žrtvenik preslatkoga srca 
Marijina. Bilo to na dan sv. Augustina biskupa. Pro- 

povjednik, koji je upravo tada govorio u slavu ovoga 
sveca, spomenu kako je sveti Augustin od velikoga 
grješnika postao velikim svecem. U govoru spomenu 
Afriku, gdje se svetac rodio i živio, i Rim, gdje mu 
počiva tijelo. Satnika, koji nedavno vojevaše u Africi 
i Italiji, propovijed je osobito zanimala, pošto su mu 
ta mjesta bila poznata. On osta u crkvi do konca pro¬ 
povijedi. Na koncu opomene propovjednik prisutne, da 
sc pomole za obraćenje onoga od prisutnih, koji nji¬ 
hove molitve najviše treba. Satnik osjetiv, da je baš 
on taj grješnik, koji molitve prisutnih slušatelja najviše 
treba, padne ničiće i počne se moliti bi. dj. Mariji. 
Moguča ova djevica ne dopusti, da pogine duša, koja 
se od srca njoj moli Satnik poslije dovršene službe 
Božje ode skrušena srca kući, nu nema mira ni pokoja. 
Dočekav jedva svanuće drugoga dana, ui-ani u onu 
istu crkvu, te ispripovjedi sve onome propovjedniku, 
koji bješe ujedno i ravnatelj one crkve. Ovomu očitova 
želju, da se odlučio obratiti poput sv. Augustina, a jer 
nije bio kršten, do mala s velikom pobožnošću primi šv. 
krst, potvrdu i pričest, te življaše odsad pobožno i sveto. 

Eto kako je moguća mati Božja, kako pomaže i 
onima, koji nijesu kršćeni. Koliko više pomoći će nam 
kršćanima; koji smo njezina djeca; ta sveta je crkva 
nazivlje pomoćnicom kršćana. Ispitajmo se, nijesmo Ii 
i mi možebit sada u smrtnome grijehu. Ako jesmo, pad- 
nimo ničice pred bi. dj. Mariju i molimo je vruće, da r 
nam se smiluje, da nam isprosi milost obraćenja. Nu to 
nije dosta. Mi treba da se i skrušeno ispovjedimo, jer 
samo u sakramentu pokore opraštaju nam se smrtni 
grijesi. A pohagjajmo rado i službu Božju te slušajmo 
marljivo riječ Božju i kršćanski nauk, jer i o tome može 
visiti naše spasenje. Amen. 

RAZMATRANJE TREĆE. 


0 Spasenju duše. 

Jučer smo razmatrali, zašto smo na svijetu, danas 
pako promatrajmo, koli dragocjena je duša naša i kako 
se za ništa toliko ne moramo brinuti, koliko za njeno 
spasenje. 

Vrijednost naše duše upoznat ćemo najbolje onda, 
ako promislimo, kako ju je Bog stvorio. Prije nego 
Bog stvori čovjeka, savjetovale su se sve tri Božanske 
osobe, da ga stvore na svoju priliku: „Načinimo čo¬ 
vjeka na sliku i priliku našu.“ (I. Moj. 1. 26.) A mudri 
Salomon veli: Stvori Bog čovjeka . . .; na sliku 
prilike svoje stvori ga.“ (Mudr. 2, 23) Budući pako 
da Bog nema tijela, jer je samo najsavršeniji duh, 
to je čovjek samo dušom na njegovu priliku stvoren. Koli 
dragocjena dakle mora biti duša naša, kad je na sliku 
i priliku Božju stvorena! A mislimo li mi kada na to? 
0 koliko puta smo ovu sliku nagrdili grjehom i za¬ 
mijenili je vražjom slikom! 

Da još bolje upoznamo vrijednost duše naše, pro¬ 
mislimo samo, tko ju je otkupio i čime? Duša naša bi¬ 
jaše izgubljena, izgubljena za uvijek; pala je u vražje 
sužanjstvo. Pak tko nam ju je otkupio ? Onaj isti, koji 
ju je stvorio. Pa što je dao za nju? Srebro? Više. 
Zlato? Više. Dragocjeno kamenje? Ne; sve to bijaše 
premalo. Dao je neizmjerno više, dao je svoga jedino- 
rogjenoga Sina; život njegov, krv njegovu. — Kad mi 
štogod kupimo za jedan forint, tada kažemo, da to 
vrijedi jedan forint. Ako je dakle Isus, Sin Božji otku¬ 
pio dušu našu svojim životom, svojom krvlju, tada duša 
naša vrijedi toliko, koliko vrijedi život njegov, koliko 

vrijedi neprocijenjena krv njegova. Pa ipak koliko 
puta smo već mi dušu svoju prodali za malenu cijenu: 
za kratku tjelesnu nasladu, za komad mesa u petak, 
za jednu nečistu želju! Što biste rekli o velikom po¬ 
sjedniku, koji bi sav svoj imetak prodao za jedan novčić? 
A gledajte mi još veće blago prodajemo još za manju 
cijenu. Duša naša odregjena je, da se s Bogom sjedini 
u nebu i da kraj njegova prijestola uživa vječno bla¬ 
ženstvo, a mi dopuštamo, da bludi po najgadnijim sli¬ 
kama i valja se u kaljuži nečistoće. 

Ako je duša naša tako dragocjena, kolikom pom- 
njom treba da se trsimo za njezino spasenje 1 Tu se 
radi o dobitku ili gubitku neba, o sretnoj ili nesretnoj 
vječnosti. Pa ipak kako se ljudi za sve više brinu nego 
za dušno spasenje, jer se brinu mnogo samo za tijelo 
i za ovaj vremeniti život, a za dušu i vječno spasenje 
malo ili ništa. Nalaze vremena za zabave, šetnju, ple¬ 
sove, pa i za iste grijehe, a za molitvu, ispovijed, slu¬ 
šanje sv. mise nemaju vremena. Na posijelu i plesu i 
cijela im je noć prekratka, a u crkvi im je i pol sata 
predugo. Na plesu podnose lako i znoj i sparinu, a u 
crkvi im je i najmanja teška. 0 kad bi se samo de¬ 
seti dio skrbili za dušu, koliko se skrbe za tijelo! 
Dušu, dušu spasiti, to nam ima biti svima prva i naj- 
glavnija briga, jer što koristi čovjeku, ako sav svijet 
dobije, a dušu izgubi ? A i Isus veli: „Tražite naj¬ 
prije kraljevstvo Božje" (Mat. 6, 33.) i opet: „Ugjite 
na uska vrata, jer su široka vrata i širok put, što 
vode u propast ... A kako su uska vrata i kako je 
tijesan put, što vodi u život". (Mat. 7, 13, 14.) 

Učimo se od Spasitelja Isusa i svetaca cijeniti i 
brinuti se za spasenje duše. Kolike muke i kako gro¬ 
znu smrt pretrpi Isus na križu, da duše naše spasi I 
A što sve ne podnesoše mučenici, čemu se ne odrekoše 

Razmatranje treće 


pokornici, da dušu svoju ne izgube, da ju spase? Uči¬ 
mo se od tolikih pobožnih ljudi cijeniti dušu, koji iz 
ljubavi k dušnom spasenju prezirahu sve časti i bo¬ 
gatstva ovoga svijeta. 

Premda od Boga visi naše spasenje, ipak i mi 
moramo za nj uz Boga raditi. Sv. Augustin veli: „Koji 
te stvori bez tebe, ne će te spasti bez tebe“. Suviše 
je to tako naš posao, da ga nitko drugi mjesto nas ne 
može ovršiti. Na tom nam je cijeli život raditi, bez 
prestanka, sve do zadnjega daha. 

Ništa nije tako znamenito kao spas duše, jer svaki 
drugi gubitak može se nekako nadomjestiti, ali gubi¬ 
tak duše ne može se više nikad nadoknaditi. Izgubiš 
li pravdu, zdravlje, novac itd., možeš se nadati, da ćeš 
to opet dobiti; izgubiš li pako dušu, tu već onda ne¬ 
ma pomoći, taj se gubitak nikada više popraviti ne 
može. Čovjek samo jedan put umire, i ako taj put zlo 
umre, za njega je već za uvijek gotovo, duša je nje¬ 
gova za uvijek izguljena. Koliko imaš ruku, nogu ? 
Dvije. A duša ? Samo jeduu. Izgubiš li jednu ruku ili 
nogu, ostane ti još druga; nu ako izgubiš dušu, nemaš 
više druge, koju bi mogao spasti. Kad bi čovjek imao 
dvije duše, mogao bi sebi lako pomoći; ako bi izgubio 
jednu, nastojao bi spasti drugu. Ali ovako nema nego 
jednu i ako ovu izgubi, sve je izgubio. Isus veli: „Što 
koristi čovjeku, ako sav svijet dobije, a duši svojoj 
naudi ?“ (Mat. 7, 26.) Koliki se carevi i kraljevi, ple¬ 
mići i bogataši, dostojanstvenici i poglavari muče sada 
u paklu I Šta im koristi sada sva njihova vlast, časti 
i bogatstvo, kad se sada moraju mučiti u paklu ? Da, 
ljudi znadu, da će umrijeti, da ih poslije smrti čeka 
strog sud Božji, vjeruju u pakao, u vječnost, pa ipak 
živu tako, kano da ne će nikada umrijeti, kano da ne 
bi bilo ni pakla ni vječnosti. 

Kad izgubiš rubac, prsten, novac ili drugu sličnu 
stvar, kako ti je žao ! A kad smrtnim grijehom izgubiš 
raj, vječno blaženstvo; Boga, najveće dobro; dušu svoju, 
uišta ne mariš ? Kad se opečeš na vatru, kako te boli, 
plačeš; a kad smrtnim grijehom zaslužiš vječne paklene 
muke, još se smiješ i veseliš. Prije nekoliko godina 
jedan portugiski mladić u jednu večer u Beču proigrao 
sav svoj imetak od 50.000 for. Kad vidi, da već u 
džepu nema ni jednoga novčića, gorko zaplaka i od 
velike žalosti još one iste večeri poludi tako, da su 
ga smjesta morali odnesti u ludnicu. Ovaj mladić iz¬ 
gubio je samo 50.000 for. pak je plakao i od žalosti 
poludio, a nama, kad smrtnim grijehom izgubimo dušu 
i zaslužimo vječne paklene muke, ništa nije žao. 

Dušu, dušu spasiti, to nam ima biti prva i naj¬ 
veća briga. Nije baš potrebito, da budemo zdravi, ve¬ 
liki, bogati, čašćeni, da dugo živimo itd., nego samo 
jedno jest neophodno potrebito: da spasimo dušu. Bog 
nas nije stvorio, da budemo čašćeni, bogati, zdravi, da 
dugo živimo itd., već jedino da se spasimo. Dapače po 
nauku sv. evangjelja bolje je da si mržen, siromašan, 
bolestan itd., jer možeš lakše sebi zaslužiti nebo, spasti 
se. Isus veli: „Blago siromašnima duhom . . . Blago 
onima, koji gladuju i žegjaju pravdu . . . Blago onima, 
koji progonstvo trpe radi pravde; jer je njihovo kra¬ 
ljevstvo nebesko 11 . (Mat. 5.) I opet: „Tko ne nosi križa 
svojega i ne ide za mnom, ne može biti moj učenik 11 . 
(Luk. 14, 27.) I zbilja, šta koristi biti zdrav, pak umri¬ 
jeti u paklu; a šta škodi biti bolestan, pak živjeti u 
nebu ? Šta koristi biti bogat, pak se izgubiti; a šta škodi 
biti siromašan, pak se spasti ? Šta koristi biti čašćen, 
pak se srušiti u pakao; a šta škodi biti preziran, pak 
se podići u nebo ? Šta ti koristi živjeti dugo, pak se 
na vijeke mučiti u paklu; a šta ti škodi umrijeti rano, 

pak da se na vijeke veseliš u nebu? Ili se spasti ili 
izgubiti; srednjega puta nema. Ako se ne spasiš, iz¬ 
gubit ćeš se. Tu ne valja kazati: E pa ako i ne do- 
gjem u nebo ... Ne! Ili raj ili pakao. Jedno od ovoga 
dvojega. Ili na vijeke veseliti se s Bogom u nebu, ili 
na vijeke mučiti se s prokletima u paklu. 

Za ništa se dakle ne moramo toliko skrbiti koliko 
za spasenje duše. Pa ipak kako se ljudi mnogo više brinu 
za sve nego za dušu. Imadu li kakvu pravdu, hoće li 
stupiti u ženidbeni stalež, poduzeti kakvu trgovinu, 
kupiti kakvo zemljište itd., koliko tada misle, pitaju za 
savjet tako, da više puta niti spavati ne mogu, a na 
spasenje duše niti ne misle, nit za nj štogod čine, nego 
dapače mnogo toga rade na njegovu propast. Mnogi 
tako živu, kano da nema ni neba ni pakla. Prijeti li 
nam kući ruševina, što sve ne činimo, da nam se ne 
poruši ? Izgubimo li kakovu dragocjenu stvar, brižno 
je tražimo dok je ne nagjemo. Izgubimo li pako milost 
Božju, Boga, nebo, dušu, mi se još smijemo, zabavljamo 
i mirno spavamo. Sin Božji dao je život svoj za duše 
naše, a gjavao sve moguće čini, da nam ih otme i mi 
ne marimo. U našim je rukama raj i pakao, blagoslov 
i prokletstvo, život i smrt, sretna ili nesretna vječnost. 
Odaberimo, što nas je volja. Metnimo ruku u vodu ili 
u vatru. Kamo ćemo radije? Ako želimo spasti dušu, 
treba da se bojimo izgubiti je, i koji se toga ne boji, 
lako će je izgubiti. Sv. Franjo Ksaverij često bi go¬ 
vorio, da je samo jedno zlo na svijetu i samo jedno 
dobro. Ono jedino zlo, jest izgubiti dušu, a ono jedino 
dobro, spasti je. Nije zlo biti bolestan, siromah, pre¬ 
ziran, samo ako se duša spasi; nego je zlo biti zdrav, 
bogat, čašćen, ako se tim duša izgubi Usadimo si taj 
nauk duboko u srce: Jedno je samo zlo za čovjeka, 
izgubiti dušu, i jedno dobro, spasti je. 


0 spasenju duše. 

Primjer. 

U Italiji ne daleko od grada Massa-Carare prema 
jugu prostire se krasna dolina. U toj je dolini crkvica 
posvećena bi. dj. Mariji pod imenom „Pomoćnica kr¬ 
šćana 1 *, kamo svake godine dolazi nebrojeno mnoštvo 
vjernika prositi razne milosti. Godine 1836. dne 15. 
svibnja dogodi se tu veliko čudo. Neki vojnik Josip 
Bertozzi bio sasvim oslijepio. Svi lječnici i ljekarije ne 
mogoše mu ništa pomoći. Ležao je u bolnici, da ga je 
bilo milosrgje gledati. Nu kad ga nitko ne mogaše 
ozdraviti, ozdravi ga bi. dj. Marija. 25. svibnja, kad 
je u spomenutoj crkvi najveća svetkovina, pobudi se u 
onom vojniku želja, da ide u nju pomoliti se pred sliku 
bi. dj. Marije, nadajući se sigurnoj pomoći. Tamo ga 
dakle dovedoše i postaviše da kleči pred slikom bi. dj. 
Marije. I gle čuda! Tek što se malko pomolio, pa¬ 
daše mu s očiju rane, koje su mu bile zarasle, te poče 
na sav glas vikati: Vidim, vidim ! Vjernici, što su bili 
u crkvi, sakupiše se oko njega, te gotovo ne htjedoše 
vjerovati u čudo, dok se o njem ne osvjedočiše. Sad se 
s onim vojnikom svi skupa zahvališe bi. dj. Mariji na 
tolikoj milosti. Vojnik pun veselja ode u bolnicu, ne 
da se tamo liječi, već da se s njom oprosti. 

Koji ovo napisa, veli, da ih ima još i dan danas 
mnogo, koji su ovo čudo vidjeli. U povodu ovoga čuda 
sagragjena je ondje veličanstvena crkva Majci Božjoj 
na čast, a onaj se vojnik zavjetovao prečistoj djevici 
Mariji, da ne će nikada više psovati, kojemu je grijehu 
bio do onda jako podan. Oh kamo sreće, da bismo već 
i mi jednom progledali, ostavili se grijeha, osobito gr¬ 
dne psovke te osvjedočili, da je samo jedno potre¬ 
bito : spasti dušu! Amen. 

RAZMATRANJE ČETVRTO. 


Sa strahom i trepetom treba raditi o spasenju 

duše. 

Jučer smo razmatrali o spasenju duše uopće, da¬ 
nas pako razmatrajmo, kako treba sa strahom i trepe¬ 
tom raditi o spasenju njezinu. Da, sa strahom i trepe¬ 
tom treba da radimo o spasenju duše, kad vidimo okolo 
sebe tolike prigode, koje nas na grijeh vuku; tolike 
neprijatelje (nečiste duhove), koji hoće da nam dušu 
upropaste. Svijet nas zaslijepljuje a vlastito naše tijelo 
na zlo mami, a mi smo tako slabi, da nas može jedna 
jedina riječ, kojom bližnjemu poštenje uzmemo, jedna 
psovka, kojom veličanstvo Božje pogrdimo, jedan ne¬ 
čisti pogled, jedna nečista želja strmoglaviti u propast. 
Slijep je dakle svaki onaj, koji misli, da će se lako 
spasti, ako i bez straha žive. Pad angjela, prvih na¬ 
ših praroditelja, svetoga kralja Davida, mudroga Salo- 
mona, najjačega Samsona, Petra prvaka apostola neka 
nam budu primjerom, kako može čovjek pasti u teške 
grijehe. Koliki ljudi bili su svetiji od nas, pak su pali 
i za vijekove se srušili u pakao, a mi da se ne bojimo ? 
Ako to biva s jelvama., a što će tek biti s trstikom? 
Ako to biva sa zelenim drvom, a što će tek biti sa 
suhim ? „Ako će se pravednik jedva spasti, bezbožnik 
i grješnik gdje će se javiti ?“ (I. Pet. 4, 18.) 

Kad pomislimo kako malo ljudi ide putem spasa, 
strah nas mora spopasti i trepet. Kad jednom neko 
zapita Isusa: „Gospode! Da li ih malo ima, koji će se 
spasti ?“ Odgovori Isus: „Vi se trsite unići na uska 
vrata; jer vam kažem, mnogi će tražiti da unigju, ali 
ne će moći“. (Luk. 13, 23. 24.) „Ugjite na uska vrata, 

j er gu široka vrata i širok je put, što vodi u propast 
i mnogo ih ima, koji njim idu. Kao što su uska vrata 
i tijesan put, što vodi u život i malo ih je, koji ga na- 
laze“. (Mat. 7,13. 14.) To je rekao Isus svojim učenicima, 
koji ga rado slušahu i vjerovahu u njegov nauk. A 
koliko ih ima, koji ne poznaju Isusa, ili ako ga poznaju, 
srame ga se; samo imenom su kršćani a činom pogani. 

Da se osvjedočimo, kako se mnogo ljudi izgubi, 
povirimo samo na vrata pakla, pak prebrojimo one pro¬ 
klete, ako možemo. 0 koliki se tamo muče, koji su ži¬ 
vjeli prije Isusa 1 Gledajte tamo Kaina, najstarijega sina 
naših prvih roditelja. Gledajte one tolike proklete, koje 
je pakao zbog nečistoga grijeha progutao za vrijeme 
općega potopa. A koji su ono dalje? To su stanovnici 
S Mome i Gomore i cijele one okolice, koje je Bog zbog 
gadnoga grijeha sumporom i ognjem s neba popalio, a 
duše njikove strmoglavio u pakao. A koji su ono tamo 
dalje? To su Egipćani, Amalečani, Kananejci, Asiri- 
janci, Feničani, Filisteji, Grci i Rimljani, koji su se 
klanjali krivim bogovima, a imade ondje i mnogo Ži¬ 
dova, premda su bili narod Bogom odabran. 

Sad pako prebrojite one proklete, koji su živjeli za 
vrijeme Isusovo. Gledajte one tolike Židove, koji su 
Isusa progonili; pogane, koji se nijesu htjeli obratiti. 
Oh, koliki su ondje, koji su s Isusom govorili, čuli njegov 
nauk, vidjeli njegova čudesa! Tamo je kralj Irud, koji 
ga je htio pogubiti; Pilat, koji ga je na smrt osudio; 
Kaifa veliki svećenik ; Juda apostol; razbojnik, koji se 
na križu Isusu rugao i psovao ga itd. 

Napokon brojite i one, koji su živjeli poslije Isu¬ 
sove smrti. Gledajte one tolike proklete, koji se ne 
htjedoše obratiti na Isusov nauk, koji njegovu crkvu 
progoniše. Gledajte one rimske careve počev od Ne- 
roua pak do Dioklecijana, koji su kroz tri stoljeća to- 

like kršćane poubijali. Gledajte one tolike mudrace i 
govornike, koji su 11 a daleko slovili sa svojega znanja, 
a Isusovu se nauku oglušiše. Gledajte i one tolike od¬ 
metnike, krivovjerce, šismatike, koji se odcijepiše od 
katoličke crkve. A gledajte i one silne katolike, koji 
premda bijahu članovi Isusove crkve, srušiše se ipak 
u pakao. Jadni, čuli su tolike propovijedi, ispovijedali 
se i pričešćali, pa su ipak došli u pakao I Tamo ima 
kršćana i katolika svake vrsti i staleža kao: okrunjenih 
glava i podložnika, Bogu posvećenih osoba i svetovnjaka. 

Hoće li se od sada živućih kršćana i katolika svi 
ili barem mnogo spasiti? Na to ćemo pitanje najbolje 
odgovoriti, ako pogledamo, kaho živu današnji kršćani. 
Isus veli, da su uska vrata i tijesan put, koji u nebo 
vodi. Živu li pako danas svi ili barem mnogi kršćani 
tako, te se može reći, da se trse unići u nebo na uska 
vrata i tijesnim putem? 0 kako je malo takovih! Na¬ 
dalje kaže Isus, da se kraljevstvo nebesko silom uzima 
i samo siledžije da ga otimlju. (Mat. 11, 12.) A koliko 
ih je, koji tu silu upotrebljuju tako, te se može reći, da 
kraljevstvo nebesko otimlju na silu ? Isus veli: „Ako se 
ne obratile i ne budete kano djeca, ne ćete ući u kra¬ 
ljevstvo nebesko u . (Mat. 18, 8.) Treba dakle da budemo 
priprosti i ponizni kao djetešce, a mi ni ne znamo što 
je poniznost, a prostotu ismjehivamo. Tu treba bliž¬ 
njega svoga pa i neprijatelja ljubiti kao sebe i činiti 
mu dobro, a mi ga ne možemo živa vidjeti, u žlici 
vode, što no je riječ, bismo ga utopili. Sv. Pavao piše 
Rimljanima (12, 2.): „Nemojte se vladati po ovome 
svijetu^, a mi smo mu dušom i tijelom privrženi; na 
svjetsku mislimo, govorimo, radimo, svijetu se bojimo 
zamjeriti. Isus veli, da moramo ođtrgnuti srce od do¬ 
bara ovoga svijeta, a ono nam je dobrima ovoga svijeta 
sasvim prilijepljeno. Sv. Pavao piše Korinćanima (I. 9, 

27 .), kako trapi i zasužnjuje svoje tijelo, da ne bude 
zabačen, a mi najvolimo ugagjati tijelu i slijediti nje¬ 
gove požude. Isus nam nalaže, da budemo savršeni, 
kao što je i Otac njegov savršen, a mi ni neznatno 
što je savršenost. Isus kaže, ako hoćemo biti njegovi 
učenici, da moramo križ svoj nositi i Njega slijediti, a 
mi se križa bojimo a Isusa sramimo. Tko dakle živi 
po duhu Isusovu i njegovu nauku ? 0 kako rijetki su 
takovi ! S toga i veli Isus: „Mnogi su zvani, ali malo 
je izabranih.“ (Mat. 22, 14.) Da bi se od stotine kr¬ 
šćana samo jedan imao pogubiti, a u toj stotini bi bio 
koji nas, tko se ne bi bojao : nijesam li možda upravo 
ja onaj, koji ću se pogubiti ? Da koji angjeo dogje sada 
s neba k nama, te nam reče, da će se jedan od nas 
izgubiti, tko se ne bi preplašio? A što, da nam reče, 
da će se mnogo nas izgubiti, a samo malo spasti? Da 
nas tko pozove na objed i stavi pred nas deset jela, 
pa nam reče, da je u jednoj zdjeli otrov, tko bi se 
usudio jesti ? A što da reče, da je u devet zdjela otrov, 
a samo u jednoj nije? Kad dvanaestorici apostola pro- 
reče Isus, da će ga jedan izdati, svi se preplaše i raža- 
lošćeni pitahu Isusa: Jesam li ja učitelju? a mi kad 
znamo, da će ih se malo spasti, ne trsimo se ni naj¬ 
manje, da se spasimo, već živimo rastreseno tako, da 
već unaprijed možemo predvidjeti, da bismo Se mogli 
prije izgubiti nego spasti. Da nas sada Bog pozove 
s ovog svijeta, bismo li se spasili ili izgubili ? 

Nego mnogi se tješe veleći: ako se izgubim, ne 
ću biti sam. Nu ja vas pitam, što će biti vara bolje, ako 
se i drugi izgube ? Zar će vam drugi olakšati muke ? 
Oh kamo sreće, kad bi ih se čim manje izgubilo, jer 
bi manje trpjeli. Ali upravo zato, što ih se mnogo 
izgubi i veće su njihove muke. Sv. pismo veli, da je 
u paklu plač i škrgut zuba. Kako je neugodno slušati 

dijete cijelu noć plakati ili pseto čitavu noć lajati i ur¬ 
lik ati, da zaspati ne možemo, a što tek mora biti u 
paklu, gdje toliki prokleti plaču i zubima škriplju ne 
jednu noć, ne jednu godinu, već neprestance, u vijeke? 
Kamo sreće dakle, kad bi se samo jedan mučio ! 

Budući da se po tom tako teško spasti i prokle¬ 
tih je tako neizmjeran broj, tko će se onda spasti? 
Kod Boga je sve moguće. Premda će ih se po nauku 
sv. evangjelja malo spasti, ipak se možemo svi spasti, 
samo ako hoćemo. Kako su se toliki sveti mogli 
spasti, možemo se i mi; niti je nam to teže, nego je 
njim bilo. Sveti je Augustin bio veliki grješnik, tek 
u trideset i trećoj godini obrati se k Bogu, i njemu bi¬ 
jaše teško spasiti se, ali on se osili, te sam sebi reče: 
Ako su mogli ovi i ove, a zašto ne biš mogao i ti 
Augustine? Bog sva moguća čini, da se spasimo i daje 
nam svoju svetu milost, samo mi treba da s njom sudje¬ 
lujemo. On veli: „Nije mi milo da umre bezbožnik, nego 
da se vrati bezbožnik sa puta svoga i živi. 44 (Ezek. 
33, 11.) ; „Obratite se k meni... i ja ću se k vam obra¬ 
titi/ 4 (Zak. 1, 3); „Nijesam došao da zovem pravednike 
već grješnike na pokoru.“ (Mat. 9, 13). „Sin čovječji 
došao je da nagje i spasi što je izgubljeno/ 4 (Luk. 19, 
10) „Zdravi ne trebaju liječnika nego bolesni/ 4 (Luk. 
5, 31.); „Kažem vam da će biti veća radost na nebu 
za jednoga grješnika, koji se kaje, nego li za devet- 
deset i devet pravednika, kojim ne treba pokore/ 4 (Luk. 
15, 6); „Ako budu grijesi vaši kao skrlet, postat će 
bijeli kao snijeg, i ako budu crveni kao crvac, postat 
će bijeli kano vuna 44 . (Iz. 1, 18.) Tko da se na ovo ne 
osokoli i ne obrati ? Može li nam Bog ljubežljivije i po¬ 
uzdanije govoriti? 0 kako dobar je Bog, kako milo¬ 
stiv! Nego uza sve to treba da živimo u strahu, jer 
jedino onda, ako se budemo bojali izgubiti dušu, spasit 

ćemo ju. Koliki su se srušili u pakao, jer se za života 
nijesu bojali! A tko da se ne boji, kad vidi tolike po¬ 
gibli, koje se mogu svladati jedino sveudiljnom borbom. 
S toga i veli ustrpljivi Job (7, 1.): „Borba je čovječji 
život na žemlji 11 . Borimo se dakle, borimo do smrti, da 
osvojimo kraljevstvo nebesko; ono to zaslužuje. 

Primjer. 

Sv. je Fran j o, ženevski biskup u Švicarskoj, bio 
osobiti štovatelj b. dj. Marije, slijedeć njezine krjeposti. 
Već u mladosti odabra ju sebi za zaštitnicu, jer ga je 
izbavila velike napasti. Nečisti duh prestavi mu, kao 
da i on spada u broj onih, koji će biti na vijeke osu- 
gjeni. Ta ga je misao tako mučila, da već nikakove 
ljubavi niti dopadnosti nije ćutio k Bogu i svetim stva¬ 
rima. Činilo mu se da je već od Boga zapušten. On se 
po cijeli mjesec žalostio i plakao nad svojim tužnim 
stanjem. Na jednom nadahne ga Bog, da ide u crkvu 
bi. dj. Marije, u kojoj se zavjetovao na doživotnu 
čistoću, i potakne ga da ondje otvori Majci Božjoj svoje 
srce. On posluša, ugje u crkvu i baci se pred sliku 
Majke Božje, i počne je moliti, neka mu bude zaštitni¬ 
com kod sinka svoga Isusa, i neka mu isprosi milost, 
ako baš i ima biti poslije smrti proklet, da ne proživi 
ni jednoga časa, kad ne bi Isusa svim silama ljubio. 
Ovu molitvu nije mogla prezreti bi. dj. Marija. Srce 
mu se odmah umiri. Od ovoga časa podvostruči ufanje 
svoje k prečistoj Djevici, i ne propusti ni jednoga dana, 
da nebi njoj na čast štogod govorio, pisao ili činio. 
Poimence njoj na čast, premda je kao biskup mnogim 
poslovima bio opterećen, svaki dan bi izmolio krunicu. 

Utecimo se i mi bi. dj. Mariji; nju si odaberimo za 
zaštitnicu; slijedimo je u krjepostima, pak se ne ćemo 
izgubiti. Amen. 

RAZMATRANJE PETO. 


0 spasenju tijela. 

Iza kako smo promatrali spas duše, razmatrajmo 
danas o spasenju tijela. 

Najprije pitam vas, dragi kršćani, zašto najviše 
griješite ? Zar ne zato, da tijelu svome ugodite ? A ne 
znate li, da upravo time tijelo svoje kvarite i škodite 
mu ? „Ne znate li — veli sv. Pavao — da su uda vaša 
hram Duha svetoga .... Oskvrne li tko hram Božji, 
pogubit će ga Bog ; jer hram božji je svet, a to ste 
vi“. (I. Kor. 6, 19; 3, 17.) Jednaka sudbina, koja sti¬ 
gne dušu, stići će i tijelo. Ili oboje blaženo ili oboje 
prokleto. I zbilja kad čovjek dobro ili zlo radi, ne radi 
samo dušom već i tijelom. Kad n. pr. čovjek ide u 
crkvu, sklopljenim se rukama Bogu moli, pada pred 
ispovjednika i očituje mu svoje grijehe i t. d., ne radi 
dobro samo dušom, već i tijelom. A kad n. pr. krade, 
psuje, opija se i t. d., ne griješi samo dušom već i tijelom. 
Po tom ne bi bilo pravedno, da se samo duša nagradi 
ili kazni, već se oboje mora skupa ili nagraditi ili 
kazniti. Dakako da to ne biva odmah poslije smrti, jer 
tada samo duša ide pred sud Božji, a tijelo ide u grob, 
već će biti na sudnjem danu, kad će se združiti duša 
s tijelom, da skupa uživaju ili vječnu plaću u nebu ili 
vječne muke u paklu. Nije li dakle najveća ludost gri¬ 
jehom ugagjati tijelu te tako i dušu i tijelo upropastiti 
u pakao. Pa ipak koliko se grijeha čini tijelu za volju! 
Tijelu za volju počinjaju se toliki gadni nečisti grijesi. 
Tijelu za volju dogagjaju se tolike prevare, otimačine, 
razbojstva. Tijelu služi se pijanstvom i proždrljivošću. 
Tijelu za volju tjera se dan danas toliki luksus ili ras¬ 

koš u nošnji osobito kod ženskoga spola, da se u tom 
gotovo već ni razlika megju staležima ne pozna. Što više ! 
Sluškinja hoće da se ljepše nosi od svoje gospodarice. 
A kamo to vodi, ako ne u propast vremenitu i vječnu. 
Mnoga misli, da će tako prije naći sreću, ali upravo 
protivno, jer se takve svako boji. Sv. pismo veli za 
valjanu ženu : „Odijelo joj je krjepost i milina . . . Prije- 
varna je ljupkost i tašta je ljepota; žena, koja se boji 
Gospodina, ona zaslužuje hvalu.“ (Prič. 31, 23. 30.) 
Da, takova je žena hvale vrijedna; od takve se može 
muž nadati, da će mu usrećiti kuću, a ne od one, kojoj 
će možebit sva njegova zaslužba jedva doteći za nakit. 
To je možebit i jedan od glavnih uzroka, zašto se to¬ 
liki mladići osobito u gradovima tako rijetko žene. Kad 
se ne bi ženili iz ljubavi k čistoći, bilo bi to hvale 
vrijedno, ali dan danas, kad je svijetom zavladala to¬ 
lika razuzđanost, po nauku sv. Pavla: „Bolje je ženiti 
se, nego upaljivati se“. (I. Kor. 7, 9.) Vi pako, mladi 
naraštaju ženskoga spola, mogle biste tomu najlakše 
doskočiti, samo budite radine i čedne, pa se svaka 
prema svomu staležu pristojno i jednostavno odijevajte. 

S dušom se izgubi čitavo tijelo sa svim udima, ži¬ 
lama, kostima i t. d. Joj, kolika je to muka, kad čovjeka 
jako boli samo glava ili samo jedan zub! A što tek 
mora biti, kad ga boli čitavo tijelo: glava, grlo, ruke, 
prsi, noge, kosti, meso krv, pluća i t. d. Kolika je to 
muka, kad ga samo jednu noć zub boli, te ne može spa¬ 
vati ! A što tek mora biti mučiti se na čitavom tijelu i 
to ne jednu noć ili jednu godiuu, već uvijek i uvijek! Kako 
to čovjeka boli, kad mora dugo sjediti na tvrdom stolcu 
‘li ležati na tvrdom krevetu, te se nikamo ganuti ne 
može. A kolika tek muka mora biti u paklu ležati na 
zeravi i ne smjeti se nikamo ni maknuti! Sv. pismo 
aže ’ da će prokleti kano drvo gorjeti u paklu, a kamo 

drvo padne tu će i ostati. Kako je to neugodno, kad 
je čovjek u velikoj stisci, te se dugo osloboditi ne 
može, a sv. Ivan apostol veli, da su prokleti u paklu 
tako stišnjeni kao jagode kad se grožgje masti, pa to 
za vijekove. K tomu jošte Spasitelj veli, da će zli us- 
krsnuti mrskim i nagrgjenim tijelom. Nije li onda ve¬ 
lika ludorija ovo tijelo prekomjerno resiti i služiti mu ? 
Kad u Toledu umre kraljica španjolska Izabela, nje¬ 
zino mrtvo tijelo bi doneseno u G ran adu, da se tamo 
sahrani. Tu otvoriše lijes, da je kraljicu mogao svako 
vidjeti. Njezino lice tako smrt nagrdi, da se jedva mo¬ 
glo prepoznati. Kad Franjo Borgia, knez Kandije, vidje 
mrtvu kraljicu, zaviče na sav glas: „Zar je to kraljica 
Izabela ? To li je njezino lice ? To li je lice kraljice Iza¬ 
bele, koje se prije nekoliko dana žarilo od ljepote? 
To li je ono krasno lice? Joj kako se brzo promijenilo! 
0 kako je zaslijepljen svaki čovjek, koji ide za ispraz¬ 
nim stvarima ovoga svijeta, koji se tjelesnom svojom 
ljepotom ponosi i za nju toliko skrbi I' 1 Ovaj se prizor 
tako kosnu Franje Borgie, da se odrekao svijeta, 
stupio u red isusovački, tu se posvetio i blaženo umro. 
I zbilja nema na času smrti veće utjehe, nego ako je 
tko za života svijet prezirao i. Bogu služio, kao što i 
obratno nema veće grižnje, nego ako je svijetu služio 
a za Boga i dušu ne mario. 0 tada će se i nama otvo¬ 
riti oči; tada ćemo najbolje upoznati ispraznost ovoga 
svijeta; tada ćemo se osvjedočiti, da je sve ispraznost, 
osim ljubiti Boga i njemu služiti. Iskusi to i najboga¬ 
tiji i najmudriji kralj Salomon, koji reče: „Taština nad 
taštinama, sve je taština". (Eccl. 1, 2.) Poganski car 
Septimije Severo reče na smrtnom času : „Ja sam posje¬ 
dovao najveće carstvo na svijetu. Bio sam sve što čo¬ 
vjek biti može, pak što mi sada sve to koristi ?“ A 
neki papa kaza na umoru: „Ja sam imao ključeve kra¬ 

ljevstva nebeskoga, kamo sreće, da sam imao ključeve 
najsiromašnijega kojega samostana." Da, kad sve progje, 
kad zakucne zadnji čas, onda se čovjek kaje, da nije 
učinio ono, što je učiniti mogao i morao; ali onda je 
prekasno kajati se za prošlo, što se već popraviti ne 
može. 0 kako čovjeka na smrtnoj postelji boli, kad 
vidi, da je tolike godine izgubio, da nije Bogu služio, 
a mogao je lako, samo da je htio. 0 kako bi on rado 
tada sve popraviti, ali ne će moći! Sv. Pavao piše 
Rimljanima: „Šta će vam koristiti sve stvari, kojih se 
sada stidite?" Da, pitajmo se i mi, šta će nam na 
smrtnoj uri koristiti sve raskoši i ispraznosti ovoga 
svijeta ? Tada će nam od svega toga ostati samo ža¬ 
losna uspomena. „Dvadeset godina bio sam kralj ve¬ 
like države — govoraše neki kralj na smrtnoj postelji 
— pak što mi sada sve to koristi? Kamo sreće, da 
sam dvadeset godina moga vladanja otišao kamo u pu¬ 
stinju, Bogu služio i za dušu se svoju skrbio!" Tako 
govoraše na zadnjem času i otac sv. Terezije: „Kamo 
sreće, da sam svoj život sproveo u samostanu, služeći 
Bogu i brinući se za dušu 1“ I zbilja šta škodi sada n. 
pr. sv. Antunu pustinjaku, što je u pustinji preko sto 
godina tijelo svoje trapio postom i molitvom? 0 koliku 
mu je radost u nebu to trapljenje pribavilo ? A šta 
bi sada hasnilo Kainu, da se je kroz šest tisuća go¬ 
dina nauživao ovoga svijeta, ako bi morao sada doći 
u pakao! 

Da, takove će možebit misli i nas uznemirivati na 
smrtnom času, no zato ne moramo svijet ostaviti. Mi 
možemo i u svijetu Bogu služiti i spasti se, samo se 
oe dajmo zaslijepiti od ovoga svijeta, da služimo njemu 
1 njegovoj taštini. Brinimo se više za dušu, jer ako 
ova propadne, propast će i tijelo. Pa ipak ka ko se ljudi 
mnogo više skrbe za tijelo, nego za dušu! Oboli li Čo- 

vjek na tijelu, sav je žalostan i zabrinut; oboli li pako 
na duši, posve je miran, veseli se i zabavlja. Oboli li 
na tijelu, tada traži i zove najizvrsnije liječnike, uzima 
svakojake ljekarije ma i kako neugodne i žuke, samo 
da ozdravi; oboli li pako na duši, godine i godine čami 
u smrtnome grijehu, ne mari ni za ispovijed, ni za naj¬ 
jaču duševnu hranu: presv. pričest. Kad tko u obitelji 
oboli na smrt, što se sve ne čini za tijelo, da mu bude 
lakše? Tu se troši, prodaje, zalaže, ne bi li se kako 
tijelo spasilo od smrti. A kako se skrbi za dušu ? Joj 
često puta bojimo se spomenuti bolesniku štogod o is¬ 
povijedi, samo da ga tobože ne rastužimo i uvrijedimo. 
Bez ispovijedi puštamo ga umrijeti i time smo mu na¬ 
nijeli najveću štetu, što smo mu je nanijeti mogli. Nije 
to ljubav, ne, već najveća okrutnost, jer smo možebit 
onomu, koga smo bili dužni ljubiti i dobro mu činiti, 
upropastili i dušu i tijelo. Šta koristi poslije smrti pra¬ 
viti mu parade i kititi tijelo vijencima, ako vragovi dušu 
njegovu muče u paklu i željno čekaju 11 a sudnji dan, 
da onomu mogu mučiti i tijelo, komu smo za ljubav mi 
krivi, da je izgubio dušu, a po tom i tijelo ? Kad ćemo 
dakle prestati biti tako okrutna srca, te ćemo se više 
skrbiti za dušu, da tako spasivši dušu spasimo i tijelo ? 

Primjer. 

Sv. F r a c i s k a Rimljanka rodi se u Rimu g 1384. 
od plemenitih roditelja. Još kao dijete izbjegavala je 
igre i taštinu ovoga svijeta. Osobito je štovala bi. dj. 
Mariju izabravši je za majku. Već u jedanaestoj go¬ 
dini zaželi stupiti u samostan, da djevojaštvo svoje pri¬ 
kaže bi. dj. Mariji; nu ne dali joj roditelji, nego je 
proti njezinoj volji zaručili za bogatoga mladića Lovru 
Ponciana Premda bješe i rodom i udajom plemenita i 
bogata, ipak se uvijek prosto i jednostavno odijevala i 

bila osobito ponizna. Sluge i sluškinje zvala je braćom 
i sestrama. Premda je imala punu kuću služinčadi, sama 
je najprostije kućne poslove obavljala i djecu u strahu 
Božjem odgajala. Kod tolikih posala nije nikada zane¬ 
marila svoje svakidanje pobožnosti k prečistoj djevici 
Mariji. Njoj je na čast svaki dan molila krunicu. Na 
svaki njezin blagdan ispovijedala se i pričešćala. Djeci 
je svojoj u srce ulila najveće zaufanje i pobožnost k 
prečistoj Djevici; ali joj sva djeca do jedinca sina po- 
mriješe. Nikada je nijesu vidjeli ni na gozbi, ni na 
plesu, ni u kazalištu, ni u zabavama, nego je ona i druge 
rimske gospogje odvraćala od taštine ovoga svijeta i 
tako mnoge za Boga predobila. Što više! Još za živa 
muža utemelji 0 svom trošku zbor tako zvanih „prika¬ 
zanih 4 * (delle oblate), gdje su mnoge od taštine ovoga 
svijeta zaslijepljene djevojke i udovice utočište našle, 
kamo bi se bila i ona rado zaklonila, ali nije smjela 
od muža. Nego kad joj pod Ladislavom, napuljskim kra¬ 
ljem, ujedan dan ubiju muža, sina i djevera, što ona 
neopisivom odanošću u Božju providnost strpljivo pod¬ 
nese, odreče se sasvim ovoga svijeta, služinčad svoju 
raspusti, pokućtvo i imanja rasproda i razdijeli ubozima, 
pa na vratima onoga istoga samostana, što ga je ute¬ 
meljila, zamoli, da bi je primili za zadnju sluškinju. 
Drugarice je ne samo primiše, nego i glavaricom iza- 
braše, premda se ona tomu svim silama opirala. Kao 
glavarica nije se sramila ići od kuće do kuće prositi 
milostinju za uboge. Bolesnicima je sama rane čistila 
i zavijala, prala im odjeću i krpala. Često bi išla 
u rimsku Kampanju, odakle bi po dva bremena šiblja 
(jedno u rukama a drugo na glavi) kući donesla. Živjela 
Je 0 zelju i korenju na vodi oparenom bez svake za- 
enibe, a žegju vodom gasila. Nježno svoje tijelo pruto- 
v * ma je krotila i bičovala. A budući da je uvijek bila 

zadubjena u Isusove rane, isto onakve rane pokazale 
se i na njezinom tijelu. Godine 1440. u 56. godini ži¬ 
vota svoga zatvori oči ovomu svijetu, koji nije nikada 
ljubila i preseli se u rajske dvorove. Tijelo njezino čuva 
se u staklenoj škrinji u onom istom samostanu, što ga 
je sama utemeljila. Ono je još uvijek cijelo i čitavo s 
mesom, kožom, vlasima i t.d. Baš pravo čudo Božje ! Pisac 
ove knjige vidio ga je često puta, a kako je vidjeti, 
morala je to biti vrlo maljušna i slaba ženica. Tijelo 
joj se ne raspada, jer ga za života nije ljubila, nego 
ga je naproti trapila i mučila. Dušu je nastojala spa¬ 
sti, pak je spasila i tijelo. 

Divnoga li primjera za sve nas, a osobito za po¬ 
božni ženski spol! Ona plemenita i bogata, pak tako 
ponizna i krotka, a mi prosti siromasi, pak tako oholi 
i ponositi. Ona u najvećim nezgodama Bogu hvali, a mi 
ga i u sreći psujemo i proklinjemo. Ona nježna i slaba 
ženica, pak trapi svoje tijelo, a mi zdravi i jaki, pak 
mu svakim milim načinom zadovoljujemo i ugagjamo. 
0 kako je to sve protivno! U nju neka se ugledaju 
djevojke, te se uče cijeniti čistoću i djevojaštvo. U nju 
neka se ugledaju supruge, te se uče štovati i slušati 
muževe svoje. U uju neka se ugledaju matere, te se 
uče uzgajati svoju djecu pobožno i u strahu Božjem. 
U nju neka se ugledaju udovice, te se uče svoje udov- 
stvo strpljivo podnašati. U nju neka se ugledaju sve 
žene, te se uče bježati raskoši i taštine ovoga svijeta, 
odijevati se jednostavno prema svomu staležu i služiti 
Bogu molitvom, postom i djelima milosrgja. U nju ugle¬ 
dajmo se svi, pak častimo Mariju kao svoju najljubež- 
ljiviju majku. Trapimo svoje tijelo, da spasimo dušu, 

Želimo li dakle i mi spasti tijelo, tada treba da 
se trsimo spasti dušu, jer ili oboje spašeno ili oboje 
izgubljeno. Amen. 

Zašto je Bog stvorio druge stvari? 

Dosele smo razmatrali, zašto je Bog čovjeka stvo¬ 
rio, i kako se je čovjeku skrbiti za duševno i tjelesno 
spasenje; danas pako razmatrajmo, zašto je Bog stvorio 
druge stvari, koje su oko nas. 

Pogledajmo malko na okolo, pak razmatrajmo ove 
stvari. Najprije pogledajmo na nebo. A što vidimo 
gore? Danju vidimo žarko sunce, koje spušta svoje 
trakove na ovu zemlju, daje rasvijetljuje i topli. Što 
bi bilo iz zemlje, kad ne bi dobivala svjetlosti i to¬ 
pline od sunca? Bila bi pustara u neprestanoj tmini. 
Noću pako vidimo mjesec i nebrojene zvijezde, koje nam 
se kano podsmijevaju i hoće da nas začaraju. Tko da 
se ne divi tolikoj ljepoti! Sad pako pogledajmo na ovu 
zemlju, tu malu česticu svemira, koja je mnogo ma¬ 
nja od premnogili zvijezda na nebu. Pa što vidimo 
na njoj ? 0 kako je lijepa šuma, kad u proljeću zalista; 
a kako divne poljane, pokrite svakovrsnom travom i 
cvijećem! A koga da ne zadivi ono sinje more, kojim 
plove lagje kao golubovi, a u njima riba svake vrsti i 
velikih i malih i lijepih i ružnih, pa i mnoštvo korala, 
bisera i t. d.! Koliko li je blago u moru sakriveno I Tamo 
se dižu visoka brda, a onamo se opet prostiru široke 
doline, rodne ravnice i nepregledne pustare. A kako 
tek oku i srcu godi gledati romoneće potočiće i rijeke, 
gdje se vijugaju izmegju brda i brdašaca ! Posvuda ima 
životinja svake vrsti i pitomih i divljih, i plahih i gra¬ 
bežljivih, i velikih i malih ; jedne plaze, druge hode, 
treće lete i t. d. A komu da se srce ne uznese, kad čuje 
samo slavulja onako milozvučno pjevati! Tamo su opet 

rude zlata i srebra, a ovdje dragocjenog mramora i ka¬ 
menog ugljena; tamo malena selca a ovdje veličan¬ 
stveni gradovi; tamo visoke palače i crkve, a ovdje 
niske kuće i kolibice; tamo bogati dućani, a ovdje si¬ 
romašne rukotvornice; tamo umjetničke izložbe a ovdje 
raznovrsne škole; tamo se čuje milozvučna glazba, a 
ovdje skladno pjevanje i t. d. Oganj nas grije, a voda 
hladi; jelo godi, a vino razigrava. Sad je ljeto, a sad 
opet zima; sad toplo, a sad opet mrzlo ; sad vjetar a 
sad opet tiho; sad dan, a sad opet noć. 0 kako je to 
sve lijepo i mudro uregjeno! 

Sve je to premudri, svemožni i predobri Bog stvo¬ 
rio. A za koga je sve stvorio ? Zar možebit za sebe ? 
Ne, jer on toga ne treba; on je i bez toga sam sebi 
zadostan i u sebi blažen. Ili je možebit to sve za an- 
gjele stvorio ? Ne, jer oni su čisti duhovi, koji takovih 
stvari ne trebaju. Ili za životinje ? Takogjer ne, jer one 
tih stvari spoznati ne mogu, niti se mogu njima slu¬ 
žiti, kako treba. Ta šta će životinji biser, drago ka¬ 
menje, zlato, srebro itd. ? Za koga je dakle Bog sve 
te stvari stvorio ? Za koga ? Za čovjeka, za nas, za te, 
draga dušo kršćanska. Iza kako je Bog stvorio sve te 
stvari, čujte što veli nadalje sv. pismo: „Reče Bog: 
načinimo čovjeka na sliku i priliku svoju, koji će biti 
gospodar od riba morskih i od ptica nebeskih i od 
stoke i od cijele zemlje i od svih životinja, što se miču 
po zemlji.“ (I. Moj. 1, 26.) Kad pako Bog stvori čo¬ 
vjeka reče: „Ragjajte se i množite se i napunite zem¬ 
lju i vladajte njom i budite gospodari od riba morskih 
i od ptica nebeskih i od svih životinja, što se miču 
po zemlji. I još reče Bog: evo dao sam vam sve bilje, 
što nosi sjeme po zemlji i sva drveta, koja nose plod 
po vrsti svojoj, da vam budu za hranu.“ (I. Moj. 1, 
28. 29.) A Psalmista kaže : ,.Šta je čovjek, te ga se 

spominješ Gospode! ili sin čovječji, te ga polaziš? Uči¬ 
nio si ga malo manjega od angjela, slavom i čašću 
vjenčao si ga, i postavio si ga gospodarom nad djela 
ruku svojih. Sve si metnuo pod noge njegove: ovce i 
volove sve i divlje zvjerinje, ptice nebeske i ribe mor¬ 
ske, što god ide morskim putovima 4 *. (Ps. 8, 5-10.) Da¬ 
kle sve je to Bog stvorio za čovjeka, pa ga još i go¬ 
spodarom učinio svega. 0 kako sretan, kako uzvišen 
je dakle čovjek ! Da, jedne je stvari stvorio Bog, da 
mu služe za hranu, a druge da mu budu za odijelo; 
jedne da mu služe za zdravlje, a druge za zabavu. Sve 
što očima vidimo, i što osim Boga pomisliti možemo, 
sve je to stvoreno za nas. Za nas je Bog odredio i 
bogatsva i časti i dostojanstva. Dapače i angjele Bog 
odredi za nas i odredi im, da nas čuvaju po svim pu¬ 
tovima našim. Psalmista veli: „Angjelom svojim zapo¬ 
vjedi za tebe, da te čuvaju po svim putovima tvojim. 
Na ruke će te uzeti, da gdje ne zapneš na kamen 
nogom svojom: Na lava i na aspidu nastupit ćeš i gazit 
ćeš lavića i zmaja. 44 (Ps. 90, 11 — 13). 

Sad pak pitajmo, zašto je Bog ovolikim stvarima 
opsipao čovjeka, zašto mu ih povjerio? Zar samo zato, 
da ih se uživa ? 0 to ne! Kad bi bio čovjek samo od 
tijela, moglo bi se tako reći, nu on je i od duše; 
-ove pako tvarne stvari duše nasititi ne mogu, jer one 
su vremenite, a ova je besmrtna. Kad dakle Bog nije 
ove stvari stvorio, da ih čovjek samo po svojoj volji 
uživa za tjelesno svoje dobro, to ih je stvorio, da se 
njima toliko služi, koliko mu pomažu duši, da dogje u 
uebo. Po tom ove su stvari kao ljestve, po kojima se 
čovjek ima uspeti na nebo. S toga i veli okrunjeni 
prorok, da je Bog sve metnuo čovjeku pod noge; a 
jedan svetac kaže, da je Bog sve ove stvari stvorio 
z & čovjeka, da mu pomažu polučiti svrhu, za koju je 

stvoren. I zbilja, sve što vidimo, sve nas k Bogu vodi, 
sve nas k nebu diže. Sve nam otkriva njegove savr¬ 
šenosti, pokazuje njegovu svemogućnost, premudrost, 
dobrotu i skrb tako, da svako razmatrajuć ove stvari 
mora zaključiti, da izvan njih mora biti neko razumno 
biće, koje ih je ne samo stvorilo, nego ih i uzdržava 
i upravlja, a to je Bog. Sve ove toli lijepe i raznolike 
stvari nukaju nas, da se divimo Onomu, koji ih je pro¬ 
izveo ; sile nas, da ga ljubimo i da mu služimo. Od njih 
se učimo služiti Bogu. One i nerazumne služe mu i 
pripravne su na svaku njegovu zapovijed, a mi razumni 
stvorovi, da mu ne služimo, da ga ne slušamo? Ptice 
nebeske slave svoga Stvoritelja, a mi da ga psujemo i 
proklinjemo?! Da, svi stvorovi slave Boga; slave ga 
angjeli na nebu, ptice u zraku, životinje na zemlji, ribe 
u moru; slavi ga slavulj u gaju, medvjed u šumi, som 
u vodi; slavi ga sunce, mjesec i zvijezde ; slavi ga sve, 
a sam čovjek da ga na slavi, nego dapače još i psuje ! 

Sve ove stvari imadu nam pomagati služiti 
Bogu i spasti dušu, i tko njih ljubi mjesto Boga i u 
njima stavlja zadnju svoju svrhu, taj veliku krivicu 
Bogu i poremećuje red od njega ustanovljen. Ako su 
dakle ove stvari zato stvorene i čovjeku povjerene, 
da ga vode k njegovoj svrsi t. j. k Bogu, to treba da 
se njima samo toliko služi, koliko ga k Bogu vode; a 
koliko ga u tom priječe, treba da ih se čuva. Evo sva¬ 
komu naputka, kako će najsigurnije služiti Bogu i spa¬ 
sti se. Ovim zemaljskim stvarima služi se samo toliko, 
koliko ti pomažu doći u nebo, a uzdrži se od njih to¬ 
liko, koliko ti priječe doći u nebo : to ti je najsigurniji put 
u nebo. Ove stvari su dakle samo sredstvo, kojim čovjek 
treba da se služi, da dogje u nebo, niti više niti manje, 
već samo onoliko, koliko treba. Zanatlija, kad hoće da 
izvede naumljeno djelo, služi se dotičnim orugjem samo 

toliko, koliko treba, a ne služi se, kad djela njim iz¬ 
vesti ne može; pak s toga služi se sad ovim sad onim, 
orugjem, ne gledajući od česa je i ne plašeći se truda, 
što ga mora uložiti, samo da djelo svoje izvede. Tako 
se moramo služiti i mi ovim zemaljskim stvarima, sad 
ovima, sad onima, kako nas već bolje pomažu za nebo. 
Sve stvari su u sebi dobre, jer ih je Bog stvorio, te 
mogu služiti čovjeku, da dogje u nebo ; no nijesu sve 
dobre za sve ljude i za sva vremena. Zato, kad se 
hoće čovjek njima služiti, valja da dobro ispita i pazi, 
da li ga pomažu za nebo ili ga priječe. Jedne ga uvijek 
pomažu a nikada ne priječe, dočim ga druge zbog nje¬ 
gove slaboće uvijek priječe a nikada ne pomažu. S toga 
prvima mu se uvijek služiti a drugima nikada. — Mnoge 
mu mogu katkada koristiti, a katkada škoditi. Kad 
mu koriste, valja da se njima posluži; ne smije se pako 
njima služiti, kad mu škode. Tu ne treba paziti, da li 
nam se ta i ta stvar mili ili ne mili, već treba samo 
paziti, da li koristi ili škodi duši; pa ako koristi, treba 
se njom služiti, makar nam se i ne milila; a ne smijemo 
se njome služiti, ako škodi duši, makar nam bila i 
kako mila. Tu se ne smije gledati na tijelo, pak činiti 
ono, što mu godi, već treba gledati na razum, što on 
veli, a osobito valja se obazirati na Božju volju — što 
ona hoće. — Tko dakle govori : Ja se služim ovim ze¬ 
maljskim stvarima, jer mi se mile; činim tako, jer mi 
tijelu godi, taj zlorabi one stvari, jer se ne služi njima 
po Božjoj volji sebi 11 a spas, već se služi njima na 
propast. S toga, dragi kršćani! nemojte slušati takve za¬ 
lijepljene ljude, a još manje slijediti ih ; već radije činite 
u vijek ono, što vam koristi duši, makar vam to i ne 
kilo milo, a uzdržite se onoga, što vam škodi, makar 
Va m se to i koliko mililo. To vam je najsigurniji način, 
kako vam je raditi, ako se želite spasiti. Bolesnik, 

ako hoće da ozdravi, ne smije uzimati ljekarije, kojih 
ga je volja ili samo one, koje mu se mile, već treba 
da uzima one, koje mu mogu pomoći, pa bile i kako 
neugodne. Putnik, ako hoće da do svog cilja dogje, ne 
smije ići onim putem, koji je njemu za volju, već onim 
koji ga k cilju vodi, pa makar bio strm i trujem za- 
rašćen. Tako je i nama putovati na ovoj zemlji, da 
dogjemo u nebo. Ove su zemaljske stvari samo sred¬ 
stvo za to, kojim se moramo samo u toliko služiti, u 
koliko nas vode k cilju, a uzdržati ih se u toliko, u 
koliko nas pi’iječe. Dakle: toliko koliko, niti više 
niti manje. Budemo li uvijek to imali pred očima i tako 
radili, tada ne ćemo nikada pogriješiti, činit ćemo 
volju Božju i sigurno se spasti. 

Sad razumijemo, kako nam se vladati prema ovim 
zemaljskim stvarima. Napram svemu onomu, što nam je 
na volju pušteno t. j. niti zapovjegjeno niti zabranjeno, 
maramo biti ravnodušni. Po tom bili mi zdravi ili bo¬ 
lesni, bogati ili siromašni, čašćeni ili prezirani; živjeli 
dugo ili kratko, sve to moramo rado pi-imati iz ruku 
Božjih, pak se svemu dragovoljno podvrći, jer je to za 
nas sve jednako. I zbilja mnogi su se u bolesti, strp¬ 
ljivo ju podnašajući, spasili ; dok bi se bili zdravi 
možebit izgubili. Drugi su se opet u zdravlju, hvaleći 
Boga spasili; dok bi se možebit u bolesti bili izgu- 
gili. Jedni su se u bogatstvu, dijeleći milostinje, spasili; 
dok je drugima bogatstvo bilo na propast i prokletstvo. 
Jednim su časti i dostojanstva bila na spasenje a drugim 
na pogubljenje. Jednim je prezir bio na dušnu hasan, 
a drugim na štetu. Mnogima je rana smrt pribavila 
nebo, a druge upropastila u pakao. Mnogi su se u sta¬ 
rosti k Bogu obratili i spasili, a drugi se u starosti 
pokvarili i na vijeke izgubili. Po tom prema svemu 
tomu moramo biti jednako razpoloženi: bili zdravi ili 

bolesni, bogati ili siromašni, čašćeni ili prezirani, ži¬ 
vjeli dugo ili kratko. Megjutim slobodno nam je željeti 
više zdravlje, nego li bolest; dug, nego li kratak život, 
iiu ako Bog drukčije odredi, i tomu se moramo drago¬ 
voljno podvrći, što se pak ostaloga tiče, .to je bolje 
željeti više siromaštvo nego bogatstvo; bolje biti pre¬ 
ziran, nego čašćeu, jer se lakše spasiti u siromaštvu 
i preziru, nego u bogatstvu i časti. Svjedoči to sam 
Isus, koji veli: „Blago siromašnima duhom, jer je njihovo 
kraljevstvo nebesko . . . Blago onima koji progonstvo trpe 
radi pravde, jer je njihovo kraljevstvo nebesko . . Blaže¬ 
ni ćete biti, kad vas budu ljudi psovali, kad vas budu 
progonili, i svako zlo vam budu i'ekli.“ (Mat 5) Ako je 
tomu tako, to je onda bolje držati se onoga, što je sigur¬ 
nije t. j. željeti si više siromaštvo i progonstvo, nego 
bogatstvo i časti. Tko hoće da preplovi more, taj se 
trsi ukrcati na sigurnu lagju ; a tko hoće da dospije 
do kakvoga mjesta, taj se drži najsigurnijega puta. 
Tako isto, tko želi spasti dušu, služi se onim sred¬ 
stvima, koja najlakše i najsigurnije vode u nebo. To je 
ona mudrost, koju mora imati svaki nas u uživanju 
ovih svjetskih stvari, i jao onomu, koji je nema. 

Sad se pitajmo, kako smo se dosada služili ovim 
zemaljskim stvarima ? Da li smo se uvijek njima služili 
na spasenje duše svoje i toliko samo, koliko su nam 
koristile duši ? Ako nijesmo, pokajmo se i odlučimo od¬ 
sele služiti se njima samo na spas duše i samo toliko, 
koliko nam koriste duši, jer jedino tada bit ćemo mirni 
u srcu i na vijeke blaženi. To je najveća mudrost dr¬ 
žati na uzdi požude svoje i ne pokloniti im srca, nego 
im se oprijeti svim silama. To je ona znanost, kojom 
su sveci ovaj svijet svladali i domogli se vječnoga bla¬ 
ženstva. Prosimo Boga, da i nas rasvijetli, da se služimo 
u jegovim stvorovima njemu na čast, a nam na spasenje. 








46 


Razmatranje šesto 


Primjer. 

Sv. Alojzije, zaštitnik školske mladeži rodi se od 
plemenitih roditelja dne 9. ožujka 1568. Budući da mu 
je majka, kad ga je ragjala, bila u velikoj pogibli ži¬ 
vota, on bi kršten u njezinoj utrobi još prije nego do- 
gje na svijet. Već za rana obljubi pobožnost i marljivo 
prionu uz nauk ; čuvao osjetila, osobito oči, revno po¬ 
lazio službu Božju i često primao svete sakramente. 
Zemaljštinu je prezirao, samo da bolje ugodi Bogu i 
lakše dogje u nebo. Živio je poput angjela, s toga 
ga zovu angjeoskim mladićem. On se dakle znao 
najbolje služiti ovim zemaljskim stvarima. Njega kao 
najstarijega kneževa sina čekala je kneževska kruna. 
No on se za volju dušnoga spasa odreče te krune, i 
povuče u samostan. Tamo se posveti, a Bogu se svidje 
pozvati ga u cvijetu mladosti k sebi. Rano umre 
siromašni Isusovac; ali što mu je to škodilo, kad se 
na vijeke spasio. Sve je pako to imao zahvaliti bi. dj. 
Manji. Jer čim dospije k razumu, posveti svoju čistoću 
prečistoj Djevici. Njegova ljubav k ovoj prečistoj Dje¬ 
vici bijaše tolika, da nije mogao izgovoriti njezina 
imena, a da se sav n srcu ne gane. Zato mu ona i 
isprosi milost, da je cijeli svoj život bio prost od sva¬ 
koga zla nagnuća i nečiste požude, proti kojoj su se i 
najveći sveci morali toliko boriti. Njegova pamet bješe 
uvijek sabrana i udubljena u Isusa i njegovu prečistu 
Majku. Ime Isus i Marija imao je uvijek u srcu i na 
jeziku, i ova dva imena izgovarajuć preseli se s ovoga 
svijeta u sretnu i blaženu vječnost. 

Ne možeš li se, dragi kršćanine, odreći svijetu kao 
sv. Alojzije, a ti barem drži Božje zapovijedi, vrši točno 
dužnosti svoga staleža, služi Bogu koliko možeš, štuj 
61. dj. Mariju, pak ćeš se i ti posvetiti i spasti. Amen. 

0 dragocjenosti vremena. 

Sve stvari, što ih vidimo, stvorio je Bog za nas, 
da se lakše spasimo. Od svih pako najdragocjenije je 
vrijeme. Vrijeme je najveće zemaljsko blago, što čo¬ 
vjek pomisliti može. Ono se procijeniti ne da. Svaki 
čas toliko vrijedi, koliko vječnost; toliko, koliko kra¬ 
ljevstvo nebesko, jer svakim časom možemo sebi zaslužiti 
vječno blaženstvo. Najveća muka za proklete u paklu 
jest, kad pomisle, da su imali vremena spasti se, pak 
se nijesu spasili. Koliko bi oni sada dali samo za jedan 
čas, da se mogu pokajati i onih vječnih muka oslobo¬ 
diti ? Koliko bi dale one trpeće duše u čistilištu samo 
za jedan časak, da se mogu što savršenije pokajati i 
tako iz onih teških muka preći u blaženu vječnost ? U 
nebu nema žalosti, ali kad bi se sveci mogli žalos¬ 
titi, što mislite, zašto bi im bilo žao? Žao bi im bilo 
jedino zato, što su imali vremena na ovom svijetu za¬ 
služiti sebi još veće blaženstvo u nebu, pak ga nijesu 
zaslužili. Pitajte dakle proklete u paklu, koli je drago¬ 
cjeno vrijeme, pak će vam odgovoriti: 0 da bismo imali 
samo jedan časak za pokoru. No na usijanim vratima 
pakla stoji napisano: Ovdje časa više nema; vrijeme 
obratilo se u vječnost! Pitajte trpeće duše u čistilištu, 
kako je dragocjeno vrijeme i kazat će vam : 0 da bismo 
imali samo nekoliko časova, da isplatimo dug za grijehe 
svoje ! Nu prošlo je vrijeme radnje, sad moramo trpjeti, 
dok isplatimo zadnji novčić i izbrišemo najmanju ljagu 
ua duši svojoj. Pitajte blažene u nebu, pak će vam 
odgovoriti: 0 da bismo imali samokojijčas za radnju, 
kao što vi imate, popeli bismo se na još viši stepen 
blaženstva. Nu vrijeme je za nas minulo, nema ga 

više. S toga radite barem vi, dok je đau, jer će doći 
noć, kad više ne budete mogli raditi. 

Da još bolje upoznamo dragocjenost vremena, pre- 
nesimo se duhom pameti svoje na goru Kalvariju. Gle¬ 
dajte tamo megju dva razbojnika visi na križu Bog-čovjek 
i bori’se sa smrću. U žestokim mukama vapi: Bože moj, Bože 
moj, zašto si me zapustio? Ista narav žali svoga Stvo¬ 
ritelja. Sunce sakriva svoju svjetlost, da ne vidi grozne 
muke sina Božjega. Zemlja se strese od žalosti, jer ne 
može podnijeti smrti njegove. Grobovi se otvaraju i 
mrtvi ljudi ustaju živi, da ustupe mjesto gospodaru 
života i smrti. Da, sva narav tuguje s teške boli Sina 
Božjega na križu; ali tu se vrši veliko djelo, djelo 
otkupljenja svijeta. Poslije trosatne grozne muke svoje 
na križu zavapi Isus velikim glasom i ispusti duh. —• 
P taj čas, u trenuće oka, kad se Isusova duša odijeli od 
tijela, otkupi on sve ljude od vječne propasti — pakla. 
Koliko vrijedi ovaj čas, ovo treneće oka! Tko ga je 
kadar procijeniti ? U jednom času otkupljeni su svi 
ljudi od početka svijeta pa do konca. — Toliko vrijedi 
svaki čas, jer svakim časom možemo zaslužiti milost 
Božju, kupiti sebi nebo. Da, jedan čas više vrijedi nego 
sva bogatstva ovoga svijeta, jer šta je sve zlato i sre- 
bio, cijela zemlja, kad čovjek mora umrijeti ? Tada bi 
lađa dao sve što ima, samo da može za časak produljiti 
svoj život; ali sve mu ne će pomoći, sve će morati 
ostaviti. Sv. Augustin veli: ,,I vječnost u pokori spro¬ 
vedena ne bi bila preduga, kad bi njome mogli sebi 
kupiti Boga, koga gubimo, kad dragocjeno vrijeme ba¬ 
dava tratimo.“ To imajmo uvijek pred očima. 

Mi bismo za cijelo u veliko cijenili dragocjeni ka¬ 
men, kojim bismo mogli sebi kupiti zemaljsko kraljevstvo. 

moramo cijeniti vrijeme, jer njim možemo 
kupiti nebesko kraljevstvo. Vrijeme nara je dano zato, 

da se u njemu spasimo. Po tom moramo vrijeme toliko 
cijeniti, koliko spasenje svoje duše. Vrijeme nam je ot¬ 
kupljeno krvlju Sina Božjega na križu. Kada dakle vri¬ 
jeme gubimo, gubimo dane spasa, preziremo cijenu krvi 
Kristove. Vrijeme, veli sv. Bernarđo, vrijedi toliko, 
koliko sam Bog, jer dobro upotrebljenim vremenom 
možemo sebi zaslužiti Boga; kao i zlo upotrebljenim 
vremenom t. j. smrtnim grijehom, makar u jednom času 
počinjenim, možemo ga izgubiti. Pa ipak kako ljudi 
slabo cijene vrijeme, kako ga uzalud trate, zametavaju, 
dapače ga i na grijeh upotrebljavaju! 

Da koji bogat kralj otvori svoju riznicu i proglasi 
narodu, da će se svakomu taj i taj dan dijeliti novac, 
koliko god bude Iko liotio uzeti, a zagrozio bi se teš¬ 
kom kaznom svakomu, koji se ne bi hotio okoristiti; 
što biste rekli o čovjeku, koji je sav u dugove zako¬ 
pan, pa mjesto da dogje n riznicu te se dugova oslo¬ 
bodi, otide u zabave? Zar ne, da je lud? Nu još 
lugje rade oni, koji vrijeme badava trate, jer svakim 
se časom mogu izbaviti neizmjerno velikoga duga, što 
ga Bogu duguju za grijehe svoje i steći sebi vječno 
blaženstvo, a onj to sve preziru. 

Prošlo se vrijeme nikad više ne vraća, niti se iz¬ 
gubljeno može iskupiti ili nadomjestiti. Neki mogući 
kralj davao svaki dan svojemu liječniku tisuću forinti, 
da mu život produlji, a lugjak nije znao, da se vrijeme 
kupiti ne može. Neki dvoranin cara Karla V. molio je 
na smrtnoj postelji svoga gospodara, da mu samo za 
jedan danprođu lji život, na što mu ovaj odgovori, da to 
nije u njegovoj moći. „Toliko sam ti godina vjerno 
služio care — zajauče dvoranin — cijeli svoj život po¬ 
svetio sam tvojoj službi, a sada mi ti ni samo za časak 
ne možeš produljiti života. Kamo sreće, da sam toliko 
godina Bogu vjerno služio, kao što tebi, sad bih bio 

mirniji na duši, a ovako ne znam, što me poslije smrti 
čeka!“ Dakle ni najveći mogućnici ne mogu sa svim svo¬ 
jim blagom ni za časak produljiti života niti sebi niti 
drugima. Po tom jedan čas više vrijedi nego sav svijet, 
jer sa svim svijetom ne može se kupiti a ma ni jedan 
samo čas. „Jao dakle, viče sv. Bernardo, dani spasenja 
prolaze, a nitko na to ni ne misli.“ Deset, petnaest, 
dvadeset, trideset, pedeset, osamdeset godina, što si ih 
proživio, preletile su kano oblak i nestalo ih kano dima; 
a koliko ti ih još preostaje za život ? Možebit 20, 50, 
ili 80, a više teško. Do sto pako godina ne bude za 
cijelo ni mene, koji evo govorim, ni vas, koji me slu¬ 
šate. Pak što je to spram vječnosti ? A ipak u ovom 
kratkom životu možemo sebi zaslužiti vječno blaženstvo. 
Doći će vrijeme, kad ćemo težak račun morati Bogu 
dati za svaki čas, kako smo ga upotrebili. Sv. pismo 
veli, da će ljudi morati na sudnjem danu dati račun 
za svaku beskorisnu riječ, dakle i za svaki čas bes¬ 
korisno upotrebljen. 0 kako ćemo teško odgovarati 
tada vječnome sucu, kad nas zapita: Daj račun od vre¬ 
mena, što si ga sproveo kao dijete, kao mladić, kao muž, 
kao starac. Koliko sam ti dao vremena, da zaslužiš 
sebi nebo ? a ti mjesto da se služiš vremenom na spa¬ 
senje duše svoje, upotrebio si ga na njezino pogubljenje. 

Dragocjenost vremena spoznat ćemo najbolje u 
zadnjem času života. Tada ćemo se u čudu pitati, gdje 
su ljeta moja ? 0 žalosna mene! kolike sam časove, 
satove, dane, tjedne, godine potratio badava, u grijehu! 
(’im sam došao k razumu, već sam počeo griješiti. Do¬ 
bom sam sve gorim postajao. Tolikašan sam bio dje¬ 
čarac, pak već toliki grješnik! Tako je prošlo djetinj¬ 
stvo moje. A mladost ? 0 mladosti, mladosti, na kolike 
me pak i kakove grijehe ti sjećaš ? Na grijehe kod kuće, 
vani, u školi, u crkvi; na grijehe u društvu, na samu ; 

ua grijehe proti Bogu, roditeljima, bližnjemu, samom 
sebi; na grijehe počinjene mišlju, riječju, činom. A 
muževnost? A starost? Joj, koliko imam grijeha; više 
nego vlasi na glavi, bez broja! Svaki čas imao sam 
ključeve, da otvorim sebi vrata nebeska, a ja sam si ih 
zatvarao i otvarao ona u pakao. Što bi bilo od mene, 
da me je Bog pozvao k sebi na sud, kad sam bio u 
takvom stanju! Milosrgje Božje, da nijesam poginuo! 

No zato treba, da še odsele bolje služimo vreme¬ 
nom i izgubljeno nastojimo što bolje popraviti, jer će 
doći čas, kad ćemo željno prositi Boga, da nam pro¬ 
dulji život ma za kako kratko vrijeme, ali ne ćemo 
biti uslišani; pa koji smo tolike dane, tolike godine 
badava potratili, ne ćemo tada dobiti niti jednoga 
časka više, nego što nam je Bog od vijeka odredio. Sv. 
Grgur Vel. pripovijeda odjednom čovjeku, koji je griješan 
život vodio, da je noću naglo obolio na smrt i vruće 
prosio Boga, da mu samo do sutra produlji život. „Go¬ 
spodine samo do sutra“. Nu taj čovjek, koji je tolike 
godine, cijeli svoj život sproveo u grijehu, na koncu 
života svoga nije mogao dobiti ni toliko časa, da savjest 
svoju uredi, da se ispovjedi. Pazimo dakle na svaki 
čas, kako da ga upotrebimo, jer dnevi života našega 
prolaze i izbrojeni su tako, da im ne ćemo moći ni 
jedan samo časak dodati. Pol sata dobro uložena može 
sada urediti sve naše račune s Bogom, oteti dušu našu 
iz vražjih pandža i povratiti je Bogu. 

Da, na zadnjem času života najbolje čemo se osvje¬ 
dočiti, koliko li je dragocjeno vrijeme i kako su ni- 
štetna sva ova zemaljska dobra. Aleksandro Vel. bio 
jedan od najmogućnijih kraljeva na svijetu; pa kad 
je umro, što mu je ostalo od sve njegove moći ? Kreso 
bio najbogatiji čovjek na svijetu; pak što mu je na 
smrti koristilo sve njegovo blago? Gdje je ljepota 

Kleopatrina, te najljepše žene na svijetu ? Nema je, 
nestalo je. Dnevi spasenja njihova prošli su ; za nas pako 
još nijesu prošli, ali će brzo proći. S toga nemojmo se 
toliko skrbiti za ove zemaljske stvari, koje će nas, 
ako ne prije, a to sigurno na smrtnoj postelji ostaviti, 
već se radije skrbimo za dobra djela, koja će nas i 
preko groba pra' iti u nebo. Joj, koliko vremena potra- 
timo badava! Kad bi to upotrebili na spasenje duše, kako 
bi nas to tješilo na smrtnom času! Nešto molitve svaki 
dan dobro obavljene, jedna sv. misa svaki dan pobožno 
slušana, svakiđanje ispitivanje savjesti, razmatranje, 
pobožno čitanje, djelo milosrgja, krunica, česta ispovijed 
i t. d. može nas očuvati od grijeha, pribaviti nam mir 
duše i osigurati spasenje. Tko da to ne učini? 

Koliko je vrijeme dragocjeno, toliko je i strašno, 
jer svaki čas možemo sagriješiti, umrijeti, i na vijeke se 
izgubiti. S toga cijenimo vrijeme nada sve, i dok ga 
imamo u rukama, upotrebimo ga dobro, jer će doći vri¬ 
jeme, kad već ne budemo gospodari nad njim. A znajmo 
i to, da će pitati starost, gdje je bila mladost? Ovo pol 
sata, što ga u ovom razmatranju sprovedosmo, više se 
nikad povratiti ne će, pa ćemo i zanj morati jednom 
dati Bogu račun. Budi nam dakle ovo kratko vrijeme 
današnjega razmatranja na spasenje duše. Odlučimo 
danas, da ćemo svaki čas dobro upotrebiti t. j. na 
spasenje duše, a nikada zlo t. j. na njezino pogubljenje. 

Primjer. 

Sv. AlfonzoLiguori jedan je od najvećih uzora 
kršćanskih krjeposti u novije doba. Već u devetnaestoj 
godini posta doktorom prava i odvjetnikom; no pošto 
mu se taj stalež činio pogibeljnim po dušu, posveti se 
svećeničkom zvanju. Kao svećenik utemelji družbu Re- 
demptorista, kojima je glavna zadaća brinuti se za spase¬ 

nje duša. Kasnije posta biskupom, nu pod starost i te se 
časti odreče i povuče u samostan, gdje umre blaženo 
g. 1787. u 91. godini dobe svoje. Već za mlada bješe 
osobiti štovalac bi. dj. Marije. Njoj na čast svake se 
subote ispovijedao i postio živući o kruhu i vodi. Nje¬ 
zin skapular nosio bi uvijek o vratu a krunicu o pasu, 
na koju je svaki dan molio. Više puta na dan, utjecao 
se k njoj s molitvom a osobito s angjeoskim pozdravom. 
Ovaj veliki svetac najbolje je shvatio, kako je drago¬ 
cjeno vrijeme ; s toga se zavjetova, da ne će ni jednoga 
časa tratiti badava, već će sve vrijeme svoga života 
upotrebiti Bogu na čast a sebi i drugima na spasenje 
te će uvijek raditi ono, što bude mislio, da je bolje i 
savršenije. I zbilja čovjek se ne može dosta nadiviti, što 
je sve taj svetac uradio za spasenje svoje i drugih. On 
bješe neumoran u ispovijedanju i propovijedanju, a što 
mu je vremena od toga preostalo, posveti molitvi i 
pisanju knjiga. U bolesti pako sukupljao je oko sebe 
učenike, kojima pripovijedaše o svetim stvarima, a oni to 
za njim sve zapisaše. Toliko je cijenio vrijeme, da se i 
u najvećoj starosti, premda već bijaše sav zg iren, dao 
nositi na propovjedaonicu, samo da propovijeda slavu 
Božju na spasenje duša. 

U ovoga se sveca ugledajmo i mi te se čuvajmo 
ne samo da ni jednoga časa ne upotrebimo na propast 
duše, već da po mogućnosti svaki čas upotrebimo za 
njezino spasenje. 0 kako će nam biti drago na smrt¬ 
nom času, ako smo se dragocjenim vremenom dobro 
služili, a žao, ako smo ga zlo rabili! Sad ga imamo 
u obilju. No doći će vrijeme, kad ćemo ga željeti imati, 
ali ga ne ćemo moći dobiti. Što bismo dakle onda rado 
učinili, činimo sada t. j. cijenimo vrijeme onako, kao što 
zaslužuje i služimo se njim uvijek na dobro, jer izgu¬ 
bljeno se više nikada ne vraća. Amen. 

0 trovrsnom grijehu. 

Dosele smo razmatrali, kako se treba skrbiti za 
dušno spasenje; sada pako razmatrajmo o onom, što 
nas najviše priječi u duševnom spasenju t. j. o grijehu. 
Najprije pako razmatrajmo o trostrukom grijehu i to: 
pivo o grijehu angjela; onda o grijehu naših praroditelja 
Adama i Eve; napokon o smrtnom grijehu kojega pro¬ 
kletoga u paklu. 

1. Najprije predstavimo si prvi grijeh, što ga po- 
ciniše angjeli u nebu. Imate znati, dragi kršćani, da 
su angjeli prvi i najplemenitiji stvorovi Božji, koje je 
Bog opsipao najvećim milostima. On ih je stvorio, da 
mu služe i ako mu poslije kratkog kušanja zasvjedoče 
svoju vjernost i poslušnost, obeća im samoga sebe na 
vječno uživanje. Njihov razum bješe razsvijetljen, a 
volja jaka i stalna u dobru bez svakih zlih nagnuća i 
napasti. No kad im se trebalo podvrći Bogu i zasvje¬ 
dočiti mu svoju poslušnost, mnogi se od njih uzoholiše; 
htjedoše biti jednaki Bogu, ne htijući mu se pokloniti! 
U ovo trenuće oka, onaj hip, kad to zamisliše, odbaci 
ih Bog od sebe i kao munju strmoglavi s neba u pa¬ 
kao. Vidio je sve to Isus, koji je od vijeka u krilu 
Očevom, te nam svjedoči: „Vidjeh sotonu gdje spade 
s neba kao munja“. (Luk. 10, 18.) 

Sad razmišljajmo malko sve okolnosti ovoga pr¬ 
voga grijeha. Pitajmo najprije;, tko kazni tako 
angjele ? Bog ih kazni, najpravedniji sudac, koji nikada 
ne kazm više, nego što tko zaslužuje; Bog najmilosrd¬ 
niji, koji uvijek manje kazni, nego što tko zasluži; Bog, 
najmudriji, koji se ne može prevariti, da jednoga nije- 

sto drugoga kazni; Bog najsvetiji, koji nikad ne radi 
strašću svladan ili željom za osvetom; Bog otac ne¬ 
izmjerno dobar, kojega najviše veseli, kad može nagra- 
gjivati, a neizmjerno boli, kad mora kazniti. 

A kogatakokazni? Angjele, prve svoje stvo¬ 
rove, najčišće duhove, prijatelje svoje, nebeske stanov¬ 
nike. I to ih kazni mnogo, neizmjerno mnogo, bez broja. 

A što su skrivili? Sagriješili su, i to samo je¬ 
dan put, i to samo mišlju, u jedan hip. Počinili su 
prvi grijeh, kad još ne znadijahu, kako strogo Bog 
kazni grijeh; ne znadijahu, kako je Bog zbog grijeha 
potopio sav svijet; ne znadijahu, kako je zbog grijeha 
popalio Sodomu i Gomoru; ne znadijahu, da je grijeh 
pritegao Sina Božjega iz nebeskoga prijestola u jaslice, 
prikovao ga na križ. 

A kakva bijaše kazan? Pakao, najstrahovi- 
tije muke, vječni oganj, gdje je plač i škrgut zuba. 

A kako ih kazni? Odmah, bez odgagjanja. 
Onaj isti čas, kad su sagriješili, popadali su u pakao 
i to svi, koji su sagriješili, bez iznimke. 

Sad se prispodobimo malko s ovim angjelima. Oni 
najčišći duhovi, a mi ljudi u grijehu začeti i rogjeni. 
— Oni su samo jedanput sagriješili, a mi ? Brojimo, 
ako možemo. — Oni su samo mišlju sagriješili, a mi 
mišlju, riječju i činom. — Njih je Bog odmah u trenuću 
oka strmoglavio u pakao, a nas poslije tolikih grijeha, 
i iza kako nam je već toliko puta oprostio, još uvijek 
trpi i čeka na pokoru. Ako je Bog tolike angjele, 
svoje najodličnije stvorove, za jedan samo grijeh, mišlju 
počinjen, tako teško kaznio, zar mislimo, da ćemo mi 
onda ostati bez svake kazni ? Ako je jedan samo grijeh 
angjele, najčišće duhove i najplemenitije stvorove Bo¬ 
žje učinio Bogu toli mrske i pretvorio ih u gadne vra¬ 
gove, zar ne će onda i nas stići zlo, koje grijesi naši 

zaslužuju ? 0 kako mrska mora biti Bogu duša u smrt¬ 
nom grijehu! S toga jao nama, kadgod budemo u 
smrtnom grijehu; a sto puta više jao, ako umremo u 
smrtnom grijehu! Ako su angjeli za jedan samo grijeh 
toliko kažnjeni, čemu se možemo tek mi nadati ? 

2. Sad razmatrajmo drugi g r i j e h, što ga poči- 
niše naši prvi roditelji Adam i Eva. Bog ih je stvorio 
svete i pravedne, nadario ih velikim milostima, na¬ 
stanio u zemaljskom raju, učinio ih gospodarima svih 
stvari na zemlji i dopustio im služiti se svima i jesti 
od svega, samo ne sa stabla od znanja dobra i zla, 
što bješe u sredini vrta; pa ako tu njegovu zapovijed 
održe, obreče im, da će ih preseliti u rajsku slavu i 
samoga sebe dati im na vječno uživanje. Nu nečisti 
duh u spodobi zmije, zavideć im sreću, uspne se n a 
stablo, te stade Evu himbenim obećanjima navagjati na 
zlo, da jede s onoga stabla. Eva, slaba žena, koja se 
i onako lako dade zavarati, povjerova zmiji, zagleda 
se u stablo, voće joj omili, poželi ga, posegne za njim, 
otrgne, stavi u usta, zagrize, okusi i progutne, donese 
mužu, koji takogjer okusi i pojede. 1 tako su oba, je¬ 
dući sa zabranjenoga stabla, Božju zapovijed prekršili, 
sagriješili. Zbog toga ih Bog protjera iz raja, osudi i 
njih i cijelo njihovo potomstvo na nebrojene nevolje i 
muke a napokon na smrt. Izgubiše svetost i praved¬ 
nost i cijeli svoj život sprovedoše u neprestanoj pokori. 

Sad razmatrajmo malko prilike kod ovoga žalost- 
noga dogogjaja. Tko kazni? Bog, najmudriji i naj¬ 
pravedniji, Bog, kojega milosrgju nema konca; Bog, 
najbolji otac, koji djecu svoju neizmjerno ljubi. 

A koga Bog kazni ? Adama i Evu, koje je malo 
prije iz neizmjerne ljubavi stvorio sebi na slavu, koje 
je učinio gospodarima zemlje, i odredio da budu praro¬ 
ditelji cijeloga roda ljudskoga. A zašto ih kazni ? Za 

jedan samo grijeh neposlušnosti. A kako su sagrije¬ 
šili? Nesmotreno, zavedeni od nečistoga duha. Htjedoše 
znati više, nego im bi dopušteno. 

Pak kako ih kazni? Protjerani su iz raja, lišeni 
su pravednosti i milosti Božje, podvrženi su nebrojenim 
nevoljama duše i tijela: jadu, bolestima svake vrsti a na¬ 
pokon smrti; razum im potamnje a volja se nagnu k zlu, 
tako da je nastao neprestani boj duše proti tijelu, a 
tijela proti duši. No ta kazan ne stiže samo njih, već 
i čitavo njihovo pokoljenje. Sva zla i nevolje, koje su 
od početka svijeta vladale zemljom, i koje će vladati 
do konca svijeta, posljedice su ovoga grijeha. Odatle 
toliki ratovi, ubojstva, potresi, povodnje, požari, glad; 
tolike nesreće na kopnu i moru; zima, vrućina i t. d. 
Ovaj je grijeh kriv, te smo podvrženi tolikim bolestima, 
a napokon moramo umrijeti. Ovaj je grijeh kriv, da 
padamo u mnoge druge grijehe, te mnogi ljudi propadnu 
za vijekove u pakao. 

Sad se isporedimo s našim prvim roditeljima i raz¬ 
matrajmo malko njihov grijeh i naše grijehe. Oni su bili 
na grijeh zavedeni i prevareni, a mi smo sami tražili 
i prigodu, pa i drugoga na grijeh zavodili. Oni su sa¬ 
griješili, kad još nijesu znali, kako strogo Bog grijeh 
kazni, a mi griješimo iza kako smo već o tom dosta 
puta čuli, pa možebit i iskusili. Oni su sagriješili, kad 
još nijesu znali kako neizmjerno Bug na grijeh mrzi, a 
mi griješimo iza kako znamo, da zbog naših grijeha ni 
svomu jedinorogjenomu Sinu nije prostio. Oni se onaj 
ćas podvrgli pokori i za svoj grijeh preko 900 godina 
činili najstrožu pokoru, a mi poslije toliko grijeha još 
uvijek padamo u nove grijehe i ne ćemo da se obratimo. 

3. Napokom predstavimo si treći kakav smrtni 
grijeh, zbog kojega se koji prokleti muči u paklu i rnu- 
čit će se u vijeke. A takovih ima dosta, koji su zbog 

jednoga samo smrtnoga grijeha na vijeke osugjeni u pa¬ 
kao. Sad razmatrajmo malo prilike toga nesretnog 
dogagjaja. i pitajmo, t k o je takvoga prokletoga kaznio ? 
Bog, neizmjerno pravedan, koji nikoga ne kazni više 
nego zasluži; Bog najmilosrdniji otac, koji sve ljude ne¬ 
izmjerno ljubi, jer su svi njegova djeca, te uvijek manje 
kazni, nego tko zasluži: Bog, najmudriji, koji se ne 
može prevariti, te jednoga mjesto drugoga kazni; Bog, 
pred kim su svi ljudi jednaki, i koji ni na čiju osobu 
ne gleda; Bog, koga neizmjerno veseli, kad može koga 
nagraditi, a neizmjerno boli, kad mora koga kazniti. 

Pak koga tako strogo kazni? Jednu plemenitu 
dušu, koja je dugo vremena bila nedužna, pobožna i 
sveta, te sebi neizmjerno mnogih zasluga stekla za nebo; 
nad koje čistoćom veselila su se nebesa i kojoj je već 
bilo pripravljeno mjesto tik do Božjega prijestola. 

Pak štoje skrivila? Nakon toli dugog nevinog 
i svetog života pade u smrtni grijeh i to samo jedan 
put i možebit samo mišlju ili riječju, recimo psovkom. 

Pak koja joj zato kazan? Pakao, najstraho- 
vitije muke, muke, kojima nema nikada kraja ni konca. 
Stanimo malko tu, razmatrajmo kolika mora biti zloća 
smrtnoga grijeha, kad ga Bog toli strogo kazni. Bog 
je stvoritelj i gospodar svih ljudi, pa ima neograničeno 
pravo zapovijedati im, a ovi neograničenu dužnost slu¬ 
šati ga. Kad dakle čovjek griješi, gazi Božji zakon, 
mrzi na Božje gospodstvo i koliko je do njega, činom po¬ 
kazuje, da Boga ne pripoznaje za svoga gospodara. To¬ 
lika je zloća smrtnoga grijeha, dostojna svake kazni, 
tako da ni vječna kazan pakla nije nepravedna ili pre¬ 
velika ma za jedan samo smrtni grijeh. — Tko smrtno 
griješi, vrijegja neizmjernu dobrotu Božju, te toliku ka¬ 
zan zaslužuje, kolike je Bog ljubavi dostojan. Budući 
pako da je Bog neizmjerne ljubavi vrijedan, tko smrtno 

griješi, zaslužuje neizmjernu kazan tako, da je i pa¬ 
klena muka za takav grijeh premalena, jer kao što nema 
čovjeka, koji bi mogao Boga neizmjerno ljubiti, isto tako 
nema kazni, koja bi bila tolikomu grijehu primjerena, 
pa bila još stroža i nikad ne svršila. 

Isporedimo se sada malko s ovom osugjenom du¬ 
šom u paklu, kuju smo sada promatrali. Ona je dugo 
vremena bila čista i nedužna, a mi čim smo počeli mi¬ 
sliti, već smo počeli padati u grijehe i izgubismo ne¬ 
vinost. Ona je toliko godina gorljivo služila Bogu a mi 
možebit ni jedan dan ne služimo, kako bi trebalo. Ona 
je samo jedanput smrtno sagriješila, a mi nebrojeno 
puta. Nju je Bog odmah poslije prvoga grijeha k sebi 
na sud pozvao i bacio je u pakao, a nam već toliko 
puta prašta i još nas uvijek čeka na pokoru. Ona se 
zbog jednoga grijeha muči u paklu i mučit će se na 
vijeke, a mi poslije toliko grijeha još smo u životu, da 
se možemo obratiti i pokoru činiti. 

A komu imamo najviše zahvaliti, da nijesmo pogi¬ 
nuli ? Isusu i Mariji. Da, o Bože ! nad angjelima i praro¬ 
diteljima našim odmah si osudu izrekao, a nam toliko 
puta praštaš. Koliki prokleti muče se u paklu za jedan 
samo smrtni grijeh! a nas još uvijek čekaš na pokoru. 
Hvala ti o Isuse, molimo te, da nam se smiluješ Ah 
za te tvoje svete rane, molimo te, gani nas na pokoru, 
i ne dopusti, da tvoja presv. krv bude badava za nas 
prolivena. A ti Marijo, majko Isusova, koja si srdžbu 
sinka svoga od nas odvratila, pogledaj milostivo na 
nas i isprosi nam milost obraćenja. Ti to možeš, a i 
hoćeš, jer si majka milosrgja, a mi djeca tvoja. 

Primjer. 

Pobožna Katarina Em erich pripovijeda ovaj 
^ogagjaj. Vidjela sam jednoga obraćenika umirati po- 

božno i skrušeno. Kod njegove smrtne postelje vidjela 
sam Mariju sa sinkom svojim Isusom. Taj obraćenik 
bješe sin plemenitih francuskih roditelja, koji ga već 
u porodu izručiše zaštiti blažene djevice Marije. Rodi¬ 
telji njegovi poginuše u francuskoj revoluciji, a on po¬ 
sta vojnikom. Nego od vojništva brzo pobježe k razboj¬ 
ničkoj četi, gdje počini mnoga ubojstva. Premda bješe 
velik grješnik, ipak je ćutio u sebi neki tajni sram 
pred preč. dj. Marijom, i kad bi god išao mimo koje 
njezine slike, poče drhtati. Napokon bi uhvaćen i od- 
sugjen na smrt. Nego pomoću svojih drugova pobježe 
iz tamnice i uteče u Miinster. Kad pako tamo dogju 
Francuzi, posta opet vojnik, i kao takav dobi ranu, te 
je morao u bolnicu. Ozdravljen htjede opet u razboj¬ 
nike, nu na putu zaustavi ga Marija veleći: Stani! 
tvoji su te roditelji meni darovali kad si se rodio, ti 
si dakle moj, pak hoću i nalažem ti, da se već jednom 
obratiš*, da ne bude mene, već od davna bio bi u pa¬ 
klu. Ove ga se riječi tako kosnuše, da se odmah po¬ 
kajao, hvalio Bogu, što ga je tako dugo čekao na po¬ 
koru, i Mariji, što je odvratila srdžbu Božju od njega, 
da nije došao u pakao, kako je to toliko puta zaslu¬ 
žio, i što mu se na tako čudnovati način prikazala. 
Odsele se dao na najstrožu pokoru. Po cijele se noći 
bičovao ; živio je sveto i blaženo umro. 

I ti si možebit dugo vremena griješio, dragi kršća- 
nine. Toliko si puta zaslužio pakao. No Marija se 
za tebe Bogu molila i on ti se smilovao i čekao te na 
pokoru, dok su mnogi drugi s manje grijeha pogub¬ 
ljeni u pakao. Danas pako viče i tebi bi. dj. Marija: 
Stani! Nemoj više griješiti. Obrati se već jednom i lati 
se pokore i to još danas, sada, jer sutra bi već mo¬ 
glo biti prekasno. Amen. 

0 vlastitim grijesima. 

Iza kako smo promotrili grijeh angjela. zatim grijeh 
prvih naših roditelja i smrtni grijeh jedne pogubljene 
duše u paklu, razmatramjo danas naše vlastite grijehe. 
Pozovimo sebi u pamet sve grijehe našega cijeloga života. 
Ispitajmo se od dobe do dobe, najprije od djetinjstva 
do mladosti, zatim od mladosti do muževnosti, onda od 
muževnosti do starosti, napokon od starosti, no ne baš 
onako točno, kao da ćemo k sv. ispovijedi, već samo 
površno, koliko treba da spoznamo sami sebe, da 
uvidimo, kako smo veliki grješnici, te se ganemo na 
pokoru. Da pak svoje grijehe možemo lakše spoznati, 
domislimo se: a) na ona mjesta, gdje smo kada boravili; 
b) na one osobe, s kojima smo općili; c) na stalež, u 
kojemu smo živjeli i sada još živimo. 

Najprije pitajmo se, koliko nam je godina? . . Već 
u sedmoj godini došli smo k razumu, već onda dakle 
mogli smo sagriješiti. Počnimo dakle od sedme godine. 
Kako smo se onda vladali kod kuće prema rodite¬ 
ljima: ocu i majci, prema braći i sestrama, rogjacima, 
služinčađi, drugima, koji su u istoj kući s nama stano¬ 
vali ? Kako smo se vladali u tugjoj kojoj kući, u školi 
prama učiteljima, suučenicima? Kako smo se vladali 
u crkvi, vani, na šetnji, s drugima, s vršnjacima, s 
mlagjima od nas, sa starijima, u igri, na samu. . .? 

0 kako smo već u djetinjstvu bili roditeljima 
neposlušni I Već onda smo znali lagati, ružne riječi iz¬ 
govarati, a možebit i psovati. Drugima smo bili zavidni, 
P& i svojoj rogjenoj braći. A možebit smo već tada zbog 
kakve igre ili zabave i sv. misu u nedjelja ili blagdan 

zanemarili. — Sad pogjimo malko dalje. Čim smo bi¬ 
vali stariji, sve smo više napredovali u grijesima. Možebit 
je već tada kakva zla strast srcem našim zavladala i 
u grijeh nas vukla. Možebiti smo već tada rado slušali 
i govorili stvari, kojih se sada sramimo. Možebit smo 
takva šta i poželjeli, učinili! A to su već smrtni grijesi. 
Joj, već tada dakle bijasmo toliki grješuici; već tada 
zaslužismo pakao 1 Da, tako nam progje djetinjstvo. A 
kako smo sproveli mladost? Strah nas hvata na nju 
samo pomisliti. Oj mladosti, mladosti, na kakve nas ti 
grijehe sjećaš! Možebit smo već tada bili izgubili i sav 
stid za sve što je ružno, možebit smo izgovarali naj- 
gadnije kletve, družili se s osobama pokvarenim, a može¬ 
bit i mnoge nedužne na zlo zaveli. A kako smo se tada 
vladali u crkvi, u školi, u raznim zavodima ? Kako smo 
sproveli pokladno vrijeme, imenito na zabavama i plesu ? 
Možebit smo kada i prekoračili granice u jelu i pilu, 
uvrijedili starije, oštetili bližnjega na imetku i dobrom 
glasu. Možebit smo već tada širom pustili uzde kakvoj 
neugodnoj strasti. A kako smo primali sv. sakramente? 
Možebit smo ih primali bez svake priprave i pokajanja, 
a možebit i koji veliki grijeh od stida zamučali u ispo¬ 
vijedi. Tko da od nas ne zavapi sa Psalmistom: „Grijeha 
mladosti moje i neznanja moga ne spominjaj se Gospo¬ 
dine!« (Ps. 24, 7.) 

Kako smo pak živjeli poslije mladosti, u staležu u 
kom se'sada nalazimo? Možebit smo od jednoga grijeha 
padali u drugi i svake godine sve gori bivali. Možebit 
smo kada, iza kako smo svoji gospodari postali, i meso 
jeli u zabranjene dane, dužnosti staleža svoga zanema¬ 
rili? A tko bi izbrojio sve grijehe, koje smo od mla¬ 
dosti svoje pak do danas počinili ? 

Sad bacimo pogled na cijeli svoj život. Šta vidimo ? 
Vidimo neizmjerno mnoštvo grijeha, možda grijeha protiv 

svili deset zapovijedi Božjih i pet zapovijedi crkvenih. 
Vidimo grijeha vlastitih i tugjili; grijeha proti Bogu, 
bližnjemu i nam samim, grijeha počinenjih mišlju, rije¬ 
čju, činom i zapuštenjem dobra, što smo ga bili dužni 
učiniti; grijeha bez mjere i broja. A koliko je još tajnih 
grijeha, kojih se ne sjećamo! 0 kakav život I Život 
okaljan grijesima, život pun grijeha! 

Sad razmatrajmo te svoje grijehe, kakovi su? Ah 
koliko ima tu smrtnih grijeha, a kako ružan, kako zao 
je svaki smrtni grijeh, kad i ne bi bio zabranjen ! Grije¬ 
šiti, to je raditi proti razumu. Čovjek kad griješi radi 
bezumno, i ponizuje se do nijeme životinje, kad god 
slijedi svoja živinska nagnuća. Dapače pijanstvo, pro- 
ždrljivost, blud i t. d. ponizuje ga i ispod životinje. 
Životinja slijedi svoj naravski nagon, i to samo do nekih 
granica, kojih nikada prekoračiti ne će, dok čovjek, 
kad griješi, ne pozna nikakovih granica, samo da svojim 
strastima i putenim požudama zadovolji. Daj ti konju 
i volu sijena i vode koliko hoćeš, kad su siti i napo¬ 
jem ne će više, pak ih silio koliko te volja; samo čo¬ 
vjek, razuman stvor jede i pije i više nego mu treba, 
više nego podnesti može, pak mora povraćati, a i često 
puta od toga oboli. A kamo ne vodi čovjeka blud ? 
Čovjek, koji se tomu grijehu poda, ne pozna ni mjere 
ni granica, postane kano konj i mazga, koji nemaju 
razuma. (Tob. 6, 17.) Čovjek mjesto da na uzdi drži 
svoje strasti, sve im se više podaje i biva njihov rob. 
Koji nered, kolika sramota ! 

Mnoge dakle grijehe zabranjuje već i sam razum. 
Pogani su naravskim razumom prosvijetljeni izdali proti 
raznim zloćama mnoge zakone, kao proti kragji, pre¬ 
vari, zlogovoru, psovki i t. d. pa i kazan ustanovili. Nije 
Moguće da se čovjek — razuman stvor — nekih zloća 
De stidi, s toga ih sakriva i boji se, da ih drugi do- 

znadu. A te zloće bile su možebiti prvi tvoji grijesi. 
Već u djetinjstvu možebit si se sakrivao, tresao se od 
straha, da za tvoje zloće ne doznadu roditelji, ućitelji. 
Nijesi li se pako svojih zloća sramio pred drugima, 
možebit se još njima i hvastao; o koli pokvareno bješe 
već tada tvoje srce! 

Sad pako pitaj, što si ti? Što si, ako se prispo¬ 
dobiš sa svim ljudima ovoga grada? Sa svim ljudima 
u Hrvatskoj, u našoj monarkiji ? sa svim ljudima 
svijeta? A što si, ako se prispodobiš sa svim ljudima, 
koji su dosad živjeli, koji sada žive i koji će živjeti? 
A što si, ako se prispodobiš sa devet kora angjeosldh i 
sa svim svecima u nebu ? Jesi toliko, koliko da te nije. 
Što su pako svi angjeli i ljudi spram Boga? Ništa. 
Što si dakle ti spram Boga? Tijelo je tvoje šaka 
praha, podvrženo tolikim bolestima i nevoljama. Propuše 
ga mali vjetrić, prehladi se, oboli i umre; a po smrti 
je hrana crvima i gljistama. A duša tvoja? Ona je 
istina stvorena na sliku i priliku Božju, ali tu sliku 
odavna si već nagrdio. Poput morskih talasa uzgibana 
je strastima i puna svakojake zloće i opačine Srce je 
tvoje mreža, koja se nikada napuniti ne može. 

Sad promisli, tko je onaj, proti komu si griješio? 
Bog, koji je sam od vijeka najsavršenije biće; Bog, 
najmudriji i sveznajući, koji za sve tvoje grijehe, pa i 
mišlju počinjene, bolje znade nego ti sara; Bog sve¬ 
mogući, koji je jednom riječju stvorio nebo i zemlju, i 
koji te je onaj čas, kad si griješio, mogao kazniti naglom 
smrću ; Bog, neizmjerno pravedan, koji je tolike manje 
grješnike od tebe za uvijeke strmoglavio u pakao, dok 
tebe još uvijek čeka na pokoru; Bog, najsvetiji, koji 
toliko mrzi na grijeh, koliko samoga sebe ljubi ; Bog, 
neizmjerno dobar, koji te je tolikim dobročinstvima 
opsipa<> pa i onda, kad si se proti njemu urotio; Bog, 

neizmjerno milosrdan, koji ti je već toliko puta opro¬ 
stio i sad ti je pripravan oprostiti sve, samo ako se 
skrušeno k njemu obratiš sakramentom pokore. Da, mi- 
losrgje Božje da nijesi poginuo! 

Primjer. 

U Volterri u Toskanskoj dogodi se ovaj grozni 
slučaj. 22. prosinca u četvrtu nedjelju došašća g. 1861. 
dogovoriše se četvorica nadobudnih mladića, da idu 
rano u jutro igrati u jednu pećinu izvan grada. 
Jedan njih izgubi nekoliko novaca. Kad je vidio, da 
sve više gubi, počne psovati na naj grozo viti j i način, 
(a nije praštao ni prečistoj djevici Mariji). Drugovi ga 
koriše, ali on kano da je pobjesnio, pa kad je najjače 
naoštrio jezik i izrekao najružniju kletvu proti Bogu, 
raspukne se pećina, sruši se i poklopi onoga bogohulca, 
dok su ostala trojica ostala neozlegjena. Na taj ža¬ 
lostan glas skupi se tamo sila svijeta, pa kad iz ruše¬ 
vina izvukoše onoga nesretnika, bijaše ga užas gle¬ 
dati. Usta mu bijahu nakrivljena, a jezik spružen i 
zakrenut. Pravedna i očita Božja kazan ! Ovaj žalostan 
slučaj dogodi se, kako rekoh, g. 1861. i mnogi stanov¬ 
nici onoga grada jamče za istinitost toga dogagjaja, 
a svjedokom je i ona pećina, koja još i dan danas op¬ 
stoji. Uslijed ovoga dogagjaja mnogi psovači onoga 
grada i okolice prestaše psovati. 0 kamo sreće, kad bi 
se već jednom i u uas osvijestili oni toliki bogohulci 
te prestali psovati I 

Ako i ti imaš taj ružan običaj, da psuješ, odluči 
tvrdo, da ne ćeš više. Imaj uvijek ovaj grozni slučaj 
pred očima i čuvaj se psovke, te najgrgje opačine, da 
se i tebi šta slična ne dogodi. A čuvaj se i drugih 
grijeha, jer i druge grijehe Bog kazni, ako ne na ovom, 
a to sigurno na drugom svijetu. Amen. 

0 zloći grijeha. 

Griješiti znači: misliti, govoriti ili činiti ono, što 
Bog zabranjuje, ili ne činiti onoga, što on zapovijeda. 
Pa budući da Bog spasava samo one, koji vrše njegovu 
volju, to je grijeh, koji se njegovoj volji protivi, jedina 
zapreka našega spasenja. Spasiti se znači združiti se 
s Bogom u nebu i na vijeke ga uživati. Jedini pako 
grijeh razdružuje nas od Boga i lišava njegova užitka. 
S toga i veli Psalmista : „Daleko je od grješnika spas“ 
(Ps. 118,155.), a sv. Pavao: „Znam sigurno, da nas . . . 
nikakav stvor ne može rastaviti od ljubavi Božje.“ 
(Rim. 8, 38, 39.) i pravo veli, jer svi nas stvorovi 
ne mogu razdružiti od Boga; to može samo grijeh. 
Grijeh je dakle najveće zlo. Bolesti, siromaštvo, pro¬ 
gonstva i t. d. nijesu baš uvijek prava zla; jedini je 
grijeh, koji je uvijek pravo zlo i to najveće zlo, što ga 
čovjek pomisliti može, jer on sam nas priječi združiti se 
s Bogom. S toga i veli sv. Anzelmo: „Ja bih volio biti 
bez grijeha u paklu, nego li s grijehom u nebu, jer bez 
grijeha bih i u paklu uživao Boga, dok ga s grijehom 
ni u nebu ne bih posjedovao. 11 Tako veli i sy. Augustin 
i drugi. Kad je dakle grijeh toliko zlo i jedina zapreka 
našega spasa, moramo ga se najviše bojati i čuvati. 

Grijeh se nadalje najviše protivi namjerama Božjim. 
Bog hoće da nas spasi, a grijeh ne da. Bog nas zove 
k sebi, a grijeh nas vuče u pakao. Bog hoće, da se 
svojom milošću u našim srcima nastani, a grijeh ga iz 
njih goni i sotoni prepušta mjesto. 

Sva djela Božja imadu tu svrhu, da grijeh unište. 
Kad Bog Otac šalje svoga jedinorogjenoga Sina na 

svijet, šalje ga zato, da za grijehe naše zadovolji. Daje 
li nam milost, to on čini zato, da nas od grijeha očisti 
i proti grijehu ojalča. Šalje li u svijet apostole a sada 
biskupe i svećenike, to čini zato, da nas ovi pouče 
i kažu nam, kako da se grijeha čuvamo i spasimo. Na- 
gragjuje li koga u nebu, to čini zato, jerbo je grijeh 
svladao. Kazni li pako koga u čistilištu ili paklu, to 
radi zato, jerbo je griješio. Pače sve nevolje i kazni 
na ovom i na drugom svijetu samo su posljedice gri¬ 
jeha. Grijeh dakle jedini pomrsuje namjere Božje, uni- 
štuje zasluge muke i smrti Sina Božjega. Kad dakle Bog 
sve moguće čini, da grijeh iskorijeni, tko da ga se ne 
čuva! Čuvat ćemo ga se pako tim brižnije, kad čujemo, 
kako se njim Bog neizmjerno vrijegja. 

Kad griješimo, ustajemo proti Bogu, nezahvalni smo 
mu, mrzimo ga, ražalošćujemo i obeščašćujemo. Tolika 
je zloća jednog smrtnog grijeha! 

Kad griješimo ustajemo proti B o g u, i ne će¬ 
mo da ga slušamo. Bog, gospodar svijeta, zapovijeda svo¬ 
jim stvorovima, da ga slušaju i oni ga slušaju. Sluša 
ga nebo i zemlja ; sluša ga sunce, mjesec i zvijezde; slu¬ 
šaju ga gromovi i vjetrovi, oblaci i magle, mora i rijeke ; 
slušaju ga ribe u vodi, ptice u zraku i sve životinje 
na zemlji. Slušaju ga angjeli u nebu i padaju ničice 
pred njim. Samo čovjek, taj razumni stvor Božji, ne će 
da ga sluša, već mu se protivi. Bog mu zapovijeda 
kroz svoj zakon, kroz vlastitu njegovu savjest, kroz 
svećenike, a on ne će da ga sluša, već mu se drzovito 
opire. Tko bi se pametan usudio grditi i psovati onoga, 
koji bi mu, kad bi se utapao, došao u pomoć, da ga 
spasi ? A gle život naš visi na tankom končiću, kojega 
nit može Bog svaki čas prekinuti, i ako smo u smrt¬ 
nom grijehu, možemo se svaki čas srušiti u ponor pa¬ 
kla; pak se ipak usugjujemo Boga grditi i psovati. 

♦ 

Ako ćemo već griješiti, barem odaberimo sebi takovo 
mjesto, gdje nas ne će Bog ni vidjeti ni ćuti. Ali što ve- 
liš ? Gdje nas ne će Bog ni vidjeti ni čuti ? Ta on je 
svagdje, pred kim se nitko ne može sakriti. Dakle 
vjerujemo, da je Bog svagdje, i da sve vidi i čuje, pak 
se ipak usugjujemo u njegovoj nazočnosti griješiti! 

Kad griješimo, pokazujemo najveću nezahval¬ 
nost proti Bogu. Bog nam je dao život, dušu, tijelo, 
razum, slobodnu volju, vid, sluh, govor, njuh itd., dao 
nam je sve što imamo. Mogao nas je ne stvoriti, tako 
da se za nas nebi bilo nikad znalo; ali on toga nije 
hotio, nego nam je iz prevelike svoje ljubavi dao život. 
Mogao nas je stvoriti bolesne, hrome, kljaste i t. d. Ali 
nije htio; dao nam je zdravo i čitavo tijelo. Mogao 
nas je stvoriti tupe, ali nije htio; dao nam je i zdravu 
dušu. Za koliko ne bismo htjeli biti gluhi, nijemi, slijepi, 
kako su toliki drugi ? A nam je dao tanak sluh, laz- 
govijetan izgovor, oštar vid. Pa koliko puta smo ga 
ovim istim njegovim darovima uvrijedili! Mogao je uči¬ 
niti, da se rodimo od poganskih roditelja, tako da mo- 
žebiti ne bismo bili nikad doznali za Isusa, ali nije 
htio; dao nam je dobre kršćanske roditelje i tolike uči¬ 
telje i učiteljice, koji su nas u pravoj vjeri podučavali. 
Dapače dao nam je i svoga jedinorogjenoga Sina; dao 
ga na smrt križa, da nas otkupi. Je li nam mogao 
što više dati ? Pak za sva ova dobročinstva što smo 
mu vratili ? Crnu nezahvalnost Uvrijediti čovjeka, koji 
nam nije nikada nikakva zla učinio, ružno je; ali 
uvrijediti onoga, koji nam dobro čini, grda je nezahval¬ 
nost; uvrijediti pako Boga, koji nam je toliko dobra 
učinio i još nas sveudilj opsipava dobročinstvima, ne¬ 
zahvalnost je, nad kojom se veća pomisliti ne može. 

Nu zloća smrtnoga grijeha ide još i dalje. Tko 
smrtno griješi, mrzi Boga, koji je najveće ljubavi 

vrijedan. Ti za cijelo osugjuješ Judu, koji je Boga 
svoga prodao za trideset srebrnjaka, naših od prilike 
dvadeset forinti, a gle! ti ga prodaješ i za manje. 
Prodaješ ga i za jednu psovku, za kratku tjelesnu ne¬ 
čistu nasladu, za užitak mesa u zabranjene dane, za 
propuštenje mise u nedjelju i blagdan. Ti osugjuješ 
Židove, koji su Isusa onako grozno mučili i na križ 
raspeli, a gle! ti si gori od njih, kad griješiš. Oni ga 
nijesu poznali, a ti ga dobro poznaš; za njih još nije 
bio umro, a za tebe je svu svoju krv protočio; ti ga 
vrijegjaš, iza kako ti je već toliko puta oprostio. Čo¬ 
vječe, kad ćeš već jednom prestati Boga vrijegjati? 

Svaka uvreda mjeri se po dostojanstvu onoga, koji 
se vrijegja. Kad tkogod jednako uvredljivu riječ reče 
ocu i bratu, veća je uvreda nanesena ocu nego li 
bratu, jer oca smo dužni više štovati nego li brata. 
Budući pako da se grijehom vrijegja Bog, koji je neiz¬ 
mjeran, to je i uvreda, koja mu se nanaša, neizmjerna. 
Koliko on odurava grijeh, razabire se najbolje odatle, 
što se je, kako pripovijeda sv. pismo, vidjevši, kako su 
se ljudi pokvarili, pokajao, što ih je stvorio. (I. Moj. 
6, 6. 7) Sv. pismo govori tako ne kano da bi se Bog 
mogao žalostiti, koji je u sebi najsavršenije biće, već 
da nam pokaže, kako je grijeh Bogu mrzak, i kad bi 
on mogao trpjeti, veću bi mu bol zadao jedan grijeh, 
nego bi ga mogla razveseliti sva dobra djela angjela 
i svetaca. Svjedoči to muka Sina Božjega, što je za 
grijeh podnese. Sv. pismo veli, da mu je duša bila 
žalosna ćak do smrti, i da je znoj njegov bio kao 
kaplje krvi, što teče na zemlju. Pak što ga je to¬ 
liko žalostilo i mučilo? Ne strah pred smrću, odgova¬ 
raju sv. oci, već grijeh, što mu je bio pred očima, jer 
je vidio, kako će mnogi i poslije njegove smrti griješiti 
i izgubiti se. To je dakle ono, što ga je toliko mu- 

čilo. Pa ako grijeh toliku muku zadaje Siuu Božjemu, 
zar da ga se ue čuvamo ? ! Jest, čuvat ćemo ga se i radije 
ćemo sve prije podnijeti, nego grijehom Boga uvrijediti. 

Napokon grijeh obeščašćuje Boga. S toga se i 
tuži B< g na grješnike: „Vi ste me obeščastili". (Iv. 

8 49 ) Da, grijeh obeščašćuje Boga t. j. otimlje mu 
onu čast, koja ga ide i koju su mu dužni svi stvo¬ 
rovi. Tu čast iskazuju mu i nerazumni stvorovi, samo 
mu je čovjek — grješnik — uskraćuje. Slave ga ptice u 
zraku, živine na zemlji, ribe u vodi; slavi ga slavulj 
u gaju, medvjed u šumi, som u vodi. Samo čovjek ne će 
da ga slavi, kano da Bog ne zaslužuje njegove časti. 

Ni na što Bog toliko ne mrzi koliko na grijeh, i 
kad ga ne bi mrzio, ne bi bio najsvetiji, ne bi bio 
Bog. On na nj toliko mrzi, koliko samoga sebe ljubi, 
a budući da je ljubav, kojom sebe ljubi vječna, neogra¬ 
ničena, neophodno nužna i neizmjerna, to je i mržnja 
njegova na grijeh vječna, neograničena, neophodno po¬ 
trebita i neizmjerna. Po tom doklegod smo u smrtnom 
grijehu, Bog nas ne može ljubiti, već nas mora mrziti. 
A promislimo si samo, kako je čovjeku teško biti mr- 
ženu od svojih roditelja, pasti u nemilost svojih po¬ 
glavara, vladara. A što tek mora biti pasti u mržnju 
i nemilost Božju? Sv. pismo veli: „0 kako je teško 
pasti u ruke Boga živoga!“ Više se dakle moramo bo¬ 
jati mržnje Božje nego istoga pakla. Bog ne mrzi na 
pakao kao takav, jer to je njegovo djelo, već mrzi na 
grijeh, zbog kojega dolaze ljudi u pakao. Pravi pakao 
za proklete stoji u tom, što ih Bog mrzi, i čim ih on 
ue bi mrzio, pakao bi prestao za njih biti pakao. Je¬ 
dino na nj Bog mrzi, s toga ni česa se toliko ne mo¬ 
ramo bojati, koliko grijeha. Odlučimo dakle danas, da 
ćemo ga se čuvati i radije sve prije podnijeti nego sa¬ 
griješiti. 

Primjer. 

Isusovac Vaser pripovijeda ovaj čudnovati dogodjaj. 
Neka vrlo bogata gospogja, imenom H e 1 en a, koja je 
dugo vremena vodila gadan život, dogje jednom u cr¬ 
kvu upravo kad se propovijedalo o sv. krunici. Ova 
propovijed ganu ju tako, da je odmah nabavila kru¬ 
nicu i počela je moliti. Moleći krunicu zamrzi tako na 
dojakošnji svoj život, da si nije nigdje mogla naći mira 
ni pokoja, dok nije došla na ispovijed. Svoje grijehe 
ispovjedi s tolikom skrušenošću, da se i isti ispovjed¬ 
nik čudio. Poslije ispovijedi baci se pred žrtvenik bi. 
dj. Marije, te joj se svesrdno zahvali za isprošenu mi¬ 
lost, i odluči tvrdo, da će njoj na čast moliti svaki 
dan krunicu. Dok se tako vruće molila, začu neki tajni 
glas, koji joj govoraše : „Heleno ! ti si dosta dugo vrije- 
gjala Boga i mene, promijeni svoj život, pak ćeš dobiti 
mnoge milosti. 1 ' Ovo ju tako gane, da je s mjesta odlu¬ 
čila ostali život sprovesti u pokori, a da joj to pogje 
za rukom, izruči se u zaštitu Božanske majke. Sve 
svoje razdijeli siromasima, povuče se u samoću i tu či- 
njaše najstrožu pokoru. Poslije obraćenja salijetavahu je 
svakojake napasti, ali ona bi vazda prizivala Majku 
Božju u pomoć i tako ustrajala u dobru; dapače za 
kratko vrijeme pope se na tolik stepen savršenstva, 
da ju je Bog opsipao velikim milostima, te je od onda 
sveto živjela i napokon blaženo umrla. 

Ako si i ti, dragi kršćanine, u kakvom smrtnom 
grijehu, znaj da je to najveće zlo, na koje Bog neiz¬ 
mjerno mrzi, i koje te priječi u dušnom spasu. S toga 
pokaj se, poteci k svećeniku, da te odriješi, i obrati se 
sasvim k Bogu. Da ti pako to lakše pogje za rukom, 
izruči se u zaštitu blažene djevice Marije; moli joj 
ua čast svaki dan krunicu, pak će i tebi isprositi mnoge 
milosti pa i blaženu smrt. Amen. 

0 kazni grijeha. 

Kakogod Božja svetost zahtijeva, da na grijeh mrzi. 
isto tako zahtijeva i njegova pravednost, da ga kazni, 
i grijeh, kako veli sv. Augustin, prestao bi biti grije¬ 
hom, kad se ne bi morao kazniti. Bog pako kadgod što 
radi, radi kao Bog; dakle ikad grijeh kazni, kazni ga 
kao Bog t. j. on ; ga kazni neizmjerno po najvećoj svo¬ 
joj pravednosti, ne gledeći ni na čiju osobu. Sv. Pavao 
veli: „Bog ne gleda tko je tko.“ (Rim. 2, 11.) 

Bog već na ovom svijetu kazni grijeh. Cim je 
Adam sagriješio, odmah ga je Bog kaznio: dušu mu je 
lišio vrhunaravne milosti, a tijelo mu podvrgao sva¬ 
kojakim bolestima i nevoljama a napokon smrti i pro¬ 
tjerao ga iz raja zemaljskoga. A kaznio je ne samo njega, 
nego i sve njegove potomke; kazni i nas i kaznit će 
ljude dokle god bude Adamu zadnjega potomka na 
svijetu. I ova je kazan posve pravedna i Boga dostojna, 
jer grijeh vrijegja Boga, koji je neizmjerno pravedan i 
svet, pak kad ga ne bi kaznio, ne bi bio ni pravedan 
ni svet, dosljedno prestao bi biti Bog. Ako se sada 
ljudi tako malo boje Boga, kad znadu, kako strogo 
grijeh kazni, što bi bilo tek onda, kad ga ne bi ka¬ 
znio ? Ako se sada poslije tolikih i tako velikih kazni 
toliko grijeha počinja, što bilo tek onda, kad nebi bilo 
nikakve kazni ? 

Kako strogo kazni Bog grijeh već na ovom svijetu, 
pakazao je i inače nebrojeno puta. Kaina, ubojicu brata 
svoga, prokle, da nigdje nije mogao sebi naći mira ni 
pokoja. Zbog nečistog grijeha potopi sve ljude izuzev 
Noema i njegovu porodicu. Zbog istoga grijeha popali 

sumporom iz neba Sodomu i Gomoru i svu bližnju oko¬ 
licu, izuzev Lota i njegovu obitelj. Zbog jedne kragje 
uništi čitavu izraelsku vojsku, o pedeset tisuća Betsa- 
mićana, jer su se nedostojno ponesli spram njegove 
korablje. Senakeribu, kralju asirskomu, zbog jedne pso¬ 
vke porazi u jednoj noći sto osamdeset i pet tisuća voj¬ 
nika, a Ananiju i Safiru zbog jedne laži smaknu naglom 
smrću. A tko bi izbrojio sve kazni, kojima je Bog grijeh 
kaznio i još ga uvijek kazni ? Kolike se nesreće i zla 
na svijetu dogagjaju ! Ljudstvo je, tako reći, u vječ¬ 
nim ratovima zapleteno. Krv ljudska već je toliko 
puta na potoke tekla. Sad izgibamo od vrućine a sad 
se opet od zime smrzavamo. More guta brodove i mor¬ 
nare, zemljom drmaju potresi, gradove i sela uništuju 
požari, a cijela polja i pokrajine su poplavljene. Živež 
je poskupio, a novac nema vrijednosti. Kuga se i 
kolera šire. Odasvuda taru nas bolesti, nevolje i zla 
svake vrsti. A to su sve kazni grijeha. Da, tako kazni 
Bog grijeh, jer grijesi su čitavim svijetom neizmjerno 
zavladali. Ljudi se kolju i ubijaju, jedan drugomu ne 
vjeruje, već hoće da ga prevari samo ako može, jedan 
drugoga mrzi i nenavidi, te bi ga u žlici vode utopio. 
Već se ne štuju ni Božje ni crkvene zapovijedi; iz srdaca 
ljudskih nastoji se iščupati vjeru u besmrtnost duše i 
u budući život, pače i samoga Boga srušiti sa prijestola. 
Grozota je pako samo pomisliti kako se psuje i pro- 
klinja. Najsvetije stvari na najgadniji se način obeš- 
čašćuju. Tu se ne prašta ni svecima ni angjelima, ni 
Majci Božjoj, ni Kristu, ni Bogu. A psuje sve : staro i 
mlado, muško i žensko, bogataši siromah, učen i neuk, 
gospodar i sluga, prostak i gospodin, ratar i zanatlija, 
seljak i činovnik. Psuje se na selu i u gradu, kod kuće 
i vani, na polju i u šumi, u tvornici i dućanu. Psuje 
se sebe i drugoga, nebo i zemlju, vrućinu i zimu, Boga 

i stvorenje. Psuje otac sina, sin oca, majka kćerku, 
kćer majku, brat brata, sestra sestru, susjed susjeda. 
Nema stvari, koje nijesmo prokleti. A za čudo je upra¬ 
vo, da najviše psuju kršćani, koji bi najviše morali 
štovati Boga, jer ga najbolje poznaju. Židov ne psuje 
svoje vjere, ni Turčin Mohameda, ni pogani svojih bo¬ 
gova, a samo kršćanin pljuva na svoj vlastiti obraz, 
na najgadniji način huli na vjeru svoju i Boga svoga; 
psuje sve, što je najsvetije na nebu i na zemlji. Čovjeka 
samo groza hvata, kad čuje one tolike mrske kletve, 
te se čudi, kako Bog još trpi takve nezahvalne stvo¬ 
rove i da se zemlja pod njima ne otvori i proguta ih. 
No ne plaća Bog svake subote. A sv. Pavao veli: „Stra¬ 
šno je upasti u ruke Boga živoga.“ (Žid. 10, 31.) 

A što da rečem o bludu ili nečistoći, koja je, tako 
reći, čitavim svijetom zavladala. Proti čistoći, ovoj 
angjeoskoj krjeposti, griješi se od mlagjahne dobe pak 
do sijede starosti, i vrlo su rijetki oni, koji samu mla¬ 
dost svoju neokaljanu sačuvaju. Proti ovom grijehu ni¬ 
jedno mjesto nije zaštićeno, pa ni ista crkva. 

Ispovijed se i pričest ostavila prostijemu staležu 
kano da za više staleže ta zapovijed više ne opstoji. 
Do posta se već malo ili ništa ne drži, za vjeru se 
ne haje, nedjelja i blagdani obeščaščuju se. Zloća i 
opačina već su tolik mah preotele, da se zlo hvali a 
krjepost kudi. 

Sve su to kazni grijeha. Velika su kazan nesreće, 
kojima nas Bog pohagja, ali još veća kazan jesu sami 
grijesi, u koje sve više padamo, pa si tako sve veću 
kazan pribavljamo Kazni nas pako Bog već na ovom 
svijetu, ne bi li nas obratio i jao onomu, koji ne 
ćuti njegove teške desnice, već jednako ostaje tvrdo¬ 
koran i otvrdnut grješnik, jer takovoga čeka prava i 
najveća kazan na drugom svijetu. Kazni pako Bog svu¬ 

koga, koji u smrtnom grijehu umire, vječnim mukama u 
paklu, a koji umire u malom grijehu ili za grijehe nije 
jošte zadovoljio, vremenitim mukama u čistilištu. Jedne 
i druge muke su velike, veće nego ikakve muke ovoga 
svijeta. Što sve ne pretrpiše mučenici! Jedni bijahu na 
živu pečeni, drugi u ulju kuhani, treći smolom nama¬ 
zani i paljeni. Jedni biše na križ raspeti, drugi u vreće 
s otrovnim zmijama sašiti i u more pobacani, treći od 
grabežljive zvjeradi raskomadani i pojedeni. A tko bi 
izbrojio sve muke, kojima bijahu mučeni ? Koliko pako 
muka ne pretrpiše ljudi od postanka svijeta pak do 
danas! A kolike ih još muke čekaju do konca svijeta! 
Sjetimo se samo na tolike nesreće na moru i na kopnu, 
na tolike ratove, na sve moguće bolesti. Sve su to 
kazni grijeha, ali sve skupa nijesu tolike, kolika je 
najmanja muka u paklu. A tako isto i za kazni čisti- 
lišne jednoglasno uče sv. oci, da su tako oštre, te se s 
njima ne mogu sravniti nikakove muke svijeta ovoga. 
Da, tako strogo kazni Bog grijeh, a i pravo je tako, jer 
mu se grijehom zadaje neizmjerna uvreda, pak ga kao 
najpravedniji sudac i mora neizmjerno kazniti. 

Smrtnim grijehom gubimo posVećujuću 
milost, najveće blago što čovjek za Bogom pomisliti 
može. Čovjek, koji je u milosti Božjoj, bogat je i sretan 
pa bio inače najsiromašniji i najnevoljniji, dok bez 
nje i najbogatiji i najsretniji jest siromah i nesretnik. 
Milost Božja jest, koja nas čini prijateljima Božjim 
i baštinicima neba, a to više vrijedi nego sve blago 
ovoga svijeta, jer što koristi čovjeku sav svijet, ako je 
neprijatelj Božji, ako nema prava na nebo, a takav 
je svaki, koji je u smrtnom grijehu, u nemilosti Božjoj. 
Kako čovjeka boli i kako je nemiran, kad padne u 
nemilost svoga poglavara, a što tek mora biti pasti u 
neprijateljstvo Božje ? Kako je teško podložniku biti 

samo nekoliko vremena u nemilosti kraljevoj, koji ga 
može svaki čas kazniti, a što tek mora biti živjeti 
dugo vremena u neprijateljstvu s Bogom, u čijim je 
rukama život naš i smrt, i koji nas može svaki čas 
strmoglaviti u pakao! Pa ipak, kako nmogi ljudi bez¬ 
brižno živu godine i godine u smrtnom grijehu, smiju 
se, zabavljaju, mirno spavaju! 

Nadalje smrtnim grijehom gubimosvezasluge 
za nebo. Da je Adam od početka svijeta pak do danas 
najsvetije živio i zaslužio sebi najviše mjesto u nebu, 
pak da danas prvi put smrtno sagriješi, izgubio bi sve 
zasluge za nebo, tako da mu sva njegova dobra djela 
ne bi ništa koristila, i da u tom stanju umre, tako bi 
se izgubio, kao da nije nikad ništa dobra učinio. Da 
dakle i ti od prvoga svoga djetinjstva najsvetije živiš: 
marljivo pohagjajuć crkve, često i dostojno primajuć 
svete sakramente, dijeleć obilne milostinje, posteć naj¬ 
strože, podnašajuć strpljivo sve nevolje i nesreće ovoga 
svijeta i uopće služeć Bogu najrevnije, pak da danas 
smrtno sagriješiš, sve tvoje molitve, svi tvoji postovi, 
sve tvoje pobožnosti, sve tvoje milostinje ništa ti ne 
bi koristile za nebo, sve bi izgubio. Kolika je to šteta ! 
„Ti plačeš — veli sv. Augustin — kad kakvu stvar 
izgubiš, a ne plačeš, kad izgubiš sva svoja dobra djela, 
sve svoje zasluge, a ne znaš li, da kad si to izgubio, 
sve si izgubio 11 . Nu to još nije dosta. Ti dokle god si 
u smrtnom grijehu, ne možeš ništa sebi zaslužiti za nebo. 
Ti možeš postiti, moliti, dijeliti milostinje i t. d., ali to 
ti sve ništa ne pomaže za nebo, jer to su samo mrtva 
djela, kao što si i ti pred Bogom t. j. na duši mrtav, 
a tko je mrtav, taj ne može raditi. Nu zato nemoj 
zaključiti: e onda ne treba dobro raditi; ne, nego 
radi dobro, da tako isprosiš u Boga milost obraćenja, 
pak kad opet dobiješ posvećujuću milost, oživjet će ti 

opet sva ona dobra djela, koja si bio u milosti Božjoj 
učinio; a kasnije si ih smrtnim grijehom usmrtio. 

Ako si dakle kada u smrtni grijeh pao, pomisli, 
što si učinio i što si izgubio. Počinio si najveće zlo, 
što čovjek pomisliti može, a izgubio si milost Božju ; 
izgubio sve zasluge za nebo i postao si nesposoban, 
da štogod sebi za nj zaslužiš. Jesi li možebit i sada u 
smrtnom grijehu, oh kolika je to nesreća! Neprijatelj 
si Bogu, svomu najvećemu gospodaru i uništio si sva 
svoja dobra djela, koja si dosad učinio. Sve ti ništa 
ne koristi. No ti to možeš sve popraviti. Pokaj se samo 
i pomiri s Bogom u sakramentu pokore, pak će ti sve 
oprostiti; usmrćena dobra djela opet će ti oživjeti i 
dobit ćeš opet pravo na nebo i novih ćeš sebi zasluga 
za nj steći. Učini to brzo, Čim brže, jer, kako kaže sv. 
pismo, još noćas mogli bi uzeti dušu tvoju od tebe. 
(Luk. 12, 10.) 

Primjer. 

Sv. Filip Neri, rogjen g. 1515. u Firenci, ste¬ 
kao je sebi svojim neumornim revnovanjem za slavu Bo¬ 
žju i spasenje ljudi neizmjernih zasluga za kršćanstvo. 
Glavno pozorište njegova djelovanja bješe središte kr¬ 
šćanstva — Rim. — Tamo još i danas stoji soba, u 
kojoj je živio, kapela i žrtvenik, na kom je misio; a 
kao ostanci pokazuju se još uvijek njegova postelj i 
ostalo posoblje. Ovaj veliki svetac već od malih nogu 
prionu uz nježnu pobožnost i ljubav k prečistoj djevici 
Mariji, po kojoj i sebi i drugima pribavi neizmjernih 
milosti. On je ovu Božansku Majku nazivao svojom lju¬ 
bavlju, veseljem i utjehom svojom, a govorio je o njoj 
tako srdačno, da bi svakoga, koji ga je slušao, duboko 
ganuo. Dušama, kojim bijaše vogja na putu spasenja, 
preporučivao je osobito pobožnost k Mariji, kano naj- 

jače sredstvo, kojim će steći sebi najviše milosti. Da joj 
postane što sličniji; marljivo se vježbao u njezinim uz¬ 
višenim krjepostima, a navlastito u poslušnosti. Već 
kano dijete bješe roditeljima svojim u svemu poslušan. 
S vremenom se pako u ovoj krjeposti tako uvježbao, da 
je običavao reći: „Poslušnost je najkraći i najsigurniji 
put k savršenstvu.“ Ljubav k Bogu pokazao je u mnogim 
tugama i nevoljama, koje je uvijek strpljivo podnašao 
podvrgnuvši se volji Božjoj. Rad bi njegov zlo tumačen 
i neprijatelji njegovi naoštriše svoje zločeste jezike 
proti njemu, ali sve to nimalo ga ne smete, već jednako 
osta odan u volju Božju. Premda bijaše slaboga zdravlja 
te je često i jako bolovao, to se ipak nikada nikomu ne 
potuži; dapače i u najvećoj bolesti bio je uvijek veseo. 
U velikoj starosti prikvači ga teška bolest k postelji, 
tako da se nitko više nije nadao, da bi mogao ozdra¬ 
viti. Pa kad su svi mislili, da mu se približuje zadnji 
čas života, pi'ikaza mu se blažena djevica Marija. U 
ovom času sav ushićen od radosti povika: „0 premila 
kraljice, ja nijesam vrijedan tvoga posjeta; ne zaslu¬ 
žujem, da me dolaziš liječiti.“ Prisutni ostaše osupnuti, 
a liječnik ga zapita, što želi. Na to će im svetac: „Zar 
nijeste vidjeli Majku Božju, koja je došla, da me ove 
boli oslobodi ?“ I zbilja od teške bolesti na jednom 
ozdravljen, ustade i nastavi svoj obični posao na slavu 
Božju i spasenje ljudi, dok napokon u osamdesetoj 
godini svoga trudnoga i svetoga života u Marijinu 
naručaju blaženo ne preminu 26. svibnja 1595. 

I ti si možebit, dragi kršćanine, često puta bole¬ 
stan ne toliko na tijelu, koliko na duši. Grijeh pako 
najveća je bolest, koja ti najviše dnši škodi. Deder 
dakle uteći se i ti u moguću zaštitu blažene djevice 
Marije i moli ju svesrdno, da ti pomogne osloboditi 
se te teške tvoje bolesti. Amen. 

0 kazni grijeha. Nastavak. 

Dosele smo razmatrali, kako strogo kazni Bog grijeh 
i kako nam smrtni grijeh otimlje milost Božju i uništuje 
sve zasluge za nebo stečene; danas pako promatrajmo, 
kako nam smrtni grijeh još i drukčije škodi duši. 

Smrtnim grijehom gubimo Boga svoga, Stvori¬ 
telja, Otkupitelja i Posvetitelja svoga, gubimo sve i 
jedino dobro svoje. Kakogod nas posvećujuća milost 
združuje s Bogom, isto tako nas smrtni grijeh od njega 
razdružuje i u tom stoji prava smrt duše. Sv. Agustin 
veli: „Kao što tijelo ne može živjeti bez duše, tako je 
i duša bez Boga mrtva.“ Izgubiti pako Boga svoga, 
kolik je to gubitak ! Kad smrću izgubiš dragoga oca 
ili milu majku, ljubljenoga brata ili sestru, vjernoga 
supruga ili suprugu, predragoga sina ili kćerku, o kako 
ti je žao! a kad smrtnim grijehom izgubiš Boga, naj¬ 
veće dobro, ništa ne haješ? Izgubiš li Boga, sve si 
izgubio. Posjedovao ti sva kraljevstva ovoga svijeta, ako 
Boga nemaš, siromašan si i nesretan ; dok, ako ništa 
drugo nemaš nego Boga, dosta imaš, te si bogat i 
sretan. Blaženstvo svetih u nebu stoji bitno u tom, 
što uživaju Boga; kao i poglavita nesreća prokletih 
u paklu u tom, što nemaju Boga. 

Izgubiti Boga najveća je nesreća, pa ipak mnogi 
ne mare za to. Sv. Augustin veli: „Kako to, da pla- 
češ nad mrtvim tijelom kojega miljenika, a ne plačeš 
nad svojom vlastitom dušom, kad Boga izgubiš ?•* Sv. 
pismo staroga zavjeta pripovijeda, kako je neki Mikas 
gorko tugovao, kad su mu bili kradom odneseni iz kuće 
njegovi krivi poganski bogovi, i s mnogim ljudima išao 

je u potjeru za onima, koji su to učinili, vičući za njima. 
Pa kada ga ovi, obazrijevši se, zapitaše: šta ti je, da si 
skupio tolike ljude? odvrati im: „Uzeli ste moje bo¬ 
gove, koje sam si načinio, i tim sve moje što imam, 
pa još kažete : šta ti je?“ (Jud. 18.) Ako je dakle taj 
čovjek tako gorko tugovao, što mu je nestalo kipova 
krivili bogova, kako tek mora plakati kršćanin, kad 
smrtnim grijehom izgubi Boga pravoga! Pa ipak ve¬ 
lika većina kršćana nad tolikim gubitkom niti plače 
niti tuguje. Žalosno ali istinito ! 

Nadalje smrtnim grijehom gubimo kraljevstvo 
nebesko, gdje je veselje bez žalosti, uživanje bez 
straha, blaženstva bez kraja. Kad tko izgubi novac, 
izgori mu kuća, potone lagja i t. d., kako mu je žao! a 
kad smrtnim grijehom izgubi kraljevstvo nebesko, koje 
više vrijedi nego sva dobra ovoga svijeta, jednako se 
veseli i zabavlja, kano da mu se nije ništa zla dogodilo. 
Sv. Pavao veli: „Niti je oko vidjelo, niti uho čulo, niti 
srce čovječje poćutjelo, što je Bog pripravio onima, koji 
ga ljube". (I. Kor. 2, 9.) Pa ipak koliki i koliki 
prodavaju ovo neizmjerno blago za maleuu cijenu. Pro- 
davaju ga za nekoliko forinti tugje muke, za kratku 
tjelesnu nečistu nasladu, za komad mesa u petak i u 
posne dane. 0 kako je žao trgovcu, kad ne prihvati 
prilike, da dobije nekoliko forinti; a ti kad izgubiš 
kraljevstvo nebesko nikak ve žalosti ne ćutiš. Gubiš pako 
kraljevstvo nebesko kadgod se ne ispovjediš barem 
jednom na godinu a u smrtnom si grijehu, i o uskrsu 
se ne pričestiš, kadgod ne slušaš sv. mise u nedjelju i 
blagdan a možeš. A koliki i koliki kršćani ne vrše te 
svoje stroge dužnosti! Teško im je jedan sat na go¬ 
dinu posvetiti za sv. ispovijed i pričest, i pol sata u 
nedjelju i blagdan za sv. misu, da dobiju kraljevstvo 
nebesko, a za mali vremeniti dobitak muče se dan i noć 

muče se cijeli svoj život. Često se puta čuje, da je ovaj 
ili onaj igrač, izgubivši poveću svotu, poludio ili od 
žalosti sebi tja život uzeo, a ti kad smrtnim gri¬ 
jehom izgubiš kraljevstvo nebesko, koje više vrijedi 
nego sve zlato i srebro, više nego sav svijet, ne samo 
da se ne žalostiš, već jednako mirno spavaš i zabav¬ 
ljaš se, kano da ti se nije ništa zla dogodilo. Zar nije 
to najveća nemarnost i sljepoća, koju čovjek samo po¬ 
misliti može ? 

Nu smrtnim grijehom ne gubimo samo kraljevstvo 
nebesko nego n a p r o t i zaslužujemo i pakao, 
te smo svaki čas u pogibli, da se u nj srušimo. Naš 
je život slab i nestalan, koji se svaki čas može skon¬ 
čati. Pomisli, da na tankom i slabom užetu visiš nad 
dubokim bezdnom, punim otrovnih zmija. Kako bi ti 
bilo tada na srcu ? Koliki bi te srsi prolazili, bojeći se, 
da se uže nad tobom ne prekine! A što bi bilo od tebe, 
da se zbilja prekine uže, a ti da padneš u onaj bez¬ 
dan? Čitavo tijelo bi ti bilo izmrcvareno. Zmije bi po¬ 
čele po njemu plaziti. Obavile bi ti se oko srca, ruku, 
nogu, glave, čitavoga tijela, počele bi te gristi i sisati 
krv na sve strane. Da bi pako svaki ujed zmije bio 
otrovan i na zlo ti se dao, koliko bi tu bilo rana • 
kako bi izgledalo tada tvoje tijelo ? a kako te tek bo¬ 
ljelo ? Čitavo tijelo bila bi sama rana a boli neizrečene. 
Jedina tvoja sreća bila bi ta, da tvoja muka ne bi 
dugo trajala. Ako bi bila tvoja smrt užasna, to bi 
ipak njom svršile sve boli. — A gle! ti kadgod si u 
smrtnom grijehu, još si u većoj pogibli. Život tvoj visi 
na vlasu. Nijedan čas nijesi siguran za svoj život. 
Svaki čas možeš pa i nenadano umrijeti. Malen vjetrić 
može te propuliati i obataliti. Pa da u smrtnom grijehu 
umreš, utopio bi se u goru jamu od one, što je puna 
otrovnih zmija, pao bi u pakao, pun nečistih duhova, 

gdje je, kako sam spasitelj veli, vječni oganj, plač i 
škrgut zulA. A to ti se može svaki čas dogoditi. Ta, 
koliki ljudi umiru naglo! Neki se legne zdrav u kre¬ 
vet, pa ga drugi dan nagju mrtva; drugoga grom izne¬ 
nada ubije ; trećega krv zalije; četvrtomu kap padne i 
to više puta tako naglo, da ga ni svećenik, pa bio 
kako blizu, živa zateći ne može. A ne bi se to moglo 
i tebi dogoditi? 0 i to kako lako I Pa da si tada u 
smrtnom grijehu, kamo bi pao ? Kako dugo bi ostao u 
paklu? Kad na to čovjek ozbiljno misli, ne može se 
pojmiti, kako može ma samo jedan čas biti u smrtnom 
grijehu, kako može tada mirno zaspati, ići na zabave> 
'veseliti se? Ah, nebog, ako u smrtnom grijehu zaspi i 
više se ne probudi! A što, ako u tom stanju živiš mje¬ 
sece i mjesece, godine i godine! A koliki kršćani živu 
tako! Godine i godine se ne ispovijedaju, a dao Bog, 
te ne bilo i takovih, koji se ni na samoj smrtnoj po¬ 
stelji ne će da ispovjede. Kolika nesreća, kolika za- 
sljepljenost! 

Smrtni grijeh nagrgjuje dušu. Kako je god 
grijeh prečiste angjele pretvorio u nečiste duhove, isto 
tako lišava dušu sve njezine ljepote i nagrgjuje tako, da 
ju je užasno gledati. Mi je doduše ne vidimo, ali je vide 
sveci, angjeli, Bog. Pa kao što nema pred Bogom 
ljepšega stvora, nego što je duša u posvećujućoj milosti, 
isto tako nema gadnijega stvora od duše, koja je u 
smrtnom grijehu. Mi se zgražamo nad gadnim i neči¬ 
stim životinjama, kao zmijama, škorpionima itd. ali nam 
se još više mora gaditi duša u smrtnom grijehu, jer one 
životinje ipak su stvorovi Božji, djelo ruku njegovih, 
dok grijeh dolazi od nečistoga duha. 

Napokon smrtni grijeh već na ovom svijetu 
pribavlja duši pakao. Kolik nemir ćuti čovjek u 
duši ,kad je u smrtnom grijehu! Kako ga grize savjest! Ni- 

gdje ne može sebi naći mira ni pokoja. Svega se boji i 
plaši. Svuda ga grijeh progoni i muči, kao i Kaina, 
ubojicu brata svoga. Doista, takav je čovjek nesretan 
već na ovom svijetu. Tko pako ne ćuti nikakve žalosti 
i grižnje, taj je još nesretniji, jer takav je već pao u 
duševnu sljepotu i okorjelost, i jao njemu, ako se na 
vrijeme ne obrati. Trpat će grijeh na grijeh, dok na¬ 
pokon u grijehu posve otvrdnut ne umre. i za vijeke 
ne propadne u strahovite paklene muke. 

Sad promislimo u kakvoj smo se nesreći nalazili, 
ako smo kada bili u smrtnom grijehu, ili se možebit još 
i sada nalazimo. Izgubili smo Boga svoje najveće i ne¬ 
izmjerno dobro; izgubili smo vječno blaženstvo a za¬ 
služili vječne muke u paklu; sliku smo Božju izbrisali 
iz duše svoje i već na ovom svijetu dopali se najveće 
nesreće. Tko se ne bi želio tolikoga zla osloboditi ? A 
možemo ga se osloboditi, samo ako hoćemo. U jedan 
ili pol sata možemo sve to popraviti, ako se bacimo 
pred Božjega namjesnika i skrušano mu ispovjedimo 
svoje grijehe. Suze pokornice i krv neoskvrnutoga ja- 
ganjca oprat će dušu našu od svake ljage tako, da će 
biti čišća od snijega i Bogu opet mila. Isus veli, da je 
veće veselje u nebu nad jednim grješnikom, koji po¬ 
koru čini, nego nad devedeset i devet pravednika, 
koji pokore ne trebaju. (Luk. 15, 7.) 

Primjer. 

U životu sv. Andrije Korsina nalazimo lijep 
primjer iskrenoga obraćenja. Peregrina, njegova majka, 
zavjetova ga za rana službi bi. djevice Marije. Nu on 
prezrevši majčinu brigu i opomene u cvijetu mladosti 
svoje poda se svakojakim razuzdanostima. Majka nje¬ 
gova ne prestade plakati nad njegovim grješnim živ¬ 
ljenjem i prositi Boga za njegovo obraćenje. Jednoga 

dana svladana tugom za njegovo spasenje, majčinom 
ljubavlju stade mu predbacivati njegov razuzdani život 
sjetivši ga na zavjet, kojim ga u djetinjstvu prikaza 
Bogu i bi. djevici Mariji. Ove plačem i jecanjem pre¬ 
kidane riječi tako djelovahu na mladoga Andriju, da je 
ganut nekim nutarnjim nagonom s mjesta odtrčao u 
crkvu karmelićansku, bacio se pred žrtvenik bi. djevice 
Marije, udario u plač i odlučione samo ostaviti se 
dosadašnjega svoga življenja, već i sasvim se odreći 
svijeta i služiti u onom samostanu Bogu i blaženoj 
djevici Mariji. Tu svoju odluku odmah izvrši usprkos 
svim zaprekama, što su mu ih stavljali njegov ujak i 
zločesti drugovi, i čim je više dosele radio na pogubljenje 
svoje duše, tim je sada postao gorljivijim za njezino spa¬ 
senje. U samostanu brzo se popne do tolike krjeposti, da 
su mu se svi divili, te je postao uzorom svima. Blažena 
đj. Marija ne ostavi ga bez nagrade. On bude zaregjen 
u svećenike, i kad je služio prvu sv. misu, ukaza mu 
se s velikom četom angjela i prišapne mu ove riječi: 
„Ti ćeš biti mojim službenikom i ja ću se tobom po¬ 
nositi.“ I zbilja sv. Andrija bio je sveudilj i kao re¬ 
dovnik, a kasnije i kao biskup u Fiesoli gorljiv štova¬ 
telj blažene djevice Marije. Njezino štovanje i slavu 
promicao je marljivo i u drugima, dok se napokon bogat 
zaslugama u njezinu naručaju ne preseli u vječnu raj¬ 
sku slavu. Tako nagragjuje Marija svoje štovatelje! 

Ako si i ti, dragi kršćanine, nasljedovao možebit sv. 
Andriju Korsina u grijesima, nasljeduj ga i u pokori. 
Štuj blaženu djevicu Mariju, pak će ti ona biti majkom. 
Tko se njoj utiče, taj se ne će izgubiti. Blago tebi, ako 
ti ona bude utočištem i pomoćnicom, a to i hoće, jer 
je crkva u njezinim litanijama pozdravlja: „Utočište 
grješnika, pomoćnice kršćana! Moli za nas.“ Amen. 


RAZMATRANJE TRINAESTO. 


Što je Isus za grijeh trpio. 

Do sada smo razmatrali zloću i posljedice smrt¬ 
noga grijeha, danas prko razmatrajmo što je Isus za 
grijeh trpio. Tek onda kad uviđimo, što je Isus za grijeh 
trpio, moći ćemo pravo upoznati grdobu i zloću grijeha. 
A znajmo da se nijedan nas, iza kako smo u prvom 
svojem ocu Adamu sagriješili, ne bismo bili nikada 
spasili, da nije Isus za nas pravdi Božjoj otkupninu 
dao. Kako pak znademo, dao je on za nas najveću za¬ 
dovoljštinu, što ju je samo mogla pronaći ljubav nje¬ 
gova. „Jer zaista, od ove ljubavi nitko veće nema, da 
tko dušu svoju položi za prijatelje svoje. 11 (Iv. 15, 13.) 
Nu Krist Gospodin htio nas je baš time otkupiti, što 
je za nas trpio i umro. Trpio je pako Isus sve, što 
se god na duši i tijelu trpjeti može. Najprije razma¬ 
trajmo, što je trpio na duši, a onda, što je trpio na tijelu. 

U duši trpio je veliku sramotu. Kad je, premda 
najnedužniji i najsvetiji, naprtio na se svegrijehe svijeta, 
te se tako gadnim bremenom opterećen predstavi svomu 
Božanskomu Ocu, o kako se morao zastidjeti! Bog Otac, 
premda je u svom sinu uvijek nalazio milje, a to 
ipak jer ga je sada vidio naprćena grijesima, na koje on 
neizmjerno mrzi, kano da je odvratio lice svoje od njega 
i zapustio ga. S toga se potužio na to Isus, kad je s 
križa vapio: „Bože moj, Bože moj, zašto si me zapu¬ 
stio ?“ Bilo ga je sram od ljudi. Čovjeku gubavu, Svemu 
na & r &jenu ne da se megju ljude; sram gaje. A bilo bi 
sigurno sram n. pr. i kraljevića, kad bi ga obukli a 
ružno i poderano odijelo, te ga bi tako obučena javno 
vodili, da ga svi ljudi vide i da mu se rugaju. 

Nu još veću sramotu ćutio je Isus, kad je vidio, 
kako ljudi pogrgjuju njegovo božanstvo, i kako ga kao 
najvećega zločinca osudiše na smrt. Koliku sramotu 
morao je tada podnijeti na svom dobrom glasu! Čovjeku 
je teško, kad je nedužan osugjen, a kako je tek mo¬ 
ralo boljeti Isusa, kad su sve zlo proti njemu govorili, 
rugali mu se, u obraz mu pljuvali, Barabi zapostavili, 
na smrt osudili! Pak da mu bude sramota još veća, 
morao je sam na očigled nebrojene svjetine nositi te¬ 
žak križ na Kalvariju, da bude ondje na nj propet 
izmegju dva j’azbojnika. A kolik sram morao je Isus 
oćutjeti tek onda, kad su ga pred onolikom svjetinom 
do naga svukli ? Ono prečisto tijelo po Duhu svetom 
začeto, od neoskvrnute djevice rogjeno, golo pred ona¬ 
kvom prostotom! Tko se nas ne bi u onom stanju sra¬ 
mio ? A kako je tek moralo biti sram najnedužnijega 
Isusa! On je nad sve ljude ponižen i osramoćen. Stoga 
se i potuži po okrunjenom Proroku: „Ja sam crv a ne 
čovjek, ruglo ljudima i izmet narodu. 11 (Ps. 21, 7.) 

Nadalje je Isus u duši ćutio veliku žalost. Sv. 
oci vele, da ga je jedan jedini grijeh, jedna izgubljena 
duša mogla na smrt ražalostiti. Koliku je dakle žalost 
morao oćutjeti, kad je vidio tolike grijehe, kad je sve 
grijehe svijeta na se naprtio. Kolike je suze morao 
proliti, kad je predvidio, da će se usprkos njegovoj 
gorkoj muci i smrti tolike duše izgubiti. 0 kako ga 
je moralo boljeti, kad je u naprijed znao, da će nje¬ 
gova krv za mnoge biti badava prolivena. S toga 
se i potuži po Davidu proroku: „Kakva je korist 
od krvi moje ?“ (Ps. 29, 10) Kad je to razmišljao, 
tolika ga je žalost spopala, da je njegov znoj bio 
kao kaplje krvi, što teče na zemlju. Kolika je morala 
biti ta muka! Tolike muke sigurno još nikad nitko 
ne pretrpi. 

Napokon je trpio Isus velik strah. Videći pred 
sobom sve one muke, koje ga čekaju: kako će ga voj¬ 
nici svezati, bičovati, trnjem okruniti, na križ pribiti 
i t. d. tolik ga je strah popao, da mu je ljudska narav 
podlegla, te je trebao angjelove pomoći, da ga pokrijepi. 

A sto misliš, dragi kršćanine, zašto je Isus sve 
ovo trpio ? Za grijehe, za grijehe svega svijeta, dakle i 
za tvoje, a trpio je rado, samo da te otkupi od vječ¬ 
noga prokletstva i pokaže ti, kako je ružan grijeh, te da 
ga se čuvaš. Pa kad znadeš, da si svojim grijesima ovo¬ 
like muke zadao Isusu, hoćeš li još imati toliko srca i 
bili tako drzovit i nezahvalan, da mu ih novim grijesima 
opet ponoviš? 

Te i još mnoge druge muke trpio je Isus u duši-, 
sad pak preletimo u kratko mišlju, što je trpio na 
tijelu. Na tijelu trpio je neizmjerno mnogo, više nego 
ikoji čovjek, nego svi mučenici. Nijedno udo njegova 
presvetoga tijela nije bilo poštegjeno. Od glave do pete 
bijaše sav izranjen tako, da ni prilike čovječje ne bi¬ 
jaše na njemu. A valja znati, da je njegovo tijelo, bu¬ 
dući bez grijeha začeto, bilo ćutlivije od našega, pa je 
s toga i teže trpjelo muke, nego naše. 

Dopušta Otac nebeski, da ga užetima svežu, po go¬ 
lom tijelu bičuju, pljuskaju, cijelu noć zlostavljaju, trno¬ 
vim vijencem okrune, preteškim križem oprte, tako da 
je pod njegovom težinom tri puta pao na zemlju. Do¬ 
pušta, da ga svega izranjena i izmrcvarena na križ 
oštrim čavlima pribiju. Dopušta, da on, koji je jednom 
riječju stvorio mora i rijeke, bude u smrtnoj žegji žučju 
i octom napojen i da se zapušten od angjela i učenika 
svojih puna tri sata muči na križu u najžešćim mukama. 
Što više! on ga sam zapušta. Pak da se čaša muke nje¬ 
gove do dna iskapi, dopušta, da mu se tja i mrtvu 
kopljem prohodu rebra i srce prosiječe. 

A zašto dopušta to sve Bog Otac na svom pre- 
lj ubijenom i nedužnom Sinu? Zato, danjemu zadovolji 
za naše grijehe, pošto se na to sam pripravnim iz¬ 
razio, kad na pitanje: „Koga ću poslati ? i tko će nam 
ići?“ odgovori: „Evo mene, pošalji me.“ Dakle sve to 
morao je trpjeti Isus za grijehe. Ako je dakle grijeh 
Boga-čovjeka mogao prignuti do crne zemlje i poniziti 
ga do najneznatnijega crva, tada grijeh mora biti ne¬ 
izmjerno veliko zlo. Odtud se uči bježati grijeh kao 
najveće zlo. A uči se i to, koliko ćeš i ti morati trpjeti 
za grijeh, ako u njemu umreš, kad je Isus nevin i ne¬ 
dužan za nj toliko trpio. Ako to biva na zelenom drvu, 
šio će tek biti sa suhim ? Sad reci tko, da su vječne 
paklene muke prevelike za smrtan grijeh ! Na propetom 
Isusu najbolje ćeš upoznati grdobu grijeha, da ga se 
čuvaš, To je ona bogata knjiga, iz koje ćeš crpsti 
pravu znanost i pobožnost. Iz ove su se knjige sveti 
Božji više naučili, nego iz svih drugih knjiga. A imaš 
križ posvuda, imaš ga u svakoj crkvi, na svakom žr¬ 
tveniku, na svakoj propovjedaonici; imaš ga i kod kuće, 
vani i t. d., pa ipak se od njega do sada nijesi ništa 
naučio. Gledaš u njega kao djeca u knjižicu, koje ne 
znadu čitati, ili ne razumiju, što čitaju. A jao tebi, 
ako iz ove knjige ništa ne naučiš. Sv. Pavao apostol 
hvali se, kako ne zna ništa osim Isusa Krista i toga 
raspetoga. (I. Kor. 2, 2) I ako ti Isus na križu, 
njegove presv. rane, krv i gorka smrt njegova ne mogu 
otvoriti oči i srce omekšati, onda si slijep i srce je 
tvoje tvrgje od živca kamena Nu ne budi više tako 
slijep već otvori oči i upri ih amo u ovoga raspetoga 
čovjeka. Što misliš, tko je ovo ? To je Isus, Spasitelj 
tvoj, kralj tvoj, gospodin tvoj, Bog tvoj i sudac, koji 
će te jednom strogo suditi. To je Bog-čovjek, pak ko¬ 
liko trpi i kako umire ! To su posljedice tvojih grijeha. 


Sto je Isus za grijeh trpio. 


89 


Vidiš ove ruke i noge križu prikovane. To je tvoje 
djelo. A gle ovu presvetu glavu svu trujem isprobo. 
denu i do moždjana trstikom nabijenu. I to si ti uči¬ 
nio. A gle ovaj presveti obraz sav pljuvankama pokrit 
i nagrgjen, ovo presv. tijelo sve isprebijano i krvlju obli¬ 
veno. Kako si ga izgrdio! Hoćeš li još griješiti ? Oli, 
spoznaj već jednom grdobu grijeha, pak prestani grije¬ 
šiti. Vidiš, koliko te je Isus ljubio, da je dao život svoj 
za tebe; pak ako ga ne možeš tako ljubiti, kao on 
tebe, a ti ga barem nemoj više vrijegjati. Vrati mu 
ljubav za ljubav. On ne traži od tebe drugo, nego da 
mu daruješ srce svoje. Veli ti: Sinko, kćerko, daruj 
mi srce svoje. Laruj mu ga dakle, kad te tako lijepo 
prosi. Vidiš, kako umire za tebe. Itašmo je ruke svoje, 
da te zagrli; priguuo je glavu svoju, da te poljubi; 
gleda milo na te, da te na pokoru gane; otvori ti srce 
svoje, da te u nj sakrije. Ah! pristupi dakle k njemu, 
pak mu reci: Oh Isuse, Spasitelju moj, ja se svim sr¬ 
cem k tebi obraćam; žao mi je, što sam te uvrijedio; 
uzmi me k sebi i oprosti mi teške grijehe moje. Ti si 
došao na ovaj svijet, da poišćeš zablugjele ovce i grješ- 
nike da spasiš. Evo mene jedne tvoje zablugjele ovce, 
velikoga grješnika! Pa upravo zato, jer sam tolik grješ- 
nik, prosim te za milosrgje. Ti si, dragi Isuse, sve do 
zadnje kapi krvi svoje za me protočio, za mene na 
križu umro. Ne dopusti dakle, mili Isuse, da tvoja 
teška muka i smrt progje za mene badava. Za ove 
presvete rane tvoje, za krv, koja je iz njih tekla, 
molim te, smiluj mi se i oprosti mi teške grijehe mojp. 

Primjer. 

Sv. Leonardo a Portu Mauricio poznat za svoga 
apostolskoga rada, običavao je sve milosti, što ih je 
od Boga dobio, pripisati raspetomu Isusu po zagovoru 

blažene djevice Marije, pa je zato od djetinjsva svoga 
gojio osobitu pobožnost k raspetomu Isusu i njegovoj 
majci Mariji, i tu pobožnost preporučivao je i drugima. 
Naobraziv se u Rimu, odluči težiti za sve većim savr-^ 
šenstvom ; pa da si to osigura, posveti se za uvijek 
službi Isusa i Marije, stupi u strogi red franciskanski. 
Nu jedva što bi zaregjen u svećenike, pade u tešku 
bolest, pa kad mu svi propisani lijekovi ne pomogoše, 
obrati se k blaženoj djevici Mariji i obeća joj, ako 
ozdravi, da će se posvema posvetiti svetim misijama. 
Ozdraviv neumorno je radio oko spasenja duša Isusom 
toli teško otkupljenih. U svakoj misiji propovijedao je 
o muci i smrti Isusovoj, ističuć uvijek, da je Isus sve 
to trpio radi naših grijeha; a rekao bi uvijek i po koju 
propovijed o Božanskoj njegovoj majci, čime je tako 
spasonosno djelovao na slušaoce, da je svaki put ne¬ 
brojene puše obratio k Bogu, te je s toga često znao 
reći: Što ne može strah pred paklom i sudom, to može 
propovijed o muci i smrti Isusovoj i njegovoj premiloj 
Majci. Glavni predmet njegova apostolskoga propovije¬ 
danja bješe muka i smrt Isusova. A bijaše Leonardo 
velik promicatelj križnoga puta; jer na njemu se naj¬ 
bolje dade razmišljati muka i smrt Isusova i grdoba 
grijeha. Nego sv. Leonardo je marljivo obavljao i svoje 
obične pobožnosti k preblaženoj djevici Mariji. Njoj na 
čast molio je svaki dan krunicu, a svake subote i u 
oči njezinih blagdana strogo bi postio. Taj veliki propo¬ 
vjednik muke i smrti Isusove proglašen je svetim 1867. 

Obavljaj i ti marljivo križni put, ako možeš; ako 
ne možeš, a ti barem na propelu razmišljaj, što je Isus 
za tebe trpio, da tako upoznaš grdobu grijeha i da ga 
se čuvaš. Nego štuj i bi. dj. Mariju i moli ju, da ti 
bude zagovornicom kod raspetoga sinka svoga. Amen. 

0 malom grijehu. 

Dvije su vrsti grijeha, jedni su veliki a drugi mali. 
Prvi se zove takogjer smrtni, jer nam ubijaju dušu, i 
oni se opraštaju samo u sakramentu pokore; drugi pako 
zovu se i laki ili lako oprostljivi, jer nam se i izvan 
sakramenta pokore opraštaju dobrim djelima, ili ako se 
za nje pokajemo. Kad je koji grijeh smrtni, a kad mali, 
to se uči u učioni. Katekizam veli: Smrtni grijeh učini, 
tko svojevoljno prestupi zapovijed Božju u velikoj stvari, 
a laki, kad tko prestupi zapovijed Božju ili u maloj 
stvari ili ne posve svojevoljno. Tako n. pr. tko ukrade 
veliku svotu, kao dvadesetak forinti, taj počinja ve¬ 
liki grijeh; dočim tko ukrade samo koji novčić, lako 
griješi. Tko bližnjega mrzi i veliko mu zlo želi, taj 
smrtno griješi; lako pako griješi, tko ga malo bez raz¬ 
loga uvrijedi ili nedopušteno ogovori. Smrtan je grijeh 
psovati Boga, angjele svece, itd.; a mali je grijeh malo 
slagati. Smrtno griješi, tko jede meso u petak i zabra¬ 
njene posne dane, ako ga ne ispriča dovoljan razlog, 
a lako griješi, tko je u jelu i pilu neumjeren; smrtno, 
tko iz nemarnosti ne sluša mise u nedjelju i zapovje- 
dan blagdan, a malo, tko je pod misom svojevoljno 
rastresen i t. d. Dosele smo razmatrali o grijehu uopće 
i o smrtnom grijehu napose, danas pako razmatrajmo 
o malom grijehu. 

Jedne se stvari moraš najviše čuvati, o kršćanine, 
i to grijeha, bio on kakav mu drago, veliki ili mali, 
jer grijeh je jedino i najveće zlo na svijetu. Sva druga 
zla s grijehom isporegjena, nijesu prava zla, već samo 
nesreće, kojima nas Bog često puta pohagja na korist 

naše duše. Mali grijeh, istina, malen je, ali je veliko 
zlo toli glede na Boga, koli glede na nas. 

I mali grijeh vrijegjaBoga, protivi se njegovoj 
svetoj volji, njegovoj svetosti, pak je zato veliko zlo, 
veće nego su sva druga zla i nesreće ovoga svijeta. 

I najmanji grijeh vrijegja i žalosti Boga. Pak što Boga 
vrijegja i žalosti, da se toga ne čuvaš ? Ti se bojiš 
uvrijediti i ražalostiti svoje roditelje, prijatelje, pogla¬ 
vare, dobročinitelje, a ne bojiš se uvrijediti i rastužiti 
Boga svoga, koji te više ljubi i više ti dobra čini nego 
tvoji roditelji, svi prijatelji i dobročinitelji! 

Kako se Bog i malim grijehom vrijegja, moći ćeš 
najbolje zaključiti iz kazni, kojom gaje toliko puta 
kaznio i još ga uvijek kazni. Lotova se žena samo iz 
radoznalosti proti Božjoj volji ogledala, da vidi kako 
gori Sodoma i Gomora, pak ju Bog za taj mali grijeh 
naglom smrću kaznio. Za čas pretvori se u stup soli. 
Mojsija, taj veliki Božji prijatelj, posumnjao je, hoće li 
Bog za Izraelce odmetnike učiniti čudo te izvesti vodu 
iz pećine, kad on štapom u nju udari, pak ga Bog zato 
kaznio time, da, premda je svoj narod izveo iz misir- 
skoga sužanjstva u obećanu zemlju, u ovu sam nije 
došao. David, taj pobožan kralj po srcu Božjem, stao 
je jednom iz naslade brojiti svoj narod, da znade, ko¬ 
liko ga ima, pak ga Bog za taj mali grijeh tako kazni, 
da mu je u narod poslao kugu, koja mu porazi 70.000 
ljudi. Jednom su Židovi na kolima vozili kovčeg zavjetni, 
pa kad su se kola nagnula i kovčeg bio u pogibli da 
padne preko ceste, pristupi čovjek imenom Oza, upre 
rame svoje o kovčeg, i sretno ga pridrža, da se ne 
sruši. No Bogu se taj čin Oziu ne svidje, jer njemu 
nije bilo dopušteno dotaći se kovčega, pak ga za taj 
mali grijeh strašno kazni. On čas, kad se dotakne kov¬ 
čega, sruši se mrtav na zemlju. Pobožnoga kralja Eze- 

kiju Bog je zbog jednoga samo maloga grijeha, a to što 
se nije prema gostovima svojim dosta uljudno vladao, 
kaznio tja do trećega koljena. Jednom se četrdeset 
i dvoje djece stalo rugati proroku Elizeju, pak ih je 
Bog kaznio time, da su dva medvjeda dotrčala iz bliž¬ 
nje šume, te su svu onu djecu podavila. A tko bi na¬ 
brojio sve kazni, kojima je Bog kaznio ljude za male 
grijehe već na ovom svijetu? 

Da, tako kazni Bog mali grijeh već na ovom svijetu ; 
nu mnogo više kazni ga na drugom, a to strahovitim 
mukama u čistilištu. One pobožne duše Božje su pri¬ 
jateljice, djeca njegova, koja ga ljube, a i on njih ljubi, 
pak ipak ih strogo kazni. One duše žele ga vidjeti, 
teže za njim, a ne mogu k njemu ; željno čekaju, da se 
oslobode one tamnice i da đogju u nebo, a ne znaju, 
kad će to biti. Osim ove muke trpe one duše još i 
druge velike muke. Neki sv. oci vele, da su muke u 
čistilištu jednake onima u paklu, samo što su ove vječne 
a one vremenite, i da je najmanja muka u čistilištu 
veća, nego što su koje muke ovoga svijeta. Pak zašto 
se one duše tako muče? Za kakve grijehe? Za male 
grijehe, jer je članak vjere, da duša ma još manje 
okaljana ili malim grijehom opterećena ne može u nebo, 
već se mora ili na ovom svijetu ili u čistilištu prije 
očistiti, kao što se čisti zlato u vatri, s toga se i zove 
ovo mjesto na drugom svijetu, gdje se duše čiste, čisti- 
lište. Ako se dakle i za male grijehe, pa i za jedan 
samo, dolazi u čistilište, u velike muke, a što će tek 
od tebe biti, o kršćanine, koji si već takvim grijesima 
posve navikao i piješ ih kao vodu ? Nestrpljiv si, bez 
uzroka se jediš, navadu imaš da lažeš, neposlušan si i 
nepokoran, govoriš i slušaš riječi isprazne, dragocjeno 
vrijeme uzalud tražiš, dužnosti svoga staleža nemarno 
vršiš, bližnjega svoga ogovaraš, s njim se svagjaš, 

njega bez dovoljnog uzroka sumnjičiš, u jelu i pilu si 
neumjeren, u nošnji ponosit, u razgovoru oliol, pod mo¬ 
litvom svojevoljno rastresen, u crkvi nečedan, Božje 
ime bez potrebe zazivlješ, rađoznal si, te sve hoćeš da 
znaš i vidiš i t. d. i t. d. To su tvoji mali grijesi, u koje 
svaki dan padaš i dobavljaš sebi velike kazni Božje na 
ovom ili na drugom svijetu, a ti na to ni ne misliš. 
Ne spokoriš li se za te svoje grijehe na ovom svijetu, 
morat ćeš se za njih sigurno mučiti mnogo jače na 
drugom svijetu, u čistilištu. Pak kako ćeš se dugo mo¬ 
rati tamo mučiti ? Kad bi se za svaki mali grijeh mo¬ 
rao mučiti samo jedan čas, kako dugo bi se morao 
mučiti? Koliko dana? godina? Sv. pismo veli, da i 
pravedan sedam puta pada na dan. a ti, koliko puta? 
Tko bi izbrojio ? Ni sam ne znaš koliko puta; pak to 
već kroz tolike godine, možda otkad si k razumu došao, 
pak sve do danas. Oh da znaš, kako bi lako mogao 
na ovom svijetu za male grijehe Bogu zadovoljiti, onim 
kaznama izbjeći! Mnogo lakše mogao bi zadovoljiti za 
svoje grijehe na ovom svijetu, nego na drugom, jer Bog 
ti je ovdje milosrdan otac, dok će ti tamo biti samo 
strog i pravedan sudac. Malo više tople molitve, zata- 
jenja sama sebe i t. d. eto ti načina, kako da zadovoljiš 
za prošle grijehe. Sačuvaš li još k tomu u buduće dušu 
svoju od grijeha, eto te sretna i presretna i na ovom 
i na drugom svijetu! 

Kad dakle Bog ovako strogo kazni male grijehe, 
bud na ovom bud na drugom svijetu, koliko zlo mora 
da je i mali grijeh! S toga čuvaj se i malih, da i 
najmanjih grijeha. No čuvaj ih se i zato, jer ti i inače 
neizmjerno škode. Istina, mali ti grijesi ne otimlju 
milosti posvećujuće, ali te lišavaju mnogih inih milosti, 
kojima bi mogao napredovati u krjeposti i svetosti. 
Mali te grijesi ne rastavljaju od Boga, ali čine, da ti on 

nije više onako sklon, kao prije. Mali te grijesi ne is¬ 
ključuju iz neba, ali te lišavaju većega blaženstva. Oni 
ti, istina, ne ubijaju duše, ali ti je slabe i velike joj 
u unašaju rane i bolesti. Oni te baš ne osugjuju u pa¬ 
kao, ali te u nj malo po malo vode, tako da te mogu 
napokon dovesti do ruba pakla; pak koliko će ti onda 
manjkati, da se u nj srušiš ? Jedan možebit samo korak, 
pak si u nutri. 

A što bi rekao o sinu, koji bi u sebi ovako odlu¬ 
čio: Ja ću se čuvati, da svoga oca samo u toliko ne 
uvrijedim, da me iz kuće svoje ne protjera, malo pak 
svaki ću ga dan jediti. Bi li takav sin zaslužio očevu 
ljubav ? A takav je spram Boga svaki onaj, koji se 
samo velikih grijeha čuva, a za male ne haje. 

Nu znaj nadalje, da mali grijesi malo po malo 
vode na veliki grijeh. Čovjek se s početka i 
maloga grijeha boji, ali ako za nj ne mari, malo po 
malo na nj se nauči, progje mu u drugu narav,, pada 
u grijeh, a on se na to niti ne obazire, ne ćuti više 
nikakve grižnje savjesti, srce mu otvrdne, i tako na¬ 
pokon lako padne i u veliki grijeh. Svjedoči za to sv. 
pismo, koje veli: „Tko je nevjeran u malom, i u ve¬ 
likom bit će nevjeran.“ (Luk. 16,10.) Koliki nijesu tako 
marili za male grijehe, pak su malo po malo pali u veliki 
grijeh I A nije ni čudo, jer kad se mali grijesi često ope¬ 
tuju, čovjek malo po malo popušta od svoje revnosti u 
dobru, milost Božja nema više one snage, kao prije što je 
imala, Bog mu krati veće milosti, koje daje svojim prave¬ 
dnicima i ugodnicima, napokon napade ga velika napast, 
i on joj podlegne — sagriješi smrtno. — Kap vode kad 
pade na kamen, to se niti ne pozna, ali ako bude ona 
dugo kapala na isto mjesto, napokon će ga izdubsti i 
prošupljiti. Kad se na užetu ili lancima vuče voda iz 
zdenca, to sespočetkaniti ne pozna na kamenu, kud se uže 

ili lanac vuče, ali s vremenom ga tako ispili, da nije 
više za nikakovn porabu. Premda mali grijesi, koliko 
ih god ima, ne čine niti jednoga samo smrtnoga grijeha, 
to ipak n. pr. kod kragje, ako tko često i na brzo 
jedno za drugim ponavlja malene kragje. može napo¬ 
kon malo po malo tim malim kragjama doći do velike 
svote t. j. do takove svote, koja je dovoljna za smrtni 
grijeh, i onda će zbilja počiniti time veliki grijeh. N. pr. 
da jedan sluga prevari svoga gospodara svaki dan za 
50 nvč., to bi bio mali grijeh, no da taj sluga tako 
vara gospodara kroz dva mjeseca, to bi se onda na- 
bralo 30 for., što bi bila velika svota, i potom smrtni 
grijeh. Repično zrnje dosta je maleno, ali više ti«uća 
metričkih centa toga zrnja može i najveći brod proti¬ 
snuti i potopiti. A napokon svejedno je, ubio koga je¬ 
dan jak razbojnik ili mnogo slabih, kao što je sveje¬ 
dno, potonuo brod, pošto je malo po malo puštao vodu, 
ili ga valovi na jednom poklopili. 

Zato čuvaj se i malih grijeha. Budeš li ih se ču¬ 
vao, ne ćeš tako lako upasti u veliki grijeh; ne budeš 
li ih se čuvao, lako ti se može dogoditi, da padneš u 
veliki grijeh. Nitko na jedanput ne pada u smrtni grijeh, 
nego se sve malo po malo na nj nauči. I najveća zla 
imadu obično mali početak, kao što i velike rijeke iz 
malih vrela proizviru, a velikima postaju tim, što mnogi 
potočići u nje pritječu. Ne misli, dragi kršćanine, da 
su mali grijesi po sebi malo zlo. Maleni se oni zovu 
samo glede na velike smrtne grijehe; u sebi pako tako 
su veliko zlo, da su sva druga zla na svijetu manja od 
grijeha pa i najmanjega. Čuvaj se dakle i malih grijeha, 
jer ćeš morati, kako sam Isus veli, na sudnjem danu 
dati račun za svaku praznu riječ. (Mat. 12, 36.) 

Da o ovoj stvari samo još jedno spomenem. Prem¬ 
da nam se mali grijesi mogu oprostiti i izvan sakra¬ 

menta pokore, to je ipak najbolje, da ih ispovjedimo, 
jer tada smo najsigurniji, da su nam oprošteni, samo 
ako se za njih skrušeno pokajemo i tvrdo odlučimo, 
da ćemo ih se čuvati. K tomu, u sakramentu pokore 
umnožava nam se posvećujuća milost, ako je nijesmo 
bili prije izgubili, a dobivamo i djelujuću milost, da se 
možemo lakše oprijeti grijesima i napastima i svladati ih; 
osim toga prema većem stupnju skrušenosti i ljubavi 
k Bogu opraštaju nam se i vremenite kazni grijesima za¬ 
služene, koje bismo morali trpjeti na ovom svijetu ili 
u čistilištu. Nadalje veseli nas, znajući da smo se po 
sakramentu pokore tjesnije združili s Bogom, početni¬ 
kom i zadnjim ciljem svojim. Napokon ispovjednik će 
nas najbolje uputiti, kako da se čuvamo malih grijeha; 
propisati nam sredstva, kako da ih se zbilja i očuva¬ 
mo. A ispovijedajmo se često, jer čim češće budemo 
prali dušu svoju pokorom, tim će se teže duše naše 
prihvatiti duševna rgja, a ako se i prihvati, lakše će se 
očistiti i u milosti Božjoj uzdržati. 

Primjer. 

Sv. Terezija rodi se god. 1515. u Avili u Spa- 
niji. Već za rana posveti se službi Božjoj. Bila je oso¬ 
bita štovateljica bi. djevice Marije. Iz ljubavi k njoj 
namjesti u svojoj sobici njezinu sliku, koju je čestoputa 
resila najljepšim ružama i pred njom se vruće molila; 
k tomu je neopisivom radošću čitala pobožne knjige. 
U dvanaestoj godini izgubi majku. Tada se Terezija 
baci pred onu sliku Majke Božje i ovu si odabere za 
majku. Njezin otac, vrlo pobožan, povjeri kćerku svoju 
njezinoj tetki na odgoju. No pošto tetka bješe još do¬ 
sta mlada, a k tomu tašta i ohola, Terezija se počela 
malo po malo povagjati za njom, i mjesto da ide moliti 
pred onu sliku, i bez nužde išla bi pred ogledalo, da 

se vidi. Napokon se tako u sebe zaljubila, da je po¬ 
stala tašta, kao što i njezina odgojiteljica. I pobožno 
čitanje zamijenila je čitanjem kojekakovih romana. A 
trajalo je to pune dvije godine. Nego dosele je Terezi.]a 
padala samo u male grijehe, ada nije pala u ve i i 
grijeh, pripisuje to jedino mogućoj zaštiti bi. dj. Manje. 
Kad vidi otac, kojim mu je putem pošla kćerka, i ko¬ 
lika joj duševna pogibia prijeti od tetke, predade je na 
odgoju u samostan i to duvnama karmelićankam. U dru¬ 
štvu s pobožnim duvnama brzo dogje k sebi, malo po 
malo poče popuštati od svoje taštine, i samostanski joj 
život tako omili, da se zavjetovala postati duvnom. 
Ocu to ne bi po volji, jer se, poznavajući njezinu ta¬ 
štinu, bojao, da nema pravoga zvanja za samostan¬ 
ski život, pak ju odgovarao od naumljena koraka, a 
odgovarala ju je od toga i sva druga rodbina. Nu ona 
osta stalna u svojoj odluci te posta duvnom karmeli- 
ćankom. Tu je za one svoje male grijehe činila najstrožu 
pokoru pedeset godina. Prve dvadeset i dvije godine 
samostanskoga života sprovela je u teškim tjelesnim bo¬ 
lestima i žestokim duševnim napastima, kojima je napokon 
bila tako navikla, da bez muke i trpljenja nije mogla 
živjeti, pak je molila Boga : Gospodine ili trpjeti ili 
umrijeti 1 Nego poslijednjih dvadeset i osam godina obi¬ 
lovala je na vizijama i ekstazama. Megju ostalim molila 
je jednoga dana Boga i to, da joj pokaže pakao. Sto 
je molila, to je i isprosila. Bog joj prikaže pakao; ali 
kako ga se preplaši! Okameni se od straha, kad opazi 
mjesto, koje bijaše i njoj pripravljeno, da je u onim svo¬ 
jim malim grijesima napredovala, da ih se nije ostavila. 

Eto, dragi kršćanine, kamo napokon vode i mali 
grijesi. Čuvaj ih se dakle, da te ne dovedu u pakao. A 
moli i blaženu djevicu Mariju, da ti u tom bude u po- 
moć. Amen. 

0 smrti. 

Jedno od najjačih sredstava, koje će nas očuvati 
od grijeha jest razmatranje o četiri zadnje stvari t. j. 
smrti, sudu, paklu i nebeskom kraljevstvu. Crkvenjak 
(7, 40.) veli: ,,U svim djelima svojinvspomeni se (čovječe) 
svojih zednjih stvari, pa ne ćeš nikada sagriješiti. 11 
Počnimo dakle sa smrću i to danas, da je smrt sigurna, 
da je blizu, da ne znaš gdje, kako i kada ćeš umrijeti, 
i kako ćeš po smrti sve ostaviti. 

1. Najprije znaj, da je smrt sigurna. Nijedan 
čovjek, bio ma kako neuk, nije tako lud, te ne bi znao, 
da će umrijeti. Bilo je dosele svakojakih krivovjeraca i 
nevjernika, koji su nijekali sve istine naše svete vjere, 
ali istinu, da je smrt sigurna, nitko se jošte nije usu¬ 
dio tajiti. Dosta je imati oči, da se o tom osvjedočiš. 
Ta svaki dan vidimo ljude umirati, u grob ih nositi. 
Tko se god rodi, taj mora i umrijeti; jer kako veli 
sv. Pavao: „Ljudima je odlučeno jednom umrijeti.“ (Žid. 
9, 27.) Odlučio je to sam Bog, koii odluka svojih ne 
mijenja; a odlučio je to svim ljudima bez razlike. Bri¬ 
nuo se dakle tko za zdravlje i dug život, koliko mu 
drago, jednom mora umrijeti. Ti si sada živ, zdrav, nu 
doći će vrijeme, kad te više ne bude na ovom svijetu. 
Tijelo tvoje ležat će u grobu, a duša će se tvoja vese¬ 
liti ili mučiti na drugom svijetu. I ja, koji ovo govo¬ 
rim, i ti, koji slušaš, umrijet ćemo. Za sto godina niti 
mene, niti tebe ne bude živih Umiru stari i mladi 
muški i ženske, mladići i djevojke, odrasli i djeca, bo¬ 
gati i siromasi, dobri i zli, poglavari i podložnici, sve¬ 
ćenici i svetovnjaci: umiru svi, pak ćeš i ti. Na svijetu 

* 

imade preko tisuću milijona ljudi, no niti jedan od njih 
ne broji sto pedeset godina, te bi mogao reći, da ne 
će umrijeti, pak ne možeš toga ni ti. Kad bi jedni 
imali umrijeti, a drugi ne, tada bi se mogao nadati, da 
možebit ne ćeš umrijeti; ili kad bi svi morali umrijeti, 
a samo jedan ne, tada hi se mogao nadati, da si možebit 
ti upravo onaj, koji ne će nikada umrijeti; no takova 
čovjeka na svijetu nema. Svi, da, svi moraju umrijeti, 
pak ćeš i ti. Smrti nikako izbjeći ne možeš. I kako¬ 
god te je jednom svećenik upisao u knjigu krštenih, 
tako će te zapisati i u knjigu mrtvih, Bilo je ljudi, 
koji su živjeli preko devet sto godina, pak su umrli. 
Matuzalem živio je devet sto šezdeset i devet godina, 
pak je umro. I ti ćeš umrijeti, pa živio još dulje; 
umrijet ćeš, sigurno ćeš umrijeti. 

2. Smrt je blizu. Svaki zna. da će umrijeti, ali 
se vara, kad misli, da je smrt jošte daleko. Smrt je 
bliža, nego što misliš. Sveto pismo veli, da smrt ne 
kasni (Grk. 14, 12.); ako ne kasni, tada ide brzo Da, 
ona trči brže od najbržeg jahača. Ona se ne ogledava 
ni na vrijeme, ni na mjesto, ni na način. Nju ništa ne 
može zaustaviti. Ti nijesi siguran ni jedne godine, ni 
jednoga dana, ni jednoga sata. Svaki čas možeš umrijeti. 
Ta, što je ovaj život drugo nego dim, koji svaki vje¬ 
trić može raspršiti? Nemoj se dakle oslanjati na svoju 
mladost, ni na zdravlje, ni na jakost; smrt sve to obara. 
Koliki i koliki su bili tako zdravi kako i ti, a možebit 
i jači od tebe, pak su umrli u cvijetu mladosti svoje, 
kad su najmanje mislili, da će umrijeti ! Još ove go¬ 
dine, još ovoga mjeseca, još danas možeš umrijeti. Oz¬ 
biljno promisli i pamti dobro: smrt je blizu. Smrt 
te može tako iznenada zateći, da ne ćeš imati vremena 
zvati ni svećenika. 0 da znaš, koliki i koliki su tako 
iznenada umrli, da su u jedan čas bili zdravi i mrtvi * 

Može se dogoditi, da prije umreš, nego oboliš. No 
ti misliš, da ne bude tako. Da, mislili su tako i drugi, 
pak su se u svom računu prevarili. Koliki su se u ve¬ 
čer zdravi legli u krevet, i više se nikad nijesu pro¬ 
budili — u jutro su ih mrtve našli. — Ti možebit mi- 
shs da se to tebi ne bi moglo dogoditi, a ja velim da 
bi. Svjedoci to sv. Pavao, koji veli, da smrt dolazi 
kano lupež po noći. (I. Tes. 5, 2.) Kad će dakle doći 
to ne znaš. Samo dvije stvari su najsigurnije i najstra- 
hovitije, a te jesu. da smrt dolazi po čovjeka, kad se 
on najmanje nada; veli bo Isus: „U koji čas ne mi¬ 
slite doći će sin čovječji.“ (Luk. 12, 45.) Drugo pak 
jest, da grijeh pospješuje smrt, kao što to svjedoči sv. 
pismo, koje kaže : „Žalac smrti je grijeh.“ (I. Kor. 15 
ob.) Kao što konj tim brže ide, čim ga više bodeš, tako’ 
isto i grijeh sili smrt, da brže dogje; žalac bo smrti 
je grijeh. Pazi dakle, da ne pađneš u grijeh, jer tada 
ce smrt brže doći po tebe; ako si pako u grijehu, oslo¬ 
bodi ga se, da ti je on ne dotjera brzo. No postavimo 
da bi jos imao živjeti 80 ili 100 godina, što je jako 
nevjerojatno, pak što je to ? Sve je to malo, sve to brzo 
piolazi. — Koliko ti je godina ? . . . Broji . Možebit si 
već prevalio 15, 20, 30, 50, 80 godina, pak gdje su ti 
o 1 e godine ? preletjele su kano najbrža ptica, nestalo 
u ano dima. Kako su prošle ove, tako će proći i 
i ruge, koje ti još preostaju. Smrt dakle kad god do¬ 
gje, uvijek je blizu, i brzo će doći: s toga i veli sv 
Pismo: „Smrt ne kasni.“ (Crk. 14, 12.) Pak napokon 
mio malko prije ili malko kasnije, svejedno je, uvijek 
je brzo; živio malko više ili manje, uvijek je malo, kad 
i onako napokon moraš umrijeti. Kad bi Adam jošte 
' anas bio živ, a sutra morao umrijeti, i njemu bi bila 
>mrt blizu. Kad bi dakle i ti živio još makar sto go- 
Ulna > 1 tebi bi tada smrt bila blizu. 

3. Ne znaš gdje, kako i kada ćeš umri¬ 
jeti. Ne znaš, hoćeš li umrijeti kod kuće ili na putu, na 
kopnu ili na moru, na krevetu ili na ulici. Ne znaš, ho 
ćeš li umrijeti naglo ili poslije duge bolesti, od kapi ili od 
groma, od sušice ili od prehlade, od pošaline ili od ko¬ 
lere ; hoćeš li se moći ispovjediti ili ne, imati uza se 
svećenika ili ne: svega toga ne znaš. Hoćeš li umrijeti 
danju ili noću, mlad ili star, ni toga ne znaš; samo to 
znaš, da ćeš sigurno umrijeti, da ćeš brzo umrijeti, da 
ćeš umrijeti onda, kad se budeš najmanje nadao. 

4. Po smrti ćeš sve ostaviti. Ostavit ćeš ro¬ 
ditelje, djecu, prijatelje, znance, blago, časti, zabave, 
svijet, da i isto svoje tijelo. Sve štogod si skupio za ži¬ 
vota, sve ćeš ostaviti. Kad umreš, ruke će ti sklopiti, 
i u njih staviti propelo. Tijelo će ti obući u prostu odjeću, 
koja će se brzo raspasti i u prašinu pretvoriti. Škrinja 
od četiri daske složena, osam pedalja duga, a dva ši¬ 
roka, bit će ti sobica, a hladan grob dvije noge širok 
a šest dug i dubok tvoja kućica; šaka žemlje i puno 
crvi bit će sva tvoja imovina. Nakupi si dakle blaga 
koliko ti drago, budi najbogatiji na svijetu, no napo¬ 
kon ? napokon ćeš morati umrijeti. Resi sada slobodno 
svoje tijelo, koliko više možeš, oholi se i ponosi svojom 
ljepotom, koliko ti volja, nu napokon? napokon ti je 
umrijeti. Tvoje tijelo, koje sada toliko njeguješ, kad 
umre, tako će poružiti i smrdjeti, da će svi od njega 
bježati, i željeti, da se čim prije pokopa. Te tvoje 
sjajne oči jednom će se zacakliti i upasti, a te tvoje 
nježne usne pomodriti, usta ti se nakriviti, ruke i noge 
ukočiti, i čitavo tijelo pasti i oledeniti, dok u grobu ne 
sagnije, crvi ga ne pojedu, te od njega ne ostane drugo 
do gole lubanje, nešto kosti i šaka pepela. Sada su jo- 
šte možebit mnogih oči u tebe uprte, rado te gledaju, 
milo se o tebi pogovaraju i često na tebe misle, no 

doći će vrijeme, kad će na te zaboraviti. Dok budu 
zvonovi za te zvonili, ljudi će se tebe sjećati, a ka¬ 
snije najviše, ako te se roditelji, drug ili djeca sjete, 
do groba ti dogju i suzama sažaljenja poškrope; no 
napokon i ovi će na te zaboraviti, i ti ćeš tako zabo¬ 
ravljen od svih čamiti u svom hladnom grobu sve do 
sudnjega dana. 

Da se osvjedočiš, kako čovjeka iza smrti sve osta¬ 
vlja, a ti ajde samnom na groblje. Koliko je tu gro¬ 
bova! U njima leže mnogi, koje si ti poznavao i s njima 
općio. A ima ih svake vrsti i bogataša i siromaka, i 
vladara i podložnika, i velikaša i sluga. Pak koja je 
razlika megju njima ? Nikakva. Svi su jednaki, jer su 
svi sve ostavili. Aleksandro Vel. prolazeć jednom mimo 
groblja vidi Diogena, gdje nešto traži. Tada ga zapita 
kralj: Šta tu tražiš ? Na što će mu Diogen: „Tražim 
lubanju tvoga oca, no jer je ne mogu raspoznati od 
lubanja prostih ljudi, molim te kaži mi, koja je 
lubanja tvoga oca." Vidiš, što napokon čeka i tebe, 
dragi kršćanine! Gol si došao na ovaj svijet, gol ćeš i 
u grob. Ništa uijesi sobom donio ništa ne ćeš sobom 
niti odnesti, uego samo dobra ili zla djela. Za neko¬ 
liko godina gnjiti ćeš u grobu; od tvoga tijela ostat 
će samo suhe kosti, gola prašina. Ti to znadeš, da ćeš 
umrijeti, i po smrti sve ostaviti, ali ne ćeš, da na to 
misliš; pače živiš onako, kano da nikad ne ćeš umrijeti. 

Misli dakle često na smrt, ozbiljno misli, pak ne 
ćeš sagriješiti, a budi uvijek na smrt pripravan, jer 
joj ne znaš ni za uru ni čas. Filip, kralj macedonski, 
ualoži svomu komorniku, da mu svako jutro, kad 
ustane, kaže: „Kralju, spomeni se, da si umrli čovjek, 
da ćeš umrijeti." Spomeni se i ti svoje smrti svaki dan, 
navlastito, kad čuješ za druge zvoniti, kada sprovagjaš 
druge u grob i t. d. Poimence treba da na to misliš na 

dušni dan kad pohagjaš grobove. Grobovi su najbolja 
učiona za pobožan život. Jednom upita poganski mu¬ 
drac Ženo nekoga za savjet, kako bi svojim životom 
Bogu najbolje omiljeti mogao? Na što mu ovaj odgo¬ 
vori : „Hodi k mrtvima, oni će ti dati najbolji savjet.“ 
Sv. pako Ivan Zlatoust veli: „Pohagjajte grobove, oni 
su učiteljske stolice svete znanosti, gdje se najbolje uči 
poniznost." Car Karlo V. da nikada ne zaboravi na 
smrt, dao si za života napraviti mrtvačku škrinju, i 
u njoj se živ dao odnesti u crkvu, da se nad njim kao 
nad mrtvacem ovrše sv. obredi. Ti sagji barem pameću 
često u grob, pak ćeš jednom u njemu lakše ležati. 
„Spomeni se svojih zadnjih stvari, pa ne ćeš nikada 
sagriješiti." 

Primjer. 

U Peru, u Americi, dogodi se čudnovati slučaj. 
Misijonar Mihovil Fuentes, otac družbe Isusove, puto¬ 
vao po svom apostolskom poslu. Na putu pridruži mu 
se pet Indijanaca. Kad su došli usred velike pustare, 
namrgodi se nebo. Do mala počelo bliskati i grmjeti 
tako, da su se sve same strijele oko njih križale. U toj 
smrtnoj pogibli klekne misijonar, uzme u ruke krunicu 
i pozove svoje drugove, da s njim na nju mole. Dvo¬ 
jica se odazvaše, dok se ostala trojica počela tomu 
rugati. Na jednom zablisne i ošine grom onu trojicu 
otvrdnutih Indijanaca, da su na mjestu ostali mrtvi, 
dok oni moleći krunicu ostadoše posve neozlegjeni. Tu 
upoznaše moguću zaštitu bi. dj. Marije, te joj se na toj 
osobitoj milosti svesrdno zahvale. Eto koliko može pre- 
čista Djevica, i kako ona čuva od nagle smrti one, 
koji se njoj mole. 

Moli joj se i ti, moli često krunicu, i preporuči joj 
se za sretnu i blaženu smrt. Amen. 

Smrt promatrana osjetilima. 

Jučer smo razmatrali, da je smrt sigurna i blizu, 
da ćemo na smrti sve ostaviti; danas pako prenesimo 
se duhom k postelji jednoga čovjeka, koji umire, i 
motrimo ga, kako se rastavlja s ovim svijetom. Jesi li 
vidio kada umirati čovjeka ? Ako jesi, domisli se na 
sve ono, što si tada osjećao; ako nijesi, a ti me tim 
pažljivije slušaj. Predstavi si, da si došao u veliku, 
sjajnu palaču. Ulaz prekasan, stijene pokrite sve sa¬ 
mim umjetninama, a u sobama sve se blješti od samih 
ogledala i pozlata. Sve sja od ljepote i bogatstva. Samo 
je ona zadnja soba tamna, koju samo pomalo rasvjetljuje, 
slabo svjetlo. Približi se k onom veličanstvenom kre¬ 
vetu. U njem leži čovjek u zadnjim trenucima života, 
koga su već liječnici zapustili, a samo se svećenik još 
za nj skrbi. To ti je gospodar kuće, čovjek moguć, 
bogat i ugledan, komu se sve klanjalo i utjecalo; čovjek 
velikoga glasa i reći bi, najsretniji na ovom svijetu, 
a sad leži nepomičan kao kakav panj. Upora vi na nj 
mišlju sva svoja osjetila, da ti sve ostane duboko uti¬ 
snuto u dušu. Bit će ti to korisno, jer je i tebi jednom 
istim putem ići u vječuost. 

1. Najprije upri u njega oči i motri ga malko. 
Glava ipu je opala, kosa sva rašćešljana, čelo blijedo, 
sljepočice utopljene, oči caklene, uši velike i tanke, 
nos šiljast, obraz žut, usta otvorena, usne modre, je¬ 
zik eru. Koliko god puta dahne, svaki put mu se grlo 
nadme i opet stisne, a prsa skoče i padnu. Ruke i 
noge omrznule, nokti pomodrili, tijelo oteščalo, samo 
bilo jače tuče, a srce hoće da skoči. U trbuhu mu se 

prelijeva kao valovi, usta mu se nakrivljuju, zubima 
počima škripati, očima nemirno kretati, sav se na ma¬ 
hove stresa. Od muke smrtan ga znoj polijeva. Kogjaci 
i služinćad dolaze i odlaze. Jedan uzdiše, drugi plače, 
a treći ,je izvan sebe. Svećenik je uza nj s knjižicom 
u ruci, koji sad moli, a sad u njega gleda; sad ga tješi, 
a sad opet hrabri. Kakav prizor! Kakva promjena! 

To je čovjek, komu se pred malo vremena nije 
moglo naći mjesta, komu su se svi na ulici klanjali i 
otkrivali. Svaki njegov mig bila je zapovijed, i svaki 
se sretnim scijenio, koga bi nagovorio ili samo lijepo 
pogledao. Po njegovoj volji sve se ravnalo, i Bog sa¬ 
čuvaj protusloviti mu. Baš pravi kumir obožavanja! 

2. Sad slušaj one govore, uzdisaje, plač i jauk 
rogjaka. Neki veli: Oh nebog na što je došao, drugi 
opet: Tko bi mu bio rekao ! . . . Tko bi mu bio rekao ? 
A rekao je Isus svima: „Budite pripravni, jer u koji 
čas ne mislite, doći će sin čovječji. 11 (Luk. 12, 40.) 
A što misliš, da se baš svi toliko skrbe za dušu umi¬ 
rućega ? Čujmo one baštinike, kako već zapovijedaju i 
gospodare u kući i pitaju za ključeve A čuj i onu slu- 
žinčad Dosada su svi strepili pred svojim gospodarom, 
a sad, kad je strah minuo, razgovaraju: koliko je tko 
služio, koliko zaslužio; jedan pita drugoga, što mu je 
gospodar ostavio. Svi se skrbe samo za ovo zemaljsko 
blago, a sam svećenik za njegovu dušu. On moli iz 
obrednika. A što moli ? Moli: Dijeli še, dušo kršćanska, 
od ovoga svijeta! 0 kako strašne su to riječi. Dijeli 
se dušo od ovoga svijeta, od tijela! A kamo ? U vječ¬ 
nost ! Oh strašnoga dijeljenja! Čovjeka hvata groza na 
to samo misliti, a što tek mora biti to kušati ? — Što 
pak veli umirući ? Ništa. Nijem je, ne govori više, i 
teško će već ikada progovoriti. Više ne može ni za 
pomoć pitati. Pače niti glavom ni rukom ne može poka¬ 

zati što želi. Dosada je riječ njegova samo grmjela i 
sv j g a S e bojali, a sad nebog mora mučati, mučati za 
uvijek. Nego čuj, kako mu hropoće u grlu i kako uz¬ 
diše. Slab je, ni maknuti se ne može. U tugjim je ru¬ 
kama i drugi rade s njim, što ih je volja i ne čekaju 
drugo nego da izdahne. 

Pa zar je to onaj čovjek, koji se znao samo hva¬ 
lisati, bezobzirno zahtijevati štogod mu se prohtjelo, 
koji nije mogao trpjeti nikakvoga protuslovja, ni jedne 
uvrede zaboraviti ili oprostiti ? Kad je on govorio, svi 
su morali mučati. A sad je evo on zamuknuo, zamuk- 
nuo za uvijek. „Eto čovjeka, koji se uzdao u velika 
.svoja bogatstva, i uzoholio se u taštini svojoj.“ (Ps. 
51, 9.) Jadan na što je spao! Sve ga ostavilo, sve 
mu ništa ne pomaže; samo su još rogjaci suznim oči¬ 
ma oko njega, ali i oni traže samo, što je njihovo. 
Tako prolazi slava ovoga svijeta! 

3. Sad nj uš i i onaj vonj u sobi! Zrak reći bi, da je 
sav okužen od tolikih ljekarija i isparivanja Zrači se 
doduše i kadi, ali sve badava. Nu uajveći vonj širi se 
od samoga bolesnika. Otkrij ga, pak ćeš se osvjedo¬ 
čiti. Krevet njegov neugodno zaudara. A prisloni malko 
lice svoje k njegovu. Uh, kakav dah mu ide iz ustiju! 
Dah, koji već zaudara po mrtavštini, dah kužan, 
da ga nitko ne može podnašati. To znade najbolje 
svećenik, koji mu najbliže do ustiju stoji. Ako je tako 
neugodno okolici, kako tek mora biti bolesniku! A, 
gdje su one tolike dragocjene pomasti, kojima mu je 
nekad mirisala čitava soba, posoblje, odijelo ? A koliko 
se možda mirisa nekad izlilo na ovo vonjavo tijelo ? 
Nekad nije mogao podnesti ni najmanjega vonja, a sada 
sav smrdljiv leži u onom blatu, da najbliži bježe od 
njega. Sad neka znade, kako je sve na ovom svijetu, 
isprazno, i kako napokon svršuje. 

4. Sad pak kušaj, što se kušati dade. Ako lioćeš 
znati, što je žukoća, a ti ugji u srce onoga čovjeka. 
Već sam spomen na smrt, kako je žuhak! Crkvenjak 
veli: „0 smrti, kako je žuhka uspomena tvoja !“ (Crk. 
41, 1.) Uspomena na smrt zagadi čovjeku i najslagje 
zabave. Kad kralj Baltazar usred gošćenja opazi ne¬ 
poznatu ruku, kako na zidu nešto piše, sav od straha 
problijedi i počne se tresti. (Dan. 5, 6.) A što bi tek 
bilo, da je znao, da će još one noći bit ubijen ? Ako 
je tako žuhko samo misliti na smrt, a što tek mora 
biti gledati je, kako se približuje, imati je pred očima, 
kušati je ? 0 kako je žuhko morati ostaviti ono, što je 
komu najdraže ; dijeliti se od svojih najmilijih rogjaka, 
prijatelja, znanaca, ostaviti kuće, blago itd.! A što tek 
mora biti dijeliti se sam sa sobom, što biva kad se 
rastavlja duša od tijela, k tomu morati se staviti pred 
sud Božji, od koga će visiti sva vječnost. Kolik strah 1 
A još k tomu kolike muke! Usta suha, usne krastave 
jezik izgoren, grlo gnjilo od rana. Kada bi jesti, a ne 
može, i ista ljekarija tako mu je žuhka, da se sav 
strese, kad je uzme. Nebog uzima i to, ma bilo kako 
žuhko, samo da ozdravi, ali badava; spasa mu nema. 
Napokon već niti ljekarija ne može uzimati. Sve to 
skupa tolika je žuhkoća, da je nitko ne može pojmiti, 
osim onoga, koji ju je već kušao. Mi je još nijesmo ku¬ 
šali, ali ćemo je kušati i to možebit prije, nego mislimo. 

Pak takvoga šta mora kušati čovjek, komu i naj¬ 
ukusnije hrane ni jesu bile dobre, koji je samo na to 
mislio i u tom uživao, kako će bolje jesti i piti; koji 
nije poznavao ni posta ni uzdržanja od mesa u zabra¬ 
njene dane; koji se poput onoga evangjeoskoga bo¬ 
gatuna svaki dan gospodski gostio (Luk. 16, 19.) i 
tješio se veleć sam sebi: „Dušo . . . jedi, pij, gosti se.“ 
(Luk. 12, 16.); komu je bio Bog trbuh. (Filip 3.19.) 

0 kako mu se sve slatko promijenilo u žuhko. i koji 
je za života ugagjao samo tijelu, sad zato mora trpjeti 
i u duši. Oli sljepoće, gle bezumnosti, vaj sramote ! 

5. Napokon do tak ni se onoga čovjeka. Najprije 
stavi ruku na njegovu kosu. Sva je od muke vlažna i 
mrzla. — Dotakni se onoga čela. Što ti se čini ? Ka¬ 
kvo je ? Uznojeno i mrzlo. — Uzmi ruku. Sva je le¬ 
dena i teška kao olovo. Popipaj bilo. Jao, kako je 
nemirno ! Sad tuče jače, sad slabije ; sad brže, sad po¬ 
laganije ; sad prestane tući, a sad opet počima. — Stavi 
ruku na grudi. Još su tople, ali kako su od bolesti 
omršavile. — Dotakni se srca. Jao, kako je toplo, kako 
skače, kano da se sva krv tamo skupila. — Primi 
noge. Mrzle su kano led, teške i ukočene. — Nu nemoj 
još otići. Čekaj dok izdalme, da vidiš, kako se umire. 
Blagoslovljena svijeća gori pred njim, ali je ne vidi, 
prisutni plaču, ali ih ne čuje. Sad je već počeo zubima 
škripati; usta mu se nakrivljuju ; oči su mu nepomične; 
oko mu suzi; teško diše. Samo još časak, pak će iz- 
dahnuti. Sad kano da od muke već izmučen lakše diše. 
Pazi, sad će zadnji put dahnuti i ispustiti dušu ... To 
mu je valjda zadnji dah . . . Jest, ne diše više. Umro 
je; mrtav je. Zatvori mu oči i sveži usta, protegni 
ruke i izravnaj prste, da mu budeš mogao u nje kas¬ 
nije uklopiti propelo ili krunicu. Sad možeš s njim ra¬ 
diti, kako te je volja, kano s kakvim drvenim kipom. 

Pa zar je to onaj čovjek, komu je cijela palača 
bila pretijesna, tolika služinčad premalena, najskupocje- 
nije pokućtvo preprosto! To li onaj čovjek, komu su 
najdražesnije postelje bile pretvrde, najblaži zrak pre- 
oštar, koji je tražio najudobnije kupelji po svijetu, pitao 
svoje tijelo najvrsnijom hranom i pićem, ne propustio 
nikakve zabave! To onaj toliko obožavani idol! Stra¬ 
hota, kamo napokon dovode čovjeka sve zemaljsk e sla- 

sti, i kako svršuje sva slava ovoga svijeta! Ali to još 
nije dosta. Kućica od četiri daske i grob dva metra u 
zemlji, bit će sva njegova imovina, dok se napokon ne 
pretvori u prah i nestane ga. 

Dragi kršćanine! smrt, što si ju danas razmatrao, 
čeka i tebe. I ti ćeš za cijelo umrijeti, a možebit i na 
još težoj postelji i uz veće muke nego ovaj mrtvac, ili 
ćeš možebit umrijeti naglo, što je još gore. S toga budi 
uvijek pripravan. Blago tebi, ako za života odtrgneš 
srce svoje od svijeta, jer ćeš se lakše od njega dijeliti 
na smrtnom času. Budeš li za života prezirao svijet 
i taštinu njegovu, smrt će te samo izbaviti iz tamnice, 
u kojoj sada čamiš. Budeš li sada trapio tijelo i obu¬ 
zdavao strasti, lakše ćeš leći u grob i pouzdanije se 
staviti pred sud Božji. Napokon svejedno je, umreš li 
u bogatstvu ili u siromaštvu, čašćen ili preziran, star 
ili mlad, lako ili teško, samo da umreš u milosti Božjoj. 
Blago tebi, ako živ umreš svijetu, da mrtav dobiješ 
život vječni! 

Primjer. 

Svetoga je Andriju Avelina u zadnjem času 
života strašno mučila misao na budući život. Nečisti 
duh napeo sve sile, da ga u zdvojnost natjera. No on 
upre svoje umiruće oči u sliku bi. dj. Marije, koja je 
visila na zidu i pred kojom se često molio za života, 
da mu Majka Božja bude na smrtnom času pomoćni¬ 
com i zagovornicom kod sinka svoga. I zbilja ova pre- 
ljubezna majka nije svomu štovatelju uskratila zadnje 
pomoći. Ona mu je pritekla u pomoć i oslobodila ga 
onih zdvojnih napasti. Gledajuć ovako u onu sliku 
izdahnu svoju svetu dušu. 

Štuj i ti bi. dj. Mariju za života, njoj se uteći u 
zaštitu i moli je za sretnu smrt, pak će i tebi tada 
pomoći. Amen. 

Kako smrt porazuje tijelo. 

Na ovom se svijetu sve čini najviše za tijelo. 
I isti grijeh počinja se ili zato, da se tijelu ugodi, ili 
zato, da se od njega ukloni ono, što mu ne prija. Sve 
se čini, da se tijelu zadovolji. Tamo smjeraju i iste 
časti i bogatstva. Većina ljudi žive tako, da se ne žacaju 
ni uvrede Boga ni gubitka duše, samo da tijelu bude 
dobro, dok je živo. Tijelu za volju otpovijedaju se raju 
i odabiru pakao. Pak što je napokon to tijelo? Da to 
jednom uvidiš i više se ne varaš, razmatraj danas, što 
biva od čovječjega tijela poslije smrti. Jesi li vidio kada 
mrtvaca ? Dobro dakle. Predstavi si, da ga sad gledaš. 
Ima oči, ali ne vidi; uši, ali ne čuje; jezik, ali ne go¬ 
vori ; ruke i noge, ali se ne miče. Leži kao kakav kip 
od mramora, kao panj u gori. Pače još gore. Tijelo je 
njegovo tako odurno, da svaki bježi od njega. Nu pre¬ 
vario bi se, kad bi mislio, da će uvijek ovako ostati. 
Strahota je samo pomisliti na to, što će sve s vreme¬ 
nom biti od njega. Budući da čovjek sve radi zbog 
tijela i ne boji se ni Boga uvrijediti, samo da tijelu 
ugodi, zato se Bog nije zadovoljio samo time, da tijelo 
samo smrću kazni, već ga osudio i na rasulo. Isus 
se istina podvrže smrti, ali ne dopusti, da mu se tijelo 
raspadne. Da se osvjedočiš, što sve biva od čovječjega 
tijela poslije smrti, a ti ajde sa mnom duhom pameti 
svoje na groblje, pak molimo grobara, da nam pokaže 
samo tri groba: novi, stari, najstariji. 

1. Najprije neka nam pokaže nov grob. Čitaj 
onaj natpis. Tko leži u nutri ? Umro je tek pred neko¬ 
liko mjeseci. Ti si ga možebit i poznavao. Molimo te, 

grobaru, otvori nam malko taj grob, da vidimo što je 
u nutri. Grozota ! Čovječje tijelo, crno, gnjilo. Prije malo 
vremena onako lijepo i zdravo, a sada već plaze po 
njem gliste i crvi ga izjedaju. To ti je baština tijela. 
Pravo dakle veli sv. pismo : „Slava njegova gjubar i 
crvi.“ (I. Mak. 2. 26.) „Slast njegova crvi.“ (Job, 24, 
20.) „Čovjek gnjiloća, a sin njegov crv.“ (Job, 25, 6.) 
No ti, dragi kršćanine, nemoj još otići, postoj malko 
tu i razmatraj. Gle! kako već na tom tijelu nestaje 
mesa, kako mu se koža nabrala, vlasi počeli padati i 
gnjiti, usne se utopile, nos i uši iščezavaju, sve se 
tijelo raščinja i reć bi da pliva u gnjiloći i smrdežu. 
U ustima zaleglo se gnijezdo crvi, koji plaze kroz grlo 
u trbuh i iz trbuha opet nazad kroz oči, uši, nozdrve. 
U trbuhu sve sama gnjiloća, otkud se na tisuće dru¬ 
gih crvi poragja, koji vrve po čitavom tijelu te glogju 
mesu sve do kože i kostiju. Prsi su već gotovo do 
rebara oglodane, a koža isprošupljena. Čitava lješina 
pokrita je crvima i glistama,' te glogju ostanke mesa 
okolo kostiju Crvi odozgo, crvi odozdo, crvi iz nutra, 
crvi iz vana. Sve sama kaljužina. „Tijelo moje obučeno 
je u gnjiloću." (Job. 7, 3.) „Prostrte su poda te gliste, 
a crvi su ti pokrivalo.“ (Ts. 14, 11.) Sad znaš, što je 
to tijelo: crvi, gnjiloća, smrdež. 

Eto dakle, komu služe ljudi, komu se klanjaju. 
Eto na što spade gizdav mladić, isprazna žena, ohola 
djevojka. Gdje im je sada ona nježnost tijela, ona lje¬ 
pota lica, ono rumenilo usta, ona vatrenost očiju, ona 
glatkost ruku, ona urešena glava, ona divna kosa ? 
Sve je gnjiloća i smrdež. Da, gnjiloća i smrdež je ono, 
što tolike ljude zasljepljuje ; to je njihov Bog, komu se 
klanjaju i služe. Babilonci držali su zmaja za Boga. 
Daniel prorok da im pokaže, komu se klanjaju, dade 
zmaju pojesti nekakvu smolu pomiješanu sa štetinjom i 

staklom. Zmaj se raspuknuo. Tada im prorok pokaza 
zmaja i njegova crijeva, te reče: „Eto, komu ste se 
klanjali.“ (Dan 14, 16.) Da, Babilonci, ljudi pogani, 
neznabošci, klanjali su se zmaju, ali kršćani se klanjaju 
gnjiloći i smrdežu. Ajde ti gnjilo i smrdljivo tijelo, vi 
crvi, koji po njemu plazite, kažite nije li to istina? 
Da, to je onaj idol, komu se toliko klanjalo • to je 
ono meso, koje se toliko gladilo i mazilo; to su ona 
usta, koja su tolike poljabce dala i primila ; to su ruke, 
koje su tolike grdobe počinile; to je tijelo, komu se za 
volju toliko zla počinilo. Nu govori već jednom ti sama, 
gnjiloćo i smrdežu, govorite vi crvi, da vas čujemo. 
Da, govore nam oni, vi nas odozgo gledate i čudite 
nam se. Bili smo i mi jednom, što ste vi sada-, s vama 
smo se zabavljali, živjeli u veselju i raskošima, pak evo 
na što smo spali. Nego što smo mi sada, to ćete biti 
i vi. — Vidiš li dakle, di-agi kršćanine, što i tebe 
čeka! Da se o tom osvjedočiš, ne treba ti baš ni vjere, 
dosta je da imaš oči. Gledaj i vidi. Hoćeš, ne ćeš, to 
ćeš biti i ti prije ili kasnije. Job (12, 28.) veli: „Nestat 
će me kao gnjiloće.“ Nego ti bi rada znati, kad će to 
biti. Brzo. Crkvenjak veli: „Znaj da smrt ne kasni.“ 

Vidiš dakle, dragi kršćanine, komu služiš, kad 
tijelu služiš nečistoćom, proždrlošću, pijanstvom. Ne daj 
se dakle zaslijepiti, da zbog ove gnjiloće i smrdeža 
izgubiš besmrtnu dušu. Zasrami se, ako si do sada 
možebit ugagjao tijelu bludnošću, ako si možebit bio od 
onih „kojima je Bog trbuh.“ Filip (8, 19.) Pokaj se i 
plači. A ne daj se ni od ovih vremenitih dobara a 
najmanje od novca zaslijepiti, jer ni od toga ti ne će 
ostati drugo van samo gnjiloća i smrdež. 

2. Sad molimo grobara, da nam otvori jedan sta- 
r i j i grob, komu je već više godina. Vidi, što je ono 
na dnu. Nekoliko suhih kostiju. Na vrhu groba lubanja, 

8 

to ti je glava; do nje više košćica, to su ti ruke, dolje 
deblje kosti, to su ti noge; a u sredini od glave do 
nogu podeblja kost, to ti je hrbtenjača. A gdje je onaj 
jezik, navik na onako ružne govore i psovke? Nema 
ga, raspao se. A gdje je onaj mozak, gnijezdo tolikih 
ispraznosti? Nema ga, crvi se od njega polegoše i 
sami sebe izjedoše. A gdje je ono srce, sijelo tolike 
mržnje, zavisti, jada, koje se nikad nije moglo nasititi 
nečiste ljubavi i želje za novcem ? Nema ga, nestalo 
ga, sagnjilo je i crvi ga pojedoše. A gdje su barem 
one oči, koje se krijesile kao strijele, a namigavanjem 
i očijukanjem svojim mnogu nedužnu dušu smutile ? 
Nema ih, nestalo ih je. A gdje je ona kosa, predmet 
tolike oholije, ispraznosti i dangube ? Nema je više, 
raspala se. A gdje je ono meso, koje se toliko gladilo, 
mazilo i resilo, ? Nestalo ga. Da, svega je nestalo, samo 
nekoliko suhih kostiju još je ostalo. „Osušiše se kosti 
naše i nestade nade naše." (Ezek. 37, 11.) 

Kraljica Jezabela iz staroga zavjeta bi kroz pro¬ 
zor bačena na ulicu, njezinu krv psi polizaše i meso 
izjedoše, tako da od nje ne ostade drugo osim nešto suhih 
kosti: Kad to vidješe ljudi, presenećeni pitahu: „To li 
je ona Jezabela?" (Kr. 9, 37.) Pitaj i ti, dragi kršća- 
nine, čije su te kosti u grobu? Možebit su to kosti 
kojega mladića, divnog stasa i uzrasta, djevojke sa 
ljepote na glasu, možebit kojega velikoga bogataša, 
dostojanstvenika, učenjaka. Pa zar je to onaj raspušteni 
mladić, to ona ohola djevojka, to onaj bogataš, komu 
nikad nije bilo dosta, to onaj ponositi dostojanstvenik, 
učenjak? Tko bi ih prepoznao? Pomiješaj, veli sv. Ivan 
Zlatousti, kosti vladara, knezova, svećenika, proroka, 
gragjana i seljaka, gospodara i sluga, učenjaka i neukih, 
pak kaži, koje su kosti vladara, koje knezova, koje 
svećenika, koje proroka, koje gragjana, koje seljaka, 

koje gospodara, koje sluga, koje učenjaka, koje neukih? 
(Hom. 9. de poenit.) Sv. Alfonzo Liguori još kao dječak 
narisao je čovječju okosnicu, a odozdo napisao Aleksan¬ 
dre Veliki. Napiši i ti pod te kosti me čije god hoćeš, 
svejedno je. Jedan pak drugi napravi čovječji kostur, 
te napisa ozdo : Posljednja moda. Da, to nam je svima 
zadnja moda: gola lubanja i malo suhih kostiju. 

3. Ali ni to još nije dosta. Bog stvori Adama iz 
zemlje, da kadgod po njoj bude hodio, domisli se, iz 
ćesa je, te se nikad ne uznese. Kad je pako nečisti 
duh hotio zavesti naše praroditelje na grijeh, reče im: 
„Bit ćete kano bogovi. 1 ' Oni mu povjerovaše i uzolioliše 
se; nu Bog ih ponizi veleć Adamu: „Prah si, i u prah 
ćeš se vratiti." (I. Moj. 3, 19.) Pak jerbo svi baštinismo 
od Adama klicu oholosti, svi ćemo se u prah vratiti. 
Da se o tom osvjedočiš, dragi kršćanine, molimo gro¬ 
bara, da nam otvori jedan najstariji grob. Šta 
vidiš u njem ? Nešto crne prašine kao kakvu paučinu. 
To su ti one strunule čovječje kosti; obratile su se 
već u zemlju, iz koje bijahu uzete. Sad otvori slobodno 
i sve druge najstarije grobove. U nijednom ne ćeš 
naći više. Eto dokle dopire sve veličanstvo ovoga 
svijeta, gdje svršava sva ljudska slava. A gdje su oni 
toliki carevi i kraljevi, oni mogućnici i velikaši, oni 
hrabri vogje i glasoviti učenjaci ? Svi su samo prašina. 
Nijedna moć, nijedna slava, nijedna jakost, nijedna 
umjetnost, nijedna znanost nije ih mogla očuvati od 
praha. „Sliku njihovu spravio si na ništa." (Ps. 72, 20.) 
Da, tako kazni Bog ljudsku oholost, i kolika je sva 
slava ovoga svijeta, najbolje se vidi na tom prahu. 

Daniel prorok, da osvjedoči babilonskoga, kralja, 
kako ga poganski svećenici varaju, te onoliku hranu, 
koju je on svaki dan davao krivomu bogu, ne jede 
ovaj, već ju svećenici kroz neka tajna vrata kradu, po- 

sipao je sav hram pepelom, zatvorio ga i zapečatio 
vrata. Sutra dan dogje Daniel s kraljem, otpečati 
vrata i unigje u hram. Tada će prorok kralju : „Kralju, 
vidiš li ove stope; što ti se čini čije su?“ A kralj mu 
reče: „Vidim stope muževa, žena, djece.“ Dao Bog, kako 
god su Babilonci po onom pepelu spoznali, da štuju 
krivoga boga, da bi tako i svi ljubitelji ovoga svijeta 
na ovoj prašini u grobu upoznali njegovu ispraznost! 
Ta kamo god se okreneš, svuda vidiš samo prali i u 
njemu pokopanu slavu svijeta. Jedno se pokoljenje diže, 
drugo pada i u prah se vraća. Ništa nije stalno na 
ovom svijetu. Sve se u prah obraća. „Nestat će svake 
puti i čovjek će se u prah vratiti.“ (Job. 84, 5.) Jesi 
li osvjedočen, dragi kršćanine, da su svi ljudi prah i 
da će se u prah vratiti ? Crkvenjak (17. 3.) veli : 
„Svi su ljudi zemlja i prah.“ Vjeruješ li dakle, da ćeš 
se i ti vratiti u prah? A što si onda? Prigni se malko, 
poberi taj prah po dnu groba i stisni ga. Vidiš to ti 
je čovjek, jedva ga ima nekoliko grama. (Job 30, 15.) 
veli: „Spao sam na ništa.“ Pak za volju šake praha, 
ničesa, vrijegjati Boga, izgubiti dušu ! A gdje ti je pa¬ 
met ? „Što se oholiš, zemljo i prašino ?“ (Crk. 10, 9.) 

Primjer. 

Jedno od najdivnijih obraćenja grješnika na po¬ 
koru jest ono MargariteKor tonske. Ona se rodi 
g. 1249. u selu Lavianu u Italiji. Roditelji joj bijahu 
imućni i bogobojeći ratari. Već kao mlada djevojčica 
sijevala je vanrednom ljepotom, tako da je već onda 
bila opće poznata pod imenom krasotice. Da joj pak 
bude još više hvale, kitila se cvijećem i svilnim vrp¬ 
cama. Dobra majka, zabrinuta za svoju kćerku, odgo¬ 
varala ju od taštine i opominjala, da se moli bi. dj. Ma¬ 
riji. Nu na žalost majka umre, kad je Margareti bilo 

istom osam godina. Premda se otac starao za kćerku, 
a to ipak, jer je bio najviše na polju, nije mogao na 
nju paziti, kao pokojna majka. Što je više Margareta 
rasla, sve joj se više rascvjetala tjelesna ljepota, i sve 
više razvijala u njoj taština. Kad ne bi bio otac kod 
kuće, dolazili bi k njoj mladići, i s njima se upuštala 
u nečiste razgovore. Nu od svih najviše zavoli nekoga 
bogatoga plemića iz obližnjega grada Monte-Pulciana. 
S tim zavodnikom pobježe nesretna djevojka noću, kad 
joj još ne bijaše ni punih šesnaest godina. Sva je oko¬ 
lina govorila o tom dogogjaju. Otac plačući ode k mla¬ 
diću i zaklinjao ga, da mu vrati kćerku; ali on ju bio 
sakrio. Puuih devet godina življaše po tom Margareta 
u grijehu. Pa premda već bijaše sasvim utonula u bez- 
dno opačine, a to ipak još uvijek tinjaše u njoj iskra 
poštenja, koja bi kadgod ukresana majčinim opomenama 
sijevnula slabim svjetlom. Ali da se k Bogu obrati, to 
joj ni na kraj pameti ne dogje. No onaj, koji ostavi 
devedeset i devet ovaca, da potraži izgubljenu, ne pusti 
je s oka; ne htjede da se pogubi, već da se spasi. 
Njezin ljubovnik ode jednom na dalek put po trgovačkom 
poslu. Poslije nekoliko dana dotrči njegovo pseto samo 
kući. Ono stade okolo Margarete nemilo zavijati i 
potezati je za haljinu, kao da je želi iz kuće izvući. 
Sva u čudu pogje za psetom, i tako dogje do jame 
granjem zatrpane. Pseto počne gubcem odgrnjati granje, 
kao da si gospodaricu opominje, da otkrije jamu. Kad 
to učini, — ha za Boga, što joj oči vide ? — mrtvo 
truplo ljubovnikovo, već na polak trulo i crvima izje- 
deno ! Razbojnici navalili na nesretnika, i ubiše ga. Što 
je Margarita tada osjećala, nije moguće iskazati; nu 
svakako da se tim užasnim načinom pretrgao onaj čvrsti 
lanac, kojim bijaše za gi'ijeh sapeta. Tu joj puče pred 
očima, kako je sve na svijetu ništavilo, i kako su sve 

tjelesne požude gadne i gnjusne. Od čemera satrta, od 
suza nakvašena, raskuštrane kose a poderane haljine 
bježi natrag k ocu, i suznim ga očima klečeć molila, 
da je prime natrag u kuću, obećajuć tvrdo, da će se 
poboljšati i grijeha sasvim ostaviti. Nu otac je, nahuškan 
od njezine maćuhe, bez milosrgja otjera. Dopustio to 
Bog, da si tako traži boljeg oca od oca tjelesnoga. 
Ovako protjerana iz očinske kuće sjede u vrtu pod 
stablo, i plačuć razmišlja, što će sada i kamo. Probu- 
gjena savjest joj veli, da se k Bogu obrati i njega si 
odabere za oca, dok joj gjavao prišaptava: lijepa si 
još i mlada, pa kad te je otac odbacio, najbolje ćeš 
učiniti, ako se podaš bogatašima, te živiš ugodno kao i 
prije. Teška bijaše to borba u Margaretinom srcu; nu 
milost Božja napokon nadvlada. Povikavši odrješito : ne, 
nikad više, radije od glada umrijeti, nego opet griješiti! 
ustade i odtrča u grad Kortonu, odakle joj i pridjevak. 
Tu stupi u zadrugu pokornica redovnica sv. Franciska. 
Roneć suze ispovjedi se od cijeloga svoga života i 
odluči na najstrožu pokoru. Živjela je o suhom kruhu i 
vodi, spavala na tvrdoj zemlji sa kamenom ili drvom 
pod glavom, bičem si do krvi krotila tijelo, a noć pro¬ 
vodila većinom u molitvi i razmišljanju o muci i smrti 
Isusovoj. Odsele nije više nikad nijednomu muškarcu 
pogledala u lice, nit ikada više htjela razgovarati o 
svjetskim stvarima. Žalosna, što joj tragova ljepote s 
lica ne će da nestane, noktima bi ga grebla samo da čim 
prije iščeznu. Često bi noću, kad bi ju salijetale napasti, 
jaučuć i plačuć s prozora vikala: „Ustajte Kortonci, 
ustajte, pa me stjerajte iz grada, jer ja sam ona grješ- 
nica, koja sam to i to proti Bogu i ljudima učinila. 1 * 
Bila je već nakanila poći u Monte-Pulciano, da tamo 
u poderanu odijelu i ostrižene kose prosjačeći od praga 
do praga popravi one sablazni, što ih je u onom gradu 

zadala svojim devetgodišnjim grješnim životom, ali joj 
ispovjednik toga ne dopusti. Jedne nedjelje ipak dogje 
s užetom o vratu u crkvu svojega rodnoga mjesta, i 
klečeći molila puk za oproštenje, što ga je svojim 
grješnim življenjem sablažnjivala. Mnogi grješnici videći 
je kako za grijehe svoje plače i pokoru čini, i oni 
plakaše i ganuše se na pokoru. Svi pako slaviše Boga na 
tako čudnovatom obraćenju. Ova nekad tolika grješniea 
popela se na toliku visinu kršćanske savršenosti, da ju 
je Bog već na ovom svijetu opsipao vanrednim milostima. 
Njoj se više puta prikazaše Isus, Marija i augjeo čuvar, 
tješeći je i bodreći u napastima i borbama. Pošljednjih 
godina života trpila je veliku bol u ustima i grlu, da 
tako i time zadovolji za one negdašnje nečiste razgo¬ 
vore. Na smrtnom času molila je sve za oproštenje i 
s posmjehom izgovarajući ime Isus i Marija u četr¬ 
deset i osmoj godini života, na 22. veljače god. 1297. 
preseli se u rajsku slavu, iza kako je dvadeset i tri 
godine proživjela u najvećoj pokori. Po njezinu zago¬ 
voru učini Bog mnoga čudesa. Nego najveće čudo jest 
to, što se tijelo njezino jošte nije raspalo, kao tjelesa 
drugih običnih ljudi. Pače ono je još uvijek, poslije 
šest sto godina, cjelokupno. Benedikt XIII. god. 1728. 
proglasi je sveticom. Njom se ponosi čitava katolička 
crkva. Toliko vrijedi prava pokora! 

Kako su nedokučivi sudovi Božji I Margarita živi 
dugo u grijehu, obrati se, čini pokoru i spasi se; dok 
njezin zavoditelj umre naglo, te se jamačno srušio u 
pakao. Na Hargariti pokazao Bog svoje milosrgje a na 
mladiću svoju pravednost. I tebi je još, dragi kršćanine, 
Bog milosrdan i čeka te na pokoru. On će ti oprostiti; 
pa bio još veći grješnik. Obrati se dakle, dok imaš vre¬ 
mena i čini pokoru, da spasiš dušu pa makar i nestalo 
tijela. Amen._ 

0 smrti otvrdnutog i obrađenog grješnika. 

Danas prenesimo se duhom pameti svoje na Kal¬ 
variju, pak razmatrajmo smrt onih dvaju razbojnika, 
koji bijahu s Isusom raspeti, jedan s lijeva, a drugi s 
desna. Prvi umire otvrdnut u svojim grijesima, a drugi 
se obraća. Predmet je preznamenit, jer se radi o vje¬ 
čnoj sreći ili nesreći čovjeka. Slušaj dakle pomno, pak 
se okoristi na spasenje duše svoje. 

1. Najprije motri onoga zločestoga r az b o j n ik a na 
lijevu. Već je visio na križu. Znao je sigurno, da za 
koji sat mora umrijeti. Bio je Žid, i kao takav po¬ 
znavao je Božji zakon Znao je, da opstoji raj i pakao ; 
vječnomu pako spasu mogao se nadati jedino po Me¬ 
siji. Znao je, da onoga Isusa, koji ovdje s njim u sre¬ 
dini na križu visi, mnogi drže za pravoga Mesiju. Pa 
ako je dobro motrio sve što se snjim nevinim dogagja, 
a on to sve strpljivo podnaša, to je mogao lako iz 
proročanstva staroga zavjeta uvidjeti, da je to onaj 
obećani Mesija, koji je uzeo sve grijehe svijeta na se. 
Morao je znati, da je Isus svoje poslanstvo zasvjedočio 
mnogim čudesima, pa da nije znao i vidio drugo, dosta 
je bilo gledati ga sada, kako nedužan ponizno umire 
ne braneć se ni najmanje. Već samo to čudo moralo 
? a j e ganuti i obratiti. K tomu imao je lijep primjer 
u onom drugom razbojniku na desnu, koji ga je opo- 
minjao na pokoru, a čuo i samoga Isusa, koji ovomu 
oprašta grijehe i obećaje, da će još onaj isti dan biti 
s njim u raju. Oh da znaš, dragi kršćanine, kako se 
Isus skrbio za duševno spasenje obaj-u ovih razboj¬ 
nika, ali jedan njih osta ipak tvrdokoran i otvrd-. 

nutoga srca. Pak što mu je zatvorilo srce i usta, da 
ne htjede ispovjediti svojih grijeha i moliti Isusa, da 
mu oprosti ? Zar bi bio time možebit izgubio poštenje? 
Ta siromah i onako ga više nije imao; za svoj zločin 
bio je tja i na smrt osugjen. Ili zar bi bio, da se 
pokajao, izgubio kakvo prijateljstvo ? Ta i onako mu 
već nikakvo prijateljstvo nije moglo ništa više kori¬ 
stiti, pošto je već bio na koncu života. Što mu je 
dakle začepilo usta i srce, da se nije htio obratiti, 
nego se dapače Isusu rugao i psovao ga? Jamačno se 
bojao, da će ga neprijatelji Isusovi, koji su bili pod 
križem, ismjehivati, pak je litio pokazati nekakvo ju¬ 
naštvo, a nebog odao je samo svoju kukavštinu. Molio 
je Isusa, da ga izbavi tjelesnih muka, veleć : „Ako si 
ti Krist, pomozi sebi i nam“ (Luk. 23, 39.), a nije ga 
htio prositi, da ga izbavi vječnih muka pakla. Nebog 
više se starao za tijelo, nego li za dušu. Da, bio je 
otvrdnut grješnik. A ima takovih grješnika, žalibože, 
i danas, koji se ni na smrtnoj postelji ne će da obrate, 
dapače i takovih, koji si sami život uzmu, hoteći time 
pokazati nekakvo junaštvo. Nu nemoj misliti, dragi 
kršćanine, da su to junaci; to su samo kukavice, koji 
ne će ili se ne mogu svladati, pak kako su bezbožno 
živjeli, tako i umru. Moli se Bogu, da sve ljude ra¬ 
svijetli, da upoznaju neizmjerno Božje milosrgje i pra¬ 
vednost, te se ni jednomu tolika nesreća ne dogodi. 

A što je onoga razbojnika navelo na to, da je u 
svojim grijesima do smrti ostao otvrdnut ? To, što se 
spasonosnim opomenama uvijek protivio, propustio tolike 
zgodne prilike obraćenja. Grizla ga je možebit više puta 
savjest, rekao je možda koji put sam sebi: obratit ću 
se, ali se nikada nije na to sasvim odlučio. Svaki put 
bi rekao : sutra! dok napokon ne dogje na smrt križa. 
Bog mu je dao tolike milosti, ali se nije htio njima po- 

služiti, pak kako ih je odbijao za života, tako ih je 
odbio i na smrtnom času. Eto, kamo napokon dovede 
čovjeka strast, kad ne će da sluša glas savjesti. 0 
koliko puta si se i ti, dragi kršćanine, protivio spaso¬ 
nosnim opomenama; grizla te je savjest za počinjene 
grijehe, a ti si to prezirao; imao si tolike zgodne pri¬ 
like, da se obratiš, vidio si tolike dobre primjere, čuo 
si tolike opomene, možebit te je i sam Bog opominjao 
kakvom bolešću, nesrećom i t. d. ali za sve to nijesi 
mario ; ostao si tvrd. Možebit si kada i mislio na obraćenje, 
ali se nijesi nikada odvažio ; govorio si uvijek : sutra ! i 
tako je do danas, a još se nijesi obratio. Pazi, da ti 
se ne dogodi kao onomu razbojniku. Bog zna, hoćeš li 
na smrtnom času imati milost obraćenja, kad si tolike 
milosti za života odbijao. Bog zna, ne će li ti se do¬ 
goditi možebit još i gore nego onomu razbojniku. On je 
više sati visio na križu, imao je dakle dosta vremena, 
da se pokaje; a hoćeš li ti to imati, toga ne znaš. 
Možebit te smrt u trenuću oka smakne tako, da ne bu¬ 
deš imao kada misliti na pokajanje. Pak što onda, ako 
u smrtnom grijehu umreš ? Mnogi se boji smrti i veli: 
Oh samo, da se ne bih tada mučio! Da, to je sve lijepo 
i dobro za onoga, koji je u milosti Božjoj, ali za onoga, 
koji je u smrtnom grijehu nema većega zla i nesreće, 
nego li je umrijeti naglo bez priprave. S toga i molimo 
u litanijama : „Od nagle i nepripravne smrti oslobodi nas, 
Gospodine.“ Nego ti misliš, da se to tebi ne će do¬ 
goditi, pak tako odgagjaš svoje obraćenje od dana do 
dana. Da, tako su mislili i drugi, pak su se u svome 
računu prevarili. Zatekla ih smrt prije nego su se na¬ 
dali. A to je najveća kazan za grješnika, ali pravedna, 
kad za života sve milosti Božje prezire i odbija. S toga 
moli se svesrdno Bogu, da te naglom smrću ne kazni. 
Polje bo je, da se ma kako dugo mučiš i tako na smrt 

pripraviš, nego da naglo u smrtnom grijehu umreš i 
na vijeke propadneš u pakao. 

Nego motri još malko ovoga razbojnika. Evangje- 
listi vele, da su se kod smrti Isusove dogodila velika 
čudesa: sunce je pomrčalo, zemlja se stresla, kamenje 
raspucalo, grobovi otvorili i mnoga mrtva tjelesa ustala 
i t. d. Vidjevši to satnik i koji bijahu s njim pod križem 
pokajaše se veleći: Zaisto taj čovjek bijaše sin Božji! 
Ovaj je razbojnik sve to vidio i čuo, jer još bijaše u 
životu, pak ga ipak sve to nije ganulo ; ostao je tvrdo¬ 
koran. Eto kako čovjeka zaslijepi okorelost srca, a to 
budi svima nama na opomenu i nauk, da ne odgagjamo 
pokore. Sv. oci kažu, kakogod se jedan razbojnik na 
času smrti obratio, da nijedan grješnik ne zdvoji o 
svom spasu, isto tako nam ovaj otvrdnuti razbojnik služi 
za primjer, da se nijedan grješnik ne smije preuzetno 
nadati. Po nauku dakle sv. otaca možemo kao stalno 
držati, da je ovaj razbojnik umro neskrušen. Ako je 
tomu tako, to si onda misli, dragi kršćanine, kakav 
ga je sud morao čekati i kakve su ga muke snašle u 
paklu. Malo prije visio je s Isusom na križu, koga je 
ružio i psovao, a za čas bio je već pred njegovim stro¬ 
gim sudom. Malo prije mogao je, da je htio, iz njego¬ 
vih ustiju čuti: Još danas bit ćeš sa mnom u raju, a 
čas kasnije čuje strašne riječi: Odlazi od mene u oganj 
vječni! To je osuda, kojom ga onaj isti Isus osudi 
na vječne muke pakla, a teško da je pao daleko od 
Jude izdajice, jer oba na času smrti odbiše milost obra¬ 
ćenja. A misliš li, dragi kršćanine, da će možebit bolja, 
sudbina stići one kršćane, kojima Bog nudi tolike milo¬ 
sti, pak ne će da se njima služe ? Zove ih po svojim 
namjesnicima — svećenicima — na pokoru, a oni ne će 
da čuju. Zanemaruju sv. misu, sakramente, riječ Božju, 
opomene. Nijesi li možebit i ti do sada sve to odbijao ? 





124 


Razmatranje osamnaesto 


Bog zna, nije li možebit ovo zadnja zgoda, kojom te Bog 
zove na pokora. Promisli to ozbiljno i učini odmah, što 
imaš učiniti, jerbo sutra bi već moglo biti prekasno. 
0 da znaš, dragi kršćanine koliki su imali dosta zgoda, 
da se obrate pak se nijesu htjeli okoristiti. Sve su za¬ 
bacili ! Možebit su i odlučili, da će se obratiti, ali ih 
smrt prije zatekla. Pazi dakle, da se i tebi to isto ne dogodi. 

2. Sad se obrni k onomu drugomu razbojniku 
i motri ga, kako se kaje i k Bogu obraća. Da je on 
gledao na tolike Isusove neprijatelje, kako će ga is- 
mjehivati, ako se k Isusu obrati, nikad se ne bi obra¬ 
tio. Da je motrio Isusa samo hladnim, tjelesnim okom, 
vidio bi samo mučena i ponižena čovjeka, koji se, kako 
i on, sa smrću bori i umire, i to mu ne bi bilo ništa 
pomoglo. Da se skrbio više za svoje tijelo, nego li 
za dušu, bio bi svršio kao što je svršio i njegov drug. 
Nu ovaj neuk i prost Žid. premda razbojnik, nije uzi¬ 
mao stvari na čovječju, niti mario za ljudski obzir. 
Pa makar mu se ljudi rugali, ismjehivali ga, on se 
skrbi za svoju dušu i obraća se. Pazi, dragi kršćanine, 
da ovaj razbojnik ne bude pametniji od tebe; pazi da 
možebit ljudskog obzira radi ne zapustiš svoje duše. 
Što će ti koristiti svi obziri ljudski, ako dušu svoju 
na vijeke izgubiš ? 

Sad motri malko, kako se lijepo obraća. Ako i 
visi na križu u najžešćim mukama, okreće se k Isusu i 
gleda ga, kako se nevin muči, pak mu ga je žao. Gleda 
ga, kako je u najvećim svojim mukama strpljiv i ponizan, 
kako se i za najveće svoje neprijatelje Bogu moli. I taj 
razbojnik bio je Božji neprijatelj, jer bijaše veliko zlo 
počinio, radi koga bi na smrt osugjen. Nu on gleda 
milo u Isusa, Božja milost takne ga, spoznaje svoje 
grijehe, i pokorava se kazni, koju je zaslužio. Ne moli 
Isusa, da ga oslobodi muka, već da mu dade milost, 

da ih strpljivo podnese. Čini, što može. Javno ispovijeda 
grijehe i pripravan je za njih zadovoljiti. Zločest iz¬ 
gled, što ga je drugima dao, nastoji popraviti, pak hoće 
i druga svoga da obrati. Opominje ga na pokoru i veli 
mu: Zar se ti ne bojiš Boga ? Mi smo svojim djelima 
zaslužili ovu kazan i pravo je da je trpimo, ali ovaj 
u sredini je nevin; on nije nikakova zla učinio, pak 
sve ponizno i strpljivo podnaša. I tako je Isusa u 
trpljenju i muci pripoznao za Spasitelja svijeta. Blago 
onoj duši, koja ćuti milosrgje za onoga, koji trpi! Gdje 
je ljubav i milosrgje, tu se može čovjek svemu dobru 
nadati, a gdje toga nema, tu je sve zlo i naopako. 
Odatle znaj, koliko to koristi pomilovati Isusa na križu 
i njegovu žalosnu majku pod križem. 

Ali sve to još nije moglo spasti ovoga razbojnika. 
On znade, da za grijehe svoje ne može već pravdi 
Božjoj zadovoljiti djelima pokore, da već nema zato 
vremena. Nu sasvim tim ipak ne zdvaja, već se ufa 
u Isusovo milosrgje. U njegov se naručaj izruča, i sve 
svoje ufanje polaže u zasluge njegove presvete muke i 
smrti, u nedužnu krv njegovu. Iz križa mu na križu 
vapi: „Spomeni me se, Gospodine, kad dogješ u kra¬ 
ljevstvo svoje. 11 (Luk. 23, 42.) Kolika vjera i zaufanje 
jednoga prostoga neuka Židova, razbojnika! 

Dragi kršćanine! I ti si grješnik, nu znaj, da se 
ni tvoji grijesi, pa bili kako maleni, ne mogu izbrisati 
do zaslugama muke i smrti Isusove. S toga uteći se 
u veliko njegovo milosrgje i operi grijehe u njegovoj 
presvetoj krvi. Jesu li pako tvoji grijesi veliki kao 
ovoga razbojnika ili možebit još i veći, a to se moraš 
još više uteći u njegovo milosrgje, i od njegove presvete 
krvi nadati oprostu. Veće je njegovo milosrgje nego svi 
tvoji grijesi. Izaija veli: „Ako budu grijesi vaši kao 
skrlet, postat će bijeli kao snijeg; i ako budu crveni 

kao crvac, postat će bijeli kao vuna.“ (Iz. 1, 18.) Učini 
dakle tu ljubav Isusu, pak se uteći u njegovo milosr¬ 
đe i nadaj se oprošten ju od njega. Učiniš li to, te 
budeš li po mogućnosti sudjelovao s njegovom milošću, 
možeš se posvetiti pa i velikim svecem postati, kao 
što su postali toliki grješnici veći od tebe, kao David, 
Marija Magdalena, Augustin i drugi. 

Napokon razmatraj, kako je ovaj obraćeni razboj¬ 
nik s v r ši o. Isus prima njegovu ispovijed, oprašta mu 
grijehe, i kad ga zaprosi, da ga se spomene, kad dogje 
u kraljevstvo svoje, odgovori mu: „Zaista ti kažem, 
danas ćeš biti samnom u raju.“ (Luk. 23, 43.) Dakle 
bez svake druge pokore, bez odgagjanja, još onaj isti 
dan, poslije njekoliko sati, bio je sigurno s Isusom u 
raju, gdje se s njime veseli u vijeke. Kolika sreća, 
kolika milost i I zbilja, Isusu je bilo veselje, kad ga je 
predstavio kerubinima i.serafinima, angjelima i arkan- 
gjelima, svetima i sveticama svojim, jer mu je na križu 
bio na veliku 'utjehu. A predstavio ga s veseljem i 
Bogu Ocu, kao plod gorke muke svoje, postignut baš 
u samo vrijeme trpljenja. 

!)ogjite amo vi svi grješnici, pak upoznajte neiz¬ 
mjernu Isusovu ljubav i milosrgje. Eto kako oprašta i 
najvećemu grješniku, kad se pokaje, i diči se time, što 
ga iz križa može sobom povesti u raj pred prijestol 
Božji. Utccite se i vi u njegovo milosrgje. obratite se 
k njemu, pa bili vaši grijesi još veći, on će vam ih 
oprostiti. Ta on sam o sebi reče, da nije došao zvati 
pravednike nego grješnike na pokoru (Mat. 9, 13.) i da 
će na nebu biti veća radost nad jednim grješnikom, 
koji se kaje, nego nad devedeset i devet pravednika, 
kojima ne treba pokore. (Luk. 15. 7.) 

li si, dragi kršćanine, diviš ovako lijepom obra¬ 
ćenju jednoga razbojnika i možebiti misliš u sebi: 0 

kamo sreće, kad bih se i ja na času smrti ovako k 
Bogu obratio! Ja ti kažem, da bi to bilo za tebe 
veliko dobro, ali pravo ne misliš. Ti ne smiješ s obra¬ 
ćenjem svojim odgagjati, pa to čak do smrti. Ti treba 
da se obratiš odmah, još danas, još ovaj čas, jer smrt 
je blizu; još danas, još noćas mogao bi umrijeti., pak 
što želiš učiniti na času smrti, učini odmah sada. Na 
času smrti obratiti se vrlo je nesigurno. Obično tko 
zlo žive, zlo i umre. Od svih svetaca, što ih god 
ima, samo o razbojniku na križu čitamo, da se zadnji 
čas obratio. To je jedini primjer. Zato se nemoj osla¬ 
njati na ovoga razbojnika, te bi do smrti odgagjao 
svoje obraćenje. Ovaj je razbojnik s Isusom visio na 
križu, gledao ga, kako nevin umire za grijehe svijeta, 
vidio je čudesa, koja su se tada dogodila, a Isusu bila 
je velika čast, da odmah sobom ponese u nebo ovako 
vanredan plod svoje presvete krvi. Ti pako te milosti 
na smrti ne ćeš imati, s toga obrati se za doba, još 
danas, dok te Isus zove, jer sutra ili čak na smrtnom 
času moglo bi biti prekasno. 

Primjer. 

Godine 1842. dogodi se u Rimu čudnovat slučaj. 
Te godine dogje ovamo vrlo bogat mladić iz Stras- 
burga imenomRatisbonne. Bio je Židov.Nu za svoju 
je vjeru malo mario, a kršćansku upravo prezirao. U 
Rimu još više zamrzi na katoličku vjeru; pa kad se 
u nekom društvu rugao katoličkoj vjeri, reče mu 
jedan pobožan Francuz imenom Bnssieres neka objesi na 
vrat medaljicu neoskrvnutoga začeća bi. djevice Ma¬ 
rije, prepiše molitvicu sv. Bernarda : „Spomeni se, pre- 
milosrdna djevice Marijo . . .“ i svaki ju dan moli u ju¬ 
tro i na večer, pak će vidjeti, imade li u toj katoličkoj 
vjeri štogod istine ili ne. Premda se Ratisbonne 

tomu sam smijao i rugao, ipak to učini. Nego i proti 
svojoj volji dolazila mu na pamet ona molitvica, što 
ju je bio prepisao. U Rimu boravio je tada vrlo pobo¬ 
žan francuski ministar Ferronays, koga zamoli Bus¬ 
sieres, da bi se i on molio za Ratisbonna. Ferronays 
mu odgovori: „Jati velim, da će se Ratisbonne obra¬ 
titi.“ Slijedeći dan bijaše Ferronays kod sv. mise, a u 
večer istoga dana umre naglo. Dva dana kasnije pogje 
Bussieres u crkvu sv. Andrije delle Eratte, da uredi 
što treba za ministrov pokop. Na putu sretne Ratis¬ 
bonna, pa ga zamoli, da počeka malo pred crkvom, 
dok on obavi nekakav posao, pak će onda skupa na 
šetnju. Nego Ratisbonne ugje takogjer u crkvu, da 
je malko razgleda. Kad se Bussieres vrati iz sakristije, 
nagje Ratisbonna u kapelici neoskvrnutoga začeća bi. 
djevice Marije, gdje klečeć moli i onu medaljicu ljubi. 
Sav ushićen počeo bo je na glas vikati, da mu se 
na jedan put smrknulo u crkvi, samo u kapelici bi. dj. 
Marije zasjala neobična svjetlost. On potrči tamo, pade 
na koljena, u duši mu se rasprše sve vjerske dvojbe, 
povjerova.u Isusa Krista, i zaželi sv. krst. U jedan se 
čas obrati, ne mareć, što će mu reći rogjaci i prija¬ 
telji Ratisbonne bude kršten; iz osobite želje, da se 
sasvim posveti Bogu i da njemu služi, ode u Svetu 
Zemlju, gdje se se Isus rodio, živio i umro ; tamo stupi 
megju franciskane, postane svećenikom i blaženo umre 
6. svibuja 1884. u Jeruzalemu. 

Eto koliko može blažena djevica Marija. Ona, koja 
je svojom molitvom sigurno pomogla razbojniku na 
križu, da se obratio, pomogla je i Ratisbonnu. Štuj 
ju i ti, drugi kršćanine, pak će pomoći i tebi. A obrati 
se odmah, dok te Bog zove, jer tko zna, hoćeš li kas¬ 
nije za to imati vremena i zgode. Amen. 

0 posebnom sudu. 

Dosele smo razmatrali o smrti, sad pak počet ćemo 
razmatrati ob onom, što ide poslije smrti, i to najprije 
govorit ćemo o posebnom sudu. Posebni se sud zove 
onaj, na kojem se svakomu čovjeku zasebice sudi na- 
mah poslije smrti. 

1. Najprije dakle razmatraj, dragi kršćanine, kako 
se duša poslije smrti stavlja pred sud Božji. I ti 
ćeš se morati ovako staviti preda nj. Kako će pak Bog 
dušu tvoju pozvati na svoj sud, da li naglo, ili poslije 
duge bolesti, ne znaš; to visi o tvojoj smrti, kako ćeš 
umrijeti: hoćeš li naime umrijeti iznenada ili ćeš se 
pripravljati na smrt duže vrijeme. Samo to znaš. da će 
te sam Isus pozvati, kad se budeš najmanje nadao; jer 
veli; „Budite gotovi, jer u koji čas ne mislite, doći će 
sin čovječji “ (Luk. 12, 40) Kad dakle dogje Isus, ne 
ćeš mu moći reći, da počeka malko ili da dogje drugi 
put, kako mu to sada govoriš činom, kad te zove da 
se obratiš, kao da veliš: Počekaj još malo, drugi put 
obratit ću se. Kad dogje po tebe, ne će te pitati, jesi 
li gotov; jer ti sad govori, da budeš uvijek pripravan, 
a onda će samo reći: „Evo stojim na vratima i kucam. “ 
(Apok. 3, 20.) „Evo sudija stoji pred vratima. 11 (Jak. 
5, 9.) A ti hoćeš li mu otvoriti ili ne ćeš, svejedno 
je; on će to sam učiniti i ti ćeš morati ići. 

Jesi li kad vidio, gdje umire čovjek? Kad se sve¬ 
ćenik osvjedočio, da više ne diše, veli prisutnima. Umro 
je, mjesto da reče: Pred Božjim je sudom. Domaći čim 
to čuju, udare u plač i jauk, mjesto da mučeć razmi¬ 
šljaju, kako je već umrvši pred Božjim sudom i da se 

9 

klečeći pomole za njegovu dušu. Kako se dakle brzo 
promijenilo stanje ovoga čovjeka! Jedan čas, jedno tre- 
nuće oka odlučilo je s njegovom sudbinom i to na vijeke! 
Malo prije bio još u svojoj kući, ležao u krevetu, liječ¬ 
nik mu laskao, da još ne će umrijeti, domaći ga dvorili, 
svećenik ga krijepio; a sada, u trenuću oka, duša mu 
je na drugom svijetu, u vječnosti sama pred Bogom, 
najstrožim sucem. Tko može dokučiti, kako se ova 
duša selila s ovog svijeta i stavila pred sud Božji ? U 
kolikom se strahu morala seliti, kako se morala pre¬ 
strašiti, kad je stupila pred Boga. Ako je za zločinca 
strašno, kad ga vode pred zemaljskog suca, koji na¬ 
pokon ne zna svega, što tek mora biti za grješnu 
dušu, kad se mora staviti pred Boga, neumoljivog i 
sveznajućeg suca! Sami sveci, kad bi na to pomislili, 
već su se tresli i plakali. Sv. Jeronim, kad bi se god 
smislio na sud, kamenom u ruci tukao se u prsi; a ti 
s toliko grijeha na duši, pak se još ne bojiš! No čuj, 
što veli sv. Petar apostol: „Ako će se pravednik jedva 
spasti, bezbožnik i grješnik gdje će se javiti ? il (I. Pet. 
4 18.) A što tebi veli savjest ? Kakvim ćeš se srcem 
moći staviti pred sud Božji ? Ako je Job, onako strp¬ 
ljiv, vapio: „Ja kad na to pomislim, strah me je i 
groza hvata tijelo moje“ (Job. 21, 6.), kako se tek ti 
moraš strašiti i tresti I 

2. Sad razmišljaj, kako mora biti uzbunjena i pre¬ 
strašena duša pred Božjim sudom. Tko zlo radi, 
ne pozna pravo svoje krivnje i gubitka. To mu istina, 
kazuje vjera, ali on zato ne mari. Živi rastreseno, mi¬ 
sli i govori samo o svjetskim stvarima. On dakle ili ne 
vjeruje Bogu ili mu samo na pol vjeruje. Mnogi se 
tješi, da je ili nedužan ili ispričan, dok drugi ili ne 
će da priznadu zakone ili ga na svoju tumače. Tako 
se može reći o onima, koji zlo živu, a i takvih, žalibože, 

imade mnogo ; a živu ovako sve do smrti. Ali čim se 
duša odijeli od tijela, odmah vidi stvari u posvema dru¬ 
gom svjetlu. Kad se preseli s ovoga svijeta, više se ne 
vara; nema više, što da ju zaslijepi. Kad je izvan 
tijela, slobodnija je; onda je samo čisti duh, pa kao 
takav shvaća stvari mnogo bolje, nego što ih je shva¬ 
ćala prije; razabire ih onako, kako jesu. Kako teško 
mora po tom biti nevjerniku pred Božjim, sudom, pred 
Bogom, vječnom istinom! 0 kako bistro onda spoznaje, 
da je Bog sve, a svijet nije ništa. Onda uvidja svoju 
ludost i bezakonja, pa ovako iznenanagjen mora položiti 
Bogu račun od cijeloga svoga života. 

Nego mnoge čujemo, gdje govore: Ja za ono, što 
radim nijesam nikomu dužan dati računa! Jesu, jesu 
dužni. Bogu su dužni dati račun, i to ne samo za svaki 
čin, već i za svaku riječ, dapače i za svaku misao, a 
to sve od onog vremena, kako su došli k razumu pak 
do konca života. Dužni su pako dati račun od svega 
i to potanko : koliko puta ? kako ? gdje i zašto ? Da, 
svi ćemo morati dati Bogu račun od zla, što smo ga 
počinili i od dobra, što smo ga bili dužni učiniti, pa 
ga nijesmo učinili. Dat ćemo račun za svaku zapovijed 
Božju i ckvenu, za svaki grijeh proti svakoj krjeposti, 
za dužnosti svoga staleža, dapače i za svaku praznu 
riječ. (Mat. 12, 36.) Koliko će tu biti grijeha, a može- 
biti i takvih, kojih se više ne sjećamo. Kolike će srdi- 
tosti onda doći na vidjelo, kolike nepravde, neumjere- 
nosti, nečistoće u misli, govoru i činu, psovke, ogova¬ 
ranja, mržnje, zavisti, neprijateljstva, smutnje, zanema¬ 
rivanja sv. mise na nedjelju i blagdan, mrsenje u petke 
i u posne dane; koliki krivi nazori, hinjene krjeposti, 
licemjerstva, dvojbe i t. d. „Sve će Bog dovesti na sud“. 
(Prop. 12, li.) A vidjet će to sve duša u najvećoj svje¬ 
tlosti. Jao, a kakvoj će se tada stisci nalaziti duša! 

Sama sebi ostavljena, kriva dugoga grješnoga života, 
koji samo za osvetom vapi, stojeći megju nebom i 
paklom, pred nogama strogoga i sveznajućega suca. 
Što će tada koristiti sve blago ovoga svijeta, sve časti 
i zabave? Sve je prošlo kao dim, i od svega ostala 
samo žalosna i neugodna uspomena 0 kako će duša 
onda željeti, da svega toga nije bilo, da je usuprot što 
dobra uradila. Ima svetaca, koji su čitav svoj život 
najgorljivije Bogu služili, pak se još bojali, da nijesu 
dosta dobra učinili; a što će biti od nas, koji smo 
možebit jednako samo zlo radili, a dobra malo ‘li ništa 
a odtud visi sva naša vječnost. 0 kako stišnjena mora 
biti neboga duša ovako pred Božjim sudom, gdje se 
radi o njezinoj sretnoj ili nesretnoj vječnosti ! 0 kako 
bi tada i ona rada umrijeti, da može, ali ne će moći. 
Mora čekati osudu. „Joj meni, veli sv. Efrem, kako 
će me biti tada strah.“ A sv. Anzelmo: „Ja se već 
sada plašim, pamet mi se miješa, srce mi se stišće od 
straha, kad pomislim, da ću jednom morati stajati pred 
sudom strahovitoga suca/ 4 

3. Napokon razmatraj, kako će Bog dušu strogo 
i odrješito suditi. Sav taj sud svršit će se u jedan 
čas ili kako veli sv. Pavao: „U trenuću oka. 44 (I. Kor. 
15, 52.) Na zemaljskim sudovima idu stvari polagano. 
Najprije treba da se pročita optužnica, onda saslušaju 
svjedoci, napokon se dokazuje optuženiku krivnja, a za 
sve to hoće se mnogo vremena. Na Božjem pako sudu 
biva sasvim drukčije. Tu nema parnice; jer da pravo 
kažemo, Bog ju kroz cijeli čovječji život vodi i ima je 
uvijek pred očima. Mudri Salomon veli: „Gospodu pred 
očima su putevi Čovječji i mjeri sve staze njegove/ 4 
(Prič. 5, 21.) Bogu ne treba svjedoka, kad on sve 
znade. Sam veli: „Ja sam vidio 44 (Jer. 7, 11.); „Ja sam 
sudac i svjedok . u (Jer. 29, 23.) On se ne će truditi. 

da osvjedoči krivca; ovoga sama njegova savjest osu- 
gjuje. Ondje se krivac ne će moći izgovarati i braniti, 
jer će sama djela govoriti. Niti će se moći nadati 
kakvomu pomilovanju, jer poslije smrti nema više 
milosrgja; onda će se vršiti samo strogost i praved¬ 
nost. Salomon veli : „Kad umre bezbožnik, nestaje svake 
nade, i najjače ufanje propada/ 4 (Prič. 11, 7.) S toga 
onda ne bude mjesta ni molbi ni prizivu, već će Bog 
u jedan čas sa svom strogošću izreći nad dušom sud, 
koji je zaslužila. Kakogod strijela u jedan isti čas blje¬ 
sne, zagrmi i ošine, isto tako će se i duša u jedan isti 
čas staviti pred sud Božji, biti ispitana i sugjena, tako 
da će tijelo biti jošte toplo u krevetu, kad će već duša 
biti sugjena ili na vječno blaženstvo ili vječno pro¬ 
kletstvo, već će se ili radovati u nebu ili mučiti u 
čistilištu ili paklu. Da, tako biva na Božjem sudu, a što 
veli svijet? „Umro je 44 (Luk. 16, 22.). to je sve što 
znade i ništa više. Rogjaci vele, da je blago u Gospo¬ 
dinu usnuo, jer je primio sv. sakramente umirućih, 
svećenik bio kod njega do zadnjega časa i t. d. Moguće, 
ali tko to znade ? Samo Bog se u sudu svome ne može 
prevariti, dok se mi ovdje često puta varamo; a nema 
lakše stvari, nego što je, da se u tom prevarimo 
Ljudi često puta misle, da je tkogod u nebu, a on je 
u paklu. Šta koristi takvomu, da ga ljudi hvale i u 
zvijezde kuju, lijes mu kite vijencima, spremaju veličan¬ 
stven sprovod, ako on mora gorjeti u paklu ? A kolike 
ljude svijet tako hvali ? Možebit ih za života i za svete 
držao, a oni su od Boga prokleti. Sv. pismo veli: „Vidio 
sam bezbožnike pokopane (u paklu), koje su u gradu 
hvalili s pravednih djela/ 4 (Prop. 8, 10.) Da tko pro¬ 
padne, ne treba da bude baš osobito velik grješnik. 
Za to je dosta i jedan samo smrtni grijeh. Sveti Ja¬ 
kov (2, 10.) apostol kaže: „Tko sagriješi u jednom, 

kriv je za sve.“ Na to pak može čovjeka lako dovesti 
kakva neuredna strast, ako je na vrijeme ne obuzda. 
A dotle može dovesti i tebe, dragi kršćanine, ako si 
slabo pobožan, ako si dugog jezika, rastresenog i pu¬ 
tenog života, srdit, neumjeren, ohol i t. d. S toga čuvaj 
se i toga, jer ako te baš to i ne upropasti, morat ćeš 
i za to dati Bogu strog račun, a da znaš kako je 
teško biti sugjen u jednom samo takvom grijehu! Ali te 
čujem, gdje veliš: Meni se baš to ne čini toliko zlo. 
Istina, meni se to ne čini toliko zlo, ali pamti, da Bog 
sasvim drukčije sudi. Ti veliš, da to nije toliko zlo, 
ali hoćeš li imati srca to isto reći i Bogu, kad te bude 
sudio? 0 tada ćeš samo morati priznati sJobom : „Sa¬ 
griješio sam i zlo sam učinio. “ (Job. 33, 27.) Nego ti 
opet veliš : A ma ne živim tako ja sam, žive tako i 
drugi. Ali šta će tebi na Božjem _ sudu biti tim bolje, 
ako i drugi tako žive? Zar misliš, da će onda zato 
tebi Bog oprostiti ili te blaže suditi ? Što nije dobro, 
nije dobro, pa makar svi ljudi tako radili, niti će Bog 
zato mijenjati svoj sud. Svaki će dobiti po svojim za¬ 
slugama. Ili bi ti valjda rado, da i Bog sudi kao što 
sude ljudi, koji hvale onoga koji se znade bolje bra¬ 
niti i pokrivati svoje krivnje. Psalmista veli: „Bezbož¬ 
nika diče željom duše njegove, a grabljivca pohvaljuju. 11 
(Ps. 10, 3 ) Može li se što gorega pomisliti?! Ovoga ne 
odobravaš ni ti, a kamo li će odobravati Bog, vječna 
istina i pravednost ! Pazi dakle na se i nemoj se za 
drugima povagjati, i ne mari za to, što će ljudi o tebi 
govoriti i suditi, već gledaj, kakav treba da si pred 
Bogom i kako će te on suditi. A znaj i to, da te Bog 
može svaki čas pozvati k sebi na sud. Pak da te 
pozove sada, ovaj čas, što bi bilo od tebe ? Kamo bi 
došao? Misli na to dobro, ozbiljno misli, pa ako vidiš, 
da tvoja savjest nije u redu, uredi je odmah i očisti. 

Crkvenjak (18.19.) veli: „Prije suda pribavi sebi pra¬ 
vednost. 11 Odmah dakle, dok imaš vremena, uredi svoju 
savjest, jer tko zna, hoćeš li ga imati kasnije. Blago 
onima, koji su na svaki Božji poziv pripravni. Opominje 
nas na to i sam Isus, veleć: „Budite gotovi, jer u koji 
čas ne mislite, doći će sin čovječji. 11 (Mat. 24, 44.) 

Sad klekni pred raspetoga Isusa i reci mu : Oh 
Isuse, spasitelju moj i suče. Ti si sudac živih i mr¬ 
tvih. Ti ćes i mene suditi. No prije nego dogjem pred 
tvoj sud, evo me pred tobom na koljenima. Sad znadem, 
koliko mi se onda bojati, a koliko sad od tebe nadati. 
Oh Isuse, smil.uj mi se, molim te, dok je vrijeme 
milosrgju, da me ne osudiš, kad dogje do sugjenja. 
Spomeni se, Isuše, da mi moraš prije biti spasite¬ 
ljem nego što ćeš mi biti sucem. Ja bih o svoj stvar 
morao zdvojiti, ali ona je u tvojim rukama i ona će 
pobijediti. Mnogi su i veliki moji grijesi, ali ja imam 
još veće razloge nadati se tvomu milosrgju, a ti raz¬ 
lozi jesu : zasluge tvoje, Isuse, svete rane tvoje, krv 
tvoja i smrt tvoja. To je, na što prizivljem, pa makar 
sve protiv mene vikalo za osvetom. To je, što mislim i 
velim ; sad pak govori ti, o Isuse, imam li pravo. Da 
drukčije mislim i govorim, krivicu bih nanio zaslugama 
tvoje presvete muke i smrti, krv bih tvoju pogazio. 
Tebi pripada da me spasiš, jer si za mene umro i 
Spasitelj se zoveš ; spasi me dakle. Jedna jedincata riječ 
tvoja kod tvoga nebeskoga Oca dosta je za mene ; on 
će učiniti sve, što ti hoćeš, a što hoćeš ti, Isuse, to 
hoću od danas i ja, pa ne ću dopustiti, da ovu dušu 
izgubim, koja je tebe stajala života. Jako mi je žao za 
grijehe i od srca se za njih kajem i tvrdo odlučujem, 
da ne ću više griješiti. To je što ti obećajeni, Isuse, 
a ti me, molim te, pokrijepi u ovoj odluci. — Ti pako, 
prečista djevice Marijo, utočište grješnika, prosi za me 

preljubeznoga sinka svoga Isusa. On će molitvu tvoju 
sigurno uslišati, jer si mu majka, koju on uvijek sluša ; 
s toga, mila majko moja, moli za me grješnika sada 
a osobito u čas smrti moje. 

Primjer. 

Sv. J e r o n i m, veliki naučiteij crkve, rodi se oko 
g. 341. u Stridonu na megji dalmatinskoj i panonskoj. 
Svršiv niže nauke kod kuće, u sedamnaestoj godini 
pogje u Rim na višu naobrazbu. Premda je bio svom 
dušom prionuo uz pobožnost i marljivost, ipak kao gjak 
pade ovdje svijetu u zamke i izgubi nevinost. Da pak 
nije sasvim propao u ponor tjelesne naslade, najviše 
ima zahvaliti Isusu i bi. dj. Mariji, koju je uvijek zvao 
svojom majkom, u njezinu se zaštitu uticao, a i kasnije 
hrabro branio njezino djevičanstvo proti Helvidiju, Jo- 
vinianu i Vigilanciju. Kasnije pogje u Palestinu, dok 
se napokon ne nastani u Betlehemskoj pustari. Tu je 
uz neprestan rad i razmatranje gorko oplakivao svoju 
mladenačku razazdanost i činio najstrožu pokoru, dok 
napokon blaženo ne umre u velikoj starosti od osam¬ 
deset godina. Sv. se katolička crkva njime ponosi kao 
jednim od najvećih svojih uresa. Da se pak sv. Jero¬ 
nim popeo do tolike svetosti, pomoglo mu je najviše 
razmatranje o strogom sudu poslije smrti. Kad se samo 
sjetio na ovaj sud, već se sav tresao i plakao, pak u 
znak kajanja za mladenačke grijehe kleknuo bi pred 
raspelo, tukao se u prsi i molio Isusa, da mu oprosti 
prije, nego ga pozove na sud. 

Dragi kršćanine, misli i ti često na ovaj sud, po- 
kaj se za prošle grijehe, obrati se k Bogu i čini po¬ 
koru koliko možeš, pak ti sud poslije smrti ne će biti 
na osugjenje, već na spasenje. Amen. 

0 koncu svijeta. 

Jučer smo razmatrali o posebnom sudu, danas pak 
promotrimo konac svijeta t. j. kako će ovaj svijet, što 
ga vidimo, svršiti na sudnjem danu. To je predmet za 
sve nas preznamenit; s toga molim vas, da me pozor¬ 
no slušate i okoristite se za spasenje duše svoje. 

1. Najprije promotrimo ona strašna znamenja, 
koja će ići ispred sudnjeg dana. Sunce će i mjesec po- 
mrčati, zvijezde će popadati s neba na zemlju, zemlja 
će se potresti i raspucati, more će se uzburkano pre¬ 
lijevati preko obala, vjetrovi će se razbješnjeti, oblaci 
će se natmuriti, a iz njih će sijevati munje i gromovi. 
Iz šuma i pustinja izaći će divlje zvijeri, pa će kao 
bijesne naokolo bježati, a ljudi strveni od straha tražit 
će špilje i luknje, kamo da se posakriju. Sva će se na¬ 
rav naoružati, da se osveti nad neprijateljima Božjim . 
nad grješnicima. A sve je to samo početak zala, koja još 
idu. — Boj se, kršćanine, da ne postaneš i ti neprija¬ 
telj Božji, pa da ti se ne osveti narav na dan strašnog 
suda. Ufaj u Boga, a ne ufaj u lažljive stvari, jer ti 
one ne će ništa pomoći. Blago tebi, ako za života od- 
trgneš srce svoje od ovog varavog svijeta ! Bit će ti 
to na radost i utjehu na sudnjem danu. 

Sad pak promotri način, kako će Bog ovaj svijet 
sagoriti ognjem i kako će ga uništiti. Nebrojeni lijepi 
gradovi i sela, divni spomenici umjetnosti ljudske, sjajne 
palače i gospodske bašće, kao siromašne kolibice, šume, 
i pustare: sve će to proždrijeti nezasitni oganj, sve će 
sagorjeti i pretvoriti se u pepeo. Ljudi . i sve što je 
živo na zemlji past će u ždrijelo nemilosne smrti Evo, 

ovako će proći sva slava ovog svijeta! Kako će se tad 
osupnuti oni, koji su se za života prilijepili uz ove 
stvari, tako da su porad njih izgubili vječni život. Vi¬ 
djet će. kako se obratiše u ništa sva blaga i bogatstva, 
za Kojima su se napinjali cijeli svoj život; gledat će, 
kako od silnih imanja, kneževina, država, raskošnih 
dvorova itd. ostadoše ne ruševine, već prah, pepeo, 
ništa. Kako će ih tek boliti, kad se opomenu, da su 
se ovim stvarima nekoć bacali u naručaj i u njima - na¬ 
lazili svoju sreću i zadovoljstvo; jer će im se sve ovo 
sad obratiti na žalost i pečal. 0 kako će im biti žao, 
što su jedino u ovim vremenitim stvarima nalazili svoju 
sreću i nasladu, a za budući se život ni malo nijesu 
brinuli! 0 da im se povratiti u život; kako bi sa¬ 
svim drukčije živjeli! 

Sad znaš, kršćanine, kako će svršiti sve ove stvari, 
što ih vidimo; pa kad znaš, da će iz svega ovoga po¬ 
stati pepeo, zašto da se daješ dalje zasljepljivati od 
bogatstva i slave ovog varavog svijeta? Odtrgui se od 
j®r bi mogao prilijepljen uza nj zajedno s njim 
poginuti na sudnjem danu. Čisti dakle odmah sada 
svoju dušu od svih ovih stvari pokorom, da se ne mora 
onda kiniti i mučiti. Sada čini pokoru, jer onda već 
pokora ne će ti ništa hasniti. Sad trapi svoje tijelo, da 
onda spasiš dušu od vječnoga ognja. Moli Boga, da te 
fad muči, pali i siječe, samo da ti onda prosti. Sad se 
uzdrži od svijeta, da onda sa svijetom ne propadneš 
za uvijek. A zuaj i to, da je sada mnogo lakše mučiti 
se, nego će biti po sudnjem danu. Sada traju muke 
samo kratko vrijeme, a onda će trajati u vijeke. 

2 Dalje čujmo sad onu strašnu trublju, koja će 
na sudnji dan. kako veli sv. Pavao apostol, probuditi 
sve mrtve iz grobova. (I. Kor. 15 ) Onda će angjeo po- 
viknuti velikim glasom: „Ustanite mrtvi ljudi, ajte k 

Bogu da vam sudi!“ Ovaj čas doletjet će duše praved¬ 
ničke iz čistilišta i neba, kao i duše prokletih iz pakla, 
pa će se svaka združiti s tijelom, što ga je u životu 
imala. Mežebit ti se čudno čini, kršćanine dragi, kako 
će to biti, te će ustati tjelesa, koja su se pretvorila u 
prah i raznijela po čitavom svijetu. I jest, ovo je čudno, 
ali bi bilo nemoguće samo tebi, čovječe, da podigneš 
ovo tijelo, no nije nemoguće Onomu, koji ga je načinio 
iz zemlje. Jer kao što je sastavio tijelo prvoga čovjeka 
od gliba zemaljskoga, tako će opet sastaviti tjelesa 
svih ljudi iz praha i pepela svojom svemogućom riječi. 
Svi će s tjelesima uskrsnuti, ali ne će biti svi jednaki. 
Pravednici dobit će lijepo, sjajno, tanko, lako i od svih 
muka prosto tijelo, a zli će imati tijelo nagrgj eno, ružno 
i podvrženo svim mogućim bolima i mukama. Onda će 
zasjati pravednici i blaženi će biti u svojem krasnom 
tijelu, dok će muke stati bezbožnike s onako ružnim 
i užasnim tijelom. Što misliš, kršćanine, s kakvim će 
tijelom uskrsnuti oni, koji ga već u životu kaljaju u 
svakojakim nečistoćama ? S kakvim će tijelom ustati oni, 
koji ga u životu kvare i nagrgj uju proždrljivošću i 
pijanstvom, koji ga prisiliše, da je prije reda palo u 
grob ? S kakvim će tijelom uskrsnuti oni, koji ga sad 
mažu na nedopušten način, koji mu sve za volju čine, 
ne držeći ni posta, a o kakvom trapljenju ne mogu ni 
da čuju ? S kakvim će tijelom uskrsnuti oni, koji su se 
u životu svaki dan sto puta vragu predali, sve strijele 
i gromove na se zazivali, koji su svojim jezikom pso¬ 
vali najsvetije stvari: Boga, angjele, svece, Bogoro¬ 
dicu, krst i t. d. ? S kakvim će tijelom uskrsnuti oni, 
koji su se za života svetogrdno ispovijedali te tako 
primali Isusa u svoje grješno tijelo ? A s kakvim će 
tijelom uskrsnuti oni, koji se godine i godine nijesu hranili 
nebeskom hranom, tijelom Gospodnjim, koji su prezirali 





140 


Razmatranje dvadeseto 


crkvu Božju i svete sakramente, pa i na samom umoru 
sv. pomast ? Kakvo će tijelo imati oni, koji su se preko 
reda resili u životu, koji su se njim ponosili i smutili 
mnogu nevinu dušu ? Kakvo će tijelo imati oni, koji su 
se i u samoj crkvi nepristojno vladali i tako više bili na 
dušno porušenje svojega bližnjega, nego na ugodnost 
i radost Božju ? Kakvo će tijelo imati oni, koji su bez 
dovoljnog uzroka zanemarivali misu u nedjelju i blag¬ 
dan te bez prave nužde obavljali težački posao? Kakvo 
će tijelo onda dobiti svi ti, kao i ostali grješnici, ako 
se za dobe ne obrate k Bogu, nego umru u smrtnom 
grijehu ? 

Blago onda pravednicima, koji su znali u životu 
držati svoje tijelo u čistoći i umjerenosti, a sramota i 
pokora grješnicima u onako ružnom tijelu. Za koliko se 
sonda ne bi htjeli mijenjati s pravednicima! I sad bi htio, 
zar ne, dragi kršćanine, da uskrsneš u lijepom tijelu; 
ali tada ćeš još više željeti. A što bi onda htio imati, 
evo sad, dok živiš možeš postići. Trsi se dakle, da pro¬ 
vodiš život pravednički, pa ćeš sigurno i ustati u tijelu 
pravedničkom. 

3. Združivši se tako duše sa svojim tjelesima bud 
lijepim, bud nagragjenim, skupit će se svi u dolini J o- 
zafatskoj i dobri i zli. Onda će se pokazati jedan 
augjeo s križem i doći će Isus, da sudi sve ljude. Opa¬ 
zivši križ pravedni će podciknuti od veselja, a zli će 
protrnuti od straha. Za Isusom će ići svi angjeli i sveti, 
a pred svima majka Marija, da ga prate i da budu 
svjedoci kod odluke, što će ju izreći nad dobrima i 
zlima. Od oblaka načinit će si Isus veličanstven prijestol, 
pa će sjesti na nj, a tako će i Bogorodica zasjesti na 
svoj prijestol. a imat će svoje stolice i apostoli, jer za 
njih veli sv. Pavao, da će i oni suditi. (I. Kor. 6, 3.) 
Angjeli i sveti opkolit će prijestolja na veselje i na ra¬ 

dost pravednicima, a na strah i trepet grješnicima. Onda 
će svi pasti na zemlju i priznat će Isusa za Sina Bož¬ 
jega, za suca, koji će suditi žive i mrtve. Po tom će 
zapovjediti Isus angjelima, da odijele dobre od zlih, kao 
što pastir dijeli jaganjce od kozlića ili ratar pšenicu od 
pljeve. Angjeli će smjestiti dobre na desnu stranu Isusa, 
a zle na lijevu. Kolika će radost obuzeti onda prave¬ 
dnike, a kolika će sramota pasti na grješnike pred 
cijelim svijetom ! Što su grješnici u životu bili bogatiji, 
učeniji, viši od pravednika, to će sad njihova sramota 
biti još veća, jer će biti siromašni, stišnjeni, maleni, 
bez časti. Onda će zapanjeni gledati na pravednike i 
govorit će uzdišući: „Evo onih, kojima smo se nekoć 
podsmijevali i rugali. Mi lugjaci držali smo život nji¬ 
hov za ludost, a svršetak njihov bez časti; a evo sad 
su pribrojeni k sinovima Božjim i megju svetima je 
baština njihova.' 1 (Mudr. 5, 3—5) 

Evo, kršćanine dragi, ovako će se svršiti sva slava 
ovog svijeta, kad će Bog uništiti ovaj svijet i potrti 
svu njegovu slavu. Zapamti dobro ovo danas, i imaj 
to uvijek pred očima, da te ove zemaljske stvari ne 
zaslijepe, i s njima ujedno ne pogineš. Sutra pako čut 
ćeš odluku Isusovu nad grješnicima i nad pravednicima, 
koji se sabraše u dolini Jozafatskoj pred Bogorodicom 
i pred svim Božjim angjelima. 

Primjer. 

Sveti Alton zo Rodriguez, laik družbe Isu¬ 
sove, koga je sadanji papa Leo XIII. g. 1888. progla¬ 
sio svetim, tako se čvrsto ufao u zagovor blažene djevice 
Marije, te bi n svakoj potrebi pribjegnuo k njoj, da 
mu pomože. Da se pokaže vrijednim njezine zaštite, njoj 
bi na čast postio strogo svake subote i dan prije nje¬ 
zinih svetkovina i vršio razna pokornička djela. Nju je 















142 


Razmatranje dvadeseto 


pozdravljao svaki sat i krunicu bi nosio uvijek u ruci. 
Slava Marijina bila mu je uvijek na srcu i na jeziku, 
a naročito je slavio njezino dostojanstvo kao Majke 
Božje, pa je i kod drugih nastojao, gdje je god samo 
mogao, da im ucijepi u srce ljubav i zaufanje k ovoj 
velikoj Materi. Preko Marije, matere Sina Božjega, go¬ 
vorio bi sv. Alfonzo, treba da naše molbe dolaze pred 
prijestol Božji, jer ona može isprositi sve, što hoće. 
Jednoga dana, kad se neki otac družbe Isusove, koji je 
bio s njim u kolegiju na Majorki, htio preseliti u drugu 
kuću, zamoli na rastanku Alfonza, neka mu dade koji 
dobar savjet. Na što mu Alfonzo odvrati: Želite li kad 
dobiti kakovu milost od Boga, obratite se uvijek po¬ 
uzdano 11 a Mariju, i budite sigurni, da ćete tu milost 
i postići. Kad bi god nečisti duh napastovao Alfonza i 
htio ga zastrašiti, svagda bješe Marija Djegovo utočište 
i zaštita. „Sveta Marija, govorio bi onda, majko Božja 
spomeni me se I -1 Molitva mu nikad ne osta bez uspjeha. 
Jednom, kad ga mučila žestoka misao, da ne će u svojoj 
revnosti ustrajati, nego će se Bogu otugjiti i doći na sudnji 
dan megju zle na lijevu stranu, ukaže mu se preblažena 
Djeva, pa ga utješi ovim riječima: „Alfonzo sinko, gdje 
sam ja, tu nema straha!“ S ovim riječima nesta borbe, 
duša mu se razbistri i njega mine napast za uvijeke. 

Pribjegni i ti, dragi kršćanine, pod okrilje bi. dj. 
Marije, kadgod dogješ u kakvu pogibelj ili napast, pa 
joj reci pouzdano sa svetim Alfonzom: Sveta Marijo, 
majko Božja, spomeni me se! Ako ćeš tako bježati k 
Mariji, ako ćeš se čuvati grijeha, ako ćeš nju slijediti 
u krjepostima, budi siguran, da ćeš se na svršetku 
svijeta naći megju pravednicima na desnoj strani, pa 
ćeš veselo čekati, dok te Isus ne pozove s pravednicima 
u kraljevstvo Oca svojega, u nebesku slavu. Amen. 

0 općenitom sudu. 

Općeniti sud zove se onaj, na kojem će se suditi 
svim ljudhna svega svijeta skupa. Zove se i sudnji dan 
ili dan Gospodinov', jer će tada Gospodin Isus Krist 
doći u svoj svojoj slavi i veličanstvu da sudi. Tri stvari 
bit će tada za grješnike najužasnije, a te jesu : gledati 
Isusa na prijestolu s križem u ruci, onda slušati nje¬ 
gov sud i osudu. 

1. Kako strašno bit će za grješnike vidjeti na 
sudnji dan Isusa na prijestolu kao najstrožega suca ! 
Ako su prorok Daniel i Tobija, videći samo angjela, 
na tle pali od straha; ako su se tri kralja, videći Isusa 
samo kao djetešce u jaslima, prignuli pred njim do 
zemlje, ako su tri apostola, videći na gori Isusa preobra- 
žena, onesviješćeni pali na tle; ako su se oboružani voj¬ 
nici u vrtu Getsemanskom na jednu samo njegovu riječ : 
„Ja sam“ srušili od straha na tle, kako će se tek na 
sudnji dan prestrašiti grješnici, kad će ga vidjeti na 
prijestolu, gdje sjedi, da im sudi, o cijelome njihovu ži¬ 
votu ! To će biti za njih muka nad sve muke. Zvat će 
gore, da ih pokriju, zemlju, da ih proždere, ali ne će 
biti uslišani. 0 kako bi rada, da ih tada nestane, ali 
će morati slušati strašan sud. 

2. Tada će Isus svakomu predočiti dobro¬ 
činstva, što mu ih je dao u životu. I tebi će onda 
izbrojiti sva dobročinstva, što si ih od njega primio i 
tražit će od tebe račun. Tebi se sada ta dobročinstva 
čine možda malena, no onda, kad spoznaš, kako si se 
njima slabo služio, učinit će ti se velika. Ta koliko 
je već to dobročinstvo, što te je stvorio? Mogao te je 

ne stvoriti, no on te je stvorio sebi na slavu. Dao ti je 
zdravo tijelo sa svim osjetilima, dao ti je i besmrtnu 
dušu. Koliki ljudi su od poroda svoga ludi, a ti imaš 
dušu zdravu. Koliki su na tijelu osakaćeni, hromi i t. d. 
a ti imaš čitavo, zdravo, lijepo tijelo. Koliki ljudi ne¬ 
maju po kojeg osjetila, a možebit i više njih : slijepi su, 
gluhi, nijemi, a ti imaš sva osjetila, ni jedno ti ne fali. 
No Bogu još to ne bi dosta. Dao ti je dobre kršćan¬ 
ske roditelje, na svetom te je krstu oprao od istočnog 
grijeha i tako te oteo vječnoj propasti u paklu, dok to¬ 
liki Židovi, pogani, Muhamedanci umiru bez krsta. Uči¬ 
nio te članom jedine spasonosne katoličke crkve, dok 
mnogi drugi, premda su kršteni tumaraju u tmini 
krivovjerstva. Dao ti je tolike učitelje, koji te dobru 
uče, svećenike, koji te krijepe riječju Božjom i sv. sa¬ 
kramentima ; dao ti je dug život, da sebi zaslužiš nebo. 
Dao ti je angjela čuvara, da te čuva; sebe, život svoj 
je dao, da te svojom smrću otkupi; Majku ti je svoju 
dao, da ti bude zagovornicom i utočištem. Eto, što ti 
je sve dao, koliko si mu dakle dužan ! Više nego svo¬ 
jim vlastitim roditeljima, nego svim učiteljima i prija- 
t eljima. Kaži mi, imaš li tako dobroga oca ili majku, 
susjeda ili prijatelja, koji bi za tebe nag umro na kri¬ 
žu ? Doista nemaš. A gle, to za tebe učini Isus. Sam 
Isus veli : „Od ove ljubavi nitko veće nema, da tko 
dušu svoju položi za prijatelje svoje.“ (Iv. 15, 13.) 
Vidiš dakle, koliko te je ljubio. 

Sve će ti ovo Isus na sudnjem danu predočiti i 
spočitati pred cijelim svijetom, ako se nijesi ovolikim 
dobročinstvima poslužio na dobro. A što, ako si se njima 
na zlo služio ili tja pogazio i obeščastio bogumrskim 
kletvama najsvetije stvari, kao krst, vjeru, angjele, 
svece, križ, Mariju, Boga i t. d. A ovaj sramotni grijeh, 
zavladao je megju nama. Psuju malo ne svi. Psuju mi¬ 

ško i žensko, staro i mlado. Psuje sjedi starac, koji 
je već jednom nogom u grob koraknuo i dijete, koje se 
još ni krstiti ne zna. Psuju poglavari i podložnici, 
učeni i neuki, gospoda i prostaci, gospodari i sluge, za- 
uat.lije i-težaci, prodavaoci i kupci. Užasno, ali istinito ! 

Da, na sudnjem će danu očito vati Isus sve naše 
grijehe pa i najtanje pred čitavim svijetom. Sav svijet 
gledat će ih u najvećoj svjetlosti. I tvoji će dakle grijesi, 
dragi kršćanine, doći tada na vidjelo. Možebit se sada 
sramiš kojega grijeha, možebit se sakrivaš i bojiš, da 
ga tko ne dozna, a ne dao Bog. da bi lako bio 
zaslijepljen, te bi se sramio kazati ga svećeniku u 
ispovijedi. Kako ćeš se tek morati zasramiti onda, kad 
budu svi tvoji grijesi svemu svijetujobjelodanjeni! Kako 
ćeš moći podnesti onoliku sramotu ? Angjeli će znati 
— tvoj angjeo čuvar — sveti će znati, pred svim će 
se ljudima čitati, što si učinio, pred tvojim roditeljima, 
ocem i majkom, koji su te možebit za angjela držali, 
pre braćom i sestrama, pred susjedima i prijateljima, 
pred svim tvojim drugovima, glavarima i podložnicima, 
poznatim i nepoznatim, da i pred tvojim ispovjednikom, 
kojemu nijesi bio možebit dosta iskren u ispovjedaonici, 
te se u tebi prevario držeć te za nevina. 

Da, pred cijelim svijetom čitat će se tada svi grijesi 
svih ljudi od početka svijeta do konca. Onda će doći 
na vidjelo i najtanje misli, zle želje, nakane, neuredne 
naklonosti, grijesi učinjeni na samu, pred drugima, u 
kući, u učioni, na polju, u šumi, u crkvi, u dućanu, na 
cesti i t. d. Izaći će onda na vidjelo one tolike psovke 
i pogrde imena Božjega, neumjerenosti, nečistoće, lako¬ 
mosti, zavisti, prevare, licemjerja, da i toliki grijesi u 
ispovijedi zamučani. Kolik sram, kolik strah ! Ako je već 
sada čovjeka strah i sram, kad je sugjen zbog jednoga 
zločina od jednoga čovjeka pred malo ljudi, što će tek 

biti na sudnjem danu, kad će biti sugjen od Boga za 
sve grijehe cijeloga života pred čitavim svijetom! Koliki 
zločinci izbjegnu sada svjetskoj pravdi, jer ili za njihov 
zločin ne dozna ili ih ne može pronaći, zločin im doka¬ 
zati, dok onda će se otvoriti knjige, u kojima će sve 
biti zapisano, odakle će Bog svijet suditi. Oh kako će tada 
teško biti grješnicima! Rado bi se sakriti u špilje, da 
ne čuju svojih grijeha, ali ne će moći; molit će za smi- 
lovanje, ali ga neće dobiti. A komu da se tada uteče 
grješnik ? Zar svecima ? Kojim bi obrazom mogao pri- 
bjegnuti k njima, kad ih je u životu toliko puta psovao 
na najružniji način ? Ili angjelima — angjelu čuvaru? 
Ali kojim srcem, kad je za života uvijek držao s vra¬ 
gom, njemu predao sebe i druge, a angjele proklinjao i 
psovao? Ili blaženoj djevici Mariji, majci milosrgja? 
Ali kojim licem, kad je njezino materinsko srce svaki 
dan parao ? Ili Isusu ? Ali kojim pouzdanjem, kad je 
pljuvao u njegove svete rane, grdio i psovao muku 
njegovu, križ njegov ? Da, onda se, grješniče, ne ćeš 
imati komu uteći, dapače onda će svi slaviti pravdu 
Božju. I isti tvoji roditelji, ako budu megju pravednicima 
na desnu, a ti na lijevu, odobrit će nad tobom izrečeni 
sud i reći će: Pravo je! Isus se ne će više onda smi- 
lovati, nego će samo vršiti pravdu. Onda više ne će 
nikomu opraštati, već će svakomu dati ono, što je 
zaslužio. Sam veli, da će tada vratiti svakomu po djelima 
njegovim. (Mat. 16, 27), a veli to isto i sveti Pavao 
apostol. (Rim. 2, 6.) 

I tebi će dakle, dragi kršćanine, dati tada Isus 
po djelima tvojim. Ako je tomu tako, to bi već sada 
mogao od prilike znati, što te čeka. Ispitaj se malko, 
kakva su tvoja djela? što zaslužuješ? Kakva budu 
tvoja djela na sudnjem danu, takva će biti i odluka, 
koju će Isus izreći nad tobom. Onda ćeš biti proglašen 

ili blaženim ili prokletim, ili spašenim ili pogubljenim. 
Ili ćeš dakle s Isusom i s pravednicima u raj, ili s 
prokletima u pakao. Jedno ili drugo, trećega nema. Kamo 
ćeš ti? Što ti veli savjest? A znaj. da se ova odluka 
ne će ni za čas odgoditi. Čim bude izrečena, svaki će 
nastupiti ono, što je zaslužio. A ne će se moći više ni 
opozvati ova osuda, jer će biti za uvijek izrečena. 

3. Isus ispitavši pred cijelim svijetom potanko sva 
dobra i zla djela svih ljudi, izreći će odluku; 
odluku, o kojoj će visiti sva vječnost. 0 s kolikim će 
veseljem čekati i slušati tu odluku pravednici, a s ko¬ 
likim strahom i trepetom grješnici! Najprije će se Isus 
obratiti k onima, koji mu budu na desnu i reći će im: 
„Pogjite blagoslovljeni Oca mojega, posjedujte kraljev¬ 
stvo, koje vam je pripravljeno od postanka svijeta; jer 
gladan bijah, i daste mi jesti; žedan, i napojiste me ; 
gost bijah, i primiste me; gol, i odjenuste me; bole¬ 
stan, i pohodiste me; u tamnici bijah, i dogjoste k 
meni.“ Kolika slava bit će to za pravednike! Kolika 
sreća, koliko veselje, kad čuju takvu odluku ! Kako je 
veseo optuženik, kad ga zemaljski sud nevinim pro¬ 
glasi! A kako će se tek razveseliti pravedni, kad ih 
Isus pred cijelim svijetom proglasi pravednicima i pozov e 
k sebi u vječno blaženstvo! Tada će mu odgovoriti 
pravednici: „Gospode, kada te vidjesmo gladna, i na- 
hranismo te; žedna i napojismo te? Kada te vidjesmo 
gosta, i primismo te; gola, i odjenusmo te ? Kad te 
vidjesmo bolesna, ili u tamnici, i dogjosmo k tebi ?“ 
I odgovarajući reći će im : „Zaista vam kažem, kad 
učiniste jednomu od ove moje najmanje braće, meni 
učiniste. 41 (Mat. 25, 37- 40.) Sretnih li ubogih, zasuž- 
njenih, poniznih i malenih, kad ih Isus nazivlje svojom 
braćom I Pomozi dakle siromasima, pohagjaj bolesnike, 
ćini djela milosrgja, pak će ti Bog naplatiti u onaj 

veliki dan suda. Ako si grješnik, ufaj u Boga, obrati 
se k njemu, ispovjedi iskreno i skrušeno grijehe svoje, 
pak će ti ih Bog oprostiti, i ne će ti biti na sramotu 
i pogubljenje. Imenito „otkupi grijehe svoje milosti¬ 
njom 44 (Dan. 4,24.); jer „milostinja izbavlja od smrti. 44 
(Tob. 12, 9.) 

Zatim će se obratiti Isus k onima, koji mu budu 
na lijevu i reći će im : „Odlazite od mene prokleti u 
oganj vječni, koji je pripravljen gjavlu i angjelima 
njegovim; jer gladan bijah, i ne dadoste mi da jedem; 
žedan, i ne napojiste me; gost bijah, i ne primiste me ; 
gol, i ne ođjenuste me ; bolestan i u tamnici, i ne poho- 
diste me. 44 Tada će mu odgovoriti i oni, govoreći: „Go¬ 
spode, kada te vidjesmo gladna, ili žedna, ili gosta, 
ili gola, ili bolesna, ili u tamnici, i ne poslužismo te? 44 
Tada će im odgovoriti, govoreći: „Zaista vam kažem : 
Kad ne učiniste jednomu od ovih najmanjih, ni meni 
ne učiniste. 44 (Mat. 25, 41—45.) Strašna će to biti 
osuda. Dakle odlazite od mene. Kolika nesreća, koliko 
zdvojenje! Ako je već sada velika muka za dijete, kad 
ga od sebe goni otac ili mati; ako je velika žalost za 
čovjeka, kad se dijeli od svog prijatelja, a što će tek 
biti na sudnjem danu biti prognan od Boga svoga, 
dijeliti se od Spasitelja i otkupitelja svoga! 0 kako 
strašno će biti to dijeljenje ! Kolik gubitak ! Izgubiti 
Boga svoga, najveće i jedino dobro ; izgubiti kraljevstvo 
nebesko, koje više vrijedi nego sve blago ovoga svijeta, 
to je gubitak nada sve gubitke. Ali to još ne bude 
dosta. Prokleti će morati otići u vječne muke pakla. 
„Odlazite od mene 44 . Ali kamo o Isuse? U oganj, u 
pakao, u najgrozovitije i nedokučive muke. Pak do kada, 
kako dugo ? Na vijeke: „ u vječni oganj. 44 Strašno ! Ako 
već na ovom svijetu ne možemo podnašati malene muke 
ognja, ako ne možemo držati samo nekoliko časova prst 

na zapaljenoj svijeći, a što će tek biti u paklu, gdje je 
najmanja muka veća, nego što su sve muke ovogu svijeta, 
i koje ne traju samo nekoliko časova već uvijek i uvijek. 
Prokleti počet će se izgovarati, kako nijesu vidjeli 
Isusa ni gladna, ni žedna, ni gola i t. d.; pozivat će se 
i na svoja dobra djela, ali će im Isus odvratiti: „Ne 
poznajem vas. 44 (Mat. 25, 12.) Kako žalosni bit će tada 
prokleti, kad pomisle, da su se mogli lako spasti, i u 
ovom kratkom životu zaslužiti sebi nebo, pak nijesu 
htjeli. Kako zdvojni, kako zavidni, kako bijesni bit će 
tada, videći, gdje su okruženi od svetih, od angjela, 
od Boga i osugjeni na vječne muke paklene megju 
nečiste duhove. Kolika će to biti muka za proklete, 
pa to na vijeke ! 

„I ovi će otići u muku vječnu, a pravednici u 
život vječni. 44 (Mat. 25, 46.) Isus će dobre uzeti k sebi, 
dok će se pod prokletima otvoriti zemlja, progutat će 
ih oganj, tako da će ih čitavi brijegovi ognja poklo¬ 
piti ; past će mu na dno, i tu će pokopani gorjeti u 
vijeke. Dobri naproti krenut će s Isusom, s majkom 
njegovom, s angjelima i svetima u raj, da se ondje vesele 
i hvale Boga u vijeke. Kolika razlika! Ovi na vijeke 
blaženi, a oni na vijeke prokleti. Ovi u društvu s Bo¬ 
gom, Marijom, angjelima i svetima, a oni u društvu s 
nečistim duhovima, koji će ih mučiti u vijeke. Ovi će 
biti na vijeke zadovoljni i sretni, a oni zdvojni i ne¬ 
sretni. Ovi na vijeke u nebu, a oni na vijeke u paklu. 

I mene čeka jedno ili drugo. Kamo ću ja doći, 
Gospodine ? Već me sada strah hvata. Nego tvrdo obe- 
ćajem, mili Isuse, da ću uastojati, da dogjem tebi na 
desnu megju pravednike, a ti mi pomozi i pokrijepi me 
u ovoj odluci. Gospodine, kad dogješ suditi, nemoj me 
osuditi, već me pozovi k sebi, da te uzmognem i ja 
hvaliti u nebu u vijeke. 

Primjer. 

Sveti Ciril i Metodije bijahu dva pobožna brata, 
koji su najviše raširili vjeru Isusovu megju Slavenima, 
s toga se i zovu slavenski apostoli. Ciril, inače Kon- 
stantin zvan, bješe velik učenjak, mudroznanac, a Me¬ 
todije slikar, nu obojica su osobito častili bi. dj. Mariju 
i njoj na čast sastaviše mnoge lijepe pjesme u slaven¬ 
skom jeziku. Kad dogjoše u Moravsku, naišli su u pro¬ 
povijedanju riječi Božje na mnoge zapreke to od strane 
obližnjega svećenstva, to od strane velikaša i vladara, 
kao i samoga puka. Nu oni su usprkos svim tim za¬ 
prekama neustrašivo naviještali sv. evangjelje. Putujući 
u Moravsku, navratiše se usput k bugarskom vladaru 
Borisu, pa ga nagovarahu, neka bi se pokrstio on i 
sav njegov narod. Nu Boris ne htjede ni čuti za 
kršćansku vjeru. On osta u poganstvu. Kao ljubitelj 
slika naloži sv. Metodiju, da mu naslika kakvu sliku. 
Metodije prihvati ovu zgodu, da obrati kralja, pa mu 
naslika općeniti sud, kako ga opisuju sv. evangjelisti. 
Kralj vidjevši sliku, preplaši se veoma, i ova je slika 
tako na nj djelovala, da je odmah odlučio obratiti se 
na vjeru Isusovu. L)o mala bude svečano kršten od 
samoga Metodija. Primjer njegov naslijediše njegovi 
podložnici, koji su se hrpimice dali krstiti, tako da se 
brzo vjera kršćanska raširila po onoj zemlji. Ako je 
već sama slika o općenitom sudu tako moćna, kakav 
tek mora biti sam taj sud ? 

Eto, dragi kršćanine, kolik utisak može učiniti 
na dušu slika predstavljajući općeniti sud. Imaj i ti 
ovaj sud uvijek pred očima, pak ne ćeš nikada griješiti. 
Mudri Salomon veli: ,,U svim djelima svojim spomeni 
se posljednjih tvojih i u vijeke ne ćeš griješiti.“ (Crkv. 
7, 40.) Amen. 

0 paklu. 

Dosele smo promatrali posebni i općeniti sud, da¬ 
nas pako počet ćemo razmatrati o paklu, i to najprije 
da opstoji pakao i da su u njemu neizmjerne muke. 

1 Da ne bi možebit tko posumnjao o tom, da jest 
pakao, najprije treba u kratko dokazati, da pakao zbi¬ 
lja opstoji. Da jest pakao, to je tako živa istina, 
kao što je istina, da jest Bog, i „tko bi se usudio — 
veli sv. Augustin — kazati, da nema pakla, taj bi 
dosljedno morao reći, da nema ni Boga,“ jer tvrditi, 
da je Bog, a reći da nema pakla, to je toliko, koliko 
reći: Bog se ne brine za ljude; njemu nije stalo jesu li 
oni dobri ili zli. Reći, da je Bog, a pakla da nema 
to je toliko, koliko tvrditi, da Bog jednako ljubi grijeh 
i krjepost; to je toliko, koliko reći, da je Bog nepra¬ 
vedan, da nije svet, da ne zna, što je dobro, a što zlo, 
ili da ne može zlo kazniti. Tko tako misli o Bogu, taj 
nema nikakvoga Boga, taj ga taji, jer takav Bog, 
nije nikakav Bog. Dosljedno dakle, tko se usudi reći, 
da nema pakla, taj mora kazati, da nema ni Boga, 
Ovo pak pošljednje kazati, najveće je bezumlje. Da je 
Bog, to je tako sigurno, kao što je sigurno, da jest 
ovaj svijet, da je sunce, da smo mi, jer sve ovo mogao 
je samo svemogući Bog stvoriti. Dapače sve ovo moglo 
je biti i ne biti, a Bog mora biti, a bilo je vrijeme, 
kad svega ovoga nije bilo, a Bog je bio, jer Bog, kao 
Bog mora biti od vijeka, i razum naš, koliko god je 
slab, ipak to dokučiti može, kako je nemoguće, da bi 
kada moglo biti vrijeme, kad Boga nije bilo. Kad je 
dakle Bog, otpokle je grijeh, mora biti i pakao, jer 










152 


Razmatranje dvadeset i drugo 


Bog, ako je Bog, mora bili svet i pravedan, a kao 
svet mora na zlo mrziti, kao pravedan pako mora ga 
kazniti. Mjesto pako, gdje Bog grijeh neizmjerno ka¬ 
zni, zove se pakao. 

Da ima dakle pakao, to već sam razum shvaća: 
zato baš i ne treba vjere; ta već su ga i poganski mu¬ 
draci samim naravskim razumom dokučili. No nama to 
i vjera kaže. Da ima pakao, to je članak vjere. Isus 
veli: „Bojte se onoga, koji može i dušu i tijelo pogu¬ 
biti u pakao. 11 A na sudnji dan reći će prokletima : „Od¬ 
lazite od mene prokleti u oganj vječni, koji je pripra¬ 
vljen gjavlu i angjelima njegovim. 11 (Mat. 25, 41.) U 
samom pako poglavju devetom Markova evangjelja spo¬ 
minje se pakao više puta. A tko bi sva mjesta u sve¬ 
tom pismu nabrojio, u kojima je još o paklu govor? Da 
ima pakao, to tvrde i sveti oci, kojih dokaze u tom 
pogledu ovdje navagjati bilo bi predugo. Dosta budi u 
kratko rečeno, da svi sveti oci vele, da opstoji pa¬ 
kao, i nijednoga nema, koji bi protivno učio. A veli 
to svakomu i njegova savjest; samo što bi zli i opaki 
rado, da ga nema, pak vele, da ga nije; ali lažu, jer 
savjest im protivno kaže. „Ti se usugjuješ reći, da ne¬ 
ma pakla -- veli sv. Augustin — ali se ne usugjuješ 
toga pomisliti, ti ga se ipak bojiš; ti bi rado taj crv, 
što te grize, ugušiti, ali ne možeš, pa išao kamo te 
volja i kud ti je drago, svagdje ti se grozi i viče za 
tobom da jest pakao 11 . Da! zli bi rado da bude nebo, a 
pakla da ne bude, ali to ne može biti. Svi rado slušaju 
govoriti o nebu, a kad se o paklu govori, nekako im 
ne ide k srcu. Ali čuti katkada po koju i o paklu, dobro 
je i mnogo koristi, da se očuvamo od grijeha, pak to i 
ja danas namjeravam postići. 

Tko dakle u pakao ne vjeruje, i ne boji ga se, taj 
je i vjeru i pamet izgubio. Vjeru, jer ne će da se pod¬ 

vrgne onomu, što je Bog objavio ; pamet, jer ne će 
da pripozna ono, što sam razum može doseći. U pa¬ 
kao vjeruje sav svijet, vjerovali su u nj ljudi od po¬ 
četka svijeta i vjerovat će uvijek ; i jao onima, koji 
se ovakim ozbiljnim istinama šale i tek onda počnu 
vjerovati u pakao, kad već dogju u nj. 

2. Sad pako ajde sa mnom, dragi kršćanine, du¬ 
hom pameti svoje k vratima pakla. Izaija prorok veli: 
„Idem k vratima pakla. 11 (Is. 38, 10.) Predstavi si da¬ 
kle, da mu stojiš na vratima. Poviri malko u pakao i 
razgledaj ga na sve strane, pa promatraj one neiz¬ 
mjerne muke u njemu. Predstavi si, da vidiš stra¬ 
šan ponor, bezdno neizmjerno duboko i široko, a u 
njemu nečiste duhove i tolike proklete ljude kao u ka¬ 
kvom moru od ognja, koji bijesni na sve strane, i va¬ 
lovi plamena prelijevaju se po čitavom onom mjestu. — 
Da, da, oganj je u paklu ; svjedoči to sam Isus, koji 
veli, da će prokleti ići u oganj vječni. (Mat. 25, 41.) 
„Tko reče bratu svomu . . . budalo! bit će kriv paklu 
ognjenomu 11 (Mat. 5, 22.); „Tko u meni ne ostane, iz¬ 
bacit će se na polje kao loza i osušit će se i skupit ce 
ga i u oganj baciti i spaliti. 11 (Iv. 15, 6) To su Isusove 
riječi. A u samom onom devetom poglavju kod sv. Marka 
veli se više puta, da je u paklu oganj. A tko bi izbro¬ 
jio sva mjesta sv. pisma, gdje se veli, da je oganj u 
paklu? Svjedoče za to i svi sv. oci, i nijednoga nema 
tko bi protivno tvrdio. Dakle oganj je u paklu 
Istina, nutarnja narav toga ognja nije nam poznata. 
Premda je taj oganj sličan ovomu ognju, kojim se mi 
služimo u sadašnjem životu, to se ipak od njega raz¬ 
likuje na mnogo načina. Poglaviti tvorni uzrok ognja 
sadašnjega jest Bog, kao stvoritelj i upravitelj naravi; 
ognja pako paklenoga uzi*ok je Bog, kao sudac i osve- 
titelj grijeha. Ovaj naš oganj zapaljuje se i podržava 

se načinom naravnim; nu oganj pakleni užgan je i čuva 
se dahom Božjim. Sadašnji oganj samo preko tjelesnih 
sredstava djeluje na dušu ; dok oganj pakleni i duše 
neposredno muči i kini. Sadašnji oganj napokon i 
ugasne; dok oganj pakleni vijekoma će trajati. Sada¬ 
šnji svijetli; a pakleni ragja skrajne tmine. Sadašnji 
gorenjem stvari rastvara i uništava; pakleni djeluje 
i pali, a ipak ne uništuje. Sadašnji može se ljudskom 
umjetnošću umanjiti ili ugasiti; dok pakleni sve poku¬ 
šaje čini uzaludnimi, i podržava se moću Božjom. Po 
tom je pakleni oganj kud i kamo žešći od sadašnjega, 
tako da ga nitko podnijeti ne može. Izaija (33, 14.) 
veli: „Tko će vas ostati kod ognja, koji proždire ? 
Tko će vas ostati kod vječne žege ?“ 

Ako je dakle oganj u paklu, kad mu duhom pameti 
tvoje stojiš na vratima, misli u onom moru od ognja 
na tolike proklete kao utopljene; a tako će i zbilja 
biti po sudnjem danu: oganj pod njima, oganj nad 
njima; oganj s desna, oganj s lijeva; oganj u njima; 
česa se god dotaknu, sve je oganj ; a oganj je probio 
sve njihove žile i kosti; sa svih njihovih uda sijeva 
sve gol plamen; iz ustiju plamen, iz očiju plamen, iz 
ušiju plamen; čitavi su sam oganj i plamen ! Crveni 
su kano goruće željezo, a ispaljeni, da ih je grozota 
gledati. U onom ognju sve su moguće bolesti ovoga 
svijeta. Što je, kad čovjeka glava boli, zubi, oči, kosti; 
kad ima vodenu bolest, žuticu, sušicu, zimnicu ; kad ga 
peku, u njega pucaju, vješaju ga, režu i t. d. ? Što su 
sve ove bolesti, sve ove muke napram onom paklenom 
ognju? Prokleti bi radije sve bolesti i muke ovoga 
svijeta sto godina trpjeti, nego samo jedan sat gorjeti 
u onom ognju. A što ih ovaj ne muči, to ih još više 
muče oni nečisti duhovi, muče ih na najokrutnije na¬ 
čine. Sad gledaj, dragi kršćanine, kamo najzad vodi 

gi’ijeh, i čiji je rob, koji ne će da služi Bogu. Kako će ga 
strašno naplatiti oni, ka kojima sada srce nečistom 
ljubavlju plamti, te tijelo svoje bludnošću oskvrnjuje! 

Nu tebe već, dragi kršćanine, strava hvata kad 
gledaš u pakao, a što pak tek mora biti, nalaziti se 
u njemu ? mučiti se, i gledati okolo sebe one nebrojene 
nečiste duhove i onolike proklete ? Ako ti se sada ne 
da gledati mrtvaca na odru, mrtvo tijelo u grobu, od¬ 
vraćaš oči od ružne osobe, koja ti nije u volji, mučno 
ti je gledati čovjeka svega izranjena i isprebijana, a 
što tek mora biti u paklu gledati one crne i nečiste 
duhove, one gadne prokletnike. Eto, što će morati jed¬ 
nom gledati čovjek, koji ne će da na uzdi drži svoje 
oči. Jer prvi korak k zlu jest gledati ono, što se ne 
smije, i što na grijeh vodi. Oči su prozor, kroz koji 
ulazi grijeh u srce. Pazi dakle na svoje oči, i čuvaj ih, 
da te ne zamame. Odluči sada, kad očima pameti svoje 
u pakao gledaš, da ćeš oči svoje odsele pomnjivije ču¬ 
vati, osobito u crkvi, na prozoru, na šetnji. 

Sad znaš, što se vidi i ćuti u paklu ; sad pako 
slušaj, što se ondje čuje. Čovjek na onim istim osje¬ 
tilima, kojima griješi, mora se i mučiti. Čuj dakle ko¬ 
liki je ono plač, koliki jauk, koliko urlikanje, kletve pro¬ 
ti Isusu i svetima. Kako plaču ljudi u kući, kad se ova 
upali a oni ne mogu nikuda van ? Kolik plač bi nastao 
sada u ovoj crkvi, da se na sve strane upali, a mi ne 
bismo mogli nikuda van. Koliki bi tad nastao krič ? 
A što tek mora biti u paklu, gdje se toliki nečisti du¬ 
hovi i prokleti muče u onom strašnom ognju, koga je 
sam Bog, kako veli Izaija prorok, u svom gnjevu užgao! 
Ako nebog čovjek plače i jauče, kad vidi liječnika, 
kako s nožem dolazi, pa mu ranu reže, kad ga krv¬ 
nici na vješala vode, ili pucaju u njega, kako tek mo¬ 
raju prokleti u paklu plakati, gdje ih nečisti duhovi 

na najokrutnije načine muče! Nema Nerona, nema 
Domicijana, ni Dioklecijana, koji bi bio tako kršćane 
mučio, kako ondje nečisti duhovi muče proklete. Stoj 
na vratima pakla, pak slušaj, kako oni prokleti iz dna 
pakla plaču, jauču, uzdišu, jecaju, urliču i zubima 
škriplju. Isus sam u samom evangjelju sv. Mateja veli 
šest puta, da je u paklu plač i škrgut zuba. Čuj, kako 
jedan drugoga psuje i proklinje; kako jedan drugomu 
spočituje, što ga je na grijeh zaveo ; kako jedan drugoga 
kara; jedan se drugomu ruga ; jedan na drugoga mrzi. - 
Tu je tolika buka, tolika vika, tolik plač, da bi se 
pećine raspucale od njega. K tomu ih još i nečisti du¬ 
hovi psuju i proklinju, rugaju im se, sramote ih. Ko¬ 
like tu moraju biti muke! A slušaj i one strašne psovke, 
kojima prokleti psuju svoje roditelje, uru i čas, kad su 
ih rodili. Psuju Boga, Isusa, blaženu djevicu Mariju, 
angjele i svete, narogjenje Isusovo, križ i rane nje¬ 
gove, svete sakramente i svetu njegovu vjeru. Strašne 
su to psovke, koje se u paklu govore. A takve psovke 
čuju se, žalibože, i kod nas. Sam pakao mogao je iz¬ 
misliti ove grozne kletve, koje se od kršćana čuju ! 

0 kako strašne muke u paklu čekaju bogohulce, ako 
se za života k Bogu ne obrate ! Tada bi se rado obra¬ 
titi i ostaviti kletve, ali će biti prekasno. 

Sad pak razmatraj, kolik je u paklu smrdež. 
Sv. pismo više puta veli, da će se zli baciti u izvanj¬ 
ske t. j. u najskrajne tmine, gdje je plač i škrgut zuba. 
Dakle je pakao u najskrajnim tminama. Ako je duboko 
pod zemljom ili u dugoj kakovoj špilji zločest i oku- 
žeu ziak, da čovjek opstati ne može, a što tek mora biti 
u paklu, koji je u najskrajnim tminama! Ali to je još 
najmanje, jer svakoga prokletoga tijelo u paklu smrdi. 

A takovih tjelesa pun je pakao. Kolik tu dakle mora 
biti smrdež ! Mnogi sada ne mogu ni najmanjega smr- 

deža podnesti, bježe od mrtvaca*, pače ni naravskim 
duhom svojih haljina nijesu zadovoljni, nego ih moškom 
polijevaju, mirisavim praškom posipavaju, balzamom 
se mažu i t. d., samo da neugodan vonj i isparivanje 
svoga vlastitoga tijela ublaže ili uguše. A što, ako 
takvi dogju u pakao? Kako će ondje moći podnašati 
onaj neizmjerni smrdež? 

Napokon razmatraj, što u paklu trpe jezikiusta. 
Sv. pismo svjedoči, da prokleti u paklu uvijek trpe 
glad i žegju. Kako strašno muči čovjeka glad i žegja! 
Što sve ne jede, kad je gladan, i ne pije, kad je žedan? 
No u paklu ne će prokletima biti dopušteno, da išta 
okuse, što bi ih okrijepilo. Da, da, oni će jesti i piti, 
jesti vatru a piti plamen, ali se nikada ne će nasititi 
i napiti, pače uvijek će gladovati i žegjati. Onaj bo¬ 
gatun u sv. pismu (Luk. 18) prosi već dvije tisuće 
godina, da mu prosjak Lazar donese iz neba samo je¬ 
dnu kap vode na prstu i da mu jezik rashladi, pak 
još je nije dobio. I ne će nikada. Kolika mora biti to 
muka! Eto, što čeka poždrljivce i pijance, kojima nije 
nikada dosta, kojima je trbuh Bog, pa ne će da poste 
i da se uzdrže od mesa navodeći proti tomu sto i sto 
razloga, koji ništa ne vrijede. — Kako je teško čovjeku 
biti dugo u dimu, a gle proklete će u vijeke dušiti 
dim. Sam Spasitelj veli, da će prokleti biti bačeni u 
peć ognjenu, gdje će biti plač i škrgut zuba. (Mat. 
13, 42. 50.) Kolike će biti muke! 

Čuo si, dragi kršćanine, kakove sve muke ćute 
prokleti u paklu. No sve je to samo sjena onih muka- 
Ovakove muke može i čovjek izmisliti i izvesti, dok 
one sam je Bog ustanovio u svom gnjevu. Kad je Bog 
bičovao Faraona i zemlju mu, veli sv. pismo, da gaje 
samo prstom šibao, ali u paklu tuče čitavom šakom, 
a sv. Pavao veli: „Strašno je upasti u ruke Boga 

živoga. -1 (Žid. 17, 31) Nego ti svim ovim mukama 
možeš izbjeći, samo ako hoćeš. Skrušena ispovijed za 
četvrt ili pol sata dobro obavljena, može te oteti svim 
tim mukama. Blago tebi, ako to učiniš, te se u buduće 
čuvaš grijeha, da te smrt ne ugrabi u smrtnom grijehu. 
Bazmišljaj to često, pak sigurno ne ćeš nikada griješiti. 

Primjer. 

Časni Beda pripovijeda, da je u Northumberlandu 
u Engleskoj umro čovjek imenom Druchelm i osobitim 
Božjim dopuštenjem opet oživio iza kako je vidio pa¬ 
klene muke. Oživjev imao je ove muke pred očima, 
uslijed kojih je prijašnji svoj život posve promijenio, i 
bio svjedokom svima onima, koji u pakao ne htjedoše 
vjerovati ili na nj misliti. Sad se nije zadovoljio naj¬ 
strožim postom, najprostijim odijelom, debelim užetom 
oko pasa i željeznim verigama oko vrata, već se i do 
krvi bičovao. spuštao do vrata u vrelu vodu, i bosonog 
hodao po gorućoj žeravici, te su ga mnogi za lugjaka 
držali i ismjehivali, drugi su ga pako korili, zašto se 
tako muči. Na što on udari u plač i plačući odvrati: 
Oh da znate, kakve sam ja muke vidio u paklu! Uz 
to od onda osobito je štovao bi. dj. Mariju i njezinoj 
se zaštiti preporučivao, da mu bude u pomoć u smrtnom 
času. Da je ovaj dogogjaj istinit, jamči nam suvre¬ 
menik časni Beda, koji kazuje, kako se onaj čovjek 
zvao i gdje se to dogodilo. Ovoga čovjeka mnogi su 
ljudi vidjeli mrtva i opet živa; vidili ga, kako je ka¬ 
snije najstrože živio, i čuli, što je sve pripovijedao o 
paklenim mukama, koje je vidio. 

Ovaj primjer imaj i ti uvijek pred očima, misli 
cesto na paklene muke, trapi tijelo svoje, utjecaj se 
marljivo u Marijinu zaštitu, jer ovako ćeš se najlakše 
očuvati od grijeha i izbjeći paklu. Amen. 

0 paklu. Nastavak. 

Osim muke ćućenja ima u paklu i muka gubitka. 
Ako je ona grozna, ova je još groznija, i u ovoj stoji 
pravi pakao, naime u gubitku Boga. Prokleti u paklu 
misli uvijek na ono, što je izgubio, pak ga to najviše 
muči i grize. Sam sebi predbacuje: Ah žalosna mene, 
jer sam izgubio Boga, izgubio sam ga svojom kriv¬ 
njom, izgubio za uvijeke. Izgubiti Boga, svojom kriv¬ 
njom, za uvijeke, to je što proklete najviše muči. 

1. Ajde dakle sa mnom, dragi kršćanine, duhom 
pameti svoje pred pakao. Izaija (38, 10.) veli: „Idem 
k vratima pakla." Predstavi si, da si na vratima pakla, 
i da čuješ iz njega velik plač i jauk. Popitaj one pro¬ 
klete, što ono uvijek oplakuju i što viču. Viču: Izgubio 
sam. Izgubio sam Boga, Boga, koji me je stvorio, 
i koji je zadnja svrha moja. Izgubio sam Boga, Spasi¬ 
telja svoga, izvor sve sreće svoje. Bog me je stvorio, 
da ga uživam ; za sebe me je stvorio, sebi na čast me 
je stvorio; postavio me na zemlju, da sebi nebo za¬ 
služim, otkupio me je svojom smrću, da se s njim sjedinim, 
a ja sam ga izgubio. Izgubio sam Boga i s njim sam iz¬ 
gubio sve dobro svoje, svu utjehu, mir i ufanje, sve 
sam s njim izgubio. To je najveća muka za proklet- 
nike, to je njihov pravi pakao - Oni uvijek misle na onu 
Isusovu osudu •. „Odlazite od mene." 

Kad čovjek za života izgubi kakvu znatnu stvar, 
kako je žalostan ! A što tek mora biti za proklete iz¬ 
gubit Boga jedino i najveće dobro? Ako čovjek u ži¬ 
votu i izgubi kakvu stvar, ne izgubi ipak sve, a i za 
izgubljenu stvar može se nadati, da će je ili naći ili 

drugom nadomjestiti, dok prokletnik u paklu s Bo¬ 
gom izgubi sve, niti mu se taj gubitak može čim dru¬ 
gim naknaditi. Pak s toga i plače uvijek: Izgubio sam 
Boga, izgubio sam sve. A zašto sam ga izgubio ? Za 
jednu putenu nasladu ; za jedan krivi dobitak ; za jednu 
zabavu, radi koje sam propustio misu u nedjelju i blag¬ 
dan ; za jednu psovku, kad se nijesam htio u jadu svla¬ 
dati ; za komad mesa u zabranjene dane, kad ga se 
nijesam htio uzdržati; za jednu besramnu riječ; za je¬ 
dan pogled s poželjenjem bačen na osobu drugoga 
spola. Da, to su bili bogovi moji u životu : trbuh moj, 
vlastito tijelo moje, kriva tugja muka, osobe drugoga 
spola nečisto ljubljene : to su bili bogovi moji, kojima 
sam se klanjao, a sad sam i njih izgubio, nemam ih/ 
više. 0 jadnoga mene ; gdje mi je Bog moj ? Kojima sam 
se u životu klanjao, ti me ostaviše, a pravoga sam iz¬ 
gubio. Ali što velim, da sam ga izgubio! Nijesam ga 
izgubio, ne. Našao sam ga. Izgubio sam ga, ali sam ga 
i našao. Izgubio sam dobroga i milostivoga Boga, mi¬ 
loga i najboljega oca, a našao sam ovdje u paklu raz¬ 
jarenoga i nesmiljenoga Boga. strogog iosvetljivog suca. 
On svemoguć, pak se još oboružao proti meni svom 
silom svojom. Tko će moći podnesti teške ruke njegove? 

2. Ali nije to jedino, što prokletnik u paklu viče. 

On jađikuje: Izgubio sam Boga svojom krivnjom. 
Sam sam kriv, što sam ga izgubio. Mogao sam se spa¬ 
sti, pak se nijesam spasio. Izgubio sam se. 0 jadnoga 
i nesretnoga mene, što sam učinio 1 

Dok je čovjek na ovom svijetu, zaslijepljen je od 
ovih svjetovnih stvari, od svog vlastitog tijela. Ezav je 
za jednu zdjelu leće prodao svoje prvenstvo. (I. Moj. 
25, 34.) S početka ne uvidi tolike štete, ali kad bude 
lišen očeva blagoslova i postade slugom mlagjemu si 
bratu, zavrisne od žalosti. (I. Moj. 27. 34.) Ovo ti je , 

dragi kršćanine, slika prokletoga u paklu, koji je iz¬ 
gubio Boga svoga, dušu svoju. A zašto? Ne prodaje 
grješnik duše svoje, kao što je Ezav za zdjelu leće 
prodao prvenstvo, kad je gladan i trudan došao iz 
polja kući, pak nije dosta zrelo promislio što radi, već 
grješnik prodaje svoju dušu za komad mesa u zabra¬ 
njene dane. Ne radi grješnik kao Ezav, koji je to 
počinio, da utiša glad, već da sitomu tijelu udovolji 
nečistom nasladom. Da, prokleti se za života dao 
zaslijepiti od svijeta, od strasti svojih, od vlastitog 
svog tijela, a nije pazio na ono, što gubi. No kad mu 
smrt oči otvori, kad dogje u pakao, tada će tek pravo 
upoznati, što je izgubio. Vidjevši svoju nesreću udarit 
će u plač, grist će se, zdvajati i govoriti: Ah zašto 
sam izgubio Boga svoga? Gdje mi je bila pamet? Mogao 
sam se spasti, pak se nijesam spasio; izgubio sam se, 
pak da bi zašto! Boga sam izgubio, i to vlastitom 
krivnjom. Da sam se izgubio ne mogav se spasti, još 
kako tako. Onda bih samo oplakivao nesreću svoju; 
ali ja sam se mogao spasti, pak se nijesam htio. Sam 
sam kriv, što sam se izgubio. Boga sam izgubio svo¬ 
jom krivnjom. A što sve nije on učinio da me spasi e 
Jesu li mi možda tomu manjkala sredstva? Ah kolik? 
sam imao milosti, dobra nadahnuća, grižnje savjesti! 
Bog mi je dao dobre kršćanske roditelje, mnoge učitelje, 
mnoge svećenike, da me kršćanski odgoje; dao mi je 
svoga jedinorogjenoga Sina. Usadio mi je u srce neki 
osobiti strah proti grijehu, a ja sam sve to prezirao i 
ugušivao, njegovim sam se darovima na zlo služio. Vidio 
sam tolike dobre primjere; sav svijet bio mi najboljom 
učionom pokazujuć mi svoju himbenost i lukavost, a 
ja se ne htio na to obazirati, već sam trčao za njego¬ 
vim ispraznostima i bacio mu se u naručaj. Kad mije 
tkogod od rogjaka umro, i time me je Bog zvao na 

11 

pokoru. Bio sam ganut, ali samo za čas. Tolike sam 
propovijedi čuo, toliko puta prisustvovao svibanjskoj 
pobožnosti, pak mi se ništa nije prihvatilo srca, jer 
sam više dolazio kao na kakvu zabavu, nego da odatle 
crpim kakvu korist za dušu. Toliko puta sam imao 
zgodu da primim sv. sakramente, a ja nijesam htio, pa 
ni o uskrsu. Mogao sam lako k sv. misi u nedjelju i 
blagdan, pak nijesam htio, ili ako sam išao, to sam s 
više grijeha iz crkve otišao, nego kad sam u nju došao. 
Sva moguća sredstva sam imao, da se spasim, pa nijesam 
htio. Izgubio sam se, i to svojom krivnjom. Da se 
pogani i Židovi ne spase, nije baš toliko čudo, ali ja 
kršćanin, koji sam se rodio od kršćanskih roditelja, 
koji sam bio član jedino sposonosne crkve Isusove, 
opsipan tolikim milostima, pak sam se izgubio. Da sam 
samo živio po nauku Isusovu, ili ako sam već bio 
nevinost izgubio, da sam pokoru činio i to samo nekoliko 
godina ili makar samo kratko vrijeme ili se barem pred 
smrću obratio, kamo sreće 1 Bio bih se spasio, a ovako 
sam izgubljen, izgubljen svojom vlastitom krivnjom. 

B. Napokon slušaj, dragi kršćanine, što ono još 
viče prokleti u paklu. Viče: Izgubio sam Boga i to za 
uvijeke." Za mene već nema spasa. Svršeno je. 
Osuda mi je izrečena, koja se već nikada ne će opozvati 
ili promijeniti. Sudbina me je snašla i moja se nesreća 
ne će nikad više popraviti. 0 jadnoga mene! Jest Bog, 
ali ja ga nikada vidjeti ne ću. Pravednici se u nebu 
s njim vesele, ali ja nikada ne ću k njima. Gore je 
neizmjerno, vječno blaženstvo, ali ja ga nikada uživat 
ne ću. Izgubiti Boga za u vi jeke i nikada ga ne vidjeti; 
izgubiti nebo za uvijeke i nikada ga ne uživati, to su 
strašne misli, koje muče proklete u paklu. Nikad nema¬ 
ti utjehe, nikada milosrgja, nikada ma ni malo ufanja, 
već uvijek plakati, uvijek zdvajati, uvijek mučiti se, 

to mora biti užasno. Proći će godine i stoljeća, kra¬ 
ljevstva će propasti i nova ustati, sunce može milijon i 
milijon puta izaći i zapasti, a da prokletima u paklu ne 
bude nikad nikakve polakšice. 0 Bože moj, pak što se 
ne ćeš nikada ganuti, nikada smilovati? Ti sama do¬ 
brota i milosrgje, pak da se ne ćeš nikada ganuti na 
onolike plače, uzdisaje i suze. Ta i ono su tvoji stvo¬ 
rovi, stvoreni na sliku i priliku tvoju i neprocjenjenom 
krvlju tvojom otkupljeni. Pa zar još ne će biti dosta 
zadovoljeno pravdi tvojoj, ako se budu milijon mili- 
jona i još više godina onako mučili u paklu ? Zar se 
ne ćeš nikada obazrijeti na one nevoljne duše, nikada 
smilovati? Ne, nikada! Zar ćeš se dakle za uvijeke 
oglušiti onomu plača i jauku? Jest, za uvijeke. Prokleti 
uvijek gleda za Bogom, ali gane može vidjeti; uvijek 
teži za njim, ali ne može k njemu. Mrzi Boga, a ne 
može mu pobjeći ; uvijek plače i škriplje zubima, a on 
ne će da čuje. Jedan oganj vuče ga gore, a drugi ga 
pali. Htio bi se združiti s Bogom, a pakao mu ne da. 
Naravski nagon poteže ga gore, a grijeh ga pritište 
dolje. Sam je razdijeljen. Rado bi, ali ne može; hoće i 
ne će; k Bogu teži i od njega bježi. Grozne moraju to 
biti muke! Rado bi, da ga nestane, ali se ne može 
uništiti, pak upravo stoga bijesni i proklinje. Proklinje 
čas, kad je bio začet; utrobu, koja ga je nosila; uru, 
kad se rodio ; život, što ga je preživio ; zemlja, po kojoj 
je hodao; zrak, što ga je disao; drugove, s kojima je 
griješio ; zabave, koje ie pohagjao; tijelo, koje je oskvr- 
njivao ; oči, koje su ga na grijeh navagjale. Proklinje 
samoga sebe, život svoj, sve, što je kada u životu imao 
i učinio. Proklinje Boga, koji ga je stvorio, Isusa, koji 
ga je otkupio, Majku Božju, angjele, svete, i t. d., nu 
to za mnogoga od njih nije ništa nova, ta tako je znao 
još i n životu, pak mu se sada barem ne treba učiti; 

znade to vrlo dobro. Kamo sreće, da se nije nikada 
rodio, ili da je barem prije umro, nego se rodio, da je 
bio iz materinje utrobe prenesen u grob. Ali ovako 
izgubiti Boga, izgubiti ga svojom krivnjom, izgubiti ga 
u vijeke, k tomu još u onolikhn mukama mučiti se, to 
mora biti strašno i užasno. Bože, samo nas tih muka 
oslobodi! Marijo, moli za nas ! 

Primjer. 

Godine 1649. kad njemačke čete zaposjednuše Lo- 
taringiju, dogodi se u gradu Novianu grozan dogagjaj. 
Neki vojnik, koji se sa svojim sudruzima opio, a kasnije 
sav novac zaigrao, pobijesni tako, da je stao najružnije 
psovke izgovarati. No ni to mu još ne bi dosta. Bode- 
žem nasrnu i na sliku Majke Božje, koja visijaše na 
stijeni, te ju na više mjesta probode. Toliko zločinstvo 
Bog ne pusti bez kazne. Bezbožnik se na jedanput sruši 
na zemlju, te je tako u besvjestici ležao četiri dana. 
Pukovnija igjaše dalje, a on da za njom ne zaostade, 
privežu ga na konja. Na putu strovali se s konja, pjena 
udari mu na usta i psujuć umre strašnom smrću. Ona 
probodena slika bi prenesena u crkvicu markgrofa No- 
vianskoga, a nosio je u provodu sam markgrof Beđuvan. 
Ta slika opstoji tamo još i dan dauas, te ju narod 
osobito časti. Onaj markgrof počeo od onda osobito 
štovati prečistu Djevicu, posta Isusovcem i misionarom, 
te nakon što mnoge nevjernike obrati na Kristovu 
vjeru bogat zaslugama preseli se u blaženu vječnost. 

Eto, kako svršuju psovači, a kako štovatelji Mari¬ 
jini. Ako imaš i ti taj ružan običaj, da psuješ, ostavi 
ga se odmah. Domisli se samo na strašne paklene 
muke, pa sigurno nikada ue ćeš psovati. A štuj i bi. 
dj. Mariju, pak će ti i ona pomoći, da izbjegneš onim 
mukama. Amen 

0 paklu. Nastavak. 

Promotrivši tako zvane muke ćućenja i gubitka 
prokletih u paklu, razmatrajmo danas o vječnosti 
tih muka. 

1. Najprije ne čudi se ni malo, dragi kršćanine, 
što već evo po treći put razmatramo o paklu. Dobro 
je to i spasonosno. Pak da ti taj spasonosan strah pred 
paklenim mukama ostane duboko utisnut u pameti, a 
ti ajde sa mnom i danas duhom pameti svoje k vra¬ 
tima pakla. To će te najbolje očuvati od grijeha. Pred¬ 
stavi si dakle, da stojiš na vratima pakla i da u nj gle¬ 
daš. Gle one nebrojene proklete, kako se muče u onom 
ognjenom moru i slušaj njihov vapaj. Viču bez pre¬ 
stanka : Uvijek, nikada! Uvijek i nikada, to su dvije 
strašne riječi, koje se razlijegaju u paklu od jednoga 
kraja do drugoga. Uvijek i nikada ! to neprestance od¬ 
zvanja u ušima onih prokletih i pamet hoće da im po¬ 
muti. Uvijek i nikada! Uvijek mučiti se, nikad izbaviti 
se, to je najveća muka za proklete u paklu. Uvijek i 
nikada, to su si za pilili u glavu, pak ta im je misao 
pravi pakao. Prokleti uvijek misli na onu strašnu Isu¬ 
sovu osudu : „Odlazite od mene prokleti u oganj vječni 41 
(Mat. 25, 41.), pak sam sebi viče: Za mene je dakle 
svršeno, ja sam izgubljen i to za uvijeke ; za mene 
više spasa nema, uvijek ću se ovdje mučiti i nikad se ne 
ću izbaviti. Uvijek i nikada ; nikada i uvijek, strašne 
su to misli, tko ih može doseći? Uvijek i nikada. Pitaj 
malko one proklete u paklu, zašto uvijek tako viču ? 
Šta će to reći : Uvijek i nikada? Ah, odgovaraju ti oni: 
to će reći, da će naše muke uvijek trajati, nikada pre- 

stati. Uvijek i nikada. Juda viče: Ja se već blizu dvije 
tisuće godina mučim u paklu, pak još nijesam svršio. 
Ja pako — viče Kaiu — već se skoro šest tisuća go¬ 
dina mučim, pak si još nijesam ni za jedan samo časak 
pokratio muka. I ne ćete nikada! 

' Uvijek i nikada to je vječnost, ali tko je može 
doseći ili što više, predočiti. Predstavi si posudu ka¬ 
kvu bez dna, lijevaj u nju vodu, kako dugo te volja, 
postule nikad napuniti ne ćeš. Uzmi od vječnosti sto 
godina, tisuću tisuću godina, milijon milijoua godina, 
to joj uijesi ništa oduzeo, jer je bez konca i kraja. Po¬ 
slije sto godina, tisuću tisuću godina, milijon milijona 
godina, ne će biti vječnost ni za jedan časak kraća. 
Koliko je mora i rijeka na svijetu! Koliko je tu ka¬ 
pljica ! Da jedna ptica odnese u kljunu svakih sto go¬ 
dina samo po jednu kap, koliko bi godina proteklo, 
dok bi se tako sva mora i rijeke osušile ? Pa ipak sve 
te godine napram vječnosti ne bi bile niti samo jedan 
časak. 0 strašna dakle beskonačna vječnosti, kako 
si duga, neizmjerno duga! Tko te može dokučiti ? 0 
pakle, o vječni pakle, kako dugo traju tvoje strašne 
muke: bez svrhe, bez konca! Pa ipak koliko se duša 
svaki dan u tebe ruši. Ruše se, jer te se ne boje. Kad 
bi te se bojale, ni jedna u te ne bi pala. Pakle, pakle, 
kako strašno je tvoje ime ! Boje te se nečisti duhovi, 
a sam čovjek da te se ne boji ? 

2. Da su u paklu vječne muke t. j. takve, koje 
uvijek traju i nikada ne svršuju, to je članak vjere. 
Svjedoči to sam Isus kod sv. Mateja evangjelista, gdje 
izrično kaže, da će prokleti ići u oganj vječni. (Mat. 
25, 41.) i opet: „Ovi (t. j. prokleti) otići će u muku 
vječnu.“ (Mat. 25, 46.) A svjedoči to isto i sv. Marko, 
koji u samom poglavju devetom više puta kaže, da će 
prokleti ići u pakao: u oganj vječni, gdje crv njihov 

nikad ne umire, i oganj se ne ugasi. A tko bi izbro¬ 
jio sva mjesta u sv. pismu, gdje je govor o vječnosti 
paklenih muka ? Tvrde to i sveti oci, te nema niti 
jednoga, koji bi protivno kazao. A i ne može da bude 
drukčije. U paklu moraju biti vječne muke, i to je 
posve pravedno ; jer zašto dolazi čovjek u pakao ? Za 
smrtni grijeh, ako u njemu umre. Smrtnim pako grije¬ 
hom, pa makar i jednim samo, Bog se neizmjerno vri- 
jegja. Svaka pak uvreda mjeri se po onom, koji je 
uvrijegjen. A budući da je Bog neizmjeran, to je i 
uvreda njemu nanesena neizmjerna. Bog pako kao naj¬ 
pravedniji mora grijeh kazniti onako, kako zaslužuje t. 
j. kolika je uvreda, dakle neizmjerna, a buduć da čo¬ 
vjek neizmjerno trpjeti ne može, neka trpi barem koliko 
može i kako dugo može, a jer ima besmrtnu dušu, koja 
će uvijek živjeti, neka dakle i uvijek trpi. 

Bog je dao svim ljudima zakon. Tko ga održi, bit 
će na vijeke blažen, a tko ga prekrši na vijeke proklet. 
0 čovjeku dakle samom visi ili vječno blaženstvo ili 
vječno prokletstvo. Ako dakle čovjek prekrši zakon, 
kad ga ne smije prekršiti a i može ne prekršiti ga, 
to je onda sam kriv svojoj kazni, i vječna kazan je 
posve pravedna. K tomu kršćanin ima nebrojene milosti 
i sredstva, da se može lako spasti samo ako hoće, ali 
ako se on njima ne će da služi, već se usuprot digne 
proti Bogu, od njega se smrtnim grijehom razđruži 
i u tom stanju umre, to onda mora ostati od njega za 
uvijeke razdružen, jer poslije smrti nema više milosrgja, 
već samo zaslužena nagrada ili kazan. Dokle god dakle 
bude Bog i dokle god bude duša, dotle se prokleti 
moraju mučiti u paklu, dakle u vijeke i kad bi nji¬ 
hove muke prestale, pakao više ne bi bio pakao. 

Da n. pr. dogje Bog k onim prokletima te im 
navijesti, da će se jednom svi osloboditi onih muka^ alt 

vrlo kasno, o kako bi se oni razveselili! Da im reče: 
Neizmjerno mnogo je vode, pijeska i lišća na svijetu. 
Nu ja ću poslati svakih sto godina jednoga angjela, 
da uzme po jednu kapljicu vode i drugamo prenese. 
Kad to svrši, kazat ću onomu istomu angjelu, da svakih 
sto godina prenese po jedno zrnce pijeska. Pak kad bude 
i s tim gotov, neka prenese svakih sto godina po jedau 
list bilina. Kad tako sve vode, kopno i lišće prenese 
tad će se jedna duša osloboditi pakla. Onda ću zapo¬ 
vjediti drugomu angjelu, da to isto čini. Pak kad bude 
i taj gotov, izbavit. će se druga duša, onda treća i t. d. 
Koliko sto godina moralo bi proteći, dok bi se prva 
duša izbavila ? Koliko, dok druga, treća i t. d. A njih 
je pun pakao. Koliko godina bi moralo proteći, dok bi 
na zadnju red došao; dok bi se sav pakao ispraznio? 
Ali ipak bi bilo jedau put. Napokon bi se sve duše 
oslobodile, ako i kasno, pak ta vijest bi sve one duše 
neizmjerno obradovala, i tim bi se ufanjem tješile, tako 
da bi im to one muke neizmjerno olakšalo i pakao bi 
za njih prestao biti pakao. Ali ovako nikada i nikada 
izbaviti se, uvijek i uvijek mučiti se, to im je najveća 
muka i piavi pakao. Da barem jedan čas prestanu 
mučiti se ili da mogu iz jedne muke preći u drugu n. 
pr. iz vrućine u mrzlinu, al ni to ne će moći; uvijek se 
moraju jednako mučiti bez svake promjene i polak- 
šice. To mora biti grozno i užasno ? 

Pak što se ne ćeš, o Bože, nikada smilovati vapaju 
onih nevoljnih u paklu ? Ne, nikada, jer ondje nema 
više milosrgja. Osuda, koja je nad njima izrečena više 
se promijeniti ne može. „Kamo drvo padne, tu će i 
ostati," veli sv. pismo. Ali mili Bože, gdje je tvoje 
neizmjerno milosrgje ? Obratilo se u pravednost. A zar 
ne bi bilo bolje, da oprostiš onolikim pogubljenim du¬ 
šama u paklu i da ih pustiš u raj ? 0 kako bi ti one 

bile zahvalne i na vijeke slavile tvoje milosrgje! Ne, 
jer i ovdje se u paklu slavi moja pravednost, kao što 
se slavi moja dobrota u nebu. Onda barem, dobri Bože, 
uništi one duše, ugasi one muke, da prestane onaj plac 
i škripnja zuba. Ne, jer toga učiniti niti mogu niti 
smijem. Ne mogu, jer onda bih se sam sebi protivio, 
kad bih uništio i ubio dušu, koju sam besmrtnu stvo¬ 
rio; ne smijem, jer bi to bila za proklete najveća mi¬ 
lost, a ja kao pravedan ne sinijem zlo naplatiti već 
kazniti. Zar ćeš se dakle za uvijeke oglušiti na onolik 
plač i jauk prokletih? Jest, za uvijeke. Bilo im paziti 
za života. Mogli su se spasti, pak nijesu htjeli. Ja 
sam im dao sva sredstva, da se lako spase, a oni su 
sve to prezreli, zabacili. Sami su si dakle krivi. Ter- 
tulijan, jedan od najglasovitijih starih crkvenih pisaca, 
veli: „Bog u vremenu strpljeno podnaša zloće ljudi, 
jer ih može na vijeke kazniti. Strpljiv je, jer je vječan". 

3. Dakle uvijek i nikada. Uvijek se mučiti, 
nikada se ne izbaviti. Jesi vidio kada, dragi kršća- 
nine, peć kad se kruh peče ? Za koliko ne bi htio ići 
u nutra samo na jedan čas ? A što, ako dogješ u pa¬ 
kao, gdje su mnogo strahovitije muke i koje ne traju 
samo jedan čas već uvijek i uvijek. Ako sada ne možeš samo 
nekoliko časova držati prst nad užganom svijećom, kako 
ćeš moći onaj oganj u paklu podnositi kroz vijekove. 
Izaija prorok (33, 14) veli : „Tko će vas ostati kod 
ognja, koji proždire ? Tko će vas ostati kod vječne 
žege?“ Ili zar ti je možebit tijelo od željeza, te ne će 
moći oćutiti onih muka? Da li je moguće, veli sv. Je¬ 
ronim, kad čuješ o ovakvim mukama govoriti, da ti još 
zabave i plesovi dogju na pamet. Kad bi ti se sudac 
zagrozio, da će ti samo pol sata staviti ruku u vatru, 
ako što počiniš, o kako bi se čuvao. A gle ! Bog ti se 
grozi vječnim mukama, pak se još ne bojiš. Kako je 

taško čovjeku, kad ga samo zub boli, da cijelu noć ne 
može zaspati I Kako teško bi mu bilo, kad bi ga u 
paklu samo zub na vijeke bolio ! A što su zubobolja 
glavobolja i sve druge boli ovoga svijeta prema onim 
mukama ? Sve nijesu niti sjena. Nemoj se dakle šaliti s 
ovim istinama. Kad bi ove zidine i klupe mogle ćutiti 
sve bi se od straha tresle nad ovim istinama, a ti da 
se ne bojiš ! Zar ti je srce od kamena ili tijelo od 
mjedi .'' Pazi dobro! Sajno jednu dušu imaš, i ako nju 
izgubiš, sve si izgubio. Jednom ćeš samo umrijeti i 
ako tada zlo umreš, za uvijeke si nesretan. Dogješ’ li 
jednom u pakao, više nikada ne ćeš iz njega izaći i 
uvijek ćes se mučiti. Uvijek i nikada! to neka ti bude 
inijek u pameti, pak ne ćeš nikada griješiti. Sv. Augu- 
stm veli : „Koga pakao ne zastraši, taj odviše tvrdo 
spava,- a sv. Bernarde; „Mi treba da u životu često- 
puta idemo u pakao, da po smrti u nj ne dogjemo.“ 
Pakao . Koliko strašna je ta riječ, toliko je i spaso¬ 
nosna. I koga pakao ne prestraši i ne gane, tomu je 
srce tvrgje od živca kamena. Kad bi ljudi češće mi¬ 
slili na pakao, ne bi se tako lakoumno rušili u ni 

, t ,° ga 1 , veh sv - Ivau Zlatousti: „Ozbiljno misli na 
paklene muke, da se u njih ne srušiš.« A opominje te 
) Duh sveti, da ideš k vratima pakla i da se spome¬ 
neš svojih zadnjih četiriju stvari, pak ne ćeš nikada 
sagriješiti. Pa ako te od grijeha ne može očuvati ljubav 
k vječnomu blaženstvu, a to neka te očuva barem strah 
od vječnih paklenih muka. 

Primjer. 

. . Sv- Alfoazo Liguori pripovijeda čudnovat dogogjaj 
1 kojega se vidi, koliko je spasonosno nositi skapuli 

Maike Rn dUJe ‘ LlgUor,jaaac is d>ovijedajuć u crkvi 
Jke Božje zagleda se u jednog mladića, koji je stajao 

blizu njega. Taj mladić odavao je vanjskim držanjem 
veliku nutarnju borbu. Svećeniku se smili, pogje k 
njemu i zapita ga, ne bi li se možebit želio ispovjediti ? 
Na to će mu mladić: Da, ali u kakvom samotnom mje¬ 
stu, jer će mi ispovijed dugo trajati. Pogju dakle na 
samu, i tu počne mladić ovako: „Ja sam veliki grješ- 
nik, Bogu sam se otugjio, a svijetu pao u zamke. Nema 
grijeha, kojega ne bih bio počinio. Mene je grijeh 
upravo zaslijepio, i evo pao sam u najveću nesreću: 
zaslužio sam vječne paklene muke. Nu sa svim tim još 
nijesam zdvojio o svom obraćenju. Domislio sam se, da 
imam dobroga oca — Boga — koji mi je pripravau 
oprostiti, i premilostivu majku — Mariju — koja se uvijek 
moli Sinku svomu za grješnike. Prolazeći danas mimo 
ove Marijine crkve, nešto neobična povuče me unutar, 
duša mi se uznemiri, i ja se zaželim ispovjediti. Evo 
me dakle sada pred vašim nogama, da se ispovjedim.« 
Svećenik ga zapita, nije li možda u svom životu obav¬ 
ljao koje dobro djelo ? Na to će mu mladić : „Ja sam 
sve dobro zapustio, samo ovo — pokažujuć na prsima 
skapular — još sam sačuvao.« „0 moj sinko, odvrati 
mu ganut svećenik, tu ti je milost obraćenja isprosila 
bi. dj. Marija.« Na to počne mladić plačuć i jecajuć 
ispovijedati se. Obaviv općenitu ispovijed padne onesvije- 
šćen na tle. Došav k sebi dobi odrješenje i dozvoli ispo¬ 
vjedniku, neka to slobodno objavi na utjehu grješnicima. 

Dragi kršćanine! Ako si član bratovštine skapu- 
lara bi. dj. Marije, nosi uvijek pobožno skapular i ob- 
državaj točno pravila bratovštine. Ako pako nijesi, a ti 
se čim prije upiši. To je uopće jedna od najkorisnijih 
bratovština proti mukama na drugom svijeta. A moli se 
takogjer vruće prečistoj djevici Mariji, pak te ne će 
nikada zapustiti, a najmanje na umoru. Amen. 

0 nebeskom kraljevstvu. 

Dosele smo promatrali prve tri posljednje stvari 
čovjeka, danas pako razmatrajmo o zadnjoj t. j. o ne¬ 
beskom kraljevstvu. Ako sam te možebit, dragi 
kršćanine, ovim prvim trim posljednjim stvarima ras¬ 
tužio, to ću te danas sigurno razveseliti. 

1. Kakogod ne može čovjek dokučiti neizmjerne 
muke prokletih u paklu, isto tako ne može doseći ni 
neizmjernu radost blaženih u nebu. I da me pitaš: Što 
je nebo ? ja ti ne bih znao dati drugoga odgovora do 
ono iz katekizma, da je nebo mjesto, gdje pravednici 
uživaju vječno blaženstvo, ili kako veli sv. Pavao apo¬ 
stol, da je nebo prebivalište Božje, gdje je Bog onima, 
koji ga ljube, ugotovio, što niti oko vidje, niti uho ču, 
niti u srce čovječje dogje. Ja bih ti dakle, dragi kr- 
šćaniue, znao kazati, cesa nema u nebu, a donekle 
mogao bih ti kazati i što ima, ali svega ti kazati ne 
mogu ; a i ono što bih ti rekao, bilo bi upravo toliko, 
koliko ništa. 

Najprije nema u nebu ni glada ni žegje, ni vru¬ 
ćine ni mrzline, ni žalosti ni bolesti, ni truda ni 
dugog časa, ni mržnje ni zavisti, ni zlovolje ni siro¬ 
maštva, ni straha ili bojazni, da bi tko mogao izgubiti 
ono blaženstvo. Tu je veselje i radost, kakve si čovjek 
ni pomisliti ne može; bogatstvo i zadovoljstvo, koje 
nadilazi svaku sreću i blaženstvo ovoga svijeta. Gore 
će naša tjelesa poslije sudnjega dana sjati kao sunce; 
ne će više trpjeti, ne će ostarjeti, ni umrijeti, nego će 
ostati uvijek zdrava, lijepa i sjajna. Plivat će u čistoj 
i svetoj radosti, kakve naš um ne može dokučiti. S toga 

i veli sv. Pavao apostol: „Što oko ne vidje, i uho ne 
ču, i u srce čovječje ne dogje, ono ugotovi Bog onima, 
koji ga ljube. “ (I. Kor. 2, 9.) 

Što su dakle sve ove zemaljske radosti prema 
onom blaženstvu, koje će pravednici uživati u nebu? 
Sv. pismo veli, da će pravednici stajati pred prijesto- 
lom Božjim i da će Boga gledati licem u lice. Već 
sama ova sreća i radost, kojuće pravednici oćutiti 
kod tog vidjenja, nadilazi sve ostale sreće i radosti u 
nebu. Jedan pobožan čovjek reče, da bi bilo vrijedno 
da čovjek podnese sve muke, što ih pretrpješe mu¬ 
čenici. samo da jedan čas vidi Boga ; a jedan drugi sve¬ 
tac kaže, da više vrijedi vidjeti gore Boga samo jedan 
čas, nego ovdje tisuću godina posjedovati sva zemalj¬ 
ska kraljevstva. Što pak mora biti gledati i uživati 
Boga ne jedan čas, niti jedan dan, niti jednu godinu, 
niti tisuću godina, već uvijek i uvijek i uvijek ! 

Kaži mi, što ti se mili na ovom svijetu ? Možebit 
ti se mile zabave i društva ? Gore ćeš plivati u ljepšim 
zabavama, u većem veselju; bit ćeš u društvu sangje- 
lima i svecima, s Majkom Božjom, samim Bogom. Kamo ćeš 
ljepšega i boljega društva! — Ili ti se možebit mili 
ljepota ovoga svijeta ? Nu gore ćeš gledati ljepotu nad 
svim ljepotama, izvor svake ljepote — Boga — stvo¬ 
ritelja svijeta. Ako su već ove stvari na svijetu tako 
lijepe, kako tek lijep mora biti onaj, koji ih je stvorio. 
A gledat ćeš Boga iz bliza, licem u lice. Samo jedan 
pogled dosta ti je, da budeš blažen ; a što je tek gle¬ 
dati ga u vijeke! Da ti se dopušta vidjeti samo malo 
po malo, već bi bio blažen, a što ćeš tek ćutiti, kad ga 
budeš u vijeke gledao svega u svoj njegovoj slavi i veli¬ 
čanstvu ! 0 blažena i sretna tebe, ako dogješ u nebo, 
već samo zato, što ćeš Boga u vijeke gledati. Ne ćeš li 
dakle krjeposno živjeti, đasedovineš ovog blaženstva? 

Kaži mi dakle, što imaš rado na ovom svijetu ? 
Možebit ljubiš svoju ljepotu, lijepo i raznovrsno odijelo ? 
Nu gore bit ćeš ljepši od danice zvijezde, nakićen kao 
mjesec, sjajan kao sunce. — Ili ti se možebit mili blago 
i bogatstvo ? Nu gore imat ćeš svega, koliko te volja, 
ne zlata ili srebra, kuća i pokućtva i zemalja, već 
samoga Boga, gospodara nad svim ovim stvarima. Što 
ćeš više ? imati i uživati Boga i nikada ga ne izgubiti. 
— Ili ti se možebit ljube časti i dostojanstva. Nu gore 
će se nad tobom veseliti angjeli i sveci i okrunit će 
te sam Bog krunom vječne slave. 

Što ti se dakle svigja ? Kaži mi! Možebit bi rado 
imati ljubaznih pi'ijatelja, s kojima da se poveseliš ? Ah 
gore će ti plamtjeti srce ljubavlju Božjom, Bog će ti 
biti prijatelj ; bit ćeš u vijek sit uživanja Božjega i 
plivat ćeš u veselju i raskoši. — Ili ti se možebit srce 
uzigrava za slobodom, mirom i slogom? Nu gore je 
sloboda nad sve slobode, sloga i mir, koji svijet ne 
može dati. Reci mi dakle, što te veseli? Štogod ti se 
mili, sve ćeš naći u nebu. Gore je sve dobro u najvećoj 
mjeri, neizmjerno mnogo svega onoga, što čovjeka može 
učiniti sretnim i blaženim. Gore čovjek ništa ne želi, 
jer ima sve što god hoće. 

Sad mi kaži, nijesi li bezuman, ako za nekoliko 
forinta tugje muke, za jednu kukavnu nečistu nasladu, 
za jednu psovku, za komad mesa u zabranjene dane 
prodaješ kraljevstvo nebesko? Gdje ti je pamet? Gdje 
ti je vjera? 

Premda ne možemo dokučiti nebesko blaženstvo, 
ipak ga možemo postići samo ako hoćemo i to: milošću 
Božjom i dobrim djelima. Isus veli doduše, da su 
uska vrata i tijesan put što vodi u život (Mat. 7, 14.); 
„kraljevstvo nebesko na silu se uzimlje i siledžije oti- 
rnlju ga“ (Mat. 11, 12.), kano da bi htio reći: Trsite 

se, mučite se, da dogjete u nebo, pak stalo vas to još 
više muka, ne plašite se, jer gore je veće blaženstvo, 
nego su sve trudbe i muke ovoga svijeta. A sv. Augu- 
stin kaže, neka bi se čovjek na vijeke najstrože mučio, 
još ne bi bilo dosta za onoliko blaženstvo. Tko še da¬ 
kle ne bi ovaj kratki život trudio i mučio, da dogje u 
vječno blaženstvo ? Kraljevstvo je nebesko plaća, a 
plaća se daje samo onima, koji je zasluže; ono je vije¬ 
nac, a za vijenac treba boriti se; ono je plijen, koji 
valja silom oteti. 

2. No samo dva su puta, koji vode u nebo: ne¬ 
vinost i pokora. Nevini smo, ako nijesmo jošte nikada 
pali u smrtni grijeh. Blago nama, ako smo tu nevinost 
dosele sačuvali. Sačuvamo li ju do smrti, to nas onda 
za cijelo čeka nebesko kraljevstvo. No gdje je tvoja 
nevinost? Možebit si je izgubio prije, nego si je počeo 
poznavati. 0 kako se rano može izgubiti 1 S toga se i 
tuži sv. Augustin govoreć sam sebi: Tako maljušan 
dječarac, pak već toliki grješnik! — Tko ne može više 
putem nevinosti u nebo, taj treba da se lati puta 
pokore. A činimo li pokoru ? 0 žalosna naša pokora! 
Možebiti da nam se i ona mala pokora, što nam ju 
je ispovjednik naložio, činila prevelika, pak smo je samo 
kako tako ovršili, a svojevoljne pokore nikada nijesmo 
činili. Mjesto da držimo post, zataju i trapljenje tijela, 
možebit služimo zabavama, raskošima i ispraznostima 
ovoga svijeta. Možebit smo još uvijek lijeni za službu 
Božju, molitvu, primanje sv. sakramenta. Možebit se još 
nijesmo nikada pravo ni ostavili psovke, ogovaranja, 
mržnje, pijanstva, kragje i t. d. Kako ćemo onda u nebo? 
Kojim ćemo putem udariti ? Putem nedužnosti ne 
možemo, jer smo je izgubili, a putem pokore ne ćemo. 
Kako ćemo se dakle spasti ? Vjerovati u nebo, a za nj 
ne htjeti ništa raditi, pače sve protivno, to se nikako 

ne može složiti. Kaži mi, dragi kršćanine, vjeruje li 
posjednik, da mu je u vrtu zakopano veliko blago, ako 
se ne trsi da ga iskopa ? Tako možebit i ti ne vjeruješ 
u nebo. Ali što kažem, da ne vjeruješ! Vjeruješ, vje¬ 
ruješ ! ali ne ćeš da ga tražiš. Sv. Grgur Veliki veli: 
„Šfca koristi vjerovati u nebo, ako ništa ne činiš, da 
ga zaslužiš, već sve, da ga izgubiš ?- 4 

Nu koliko je god put u nebo strm, staza skliska 
i vrata uska, ti se ipak, dragi kršćanine, lako možeš 
spasti samo ako hoćeš. Bog, predobri otac, naplaćuje 
obilato svako dobro djelo, pa bilo ono još kako maleno. 
Ništa ti dakle ne će biti izgubljeno, samo čini sve na 
veću slavu Božju. Čaša hladne vode od ljubavi k Isusu 
podana siromaku dosta je maleno djelo, ali i to obe- 
ćaje Isus naplatiti, kad veli : „Tko napoji jednoga od 
ovih najmanjih samo čašom studene vode u ime uče- 
ničko, zaista vam kažem, ne će izgubiti svojii plaću. 44 
(Mat. 10, 42.) A sv. Petar Hrisolog veli: „Bog malo 
od nas pita, a mnogo će nam dati. 44 Pače on obećaje, 
da će i same naše dobre nakane obilato nagraditi. 

Oh da znaš, dragi kršćanine, kako bi mogao svaki 
dan sebi steći mnogo zasluga za nebo. Koliko zgoda 
imaš za to! Najprije jutrom čim ustaneš, odluči, da sve, 
što ovaj dan uradiš, uzgovoriš i pomisliš, bude na 
veću slavu Božju. Nemoj zaboraviti na tu odluku, jer 
upravo tom odlukom bit će ti sve to zaslužno za nebo. 
Onda se pomoli Bogu, a i kroz dan moli se više puta, 
kad ti to poslovi dopuste. Sv. Pavao veli: „Molite 
bez prestanka. 44 (I. Tes. 5, 17.) Slušaj svaki dan sv. 
misu, ako možeš, a gdje god pod večer posjeti Isusa u 
presv. oltarskom sakramentu, gdje te. uvijek željno i 
strpljivo čeka. Kadgod zvoni na molitvu, izmoli pozdrav 
angjeoski, pa i svaki dan krunicu. Prije nego ideš 
spavati, pomoli se Bogu i ispitaj savjest, pokaj se savr¬ 

šeno i odluči tvrdo, da ćeš se čuvati grijeha. Ako znaš 
čitati, čitaj svaki dan štogod iz kakve pobožne knjige, 
osobito iz života svetaca. Ispovijedaj se često, ako ti 
je moguće svakih osam dana i krijepi dušu svoju sv. 
pričešću, navlastito kad crkva dijeli oproste. No uz to 
nemoj zanemariti dužnosti svoga staleža, jer ove su ti 
prve. Vrši djela milosrgja. Dijeli rado milostinju. Kroti 
svoje tijelo. Sa svakim živi u miru i u slozi; nikoga 
nemoj ogovarati. Drži točno Božje i crkvene zapovijedi. 
Ako imaš kakav križ, nosi ga strpljivo; znaj da nitko 
nije bez njega. Budeš li strpljiv, zaslužit ćeš sebi neiz¬ 
mjerno mnogo za nebo, dok, ako budeš ma iole nestr¬ 
pljiv, ne samo da time ne ćeš ništa sebi pomoći, već ćeš 
i mnogo zasluga izgubiti. U tugama i nevoljama hvali 
Bogu Ako te tko pravična ogovara, tješi se, da je Isus 
mnogo više trpio. Siromaštvom svojim budi zadovoljan. 
Ne pretjeruj u krjepostima. Nastoj da svaki dan sve više 
ljubiš Boga i bližnjega. Budi ponizan, do sebe malo 
drži i sakrivaj svoje krjeposti. U kratko: grijeha se 
čuvaj, dobro radi, pak ćeš doći u kraljevstvo nebesko. 
„Ako ti se sve to teško čini ~ kaže sv. Augustin — 
a ti se tješi plaćom, koja te čeka na nebu. 44 Blaženi 
u nebu podvikuju ti: Sretan si čovječe, jerbo, dok si u 
životu, možeš sebi služiti nebo. Duše u čistilištu vele 
ti, da si sretniji od njih, jer još možeš izbjeći onim 
mukama, u kojima se one nalaze. Prokleti u paklu viču 
ti, da je blago tebi, jer još možeš u kraljevstvo nebesko, 
koje su oni za uvijek izgubili. Oh, viču ti oni, kad 
bismo mi imali vremena kao ti, kako bismo se skrbili 
da dogjemo u nebo! 

Ajde dakle na posao. Nemoj se oglušiti ovim oz¬ 
biljnim opomenama. Odluči tvrdo, da ćeš ići putem, 
koji vodi u nebo. Pa ako dosele nijesi išao putem 
nevinosti, a ti barem odsele idi putem pokore. 

Primjer. 

Nekomu čovjeku, koji je zbog svog ružnog života 
bio svoj okolici na sablazan, pade kap. K njemu dogje 
svećenik, ali što će kod takvoga, koji ne može ni da 
govori, niti je pri sebi. Megjutim svećenik ode da misi. 
Kod sv. mise preporuči onoga umirućega srcu Marijinu. 
Čim je svršio misu, dotrče po njega, da ide brzo ispo¬ 
vjediti onoga bolesnika, jer je došao k sebi. Svećenik 
saslušavši njegovu skrušenu ispovijed i podijelivši mu 
druge sakramente umirućih zapita ga, kako je k sebi 
došao. Oče! odvrati mu bolesnik, to mi je pomogla 
molitva vaša i moje dobre majke. Kad mi je naime 
majka umirala, pozove me malena k sebi, i plačući mi 
reče: „Sinko moj ! evo ja umirem, a ti ostaješ bez 
majke; nego mjesto sebe ostavljam ti drugu majku — 
Mariju. 'Njoj te izručam, a ti mi obećaj, da ćeš svaki 
dan moliti krunicu. To je najveća ljubav, koju možeš 
iskazati svojoj umirućoj majci, i ja ću rado umrijeti, 
ako mi to obećaš.“ Ja sam joj to, oče, obećao, i koliko 
sam god bio veliki grješnik, nijesam ni jednoga dana 
propustio, a da ne bih bio izmolio krunice. To je sve, 
što sam dobra učinio. Svećenik upozna u tom osobitu 
Marijinu pomoć. A štitila je bi. Djevica ovog čovjeka 
sve do smrti. Od onda mu ne bi drugo na jeziku nego 
preslatko ime Isusa i Marije, i ova sveta imena izgo- 
varajuć, umre blaženo. Na umoru^zamoli svećenika, neka 
to objavi, da nijedan grješnik ne zdvoji o svom spasenju 
a najmanje onaj, koji se utječe u Marijinu zaštitu. 

Ako si i ti grijesima izgubio nebo, nemoj zato 
zdvojiti. Još se možeš spasti, ako se obratiš i činiš pokoru. 
Da ti pak to lakše za rukom pogje, štuj Mariju, i njoj 
na čast moli svaki dan krunicu, pak će ti ona pomoći 
ne samo u životu već i na času smrti. Amen. 

0 rasipnom sinu. 

Kako je milosrdan Bog i kako rado oprašta skru¬ 
šenome grješniku, pokazao je najbolje Isus u onoj 
divnoj priči o rasipnojn sinu, koju navodi sv. Luka 
evangjelist u poglavlju 15. red. 11—32. 

1. Najprije predstavi si živo, dragi kršćanine, 
onu priču. Ja ću ti ju u kratko razložiti, a ti me po¬ 
mno slušaj, i „Jedan čovjek — tako se počinje priča — 
imaše dva sina. I reče mlagji ocu: Oče! daj mi dijčl 
od imanja, što pripada meni“. Prije svega gle bezo- 
braznosti ovoga sina! Još mu je otac živ, pak već traži 
baštinu, a to još nekakvim pravom, kad veli: koja mi 
pripada, kao da sin za živa oca ima pravo na kakvu 
baštinu. 0 zločesti sine! Kako se usugjuješ šta takvoga 
zahtijevati, dok ti je otac živ ? A jesi li promislio, 
može li otac tako brzo dati tvoj dio ? No on ne mareć 
za to hoće da ima odmah svoj dio. Dobar otac „podijeli 
im imanje. Po tora do nekoliko dana pokupi mlagji sin 
sve svoje i otigje u daljnju zemlju.“ 0 nezahvalni sine, 
zar te nije stid, ostaviti oca i otići s cijelom svojom 
baštinom u daleku zemlju ? Nebog starac, kako se 
morao rastužiti, kad je vidio, da mu je sin sa svim 
svojim imutkom pobjegao iz kuće, ne rekav mu ni s 
Bogom 1 Dan i noć je za njim tugovao. Za stolom, kad 
ga ne vidje na njegovu mjestu, suzama natapaše jelo i 
pilo svoje ne govoreć o drugom do o svom izgubljenom 
sinu. 0 nezahvalni sine, koliku si tugu i žalost zadao 
svome dobrome ocu! Pak šta ćeš sada u tugjini s tolikim 
imutkom? Možebit ćeš ga razdijeliti siromasima, ili 

poduzeti kakvu trgovinu, ili uložiti u kakav dopušteni 

dobitak ? 0 da je to kanio, ne bi bio pobjegao od oca ; 
on hoće da bude tamo slobodniji i da ga otac ne vidi. 
Tko tako misli, taj će se svojim imutkom samo na zlo 
služiti. I zbilja sin se tu pusti u svakojake razuzđa- 
nosti, tako da je „prosuo imanje svoje živeći besputno 11 . 
Eto u što i s kim je potrošio oćev imutak ! S bluđnicama 
u nečistom grijehu. Nesretnik! Grijeh je za novce 
kupovao! Pravo je dakle, da takvoga rasipnika snagje 
nužda, jer je to naravska posljedica ovakvog grijeha. 
I zbilja ! Sv. Pismo veli: „Kad potroši sve, nasta velik 
glad u onoj zemlji i on se nagje u nevolji". Šta je 
odijela imao, to je ili poderao ili rasprodao, tako da je 
ostao bos i gol, i osta samo još nekoliko krpa na 
njemu. Sav umrljan, raščešljau, istrošen što od glada a 
što od nevolje i bluda pogje k onim osobama, s kojima 
je imutak svoj prosuo, proseć za milostinju, ali ove mu 
posve drukčije odvraćaju. Tjeraju ga uz ruglo i psovke. 
Kud će sada, kamo li će? Nije druge nego tražiti 
kakvu službu. Traži gospodara, ali tko će takvoga 
čovjeka u službu, svega poderana i ispita, pokvarena na 
duši i na tijelu. Napokon se namjeri na jednog čovjeka; 
ovaj ga počne gledati i motriti, pa videć kako skapava 
od glada i nevolje, zapita ga, ne bi li htio možebit 
služiti. On to jedva dočekao, pak pita kakvu će službu 
dobiti. Čovjek mu odvrati: Pasti ćeš svinje. E nije druge. 
On prista i na to, pa zapita, koliko će mu dati plaće 
i kakvu hranu ? Plaće ništa, a jesti ćeš ono što i svinje 
i to ne koliko hoćeš, već samo nekoliko. Kad nije druge 
prista i na to, i čovjek „ga posla u zaselak svoj da 
pase svinje 11 . Sad ga motri u zaselku, kako pase svinje. 
Ono je malo krpa, što je još imao na sebi, poderao, 
na polak je gol, te mu je vidjeti kožu od drača i trnja 
svu poderanu i okrvavljenu. Gle, kako je od glada i 
sunca pocrnio! Rado bi jeo, što svinje jedu, ali se boji 

gospodara. ,,I željaše — veli šv. pismo — napunitr tr¬ 
buh svoj roščićima, sto su svinje jele, i nitko mu ih 
ne davaše. 11 Da, dugo se tako mučio, dok napokon 
svladan od glada ne sjedne. Sad počne razmišljati svoje 
žalosno stanje. Sam sebi govoraše: 0 nesretna mene, 
na što sam spao : poderan, na polak gol, bos, gologlav; 
umirem od glada, roščića bih se najeo, pa ni toga mi 
ne dadu, kud ću, kamo li ću ? Misli, misli, i domisli 
se jadan. Znam, kamo ću. Imam dobroga oca. U nje¬ 
govoj kući ima mnogo najamnika, koji obiluju hljebom. 
Što ću ovdje ? Zar ću umrijeti od glada ? Ja sam istina 
od oca pobjegao, sramotno sam ga ostavio. Ali ništa 
za to, ja poznam njegovo dobro srce, idem natrag k 
njemu. Ali što ću mu reći ? A što će on reći, kad me 
vidi ovako ružna i poderana ? Kako lijepo odjeven osta- 
vih njegovu kuću, a sada bos i gologlav i sav poderan. 
Kako ću mu se prikazati ? No njegovo je srce veliko. 
Ako i nijesam vrijedan da mu budem sin, on je ipak 
moj otac. Ja idem, pa idem k njemu i reći ću mu: 
Oče! oče moj! Ja sam sagriješio proti nebu i tebi i 
nijesam dostojan nazvati se sin tvoj, primi me kao jed¬ 
noga od najamnika svojih. Ali, nezahvalni sine, kojim 
ćeš obrazom sada k ocu ? Ta ti si već svoj dio imutka 
uzeo i s bluđnicama ga protepao; ti si oca svoga sra¬ 
motno ostavio; ti već natrag u njegovu kuću ne smi¬ 
ješ. — Ah znam, znam, da sam ružno s njim uradio, 
da sam mu se nezahvalnim pokazao, ali on je napokon 
ipak moj otac, pa kako je dobar, on ne može zabora¬ 
viti, da mi je otac. On me ljubi, on će mi oprostiti, 
s toga ja idem pa idem k njemu. 

2. Što reče, ne poreče. Ustane, ostavi svinje i 
zaselak, te se uputi ravno put očeve kuće. Sad Čuj 
uspjeh ove njegove odvažne odluke! Dok se tako kući 
vraćao, otac je kao i prije uvijek tako i sada za njim 

plakao i ,tugovao. Često bi žalostan gledao na sve 
strane, ne će li mu možebit sin od kuda banuti. Ali 
dugo toga ne mogaše dočekati, dok napokon jednoga 
dana ne spazi sina iz daleka. Vidjevši ga, sažali mu 
se, i sve onako star kako je bio, potrča mu u susret. 
Što misliš, dragi kršćanine, ide li zato pred njega, 
da mu zabrani ulaz u svoju kuću, da mu vrata za¬ 
tvori ? Ne, on ide pred njega, trči k njemu, da ga 
zagrli i izljubi. Kad se sastanu, sin hoće da se baci 
na koljena, ali mu otac ne da, i prije nego će sin pro¬ 
govoriti, govori očeva ljubav. Sin veli: Oče! sagrije¬ 
šili proti nebu i tebi, već nijesam dostojan nazvati se 
sin tvoj. Hoće da pita oproštenje, ali mu otac ne da go¬ 
voriti, već ga grli i cjeliva, na grudi svoje pritište, 
roni suze radosnice, i jecajuć mu progovara: Sinko, 
mili moj sinko, evo ti tvoga oca. Oče ! odgovara si,n. 
Sinko! prekida ga otac. Oba jedan drugomu oko vrata 
obavita grle se i cjelivaju, rastati se ne mogu. Jedan 
drugomu kvasi lice suzama rađosnicama. Sin ne može 
odoljeti srcu svomu, a da ne pita proštenje, a otac ne 
može da utaloži srce, koje mu od radosti igra. Sin 
hoće na silu da govori, ali mu otac ne da, već ga drži 
za ruku i vodi kući. Ne pita ga niti od kuda ideš, 
sinko ? niti gdje si bio ? niti na što si imutak svoj po¬ 
trošio ? Ne spočituje mu ni kako ga je sramotno osta¬ 
vio, ni zašto je tako poderan, pače još mu ni onoga 
ne dopušta izreći, što je bio nakanio reći ocu. kad k 
njemu dogje, da ga primi za najamnika svoga ; već sav 
ushićen od radosti, što mu se sin vratio kući, ne 
zadovoljava se samo time, da mu oprosti, već mu vraća 
natrag sva prvašnja sinovska prava i časti, pak iz 
daleka viče slugama svojim: „Brzo donesite prvu haljinu 
i obucite ga“, a u znak pomirenja „podajte mu prsten 
na ruku 44 ; pa budući da ga ne mogu gledati ovako bosa 

dajte mu i obuću na noge. 44 A da radost bude pot¬ 
puna „idite brzo i dovedite tele ugojeno i zakoljite ga, 
da jedemo i da se veselimo, jer ovaj moj sin bijaše 
mrtav i oživlje, izgubljen bješe i nagje se. I stadoše 
se veseliti/ 4 , 

3. Eto u kratko priče o rasipnom sinu. A znaš li, 
dragi kršćanine, koga predstavlja ovaj zabludjeli 
i rasipni sin ? Najprije mene, onda tebe, dragi kršća¬ 
nine. Ja i ti jesmo ovaj rasipni sin, koji smo sra¬ 
motno ostavili najboljega svoga oca, Boga naime, 
stvorca svoga. Njegove smo se vlasti i uprave odrekli, 
u dalek svijet otišli i k stvorovima se obratili. Ti si 
onaj rasipni sin, koji se si baštinom svojom — Božjim 
darovima— u svijetu daleko od Boga na zlo služio. Ti 
si onaj rasipni sin, koji si se očima svojim, ovim 
najljepšim darom Božjim, na grijeh služio, kad si gle¬ 
dao nepristojne stvari, njima se naslagjivao, zle knjige 
čitao, i tako srce svoje kvario. Isus reče : „Tko pogleda 
na ženu sa željom, već je učinio s njom preljub u srcu 
svojemu. 44 (Mat.. 5, 20.) — Ti si onaj rasipni sin, koji 
si se ušima svojim, tim korisnim darom Božjim, njemu 
na uvredu služio, kad si nečiste razgovore i ogovara¬ 
nja slušao. — Ti si onaj rasipni sin, koji si se jezi¬ 
kom svojim, tim korisnim darom Božjim, na zlo služio, 
kad si Boga i njegove svete stvari psovao, bližnjega 
svoga ogovarao, nečisto razgovarao, besramne pjesme 
pjevao, meso jeo u zabranjene dane, opijao se. — Ti 
si onaj rasipni sin, koji si za tugjim imutkom posizao, 
nečisto se doticao, koji si tijelo svoje, hram Duha sve¬ 
toga, oskrvnjivao, nečistoćom tijelu svom ugagjao živeć 
besputno. Ti si onaj rasipni sin, koji si gladovao za 
grijehom i želio se najesti onoga, za čim živina po na- 
ravskom svom nagonu teži. Ti si onaj rasipni sin, 
koji si se strašću zaslijepljen sav na duši poderao i 

lišio ju svih dobrih djela i milosti Božje. Ti si onaj 
rasipni sin, koji si darove Božje protepao i postao su- 
žnjem grijeha. Što si učinio? Kako si se nagrdio! Što 
ćeš sada ? Kud ćeš, kamo ćeš ? Zar ćeš pasti žrtvom 
strasti svoje, umrijeti u grijehu ? 0 ne, ne! Ustaj radije 
i pogji natrag k Bogu svomu. On je tvoj dobri otac, 
koji te željno čeka. Reci mu : Ah oče! milostivi moj 
oče! ja sam sagriješio proti nebu i tebi. Nijesam dosto¬ 
jan, da se zovem sinom tvojim, nijesam vrijedan kraljev¬ 
stva nebeskoga, uzmi me za zadnjega slugu svoga; ja 
ću u pepelu i kostrijeti činiti pokoru, da ti bar donekle 
zadovoljim za teške uvrede, koje sam ti nanio. Ah, 
ako mu tako rečeš, on će te ljubazno primiti i očinski 
zagrliti, sve ti oprostiti. On će te opet uzeti za svoje 
dijete, povratit će ti sva izgubljena prava i učinit će 
te opet baštinikom neba. U znak pomirenja nataknut 
će ti na ruku prsten u sakramentu pokore, zaogjenut 
će te svojom svetom milošću i pogostiti će te svojim 
vlastitim tijelom u sv. pričesti. „Srca skrušena i poni¬ 
štena ne odbacuješ, Bože. tt (Ps. 50, 19.) 

Taj tvoj milosrdni otac tko je drugi, dragi kršća- 
nine, nego raspeti Isus. Evo kako te na križu željno 
i strpljivo čeka. Kako je razapeo ruke, da te zagrli; 
prignuo glavu, da te poljubi; otvorio rane, da te u nje, 
sakrije. Potrči dakle k njemu i baci mu se u naručaj. 
Okupaj se u njegovoj krvi u sakramentu pokore i na¬ 
hrani se njegovim presvetim tijelom. On će ti oprostiti 
i zaboraviti na sve grijehe tvoje. 

Ovu priču imaj uvijek pred očima kadgod ideš na 
ispovijed. U njoj su sadržani svi dijelovi sakramenta 
pokore : ispitivanje savjesti, pokajanje, odluka, ispovijed 
i zadovoljština. Ovrši to sve poput rasipnoga sina, pak 
će ti Bog, kako rekoh, ne samo sve grijehe oprostiti, 
nego te još i svojim vlastitim tijelom nahraniti. 

Primjer. 

U jednom gradiću biskupije Versailleske u Fran¬ 
cuskoj neki mladić od osamnaest godina imenom Desi- 
derije bijaše doduše dobro odgojen, no za rana razvi se 
u njega pokvarena narav, tako da do mala posta ro¬ 
bom divljih strasti. Pa da može slobodnije živjeti, ostavi 
svoj roditeljski dom, ode u tugjinu, pa kad protepe sav 
svoj imutak, vrati se poslije dvije godine kući, donesav 
sobom posljedice svog živinskog živovanja. Neumjere- 
nost, razuzdanost i svaka uećudorednost ispiše ga već 
u cvijetu mladosti. No ipak on nagje ljubežljivu njegu 
u krilu svojih roditelja. Ali on usprkos svemu tomu 
osta stari grješnik vraćajuć roditeljima svojim za nji¬ 
hovu brigu samo uvrede, psovke i najcrniju nezahval¬ 
nost. Pobožni roditelji govorahu mu o Bogu i prebla- 
ženoj djevici Mariji, a i sestre ga nagovarahu na dobro, 
no sve uzalud; pače on je svim na to odvraćao samo 
psovanjem i ruženjem. Kad vidješe roditelji, da ništa 
ne mogu opraviti, obrate se za spas svoga nesretnoga 
sina na bratovštinu preslatkog srca Marijina. Članovi 
te bratovštine stanu se za nj moliti, i urekoše za nje¬ 
govo obraćenje devetdnevnu pobožnost. Mnogi se u to 
ime ispovjediše i pričestiše. Ovo njihovo nastojanje 
ovjenčano bi žugjenim plodom. Desiderije upiše se u 
bratovštinu, do mala se sav promijeni, odluči se na 
ispovijed, te na sam glavni blagdan bratovštine primi 
sv. pričest. Od onoga dana bješe živ primjer prave pokore 
i iskrene pobožnosti ; u čem ustraja sve do svoje smrti. 

Ako si i ti, dragi kršćanine, nasljedovao onog 
rasipnog sina u evangjelju i ovoga mladića u grijesima, 
nasljeduj ih i u pokori. Obrati se k Bogu skrušenom 
ispovijegju. On će ti sve oprostiti, uzet će te opet za 
svoje dijete i učiniti baštinikom neba. Amen. 

0 obraćenju Marije Magdalene. 

Jedan od najpljepših primjera obraćenja nalazimo 
u Mariji Magdaleni. Ta žena življaše u gradu 
Naimu, a sa svog grješnog življenja svima bi poznata 
pod imenom grješnice u gradu. U obraćenju ove velike 
grješnice pokaza Isus svoje najveće milosrgje. To obra¬ 
ćenje dogodi se u kući Simona farizeja, kamo bi pozvan 
Isus na gozbu. Pripovijeda o tom dogagjaju sv. Luka 
evangjelist u pogl. 7. red. 36- 50. Budući da ti je taj 
dogagjaj, dragi kršćanine, dovoljno poznat iz evangjelja, 
to prelazim odmah na samo razmatranje. 

1. Najprije predstavi si Mariju Magdalenu prije 
svoga obraćenja. Ona bijaše sestra Marte i Lazara, 
dakle iz Betanije. Roditelji su joj već bili jamačno 
pomrli, jer joj se u sv. pismu spominje još samo brat 
i sestra. Od nikoga dakle nije ovisila; sama je sobom 
gospodarila. Njezina se mladost tek počela razvijati 
kano cvijetak u pupoljku, kad žarko proljetno sunce 
u nj svoje jutarnje trakove upre. Morala je biti i 
osobitom ljepotom od Boga nadarena. K tomu se još 
isprazno i prekomjerno resila, te je sviju oči na se 
obraćala. Djevojkama je davala zao primjer, a muš¬ 
karcima bila predmetom svagdanjega grijeha i najveće 
smutnje. K tomu u govoru laskava i neoprezna lako je 
mogla druge zavesti na zlo. Budući i povećega roda, 
morala je biti i prilično naobražena, ali živinskom 
nagonu širom je pustila uzde. Njezina je pamet uvijek 
bila rastresena i u nečistoći utopljena, srce pako od 
uečiste ljubavi obuzeto. Da pak nečistomu grijehu što 
veću mrežu rastegne, ostavi svoje rodno mjesto, te ode u 

grad Naim, koji je bio i mnogo veći od Betanije, i 
ovdje posve nepoznata, nije se bojala rodbine ni dru¬ 
goga koga, koji bi je bio mogao pokarati. Tu se posve 
utopi u nečistoće svake vrsti, posta očitom bludnicom, 
i silnih je žrtava paklu pribavljala. Gotovo bi čovjek 
rekao, da ju je sam pakao najmio i u svijet poslao, da 
duše smućuje, grabi i njima pakao puni. Više je ljudi 
zavela, nego' ih može sotona zavesti, a za to govori 
i sv. pismo, kad veli, da je Isus sedam vragova iz nje 
istjerao. (Mark. 16, 9.) Sa svog nečistog i grješnog 
življenja, brzo je postala poznata u ovom tugjem gradu 
i po cijeloj okolici Kao grješnicu poznavalo ju muško 
i žensko, mlado i staro. Ako joj baš i nijesu znali 
za ime, to su joj znali za život, s kojega bijaše opće 
poznata u gradu pod imenom grješnice i očite bludnice. 
Nesretnica ! Naravske darove, kao mladost, ljepotu i t. d. 
što ih od Boga dobila, sve je na zlo obraćala, svima 
se na zlo služila: sebi i drugima na propast i pogub¬ 
ljenje, a Bogu. koji joj sve to darova na uvredu i sramotu. 
Isusa je boljelo srce nad životom ove žene, pa je sve 
moguće uradio, da je obrati. Najprije ju takne svojom 
milosti, uzbudi u njoj grižnju duše, ne bi li se možebit 
sama sebe zasramila ; u srce joj ulije nekako grustenje 
nad tako gadnim življenjem. Ali sve to nije je moglo 
obratiti, niti se htjela ostaviti onoga grješnoga življe¬ 
nja ; možebit, da je već i sama’ držala za nemoguće 
ostaviti se grijeha i obratiti. — Sa svim tim Isus ne 
miruje, ne može odoljeti žalosti, koju mu je Magda¬ 
lena svaki dan zadavala, pak ju sam ide tražiti, kao 
što dobar pastir traži izgubljenu ovcu. I zbilja jednoga 
dana ode sa svojim učenicima u grad Naim. da tamo ljude 
uči i čudesa tvori, ali najviše ide, da Magdalenu grješ¬ 
nicu obrati. Da mu to za rukom pogje, čim se približi 
k vi’atima toga grada, učini najveće čudo, uskrisivši 

mrtvoga mladića, jedinca sina u majke udovice, koga 
su već u grob nosili. Glas o tom čudu brzo je pukao 
po čitavom gradu i u okolici. Sve je željelo - vidjeti i 
upoznati Isusa, ljudi se oko njega sgrnuli i on ih stao 
učiti. Učio ih vani, i sve što je ulicama prolazilo, 
sve se sustavi i opkoli Isusa. I Magdalena izagje po 
običaju iz svoje kuće sva isprazno obučena i preko- 
redno narešena, te je svaki, koji ju je vidio, mogao 
lako pogoditi, kakva je ta žeua. A i onda nije izašla 
za drugo, nego da koga smuti i zavede. Ide sama, jer 
takve osobe ne trpe imati svjedoka svojemu gadnome 
i nečistome životu. Šećući tako gradom, nabasa na onu 
svjetinu, koja je Isusa opkolila i slušala njegov sveti 
nauk. Iz radoznalosti, da vidi što je, približi se i ona. 
Čuje da netko govori, ali ga ne vidi, a ne može ni 
razabrati o čem govori, pa se protura kroz svjetinu 
dalje, da ga bolje čuje i razumije, a najzad tako mu 
se približi, da ga je i vidjeti mogla. Njegovo čedno dr- 
žanje, ljubazne riječi, uzvišen nauk, mil i čedan pogled 
učini na Magdalenu velik utisak. Ona stoji mirno, ni¬ 
kamo se ne miče, oči je posve u njega uprla, i napeto 
ga sluša. Bog zna o čemu je Isus onda govorio, može- 
biti o onom: „Koji sablazni jednoga od ovih malenih, 
koji u mene vjeruju, bolje bi mu bilo, da se objesi ka¬ 
men vodenični o vratu njegovu i da potone u dubinu 
morsku.“ Ili je možebit kazivao, da je došao tražiti 
izgubljenu ovcu, nad koje obraćenjem veće je veselje 
u nebu, nego nad devedeset i devet pravednima, kojima 
ne treba pokore. „Nijesam došao zvati i obraćati pra¬ 
vedne već grješnike 11 i t. d. Marija se Magdalena pre- 
seneti na ovakov nauk, domisli se na svoje grješno živ¬ 
ljenje, koliko duša svaki dan smućuje ; ugje u se i 
počne ovako misliti: Bože moj ! ovaj čovjek mora biti 
prorok, on baš meni govori, govori o meni, on zna, 

kako ja živim, i pozna sve moje misli, on dosiže tja 
do dna srca moga. Ali o Bože! misli si u sebi: kakav 
sam život dosele vodila, život grješan, život gadan, 
hoću li moći dobiti oprost grijeha svojih ? Isus je na to 
milo pogleda, a pogleda i ona njega, pogleda ga čedno, 
oko se s okom sastane. Isusov pogled kao strijela pro¬ 
para joj srce, i ona od žalosti spusti dvije, tri suze; u 
Isusu spoznaje ne prostoga čovjeka, već Spasitelja 
svijeta. Evo, on je Bog moj, misli si, a ja sam stvore¬ 
nje njegovo ; grješnica sam, ali on je milostiv moj otac ; 
uvrijedila sam ga, ali on će mi oprostiti, jer je milo¬ 
srdan. Nego treba da se ostavim ovakova življenja, 
treba da već jednom prestanem ovako gadno živjeti. 
I gle, dragi kršćanine, milost Božja takne ju, ona se 
kaje za svoje grijehe, tvrdo obećaje, da ne će više grije¬ 
šiti, pak da to činom pokaže, gle, kako se sva skru¬ 
šena tura kroz onu svjetinu natrag, već ne gleda kao 
prije, da koga zavede, već gorke suze roni, ide i trči 
kući posve s drugim mislima, nego što je izašla iz kuće; 
srce joj od žalosti puca, a iz očiju teku joj potoci suza. 
Sva uzbunjena i smetena, ni sama ne zna, kako je kući 
došla, odmah ide u sobu, u kojoj je toliko zla počinila; 
ovdje udri u plač, da joj je srce htjelo od žalosti pu¬ 
knuti i oči joj od suza iskapati; ne štedi one svoje 
isprazne oprave, već se u njoj od žalosti valja, i su¬ 
zama je natapa. Dugo plače, jer je dugo, sve do onog 
časa grješno živjela. Jedva da je malko k sebi došla, 
dere sa sebe onu ispraznu i dragocjenu odjeću i baca 
je na tle u kut; svejedno je, već je i onako nikad više 
ne će nositi. Ali ona ne osvećuje se samo na odjeći, 
osvećuje se i na sebi, na svom vlastitom tijelu. Gle, 
kako kosu kida, kako se po obrazu grebe. Da! grebe 
se i tuče, nagrgjuje i skube, i ništa ne ćuti, jer ju iz 
putra oganj čiste ljubavi pali. Srce hoće da joj izgori od 

ljubavi k Bogu. Gle, kako se na sred poda na oba ko¬ 
ljena bacila pred Boga, koga i ondje prisutna vjeruje 
i štuje. Od plača sad se pušta u razgovor s Bogom, 
rado bi govoriti, ali joj srce ne da, uzdiše silno ; ipak 
se sili i što jezikom ne može, to mišlju nadomiješta, a 
Bog jedno i drugo čuje i razumije. „Bože moj ! morala 
je onda reći, ti znaš, kakov je moj život, nema na 
svijetu žene gore od mene. Ali, kolike sam ljude zavela, 
kolike nedužne smutila i izopačila. Treba da već jed¬ 
nom svršim, i evo, Bože moj, ja se ovaj čas obraćam 
i svršujem svoje grješno življenje. Ali kolike duše, koje 
sam u pakao strmoglavila, viču u nebo za osvetu proti 
meni! 0 Bože, pokaži mi se milosrdan a ne pravedan 
i strog sudac. Oprosti mi teške moje grijehe ! Bila sam 
zaslijepljena, ali ti si mi razbistrio pamet; bila sam 
izgubljena ovca, ali ti si me našao i svratio sa zločestog 
puta. Bože moj, kako je veliko tvoje milosrgje! Što bi 
bilo od mene, da sam u grijehu umrla? Gdje bih bila 
sada? kamo bih bila došla, da sam ovako dalje išla. 
Zahvaljujem Ti, Bože, što si me u srce taknuo i obra¬ 
tio. Od danas ću početi živjeti posvema drukčije, pa 
se ufam, da ćeš mi oprostiti sve moje grijehe. Govorili 
ljudi, što ih volja, neka reče svijet, što hoće, ja već 
ne ću biti ona, koja sam bila, ne ću biti više grješ- 
nica, odsele ću pokoru činiti i tebi samomu služiti, a 
ti me, Bože, u ovoj mojoj odluci pokrijepi i daj mi tvoju 
svetu milost, da ovo izvršim. Rekoh, sad počinjem 1“ 
Što reče ne poreče. 

2. Ali Magdaleni nije dosta kajati se za grijehe, 
suzama ih oplakati i odlučiti ne griješiti više. Ona se 
tim ne zadovoljava, već ide tražiti Isusa, koji ju je 
onako milo gledao, i ne miruje, dok ga ne nagje, jer 
joj srce za njim ljubavlju gori. Da! utješiti se ne da, 
dok iz njegovih ustiju ne čuje, da su joj grijesi opro¬ 

šteni, a tvrdo se nada, da će joj ih oprostiti, jer je on 
sam rekao, da je došao zvati grješnike a ne pravedne. 
Odluči dakle potražiti ga, baciti mu se pred noge, i 
suzama mu ih oprati. Puna vjere i zaufanja ustane, 
uzme staklenicu punu dragocjene pomasti, i ide sva 
čedna i skrušena tražiti Isusa. Ali gdje da ga nagje, 
vani ga ne vidi; pita ljude, ne znadu li možebiti 
oni za njega. Napokon sazna, da je u nekoga Simona 
farizeja, čovjeka bogata i ugledna na gozbi. Magda¬ 
lena uputi s k Simonovoj kući, ni na koga ne misli, 
do na Isusa. Nestrpljiva je, dok Isusa ne nagje, jer ga 
ljubi. Kad dogje kući Simonovoj, nikomu se ne javlja, 
već ide ravno u kuću, a ljubav je tjera do Isusa. Sluge 
joj ne daju blizu, ne puštaju je k njemu, jer je baš za 
stolom, a s njim i mnogo gostova. Kad to ču Magda¬ 
lena na silu ide unutar, jer je goni ljubav k Isusu, i 
odoljeti joj nikako ne može. Sad gle, kršćanine, gdje 
je stupila u onu veliku dvoranu, u njojzi je dugačak 
stol, za stolom Simon farizej, bogat i ugledan čovjek i 
gostova mnogo. Svi su baš kod jela i sred najmilijeg 
razgovora. Stol je pokrit svakojakim najizvrsnijim jelom 
i pićem, a sluga ima, kao da je svakomu gostu svoj 
odregjen. Sad gle Magdalenu u toj velikoj dvorani. Go- 
stovi čim ju spaziše, prekinuše svoj razgovor i presene¬ 
ćeni stadoše je gledati, jer su je dobro poznavali po 
grješnom životu . f No ona premda zbog svojih silnih 
grijeha vrlo zasramljena, približi se ipak k stolu, i če¬ 
dno gleda okolo, ne bi li spazila Isusa. Spazi ga, spo¬ 
zna ga, i ravno k njemu poleti, pred noge mu se baci, 
i ni riječi ne izustiv poče iz očiju točiti suze žalosti 
i ljubavi, kao dva potočića, kad poteku iz dva izvora. 
Udre u plač, te se svi začude; rijekom suza svojih 
stane prati Isusu noge ; raskube sebi kosu, i njom poče 
mu trti noge, dok ih ne osuši, a ne prestaje mu ih cje- 

livati, te bi rekao, da su joj se usta k njegovim no¬ 
gama prilijepila. Napokon otvori onu staklenicu drago¬ 
cjene pomasti i prolije ju na Isusove noge, tako da je 
od preugodnoga mirisa cijela kuća zamirišala. Isusu se 
to svidje, ali mnogo više svidjela mu se njezina vjera 
i njezino skrušeno srce ; milostivo je pogleda, i ona 
raspaljena najčišćom ljubavlju k njemu, htjela bi govo¬ 
riti, ali od plača ne može smoći riječi ; no što ustima 
ne veli, to joj je u srcu. Isus joj gleda u srce i sa¬ 
znaje, što bi rado i što želi. 

Dok se to zbivalo, Simon farizej sve je to motrio 
i na žao mu se dalo, te je počeo u sebi ovako misliti: 
„Da je ovaj prorok, znao bi dakako, koja i kakova je 
to žena, sramio bi se je, nit bi dopustio, da mu se 
približi i nogu mu se dotače. 44 Žalio je jamačno, što 
je Isusa pozvao na gozbu, za koga je mislio, da je 
Mesija, a kad tamo on nije niti prosti prorok. A lasno 
da su i drugi na to mrmljali. — Isus, koji i u srce 
gleda, i zna što Simon i oni drugi misle, stane braniti 
Magdalenu, pak da joj pokaže, kako je rado primio 
njezino obraćenje, zazove Simona, kuće gospodara, te 
mu stane pred svima ovako govoriti : „Simone ! imam ti 
nešto kazati. 44 A on će mu na to : „Učitelju, kaži ! M Onda 
će mu Isus : „Neki je čovjek imao dva dužnika, jedan 
od njih bješe mu dužan petsto dinara, a drugi pedeset. 
A kad oni ne imadoše, da mu vrate, pokloni obojici. 
Što misliš, koji od ova dva dužnika morao bi onoga, 
koji im dug oprosti, više ljubiti Odgovori Simon: „Ja 
mislim, da onaj, komu je više oprostio. 44 Reče mu Isus: 
„Dobro si sudio. Sad gle I ja sam došao u tvoju kuću, 
ni vode mi nijesi dao, da si noge operem, kako je obi¬ 
čaj dati svakomu gostu, a ova žena, otkad je došla, 
nije prestala suzama svojim prati mi noge i kosom ih 
trti; ti me nijesi poljubio, a ona ne prestaje podjedno 

ljubiti mi noge; i ti još mrmljaš proti njoj, i zlovoljan 
si, zašto je ne protjeram od sebe. Ona je velika grješ- 
nica, istina je, i ja to dobro znam, ali ona sepokajala 
za svoje grijehe, i to jako, pa koliko je prije više Boga 
vrijegjala, tim ga sada više ljubi. Gle, kako se ovdje 
očito kaje za svoje grijehe, plače i za oproštenje prosi. 
S toga ja ti velim, Simone. da su joj grijesi oprošteni, 
jer me ja\o ljubi. 44 Onda se okrene prema Mariji Mag¬ 
daleni i ljubazno joj kaže : „Ženo! opraštaju ti se svi 
grijesi tvoji, vjera tvoja te spase, idi u miru i nemoj 
više griješiti. 44 

Eto kako prima Isus grješnike, kako ih ni najma¬ 
nje ne kori, niti im što spočitava. Ovako primaju i 
svećenici grješnike, koji se k Bogu obraćaju. Daj, obrati 
se i ti. dragi kršćanine, k Bogu poput Marije Mag¬ 
dalene, poteci k njegovu namjesniku, k ispovjedniku, 
baci mu se pred noge, otkrij mu svoje skrušeno srce, 
pokaži, koliko ti je žao za grijehe, oplači ih suzama lju¬ 
bavi i sažaljenja, ispovjedi mu ih, pak bili oni još veći, 
veći nego grješnice Magdalene, on će te u Božje ime 
odriješiti, oprostiti ih i reći: opraštaju ti se grijesi tvoji, 
idi u miru i nemoj više griješiti. Pak kako su ove riječi 
bile Magdaleni od najveće utjehe, tako će biti i tebi, 
i to će biti najveći plod, koji možeš crpsti iz ove svi¬ 
banjske pobožnosti. To je svrha svibanjskoj pobožno- 
sti, obraćenje tvoje. Daj dakle obrati se, pripravi se 
za valjanu ispovijed, i nastoj, da se još tečajem ovoga 
mjeseca svakako ispovjediš, to više, što možeš dobiti 
obilan oprost, ako se skrušeno ispovjediš, dostojno pri- 
čestiš i u crkvi se pomoliš po nakani sv. oca pape. 

Napokon razmatraj, kako je Isus obilato naplatio 
obraćenje Marije Magdalene. Ona se od ovoga časa 
odreče posve svomu dojakošnjemu grješnomu življenju, 
i Isusu se preda. Rastrgala je sve vezove, koji su je 

sa svijetom spajali, da se tim uže združi sa Spasite¬ 
ljem svojim. Ođreče se one isprazne nošnje, i odbaci 
od sebe sve, štogod je imala nečedna i isprazna; od¬ 
luči posve služiti Bogu i njemu se dati u ruke. Što 
reče, ne poreče. Svojim odlukama osta uvijek vjerna. 
Za grijehe svoje do smrti je gorke suze ronila, ali te 
suze bile su joj slatke i utješljive. Isus joj uli u srce 
najveću mržnju proti grijehu i osobitu milost, da već 
nije bila od nečistih misli nikad napastovana. Scce joj 
užge ljubavlju k Bogu i najsvetijim stvarima. Pratio 
ju je najmilijim okom, ohrabri ju da ga je tja na Kal¬ 
variju slijedila; kad je umirao stajala je pod križem, 
i on joj se poslije uskrsnuća prvoj javio, prije nego 
najmilijim svojim učenicima i kojemu od apostola. Kas¬ 
nije kroz trideset godina činila je u jednoj špilji blizu 
Marsilje najstrožu pokoru u plaču i kostrijeti za svoje 
stare grijehe, dok napokon blaženom smrću ne umre 
i Isus ju k sebi ne uzme u nebo. Crkva ju slavi kao 
veliku sveticu 22. srpnja. 

Eto, kako Isus nagragjuje i najvećega grješnika, 
koji se k njemu obrati. Bili i tvoji grijesi još veći, ne¬ 
moj očajati. On ti je pripravan sve oprostiti, samo ako 
se k njemu skrušeno obratiš. A pripravan ti je dati i 
vječno blaženstvo, ako samo pregneš činiti pokoru, kao 
što je činila Marija Magdalena, t. j. ako se odmah osta¬ 
viš grijeha, počneš činiti pokoru i u njoj ustraješ do 
smrti. Jer nije dosta, da grijehe ispovjediš, nego treba 
da se za njih svaki dan kaješ, i revno činiš djela po¬ 
kornička. Nastoj dakle, da što većom marljivošću oko 
službe Božje dobrim djelima i trapljenjem tijela nado¬ 
knadiš, što si dosele zanemario i zla počinio, Budeš li 
ovako nasljedovao sv. Mariju Magdalenu u pokori, možeš 
se tvrdo nadati, da ćeš za njom i u nebo doći. Amen, 

0 obraćenju sv. Petra. 

I najveći pravednici mogu teško sagriješiti, ali i 
opet ustati. To vidimo najbolje u sv. Petru, prvaku 
apostola. On je više puta zasvjedočio svoju goruću ljubav 
k Isusu Kristu; ali došav u napast zataji ga, prisižuć, 
da ga ne pozna. No ljubazni pogled Isusov gane ga 
na pokoru, on se obrati i Isus mu oprosti. Sve to 
razmatrat ćemo danas, da se ugledaš u sv. Petra, pa 
ako si ga slijedio u grijehu, nasljeduj ga i u obraćenju. 

1. Najprije dozovi si u pamet pozvanje Petrovo 
za apostola, njegovu ljubav k Isusu i odlikovanje. Čim 
ga Isus (promijeniv mu ime Simon u Petar) pozove za 
apostola riječima : „Od sada ćeš ljude loviti (Luk. 5,10.), 
on se velikodušno odazva; njemu se posve povjeri i 
izruči. Ostavi sve, što je imao bilo mnogo ili malo. 
Ništa sebi ne pridrža. Ostavi kuću, obitelj, rogjake, sve, 
kako on to sam kasnije reče Isusu: „Eto mi smo osta¬ 
vili sve, i pogjosmo za tobom; šta će dakle biti nama?“ 
(Mat. 19, 27.) Isus se tom Petrovom od važnošću zado¬ 
volji, tako da ga je uvijek odlikovao osobitom ljubavlju. 
A i Petar, čim je bolje poznavao Isusa, tim ga je i 
više ljubio i za nj pristajao. Tako kad vidi Isus, da 
su ga mnogi njegovi učenici ostavili, obrati se k apo¬ 
stolima veleć: „Zar i vi hoćete da otiđete ?“ A odgovori 
mu Simon Petar: „Gospodine, komu čemu ići ? Riječi 
života vječnoga imaš. I mi vjerovasmo i poznasmo, da 
si ti Krist, sin Božji.“ (Iv. 6, 68—70.) — Drugi put 
pitaše Isus učenike svoje: „Za koga drže ljudi sina 
čovječjega ?“ A oni rekoše : „Jedni za Ivana Krstitelja, 
drugi za Iliju, opet drugi za Jeremiju ili za kojega od 

proroka.“ -Reče im Isus : ,,A šta vi velite tko sam ja?“ 
Odgovarajući Simon Petar reče : „Ti si Krist, sin Boga 
živoga.“ A Isus mu reče: „Blago tebi Simone sine Jonin ! 
jer tijelo i krv nijesu tebi to javili, nego otac moj, koji 
je na nebesima. A ja tebi kažem : ti si Petar i na toj 
stijeni sazidat ću crkvu svoju i vrata paklena ne će je 
nadvladati. I tebi ću dati ključeve od kraljevstva ne¬ 
beskoga Pa štogod svežeš na zemlji bit će svezano i 
na nebesima; a štogod razriješiš na zemlji, bić će raz¬ 
riješeno i na na nebesima. 11 (Mat. 16, 13—19.) Ovim 
riječima obeća Isus Petru vrhovnu vlast u svojoj crkvi. 
Kako je pak sv. Petar sve više bio privržen Isusu, vidi 
se najbolje na gori Taboru i zadnjoj večeri. Isus naime 
uze tri najmilija učenika: Petra, Jakova i Ivana i 
izvede ih na goru visoku na samo. I preobrazi se pred 
njima, i zasja se lice njegovo kao sunce, a haljine nje¬ 
gove postadoše bijele kao snijeg. I ukaza im se Mojsija 
i Ilija, koji s njim govorahu. A Petar odgovarajući 
reče Isusu : „Gospodine I dobro nam je ovdje biti; ako 
hoćeš načinimo ovdje tri sjenice, tebi jednu, Mojsiji 
jednu, i Iliji jednu.“ (Mat, 17, 1—4.) Na zadnjoj pako 
večeri perući Isus noge učenicima, dogje i k Petru. A 
ovaj mu iz poniznosti branjaše govoreći: „Gospodine! 
zar ti meni da pereš noge? Ne ćeš mi prati nogu ni¬ 
kad !“ Odgovori mu Isus: „Ako te ne operem, ne ćeš 
imati dijela sa mnom“ I Tada će Petar: „Ne samo noge 
moje nego i ruke i glavu.“ (Iv. 13.) D&, svim srcem i 
dušom pristajao je uz svoga Božanskoga učitelja, od 
koga ništa ga nije moglo razđružiti. 

Sad si, dragi kršćanine, dozovi malko u pamet 
svoje zvanje. I tebe je Bog izmegju tolikih ljudi po¬ 
zvao na kršćansku vjeru, u svoju crkvu. Koliko si lijepa 
čuo o Isusu od tvojih roditelja, učitelja, svećenika. Kako 
marljivo si učio Isusov nauk, pobožno primao sv, sa¬ 

kramente, s Isusom bio zabavljen u molitvi i duhov¬ 
nom čitanju. 0 sretna vremena! 

2. Premda sv. Petar bijaše tako gorljiv pristaša 
Isusov, i od ovoga tako uzvišen, to ipak on posrne — 
sagriješi teško. — Uzrok, zašto je tako duboko pao, 
jest poglavito njegova preuzetnost, nemar i neopreznost. 

a) Premda je sv. Petar znao i ispovjedio, da je Isus 
pravi Bog, to je ipak bio tako preuzetan, da mu je 
više puta protuslovio. Kad mu Isus reče, da sada još 
ne može ići za njim, već da će poslije ići, odgovori mu 
Petar: „Zašto ne mogu ići sada za tobom ? dušu ću 
svoju položiti za te.“ (Iv. 13, 36. 37.) A kad Isus svim 
apostolima proreče, da će se svi o njega još onu noć 
sablazniti, reče mu Petar: „Ako se i svi sablazne o 
tebe, ja se ne ću nikada sablazniti." (Mat 26, 33.) 
Kad mu pako Isus naprvo kaza, da će ga još one iste 
noći, prije nego pijetao dva puta zapjeva, tri puta za¬ 
tajiti, odvrati mu: „Ako bi mi trebalo i umrijeti s to¬ 
bom, ne ću te zatajiti." (Mark, 14, 30.); ,,S tobom sam 
pripravan i u tamnicu i na smrt ići." (Luk. 22, 13.) 
Tko ne će da pozna svoje slaboće, već se jedino uz- 
daje u svoje sile, opiruć se i pametnijemu od sebe, nije 
čudo da padne. S toga i opominje svakoga duh sveti: 
„Tko misli da stoji, neka pazi da ne padne." Pazi i ti, 
dragi kršćanine, i nemoj se nikada u se odviše uzdati, 
već u Boga i njegovu pomoć. 

b) Drugi uzrok, zašto je sv. Petar pao, bješe 
nemar. Kad dogje Isus u vrt Getsemani i reče uče¬ 
nicima svojim : „Molite se, da ne padnete u napast" 
(Luk. 22, 40.), Petar mjesto, da moli, zaspa. On, koji je 
malo prije toliko obećavao Isusu, sada je zaspao. 0 kako 
se morao zacrveniti, kad ga Isus blago ukori: „Simone ! 
zar spavaš ! Ne može li jednoga časa postražiti ?“ (Mar. 
14, 37.) Čim počne tko zapuštati. molitvu, tim će više 

nazadovati u duhovnom životu, tim tromiji postajati. S 
toga i nije čudo, da je Petar samo iz daleka išao za 
Isusom, kad su ga vodili na sud. (Luk. 22, 54.) Uči se 
odatle, dragi kršćanine, koliko ti je potrebita molitva, 
i kako treba, da često moliš. Počmeš li malo po malo 
popuštati u molitvi, to ćeš onda lako pasti u napast, 
jer molitva je jedno od najjačih sredstava proti napasti. 

c) Treći uzrok, zašto je sv. Petar pao, jest neo¬ 
preznost. On je već lako mogao poznati svoju sla- 
boću, pak se čuvati; al nije htio. U svojoj nesmotreno¬ 
sti pridružuje se k slugama velikoga svećenika, s njima 
ide u dvor i grije se kod ognja. Što mu je trebalo družiti 
se s takovim ljudima ? Čemu izlagati se ? Tko se bo 
s pokvarenima druži, već nije siguran ; lako da bi se i 
on mogao pokvariti. Možebit si se i ti, dragi kršćanine, 
ovako nesmotreno upustio u kakvo pogibeljno društvo 
(posijelo). Ako jesi, bježi dok si na dobu, jer ćeš inače 
sigurno pasti. Sv. pismo veli: „Tko ljubi pogibelj, 
poginut će u njoj.“ (Ecc. 3, 27.) 

Dok se tako Petar grijao kod ognja, pristupi k 
njemu sluškinja vratarica i reče mu: ,,I ti si bio s 
Isusom Galilejinom ?** A on zataji pred svima govoreći: 
„Ne znam što govoriš.“ Petar izigje k vratima i pijetao 
zapjeva. I opet reče druga sluškinja onima, što su 
ondje bili: ,,I ovaj bješe s Isusom Nazarejinom “ I opet 
zataji sa zakletvom: „Ne znam toga čovjeka.** A malo 
po tom pristupiše oni što su stajali i rekoše Petru: ,,U 
istinu i ti si od njih, jer te i govor tvoj izdaje.“ Tada 
se poče kleti i proklinjati, da ne zna toga čovjeka. I 
drugi put pijetao zapjeva. (Mat. 26. Mark. 14. Luk. 22.) 
I tako je prvak apostola, koji se svojom vjernošću 
toliko hvastao, pao, ružno pao, po tri puta zasebice pao. 
Prvi put se malko prestrašio, drugi put već se ne boji, 
a treći put već je tako otvrdnut, da bez svakoga stida 

i straha i prisegom tvrdi, da ne pozna Isusa. Eto, kako 
može pasti i najpravedniji čovjek. Možebiti si i ti pao, 
dragi kršćanine, nesretno pao, jer si išao u grješnu 
prigodu. Možebit se još i sada nalaziš u takovoj pri¬ 
godi. Ah, ako se zaista nalaziš, onda si u pogibli, da 
propadneš na vijeke u pakao. 

3. Sad motri, kako se Petar obrati. Obazrevši 
se Isus pogleda milo na Petra. Oči se s očima sastanu. 
Ah, šta je govorio Isus onim pogledom Petru ? Petre, 
tako li si mi se iznevjerio! Ti, koji si malo prije re¬ 
kao, da ćeš i na smrt sa mnom, pak si me zatajio ! 
Ah, Petre, moj Petre, što si učinio! Ovim pogledom 
rasvijetli Isus Petra, da upozna teškoću svoga grijeha, 
ali ga ujedno i ohrabri, da se nada oprostu. Gane ga 
na žalost, ali ga ujedno i utješi. Sad se opomene Pe¬ 
tar riječi Isusove („dok pijetao dva puta ne zapjeva, za- 
tajit ćeš me tri puta**), i izišavši na polje, stade gorko 
plakati. Da, najprije je izašao iz dvorišta, onda stao 
plakati. Tako je! Grješnik, koji hoće da se obrati, treba 
da najprije ostavi bližnju prigodu grijeha. Ako se dakle 
i ti, dragi kršćanine, nalaziš u kakovoj grješnoj pri¬ 
godi, treba da najprije tu prigodu ostaviš. Ako si do¬ 
sele griješio u posijelu, plesu, u dimštvu, u krčmi, u 
igri i t. d., treba da se svega toga odrečeš; a onda raz¬ 
mišljaj grdobu grijeha, što si ga počinio, i pokaj se. 
Dok toga ne učiniš, badava ti je govoriti o kakvom 
obraćenju; obraćenje tvoje nije iskreno. 

Čini mi se, da vidim Petra, kako je plačuć od ža¬ 
losti išao k bi. dj. Mariji, da joj ispripovjedi sve, što 
se dogodilo i njemu i sinku njezinu. Ja si mislim i što 
mu je rekla. Tješila ga je sigurnim oprostom. Evo i 
tebi najsigurnijega puta k obraćenju. Ako se bojiš Isusa, 
koga si toliko uvrijedio, premda ti je on uvijek pri-.* 
pravan oprostiti, uteći se k njegovoj preljubljenoj Majci; 

njoj otkrij svoje tuge i nevolje. Ona će se za tebe mo¬ 
liti svomu dragomu sinku, i on će ju sigurno uslišati. 

No Petar nije se samo za grijeh svoj pokajao i su¬ 
zama ga oprao, nego je za nj i zadovoljio; pak mu je 
Isus ne samo oprostio, već ga i nadalje svakom prili¬ 
kom odlikovao. Uskrsnuvši Isus od mrtvih, odmah se 
isti dan javi napose Petru. Kasnije, kad Petar lov- 
ljaše s drugim učenicima ribe, reče mu: „Simone Ivanov ! 
ljubiš li me većina nego ovi? 44 Petar mu odgovori: „Da, 
Gospodine, ti znaš, da te ljubim. 44 Reče mu Isus : „Pasi 
janjce moje. 44 Reče mu opet: „Simone Ivanov ! ljubiš li 
me? 44 Odgovori Petar: „Da, Gospodine, ti znaš, da te 
]jlibim. 44 Reče mu Isus : ..Pasi janjce moje.“ Reče mu 
trećom : „Simone Ivanov ! ljubiš li me? 44 Petar sav uz¬ 
bunjen, što ga po treći put to isto pita, poboja se, da 
se ne bi opet u svojim odgovorima prevario, prepušta sve 
Isusu, pak mu ožalošćen veli: „Gospodine! ti sve znaš, 
ti znaš, da te ljubim. 44 Reče mu Isus : „Pasi ovce moje. 44 
I tako je Petar ono trokratno zatajenje Isusa ispravio 
trokratnim zasvjedočenjem svoje ljubavi k njemu. Na 
Duhove prvi ustade Petar i podiže glas svoj naviješta- 
juć ljudima Isusa raspetoga. Njegov govor tako gane 
ljudstvo, da se taj dan krsti do tri tisuće duša. (Dj. 
ap. 2) Kasnije obilažaše svuda, gdje bijaše kršćana, 
da ih utvrdi u vjeri, pa i dvije im poslanice napisa. 
Za vjeru bi Isusovu više puta progonjen i utamničen, 
dok napokon ne bi raspet na križ, i to na svoju želju 
strmoglavce 29. lipnja 67. godine poslije Krista. Tijelo 
njegovo počiva u crkvi njemu na čast podignutoj u Rimu. 

Evo i tebi, dragi kršćanine, primjera, kako da za¬ 
dovoljiš za svoje grijehe. Ispovijedaj Isusa, govori rado 
o njemu, nastoj, da ga i drugi spoznaju, trpi iz ljubavi 
k njemu, pak će i tebi milostivi Bog oprostiti grijehe i 
pribrojit te k svojim izabranicima u vječnom kraljevstvu. 

Primjer. 

Neki pobožan svećenik u Firenci imenom Hipolit 
Galeatin dao sebi naslikati Isusa s trnovom krunom na 
glavi. Pred tom slikom običavao je provoditi po više 
sati na dan razmatrajuć bezmjernu ljubav Isusovu k 
nam ljudima. Preko puta stanovala je isprazna i ohola 
djevojka. Videć svećenika kako često dugo gleda na 
zid, mislila je, da se gleda u zrcalo, pak će ga jednom 
zapitati, da joj pokaže ono ogledalo. Svećenik joj udo¬ 
volji prošnji. Skine sa zida sliku i odnese je u kuću 
djevojčinu. Slika predstavljala je ranjena Isusa. Glava 
mu bješe sva trujem izranjena, lice popljuvano i krvlju 
obliveno, oči suzne, usne modre, tako da je jedva bilo 
poznati, da ta slika predstavlja čovjeka. To je, reče 
svećenik, moje ogledalo, koje si ti željela vidjeti. Ugle¬ 
daj se u nj, pak promatraj, šta ti stojiš Spasitelja. Evo 
ti si ga svojom ispraznošću i ohološću ovako ovjenčala ; 
ti si ga svojim nečistim razgovorima ovako popljuvala; 
ti si ga svojim grijesima ovako izranila. Oh, kolike će 
duše od tebe zavedene na sudnjem danu proti tebi kod 
ovoga ranjenoga Isusa vikati za osvetom ! Ako te ova 
slika ne gane, ti si izgubljena. Obratiš li se, ovaj mi¬ 
losrdni Isus sve će ti grijehe oprostiti. Djevojci se či¬ 
nilo, kao da ju Isus plačuć gleda, i kao da joj on sve 
to govori. Taj prizor, te riječi tako su duboko potresle 
njezinom dušom, da je kano onesviješćena pala na tle, 
udarila u plač i molila onoga svećenika, da bi je is¬ 
povjedio. Ona se skrušeno obrati k Bogu, a za one sa¬ 
blazni, kojima je tolike duše smutila, činila je najstrožu 
pokoru, povukla se u samostan i tamo se posvetila. 

Eto, koliko može pogled Isusov i pogled na ranjenoga 
Isusa. Motri ga i ti često na križu, obrati se k njemu, 
pak će ti sve oprostiti i uzeti te k sebi u nebo. Amen. 

0 dvjema zastavama. 

Razmotrivši veliko milosrgje Božje u obraćenju 
rasipnoga sina, grješnice Magdalene i sv. Petra, treba 
da se danas, dragi kršćanine, odlučiš, komu ćeš služiti, 
Bogu ili gjavlu, Isusu ili Luciferu. Jedan i drugi podi¬ 
gao je svoju zastavu: Lucifer blizu Babilona, a Isus 
blizu Jeruzalema Najprije dakle razgledajmo onu, onda 
ovu zastavu. 

1. Prije svega predstavi si, da vidiš Lucifera 
na prostranom polju blizu Babilona, grada velikog i 
pomućenog, gdje je razastro svoju zastavu, pod koju 
zove sve ljude. Lucifer stoji na prijestolu slabom i 
ružnom, da ga je užasno gledati, a opkoljen je nebro¬ 
jenim nečistim duhovima i velikim mnoštvom ljudi, koji 
se upisaše u njegovu vojsku i zaprisegoše, da će biti 
robovi grijehu i strasti, te će takve robove pribavljati 
svomu vogji. Silna je ta Luciferova vojska, koja se 
svaki dan širi i množi. Pod ovu zastavu trče ljudi kao 
omamljeni, jer na njoj je lijep natpis. Velikim slovima 
napisane su samo tri riječi: Bogatstvo, naslade, časti. 
Tko se ovoj zastavi pridruži, obećaje mu se bogatstvo, 
tjelesne naslade i časti, i ljudi zaslijepljeni ovim obe¬ 
ćanjem hrpimice trče pod nju, a put, koji k njoj vodi 
širok je i ugodan. Uh, kolika je tu vojska! Vojska, 
da je pregledati ne možeš. 

Lucifer sjedi u sredini kod zastave, a vojska nje¬ 
gova poredana je oko njega; svi stoje pripravni na 
svaku njegovu zapovijed. Pak kamo ih šalje, što im 
zapovijeda? Šalje ih u svijet, na sve četiri strane svijeta, 
u svako kraljevstvo, u svaku državu, u svaki grad, u 

svako selo; šalje ih u visoke palače i niske kolibice; 
šalje ih k svim i pojedinim ljudima. I zbilja takvih 
vražjih poklisara i službenika ima svuda, ima ih u 
cijelom svijetu, u svakom kraljevstvu i državi, u svakom 
gradu i selu, na trgovima i ulicama, u dućanima i ra¬ 
dionicama, u učionama i odgojilištima. A prodiru u sve 
staleže ljudske, megju bogate i siromahe, učene i ne¬ 
uke, svjetovnjake i Bogu posvećene osobe, glavare i 
podložnike, stare i mlade, dobre i zle; ni jednomu ne 
praštaju, ni jednoga ne štede. A dolaze tajno i očito, 
laskajući i grozeći se, samo da postignu što hoće. 

A što im zapovijeda Lucifer? Zapovijeda im. 
da zavagjaju duše, potkapaju nevinost, šire bezboštvo, 
odvraćaju ljude od crkve i sv. sakramenata, truju 
ćudorednost, love duše u svoje mreže, te ih ne puste 
prije, nego ili sruše u vječnu propast. 

Što pak obećaje Lucifer svojim sljedbenicima? 
Obećaje im ono, što je napisano na njegovoj zastavi, 
naime bogatstvo, naslade, časti. Najprije im dakle obe¬ 
ćaje bogatstvo. Predstavlja im, da nije zlo težiti 
za bogatstvom, pače da je dobro skupljati ga makar i 
na nedozvoljen način, jer je to potrebno za život, za 
obitelj, za djecu, za unučad, za budućnost. S toga neka 
slobodno varaju samo ako mogu, neka se služe krivim 
vagama i mjerama, neka kvare vino i druge darove 
Božje, neka posugjuju na velike kamate, neka primaju 
stvari u zalog, samo ako je s tim spojen velik dobitak, 
pa makar siromasi i propali; ne treba davati siroma¬ 
sima i u dobre svrhe, već sve pomno čuvati za se, 
djecu, unučad. Neka slobodno jedu meso u zabranjene 
dane, samo da manje potroše; neka makar i krivo 
psuju, samo da stvari draže prodadu Ako su komu što 
dužni, ne treba da vrate, već mogu za sebe pridržati 
i t. d. Ovako vara i zasljepljuje Lucifer svoje sljedbenike, 

i oni ga slušaju, pa su mu zahvalni na tim lijepim 
naputcima i tako snuju dan i noć, kako bi na dopušten 
i nedopušten način povećavali svoj imutak, bojeći se da 
im ga ne pofali i misleći da će uvijek živjeti. A jad¬ 
nici ne znadu, da će jednom morati sve ostaviti i da 
bi još noćas mogli umrijeti, a što su spravili, čije će 
biti ? Dvije, tri krpe na sebi, škrinja od četiri daske 
zbijena i nekoliko peđanja zemlje bit će sve njihovo 
blago i imovina; a u paklu ih čeka najveće siromaštvo 
i najžešće muke. Eto tako ih Lucifer vara. Iskusio je 
to onaj bogatun u evangjelju, koji se samo gostio na 
ovom svijetu, a siromašnomu Lazaru nije se htio smilo- 
vati, pak je zato, kako veli sv. pismo, pokopan u paklu, 
gdje se već blizu dvije tisuće godina muči, a mučit 
će se do vijeka. Želi i željet će kapljicu vode, da si 
suh i izgoren jezik ohladi, ali je ne će nikada dobiti. 
Eto kamo napokon vodi Luciferovo obećanje. 

Drugo što Lucifer obećaje svojim sljedbenicima, 
jesu naslade. Da ih ovim nasladama zavede, naj¬ 
prije ih u malom nastoji prevariti. Predstavlja im, da su 
ispraznosti ovoga svijeta dozvoljene, plesovi i posijelo 
nedužne zabave, razgovori s onim nekojim osobama da 
nijesu nikakovo zlo i t. d. Tako vara Lucifer neoprezne 
duše, koje s početka ne slute na nikakvu pogibelj, dok 
malo po malo ne padnu u zlo i nevinost ne izgube. 
Da, ples i slične zabave nijesu po sebi zlo, ali malo po 
malo dolazi čovjek do spoznanstva, od nedužnoga raz¬ 
govora na šale, od šale na ružne razgovore i t. d., dok 
napokon neboga duša ne izgubi najljepši biser, djevo- 
jaštvo, koje ju je dosele najviše resilo i kojim se naj¬ 
više ponosila. Tko bi joj bio ikada rekao, da će tako 
duboko pasti, da će tako brzo izgubiti nevinost ? Svako, 
kad se nije htjela čuvati, već je pošla pod Luciferovu 
zastavu i od njega se dala zavesti. 0 kolike duše pro¬ 

padaju tako na posijelu! Pod ovom zastavom ide se za 
tjelesnim nosladama, da se ugagja tijelu nečistoćom, 
proždrlošću, pijanstvom, dok napokon tijelo onemogne, 
u grob se sruši i u pakao se na vijeke strmoglavi. 
Jadne duše, kamo napokon dospijevaju, kad se dadu od 
Lucifera zavesti! A takvih duša ima neizmjerno mnogo. 
Eto kako vara Lucifer svoje sljedbenike. 

Treće što Lucifer svojim sljedbenicima obećaje, jesu 
časti. Veli im: Tražite časti, to vam je dobro i po¬ 
trebito, imat ćete veći upliv, moći ćete mnogo dobra 
učiniti. Tako ih pod izlikom dobra vabi na časti. Kad 
se pak ljudi dočepaju časti, onda ih potiče na oholost, 
da sebe precjenjuju, a druge preziru. Nastoji ih što više 
uzdići, da ih tako može što dublje poniziti; do neba 
ih diže, da ih u dno pakla strmoglavi. 

To je. što obećaje Lucifer: bogatstvo, naslade, 
časti. Te tri riječi napisane su mu na zastavi, i ljudi 
zaslijepljeni trče kao mahniti pod njegovu zastavu, mi¬ 
sleći da će biti sretni, a kad tamo ta njihova prividna i 
vremenita sreća vodi ih u pakao, gdje je vječni oganj, 
plač i škripnja zubA A radi to Lucifer od zavisti, jer 
je i on osugjen u pakao, pak bi rado, da se i ljudi u 
nj sruše. Šta se dakle možeš nadati od ovakvoga vogje, 
dragi kršćaniue? Vidiš, da ti je on najveći neprijatelj, 
da ti je zavidan, da te pod njegovom zastavom ništa 
dobra ne čeka, već samo zlo i vječna propast. Bježi 
dakle od njegove zastave i uteći se pod drugu bolju i 
sigurniju zastavu! 

2. Drugu zastavu podigao je Isus blizu Jeru¬ 
zalema, mirnoga i svetoga grada. Isus, premda gospo¬ 
dar svih ljudi i kralj svega svijeta, ne sjedi na prije- 
stolu poput Lucifera, već u svojoj poniznosti stoji uz 
zastavu sv. križa i zove ljude, da ga slijede. Milo ih 
dozivlje: „Hodite k meni svi, koji ste umorni i nato- 

vareni, i ja ću vas odmoriti. Ja sam krotak i ponizan 
u srcu, i naći ćete pokoj dušama svojim.“ (Mat. 11, 28. 
29.) I zbilja svi, koji ga slijede, oko njega su kao djeca 
oko svog oca. Sad im veli: „Djeco moja, ja sam go¬ 
spodar i Bog vaš, došao sam iz neba, da zemlju s ne¬ 
bom izmirim, da utemeljim kraljevstvo Božje na zemlji, 
da ljude spasim. 0 vašoj se dakle duši radi. Hodite k 
meni, stupite pod ovu zastavu i zaprisegnite, da ćete 
pod njom vojevati. Svi ćemo se skupa jednako boriti, 
jednako odijevati, jednako hraniti, jednako bdjeti. Boj 
će samo kratko vrijeme trajati. Svi, koji budu u boju 
ustrajali, održat će pobjedu, dobit će vijenac. Hodite 
dakle, da se borimo, a stavljam vam ove uvjete. Najprije 
vam unaprijed kažem, da ćete trpjeti glad i žegju, 
vrućinu i zimu; da ćete oslabiti od truda i nevolje, ali 
ja ću biti prvi, koji ću sve to pretrpjeti, pa i mnogo 
više. Bit ćete poniženi i prezirani, zametavani i ogova¬ 
rani, ali ja ću biti prije sam kao crv do zemlje ponižen i 
izražen. Morat ćete u boj, bit ćete ranjeni, a možebit 
ćete i krv proliti, ali ja ću se uvijek prvi izložiti naj¬ 
većoj pogibli, bit ću uvijek prvi u vatri i prvi ću se 
oprijeti neprijatelju. Prvi bit ću ranjen, od pete do glave 
bit ću sve gola rana, nag bit ću na križ raspet i do 
zadnje kapi krv ću proliti. Najveća vaša muka ne će 
biti tolika, kolika moja najmanja. A sva moja muka i 
smrt bit će vama uračunana; bit ćete nje dionici. 
Nemojte se dakle plašiti, nemojte oklijevati, ja ću vas 
ohrabriti, da pobijedite. Nijedan vas ne će poginuti. 
Pače svaki vaš trud, svaku vašu muku stostruko ću 
naplatiti. Samo kratko vrijeme ćete se boriti, a za tim 
će slijediti vječna plaća; život vječni dat ću vam. 
Napokon znajte, da je sve to za vaše dobro, za vašu 
korist. Tu se radi o vašoj slobodi ili ropstvu, životu 
ili smrti. Ne budete li htjeli mene slijediti, sa mnom 

vojevati, past ćete neprijateljima u šake, koji će vas 
zarobiti i u pakao strmoglaviti i u vijeke najokrutnije 
mučiti. Hodite dakle k meni, k meni svi; uzmite križ 
i slijedite mene. Učinite li to, sretnih vas u vijeke!“ 

Što ti se čini, dragi kršćanina, o ovom pozivu ? 
Može li Isus dati bolje uvjete? Što veliš, što misliš? 
Na ovaj poziv treba da sada odgovoriš. Ne odazoveš 
li mu se, to si onda sam sebi neprijatelj. Sramota je 
ne slijediti ovako dobroga kralja, oglušiti se ovako 
očinskom pozivu, ne htjeti pristati uz ovako povoljne 
uvjete! Vidiš na njegovoj zastavi divan i nečuven nat¬ 
pis. Samo su tri riječi: siromaštvo, samozataja, 
trpljen j e. To troje moraš i ti slijediti, ako hoćeš ići za 
Isusom, u njegovoj se vojsci boriti, pobijediti i steći sebi 
vijenac vječnoga blaženstva. Pod ovom zastavom i on 
se borio i pobijedio, a ne možeš ni ti pod drugom kojom 
da pobijediš. „Nema učenika nad učitelja svoga ni 
sluge nad gospodara svoga.“ (Mat. 10, 24.) Isus bio 
je s i r o m a li. „Lisice imaju jame i ptice nebeske gnije¬ 
zda ; a sin čovječji nema gdje zakloniti glave.“ (Luk- 
8, 58.) Jaslice mu bijahu zipka a križ postelja; još dok 
je bio živ, kockom razdijeliše sebi haljine njegove, a mr¬ 
tva pokopaše u tugji grob. Ako ćeš dakle slijediti Isusa, 
ljubi siromaštvo i badi njim zadovoljan. Sam Krist veli: 
„Blaženi siromasi duhom, jer je njihovo kraljevstvo ne- 
besko.“ (Mat. 5, 3.) 

Isus se zatajao. Bio je Bog, pak je uzeo obličje 
sluge na se; ponizio se do smrti, i to do smrti križa. 
Kolika samozataja! Ako ćeš dakle biti njegov vojnik, 
treba da se zatajiš. On sam veli: „Tko ne nosi križa 
svojega i za mnom ne ide, ne može biti moj učenik.“ 
(Luk. 14, 27.) 

Napokon Isus je trpio, trpio mnogo, više nego i 
koji čovjek, nego svi ljudi. Krvavim se znojem potio, 

„Mučen bi i zlostavljen, ali ne otvori usta svojih ; kao 
janje na zaklanje vogjen bi, i kao ovca nijema pred 
onim koji je striže, ne otvori usta svojih.“ (Iz. 53, 7.) 
Kao najveći zločinac umre na drvetu križa. I tebi je 
trpljeti, dragi kršćanine, ako se želiš spasti. Sv. pismo 
veli, da nam treba kroz velika trpljenja unići u kra¬ 
ljevstvo Božje. (Dj. ap. 14, 21.) 

Istina, pod Isusovom zastavom morat ćeš ići str¬ 
mim i skliskim putem, ali znaj da je Isus prvi s kri¬ 
žem išao tim putem. Morat ćeš ići u*kom i trujem za- 
rašćenom stazom, ali ju je Isus prvi prokrčio. Odluči 
se dakle na boj. stupi na megdan. Borit ćeš se samo 
neko vrijeme, pak ćeš onda kraljevati u vijeke. Trudi 
se, pak će ti to Bog stostruko naplatiti u nebu. Uzmi 
križ svoj na se, nosi ga strpljivo, nosi ga, ako treba, 
tja i na Golgotu, nosi ga do smrti, pak ti je pobjeda 
sigurna, vijenac te minuti ne će. Isus veli: „Koji us¬ 
traje do kraja, taj će biti spasen.“ (Mat. 24, 13.) Ne 
boj se dakle truda, ne plaši se muka, samo da se spa- 
seš. Kraljevstvo nebesko to zaslužuje Ako se dakle ne 
ćeš boriti iz čiste ljubavi prema Bogu, a ti se bori 
barem iz ljubavi prema samomu sebi, kad te poslije 
tako kratke borbe čeka vječno blaženstvo. Ne budi 
sam sebi neprijatelj. Za koliko bi se hotio boriti, da 
dobiješ zemaljsko kraljevstvo, a za nebesko kraljevstvo 
da se ne boriš! 

Sad odluči, pod čiju ćeš zastavu : Lucif'erovu ili 
Isusovu. Ako ćeš pod Luciferovu, uživat ćeš možebit 
ugodnosti i sreću ovoga svijeta, ali samo za kratko 
vrijeme, pak onda ćeš morati u vječne paklene muke. 
Hoćeš li pod Isusovu zastavu, to ti je trpljeti i zata- 
jati se; ali to će trajati samo kratko vrijeme, a za tim 
te čeka vječna plaća na nebu. Odaberi dakle, što te 
volja : blagoslov ili prokletstvo, nebo ili pakao, što 

oklijevaš, što dvojiš, što se plašiš? Tu druge nema. Ili 
jedno ili drugo: udobno i bez križa živjeti i na ovom i na 
drugom svijetu nemoguće je. Toga si ni sam Isus. koji 
grijeha niti poznavao nije, nije dopustio, a ni Majka 
mu, premda bijaše bez grijeha začeta, kamo li ćeš ti 
smjeti ? Odluči se na ono što je bolje za te, što ti pri¬ 
bavlja vječni mir i sreću. Ne oklijevaj dulje, već srčano 
potrči tamo pod Isusovu zastavu, zaprisegni mu, da ćeš 
pod njegovom zastavom hrabro vo je vati, njega slijediti 
u siromaštvu, samozataji i trpljenju i vjerno mu služiti 
do smrti. On ti je pokazao put i on će ti i pomoći, da 
na tom putu ustraješ. Ako ti je to teško, a ti se tješi 
vječnom plaćom, koja te na nebu čeka, ako do smrti 
ostaneš vjeran Isusovoj zastavi. 

Primjer. 

Sveta Marija misirska, poznata u Aleksandriji 
kao javna grješnica življaše sedamnaest godina u 
najvećoj razuzdanosti. Jednoga dana vidjevši, kako se 
sila svijeta sprema u Jeruzalem, da proslavi tamo uz- 
višenje sv. križa, ukrca se i ona s putnicima na brod, 
ali ne da ide na kakvu pobožnost, već da i na putu 
tjera svoj nečisti zanat.* Ah kolike je duše putem 
smutila! Kolikima je srce, koji se bijahu na pobožni 
put uputili, do kraja pokvarila! Ona spadaše pod Lu¬ 
ciferovu zastavu. On ju posla da potkapa nevinost, 
truje srca, duše zavede i strmoglavi u pakao. A to joj 
putem i pošlo za rukom. No kad dogje u sveti grad 
Jeruzalem, slučajno dospije s ostalim putnicima do crkve, 
gdje je bio pravi Spasiteljev križ izložen na štovanje. 
I ona hoće u crkvu, ali ne može prekoračiti praga. 
Neka tajna nevidljiva ruka drži je natrag. Sva uzdr¬ 
mana i prestrašena povuče se natrag i stavi se u jedan 
kut. Slučajno se zagleda u sliku blažene djevic e Marije, 

koja je bila ondje blizu. Dogje k sebi, um joj se raz¬ 
vedri, pak domisliv se, da je samo njezin opaki život 
uzrok, zašto nije mogla u crkvu, da Isusov križ po¬ 
ljubi, udari u plač i skrušeno se pokaje za svoje grijehe. 
Duboko potresena moljaše pred onom slikom prečistu 
djevicu Mariju, da bi joj se grješnici smilovala, te bi 
suze njezine prikazala svomu sinku Isusu, obećajuć joj, 
da će svoj život poboljšati i za grijehe se najstrože 
spokoriti. Netom što svrši svoju molitvu, ohrabri se, 
bez zapreke stupi u crkvu, klekne pred križ Isusov i 
stane ga štovati. Sad se odrekla Luciferovoj zastavi, 
iz njegove je vojske utekla pod zastavu Isusovu i za- 
prisegla je, da će pod njom do smrti vojevati. Što reće, 
ne poreče. Preporučivši se Isusu i Mariji, ne pogje više 
natrag u Aleksandriju, već odbaciv od sebe ono ras¬ 
košno odijelo i ostrigavši sebi kosu, užetom na vratu 
ode u pustinju onkraj Jordana, da tamo čini pokoru 
za svoje teške grijehe. Tu je imala velik boj biti proti 
napastima nečistoga duha, ali je pod Isusovom zastavom 
hrabro vojevala suzbijajući odrješito sve navale i na¬ 
pasti, te iza kako je punih četrdeset i sedam godina 
proživjela u najstrožoj pokori, umre blaženom smrću. 
Ovu pokornicu slavi crkva kao veliku sveticu (9. tra¬ 
vnja), i kao primjer pokore predstavlja ju svim grje- 
šnicima, da ni koji ne očaja radi množine i veličine 
grijeha, već neka se od bezmjernoga milosrgja Božjega 
nada oproštenju. 

Ako si i ti, dragi krščanine, poput Marije misir- 
ske slijedio dosele Luciferovu zastavu, odreci je se još 
danas, sada odmah, i stupi pod zastavu Isusovu i vo- 
juj pod njom srčano i ustrajno ; pa ako si dosele slije¬ 
dio Mariju misirsku u grijesima, obrati se, kako i ona, 
skrušeno k Bogu, nasljeduj ju u pokori, pak ćeš i ti 
dobiti nebo. Amen. 

0 ispovijedi. 

1. Da se grješnik obrati, nije dosta da se pokaje, 
nego treba da se i ispovjedi, jer samo u sakra¬ 
mentu pokore opraštaju nam se veliki grijesi poslije 
krsta učinjeni. Pokora uzima se u dvostrukom smislu, 
kao krjepost i kao sakramenat. Kao krjepost pokora je 
žalost za grijehe združena sa trapljenjem tijela i strplji¬ 
vim podnašanjem zala i nezgoda, što nam ih Bog šalje; 
kao sakramenat pokora je ono sredstvo, kojim nam se 
opraštaju grijesi. Pokorom kao krjepošću pripravljamo 
se na pomirenje s Bogom, a sakramentom pokore s 
njim se pomirnjemo. Djela pokore kao krjeposti jesu 
naša djela, a sakramenat pokore ustanovio je sam Isus, 
i to poslije svoga uskrsnuća, kad dahne u apostole 
veleć im: „Primite Duha svetoga! Kojima oprostite 
grijehe, oprostit će im se, i kojima zadržite, zadržat 
će. se.“ (Iv. 20, 22, 28.) 

Isus je došao da spase sve ljude, a ne samo one, 
koji su živjeli za vrijeme apostola. A buduć da su apo¬ 
stoli imali jednom umrijeti, to je vlast opraštati grijehe, 
koju su oni dobili neposredno od Krista, imala nuž¬ 
no prijeći na njihove nasljednike. Naredi tako Isus, kad 
predavajuć apostolima spomenutu vlast reče: „Kao što 
Otac posla mene, i ja šaljem vas“ (Iv. 20, 21.), kao 
da je htio reći: Kao što je Otac mene ovlastio, da vam 
dadem vlast opraštati grijehe, isto tako ovlašćujem i ja 
vas, da i vi dajete vlast drugim, te mogu opraštati 
grijehe. I doista ta je vlast po Božjoj odredbi prešla 
od apostola na njihove nasljednike : biskupe i svećenike, 
i trajat će, dok bude zadnjega grješnika na svijetu, dakle 

do konca svijeta, jer Bog ue će, da koji čovjek pogine, 
već da se svi ljudi spasu, a drugo sredstvo za opro- 
štenje smrtnih grijeha poslije krsta učinjenih nije na¬ 
redio. Svećenici dakle imadu od samoga Boga vlast 
opraštati i zadržavati grijehe, tako da kojima ih oproste, 
oprošteni su im i u nehu, a kojima ih zadrže, zadržani 
su im i u nebu. Potvrdi to i sam Isus, kad reče: „Što¬ 
god svežete na zemlji, bit će svezano i na nebu, a što¬ 
god razriješite na zemlji, bit će razriješeno i na nebu.“ 
(Mat. 18, 18.) Nego ne smiju svećenici po svojoj volji 
opraštati ili zadržavati grijehe, već tko je vrijedan, 
treba da mu oproste, a tko nije vrijedan, valja da 
mu ih zadrže. Da pak mogu svećenici suditi, tko je 
vrijedan a tko nije vrijedan, i da znadu što će opro¬ 
stiti, a što zadržati, treba da se svaki ispovjedi, inače 
oni se tom dvostrukom vlašću od Boga dobivenom ne 
bi mogli služiti. Tko dakle hoće, da mu budu grijesi 
oprošteni, taj ih po Božjoj odredbi mora ispovjediti sve¬ 
ćeniku, i tek onda, kad mu ih ovaj oprosti, oprošteni 
su mu i kod Boga. Učila je tako crkva kroz sve vije- 
kove, i proklela je one, koji bi se usudili protivno tvr¬ 
diti. (Sab. trid. sess. 14. can. 9. i 10. de poenit.) 

U ustanovljenju sakramenta pokore pokazao je Isus 
najveće svoje milosrgje. U njem stječu se sve zasluge 
njegove preteške muke i smrti. Sakramenat pokore je 
odraslima, koji su poslije krsta smrtno sagriješili, tako 
potrebit, kao što je krst potrebit svim ljudima. Što bi 
nam odraslima koristio sakramenat krsta, da uema 
sakramenta pokore, kad tako rano griješimo i nevinost 
gubimo ? S toga i pravo veli sabor tridentski (sess. 14. 
can. 2. de poenit.), da je sakramenat pokore druga da¬ 
ska po brodolomlju. Kako god se naime čovjek, kad se 
brod razbije, laća daske, da se spase, isto tako i onaj, 
koji je poslije krsta smrtnim grijehom izgubio milost, 

treba da se lati sakramenta pokore, ako se hoće spasti. 
Kolika je to blagodat u Kristovoj crkvi! Koliki bi se, 
premda kršćani, unatoč muci i smrti Isusovoj bez sa¬ 
kramenta pokore izgubili, a ovako se mogu spasti 1 
Ah koliko puta si možebit i ti, dragi kršćanine, 
izgubio milost Božju. Možebit si i sada u Božjoj ne¬ 
milosti. Ajde dakle lati se sakramenta pokore, te jedine 
daske, na kojoj se još možeš spasti. Posluži se ovim 
sredstvom, što ga je Bog za spasenje tvoje naredio. 
Nemoj oklijevati, već se još danas ili barem sutra 
ispovjedi. Poteci tamo k Božjemu namjesniku, baci mu 
se pred noge i ispovjedi mu grijehe svoje, da ti ih oprosti. 
Vidiš, kako si slab, kolikim pogiblima izvrgnut, kako 
često padaš u grijehe; tamo ćeš ozdraviti i ojačati. Isus 
te čeka, Marija te zove, a ispovjedniku ćeš učiniti 
najveće veselje. Ajde dakle pak se okupaj u krvi 
neoskvrnutoga jaganjca. Ponizi se pred Bogom, da te 
uzvisi. što otežeš, zašto ne dogješ? — Ili zar ti je 
možebit teško ispovjediti se? Ah nemoj govoriti, daje 
teško ono, što je Bog za tvoju utjehu naredio. Ti misliš, 
da ti je teško, jer ti je duša opterećena velikim grije¬ 
sima ; ali upravo zato poteci tamo k ispovjedniku, da 
te riješi tolikog tereta. Oh da znaš, kako će ti biti 
onda lako na duši, kako ćeš veselo ostaviti ispovije- 
daonicu, kako će ti biti drago, što si se ispovjedio! — 
Ili se možebit bojiš množine grijeha? No čim više budeš 
oklijevao, tim ćeš više nagomilavati grijeha, tim teže 
bit će ti ispovjediti se. Lakše ti se otresti manjega 
bremena, nego većega. — Ili se možebit sramiš ispo¬ 
vjediti grijehe svoje ? A što bi se sramio ispovijediti ih 
čovjeku, kad se nijesi sramio pred Bogom ih počiniti ? 
Pa zašto bi se sramio kazati ih ispovjedniku? Zar misliš, 
da je on angjeo ? Ta i on je slab čovjek, grješnik 
kao i ti, i on se ispovijeda. Pa on je upravo za ,to 

ispovijedaonici, da sluša grijehe, i za njega je najveća 
radost, kad može kojega velikoga grješnika obratiti k 
Bogu. Napokon što on čuje u ispovijedi, toga kao da ne 
zna. On mora pustiti prije da ga ubiju, kao što n. pr. 
sv. Ivan Nepomuk, bi. Ivan Sarkander i t. d., nego da bi 
iz ispovijedi štogod odao, i ako bi se to usudio učiniti, 
bio bi svrgnut sa svećeničke časti i doživotno zatvoren 
u samostan. Nemaš dakle uzroka, zašto bi se sramio 
kazati svoje grijehe ispovjedniku. Sv. Pavao apostol, 
sv. Augustin i drugi još su veće i ružnije grijehe svemu 
svijetu pismeno očitovali, a ti bi se sramio svoje grijehe 
samo jednomu čovjeku otkriti, koji i onako ništa ne 
smije znati! — Ili se morda bojiš, što će reći ispo¬ 
vjednik, kad mu se rad onih grijeha potužiš? Sto će 
reći ? Ništa. Pače bit će neizmjerno veseo. Kakogod se 
liječnik veseli, kad koga od velike bolesti izliječi, isto 
se tako veseli i ispovjednik, kad koga velikoga grješ¬ 
nika s Bogom primiri. Megjutim, ako ti se baš ne da 
k tvom običnom ispovjedniku, možeš ići k drugomu. — 
Ili možebit zato ne ćeš ići na ispovijed, da se ne moraš 
ostaviti grijeha? Ah, ako je to uzrok, mogu te samo 
sažaliti. Ali. nemoj, nemoj toliku žalost zadati Isusu i 
još više vrijegjati njegovo milostivo srce. Upravo zato 
jer si u grijehu, treba da se obratiš i da se ostaviš 
grijeha, jer ne znaš ure ni časa, kad bi mogao umrijeti. 
Pa zar poslije tolikih razmatranja imaš još toliko srca 
reći, da se zato ne ćeš ispovjediti, samo da se ne moiaš 
ostaviti grijeha? Dakle usprkos tolikih razmatranja 
ne ćeš samo ostati u grijehu, nego ćeš još i na novo 
griješiti ? 0 Isuse! 0 Marijo! Može li vam se veća 
uvreda nanešti, oštriji mač u srce zabosti? 0, ne ćete vi 
toga dopustiti, ne! A ne ćeš toga učiniti ni ti, grješniče. 
Pa ako se ne ćeš obratiti iz ljubavi k Bogu, a ti se 
barem obrati iz ljubavi k sebi. Znaj, da bi još noćas 

mogli dušu tvoju tražiti od tebe, a ako u smrtnom 
grijehu umreš, kamo ćeš doći? To bi bila najveća ne¬ 
sreća za te. Ako se pak obratiš, bit ćeš sretan, učinit 
ćeš najveće veselje Isusu i Mariji, najbolje ćeš ovjen¬ 
čati i zapečatiti svibanjsku pobožnost. — Ili se možebit 
zato ne ćeš da ispovjediš, jer ti je teško ispitati sa¬ 
vjest, pak se bojiš, da bi se mogao zlo ispovjediti i 
nedostojno pričesti ti ? E, ako je to uzrok, to je onda 
dobar znak, da ti srce još nije pokvareno i da se bojiš 
svetogrdne ispovijedi i pričesti. Pa upravo zato, što se 
toga bojiš, pripravi se, koliko možeš, a ispovjednik će 
ti pomoći, da se dostojno ispovjediš i pričestiš. Nemaš 
dakle uzroka, zašto se ne bi ispovjedio, a najmanje, 
ako još nijesi obavio ovogodišnje uskrsne pričesti; jer 
tada se po gotovo moraš ispovjediti. Samo pazi, da se 
dobro ispovjediš. Dogjite dakle svi, koji iole možete, 
mi ćemo vas svećenici željno čekati u ispovijedaonici. 

2. Sakramenat pokore ima pet dijelova, i to: ispi¬ 
tivanje savjesti, pokajanje, odluku, ispovijed i zadovolj¬ 
štinu. Sve to treba da točno obaviš, kako to uči kate¬ 
kizam. No jer je pokajanje najglavniji i bitni dijel 
toga sakramenta, ja ću o njem reći koju opširnije. 

P o k a j a n j e je, veli sabor tridentski (sess. 14. cap. 
4. de poenit.), bol duše i mržnja na učinjene grijehe 
s odlukom ne griješiti više. Dakle pokajanje je žalost za 
učinjene grijehe i odluka ne griješiti više. Kad god dakle 
ideš na ispovijed, mora ti biti žao, što si sagriješio i 
moraš tvrdo odlučiti, da ne ćeš više griješiti. Ako toga 
ne imaš i ne učiniš, ispovijed ti ništa ne valja, pače ti 
je svetogrdna — nov veliki grijeh. — 

No nije dosta, da se samo ustima kaješ ; tvoje 
pokajanje mora biti nutarnje t. j. moraš se kajati 
u srcu; ili u srcu ti mora biti žao, što si sagriješio i u 
srcu moraš odlučiti, da ne ćeš više griješiti. A to je 

naravski, jer pokajanje, kako gore rekoh, jest bol duše, 
a sv. pismo veli: „Razderite srca svoja, a ne haljine 
svoje.“ (Joel 2, 13.) 

Nadalje tvoje pokajanje mora biti vrhunaravno 
t j. moraš se kajati zbog vrhunaravnih uzroka: što si 
naime grijehom ili Boga uvrijedio ili nebo izgubio ili 
pakao zaslužio ili jerbo je grijeh u sebi ružan, te ga 
zato Bog osugjuje. Naravsko pokajanje bi bilo. kad bi 
se tko kajao zbog naravskih posljedica grijeha. Tako 
n. pr. naravna posljedica kragje jest, ako tata tko* 
ulovi, da će doći u tamnicu ; pijanstva, da izgubi zdra¬ 
vlje ; bludnosti, da izgubi dobar glas. Po tom kad bi 
se n. pr. tat za svoju kragju kajao zato, jerbo je 
došao u tamnicu ; pijanac zato, jerbo si je pijanstvom 
zdravlju naškodio; bludnik zato, jerbo je dobar glas 
izgubio, to pokajanje ne bi ništa valjalo, i grijesi im 
ne bi bili oprošteni. S toga kad god ideš na ispovijed, 
pokaj se zato, što si grijehom ili Boga uvrijedio, ili 
nebo izgubio ili pakao zaslužio ili jerbo je grijeh u sebi 
mrzak. Tko se samo zato kaje, što je grijehom Boga, 
najveće dobro u sebi, uvrijedio, taj ima savršeno 
pokajanje: dok tko se kaje zbog drugih triju vrhuna¬ 
ravnih uzroka, tomu je pokajanje nesavršeno. Sa 
savršenim pokajanjem može se i najveći grješnik na 
umoru spasti kad nema ispovjednika, no sa željom 
ipak, da će se ispovjediti, ako mu bude moguće; dok 
u sakramentu pokore je i nesavršeno pokajanje dovoljno, 
samo ako pokornik počinje Boga ljubiti. Da pako 
možeš lakše probuditi vrhunaravno pokajanje, domisli 
se najprije, koga si grijehom uvrijed'o. Uvrijedio si Boga, 
kralja svih kraljeva, gospodara svega svijeta, svoga 
najboljega oca, koji ti je dao život i sve što imaš. 
Uvrijedio si Isusa, koji je za tebe na križu umro. Imaš 
li ti tako dobroga oca ili majku, koji bi se dali za 


0 ispovijedi. 


21 1 


tebe na križ raspeti? A gle, to je Isus za tebe učinio. 
Za tebe bio je čavlima na križ pribit, za tebe trnovom 
krunom okrunjen, za tebe je istočio svoju krv do zad¬ 
nje kapi. Da ti tko uvrijedi oca ili majku, bilo bi ti 
žao, a gle, ti si uvrijedio Isusa, koji ti je više nego 
otac i majka, koji te ljubi više nego oni. Osim toga 
grijehom si izgubio nebo, koje više vrijedi nego sva kra¬ 
ljevstva ovoga svijeta, više nego sav svijet. Kad izgubiš 
kakvu neznatnu stvar, kako ti je žao ! a za nebom da 
ti ne bude žao ? Napokon grijehom si zaslužio pakao, 
strahovite muke. Za koliko ne bi išao samo pol sata 
u raspaljenu peć ? A gle, ti si grijehom zaslužio vječne 
paklene muke. Kako ti je žao, kad se opečeš na oganj, 
a kad grijehom zaslužiš paklene muke, da ti ne bude 
žao ? 0 i te kamo više treba da se žalostiš ! 

Nadalje tvoje pokajanje mora biti vrhu svega 
t. j. više ti mora biti žao za grijeh, nego za ikoje drugo 
zlo, i moraš biti pripravan radije podnijeti koje mu 
drago muke, nego opet sagriješiti, a to zato, jer je 
grijeh najveće zlo, što si ga čovjek pomisliti može. 

Napokon tvoje pokajanje mora biti općenito t. j. 
moraš se kajati za sve smrtne grijehe. Ako se samo za 
jedan smrtni grieh ne kaješ, pokajanje ti ništa ne 
valja, te ne samo da ti taj grijeh nije oprošten, nego ti 
nijesu ni drugi oprošteni, za koje si se pokajao, jer nije 
moguće, da u jedno isto vrijeme budeš prijatelj i nepri¬ 
jatelj Božji. Ili se moraju oprostiti svi smrtni grijesi ili 
nije oprošten ni jedan. Da ti se dakle mogu svi grijesi 
oprostiti, za sve treba da se kaješ, jer kajanje se 
nužno zahtijeva za oproštenje grijeha. Nego za svaki 
smrtni grijeh ue moraš se napose kajati; dosta je, da 
se za sve skupa općenito kaješ. Nemaš li nego samo 
male grijehe, i tada se moraš barem za koji mali grijeh 
kajati i tvrdo odlučiti, da ga ne ćeš opetovati, te 

uopće ne ćeš nikad smrtno sagriješiti, a to zato, jer po¬ 
kajanje je bitni dio sakramenta pokore, tako da bez 
njega sakramenat ništa ne valja. Ispovijed nije zato, 
da samo grijeh kažeš, nego da ga se ostaviš. 

Sad prosudi, jesi U se uvijek dobro pokajao. Ako 
si siguran, da se nijesi tako kajao, tada su ti sve is¬ 
povijedi nevaljane, te ih moraš opetovati, kao da se i 
nijesi ispovjedio. Dvojiš li samo, da li si se dobro po¬ 
kajao, tada ti se samo savjetuje, da ponoviš dotične 
ispovijedi, kod kojih sumnjaš, da li si se pravo pokajao. 
Učini ono, što bi želio učiniti na smrtnoj postelji. Tako 
ćeš biti najmirniji u savjesti, a to više vrijedi, nego 
sve blago i sreća ovoga svijeta. 

Na koncu budi ti i to rečeno, da se za grijehe 
pokaješ već onda, kad se pripravljaš za ispovijed i to od¬ 
mah, čim si grijehe dobro razmislio, a ne možebit tek 
iza kako si ih ispovjedio, kad te već ispovjednik od- 
rješuje, jer bi se moglo lako dogoditi, da se u onoj br¬ 
zini ili ne pokaješ valjano ili te ispovjednik odriješi 
prije, nego se pokaješ, a onda ti ođrješenje ne bi ništa 
vrijedilo. 

Primjer. 

Sada čuj jedan grozan dogagjaj, što ga pripovijeda 
Josip Anton Keller, freiburški svećenik, koji dogagjaj 
bi priopćen u mnogim novinama Prije nekoliko godina 
osmoga prosinca umre u jednom njemačkom mjestu sta¬ 
rac odličnijega roda, koji se već nije bio ispovjedio 
preko trideset godina, a naslagjivao se najviše u tom, 
ako se mogao narugati blaženoj djevici Mariji. Neko¬ 
liko tjedana pred smrću, kad ga je već dosta jak 
kašalj davio, ode na malu šetnju. Tu sretne jednoga 
seljaka, koji se bio uputio na proštenje k blaženoj dje¬ 
vici Mariji. Starac stane da se ruga seljaninu. Osmoga 
prosinca sjedeć na kanapetu, ču svečano zvonjenje. Za¬ 


0 ispovijedi. 


219 


pita podvornika: Šta to zvoni? Ovaj mu odvrati: Da¬ 
nas je veliki blagdan neoskvrnutog začeća blažene dje¬ 
vice Marije. Na to poče starac psovati i grditi Majku 
Božju, tako da je podvornik od straha pobjegao iz 
sobe, srameći se ma samo pomisliti na ono, što su ona 
pogana starčeva usta proti prečistoj Djevici izrekla. 
Čim onaj starac na najružniji način pogrdi prečistu 
Djevica, spopanu ga smrtni grčevi. Malo zatim dotrči 
iz sobe mala njegova unučica vičući: „Djed izgleda kao 
kakav belzebub.“ Dok su ukućani došli u sobu, nesret¬ 
nik bio već mrtav ; "a bilo ga zbilja užasno gledati: 
svega crna s nakrivljenim usnicama. Svi, koji ga vi¬ 
dješe, upoznaše u tom kazan Božju, te se mnogi obra- 
tiše k Bogu skrušenom ispovijegju. Budući da taj bogo- 
liulac nije mogao biti po crkvenu pokopan, njegov zet, 
protestant, spremi mu svečan pogreb s glazbom. Na 
groblju mu sam držao govor, u kojem ga pohvali kao 
poštenjaka. Na koucu reče: „Kad crkva ne će da moli 
za pokojnika, pomolimo se barem mi tiho za njega. 1 * 
Na to će jedan drugi: „Ne, za takvoga poštenjaka mora 
se na glas moliti** i počne: Oče naš. Hoće da počne 
i: Zdravo Marijo, ali se tako zaplete, da nije mogao 
nikako dalje, te je morao prestati Umrvši nije zaslužio, 
da se za nj ni Zdravo Marijo izmoli. 

Eto tako svršuju, koji zabacuju ispovijed i psuju 
prečistu Djevicu. Imaj ovaj užasan primjer, dragi kr- 
šćaDine, uvijek pred očima, pak štuj bi. dj. Mariju i 
nemoj odgagjati ispovijedi. Dok si u životu, sve i najveće 
grijehe možeš njom lako izbrisati; dok ako u njima 
umreš, ni jedna ti molitva ne će više koristiti. Blago 
tebi, ako se budeš često dobro ispovijedao. No štuj 
takogjer prečistu Djevicu, pak će ti ona biti u pomoć 
ne samo za života, nego i u smrtnom času. Amen. 

Zadnji dan svibnja. 

Evo nas na koncu svibanjske pobožnosti. Kako 
se ovaj mjesec brzo svršio ! Da, pobožnost Majci Božjoj 
na čast nikad nije preduga, nikad ne dosadi. Vi, reć 
bi, da ste se upravo zaljubili u ovu pobožnost. I pravo 
je! Uvijek treba da svim srcem štujemo bi. dj. Mariju. 
No večeras je meni zaključiti. A prije nego se s vama 
rastanem, zahvaljujem vam najsrdačnije, što ste me 
cijeli ovaj mjesec tako strpljivo slušali. Koliko ljubite 
Mariju, najbolje ste pokazali tim, što ste se sv. ispo- 
vijegju s Bogom pomirili i danas u tolikom broju priče- 
stili. Zaista ničim nijeste mogli bolje završiti svibanjsku 
pobožnost, nego što ste je završili tim. To je najugod¬ 
nije djelo, što ste mogli Mariji iskazati, i to djelo 
sigurno ne će ostati bez nagrade. Da ljubite Mariju, 
pokazali ste najbolje tim, što ste tako marljivo' polazili 
ovu pobožnost, natjecali se, tko će ljepše okititi njezin 
oltar i njezinu sliku. A komu nije od radosti uzigralo 
srce slušajuć vas onako lijepo pjevati Marijine pjesme i 
litanije. Na licu čitalo vam se zadovoljstvo ; a čitam vam 
ga i ja večeras. To sve takogjer ne će ostati bez blago¬ 
slova, bez nagrade. Sve je to Marija rado primala i pri¬ 
kazala Sinku svomu. No Marija još nešto traži od tebe, 
dragi kršćaniae. Traži, da joj daruješ srce svoje. To je 
što od tebe traži, i to će ju veseliti više, nego da joj Bog 
zna što prikažeš Srce tvoje želi ona imati; ona će ga s 
najvećom radošću primiti i Sinku svomu prikazati. Isusu 
i Mariji moraš dakle darovati srce svoje i ti od sada 
moreš biti sav njihov, a bit ćeš njihov, ako ih budeš 
ljubio i u krjepostima nasljedovao. A kako ne bi ljubio 

Isusa, koji je iz ljubavi k tebi došao iz neba, rodio se 
u stajici, umro na križu ? koji ti je sama sebe dao za 
hranu ? Danas se u srcu tvomu nastanio i s tobom se 
najuže združio. On prebiva u tvom srcu, prelazi ti u 
krv, u meso i kosti. S toga punim pravom možeš 
zavapiti sa sv. Pavlom apostolom: ,,A ja živim, ali ne 
ja, nego živi u meni Krist.“ (Gal. 2, 20.) Više dakle 
moraš ljubiti Isusa, nego ikoje svoje uđo, nego sama 
sebe. Ali i Mariju moraš ljubiti. Ona je Majka Božja 
ali i tvoja, zaštitnica je i pomoćnica tvoja. Najbolje, 
ćeš ju ljubiti, ako ju nasljeduješ u krjepostima i pobo¬ 
žno uzživiš. To je, na što treba da se odlučiš večeras. 
Na to je smjerala cijela ova svibanjska pobožnost, sva 
razmatranja. A nije moguće, da se nijesi na to odlučio, 
čuvši ova razmatranja. Da se utvrdiš u svojoj odluci, 
ponovit ću u kratko sve, o čem smo ovoga mjeseca 
razmatrali 

1. Najprije čuo si, dragi kršćanine, tko te je stvo¬ 
rio i zašto te je Bog stvorio ? Stvorio te je, da mu 
služiš i da se spaseš. To je kratki nauk, što sam ti ga 
odmah u početku preporučio, da ga dobro naučiš i po 
njem živiš. Onda smo razmatrali o spasenju duše. Da 
pak postigneš spasenje duše, dao ti je Bog na užitak 
sve što je stvorio, osobito pak vrijeme, kojega svaki 
čas je neizmjerne vrijednosti. — Zatim smo razmatrali 
ob onom, što najviše priječi spasenje duše t. j. o grijehu 
i to najprije o prvom grijehu, što ga počiniše angjeli 
u nebu, zatim o grijehu naših praroditelja, dalje o smrt¬ 
nom grijehu jedne izgubljene duše u paklu, a napokon 
o tvojim vlastitim grijesima. Osvjedočio si se, da si sa¬ 
griješio mnogo više od njih, pa ipak te Bog nije kaznio, 
već te čekao na pokoru, da ti oprosti. S Bogom si se 
pomirio No pazi da više ne griješiš, da ti se što go¬ 
rega ne dogodi! Čuo si, kako se Bog grijehom neiz- 

mjerno vrijegja i kako ga strogo kazni, i što je Isus 
za nj trpio. Vidio si, da je i mali grijeh veliko zlo, 
s toga se i njega moraš čuvati. — Budući pako da čo¬ 
vjeka ništa tako ne može očuvati od grijeha, koliko 
spomen na njegove četiri zadnje stvari, to smo nadalje 
razmatrali o tim četirim zadnjim stvarima, i to najprije 
o smrti : da je smrt sigurna i blizu, kako čovjek na smrti 
sve ostavlja, kako umire obraćen a kako otvrdnut grje- 
šnik, i kako smrt porazuje čovječje tijelo. Onda smo raz¬ 
matrali o posebnom sudu, kako Bog brzo i strogo sudi 
dušu. Zatim smo promatrali o koncu svijeta, kako će na¬ 
ime oganj uništiti ovaj svijet, i o općenitom sudu, na kom 
će se najprije osuditi prokleti u oganj vječni, a dobri 
pozvati na uživanje vječnoga blaženstva. Onda je bio go¬ 
vor o paklu, i to o tako zvanim mukama ćućenja i gubit¬ 
ka, i o vječnosti paklenih muka. Napokon smo čuli o ne¬ 
beskom kraljevstvu, koliko je tamo blaženstvo i radost, 
te bi čovjek morao rado sve pretrpjeti na ovom svijetu, 
samo da to kraljevstvo dobije. — Da se pak uzdaš u Bo¬ 
žje niilosrgje i k Bogu da se obratiš, pokazao sam ti nje¬ 
govo neizmjerno milosrgje u priči o rasipnom sinu, u 
obraćenju Marije Magdalene i sv. Petra. A da se za 
uvijek odrečeš grijeha i posvetiš se službi Božjoj, pred¬ 
stavio sam ti užasnu zastavu Luciferovu, da od nje 
bježiš, i divnu zastavu Isusovu, da pod nju pribjegneš 
i pod njom vojuješ. Budući pak da se pravo obraćenje 
bez sakramenta pokore niti pomisliti ne može, to sam 
te na koncu pozvao k sv. ispovjedi, čemu si se rado 
odazvao i time ovu lijepu svibanjsku pobožnost zape¬ 
čatio. To je što sam ovim razmatranjima smjerao postići, 
a to mi je, hvala Bogu i bi. dj. Mariji, i pošlo za rukom. 

2. Nu ti si, dragi kršćanine, već više godina prisu¬ 
stvovao svibanjskoj pobožnosti. Uvijek si odlučio, da 
ćeš se k Bogu obratiti i čuvati grijeha, pa ipak nijesu 

održao svoje riječi. Brzo iza svršene pobožnosti ne samo 
da nijesi ustrajao u dobru, već si opet u stare grijehe 
padao, jednako psovao, s bližnjim se svojim svagjao, 
zapuštao sv. misu u nedjelju i blagdan, jeo meso u 
zabranjene dane i t. d. A to sve znači, da od svibanjske 
pobožnosti nijesi ubrao žugjena ploda. Koji je tomu 
uzrok? Jedini je tomu uzrok taj, što nijesi ustrajao u 
pobožnosti k bi. dj. Mariji. Jer nije dosta samo ovoga 
mjeseca štovati Mariju, već ju moraš častiti uvijek, 
čitava godinu, cijeli svoj život. Što hasni samo jedan 
mjesec, nekoliko vremena štovati bi. dj. Mariju pak 
onda opet na staru živjeti, kao da nijesi nikakva 
razmatranja čuo, nikakvoj pobožnosti prisustvovao? 
Marija je pripravna, da ti bude cijeli život zaštitnica i 
pomoćnica, s toga ju i ti moraš cijeli svoj život častiti 
i zazivati. Samo tako koristit će ti pobožnost na spas 
duše. Isus veli: „Tko ustraje do kraja, bit će spašen. 44 
(Mat. 10, 22.) Sveci su se jedino tako posvetili, što su 
u dobru ustrajali do konca života. I ti se ne ćeš moći 
drukčije posvetiti. Da pak možeš u dobru ustrajati do 
konca života, tomu ti može najviše pomoći prečista 
Djevica. Ona je u tom pomogla mnogim svecima, kako si 
čuo iz tolikih primjera, što sam ih navodio, a pomoći će 
sigurno i tebi, samo ako joj se budeš pouzdano utjecao. 
Potiče nas na to i sv. mati crkva, koja nam zapovijeda 
da ovako molimo: „Sveta Marijo, majko Božja, moli 
za nas grješnike sada i u čas smrti naše. 44 Sv. Franjo 
Borgia jako se bojao za spasenje onih, koji nijesu 
ustrajali u pobožnosti k bi. dj. Mariji. A sv. Filip Neri 
često bi govorio svojim pokornicima: „Sinci moji ako 
želite do smrti ustrajati u dobru, štujte pobožno Mariju. 44 
Sveti pak Ivan Berchman običavao bi reći: „Tko god 
ljubi Mariju, taj će ustrajati u dobru. 44 Ljubi dakle i ti 
Mariju i štuj ju, da ustraješ u dobru do konca života, 

Ljubi dakle Mariju, jer tko Mariju ne ljubi, taj 
sigurno ne ljubi ni Isusa, a tko Isusa ne ljubi, kaže 
sv. Pavao apostol, neka je proklet. (I. Kor. 16, 22.) 
Marija je najljepši stvor Božji, ona za Bogom zaslužuje 
našu najveću ljubav. Koliko je dakle moraš ljubiti, 
dragi kršćanine 1 U njoj svi nalaze utjehu i radost, 
pomoć i zaštitu: grješnicima je zagovornica, pravednicima 
zaštitnica, žalosnima utočište, a svima pomoćnica. Ako 
se ona toliko skrbi za grješnike, koji se k njoj utječu 
i žele se obratiti, kako smo se o tom ovoga mjeseca iz 
tolikih primjera osvjedočili, što će tek učiniti onima, 
koji ju pobožno štuju i svim su joj srcem odani! što 
će učiniti tebi, ako ju budeš do smrti ljubio 1 Ah, ti 
imaš srce, srce, koje može ljubiti, plamtjeti od ljubavi, 
pa da ne ljubiš Mariju, majku tvoga Spasitelja; onu, 
koja ga je devet mjeseci pod srcem nosila, svojim 
djevičanskim mlijekom dojila, njegovala, pod križem mu 
se za tebe molila i trpjela, tolikih te pogibli izbavila, 
tolike ti milosti isprosila! Marija ti ima biti za Bo¬ 
gom prvi predmet tvoje ljubavi, na nju treba da je 
uvijek upravljena tvoja misao, Čuvaj stf dakle i sjene 
čim bi je mogao uvrijediti. Kako god je Isus na križu 
žegjao duše naše, tako i Marija žegja srca naša. U njima 
se želi nastaniti, u njima prebivati. Daruj joj dakle 
srce svoje, prikaži joj ga za uvijek. Ona ti ide u susret, 
da te primi pod svoju zaštitu; hajde dakle poteci i ti 
u njezin naručaj, baci joj se pred noge, pa joj reci: 

0 Marijo! evo me pred tvojim nogama prostrta, 
da ti od srca zahvalim za sve, što si mi ovog mjeseca 
iskazala. Hvala ti na onim nadahnućima, kojima si mi 
um razbistrila; za onu ljubav, kojom si mi srce ugrijala; 
za onu žalost, koju si u meni za grijehe probudila; za 
onu utjehu, kojom si me po oproštenju grijeha razve¬ 
selila ; za one spasonosne odluke, kojima si me udostojala 

obdariti. Hvala ti za sve ono dobro, kojim si me tečajem 
ovoga mjeseca opsipala. A u znak dužne zahvalnosti 
obričem večeras, o preslatka Majko, da ću te odsele 
sinovski ljubiti i nikada te više ne ražalostiti. Daj 
otrgni, prečista Djevice, srce moje od ispraznosti i 
ljubavi ovoga svijeta; daj, da tebe za Bogom najviše 
ljubim. Tvoj ću odsele biti, Marijo; tebi prikazujem 
srce svoje, dušu svoju, tijelo svoje, zdravlje i život svoj, 
siromaštvo i tugu svoju. Milosti, što si mi ih ovoga 
mjeseca iskazala, nikada zaboraviti ne ću ; do smrti 
ću ih se zahvalno spominjati. Samo jedno te još pro¬ 
sim o Marijo ! a to je, da mi budeš zagovornicom i za¬ 
štitnicom kod sinka svoga Isusa. On će te uslišati, 
štogod ga budeš zaprosila, jer si mu majka. Isprosi mi 
dakle milost, da se bojim grijeha, da ga se^uvam ; te 
imam uvijek na pameti, da sam putnik na ovoj zemlji 
i da u vječnost putujem. Jednu imam dušu, i ako nju 
izgubim, sve sam izgubio ; spasem li ju, to sam za 
uvijek sretan i blažen. Za to te molim, Marijo, pomozi 
mi, da dušu svoju spasem. Isprosiš li mi tu milost, do¬ 
sta mi je, više ništa ne trebam. No budući da spase¬ 
nje duše moje visi o smrti, budući da ću tada biti u 
najvećoj pogibli, to te najsrdačnije molim, da me tada 
ne zapustiš. Onda, onda, mila Majko moja, kad mi se 
bude dijeliti od ovoga svijeta, pokaži mi se milostivnom 
Majkom; priteci mi u pomoć, da se sretno rastanem 
s ovim svijetom, da umrem u milosti Božjoj. To te mo¬ 
lim najsrdačnije, i ja se prije s tobom rastati ne ću, 
dok mi to ne obećaš. Obećaš li mi to i učiniš, o pre- 
mila Majko, sretna li mene! Postignem li to, bit ću ti 
u vijeke zahvalan i slavit ću te u sve vijekove. Sveta 
Marijo, majko Božja, moli za nas grješnike, sada i u 
čas smrti naše. Amen. 

--. 








226 


RAZMATRANJE TRIDESET I DRUGO 


0 utjelovljenju Sina Božjega. 

Poslije godinu dana evo nas opet, dragi kršćani, 
da svetkujemo svibanjsku pobožnost. Koliki su joj lani 
ovdje skupa s nama prisustvovali, a sad ih pokriva 
crna zemljica ! Blago njima, ako su se lanjskim razma¬ 
tranjima okoristili na svoje spasenje! Možebit da je i 
od nas komu ovo zadnja svibanjska pobožnost. Okori¬ 
stimo se dakle njom na spasenje svoje, jer sad je naj¬ 
zgodnije vrijeme, sad su još dnevi spasenja. 

Istina, svibanjska je pobožnost Marijina pobož¬ 
nost. Njoj na čast ima se vršiti. No zato nije baš ne¬ 
ophodno potrebito, da predmet pojedinih razmatranja 
bude njezin život i njezine krjeposti. Naše spasenje bit 
će joj najveća slava. Na to sam i lani mislio, pak sam 
s toga i držao tako zvane duhovne vježbe. Ascijenim, 
da će biti najzgodnije, ako i ove godine udarim istom 
stazom, to više, što lanjskim razmatranjima predmeta 
duhovnim vježbama nijesam iscrpio, već sam ga u sre¬ 
dini prekinuo, kao kad mornar ostavi lagju usred mor¬ 
ske pučine, ne dovezavši je u luku. Na duhovne vježbe 
spada poglavito život, nauk i primjer Isusov, a budući 
da sam prošle godine o tom samo nuzgredice katkada 
koju spomenuo, to mi je ove godine govoriti barem o 
glavnijim zgodama njegova života, koliko će vrijeme do¬ 
puštati, da tako lagju usred morske pučine ostavljenu 
sretno u luku privedem i usidrim. S toga, ako se, dragi 
kršćani, želite upoznati sa cijelošću duhovnih vježba i 
njima se okoristiti, molim vas, da i ove godine mar¬ 
ljivo dolazite na svako razmatranje. Govorit ću pak 
redomiee tako, da će sva-razmatranja jedno na dru* 

gom biti nanizana, kao kotašca na jednim istim veru- 
gama, da ih tako uzmognete lakše razumjeti. 

Svim razmatranjima za podlogu služit će sv. evan- 
gjelje. Pače ja ću, da tako rečem, samo tumačiti evan- 
gjelje, što će za vas biti to koristnije, šte su vam već 
dotični odlomci evangjelja i onako pozna i, te ćete tako 
samo tumačenje moći lakše razumjeti. Primjera ove go¬ 
dine navagjati ne ću, pošto nam je život Isusov već 
sam po sebi najuzvišeniji uzor. 

Počnimo dakle, i to s utjelovljenjem Sina Božjega, 
kako to opisuje sv. Luka evangjelist u pogl. 1. i 2. 

1. Jedno od najvećih otajstva, pače temelj naše 
sv. vjere, jest utjelo vlj en j e ili upućen je Sina Bo¬ 
žjega. Naši praroditelji Adam i Eva srušili su sebe i 
nas u najveću propast, iz koje nas nitko nije mogao 
izbaviti nego sam Bog-čovjek. I da Isus nije postao 
čovjekom mi bismo se bili za uvijeke izgubili u pakao. 
Sada čuj, kako se to otajstvo dogodilo. Kad se rod ljud¬ 
ski bio do kraja pokvario i Boga zaboravio, snuje mu¬ 
drost i dobrota Božja, kako će ga otkupiti. Tri se 
Božanske osobe dogovaraju u nebu, tko će sići na zem¬ 
lju, da spase ljude. Nego Sin se odmah ponudi, da ide 
on : „Evo ja, Oče! pošlji mene.' 1 Sad šalju tri Božan¬ 
ske osobe arkangjela Gabriela u pokvarenu zemlju, da 
drugoj Božanskoj osobi pripravi mjesto. Ali gdje da 
nagje Sinu Božjemu dostojno prebivalište ? Gle tamo u 
onom malom gradiću Nazaretu moli se u niskoj koli¬ 
bici ponizna i siromašna djevica.- To je Marija, oda¬ 
brana Majka Božja, bez grijeha začeta. Na licu joj čitaš 
samu svetost. Da, u Božjim očima osim svetosti sve je 
samo ništavilo i ispraznost. Do česa pako ti više držiš, 
dragi kršćanine, do svetosti ili ispraznosti ? Da k tebi 
dogje angjeo, kod kakova bi te našao posla? Da libi 
te našao gdje moliš, ili bi te našao gdje možebit griješiš ? 

* 

Sada gledaj, kako arkangjeo š t u j e Mariju. Po¬ 
zdravlja je milosti punom i nazivlje je blagoslovljenom 
megju ženama. Otud se uči, kako treba da i ti štuješ 
Mariju. No znaj, koliko god ju budeš štovao, da je ne 
ćeš nikada tako počastiti, kao što ju je počastio Bog 
odabravši je za Majku, i kako ju je počastio arkangjeo 
Gabriel s ono malo riječi. — Čuvši to Marija od an- 
gjela, koji joj se prikaže u prilici mladića, sva se smuti 
i prestraši. Odavle vidiš, koliko je Marija držala do 
čistoće i kako se je plašila svega, što bi ju moglo 
smesti'. A uči sć i to, kako je i tebi biti na oprezu 
kod osoba drugoga spola i da jedino u bježanju griješne 
prigode možeš sačuvati tu najnježniju krjepost. S toga 
bježi od posijela i sličnih prigoda, da ne oskvrneš či¬ 
stoće. — Kad pako angjeo navijesti Mariji, da će za¬ 
četi i roditi sina, ne zna Marija, kako bi se to moglo 
dogoditi, pa pita: „Kako će to biti, kad neznani za 
muža?“ Da, toliko je držala, do svoga djevičanstva, 
da bi bila voljela odreći se časti matere Božje, nego 
ga izgubiti. Na to će joj angjeo: „Duh sveti doći će na 
tebe i sila Višnjega osjenit će te; zato će se i ono 
sveto, što ćeš roditi, nazvati Sin Božji.“ Isus hotio se 
roditi od žene, ali od žene djevice. Rodi se Čovjek, 
ali ne htjede biti po običaju naravnom začet. Zače se 
po Duhu svetom i rodi se od prečiste Djevice, da nam 
pokaže, kako treba da ljubimo čistoću. A ljubiš li ti 
čistoću u svemu : u mišljenju, govoru, činu ? Ispitaj se 
malko, pa se zasrami. — Da angjeo Mariji dokaže, 
kako je to moguće, pozivlje se na čudnovat dogagjaj, 
veleć joj : ,,I eto Elizabeta rogjakinja tvoja, i ona za- 
trudnje sinom u starosti svojoj, i evo je šesti mjesec 
njojzi, koju zovu nerotkinjom; jer u Boga nije ni jedna 
stvar nemoguća." Na to reče Marija: „Evo službenice 
Gospodnje, neka mi bude po riječi tvojoj." Ovim riječima 

privoli Marija u utjelovljenje Sina Božjega, i tako je 
kod našega spasa sudjelovala i pomagala. Čim Marija 
ove riječi izusti, šigje u nju Sin Božji, primi od nje 
tijelo ili put čovječju. To otajstvo zove se utjelovljenje 
ili upućenje Sina Božjega. Obje pako svoje naravi, na¬ 
ime božansku, koju je od vijeka imao, i čovječju, koju 
je u vremenu primio, postavši kod utjelovljenja pravim 
i potpunim čovjekom, sjedinio je u jednoj osobi božan¬ 
skoj. I tako posta Marija materom Božjom. No Marija 
se time ni malo iie.pooholi; nije išla hvaliti se po ku¬ 
ćama i kazati susjedama, što joj je angjeo rekao, već 
sve to čuvaše u srcu svom, smatrajući se službenicom Bo¬ 
žjom. I tako se Sin. Božji voljom Boga Oca i silom 
Duha svetoga uputi u utrobi bi. dj. Marije, i an- 
gjeli začugjeni klanjaju se utjelovljenomu svomu Gospo¬ 
dinu i prečistoj Majci njegovoj a kraljici svojoj. Štujmo 
i mi Spasitelja,, no štujmo ujedno i njegovu prečisti! 
Majku, koju on na toliku čast uzvisi. 

2. Dok je Marija Isusa pod srcem nosila, pohodi 
svoju rogjakinju Elizabetu. Gle tamo na onom 
brijegu Zakarijiuu kuću. U njoj samo dvije osobe, muž 
i žena : Zakarija i Elizabeta. Obadva stara, k tomu Za- 
karija nijem, a Elizabeta neplodna, ali zato ipak oboje 
pobožni, da su svima služili za dobar primjer. Sv. Luka 
veli: „Oboje bijahu pravedni pred Gospodinom i živ- 
ljahu u svemu po zapovijedima Gospodnjim bez mane“. 
To ti je prava slika kršćanske obitelji, u kojoj treba 
da vlada ljubav, mir, potpunost zakona. Ovako bi mo¬ 
rali živjeti svi zakonski drugovi, pa makar ih snašla 
bolest ili druga kakva neugodnost, znajući da sve do¬ 
lazi od providne ruke Božje. A vlada li takva ljubav 
i mir u tvojoj kući? Obdržavaju li se u tvojoj kući 
Božje i crkvene zapovijedi? 0 u kolikim i kolikim kr¬ 
šćanskim obiteljima vlada megju mužem i ženom mržnja 

i nesloga, jedan drugomu ne vjeruje, jedan na drugoga 
sumnji, megjusobno se grizu, kolju i tuku. Kakva će 
biti djeca, kad su već roditelji takvi ? Je li čudo, ako u 
takovoj kući nema nikakva Božjega blagoslova? 

$ad motri Mariju, kako žurno ide po onim brežulj¬ 
cima do Zakarijine kuće. Ona, Mati Božjk, k tomu tru¬ 
dna, pak ide pješke po onim strmim gorama sa zaručni¬ 
kom svojim sv. Josipom. A čemu ide na tako dalek i 
težak put? Ide k Elizabeti u pohode, veća k manjoj. 
Eto, kako bješe ponizna Marija ! A jesi li ti tako po¬ 
nizan, kuji nikomu, pa ni svojim roditeljima i poglava¬ 
rima, ne ćeš da se pokoriš, već svima hoćeš da zapovije¬ 
daš i gospodariš? Od Marije uči se poniznosti. — Čim 
stupi Marija u Zakarijinu kuću, pozdravi Elizabetu ; 
ova pako potrči Mariji u susret i ljubezno ju zagrli. 
Ovaj čas uzigra u Elizabetinoj utrobi sv. Ivan Krstitelj 
i ona se napuni Duha svetoga te sva ushićena reče 
Mariji: „Blagoslovljena ti megju ženama i blagoslovlj< n 
plod utrobe tvoje! I otkud meni ovo, da dogje mati 
Gospodina mojega k meni ? . . . Blago tebi, što si vje¬ 
rovala ; jer će se izvršiti, što ti je kazao Gospodin.“ 
Gle kolik blagoslov donese Marija u Zakarijinu kuću ! 
Elizabeta napuni se Duha svetoga, sv. Ivan Krstitelj 
već u utrobi starice majke skače od veselja i pripo- 
znaje Isusa za Mesiju, sva kuća napuni se milosti Bo¬ 
žje. Jesu li i tvoji posjeti uvijek praćeni takvim blago¬ 
slovom ? Doneseš li ti svakamo, kamo dogješ, blago¬ 
slov ili rnorda neslogu, svagju, prokletstvo? — Tada 
Marija sva ushićena od radosti zapjeva onu divnu pje¬ 
smu zahvalnicu („Veliča duša moja Gospodina . . .“) 
za veliku milost, koju joj učini Svemogući. A hvališ li 
i ti uvijek Bogu za sva njegova dobročinstva? Ili zar ti 
Bog manje dobročinstvo iskaže, kad pod prilikom kruha 
u srce svoje primaš onoga istoga, koga je Marija po 

Duhu svetom začela? A kako mu hvališ uvijek poslije 
pričesti? Slijediš li u tom Mariju? 

Sv. Josip ode megjutim svojoj kući, a Marija osta 
kod Elizabete oko tri mjeseca. Pak što je to vrijeme 
radila? U svoj poniznosti i ljubavi pomagala je Eliza¬ 
beti obavljati kućne poslove; rekao bi, da je k njoj 
došla za sluškinju. Kolika je to poniznosti A čuj i one 
njihove razgovore. Razgovaraju se samo o Božjim stva¬ 
rima, i nastoje kako bi više Bogu omiljele. Marija pak 
k tomu tješi onijemljenoga starca, da strpljivo podnaša 
svoju nevolju i ufa se u Boga. A o čemu. se ti razgo¬ 
varaš u društvu? Da li su tvoji razgovori uvijek mili 
Bogu, ili se možebit moraš sramiti, da te drugi ne čuju? 
Od Marije se uči i ti ponizno živjeti i bogoljubno 
razgovarati. — Čim pako dogje sv. Josip po Mariju, 
posluša ga i odmah ide s njim kući. Time je Marija 
htjela dati svim ženama primjer, kako i one moraju 
biti poslušne svojim muževima. Pa ipak to je višeputa 
glavni razdor megju mužem i ženom, što mu je ova 
nepokorna i nad njim hoće da gospodari, a muž toga 
ne da, kao što i pravo ima, jer je on glava obitelji. 

3. Malo kasnije izigje zapovijed od cesara 
Augusta, da se popiše sav svijet. Pa buduć da je 
Josip bio iz doma i plemena Davidova, morao je ići s 
Marijom u Betlehem, grad Daviđov, da se tamo popiše. 
Premda su oboje imali dovoljno izgovora, to se ipak 
pokoravaju zakonu ohologa cesara, koji se proglasio 
gospodarom cijeloga svijeta. Odatle se uči, kako i ti 
moraš slušati svoje glavare i pokoravati se njihovim 
zapovijedima, pa bile one i teške. — Sad gle, kako se 
spremaju na put. Usred ljute zime moraju iz Nazareta 
u Betlehem ; putevi slabi, dobrih gostiona nigdje, k 
tomu Marija slaba, trudna već deveti mjesec. Josip 
siromašan i prost tesar mora prekinuti svoj zanat, 

zatvoriti radionicu i kuću, pa ju ostaviti providnosti 
Božjoj Bog zna do kada. Teško im je bilo ići od kuće, 
ali ipak idu rado. Siromašni kako su bili, slabo su šta 
uzeli sobom. Gledaj, kako idu, kako jedan na drugoga 
čeka, kako si podavaju ruke. Gle, kako počivaju i kako 
se slabo hrane,; ali čuj ih, kako se pored svega čedno 
ponašaju i samo o Božjim stvarima razgovaraju. Da, 
tako bi se morali ljubiti svi zakonski drugovi, iako bi 
morali pomagati jedan drugoga. Nuder pridruži im se 
i ti, dragi kršćanine, pak se uči od njih, da se uvijek 
kadgod ideš kamo na put, čedno vladaš i o Božjim stva¬ 
rima razgovaraš, naročito kad ideš na kakvo proštenje. 

Već u kasno doba noći dogju Marija i Josip u 
Betlehem. Josip, koji je od vajkada tu imao dosta 
roda i poznanstva ide najprije k rogjacima, onda znan¬ 
cima i prijateljima, kuca sad na jedna sad na druga 
vrata i moli, da ga prime na konak. Ali ovi ili ne će 
da ga prime, ili vele da ga ne poznaju ili da nemaju 
mjesta. Nije druge van ići u javnu gostionicu, gdje 
pristaju ljudi svake vrsti. Sv. Josip ide unutar, te pita 
za konak, dok ga Marija čeka vani. No i tu im sreća 
slabo posluži. Sv. Luka veli: „Nije im bilo mjesta u 
gostionici." Za sve ima mjesta u gostionici: za pijance, 
kartaše, bogohulce, lupeže, bludnike i t. d. samo za 
Isusa i majku mu nema. ,,K svojima dogje i svoji ga 
ne primiše." (Iv. 1, 11.) 0 koliko puta je već ovako 
Isus i na tvoje srce kucao i prosio te, da ga u nj 
pustiš, pak nijesi htio ; zatvorio si mu vrata srca svoga 
i gonio si ga od sebe Šta si učinio ? ! 

Sad kud će, kamo će trudni od puta, gladni i 
žedni, u najvećoj zimi, usred tamne noći ? U gradu 
buka i vika; k tomu nitko ne će da ih primi, sve ih od 
sebe tjera, sve im se ruga. Nije druge nego da. pogju 
van grada. Ali tamo nema više nikakve kuće, već 

samo gdjekoja špilja, kamo se živina od oluje, i drugoga 
zla vremena zaklanja. U takovu špilju zaklone se 
i Josip i Marija, da tu otpočinu, da prenoće. Sad 
pogledaj malko u tu špilju. Iz vana je na sve strane 
otvorena, vjetru i oluji izvržena, a u nutri tama, da se 
ništa ne vidi. Zid je živac kamen, po kom voda curi, 
a pod mokar i pun životinjskog blata. Sve je vlažno i 
gnjilo. Kamo da sjedne Marija sva od puta izmučena; 
na što da se nasloni Josip njezin zaručnik? Kako će 
tu otpočinuti? Sa svih strana puše mrzao vjetat, a oni 
nemaju na sebi ništa do haljina u kojima su došli. 
Jedan oslić i vol sve koliko im je društvo, sva utjeha 
i pomoć proti studeni, da se uz njih malko ugriju. Sv. 
Josip skrbi se, kako bi bolje ugodio svojoj djevičanskoj 
zaručnici, ali što će kad su mu prazne ruke,'kad ništa 
nema. I tako dospije vrijeme, da Marija rodi Spasitelja 
svijeta. Da, u štalici će se Bog roditi, da posrami 
ispraznost i oholost ljudsku. Marija sve na okolo blat¬ 
nom i mokrom podu stane moliti i razmišljati. I dok 
je tako u molitvi ushićena bila, rodi Sina Božjega, a 
da svoje djevičanstvo ne ozlijedi. Kao kad se voće 
otrgne sa grančice, a da se stablu ne naudi, i kao 
što sunčani trakovi prodiru kroz staklo, a da ga ne 
razbiju, pače ga još svjetlijim čine, isto tako luči se i 
Sin Božji od majčine utrobe, a da njezina djevojačtva 
ni najmanje ne oskvrne. Marija upre oči u svojega 
prvenca i suzama ga pere. Ali kamo ćeš sada s njim 
o Marijo? Zipke nemaš, kamo bi ga položila. Ah na¬ 
ručje tvoje, srce i prsi tvoje o Marijo, nek mu budu 
kolijevka. — Gle, kako mu se klanja i kako ga prika¬ 
zuje Ocu nebeskomu. Sebe je svukla, da njega povije; 
a gle, kamo ga ono stavlja. Stavlja ga u tvrde drvene 
jasli, megju one životinje da ne ozebe, a da mu bude 
mekše podgrnja poda nj oštru, debelu slamu. To je tvoj 

prijestol, Isuse, to je tvoja kraljevska kolijevka. Eto 
Onoga, koga su ljudi tolika stoljeća očekivali, za kojim 
su težili patrijarke i proroci! Eto Spasitelja svijeta! 
Eto Boga tvoga, dragi kršćanine! Vidiš kako plače i 
koliko trpi. Drhće od studeni, slama ga bode. Jedva 
se rodio, a već trpi i muči se. A što misliš, za koga 
ovako trpi, za koga plače? Za te, za te, dragi kršća¬ 
uine. Već je onda počeo svomu Ocu nebeskomu zado- 
voljivati za tvoje grijehe. — Gle, kako ga božanska 
njegova majka uzdiže i k srcu svojemu pritište, a sad 
opet Josip u naručaj svoj prima. Ah što si je morala 
misliti Marija, kad gaje svojim djevičanskim mlijekom 
dojila, a što Josip, kad ga je u naručaju svom držao 
i cjelivao! Pristupi i ti, dragi kršćanine, k onom bo¬ 
žanskom djetetu, pak se nagleđaj njegova božanskoga 
lica. To ti je Bog, koji je jednom riječju stvorio sav 
svijet i na jednom ga prstu nosi; to je onaj Bog, pred 
kojim angjeli drlićući ničice padaju, da mu se poklone; 
to je onaj Bog, koga Izraelićani ne mogoše u pustinji 
slušati od straha da ne pomru, pa kako se evo sad 
ponizio! Leži u tugjim jaslicama i prevraća se na oštroj 
slami! Pristupi k njemu, pristupi, pak ga moli, date 
blagoslovi. Ali Isus muči, ništa ne govori. Nu ako ne 
govori ustijna, govori njegov plač, govore njegove suze, 
njegovi uzdisaji, govore jaslice i slama, na kojoj leži. 
Pristupi tamo bliže i prosi Mariju, da ti ga dopusti 
uzeti u naručaj. Poljubi ga i k srcu svom pritisni, da 
te ugrije svojom ljubavlju; uzdigni mu desnicu, da te 
njom blagoslovi. Sad ga vrati Mariji i prosi ju, da ti 
ga čuva. A prije nego otideš, klekni pred tvojim 
Spasiteljem i reci mu: „Ah Isuse, Spasitelju svijeta, 
klanjam ti se duboko. Zahvaljujem Ti, što si za mene 
čovjekom postao. Ah sada vidim, koliko me ljubiš. U 
štalici si se za mene rodio, da mi pribaviš nebo ; za 

mene si se ponizio do slabašnoga djeteta, da me uzvisiš; 
za mene si odabrao skrajno siromaštvo, da me obogatiš. 
Ali sram me je, o Isuse, pred tvojim obrazom. Ti tako 
ponizan, a ja ovako ohol; ti u najvećem siromaštvu, a 
ja tako prilijepljen uz dobra ovoga svijeta; ti u trplje¬ 
nju i plaču, a ja u raskošju i zabavama. Ah Isuse, kako 
je to sve protivno. Nu ne ču više tako, Isuse. Odsele 
slijedit ću te, slijediti tja do betlehemske štalice, do 
jaslica ; slijedit ću te u poniznosti, siromaštvu, trpljenju. 
Samo molim te, pokrijepi me u ovoj mojoj odluci. A ti 
o Marijo, čuvaj mi moga Isusa, i već sada moli ga, da 
me spase. 44 Amen. 

RAZMATRANJE TRIDESET I TREĆE. 


0 pobožnim pastirima. 

1. Najveće otajstvo narogjenja Sina Božjega ispu¬ 
nilo se usred zime, u polnoći, u štalici, u samoći, tmini 
i najvećoj tišini. Božanske osobe i svi kori angjeoski 
radovahu se tomu dogagjaju i naslagjivahu se u onom 
Božanskom djetetu, dok ljudi, za koje se to otajstvo 
vršilo, bijahu utopljeni u tjelesne naslade, te zaslijepljeni 
ne mariše za Onoga, koga su prije ljudi četiri tisuće 
godina toli željno iščekivali i njegovu se danu veselili. 
Da, tako bijahu ljudi onda iskvareni. Samo nekolicina 
njih ne dadoše se zavesti od svojih tjelesnih požuda, 
oholosti i dobara ovoga svijeta, u njima još tinjaše luč 
nebeske svjetlosti te imagjaše toliko moći, da se ne 
opriješe višoj objavi. Bijahu to, kako pripovijeda sv. 
Luka evangjelist u pogl. 2.,'prosti i siromašni pastiri, 
koji su blizu Betlehema stražili noćnu stražu kod stada 
svojega. Treba znati, da u istočnim stranama pastiri ni 
zimi ne zatvaraju svojega stada noću u kakvo natkrito 

mjesto, već ga drže na polju u mjestu plotom ogra- 
gjenu naokolo, tako da ga pastiri moraju i noću izmje- 
nice ćuvati od lupeža i divlje zvjeradi. I oni imadu do¬ 
duše uz stado pasa da ga čuvaju, ali ga ovi sami oču¬ 
vati ne mogu. 1 evo zato veli sv. Luka evangjelist, đa 
su pastiri Mili i čuvali noću stado svoje. 

Ovim pastirima bi prvim javljeno najveće otaj¬ 
stvo narogjeDja Sina Božjega ; njim prvim bi javljeno, 
jer su bili budni. Pazi, da možda ne spavaš u kaljuži 
kakvoga grijeha. Njim prvim bi javljeno narogjenje Kri¬ 
stovo, jer bijahu ljudi krotki i dobroćudni, pak im evo 
Bog šalje angjela s neba, po svoj prilici Gabriela, da 
im navijesti veliko veselje narogjenja Sina Božjega. 
Ovaj isti angjeo dogje k pastirima s velikim sjajem, 
da im pokaže, kako je on angjeo svjetlosti, te mu vje¬ 
ruju ; ali mnogo više zato, jer je došao navijestiti im 
došašće onoga sunca, koje je imalo prosvijetliti sav svi¬ 
jet, te je dolikovalo, da se ouaj dan i angjeli njegovi 
službenici zaodjeou najvećom svjetlošću. 

Pastiri, videći angjela u tolikoj svjetlosti, prepa- 
do še se vrlo, jedno zato, što im se prikaza izne¬ 
nada, a drugo, jer takva što dosele još nikada nijesu 
vidjeli. Videći ih angjeo tako preplašene, utješi ih i 
reče im : „Ne bojte se ; ni jesam vam došao javiti stvari 
strahovite i neugodne, već vesele, koje će uzradovati 
za sada mnogo vas i cijeli puk židovski, a s vremenom 
i čitav rod ljudski. Evo vam javljam veselje veliko, da 
je plaču i uzdisanju za Spasiteljevim došašćem konac. 
Onaj, koji bijaše obećan patrijarcima, za koga su go¬ 
vorili proroci, koga su ljudi preko četrdeset vi jekova 
željno iščekivali, rodio se evo danas u Betlehemu, u 
gradu Davidovu t. j. u građu gdje se rodio David, od 
koga potječe Krist Gospodin.“ Evo i tebi se rodio Spa¬ 
sitelj, dragi kršćanine. On je i tvoj Spasitelj ; jer je 

došao iz neba na ovu zemlju, da i tebe spase. Ali on 
te ne će spasti bez tebe t. j. ako ti ne ćeš. On će 
te spasiti samo onda, ako ćeš i ti raditi zajedno s njim 
oko svojega spasenja. Blago tebi, ako to učiniš 1 

Ali gdje da nag ju pastiri Mesiju? Po čemu će 
ga spoznati? E, vi prosti i ponizni ljudi, nemojte ga 
tražiti ni u bogatim kućama ni n raskošnim palačama, 
već idite u nisku kolibicu, u štalicu, kamo se živina od 
oluje i zla vremena zaklanja, tamo ćete naći djetešce 
bez postelje, bez zipke, bez pokrivala, povito u siro¬ 
mašne pelenice, gdje leži u jaslima na prostoj slami. 
To je znak, po kojemu ćete ga naći i poznati. Da, to su 
znakovi, po kojima možeš naći Isusa: poniznost, siro¬ 
maštvo, samozataja. Po tom i ni po čemu drugome, 
naći ćeš i ti, dragi kršćanine, Isusa ; a kad ga po tom 
nalaziš, treba da ga u tom i nasljeduješ. Bježi dakle 
oholost, bogatstva i veličje. 

2. I u jedanput postade s angjelom mnoštvo voj¬ 
ske nebeske, koji su hvalili Boga govoreći: ,,S 1 a y a 
na visini Bogu i na zemlji mir ljudima 
dobre volj e.“ Da, tako pjevahu angjeli nad narogje- 
Jijem svoga Gospodina, kad ga ljudi odbiše. On se da¬ 
kle rodi, da proslavi Boga te nas pouči, kako je čo¬ 
vjeku sav svoj život slaviti Boga. A da li ti uvijek i 
u svem slaviš Boga, koji se za svaku malu srdiš i psu¬ 
ješ ga ? Rodi se Isus, da donese mir ljudima, i to mir 
s Bogom, koji će imati onda, ako drže njegove zapo¬ 
vijedi; mir, koji će imati sami u sebi, ako krote svoje 
strasti; mir s bližnjim, ako čine djela ljubavi. A imaš 
li ti taj mir ? Služiš li Bogu kako treba ? Krotiš li 
svoje strasti ? Ljubiš li bližnjega svoga ? 0 kako slabo 
vršiš ono, što angjeli tako milo pripijevaliu. 

Sad razmatraj onu jednostavnost, kojom pastiri po- 
vjerovaše angjelovoj riječi; ono veselje, što im obuze 

srce; onaj njihov razgovor: „Hajdemo do Betlehema, 
da vidimo to, što se ondje dogodilo, što nam je Gospo¬ 
din kazao.“ Vidiš ih kako se spremaju na put, ištu da¬ 
rove, koje će sobom ponijeti, kako bude druge pastire, 
i zovu ih sa bližnjih brežuljaka, da im se pridruže te 
idu s njima u Betlehem. Premda ih s odlaskom angjela 
ostavi i ona svjetlost te se nagjoše opet u tmini, a to 
im um još osta rasvijetljen a srce ražareno željom, da 
tjelesnim očima vide što vidješe očima duha, što vje¬ 
rovaše. Svoje stado ostavljaju providnosti Božjoj i trče 
put Betlehema. Trče, jer im je srce uspaljeno ljubavlju, 
a ljubav ne kasni. Sv. Luka veli : ,,I dogjoše žureći 
se, w Gledaj što rade ljudi jednostavni i neuki: kako 
vjeruju angjelu, slušaju ga i idu da se o svem osvje¬ 
doče, pak se zasrami, što ti tako malo mariš za Isusa, 
što si tako lijen, te ne ćeš da ga i ti potražiš. 0, kako 
ti je srce još uvijek mrzlo ! Pastiri još onda, kad ih an- 
gjeo ostavi, ne zaboraviše na njegove riječi, a ti kako 
lako zaboravljaš na čuven spasonosan nauk u crkvi, 
učioni, kod kuće. Njima angjeo ne zapovijeda, nego im 
samo onako kaže, da idu u Betlehem, pa ipak idu, odmah 
idu, trče, a kad tebi zapovijeda Bog, da ideš u ne¬ 
djelju i blagdan k sv. misi, o uskrsu k presvetoj pri¬ 
česti, ne ćeš da ideš; ili ako ideš, ne ideš drage volje, 
već jer te roditelji tjeraju; ili ne ideš iz prave pobož- 
nosti, već samo da ti koga u crkvi vidiš ili da tebe 
drugi vide. Da li se pako to pristoji, sudi sam. 

2. Sad motri, kako pobožni pastiri ulaze u onu 
prostu špilju, za koju im je ili angjeo rekao, ili im ju 
Bog nutarnjim nadahnućem pokazao, jer kako bi znali, 
u kojoj se špilji (pećini) nalazi djetešce, što ga sad 
skoro rodila tugja žena, jedna od tolikih, koje su iz 
čitave židovske zemlje došle u grad, da se popišu. Mo¬ 
tri dakle, kako pastiri ulaze u špilju, kako već na ulazu 

zagledaju na Božansko dijete, što leži u jasliraa na 
prostoj slami. Odmah se dosjetiše riječi angjelovih i 
uvjeriše se, da je istinito sve, što im bijaše kazao. Koji 
prvi dogjoše, đomahuju ostalima, da se pašte vidjeti 
čudo. Sad stupe svi unutar. Videći kako se ono djetešce 
u jaslima sja, kako mu se majka i sv. Josip klanjaju, 
padoše i oni od veselja i strahopočitanja ničice pred 
njega te mu prikazuju svoje ako i male darove. 0 
Isuse, ti bi rado, da ti se svi ljudi dogju pokloniti, 
ali za sada zadovolji se s ovo malo ubogih i neukih 
pastira. Primi njihova ponizna srca, pak dopusti i meni, 
da se i ja k njima pridružim, da ti se zajedno s njima 
poklonim i moje ti srce prikažem. 

Videći pastiri, kako ovo malo djetešce sad majka 
a sad opet Josip u ruke svoje uzimlju i ljube, mole i 
oni sad nju sad njega, da im ga dopuste uzeti u ruke 
i poljubiti. Ah, prečista Djevice i sveti Josipe, dajte ga 
i meni, da ga u naručaj primim i poljubim, a ti Isuse 
ostani mi u srcu i nemoj se nikada odijeliti od mene! 

Sad pitaju pastiri Mariju i Josipa, otkuda su došli, 
kako su se u onu špilju svratili. Sve hoće da potanko 
doznadu o narogjenju Isusovu, jer što tko ljubi, o 
onom rado i govori. A o čemu ti rado razgovaraš ? — 
Pastiri premda vide maljušno i nejako dijete, gdje leži 
u jaslicama na slami, ipak ga priznavaju za Boga, srce 
im za njim guri i klanjaju mu se kao svomu Spasitelju 
0 kolike bi nadrimuđrace mogli ovi neuki pastiri 
posramiti! — Sad stanu pastiri pripovijedati Mariji i 
Josipu, što im se je sve dogodilo na polju, a kazivali 
su to putem i drugim pastirima, koji su se takogjer išli 
pokloniti Isusu u špilji; jer sveti Luka (2, 18.) veli: ,,I 
svi, koji čuše, diviše se tomu, što im kazaše pastiri . u 
Nadalje kaže sv. Luka (2, 19.) ,,A Marija čuvaše sve 
riječi ove slažući u srcu svome“ t, j. Marija pomnjivo 

slušaše, sve što su pastiri pripovijedali, ali nije dalje 
o tom s nikim govorila, pa ni s istim sv. Josipom za¬ 
ručnikom svojim, već razmišljaše sama u srcu svojem 
o svim ovim stvarima, čudeći še, kako se malo po 
malo ispunilo sve i što bijahu proroci naprvo rekli i 
što bijaše angjeo G-abrijel navijestio i njoj i pastirima. 
Sam se Isus s pastirima ne razgovora, ne govori im ni¬ 
šta. Da, ne govori im ništa Isus, ali govori njegov plač, 
uzdasi i suze; govore jasli i slama, na kojoj leži. 
Ni pastiri mu ne govore ništa, ali govori njihovo 
srce, ljubav, poklon. Ja si mislim, da su pastiri ganuti 
milosrgjem Isusu učinili sve moguće, da mu bude bolje. 
Začepili su pukotine špilje, da bude zaštićen proti 
vjetru i oluji Onaj, koji je zaslužio da se rodi u kra¬ 
ljevskoj palači, jer je kraljevskog porijekla, kraljevske 
krvi. A što pak ti činiš, dragi kršćani ne ? Zašto se ti 
ne pridružiš k onim pobožnim pastirima, zašto se ti ne 
ideš pokloniti Isusu. Ah dogji, dogji. Vidiš, kako se je 
za tebe ponizio : do najmalušnijeg i najslabijeg djetešca, 
do jasli, do slamice, a ti da mu se zato ne dogješ 
pokloniti ? Ali dogji, dogji, pak ujedno prosi djevičan¬ 
sku mu majku, da ti dozvoli dotaknuti ga se i polju¬ 
biti mu noge. A prije nego otideš, daruj mu srce svoje, 
a moli i Mariju, da mu ga prikaže i da odsele on sam 
njim vlada, kako je njegova sveta volja. 

Sad razmatraj, kako se oni pobožni pastiri teško 
dijele od Isusa. Ona tamna špilja bijaše im rajem 
nebeskih slasti. Teško im je ostaviti špilju, ali moraju. 
Milozvučno pjevanje ptičica i blejanje janjaca naviješta 
im, da puca zora i da im je otići k stadima svojim. 
Svaki hoće da još vidi Isusa, jer im se srce k nje¬ 
govu prilijepilo. Da, muka im je rastati se s Isusom, 
ali ih služba drugamo zove. Oh da im je moguće uvijek 
kod njega ostati I Jedan mu se opet klanja, drugi ga 

ljubi, svi pako obećaju, da će mu se snovim darovima 
doći opet pokloniti. I tako se napokon svaki vraća k 
svomu stadu, ali pamet im je još uvijek u špilji kod 
Isusa u jaslima. Čuj ih sada opet što se ono na putu raz¬ 
govaraju. Sv. Luka (2, 20.) veli: ,,I vratiše se pastiri 
slaveći i hvaleći Boga za sve što čuše i vidješe, kao 
što im bi kazano.“ Jedan pripovijeda, kolik je utisak 
na njega učinilo ono djetešce; drugi se čudi njegovu 
siromaštvu. Ovaj kaže, kako blago je na njega djelo¬ 
vala djeteća majka ; a onaj, kako svet mora biti onaj 
čovjek, što ga tamo vidješe. Jedan veli, kako mu je 
ondje brzo vrijeme prošlo; a drugi, kako bi bio rado 
još ondje ostao. Jedan pripovijeda, što im je sve angjeo 
rekao; a drugi, kako je milo bilo čuti angjele gdje 
slave Gospodina. Jedan je veseo, što je tamo bio ; a 
drugi, da ga se je nagledao i nacjelivao. Svima je srce 
od radosti kipjelo; svi slave gospodina Boga, što im 
je dao tu sretnu noć doživjeti i vidjeti novorogjenoga 
Spasitelja, što ih je po samim angjelima pozvao, da mu 
se poklone. 

Što pak ti veliš, dragi kršćanine ? Koji su tvoji 
razgovori i čuvstva, dok se vraćaš iz betlehemske špi¬ 
lje ? Slaviš li Gospodina kako ga slaviše pobožni pa¬ 
stiri ? Jesi li ti onako za Isusom zanesen kao oni ? Da 
li ga onako ljubiš, da li mu se veseliš? Razgovaraš li 
se onako rado o njemu kao pastiri ? Daj slijedi po¬ 
božne pastire, pak se često s njima mišlju prenesi u 
betlehemsku štalicu. Prikazuj Isusu srce svoje na dar i 
duboko mu se klanjaj. A štuj mu i prečistu majku Ma¬ 
riju, štuj ju uvijek, a navlastito ovoga mjeseca. Moli 
ju da ti bude zvijezdom prethodnicom na uzburkanom 
moru ovoga života, i da ti već sada bude zagovornicom 
kod sinka svoga Isusa. Amen. 

0 obrezovanju Isusa Krista. 

1. Svako muško izraelsko dijete obrezovalobi 
se osmi dan po ronjenju u znak zavjeta učinjena me« 
gju Bogom i Abrahamom. Čim su dječaci bili obrezani 
postali su članovi naroda izabranoga i tim zadobili 
pravo na'sve povlasti zavjeta. Bilo je pak obrezovanje 
kao neki ustuk proti istočnom grijehu, koji se pogla¬ 
vito pojavlja u putenoj požudi, a znamenovalo je, da 
obrezani imaju hoditi po duhu, a ne po puti. (Rim. 8, 4 ) 
Nego taj se obred nije obavio nego samo uz vrlo ćut- 
ljive boli, koje je morao pretrpjeti novorogjenac: krv 
je tu trebala da poteče iz njegova tijela. 

I I s u s b i o b r e z a n. Sv. Luka (2, 21.) veli o tom 
ovako: ,,I kad se navrši osam dana, da obrežu dje¬ 
čaka, nadjenuše mu ime Isus, kao što je rekao angjeo 
prije nego se u utrobi zače.“ A obrezan bi po svoj 
prilici u onoj istoj špilji, gdje se i rodio. Dakle po tom 
cijelih osam dana bijahu Marija i Josip s Isusom u onoj 
špilji usred ljute zime, bez hrane, pokrivala i drugih 
nužnih stvari. Kako su morali stradati daleko od 
svoga zavičaja! Nego Mariju i Josipa ništa toliko ne 
muči, koliko obred poniznog obrezovanja i teška muka, 
koju će tada oćutjeti mili im Isus. Nu zašto da se Isus 
podvrgne tako teškomu zakonu ? Ta on je nad svim 
zakonima. Zašto da ga obrežu i čiste, kad na njem nema 
ni sjene grijeha, kad je sama svetost i nevinost ? 
Istina, njega taj zakon ne veže, no On, koji je došao 
ne da zakon poruši, već da ga usavrši, svojevoljno mu 
se podvrgava, pa bio isti kako težak i mučan. A što 
on hoće, to hoće i Marija i Josip. Njegova volja i nji¬ 

hova je volja, pak se evo i oni odlučuju podvrći ga 
zakonu obrezovanja. On već naprvo znade, što će se 
sve na njem počiniti, kako će ga obvezati. Već una¬ 
prijed vidi onaj nož, kojim će se ovršiti na njemu taj 
obred, i ćuti tešku muku, koju će trpjeti od one rane. 
Nu zato ipak on se premda nedužan rado podvrgava 
i tomu teškomu zakonu, da tebi dade primjer, kako se 
i ti moraš rado podvrći ma i još težemu zakonu, te 
ga rado i spremno slušati. Isus podvrgavajuć se za¬ 
konu obrezovanja pušta, da ga smatraju grješnikom, a 
ti grješnik hoćeš da se drugačijim pokažeš On nevin, 
koji ni sjenke grijeha na sebi nema, evo upotrebljava 
sredstvo za grješnike odregjeno ; a ti grješnik sramiš 
se sredstva, koje je ustanovljeno za oprost grijeha na¬ 
ime ispovijedi. Isus u obrezovanju trpi za te velike 
muke, do krvi se muči, a ti ne ćeš, da za njega što 
podneseš. Isus je tako strpljiv i ponizan u mukama, a 
ti u nevoljama mrmljaš, i ako ti šta za rukom ne pogje, 
ljutiš se i psuješ, da te je grozota slušati. Tako li 
slijediš njegov primjer ? On trapi svoje nedužno tijelo, 
a ti da tvojemu grješnomu i jogunastomu još ugagjaš? 
On nedužan tek što se je rodio, pak već trpi i prika¬ 
zuje se kao žrtva za tvoje grijehe svćmu Ocu nebe¬ 
skom, a ti krivac tolikih grijeha, ne ćeš ni za koji da 
zadovoljiš! Ili zar misliš, da je tvoje tijelo nježnije od 
njegova? zar misliš da njega nije boljelo? Ili zar bi 
tebe krv više stajala nego njega ? Sv. Pavao veli: 
„Još do krvi ne dogjoste boreći se proti grijehu 11 . 

Sad pak razmatraj pobožnost Marijinu, koja 
je bez dvojbe bila kod obrezovanja svojega Sina. Pazi, 
kako Marija onu presvetu krv, tom zgodom prolivenu, 
prikazuje Bogu Ocu, moleći ga, da bi nje radi opro¬ 
stio sve grijehe svim ljudima, i ako je moguće, da bi 
se njom samom zadovoljio za sve grijehe cijeloga svijeta, 

jer ona sama neizmjerno mnogo vrijedi, — Jeste li vi 
majke ovako odane u providnost Božju, kao što je 
odana Marija ? Jeste li pripravne za Boga i istu krv 
djece svoje t. j smrt njihovu strpljivo podnesti i na 
svemu tomu još Bogu hvaliti i blagoslivljati ga ? 

2. „I nađjenuše mu ime Isus, kao što je rekao 
angjeo, prije nego se u utrobi zače.“ Angjeo Gabriel 
bijaše još prije rekao Mariji, da sinu, koga će začeti i 
roditi, nadjene ime Isus. (Luk. 1, 31.) To isto naloži 
i Gospodin Josipu u snu. Dakle sam Bog zapovjedi, 
da se novorogjeni sin Marijin ima zvati ,,Isus.“ Tako je ! 
Isus znači Spasitelj, a ovaj je došao, da spasi sav svijet 
od grijeha To potvrdi sam Gospodin Bog, kad reče Jo¬ 
sipu : „Nadjeni mu ime Isus, jer on će izbaviti svoj 
narod od grijeha njihovih“. (Mat. 1, 21.) Kako se mo¬ 
rala uzradovati Marija, kad sinčića svoga prvi put 
tim imenom nazva ! S kolikim počitanjem morao ga 
opetovati sveti Josip ! „Isus mu je ime“, tako opeto¬ 
vaše svi, koji prisustvovaše njegovu obrezovanju. Isus, 
Isus, to presveto ime razlijegalo se onda po čitavom 
nebu, od jednoga kraja do drugoga, a najviše bilo to 
ime po volji Bogu Ocu, koji mu je sam potpuno znao 
za značenje i sam mu bio začetnikom. Isus, Isus. čulo 
se tada i u paklu, i sav pakao njim zaorio, ali tamo 
nikad žalosnijeg časa od toga, jer za pakao to ime 
ništa ne koristi. Isus, Isus, zaorilo je tada veselo i na 
zemlji, jer je već tada počela osjećati dobročinstva toga 
velikoga imena i već tada bila natopljena presvetom 
krvlju Spasiteljevom. Isus, Isus, čulo se tada i u pret- 
paklu, gdje su nebrojene duše pravednika staroga za¬ 
vjeta željno čekale došašće Otkupitelja svijeta i svoje 
izbavljenje. Kako utješljivo je to ime za pravednike ! 

Ako je tomu tako, je li moguće, da se koja kršćan¬ 
ska duša usudi to presveto ime bez nužde izgovarati, 

to ime psovati? A kako ti štuješ to presveto ime? 
Izgovaraš li ga uvijek s dužnim počitanjem ili morda 
isprazno ili tja s proklinjanjem ? Imaš li ga uvijek u 
srcu i ljubiš li ga nada sve? To je ime tvoje vjere, 
tvoga ufanja, tvoje ljubavi. Pazi se, da ga nikada kle¬ 
tvom ne pogrđiš. Isus znači spasitelj, i bez njega ti 
spasenja nema. Čuvaj se dakle, da ime spasenja svoga 
ne obratiš u predmet svoga vlastitoga prokletstva i 
osude. To ime neka ti bude pomoć u nuždi, utjeha u 
žalosti, potpora u nestalnosti. To ime neka ti bude za 
života uvijek u srcu, da ti na čas smrti može biti i na 
jeziku. To ime neka ti bude sada izvor milosti, da ti 
bude na smrti vijenac slave. To presveto ime časti sada 
i slavi, pak će ti biti u pogibli pomoć i utjeha. Za¬ 
zivaj ga sada često sa strahopočitanjem u pomoć, pak 
će ti jednom biti na spasenje i slavu. 

Ti se, dragi kršćanine, dičiš tim imenom, kao 
imenom svoga Spasitelja. No znaj, da je Isus to ime 
dobio, kad se najviše ponizio. Ponizi se i ti, da budeš 
vrijedan zvati se njegovim učenikom. Isusa je to ime 
stajalo krvi; ako hoćeš dakle biti i ti vrijedan njegov 
učenik, moraš mnogo trpjeti za Isusa i trapiti svoje 
tijelo, a ne smiješ mu laskati, kao što si mu dosele 
možebit laskao. Isusa ispovijedaš, moraš ga dakle i 
slijediti i zapovijedi njegove držati. Jesi li ga dosada 
slijedio i slušao ? Ako nijesi, a ti odluči tvrdo, da ćeš 
ga barem odsada marljivo slijediti i pomno slušati. 

3. Kad bi Isus obrezan i tako svojom vlastitom 
krvlju poškropljen, podiže svoje malene ručice k onoj, 
koja mu život dade. Ah primi ga, žalosna majko, koja 
ga jedina možeš primiti u naručaj, a da mu muke ne 
ponoviš, jer od svih ljudi jedina ti nijesi kriva proliću 
njegovo krvi. Svi mi drugi, koji od Adama polazimo, 
krivi smo onoj njegovoj rani. Mi smo mu ju zadali 

vašim grijesima, dok sama ti jesi bez grijeha začeta, te 
nikad ni najmanjega grijeha nijesi poznala. Ah Marijo, 
ti sada primaš u naručaj svoga božanskoga Sina, kad 
još nije nego samo nekoliko kapljica krvi prolio, ali će 
doći vrijeme, kad će ti ga, prečista Djevice, svega iz- 
ranjena s križa na krilo postaviti, kad u njemu ne bude 
više niti kapi krvi. Ah majko, teško da ti to već sada 
ne znaš! Ali znaš, znaš, pa ipak strpljivo pođnašaš i 
hvališ Bogu na njegovoj premudrosti i providnosti. 

A ti, kršćanine. koji najbolje znaš, da si krivac 
onoj Isusovoj rani i žalosti njegove prečiste Majke, ba¬ 
rem se nad njima sažali i oćuti, koliko oćutjeti možeš. 
Vidiš kako se Marija skrbi za svoga Sinka ; kako ga 
ljubi, tješi i s njim skupa plače. Pak kad oni plaču, ti 
da ne plaćeš ? Ti, koji si kriv onolikoj krvi Isusovoj i 
onolikim suzama ^Marijinim, da ne spustiš ni jedne 
sažalne suze! Ah pristupi tamo k njima, pak se isplači. 
Pa buduć da si ti krivac njihovim mukama, moli ih 
za oproštenje i obećaj im tvrdo, da im više nikada ne 
ćeš ponavljati muka. A napose moli još Mariju, neka 
te preporuči Sinku svomu, da ti njegova presveta krv 
bude na spasenje. No znaj i to, kakogod što je Isusa 
ime njegovo stajalo muke i krvi, tako i ti putem muka 
i trpljenja treba da ugješ u život vječni t. j. nebesko 
kraljevstvo. Amen. 


RAZMATRANJE TRIDESET I PETO. 


0 mudracima od istoka. 

1. Bog je premilostivi otac svih ljudi, pa sa sva¬ 
kim govori jezikom ujemu primjerenim. S pastirima, 
neukim Židovima, govori po svom angjelu poklisaru ; dok 
s mudracima od istoka, koji bijahu zvjezdoznanci, ali 

zastrti tminama neznaboštva, govori čudnovatim nači¬ 
nom zovući ih k sebi osobitim znakom, pokazavši na 
nebu čudnu zvijezdu, da ju zagledaju i kao nešta van- 
redna motre. Istina, kad še Isus rodi, očekivahu ljudi 
Spasitelja, jer još bješe živo Balaamovo proročanstvo, 
da će zvijezda izaći iz Jakova (JT. Moj. 24, 17.), nu 
mnogo više djelovaše na one mudrace milost Božja, 
koja ih potače da motre onu čudnovatu zvijezdu, što im 
se ukaza. 0 koliki i koliki su onu zvijezdu vidjeli, ali 
bez koristi! Šta je hasnilo, da su ju ugledali, kad je 
nijesu razmatrali i slijedili? Izmegju mnogih, koji je 
spaziše, samo trojica traže istinu, pa je i nalaze. Bijahu 
to ljudi ugledni i velikoga roda: mudraci, koji se 
baviše Božjim stvarima. No kao vještaci u zvjezdoznan- 
stvu i liječničtvu bijahu štovani ne samo od prostoga 
puka već i od kraljeva i velikaša. Bijahu to, kako sv. 
oci vele, knezovi ili kraljevići, ljudi bogati i neodvisni, 
koji pod svojom vlašću imadoše velik broj sluga, kao 
što nekoć bješe Abraliam, Izak, Jakob, Job i drugi. Pak 
ovakvi ljudi vjeruju zvijezdi, koja im se ukaza, te iz 
daleke zemlje, od istoka sonkraj Palestine, po svoj 
prilici iz tako zvane sretne Arabije, a imenito iz 
Madiana, Efe i Sabe, digoše se na put za zvijezdom u 
nepoznatu židovsku zemlju prema Jeruzalemu. Ne boje se 
ni teškoga puta ni ljute zime niti kakvih zapreka, već 
slušaju Boga, koji ih zove i spremaju se na put. Sad 
motri kako se spremaju; čuj njihove razgovore. Pogo- 
varaju se, kakve će darove ponesti sobom novorogje- 
nomu kralju, što će uzeti na put. Gledaj, kako se brinu 
za darove, spremaju za put potrebitu hranu, naregjuju 
tko će ih pratiti i već se odijevaju. Ali dobri ljudi, 
kamo se to spremate usred ljute zime ? U židovsku 
zemlju. Ali židovska vam je zemlja jako daleko, kad 
ćete tamo? A znate li put, kojim vam treba krenuti ? 

A šta, ako vas na putu noć stigne ? A ne bojite li se 
na tako dalekom i samotnom putu lupeža, divlje zvje¬ 
radi ? A hoće li vas ljudi putem razumjeti ? A šta ako 
se u ovo zimsko doba prehladite, kad budete morali 
noću više puta boraviti pod vedrim nebom ? A šta ako 
oholite ? Sad je evo većinom kišovito vrijeme, putevi 
su izderani, gostionica je rijetko gdje koja. Promotrite 
dobro sve te teškoće i nezgode, pak se radije nikamo 
ne spremajte, već ostanite kod svojih udobnih kuća. — 
Ah što to veliš I Mi istina ne znamo puta, znamo da 
je put dalek i tegotan, ali kad nas Bog zove, treba 
da ga slušamo i da mu se odazovemo, pa bilo to pu¬ 
tovanje još teže. Mi idemo, pa idemo, jer to je volja 
Božja. — Ali dobri ljudi, komu ćete izručiti svoja imanja, 
kuće, blago? kako ćete ostaviti vašu obitelj samu? 
Nas sve blago ovoga svijeta ne može zadržati, da ne 
idemo. Božja je volja da idemo, pak idemo. — Ali ako 
već mene ne ćete poslušati, a vi se obazrite barem 
na plač vaših žena, rodbine, prijatelja, vaše mile djece. 
Ta šta će biti od njih, ako se već nikada ne vratite ? 
Tko više ljubi oca ili majku, ženu ili djecu, rodbinu 
ili prijatelje nego Boga, taj nije njega vrijedan. Bog 
nas zove, njega treba da slušamo; njemu za volju sve 
rado ostavljamo i idemo ... I zbilja oni usprkos svim 
tim prigovorima ostavljaju milu si domovinu, obitelj, 
kuće, blago, udobnosti, sve što im je najmilije i naj¬ 
draže, sve što imadu; svaki uzjaše na svoju kamelu i 
izručivši se Bogu, koga jedinoga traže, krenuše na put. 

Blago onomu, koji sluša glas Božji! Ali, žalibože, 
koliki lijeni i nevjerni ostaju gluhi i tvrdokorni na sve 
više opomene, te će s toga izgubiti kraljevstvo Božje, 
na koje ih Bog zove! Pazi se, da ne budeš i ti jedan 
od takvih, već slijedi radije mudi'ace u njihovoj mu¬ 
drosti i spremnosti. 

2. Prije nego počnemo razmatrati, kako se ona 
tri mudraca klanjaju Isusu u betlehemskim jaslicama, 
promotrimo malko, što se sve s njima dogagja na p u t u. 
Tek što su se počeli micati od kuće, miče se i ona 
čudnovata zvijezda, i ide pred njima. Da, tako pomaže 
Bog vanreduim načinom onima, koji ga slušaju. 0 kako 
veseli bijahu oni mudraci, kad ih ovako lijepo vodila 
zvijezda po nepoznatu putu ! Ali čuj, što ono ovi po¬ 
božni ljudi razgovaraju putem Razgovaraju samo o Bo¬ 
žjim stvarima, o novorogjenom kralju, kako će mu se 
pokloniti, kakove će mu prikazati darove. Ovako bi 
morao razgovarati i ti, kad ideš na Božje putove je¬ 
dino o Božjim stvarima. A o čem ti govoriš ? S kim se 
družiš tada? Kako se vladaš ? Da li si uvijek pobožan? 

A koliko su muka morali pretrpjeti tako dugim 
putem! Sad se moraju penjati na brdo, sad opet sjašiti 
i ići pješke nizbrdice. A kako se slabo hrane, dok kod 
kuće bijahu svemu dobru vikli. No ipak oni sasvim tim 
idu veselo i zadovoljno, samo kad vide zvijezdu pred 
sobom. No kad tamo, došavši blizu Jeruzalema, zvijezda 
im se sakri i mjesto da se razvesele, što su već napo¬ 
kon dospjeli k cilju svomu, rastuže se nad izgubljenom 
zvijezdom. Tako se moraš i ti rastužiti, dragi kršćanine, 
kad smrtnim grijehom izgubiš milost Božju, svrhuna¬ 
ravnu svjetlost, jer si onda najnesretniji, makar inače 
svega imao u obilju. No kad im Bog sakri vanredno 
sredstvo, oni se latiše naravnoga sredstva, da nagju 
Onoga, koga traže. Pitaju, kako se ovaj grad zove? 
Pa kad čuju, da je to Jeruzalem, pospješe korake i idu 
kroz vrata u grad. Ljudi ih gledaju i čude im se, a 
oni jašeći na kamelima i okruženi što svitom svojom što 
radoznalom domaćom svjetinom idu ulicama grada i pi¬ 
taju za kraljevsku palaču i novorogjenoga kralja. Oni 
bijahu tako uvjereni, da se Spasitelj rodio, te ne pi- 

taju, je li se rodio ili ne, već naprosto traže: „Gdje je 
kralj židovski, što se rodio ?“ (Mat. 2, 2.) da mu se 
poklonimo. Židovi svi zabunjeui ćude im se i vele im, 
da su se prevarili, s toga neka slobodno idu natrag, 
jer se Židovima nije nikakav kralj rodio. No oni sasvim 
tim tvrdi u vjeri jednako mole, neka ih povedu ka kra¬ 
lju, ne bi li ipak našli Spasitelja svijeta. Evo ih pred 
kraljevom palačom. Odjašu i idu ravno pred Irnda kra¬ 
lja, komu će odmah : „Došli smo da se poklonimo novo- 
rogjenomu kralju.“ A kažu i zašto: „Jer smo vidjeli 
njegovu zvijezdu na istoku,“ (Mat. 2, 2.), pak smo za 
njom došli. Mudraci spominju to zato, jer su iz proroš- 
tva znali, da će se u vrijeme narogjenja Isusova poka. 
zati čudna zvijezda, pak držahu, da za to proroštvo 
znadu i Židovi, pošto su ga čestoputa čitali u svojim 
proročkim knjigama. Čuvši to Irud, ohol i slavohlevan 
kako je bio, misli si: Šta su dva kralja u Židovskoj ? 
tko bi mogao biti taj, za koga ovi pitaju? da nije 
možebit to Mesija, koga ljudi očekuju ? Pak se zato 
uplaši i on i sav Jeruzalem s njim (Mat. 2, 3.); on, 
jer se pobojao, da će mu oteti kraljevstvo, a Jeruzalemci, 
da će ih strogo kazniti zbog njihovih zlih čina. U ovoj 
smetnji sazove Irud veliko vijeće od sedamdeset i dva 
suca, jednoga predsjednika, koji bijaše veliki sveće¬ 
nik onoga vremena i potpredsjednika, da mu kažu, 
gdje bi se po proroštvima Krist rodio, za koja proroš- 
tva je ovo vijeće znalo i tumačilo ih. Zastupnici ovoga 
vijeća, iza kako su sv. pismo pomno proučili i pojedina 
proroštva složili i isporedili, rekoše svi jednoglasno: 
,,U Betlehemu Judejskom 1 ' (Mat. 2,5.) pozivljući se na 
Mihejino proroštvo (5, 2.) koje veli: ,,I ti Betleheme, 
zemljo Judina, ni po čem nijesi najmanji megju kne- 
ževskim gradovima Judinim; jer će iz tebe izići knez, 
koji će vladati nad narodom mojim Izraelom." (Mat. 

2, 6.) Onda Irud tajno dozva mudrace i pomno ili is¬ 
pita, kad im se pojavila zvijezda, da tako dozna vrijeme, 
kad se imao roditi Mesija; pa kao da više vjeruje 
njima i zvijezdi, nego li svetomu pismu i velikomu 
vijeću, šalje ili u Betlehem veleć: „Idite i raspitajte 
dobro za dječaka, pa kad ga nagjete, javite mi, da i 
ja idem i da mu se poklonim.“ (Mat. 2, 8.) Irud bijaše 
već odlučio, da će pogubiti Isusa, ali pred mudracima sa¬ 
kriva tu svoju nakanu, te se pričinja kao da je i on 
pripravan ići pokloniti se novorogjenomu kralju, samo 
da mu ne bi zatajili ono što je želio znati. S toga i 
vapi sv. Fulgencije : „0 lažljiva himbenosti, o opaka 
nevjero, o zlobna prijevaro ! Ona krv nevine dječice, koju 
si nemilo prolio, svjedoči, što si od onoga djeteta liotio 
učiniti.“ A koliko takvih licemjeraca imađe i danas! 

3. Čuvši mudraciIruda pogju put Betlehema, 
da traže Isusa i da mu se poklone. Pak zar im se 
nitko ne pridruži od tolikih zastupnika velikoga vijeća ? 
Nitko. Ta zar nije megju njima bilo mnogo svećenika, 
književnika i učenjaka? Jest, bijahu svi. Ili zar nijesu 
možebit znali, da će se Mesija roditi u Betlehemu ? Jest, 
znali su iz proroštva bolje nego svi drugi, a znali su 
i za proroštvo o zvijezdi, pa uopće bijaše onda mnije¬ 
nje, da će doći Mesija, s toga su ga i očekivali narodi, 
i na pitanje mudraca: gdje je ? uplaši se Irud i sav 
Jeruzalem s njim. Da, znali su to Židovi; k tomu i tu- 
gji ih još ljudi upozoriše na to, tako da i nehotice bi¬ 
jahu prisiljeni, da to potraže u sv. pismu i iz proroš- 
tva se osvjedoče o došašću Mesijinu. Pa kako to, da 
ga ni jedan ne ide tražiti ? Strašne li zaslijepljenosti ! 
I ti, kršćanine, znaš dobro za Isusa i za njegov sveti 
nauk, pa ipak si tako zaslijepljen, da ga niti tražiš u 
presvetom oltarskom sakramentu da se njim pričestiš, 
niti živiš po njegovu svetom nauku. 

Čim mudraci izagju iz Jeruzalema, „gle, zvijezda, 
koju su vidjeli na istoku, ide pred njima, dok ne đogje 
i stane odozgo, gdje bješe dječak. A kad vidješe zvijezdu, 
obradovaše se veoma velikom radosti.“ (Mat. 2, 9. 10.) 
Da, koliko bijahu žalosni kad izgubiše zvijezdu, toliko 
se sada vesele što ju opet vide. Tako obraća Bog ža¬ 
lost u radost, te napokon tješi svakoga, koji u dobru 
ustraje do konca. Otuda se i ti uči, da u nezgodama i 
nevoljama nikada ne kloneš duhom, već se uvijek čvrsto 
uzdaš u Boga, koji ti može pomoći, a i hoće, ako ti je 
to za spasenje duše. 

4. Kad dogju k Betlehemu gradu, zvijezda se spusti 
nad onu štalicu, gdje bijaše Isus i tu stane odozgo, te 
im pokaže, da su došli na mjesto, gdje će naći Onoga, 
koga traže. Pred tom štalicom sjašu mudraci sa svojih 
kamela, pa ovi kraljevići, bogati i ugledni ljudi, pri- 
giblju se i idu kroz nizak otvor u špilju. Tu nagju dje¬ 
tešce s Marijom materom njegovom, dok sv. Josip 
bješe valjda kamo otišao po kakovom poslu. Kad spaze 
dječaka, um im se razbistri, da u njemu spoznaju svoga 
Boga, svoga Mesiju. Puni vjere, premda kraljevići, pa¬ 
doše ničice na zemlju, poklonišeselsusu u jasli- 
cama i otvorivši dare svoje darivaše ga z 1 a t o m, tam¬ 
janom i srni mom (Mat. 2, 11) . zlatom kao kralja, 
tamjanom kao Boga, a smirnom ili dragomašću kao čo¬ 
vjeka. I tako mudraci priznavahu Isusa kao kralja, 
Boga i čovjeka Eto kolika bješe njihova vjera u Isusa, 
a kakva je tvoja? Oni ga traže, nalaze, klanjaju mu 
se, darivaju ga ; a ti ga ili ne tražiš, da ga nagješ; ili 
ako ga nagješ, ne klanjaš mu se kako treba. Oni mu 
se do crne zemlje klanjaju, a ti se sramiš pred njim 
kod sv. mise prignuti koljena, a ako ih i prigneš, ne 
ćeš da mu daruješ ono što mu je najmilije, naime srce 
svoje. 

5. Poklonivši se mudraci Isusu i nadarivši ga da¬ 
rovima, nijesu ga se mogli dosta nagledati. Srce im je 
gorjelo ljubavlju k njemu ; pa ga ljubeći cjelivaju. Vje¬ 
rom bogati i srcem usplamćeni plivaju u radosti, što 
su našli Onoga, koga su tražili. 

Napokon i njima treba počinka nakon toli napor¬ 
nog putovanja. Dok oni mirno spavaju, Irud ne spava, 
već sprema vojnike i oružje proti malašnom i nejakom 
djetetu, koje još treba majčina mlijeka, da živi. Siv 
smućen i zabrinut čeka nestrpljivo mudrace, koji bijahu 
i zbilja odlučili, da se vrate k njemu, te mu kažu što 
su vidjeli. No dok oni spavaju, bdije Bog. U snu im 
nalaže, da se ne vraćaju k Irudu, već da drugim p u- 
tem idu u svoju zemljn. (Mat 2, 12) Evo i tebi na¬ 
uka, dragi kršćanine, kako ti je živjeti poslije ispovijedi. 
Drugim ti putem treba ići i bježati zlo društvo, po¬ 
sijelo i druge takve grješne prigode, jer jedino tako 
moći ćeš se čuvati od grijeha i dospjeti u svoju domo- 
movinu, nebesko kraljevstvo. 

Poklonivši se mudraci opet Isusu i najljubežljivije 
oprostivši se s njegovom prečistom Majkom, bogati vje¬ 
rom i milošću Božjom, hvaleći i slaveći Gospodina Boga, 
veseli i zadovoljni, drugim putem vratiše se kući. A idu 
što brže zato, da i u svojoj domovini čim prije na¬ 
vijeste narogjenje Spasitelja svijeta, 

Evo i mene, mili Isuse, pred tobom u jaslicama. 
Vjerujem u te i klanjam ti se kao kralju i Bogu svomu. 
Ali čim date nadarim, o Isuse? Pomognem li siromaku, 
nađario sam te zlatom ; dignem li u molitvi pamet svoju 
k nebu, nadario sam te tamjanom; uščuvam li se od 
grijeha, nadario sam te smirnom. Ili u kratko: Srce 
svoje darivam ti, o Isuse. Ti odsele vladaj njim, kako 
je tebe volja, jer znam, da će mi to biti na duševno 
spasenje. Amen. 

0 očišćenju Marijinu i prikazanju Isusovu u hramu. 

Četrdeseti dan iza kako porodi Marija Spasitelja 
svijeta, dogje u hram, da se poMojsijevu zakonu oči¬ 
sti i prikaže prvorogjenca svoga Bogu, te prinese 
žrtvu: dvije grlice ili dva golubića. Tu nagje pobož¬ 
noga.starca Simeona, koji uze ono Božansko dijete u 
naručaj, srdačno zahvaliv Bogu, što mu je udijelio to¬ 
liku milost, da je doživio i vidio spasitelja svijeta. Na¬ 
gje i pobožnu udovicu Anu,'koja javi Spasitelja svima 
onima, koji očekivahu otkupljenje Izraela. Predstavi si, 
da si ti u tom hramu jeruzalemskom te gledaš i slušaš 
sve, što ondje biva, kako to pripovijeda sv. Luka evan- 
gjelist u poglavlju 2. vrstama 22—38. 

1. Najprije gledaj onu Djevicu, kako id e u h r a m, 
noseći u naručaju maleno dijete. To ti je Marija, majka 
Božja, a u naručaju joj sinak Isus, prati ih pak sv. 
Josin. Gle tu svetu i pobožnu obitelj, kako su čedni i 
sramežljivi; kako već izvana pokazuju koliko štuju i 
časte hram, kuću Božju. A kako ti dolaziš u crkvu, dali 
uvijek onako pobožno kao Marija, kao sveta ova obitelj ? 

A šta će Marija u hramu, po što ide tamo? Ide 
da se očisti. Ali od česa će se čistiti ona, koja je 
prečista i neoskrvnuta Djevica ? Nije li ono Božanski 
porod ? Ili zar je samo čovjeka rodila, pa mora ići da 
se čisti u hramu ? Zarima možebit kakvu ljagu na sebi, 
te se mora ići očistiti? Ne, ništa od svega toga I Ona 
je rodila Boga-čovjeka, koga je bez ljage začela. Pak 
zašto ide onda u hram, da se čisti kao druge žene? 
Ide zato, da osramoti našu oholost i da nas uči poniz¬ 
nosti. Mi grješnici ne ćemo da se podvrgnemo sred¬ 

stvima naregjenim za oprost grijeha (kao što je sakra- 
menat pokore), a Marija bez grijeha začeta i uvijek 
čista miješa se megju nečiste žene, i ide u hram da se 
čisti. Mi nečisti ne ćemo da se čistimo, a ona čista još 
se čisti. Ali Marijo ! ako ti već nije stalo za tvoju 
čast, a to se barem skrbi za slavu Onoga, koga si 
rodila. Ti znaš dobro, da je On Bog; a što će sada 
reći svijet, kad te vidi, da si došla čistiti se u hram? 
Ah što to veliš! slava je moga Sina poniznost i posluh. 
— Da, Marija pozna svoga Sinka, zna, da mu je poni¬ 
znost mila, a posluh drag, pa ga i ona slijedi u tim 
lijepim krjepostima. Sinak joj se podvrgao zakonu obre- 
zovanja, pak i ona hoće da se podvrgne zakonu očišćenja. 

Marija držeći Isusa u naručaju, poklekne na oba 
koljena i prikazuje Sinka svoga Ocu nebeskomu; 
kakvim čuvstvom, kakvim zaufanjeml U to je svećenik 
poškropi blagoslovljenom vodom i moli nad njom one 
molitve, koje su bile tom zgodom zakonom propisane. 
0 kako je pobožno slušala sve riječi svećenika. U nju 
neka se ugledaju sve žene i od nje neka se uče, koli¬ 
kim zaufanjem imadu svoje čedo poslije poroda prika¬ 
zati Bogu i kako treba pobožno da primaju svećenikov 
blagoslov. Marija u svećeniku štuje Božjeg namjesnika; 
a što će reći, da ti tako slabo štuješ svećenike ? Znaš 
li, koji je tomu uzrok? Tomu je uzrok, što u sveće¬ 
niku gledaš samo jednostavnog čovjeka, a ne gledaš 
Božjeg namjesnika. Gledaš samo na njegove pogrješke 
i po njima ga sudiš, a ne ćeš da razumiješ, da je on 
mjesto Boga na ovoj zemlji, i da ti ga je Bog dao, da 
se po njem spaseš. 

2. Sada gle onog časnog starca, gdje duhom sve¬ 
tim rasvijetljen dolazi u hram. Ljeta su ga već pri- 
gnula, pa se o štap naslanja. To ti je starac Simeon. 
U očima mu čitaš samu svetost. Sv. Luka veli o njemu, 

da „bješe pravedan i bogabojeći, koji čekaše utjehu 
Izraelovu i Duh sveti bijaše u njemu.“ Evo ti na ovom 
časnom starcu urezane slike čovjeka bogoljubna. Ova¬ 
kav moraš biti i ti: pravedan, bogabojeći, uvijek u 
milosti Božjoj i pripravan na smrt. Temelj je pravednosti 
milost Božja. A kako se ti skrbiš za milost Božju ? Da 
li ju pomno tražiš i da li dobivenu čuvaš? A trsiš li 
se, da ju sve više umnožiš molitvom i svetim sakra¬ 
mentima ? Milosti Božjoj treba da dodaš strah Božji, bez 
koga nije moguće da duša dugo ostane u milosti. A 
bojiš li se ti Boga ? Tko se Boga boji, taj dobro radi 
i grijeha se čuva, a jesi li ti takav ? Onaj starac nije 
na drugo gledao i mislio do na Isusa Krista; a ti ? 
Možeš li reći, da ti je Isus jedina utjeha tvoja na ovom 
svijetu, i da će ti biti i na drugom ? 

Sv. Simeon sasta se u hramu s Marijom kad je 
nosila u naručaju Isusa. Rasvijetljen Duhom svetim 
spozna u onom djetešcu Otkupitelja svijeta. Ushićen od 
radosti, što je dočekao Mesiju, srce mu za njim us- 
plamti, te zaprosi Mariju, neka mu dopusti da ga uzme 
u naručaj. Sv. Luka veli: „I-on ga uze na ruke 
svoje.“ S kolikom je vjerom primio Simeon na ruke 
Isusa, s kolikim počitanjem ! Kolikom mu je ljubavlju 
usplamtilo srce, kad ga pritisnu na grudi svoje ! A 
kako ti primaš Isusa u presvetom oltarskom sakra¬ 
mentu ? Ti sretnim nazivlješ sv. Simeona, što je na 
rukama svojim držao Isusa, a ti ga primaš na jezik, u 
srce. On ga je samo jedan put primio, a ti ga primaš 
toliko puta, koliko se god puta pričešćuješ. On ga se 
samo dotaknuo, a ti se potpuno združuješ s njime. A je 
li tvoja vjera onolika, kolika je u onoga starca ? Jesi li 
onako čist, pravedan i bogabojeći, kao što je on ? Pri¬ 
maš li uvijek Isusa s onolikom čednošću i pobožnošću kao 
što ga on primi? Od ovoga starca uči se, kako imaš 

primati Isusa u presv. oltarskom sakramentu. Sv. Si¬ 
meon samo ga je jedanput primio na ruke, pak se već 
napunio milosti Božje, a ti poslije toliko pričesti još 
tako mal plod pokazuješ. 

Sv. Simeon, vraćajuć Isusa Mariji, zahvali Bogu 
onom glasovitom pjesmom: „Sad otpuštaš s mirom slugu 
svojega, Gospodine, po riječi tvojoj; jer vidješe oči moje 
spasenje tvoje, koje si priugotovio pred licem svih na¬ 
roda, svjetlo da rasvijetli pogane, i slavu naroda tvojega 
Izraela." Bi li i ti mogao ovako veselo i zadovoljno 
reći, kad bi sada imao umrijeti ? On veli: „Sad o t pu- 
štaš s mirom slugu tvojega, Gospodine, po 
riječi tvojoj” t. j. sada me, Bože, slobodno uzmi 
s ovoga svijeta. Jer vidješe oči moje spasenje 
tvoje” t. j. jer sam postigao što sam želio • vidio sam 
tvoga jedinorogjenoga Sina, kojega si poslao na ovaj 
svijet, da spasi sav rod ljudski. „Koje si priugoto¬ 
vio pred licem svih naroda” t. j. koje si spase¬ 
nje pripravio svim ljudima. Jer učinivši, da ovaj tvoj 
Sin uzme narav čovječju, udijelio si svim narodinia 
milost, da mogu općiti sa svojim Otkupiteljem i jz 
njegovih usta čuti nauk spasenja. Ovaj tvoj Sin bit će 
proglašen i naviješten od apostola i učenika svim na¬ 
rodima; njegov će se nauk raširiti po cijelom svijetu. 
„Svjetlo, da rasvijetli pogane” t. j. svjetlošću 
će evangjelja biti rastjerane tmine neznanja iz pameti 
i tmine opačina iz srdaca svih naroda, koji će odba¬ 
citi štovanje krivih bogova i poznat će Isusa za svoga 
Spasitelja, pa će po njemu napokon postići vječno bla¬ 
ženstvo. ,,I slavu naroda tvojega Izraela” t. j. 
pošto se ovaj Spasitelj utjelovio u utrobi prečiste dje¬ 
vice Marije, koja polazi od pokoljenja Abrahamova i 
koljena Judina, a rodio se u Judeji ili Izraelu, gdje 
će propovijedati i tolika čudesa tvoriti, Židovi ili Izra- 

elci imat će slavu i diku, jer je Isus njihov domoro¬ 
dac i gragjanin. Čuvši to Josip i Marija čugjahu se, jer 
ih to sve u velike zanimaše, i obveseliše se; a starac 
ih blagoslovi. Do blagoslova staraca uvijek se muogo 
držalo, zato i oni rado primaju blagoslov od ovoga 
pobožnoga starca. A kako ti štuješ starce ? 

Sad se Simeon okrene prema Mariji, jer je ona 
mati Isusova, koja će prigodom njegove muke i smrti 
morati podnijeti teške boli. Simeon dakle proreče Ma¬ 
riji, što će se s Isusom dogoditi za života i kako će 
umrijeti, pak joj reče : „Gle, postavljen je ovaj na pro¬ 
past i na ustanak mnogima u Izraelu, i na znak, proti 
kojemu će se govoriti; a tebi samoj probost će mač 
dušu, da se otkriju misli mnogih srdaca“; kao da bi 
htio reći: Znaj, Marijo! da će došašće ovoga tvoga 
Sina biti mnogima zgoda, da griješe i da se izgube, jer 
ne će htjeti u njega vjerovati i nauk njegov prigrliti, 
već će mu se protiviti, i njega će samoga ubiti i tako 
navući na se vječno prokletstvo. No znaj, da će On u 
isto vrijeme biti mnogima uzroka sreće, jer će se, vjero- 
vavši u njega i slijedeći njegovi zapovijedi, spasti na 
vijeke. Ako je d&kle ovaj tvoj Sin došao, da spasi sav 
rod ljudski, znaj ipak, da se svi ne će spasti, jer se 
ne će htjeti, i tako će ovaj tvoj Sin biti znak, kojemu 
će se opirati t. j. ovaj tvoj Sin naći će mnogo protiv¬ 
nika, koji će osugjivati njegov nauk i ne će ništa 
držati do njegovih čudesa, koji će mu se rugati, psovati 
ga, pogrgjivati, krivo tužiti i sve moguće činiti, da ga 
pogube, dok ga ne će napokon smaknuti sramotnom 
smrću na križu. Ti ćeš sve ovo Ćuti i vidjeti, o Ma¬ 
fijo, i srce će tvoje oćutiti toliku bol, kao da bi ti bilo 
probodeno oštrim nožem. Muka i smrt tvojega Sina dat 
će zgodu, da se očituje što tko ima u svojem srcu. 
Tada će se vidjeti, da je Juda izdajica, Petar nestalan, 

apostoli plašljivi, židovski svećenici zlobni, Pilat ne¬ 
pravedan, rimski vojnici okrutnici; ali će se u isto 
vrijeme spoznati tko je u svojem srcu krotak i ponizan, 
a tko ohol i ponosit, jer ovi će potonji zabaciti Isusov 
nauk, dok će ga prvi prigrliti. — I to je prvi mač, 
koji je probo ljubezno srce prežalosne majke Marije. 

3. Napokon evo i one svete žene, koja takogjer 
dozna za Spasitelja svijeta. To je Ana proročica, kći 
Fanuelova od plemena Aserova; ona je veoma ostarjela, 
bijaše udova oko osamdeset i četiri godine, koja ne 
odlažaše od crkve, postom i molitvom služeći Bogu 
dan i noć. Njezin ures dakle jesu: čistoća, samozataja, 
post, molitva i ustrajanje u službi Božjoj. To su krje- 
posti, kojima je zaslužila vidjeti Isusa Spasitelja svijeta. 
Ni ti ga ne ćeš moći drukčije naći i spoznati. Isusa 
možeš vidjeti samo čistim srcem. On sam veli: „Blago 
onima, koji su čistoga srca, jer će oni Boga vidjeti 4 *. 
(Mat. 5, 8.) On se očituje samo onima, koji su mu vjerui 
u službi, i koji se mole. Ali motri malko, kako je ova 
sveta i pobožna udovica ustrajala u dobru. Već joj bi¬ 
jaše osamdeset i četiri godine, pak do ove godine nije 
izlazila iz crkve, služeći Bogu postom i molitvom dan 
i noć. Da, krjepost se ne kruni, djela se ne nagragjuju, 
ako nijesu ustrajna. Kako ćeš dakle ti dobiti vijenac, 
kad si tako nestalan i u dobru svaki čas popuštaš ? 
Mnogo obećaješ a malo vršiš. Tu se treba svladati, 
pak činilo ti se štogod još teže. Kad se priučiš, bit će 
ugodno činiti ono, što ti je s početka bilo teško. Isus 
veli: „Tko ustraje do kraja, bit će spaseu.* 1 (Mat. 
10, 22.) Sveci se jedino tako spasiše. 

Sad čuj, što veli sv. Luka o ovoj proročici: ,,I 
hvaljaše Gospodina i govoraše za njega svima, koji 
čekahu otkup Izraelov." Da, hvaljaše Gospodina, što je 
tu sreću doživjela, da je vidjela spasitelja svijeta. A 

kako ti hvališ Isusu poslije sv. pričesti ? Možebit se niti 
ne pomoliš, pak već bježiš iz crkve. No nije ni čudo, 
da je ona proročica o Isusu i drugima rado govorila, 
jer ga je ljubila, jer što tko ljubi, o onom rado i go¬ 
vori. A što će reći, da se ti uvijek o svjetskim stvarima 
razgovaraš, a o Isusu rijetko ili nikada? Jer ga malo 
ljubiš, a svijet odviše. Sv. Ana ljubila je Isusa, pak je 
rado o njemu i govorila, i to svima i svakomu, jer joj 
ljubav nije mogla podnesti, a da ga i drugi ne poznaju 
i ljube. Čisto živjeti, sa staležom se svojim zadovoljiti, 
u crkvi se mnogo baviti, tako ipak da se dužnosti sta¬ 
leža ne zanemare, Bogu vjerno služiti, njega hvaliti, o 
Djem razgovarati, i nastojati da ga i drugi spoznaju i 
uzljube, to'je slika pobožne kršćanske žene. Ugledaj se i 
ti u ovu pobožnu staricu, čini tako, pak ćeš i ti jednom 
vidjeti Isusa, vidjeti ga u nebu i uživat ga u sve 
vijekove. Amen. 


RAZMATRANJE TRIDESET I SEDMO. 


0 bijegu u Misir (Egipat). 

„Angjeo Gospodnji javi se Josipu u snu i kaza 
mu : Ustani i uzmi dječaka i mater njegovu, pa bježi u 
Misir, i budi ondje, dok ti ne kažem. Jer će Irud tra¬ 
žiti dječaka, da ga pogubi. I on ustavši uze dječaka i 
mater njegovu noću, i otide u Misir. I bi tamo do 
smrti Irudove, da se izvrši, što je Gospodin rekao 
preko proroka, koji govori: Iz Misira dozvah sina svo¬ 
jega." Tako sv. Matej evangelist u pogl. 2. vrsti 13—15. 

1. Najprije predstavi si onaj dugi i teški put iz 
židovske zemlje u Misir ili Egipat, i prosi Isusa, 
neka ti razbistri um i ugrije srce, da ga sve više 
spoznaš, ljubiš i slijediš. Sad pak zagledaj ulrudov u 

palaču i u onu malu kućicu, u kojoj stanuje Marija i 
Josip s Isusom. Velebna Irudova palača puna je oho- 
lije, mekoputnosti, prijevara, laskanja, licemjerja. Irud 
hoće da pobjesni od jada, nemiran je, od zabrinutosti 
ue može da spava, snuje i pita, kako da pogubi novo- 
rogjenoga kralja; pa kad ga nemože naći, prolijeva 
nedužnu krv tolike nevine dječice. Dvoranici krijepe ga 
u njegovim zlim namjerama, odobravaju ih, laskaju mu, 
i sva njegova nedjela hvale i u zvijezde kuju. Toliku 
je nevinu krv prolio, pa ipak uije našao Onoga, koga 
je tražio. To ti je slika ovoga himbenoga svijeta, koji 
je sav gotov na prijevaru ; nu ovdje možeš vidjeti kamo 
napokon dospijeva, koji se diže proti Bogu. 

Nu prestani već motriti ovu Irudovu palaču punu 
zloće i opačine, pak baci radije pogled u onu siro¬ 
mašnu kućicu, u kojoj stanuje sveta obitelj. Tu 
kućicu možeš nazvati kućom pravednika; jer u njoj 
vlada mir i ljubav. Sve mirno počiva i spava. Provid¬ 
nost Božja bdije nad njom i angjeo je Gospodnji čuva 
i brani. U njoj se drži Božji zakon, a za zlo se i ne 
zna. Nastoj da i tvoja kuća bude takva, da svi Bogu 
služe, i da se nikad nikakvo zlo ni kletva ne čuje, 
pak će i u tvojoj kući biti Božji blagoslov i Bog će 
je štititi i čuvati. 

2. Dok u ovoj kućici svi mirno spavaju, eto ti 
angjela, koji se u snu prikazuje Josipu, budi ga i 
veli mu: „Ustani i uzmi dječaka i mater njegovu, pa 
bježi u Misir." A zašto ? „Jer Irud radi dječaku o glavi 
i traži ga, da ga pogubi." A kako će onda ovaj moći 
spasti narod, kad samoga sebe ne može spasti od po¬ 
gibli ? Pak što se ne može drukčije spasti nego samo 
bijegom ? Što se ne bi mogao sakriti kamo u pustinju, 
kao sv. Ivan Krstitelj ? Ili ako će već bježati, zašto 
da bježi baš u Misir, gdje su Židovi omraženi i pre- 

zireni? Ne bi li bilo bolje da pobjegne k svetim trim 
kraljima u istok ? Ne, Bog hoće ovako, pak tako mora 
biti. — Angjeo budi Josipa a ne budi Marije, jer je 
Josip glava obitelji, koji treba da se za nju skrbi. 
Zapovijeda mu pako, da odmah ustane i uzme dječaka 
i mater mu, te bježi hitro u Misir. Josip bi mogao 
odgovoriti: Ali ja nijesam još spreman na put. Komu 
ću tako naglo izručiti kuću i t. d. ? Tesarsko će mi djelo 
zaostati. Još imam nekoje radnje dogotoviti, dugove 
utjerati. No on ništa ne odgovara. — No Josipe! ako 
ti nije stalo za tebe, a to se skrbi barem za dijete i 
mater mu, pak reci angjelu : Dijete je još nejako, a 
majka mu se od poroda tek ustala, tko će ih uzimati 
na tako dalek put, pak sada usred ciče zimske noći, 
po zlim i nepoznatim putevima, bez sredstava, u tugju 
i neprijateljsku zemlju, gdje mi nitko ne će dati nika- 
kove zasluge ; kako ću moći ići na put ? Ni to ne na- 
vagja Josip. — Ali Josipe ! reci barem angjelu : Zar ne 
bi bilo bolje da idem sjutra, a dijete i majka neka 
megjutim prespavaju; tko će ih sada noću buditi i po 
tmici bježati ? Ni toga ne odgovara Josip. — Ali onda 
pitaj barem angjela: Kako dugo ću morati ostati u 
Misiru ? No on ni toga ne čini. Angjeo mu samo zapo¬ 
vijeda: „Ustani i uzmi dječaka i mater njegovu pa bježi 
u Misir, i budi ondje, dok ti ne kažem. “ To je sve, što 
mu govori i ništa više mu ne kaza. Tako kuša Bog 
svoje pravednike, da vidi jesu li mu u svem vjerni i 
poslušni. A slušaš li ti uvijek tako Boga ? 

I zbilja sv. Josip ne pazeć na sve teškoće i za¬ 
preke, ustaje odmah, budi Mariju i Isusa, pripo¬ 
vijeda što mu je angjeo zapovjedio, kaže Mariji neka 
se spremi sa Sinkom, jer moraju odmah na put. I tako 
sv, Josip, Marija i Isus još one iste noći krenuše se 
ua put, a da se ne pozdraviš,e ni s rogjacima, ni su¬ 

sjedima ni prijateljima; moraju ostaviti svoju milu do¬ 
movinu, svoju siromašnu obljubljenu kućicu te bez svake 
popudbine i sredstava bježe u daleku nepoznatu zemlju, 
u kojoj su sve sami krivobošci, zli običaji, nepoznat 
jezik. Kako im je to bilo teško! A k tomu još ne znaju, 
do kada će morati tamo ostati. No oni ipak slušaju i 
veselo idu, jer Bog tako zapovijeda. Kolik posluh! Malo 
drukčiji od našega! Kućicu svoju i sve što je u njoj 
ostavljaju providnosti Božjoj i usred zimske mrzle noći 
zaputiše se nepoznatim putem, u daleku zemlju, uzda- 
jući se u Boga. Marija sama nosi dijete, a Josip ih 
vodi kao angjeo čuvar. 

3. Sad ih motri na putu. Sprijeda ide Josip, a za 
njim Marija sa sinčićem u naručaju. Putovi su zločesti 
i razrovani od kiše. Sad moraju preko jarka, a sad 
preko mosta. Sad se moraju penjati uz brdo a sad se 
opet spuštati nizbrdice. Gle, kako Josip podaje Mariji 
ruku, da sa djetetom ne padne. Često moraju počivati. 
Josip još bi kako tako išao, ali Marija ne može, pak 
je mora čekati. A čim se hrane ? Šta su mogli sobom 
uzeti, kad su morali noću onako naglo ustati i otpu¬ 
tovati ? A kad bi i imali vremena da se spreme, nijesu 
mogli mnogo sobom uzeti, kad nijesu mnogo ni imali. 
Stan u dobrim gostionicama, kojih još k tomu svagdje ni 
nema, skup je, i tako su oni prisiljeni, kad bi ih noć 
na putu stigla, stisnuti se gdjegod. Ah kako je to bilo 
mučno za prečistu Djevicu! Ona bijaše naučna na sa¬ 
moću i na molitvu, a sada mora boraviti megju ljudima, 
u kojih možebit nema uvijek niti dovoljno čednosti i 
obzirnosti, a kamo li smisla za što uzvišenijega. Gdje 
da tu otpočine, kamo da smjesti sinčića? Cijeli ga dan 
nosila na rukama, a sad nema, kamo bi ga položila. Ah 
Marijo, drži ga i sad, drži; krilce tvoje neka mu bude 
postelja i zipka, a haljine tvoje pokrivalo. Umorna ši, 

istina, od puta, i tebi treba počinka, ali ti ljubiš Sinka 
svoga, ljubiš ga više nego samu sebe, pak ćeš se žr¬ 
tvovati za njega i nastojati, da mu što bolje bude, 
bolje nego tebi. Ako ti i ne sklopiš oka, gledat ćeš, 
da se on prospava. I tako je Marija s Josipom i s Isu¬ 
som putovala iz židovske zemlje ćak u Misir. Koliko 
dana morali su tako putovati! 

4. Napokon dogju u Misir. Ali kamo će sada 
u tugjoj zemlji ? Nikoga ne poznaju, s nikim ne znadu 
govoriti. Ok kamo su došli 1 Da im je bilo ostati kod 
kuće u siromašnoj kućici u Nazaretu ili u betlehemskoj 
štalici! No Marija i Josip su sasvim tim veseli i za¬ 
dovoljni, samo kad su Isusa spasili od ubojičke ruke 
Irudove; rado će tu ostati, dokle god bude Isusu kod 
kuće prijetila kakva pogibelj života, pa makar morali 
tu i kosti svoje ostaviti. I zbilja oni ostaju sve dok 
Irud ne umre. A bijahu Misirci krivobošci. Pak tu je 
prečista Djevica sa sv. Josipom probavila više godina; 
tu je sproveo Isus prvu svoju djetinjsku dobu. A šta 
su tu radili toliko vremena? Molitvom, dobrim primje¬ 
rom, spasonosnim naucima, samozatajom u tugama i 
nevoljama posijali su sjeme Božanskoga nauka, koje je 
kasnije daleko razgranulo svoje žile, niknulo i naraslo 
velikim stablom. Zato je u prvim vijekovima kršćanstva 
ovdje nauk Isusov donio obilna bloda. Otuda se evan- 
gjelska istina raširila na sve strane svijeta. Krv mu¬ 
čenička tu je najbolje osvijetlila crkvu Kristovu i 
nebrojeno mnoštvo ispovjednika ovdje je sebi od onih 
divljih pustara stvorilo najdražesniji raj na zemlji. Isus, 
Marija i Josip ostaviše u pokvarenom Misiru dobru 
uspomenu, boravak svoj bogato naplatiše. Svakomu, s 
kojim su općili, davali su dobar primjer, i koji se u njih 
ugledao, priučio se svakomu dobru. Ljubili su se, kako 
§e samo sveta i pobožna obitelj ljubiti može. Bogu su 

vjerno služili i revno mu se molili, a bližnjemu samo 
dobro željeli i činili. Uvrede su strpljivo podnašali i 
odmah opraštali, pače još i nagragjivali dobrim djelima. 
Tako življahu oni usred pokvarenog naroda, te im se 
svako morao samo da divi; ovako se vladahu u tugjoj 
zemlji, gnijezdu krivoboštva i svake opačine. 

Tako moraš i ti živjeti i tako se ponašati svuda 
kamogod dogješ, makar u koju zemlju i megju kako 
izopačene narode došao. No tebe baš ne treba da kakav 
osobiti udes odnese megju takove narode; dan danas, 
žalibože, živiš svuda megju pokvarenim ljudima, premda 
se ne nalaziš megju krivobošcima kao što su se nalazili 
Isus, Marija i Josip, već megju kršćanima. Ali upravo to 
je najžalosnije, da ovi isti kršćani žive kao krivobošci, 
pa još i gore. Krivobošci barem do svojega zakona 
nešto drže i boje se svojih bogova, dok se kršćani 
svoje vjere srame i Boga svoga pogrgjuju najružnijim 
klevetama. Pogani cijene svoju vjeru, štuju svoje bogove, 
a kršćani jedan drugomu proklinju vjeru, psuju Boga i 
sve što je najsvetije na nebu i na zemlji. Nije li to 
život gori, nego što je u pogana ? Crkve se slabo po¬ 
sjećuju, sakramenti se zapuštaju, nedjelja se oskvrnjuje, 
nevjera i zloće svake vrsti preoteše mah. Većina krš¬ 
ćana samo su po imenu kršćani, a činom su gori od 
pogana. Nego ti ipak usred tako pokvarena naroda 
čini ono, što činjaše ona sveta obitelj u Misiru. Daj 
svakomu dobar primjer, služi vjerno Bogu i moli mu se 
vruće. Ljubi bližnjega i čini mu dobro. Ako te tko 
uvrijedi, strpljivo podnesi, odmah mu oprosti i dobrim 
nagradi. Nastoj da i ti koga obratiš, osobito da koga 
odvrneš od psovke, pak ćeš imati veliku zaslugu za 
nebo. Ne pogje li ti to za rukom, a ti si učinio što 
si mogao, jednaka te nagrada čeka u nebu ; pače Bog 
i svaku dobru nakanu obilato nagragjuje, S toga čini 

sve dobrom nakanom; pa ako i živiš megju zlim i po¬ 
kvarenim ljudima, možeš lako sebi zaslužiti nebo, 
samo ako hoćeš. Blago tada tebi; jer zlato se u vatri 
kuša. Amen. 


RAZMATRANJE TRIDESET 1 OSMO. 


0 povratku iz Misira u Nazaret. 

„Tada Irud kad vidje, da su ga mudraci prevarili, 
razgnjevi se vrlo i posla te poubi sve dječake, koji su 
bili u Betlehemu i u svim krajevima njegovim od dvije 
godine i niže, po vremenu, koje je doznao od mudraca. 
Tada se zbi, što je rekao prorok Jeremija govoreći : 
Glas u Rami ču se, plač i jaukanje mogo; Raliela 
plače za sinovima svojim, i ne će da se utješi, jer ih nema. 
A po smrti Irudovoj, gle, angjeo Gospodnji u snu 
javi se Josipu u Misiru i reče : Ustani i uzmi dječaka 
i mater njegovu, i idi u zemlju Izraelsku; jer su umrli, 
koji su tražili dušu dječakovu. I on ostavši uze dječaka 
i mater njegovu, i dogje u zemlju Izraelsku. Ali čuvši, 
da Arhelaj vlada u Judeji, mjesto Iruda oca svojega, 
poboja se onamo ići; nego primivši u snu zapovijed, 
otide u krajeve Galilejske I došavši onamo, namjesti 
se u gradu, koji se zove Nazaret, da se zbude, što su 
kazali proroci, da će se Nazarejin nazvati/ 4 Tako sv. 
Matej evangjelist 2, 16—23. 

1. Dok su dakle Isus, Marija i Josip boravili u 
Misiru, u židovskoj zemlji dogodi se grozno ubojstvo 
na nevinoj dječici. Vjerojatno je, da je Irud razjaren 
što uzalud čeka na mudrace, poslao sluge svoje na sve 
strane betlehemske pokrajine, da traže novorogjenoga 
kralja, pa kad ga nagju, da ga pogube. No pošto ga 
nijesu mogli naći, zapovjedi da se pogube sva muška 

djeca i to ne samo u Betlehemu, nego i u svim krajevima 
njegovim, da tako u njihovu porazu nestane i Isusa. 
A da se u vremenu ne prevari, te Isus možebit ne ostane 
živ, poče misliti, kada se ovo dijete po riječima mudraca 
moglo roditi. Držeć, da se nije rodilo iza kako im 
se več bila ukazala zvijezda, već se rodilo ili u isto 
vrijeme ili prije, naloži krvnicima, da pogube sve dječake 
počevši od onih, koji su se tek rodili, pak sve do 
onih, kojima su već dvije godine. Koliko nevine dječice 
bješe tada pogubljeno! Kolike su matere morale tada 
zaplakati! I zaista tolik bješe tad plač i jauk, da se 
tja u Ramu čuo, a rascvilila se najviše Raliela t. j. 
Betlehem, blizu kojega bješe pokopana Raliela, Jakov- 
ljeva žena. Svaka je majka svoje čedo čuvala i sakri¬ 
vala, ali kad tamo, ono se samo odaje, jer ne zna mu¬ 
čati, već plače i po plaču ga nagju. Krvoločni Iruđe ! 
jednoga tražiš, a tolike ubijaš : svu mušku djecu od dvije 
godine i niže. To je plod oholosti okrutnoga kralja i 
prva stečevina poniznosti neoskvrnutoga jaganjca. Ona 
nedužna krv nevine dječice koliko je na sramotu oho- 
lome kralju, toliko je na slavu poniznom Spasitelju ; ko¬ 
liko je na žalost uscviljenim materama, toliko je na ko¬ 
rist onoj maloj dječici, koja su si kratkom i lakom bor¬ 
bom zaslužila vijenac mučeništva. Ovaj potok mučeničke 
krvi prvi je plod one krvi, što je proli Isus kod obrezo-' 
vanja. To je prvi primjer krštenja krvi, koji ovoj dje¬ 
čici toliko vrijedi koliko krst vode, a k tomu im još 
pribavi vijenac mučeništva u nebu. To su prve žrtve 
prikazane za Isusa; njemu tim milije, što su zbog njega 
i u njegovo ime prikazane. Irud je Isusa tražio, da ga 
pogubi, pak što je napokom dobio? Ništa. Samo se mr¬ 
skim i odurnim učinio pred Bogom i ljudima i Bog ga 
kaznio strašnom nutarnjom bolešću, tako da su mu se 
u živom tijelu zalegli crvi i izjedali ga, te si je svaki 

čas smrt želio. Napokon pograbi nož, da si njim sam 
učini životu konac; nu nož mu bude iz ruke otrgnut 
i on umre zdvojan u najvećim mukama. Eto kako kazan 
Božja ne kasni; jer ako i odgodi Bog katkada kazan 
zbog svoga milosrgja, ali ona napokon stigne zločinca, 
kad joj se najmanje nada. Evo ga sad kako u paklu 
plače i jauče. Šta mu je koristila sva njegova oholost, 
veličanstvo i bogatstvo, kad sada mora gorjeti u pa¬ 
klu u vijeke? 

2. Čim Irud umre, eto providnosti Božje, gdje od¬ 
mah šalje angjela k Josipu kao i prije, da mu javi, da 
je sužanjstvu konac. Veli mu: „Ustani i uzmi dječaka 
i mater njegovu i idi u z e m lj u I z r a e 1 s k u.“ Za¬ 
što to Bog po angjelu ne javlja Isusu ili Mariji, već sv. 
Josipu? Zato, da jedan i drugi budu poslušni Josipu, 
te znadu, da su od njega odvisni kao od glave obitelji. 
Otud se učite žene, da imate biti poslušne muževima 
svojim, jer oni su glava obitelji, a ne vi. Njima imate 
zasvjedočiti svoju pokornost i odvisnost, a ne da se vi 
nad njima uzvisujete, ili im dapače zapovijedate. Vidite, 
angjeo ne kaže niti Isusu, što ima raditi, premda mu 
već bilo više godina, ni Mariji, premda bješe Majka 
Božja, već Josipu, kao glavi obitelji, i oni ga slušaju 
kao svoga gospodara. Kaže mu i uzrok povratku: „ Jer 
su umrli, koji su tražili dušu dječakovu. 11 Odatle se vidi, 
da je osim Iruda više njih radilo Isusu o glavi, kojih 
je svih smrću Iruda, kao najglavnijeg okrutnika, ne¬ 
stalo. U Irudu i njegovim savjetnicima eto ti prave slike 
progonitelja Isusove crkve, kojih je ona uvijek imala, 
sada ima, a imat će ih dok bude svijeta. Nu kako je 
dojakošnjih nestalo, nestat će i sadanjih i svih, koji će 
ju još progoniti, dok će ona na njihovim ruševinama 
ostati uvijek čvrsta. I zbilja, kad neprijatelji njezini 
misle, da ju je Bog zapustio, da joj skrajna pogibelj 

prijeti, da će joj brzo odzvonjeti, tada je Bog digne na 
prijestol, otkud se to bolje sja, što je prije bila više 
prezrena i progonjena. 

Josip, čim mu to angjeo u snu javi, posluša kao 
što i onda, kad je morao bježati u Misir, ustaje i sa¬ 
opći prečistoj Djevici veselu vijest, kako su Bogom 
pozvani, da se vrate u svoju domovinu. Odmah uzeše 
drago djetešce, koje im bijaše sve njihovo blago, naj¬ 
veća radost i utjeha u tugjoj i nepoznatoj zemlji, i 
vratiše se kući. Gle sad ovo troje, kako se poput 
kakvog orugja puštaju- vladati od providnosti Božje. Ni 
čemu se ne opiru, ni čemu ne prigovaraju, već slušaju. 
0 kako lake su Božje zapovijedi čovjeku, komu nije 
srce uz nešto drugo prilijepljeno! Ovo je neizmjerno 
znamenit nauk za nas, da se uvijek ponizimo pred 
Bogom. Ovaj nauk imajmo uvijek pred očima te se uvijek 
podajmo u volju Božju. Buduć da im sada ne treba 
žuriti i kriomice bježati, kao kad su bježali u Misir, ova 
sveta obitelj nije propustila, a da ne pozdravi i najsr¬ 
dačnije se ne oprosti s onim osobama, s kojima je 
došla u kakav dodir ili spoznanstvo. Sve troje najsr¬ 
dačnije zahvaljuju svima i svakomu, koji su im što dali 
ili kakvu uslugu učinili. Pa i sad od ovoga ili onoga 
dobivaju što im treba za put, a za sve to ne traže drugo 
do blagoslova. Isus, Marija i Josip blagosloviše i njih 
i njihovu zemlju, a taj će blagoslov jednom uroditi 
velikim plodom. No već je vrijeme, da se dijele. Videći, 
gdje odlaze, Misirci se za njima ražališe. Bijahu ovo 
dobri ljudi, pak je svakomu teško, što ih ostavljaju. 
Zaista krjepost je svima mila. 0 kako lijepu uspomenu 
ostavljaju za sobom! Ljudi su ih se dugo i dugo spo¬ 
minjali, ne mogavši tako lako na njih zaboraviti. Ra¬ 
dosno se sjećahu njihove pobožnosti, ljubavi, mirnoga 
življenja, gorljivosti za slavu Božju, uopće dobroga 

primjera njihova. Ostavljaš li i ti, dragi kršćanine, 
uvijek i svagdje ovako lijepu uspomenu za sobom ? Ili 
ne moraju li se možebit mnogi i mnogi na tebe potu¬ 
žiti ? 0, kako je lijepo imati dobar glas. Naša poslo¬ 
vica veli : Više vrijedi dobar glas nega zlatan pas. 

3. Sad se pridruži malko k onim svetim trim put¬ 
nicima, pak ih motri na putu. Vidiš one zle putove, 
one nezgode, kojima su izvrženi kao i onda kad su 
bježali u Misir. No oni sve to strpljivo podnašaju i veselo 
se vraćaju kući, samo kod je Isus ostao živ. A slušaj 
o čem ono razgovaraju, pak se od njih što dobra nauči. 
Najprije gledaj Mariju. Ona, Majka Božja i nježna 
Djevica, koliko mora putovati : iz Nazareta u Betlehem, 
gdje na putu porodi sina ; onda u Jeruzalemski hram, 
da se očisti i Sinka svoga Bogu prikaže ; zatim treba 
da bježi u Misir i sad opet iz Misira u Nazaret. Gle¬ 
daj i na Isusa. On, gospodar svega svijeta, postao je 
malenim dječakom i povjeren brizi jedne uboge Djevice 
i siromašnoga tesara. Sad već Majci nije ni tako lako 
s njim, kao kad je bježala u Misir. Onda ga je dojeća 
mogla lakše, nositi u naručaju, ali sad je poodrastao i 
teže ga je nositi. Megjutim on ide, koliko može, ali je 
još premal i preslab,"da onolik put sam pješke prevali. 
S toga moraju ga često izmjenice nositi. Kad prelaze 
preko jaraka i slabih mostova podavaju mu ruku ili 
ga prenašaju. Često i sam ide, ali se brzo umori, pak 
zbog njega moraju i češće počivati. Čini mi se da ih 
vidim pod sjenom jednoga stabla, gdje počivaju. Tu mu 
pružaju koricu suhoga kruha i hladne vodice, da si 
utaloži glad i ugasi žegju te se tako za daljni put 
okrijepi. 0 Isuse ! što ti sve za mene trpiš. Kako teško 
putuješ, kako gladuješ! Ti koji hraniš tolike ptice u 
zraku, tolike ribe u moru, tolike zvijeri u šumama i 
poljima, trebaš od ljudi komad suha krušca i napitak vode, 

da se okrijepiš. 0 koliko me ljubiš! A kad ću ja tebe 
početi ljubiti? Ispovijedam i sram me je, da te dosele 
nijesam ljubio, ali odsele ću te ljubiti, moj Isuse, i 
nikada te ne ću prestati ljubiti. 

4. Angjeo kaza Josipu, da se vrati u izraelsku 
zemlju, ali u koje mjesto da se vrati, toga mu nije 
rekao. Samo prvo mu je zapovjedio, a drugo mu je 
ostavio na volju. Nu približujuć se k židovskoj zemlji, i 
čuvši da u njoj vlada Arhelaj sin Irudov, poboja se ići 
u Judeju. Tko ljubi, onaj se i boji. Josip ljubi dragoga 
Isusa, pak se boji za njegov život. S toga izbjegava 
svaku pogibelj. U njega ugledaj se i ti, pak ako ljubiš 
Boga, bježi one pogibelji, one grješne prigode (posijela, 
zla društva, krčme i t. d.), gdje bi mogao lako izgubiti 
Boga. Budeš li se bojao izgubiti Boga, sigurno ćeš 
odanle bježati. Ne budeš li se toga bojao, propast ćeš, 
izgubit ćeš se, izgubit za uvijek. 

U ovoj stisci ne znajući Josip na što da se odluči, 
molitvom se uteče k Bogu. Ovim svojim činom 
uči nas, kako i mi moramo biti oprezni, te kako nam 
u teškim i zamršenim okolnostima i u dvojbi moli¬ 
tvom treba pribjegnuti k Bogu, da nas rasvijetli. 0 
kad bi i ti češće pitao Boga za savjet nego li ljude, 
ne bi toliko pogrješaka počinio. Bogu se svidje oprez¬ 
nost Josipova i molitvu njegovu usliša, pak ga opet 
u snu opominje, da ide u krajeve Galilejske. Eto, kako 
Bog tješi svakoga, koji se k njemu pouzdanjem utječe. 
,,I došavši onamo, namjesti se u gradu Nazaretu. 11 Na¬ 
zaret je odabrao sebi za stanovanje, jer je i prije ovdje 
stanovao sa svojom prečistom zaručnicom, a i radi 
mnogih drugih uzroka : tamo je imao svoju kućicu, bio 
poznat i t. d., i tako se ispuniše proroštva, koja naprvo 
rekoše o Mesiji, da će se Nazarejin zvati. Tako se 
uvijek dogagja, da onaj, koji oprezno i pametno radi, i 

pušta- se voditi od providnosti Božje, bolju svrhu 
postigne, nego li je sam mislio i mogao se nadati. Od 
sv. Josipa uči se i ti uvijek mudro raditi, imajući uvijek 
svrhu pred očima, pak ne ćeš tako lako pogriješiti. 

Kolike lijepe primjere i nauke čuo si opet danas, 
dragi kršćanine! Kako su sv. Josip, Marija i Isus bili 
poslušni I Kamogod im je angjeo zapovjedio da idu. išli 
su, a ti kako slabo slušaš. Oni su se i u najvećim ne¬ 
zgodama i nevoljama pustili u volju Božju, a ti hoćeš 
da dvojiš. Oni ovako mudri u najtežim i najzamršeni- 
jim slučajevima, a ti i vjetrenjast i lakouman. Oni se 
molitvom utjecali k Bogu. a ti ne samo da se ne utječeš, 
nego ga još i psuješ i grdiš. Oh sramote 1 ni u kojoj 
krjeposti ne slijediš ovu svetu obitelj, dapače još sve 
protivno radiš ! Daj spoznaj već jednom, spoznaj svoju 
zabludu, pak se pokaj, moli za oprost, te reci: Ne ću 
više ovako; odsele ću slijediti svetu obitelj, jer znam, 
da mi je to najsigurniji put k spasenju. Amen. 


RAZMATRANJE TRIDESET I DEVETO. 


0 dvanaestgodišnjem Isusu u hramu. 

„Kad bi Isusu dvanaest godina, pogjoše roditelji 
njegovi u Jeruzalem po običaju praznika-, i kad dane 
provedoše i oni se vratiše, osta dječak Isus u Jeruza¬ 
lemu i ne znadoše roditelji njegovi. A misleći, da je s 
društvom, otidoše dan lioda, i stadoše ga tražiti megju 
rogjacima i znancima Ine našavši ga vratiše se u Je¬ 
ruzalem, da ga traže. I poslije tri dana nagjoše ga u 
hramu, gdje sjedi megju učiteljima i sluša ih i pita ih. I svi 
koji su ga slušali, divljahu se njegovu razumu i odgovo¬ 
rima, i vidjevši, ga, začudiše se; i mati njegova reče mu : 

Sine, šta učini nama tako ? Evo otac tvoj i ja žalosni 
smo te tražili. I reče im: Zašto ste me tražili ? Zar 
ne znate, da meni treba u onom biti, što je oca mojega? 
I oni ne razumješe riječi, što reče. 4 ' Tako sv. Luka 
evangjelist 2, 41—50. 

1. Najprije razmatraj, kako su sv. Josip i Marija 
bili pobožni. Oboje običavahu svake godine ići u je¬ 
ruzalemsku crkvu, premda bijaše veoma daleko. Iz 
Galileje morali su preko cijele Samarije putovati u glavni 
grad židovske zemlje. Židovi imali su samo jedan hram, 
kamo su svi muškarci počevši od dvanaeste godine 
morali ići tri puta na godinu, i to o najvećim prazni¬ 
cima : vazmu, pedesetnicu i blagdanu šatora. Ovaj 
zakon obdržavao je točno i sv, Josip. Kamo sreće, kad 
bi se svi muškarci ugledali u sv. Josipa, pak revno 
dolazili k sv. misi osobito onda, kad pod smrtni grijeh 
moraju da dogju, naime u nedjelju i blagdan, i k sv. 
ispovijedi i pričesti naročito o uskrsu. Josip iz daleka 
putuje u Božji hram, da se ondje Bogu moli; a kolikim 
je kršćanima crkva blizu, čuju zvonjeti na misu, pa ni 
u nedjelju ni u blagdan ne dolaze, a mogu lako, samo 
da hoće. O kako će takvi teško odgovarati Bogu 1 

Ženski spol taj Mojsijev zakon nije vezao, pa ipak 
i Marija ide tamo iz pobožnosti, jer je to dobro djelo. 
Otud se vidi, kako pobožna bijaše Marija. U nju neka 
se ugledaju sve žene, te rado dolaze u crkvu i onda 
kad baš ne moraju, kadgod se mogu oteti svojim kuć¬ 
nim poslovima, no neka dolaze uvijek iz prave i čiste 
pobožnosti, da se Bogu mole, a ne možebit zato, da se 
tamo pokažu, vide koga, šapću i t. d. 

2. Ovaj put i to o vazmu, kad bješe Isusu dva¬ 
naest godina uzmu i njega sa sobom. Židovi počinjahu 
svoje sinove voditi u jeruzalemski hram, ako ne prije 
a to barem, kad bijahu stari dvanaest godina. Kad da- 

18 

kle Isus navrši tu dobu povedeše i njega sobom u Je¬ 
ruzalem. Gdje ste vi, roditelji: oci i matere? Evo vam 
primjera, kako treba da uzgajate svoju djecu. Od sv, 
Josipa i Marije učite se svoju djecu za rana voditi u 
crkvu. Žalosno je doista vidjeti, kako su mnoga djeca 
dan danas raspuštena. U nedjelju i blagdan mjesto da 
dolaze k sv. misi, ona se skiću. Što će biti danas sutra 
od takove djece, ako se za mlada ne priuče pobož- 
nosti? Nijesu li tomu mnogo sami roditelji krivi, jer 
ili ih ne šalju u crkvu, ili ne paze na to, ili. što je još 
najgore, daju im zločest primjer, pošto ni sami ne idu 
u crkvu ? Bilo što mu drago, težak će jednom morati 
takvi roditelji dati Bogu ručun. Isus, još nejak, ide s 
Majkom svojom i hraniteljem u daleku jeruzalemsku 
crkvu, da i on ovrši zakon, na koji kao Bog nije bio 
vezan. Nu on ide, da počasti svoga nebeskoga Oca u 
hramu. Blago Mariji i Josipu s ovakvim djetetom ! 
Blago roditeljima, kad bi svi imali dobru djecu 1 Djeco, 
mila djeco ! Eto i vama primjera, u koji treba da se 
ugledate. Vidite, kamo ide malen još Isus. Ide u crkvu, 
a ide rado, premda mu je ova bila vrlo daleko. Sada 
znajte, kako morate i vi rado hoditi u crkvu, u crkvu, 
a ne okolo se skitati, nečedno možebit igrati se, šale 
zbijati i t. d. 

3. Sad pogledaj na ono troje, kako i d u iz Naza- 
reta u Jeruzalem. Idu iz prave pobožnosti. A čuj ih, 
kako putem razgovaraju samo o svetim stvarima. Gledaj 
maloga Isusa, kako trči, kako veselo ide u hram svoga 
Oca nebeskoga, kako gori za njegovom slavom. Napo¬ 
kon nakon dugog puta, eto ih gdje se već približuju 
velikomu gradu Jeruzalemu. Čim iz daleka spaze na 
gori Moriji veličanstveni hram, svi ushićeni za slavu 
Božju, drže u nj uprte svoje oči, i idu ravno u nj, da 
se pomole Bogu. Gle kako čedno stupaju u crkvu i s 

kolikim počitanjem i pobožnošću prisustvuju obredima 
Mojsijeva zakona. A stupiš li ti ovako čedno u crkvu, 
da li se onako pobožno u njoj vladaš, kako su se oni 
vladali u hramu, koji je bio samo slika svetih stvari, 
dok u našim crkvama 3tanuje sam Bog. Pa ipak već 
za ovaj hram reče kasnije Isus Židovima: „Kuća moja, 
kuća molitve neka se zove, a vi načiniste od nje špilju 
hajdučku** (Mat. 21, 13.), jer su u njoj ili do nje pro¬ 
davali potrebite stvari za žrtve. A što bi tek rekao 
Isus, da u naše crkve dogje, te vidi, kako se mnogi 
kršćani u njima nečedno ponašaju ? Dosta žalosno je 
vidjeti, kako mnoga duša dolazi u crkvu samo zato, 
da se pokaže; kako se mnogi razgovaraju, okolo gle¬ 
daju, nepristojno se okreću. A kolike se još zle misli 
i želje tu goje, koliki sakramenti svetogrdno primaju! 
Sa trahom i trepetom stupamo u kuće velikaša, koji su 
morđa i veliki grješnici, a u kuću Božju dolazimo bez 
svakoga počitanja i gore se ponašamo negOMia ulici. 
„Angjeli, koji su tamo, drkću od straha — veli sv. Ivan 
Zlatousti — ja sam ih vidio, kako se klanjaju Isusu u 
presv. oltarskom sakramentu, a raspušteni ljudi razuz¬ 
dani mladići, bestidne djevojke smiju se, šapću okolo 
gledaju i zabavljaju se kao da su u kazalištu ili na 
javnoj kakvoj zabavi.“ Kad dogjemo pred kakovoga 
zemaljskoga vladara, mučimo, ponizno se vladamo i 
do zemlje se klanjamo, te se nikamo ne usugjujemo 
gledati nego u njega; a u crkvi, gdje sam Bog stanuje, 
koji je kralj svih kraljeva, tu se ljudi ponašaju oholo 
i ponosito. Nije li to žalosno, vrlo žalosno? 

Nu povratimo se mišlju opet u hram jeruzalemski. 
Gledaj ono troje, kako rado borave u hramu. Sv pismo 
veli, da su se tek onda vratili kući, kad su se svršili 
dani t. j. svečanost, a svečanost je trajala punih sedam 
dana. Eto kako su bili pobožni! Na dlaku su htjeli 

ovršiti zakon. A nama kako se dugo čini u crkvi! 
Ako pobožnost malko dulje zategne, već nam je dosadna 
i mrmljemo. Pokaže li se svećenik na propovjedaonici, 
da će nam propovijedati riječ Božju, okrećemo mu 
legja i izlazimo iz crkve. 0 kako je to sve protivno 
onomu, što su ovo troje radili! — Što si je morao 
misliti Isus, videći krv onolikih janjaca Bogu prika¬ 
zanih ? Kako mu je moralo biti na srcu, znajuć da ono 
sve predstavlja njega, koji će jednom za spasenje ljudi 
svu svoju krv prolijeti na križu ? 

4. Kad ovrše pobožnost, Josip i Marija vrat i še 
s e k u ć i, a Isus o s t a u Jeruzalemu, da oni nijesu znali. 
Nije čudo, da Isusa nema u njihovu društvu, jer ili 
su obojica mislili, da je s drugom rodbinom, a navla¬ 
stito sa svojim vršnjacima, ili je Josip mislio, da je s 
Marijom, a ova je opet mislila, da je s Josipom; jer Židovi 
su putovali na proštenja po spolu razlučeni. Nu u ve¬ 
čer bi došla djeca k svojim roditeljima, da kod njih pre¬ 
noće, i tako se Marija i Josip tek u večer dosjetiše, 
da nema Isusa, kad se sast.aše da prenoće. Onu istu 
večer bijahu Marija i Josip u velikoj brizi za Isusom, 
tražili su ga posvuda megju rogjacima i znancima, ali ga 
ne nagjoše. S toga žalosni i zabrinuti vratiše se natrag 
u Jeruzalem, ne bi li ga možebit našli gdjegod putem, 
ako je zaostao, ili u gradu, ako se tamo izgubio. Što mi¬ 
sliš. dragi kršćauine, da li se to slučajno dogodilo, što 
je Isus ostao u Jeruzalemu, a da Marija i Josip nijesu 
znali ? 0 ne, Isus je to navlaš učinio. Pa zašto ih je 
ostavio, kad je naprvo znao, da će ih time rastužiti ? 
Zašto ? Zato da im pokaže, kako on ima drugoga Oca 
na nebu, i da je to volja njegova nebeskog Oca. A 
kako to, ta nije bilo poslušnijega djeteta od njega, niti 
će ga biti, pak zašto je ovakova šta učinio svojoj lju- 
bežljivoj Majci i svomu brižnomu hranitelju ? Nije bilo 

djeteta niti će ga biti, koje bi tako ljubilo svoje rodi¬ 
telje, kao što je ljubio Isus Mariju i Josipa, pak ih 
ovako ražalostio ! Da, bio im je poslušan i ljubio ih 
je, ali je više slušao i ljubio svoga nebeskoga Oca. 
Onako malen dječak kad se morao u onolikom gradu 
odalečiti od svojih najmilijih i ostati sam megju ono¬ 
likom svjetinom, kako mu je to moralo biti teško! Da¬ 
kako da mu je bilo teško, ali ou se izručivao providno¬ 
sti svoga nebeskoga Oca. Kako je onda živio ? Čim se 
prehranio? Jeo je ono što je isprosio od dobrih ljudi, 
i time bješe zadovoljan. A gdje je prespavao ? Pribio se 
gdjegod kod hrama ili kao mali gost u kojega crkve- 
njaka. Šta je sve ovo vrijeme radio ? Brinuo se za slavu 
Božju i spasenje ljudi, prisustvujuć molitvama, poslužu- 
juć u raznim obredima, i dolazeć megju djecu, koja su 
se oko naučitelja skupljala na nauku. Ondje svojim 
mudrim odgovorima i čednim pitanjima pobudio je toliku 
pozornost, da su mu se svi divili, koji ga slušahu. Da, 
i isti oni glasoviti naučitelji ostali su začugjeni, videći 
kako dječak od dvanaest godina, koji ne bijaše nikada 
kod njih na nauku, tako izvrsno pozna zakon i tako 
ga mudro razlaže, a lako, da je iste naučitelje upozo- 
rivao na točnije razmatranje onih mjesta sv. pisma, 
koja proriču Spasitelja svijeta, i tako ih pripravljao da 
ujega priznadu kao pravoga, Bogom obećanoga Mesiju. 

5. Tek treći dan nagjoše Marija i Josip Isusa. 
Treći dan, jer jedan dan su već putovali kući, drugi 
dan su išli natrag, i tako ga tek treći dan nagjoše. A 
što misliš, gdje su ga našli ? Nijesu ga našli gdje obi¬ 
lazi po ulici ili gdje se igra izvan grada, kao što ćeš 
malo ne uvijek naći našu djecu, već ga nagjoše u hramu. 

U hramu nagjoše Isusa, gdje sjedi megju učiteljima i sluša 
Božji nauk. Otud se i ti uči. gdje moraš tražiti Isusa. 
Nemoj ga tražiti u kazalištu ili na plesu, ne na po- 

sijelu ili u kolu, ne na ulici ili u zabavama, već u crkvi. 
0 koliko puta si ga izgubio smrtnim grijehom, pak ti 
još nije bilo žao! Marija ga je samo jedan put izgu¬ 
bila, pak je već bila neizmjerno žalosna, a ti, koji si 
ga toliko puta izgubio, da bi samo spustio jednu ža- 
losDicu suzu To je onaj drugi mač, koji je probo nje¬ 
zino žalosno srce. A vi, mila dječice, učite se od Isusa, 
vašega vršnjaka da rado dolazite u crkvu 11 a kršćan¬ 
ski nauk. Isusu nije trebalo slušati nauka, pošto ga je 
bolje znao nego svi oni učitelji, ali gaje ipak rado slu¬ 
šao, da vam dade dobar primjer. 

I vidjevši ga Marija i Josip, začu diše se, ne 
toga radi što je pametno i mudro razlagao nauk, pošto 
su znali, da je 011 Sin Božji te je u njem punoća znanja 
i mudrosti Božje, već što ne znadoše razloga, zašto je 
ovako maljašan stao rnegju učiteljima razlagati nauk. 
Marija pristupi k njemu, i ne mogavši odoljeti srcu 
svome, pred svima mu slatko reče: „Sine, šta si nam 
to učinio? Koliku tugu si nam zadao, kad si nas osta¬ 
vio, a ništa nam nijesi kazao ? Ah, da znaš s kolikim 
strahom smo te tražili otac tvoj i ja. Evo već smo 
treći dan zbog tebe žalosni ne znajući, gdje si i što se 
od tebe dogodilo.“ Marija ovim riječima ne kori Isusa, 
koga je uvijek kano Boga svoga štovala, već mu samo 
očituje tugu i žalost. k«*jbijahu oćutjeli i ona i Jo¬ 
sip videći se iznenada bez miloga si djeteta. Zove pako 
Marija Josipa ocem Isusovim zato, jer mu je bio hra¬ 
nitelj, i jer se je za njega i za Mariju brinuo kao 
najljubežljiviji otac. 

Na to će Isus obojici: „Zašto ste me tražili ? Zar 
nijeste znali, da meni u onom treba biti, što je Oca mo¬ 
jega ?*‘ To će reći: Nije trebalo da me tražite. Ta imali 
ste znati, daje moja poglavita zadaća vršiti onaj posao, 
za koji me je Otac moj nebeski poslao na svijet, naime 

da učim, muku trpim i umrem za spasenje ljudi. Da ste 
to promislili, ne biste bili tužni zato, što sam se od 
vas odijelio, niti biste se bili vratili natrag, da me tra¬ 
žite. Marija je u ovom razgovoru govorila s obzirom 
samo na Isusovo čovječanstvo, a Isus s obzirom na 
svoje Božansko' poslanje, i tako Isus ne kori skrb i na¬ 
stojanje svojih roditelja, već ih uči, da se morao odije¬ 
liti od njih, imajući vršiti zapovijed svoga nebeskoga 
Oca. Tako moraš nastojati i ti, dragi kršćanine, da 
najprije vršiš volju Božju i njemu da omiliš, pa makar 
time prouzročio tugu svojim vlastitim roditeljima. 

„A oni — veli sv. Luka — ne razumješe riječi, 
što im reče,“ t. j. Marija i Josip razumješe smisao go¬ 
vora, razumješe naime, da govori 0 Ocu svom nebe¬ 
skom, i da kaže, da mu valja vršiti volju njegovu. No 
ne razumješe tada pravo, koje su to stvari Oca ne¬ 
beskoga, koje treba da čini i tim ispuni volju njegovu. 
Svakako je u te stvari spadalo, da ljude podučava a 
poslije za njih da umre. Nama pako sve je to do sad već 
jasno ; znamo što je Isus za nas trpio i kako je na 
križu za nas umro. Sramota je samo za nas, što mi i 
poslije toga još ne ćemo da razumijemo. 0 zaista od¬ 
više je istinito ono što.je rečeno, da ga svijet ne po¬ 
zna (Iv. 1, 10.), a ne poznamo ga ni mi, kad ne ćemo 
da ga slijedimo u njegovim uzvišenim krjepostima. 

0 Isuse, Spasitelju moj, kad se isporedim s to¬ 
bom, mora da se zarumenim od stida. Ti, tek što si 
se rodio, pak već bježiš u Misir, iz Misira se vraćaš 
u Galileju, iz Galileje putuješ u jeruzalemski hram. Ti 
si pravi putnik na ovoj zemlji. A daj i meni, 0 Isuse 
tu milost, da i ja spoznam, da sam ovdje putnik te 
nemam ovdje stalnoga prebivališta, već putujem u 
nebo. Otrgni mi dakle srce od ovoga svijeta, i dovedi 
Rie u nebo. Amen. 

0 Isusovu življenju od dvanaeste do tridesete 

godine. 

Našavši Marija i Josip Isusa, u jeruzalemskom 
hramu, povedu ga sobom u Nazaret. 0 tom veli sv. 
Luka (2, 51, 52.): ,,I sigje s njima i dogje u Nazaret, 
i bijaše im poslušan. I mati njegova čuvaše sve riječi 
ove u srcu svojem. I Isus napredovaše u mudrosti i 
dobi i milosti kod Boga i ljudi.“ 

1. Danas da vidimo, kako živi Isus u svojoj do¬ 
movini! Najprije predstavi si onu siromašnu kućicu u 
Nazaretu, kamo se Isus s majkom svojom i s othrani- 
teljem sv. Josipom vratio iz Jeruzalema i ondje živio 
od žuljeva ruku svojih. To ti je niska i prosta koli¬ 
bica. U njoj se nalazi mala tesarska radionica sv. Jo¬ 
sipa. Stupi malko u nutar, pak motri onu siromašnu 
čeljad, koja si u njoj znojem lica svoga zaslužuje svoj 
svagdanji kruh. Ta čeljad jesu: sv. Josip, glava kuće, 
čovjek pravedan i bogabojeći; njegova prečista zaruč¬ 
nica bi. dj. Marija i njezin sinak Isus, dječak od dva¬ 
naest godina. Gle, kako se svoj trojici na licu zrcali 
ljubav, sluga i mir, koji megju njima vlada; a i nije 
moglo biti drukčije, jer poniznost mora da rodi ovakvim 
plodom, mora izvoditi ovakve krjeposti; a veće poniz¬ 
nosti niti je bilo niti će biti, nego što se nalazila u 
ovoj malenoj i siromašnoj kućici. 

Isus, gospodar neba i zemlje, vrši u ovoj kućici 
krjepost poniznosti u najvišem stepenu. Sv. Luka veli. 
da je Isus bio poslušan svojim roditeljima. Razmatraj 
ozbiljno ovo malo riječi, pak pitaj: Tko bijaše poslušan ? 
Bog bijaše poslušan, stvoritelj neba i zemlje, najveći 

Gospodin i gospodar, koji sav svijet drži na malom 
prstu i njim kreće po svojoj volji. A komu bijaše poslu¬ 
šan ? Ljudima bijaše poslušan, stvorovima svojim, slu¬ 
gama svojim. A kako ih slušao ? Slušao ih je veselo i rado. 
A u čem? U najjednostavnijim stvarima pazio je na 
njihovu želju. Mariju sluša u stvarima kućnoga gospo¬ 
darstva, a Josipa u svem, što je tesarskog zanata. Što 
radi dječak od dvanaest godina u tesarskoj radionici, 
to radi Isus u Josipovoj radionici. Pa kako dugo je 
slušao? Do tridesete je godine ovako radio: dakle ne 
jedan dan, jednu godinu, ne dok je poodrastao, te se 
mogao sam lako prehraniti, već tja do tridesete go¬ 
dine, kad je morao početi vršiti djelo, da otkupi rod 
ljudski. — Djeco, mladići i djevojke, evo vam uzora, 
u koji treba da se ugledate. Evo vam primjera, komu 
nema ravna. Od Isusa učite se, kako imate biti poslušni 
svojim roditeljima, svojim gospodarima. A što je to, 
te u vašim kućama nema mira ni sloge, već se karate 
i svagjate? To je zato, jer nijeste ponizni, jer megju 
vama vlada oholost. A mudri Salamon veli: „Megju 
oholima uvijek su svagje. 11 (Prić. 13, 10) Zasrami se 
već jednom ti, ohola prašino, pak se ponizi pred onim, 
koji se za tebe ponizio. 

2. Isus u onoj kućici napredovaše u mudrosti i 
dobi i milosti kod Boga i ljudi. Da je napredovao u 
dobi, po sebi se razumije, jer je to posve uaravski. 
Mogao je doduše odmah uzeti jaku narav i muževnu 
veličinu, kao što je stvorio Adama, ali nije hotio. Volio 
je biti djetetom i naravskim načinom rasti do muževne 
dobe, da tako svakoj dobi bude za uzor. 

Napredovaše u mudrosti i m i 1 o s t i. Za čudo je 
zašto kaže sv. Luka, da je napredovao u mudrosti i 
milosti Onaj, koji već od začeća svoga bijaše pun mu¬ 
drosti, milosti, i znanja Božjega, tako da već ništa više 

uije mogao dobiti. Veli to sv. evangjelist zato, da 
pokaže, kakogod je Isus rastao tijelom, tako se i tim 
veća pokazivala njegova mudrost u vanjskim djelima, t. j. 
čim je više rastao tijelom, tim se više činilo ljudima, 
da raste i u mudrosti i milosti, te je tako bio drag 
ljudima, koji sude čovjeka po vanjskim činima; a mio 
bijaše i Bogu, koji vidi i znade, što je komu u srcu. 
Otud se uči i ti, dragi kršćanine, šta više rasteš u 
godinama, to više treba da rasteš u krjepostima. Otud 
se uči, da s godinama ujedno napreduješ i u mudrosti i 
milosti Božjoj. U godinama doduše napreduješ, svakim 
si danom stariji, nu jeda li ujedno napreduješ i u 
milosti i krjepostima ? Kolike si već godiue proživio, pak 
koje si si milosti stekao, koje krjeposti usvojio ? Na sudu 
te Bog ne će pitati, kako si star bio, već kako si 
živio. Blago onomu, koji odmah za mala počne sveto i 
pobožno živjeti. Blažen takav život. Ako je i kratak, 
drag je i mio Bogu; dok što koristi dug život, ako 
je grijesima okaljan ? Koliko ti je sada godina ? Ah, da si 
odmah za mala počeo pobožno živjeti, pak s godinama 
sve više napredovao u milosti i krjepostima, na kolik 
bi se već stepen svetosti bio popeo. Ali oh, žalosti, 
ti si sve protivno radio. Što si više rastao, to si više 
u milosti i krjeposti nazadovao, a u zloći i opačini 
napredovao. Od godine do godine sv r e si gori postajao. 
Dozovi sebi malko u pamet svoju djetinjsku dobu, mladost, 
muževnost, starost. Sad isporedi svoju sadanju dobu s 
djetinjstvom svojim. Ah blažena nevinosti, kako si lijepa, 
Bogu i ljudima mila i draga! U djetinjstvu nijesi još 
znao za nikakvo zlo, svemu si vjerovao, svakoga za 
dobroga držao, nikoga nijesi ogovarao, bio si angjeo u 
čovječjoj puti. A kasnije, a sada? Joj, za kolika si zla 
od onda doznao, kolikim se grijesima priučio ! Znači li 
to s dobom napredovati u milosti i krjeposti ? 

Isus napredovaše u mudrosti i milosti kod Boga 
i ljudi: kod Boga, jer mu bješe uvijek prva i najveća 
zadaća slaviti svoga nebeskog Oca ovdje na zemlji; a 
kod ljudi, jer im je uvijek i u svem davao najbolji pri¬ 
mjer krjeposnog i svetog života. Tako moraš i ti na¬ 
predovati u milosti i krjepostima, najprije kod Boga, 
onda kod ljudi, t. j. najprije moraš nastojati, da omiliš 
Bogu, onda ljudima. Najprije treba da si dobrim dje¬ 
lima stečeš zasluga kod Boga, onda dobrim primjerom 
prednjačiš drugima na putu spasenja. 

8. Tsus je čitavo ovo vrijeme t. j. od dvanaeste do 
tridesete godine radio sa svojim othraniteljem sv. Jo¬ 
sipom i tako u znoju lica svoga zasluživao sebi svagda¬ 
nji kruh. Sv. evangjelisti govore za to, pripovijedajući, 
da su se ljudi presenećeni pitali, kad počne Isus javno 
učiti i čudesa činiti : „Nije li ovo tesar ?“ (Mark. 6, 3.) 
„Nije li ovo tesarski sin ?“ (Mat. 13, 55 ) Da, čudili su 
mu se, čuvši ga onako mudro pripovijedati i vidjevši 
njegova čudesa, jer nijesu znali, otkuda mu toliko zna¬ 
nje i moć, jer su za njegove roditelje znali, da su si¬ 
romasi, a i njega samoga vidjevali su sa sv. Josipom 
gdje radi. Ovo proreče o njem već Psalmist navodeći 
ga sama gdje govori : „Siromah sam ja i u poslu od 
mladosti svoje“. (Ps. 87, 19.) Vidiš li dakle, koliko je 
siromaštvo u onoj kućici ? Sve moraju raditi sami da 
prežive. Sami bez sluge i sluškinje moraju si žuljevima 
i znojem zasluživati svagdanju hranu a tako i Isus. Ko¬ 
likim zaćugjenjem morali su angjeli gledati svoga Go¬ 
spodina gdje radi u tesarnici! A gledaj ga i ti. kako 
se u toj siromašnoj radionici trudi Onaj, koji je jednom 
riječju svijet stvorio, uzdržava ga i upravlja. Gle ga, 
kako sv. Josipu podaje blanju i uči se s njim piliti. 
Eno ga, kako u starijoj dobi već sam priregjuje tesar- 
sko djelo, kako teše, blanja i pili. Postavši mladićem 

prvi ustaje i do kasne noći neumorno radi. Kad je ka¬ 
kvo djelo dogotovio, sam ga nosi onomu, koji ga na¬ 
ručio. A gle ga, gdje i po kućama ide, da koješto po¬ 
pravio staro. U ruci mu bat i svrdao, kliješta i čavli, 
pila i blanja. Vidiš ga, kako svrdlom vrta, čavle pri¬ 
mjera i zabija, pili i blanja; kako se muči, da ga znoj 
polijeva; siromašno se hrani, a uza sve to ipak je za¬ 
dovoljan. To ti je jedinorogjeni Sin Božji, stvoritelj i 
gospodar svijeta. Koliko je čudo kad u rukama Boga- 
čovjeka, koji je stvorio sunce, mjesec, zvijezde, vidiš 
bat, blanju, pilu i t. d. ; kad motriš Onoga, koji sav svijet 
hrani, gdje se od rana jutra do mrkle noći muči i kini, 
da si svagdanji krušac zasluži. Ne znam čemu da se 
više divim: njegovoj poniznosti ili njegovom neumor¬ 
nom radu? Zasrami se, kršćauine, s tolikoga prizora. 
Isus, Bog tvoj i Spasitelj, ne stidi se vršiti poslove 
najsiromašnijega tesara, a ti siromah stidiš se siroma¬ 
štva i staleža svoga! On, gospodar svega svijeta, teš¬ 
kim si radom zaslužuje svagdanji kruh, a ti mrmlješ 
na svoje siromaštvo i uklanjaš se svakomu težemu po¬ 
slu. No znaj, kao što je ptica stvorena da leti, tako si 
i ti stvoren da radiš. Sv. Pavao veli: „Ako tko ne će 
da radi, da i ne jede“. (II. Tes. 3, 10.) Čuvaj se lije¬ 
nosti, jer lijenost se hvata duše, kao rgja gvožgja. Lije¬ 
nost je mati svega zla; ona je naučila ljude mnogoj 
nevaljalštini. Lijenost je izvor mnogih grijeha; vražji je 
to vanjkuš. Znaj da nema na svijetu ništa dragocje¬ 
nijega od vremena, a vrijeme brzo leti i nikad se više 
ne vraća. A doći će vrijeme, kad ćeš morati za svaki 
izgubljeni ili zlo upotrebljeni čas dati Bogu težak račun. 
0 kako će ti tada biti žao za svaki takav čas! Rado 
bi to ispravio, ali ne ćeš moći — bit će već prekasno. 

No zašto je Isus gotovo sav svoj život, punih tri¬ 
deset godina, probavio u samoći, baveć se većinom te- 

sarskim zanatom ? Zar ne bi bilo bolje, da je išao u 
svijet, pak da je od mladosti svoje propovijedao naro¬ 
dima svoj Božanski nauk ? Koliko bi ih bio za to doba 
obratio! Zašto se sakrio u Nazaretu i tolike godine 
sproveo tamo u neznatnom zanatu ? Zašto! Zato je 
ovako radio, da zlo naše u korijenu izliječi. Sin Božji 
hotio se poniziti i trideset godina proživjeti u samoći, 
da našu oholost ponizi i izliječi, i ako se ova, veli sv. 
Augustin, ne izliječi poniznošću Sina Božjega, ničim 
se više ne će moći da izliječi. To je tolik lijek, nad 
kojim većega nema. Istina, tridesetgodišnja samoća 
Sina Božjega bezdan je nečuvene poniznosti, ali je bio 
nužđan, da izravna drugi bezdan oholosti, u koji nas 
sruši Adam svojim neposluhom. Kao što nas je prvi 
čovjek Adam svojom ohološću srušio u ponor vječne 
propasti, tako treba danas drugi Adam — Isus — svojom 
poniznošću iz toga ponora digne i oslobodi. 

Zasrami se pred ovako poniznim Spasiteljem svo¬ 
jim, padni nićice pred njega te mu reci: 0 Isuse, Spa¬ 
sitelju moj I Ti, Bog, ovako si bio podložan ljudima, a 
ja ne ću, da se komu pokorim. Ti si bio uvijek u po¬ 
slu, a ja i za spasenje duše svoje ovako sam nemaran. 
Ti si bio uvijek siromah, a ja sve više težim za do¬ 
brima ovoga svijela. Ti se mučiš i trudiš, a ja samo 
udobnosti tražim. Ti si u znoju lica svoga zaslužuješ 
kruh, a meni je najdraže u lijenosti bez muke živjeti. Ah 
Isuse, kakva je to opreka izmegju mene i Tebe! 
Sram me je pred Tobom. Ali zato ipak nemoj me od 
sebe odbiti. Žao mi je i kajem se, što sam dosele bio 
tako zaslijepljen. Odsele ću te slijediti u poniznosti, po¬ 
sluhu i radinosti, a ti, molim te, pokrijepi me u ovoj 
mojoj odluci i daj mi tvoju svetu milost, da to izvršim 
te si tako zaslužim nebo. Amen. 

0 krštenju Isusovu. 

Dosele smo u kratko promatrali skromuo življenje 
Isusovo, sada pako započet ćemo razmatrati njegov 
javni život. 

Prije nego poče Isus javno učiti i čudesa činiti, 
ode na Jordan, da se krsti. Sv. Matej evangjelist 
(B, 13—17.) pripovijeda o tom ovako : „Tada dogje Isus 
iz Galileje na Jordan k Ivanu, da se krsti. A Ivan 
branjaše mu govoreći: Ja trebam da budem od tebe 
kršten, a ti dolaziš k meni. A Isus odgovori i reče mu: 
Pusti sada; jer tako nam treba ispuniti svaku pravdu. 
Tada Ivan pusti. I krstivši se Isus izide odmah iz 
vode; i gle otvoriše mu se nebesa, i vidje Duha Bo- 
žjega gdje silazi kao golub i dogje na njega. I gle 
glas s neba govoreći: Ovo je sin moj ljubezni, koji je 
po mojoj volji.“ 

1. Sad razmatraj potanko, što si čuo od evangje- 
lista. Iza kako je Isus kroz trideset godina davao do¬ 
bar primjer domaćega života u maloj siromašnoj obitelji 
i prostoj tesarskoj radionici, iza kako bješe narodu još 
prije šest mjeseci naviješten od sv. Ivana Krstitelja, 
ostavlja Nazaret i Galileju te ide na Jordan, gdje je 
Ivan kršćavao. No prije nego.je otišao iz Nazareta, 
ostavio svoju omiljelu kućicu, u kojoj je sproveo svoju 
mladost, vele sv. oci, da se je sa svojom ljubeznom 
Majkom oprostio, pozdravio ju i rekao joj s Bogom. Sv. 
Josip bio je već jamačno umro. Najprije dakle oprostio se 
sa svojom milom Majkom. Ako možeš, ugji u srce jed¬ 
noga i drugoga. Zaista nije bilo srdaca niti će ih biti, 
koja bi se više ljubila od ovih dvaju, Sin živio je u 

majci, a majka u sinu. Ne ima sina, koji bi više ljubio 
majku svoju, nego što je Isus ljubio Mariju ; niti je bilo 
majke, koja bi više ljubila čedo svoje, nego što je 
Marija ljubila Isusa. Na svijetu nije bilo nikada veće 
ljubavi do ove, niti će je biti. Pak sada jedan od 
drugoga treba da se rastavi, jedan drugoga mora ostaviti! 
Ah, Isuse, kamo ćeš bez svoje mile majke; a kako ćeš 
ti, Marijo, moći ostati sama, bez svoga ljubljenoga 
jedinca sina ? 0 kako se teško dijele djeca od roditelja, 
roditelji od djece, kad ova idu u daleki svijet makar 
i na kako dobro! A kako se tek morao rastajati Isus 
s Marijom, a Marija s Isusom, koji je išao neprijateljima 
svojim u susret, koji se otputio, da se spremi na muku 
i smrt križa. Za to su oboje već unaprijed znali; pa 
ipak se rastaju. Sve se žrtvuje i od strane majke i 
od strane sinka, da se vrši volja Božja. Isus ostavlja 
majku, da može ljudima propovijedati i pokazati im put 
spasenja. Marija ostaje rado sama i sirota bez jedinca 
sina, samo da se mogu ljudi spasti. Evo kako se oba 
žrtvovaše za opće dobro, za spas ljudi! Kad se Isus 
oprosti s Majkom, ode na Jordan k sv. Ivanu Krstitelju. 
Gledaj ga na putu, kako ide kao jednostavan i siro¬ 
mašan zanatlija; i kao kakav pokornik zaputio se i on, 
kao što i drugi pokornici, k Ivanu, da se krsti. 

2. Evo ga već blizu Jordana. Jordanske obale 
prepune su ljudi. Sv. Luka evangjelist (3, 21.) veli, 
da se je onda sav narod krstio. Gledaj Isusa, gdje se 
miješa megju onu svjetinu, megju one grješnike. Kolika 
je već to Isusova poniznost, gdje se miješa megju ono¬ 
like grješne ljude ! Ali čuj sada još veće nečuvene po¬ 
niznosti. I on, kao što i drugi grješnici silazi u Jordan 
A zašto ? Zato, da se krsti. A šta će njemu krst, kad 
je on Bog, sama svetost? Jest! Bog je, i kao takova 
priznaje ga i Ivan od ozgor rasvijetljen (premda ga 

prije nikada vidio nije), kad reče: „Gle janje Božje, 
koje uze na se grijehe svijeta ... Ja vidjeh i zasvje¬ 
dočila, da je ovaj Sin Božji." (Iv. 1, 29. 34.) Zato se 
Ivan i krati da krsti Isusa veleć : „Ja ti-ebam da bu¬ 
dem od tebe kršten, a ti dolaziš k meni", Bog k čo¬ 
vjeku, Gospodar k slugi, Stvoritelj k stvoru. I tek kad 
mu Isus reče: „Pusti sada; jer tako nam treba ispu¬ 
niti svaku pravdu", prista Ivan. 

Nu zašto se je liotio Isus krstiti? Zato da po¬ 
sveti vodu. koja je imala jednom biti sredstvom milo¬ 
sti, a i zato, da nam dade primjer svake ki-jeposti 
a osobito poniznosti. Kao što je započeo svoj život 
obrezovaujem kao da je grješnik, isto tako započeo je i 
svoje poslanstvo krštenjem, takogjer kao kakav grješnik; 
jer svi oni, koji su tada dolazili k Ivanu, da se krste, 
svjedočili su time, da su grješnici, pošto njegov krst bi¬ 
jaše znak pokore, a ova je samo grješnicima potrebita. 
Isus dakle. Bog i sama svetost, ne srami se na oči¬ 
gled tolike svjetine poput grješnika krstiti se, a ti, grje- 
šniče, stidiš se svete ispovijedi možebit i o samom us- 
krsu. 0 kako si nezahvalan za tolika Isusova dobročin¬ 
stva ! Isus, Bog-čovjek, kao kakav grješnik na očigled 
tolike svjetine daje se krstiti od čovjeka, a ti grješnik ne 
ćeš da tajno otkriješ namjesniku Božjemu grijehe svoje, 
da te od njih u Božje ime odriješi i s njim te pomiri. 
0 čudne li tvoje oholosti i nadutosti ! 

Sv. Ivan drhtavom rukom od strahopočitanja k Spa¬ 
sitelju p o 1 i j e v a ga vodom po njegovoj presvetoj glavi. 
Kolike li Spasiteljeve poniznosti, a i kolike li časti za 
sv. Ivana Krstitelja 1 Čini mi se, da vidim angjele, kako 
se presenećeni čude nedokučivoj poniznosti svoga Go¬ 
spodina. — Najveće je djelo Božje poslanstvo Sina Bo¬ 
žjega na ovaj svijet, da otkupi rod ljudski, pa ovo 
djelo imalo je započeti pouiznošću, da uz vide ljudi, kako 

poniznost temelj svim ostalim krjepostima. Obljubi i ti, 
dragi kršćanine, ovu toli nužnu krjepost, te znaj, da 
bez poniznosti nema temelja svetosti, i ako bez po¬ 
niznosti gradiš palaču kršćanske savršenosti, uzaludan 
ti je sav trud, palače ne ćeš nikad dogotoviti, jer nema 
temelja; dok na temelju poniznosti možeš sigurno 
izgraditi palaču kršćanske savršenosti, i što veću ka¬ 
niš palaču savršenosti da podigneš, to dublje treba da 
kopaš temelj poniznosti. Sjeti se da si grješnik, pak ako 
to u istini spoznaš, doista ćeš se uvijek poniziti i ne 
ćeš se nikada sramiti, da si ne bi očistio duše sakra¬ 
mentom pokore. 

3. čim bi Isus kršten, izagje iz vode i na joi’dan- 
skoj obali stade da moli. Dok se ovako gorljivo molio, 
nebo se nad njim otvori i Duh sveti dogje iz 
neba, te se u slici čiste bijele golubice spusti nad nje¬ 
govu presvetu glavu. Razveseli se tu, dragi kršćanine, 
sa svojim Spasiteljem i pokloni mu se. Eto koliko se 
čudo nad njim dogagja! Nebo se od radosti otvara i 
Duh sveti dolazi nad njega. I ti trebaš Duha svetoga, 
da te rasvijetli; no znaj, da ćeš tu milost dobiti samo 
onda, ako budeš čist u srcu i revan u molitvi. A kako 
se skrbiš za čistoću srca ? Da li je tvoje srce uvijek 
čisto, čisto osobito od nečistoga grijeha: nečistih želja, 
pogleda, govora, čina ? Domisli se samo na svoje go¬ 
vore, pak ćeš lako znati kakvo ti je srce. Ako rado 
govoriš nečisto, tada ti je i srce nečisto, jer česa je 
•ovjeku srce puno, o tom rado i govori. No znaj, da 
ee samo oni Boga vidjeti, koji su čistoga si*ca, jer Isus 
veli: „Blago onima, koji su čistoga srca, jer će Boga 
vidjeti." (Mat. 5, 8.) 

A kako se pak skrbiš za molitvu? 0 kako 
rijetko moliš, kako rastreseno moliš! Koje dakle čudo, 
ako si u molitvi uvijek mlak ? A takvima se Bog naj- 

više grozi„0 da si studen ili vruć! No buđuć. da si 
mlak, ni studen ni vruć, izbljuvat ću te iz usta svo¬ 
jih." (Apok. 3, 18.) Strahota, kako se Bog grozi mla¬ 
kima! Čuvaj se dakle mlakosti i budi vruć, osobito u 
molitvi da te ne odbaci Bog od sebe. 

I ti trebaš da ti se nebesa otvore, t. j. da budeš 
odozgor pokrijepljen milošću. No to ćeš postići samo 
onda, ako budeš ponizan, čistoga srca i revan u mo¬ 
litvi. To su krjeposti, koje nam je pokazao Isus kod 
svoga krštenja. Te krjeposti treba da si i ti prisvojiš, 
jer jedino onda, ako budeš ponizan, čist u srcu i gor¬ 
ljiv u molitvi, bit će ti i Bog nagnut, te ćeš moći od 
njega isprositi sve dobro. 

Dok je narod na jordanskoj obali čudom gledao 
otvoreno nebo i prelijepu golubicu nad Isusovom gla¬ 
vom, eto ti novoga čuda. Nebeski Otac hoće da svemu 
svijetu očituje svoga jedinorogjenoga. Sina, koji je do¬ 
sele bio posve sakrit u svom poniženju, te čudnovatim 
načinom otkriva prisutnoj svjetini poslanstvo, koje mu 
bijaše povjerio. Vanredan glas čuo se iz neba i razle- 
gao se po cijeloj jordanskoj obali, tako da su ga svi 
prisutni čuli. Taj je glas bio glas Boga Oca, koji je 
sakupljenom narodu o krštenom Isusu govorio : „0 v o 
je sin moj ljubazni, koji je po moj oj 
volji," kao da bi htio reći: Ovo je moj jedinorogjeni 
Sin, njega slušajte, pripoznajte ga za svoga naučitelja, 
Spasitelja i Boga. On je sa mnom i Duhom svetim jedne 
te iste naravi, s toga njemu se klanjajte i slavite ga. —- 
Razumij dobro ove riječi, dragi kršćanine, pak ih duboko 
usadi u srce i zahvali Bogu Ocu, što ti je iz preve¬ 
like ljubavi svoje dao svoga jedinorogjenoga Sina, da 
te spasi. Okrijepi se u vjeri. Prikaži Isusu srce svoje. 
Slušaj ga i ljubi, te zuaj, da se je na njem najprije 
ispunilo ono, što oa sam kasnije reče; „Koji se poniznje, 


0 krštenju Isusovom. 


291 


podignut će se.“ (Mat. 23, i2.) Isus se je ponizio u 
svom obrezovanju i zato je uzvišen i nazvan imenom, 
koje je nad sva imena. Ponizio se u krštenju, te bi 
odlikovan time, da je Bog Otac očitovao ljudima nje¬ 
govo Božanstvo. Hoćeš li i ti da budeš s Isusom uzvi¬ 
šen u slavi, treba da se s njim poniziš u pogrgjenju. 
A zašto se ti uvijek toliko bojiš poniženja ? 0, kad bi 
znao, kolika te poslije poniženja čeka slava u nebu, ti 
bi se poniženju još veselio i tražio ga. Sveci su se 
Bogu molili, da ih ponizi i držali su to za veliku sreću. 
Psalmist (118, 71.) veli: „Dobro mi je, što si me po¬ 
nizio (Bože !),“ a sv. Ivan od križa: „Gospode! daj da 
trpim i budem preziran za tebe.“ Sv. pako Grgur Na- 
zianžanin kaže: „Isus se krsti, sagjimo i mi s njim, 
da s njim skupa uzagjemo.“ Jedino tada dakle moći 
ćemo doći k Isusu u nebo. Sv Agustin veli: „Kako god 
smo se ohološću razdružili od Boga , isto tako samo 
poniznošću možemo se s njime opet združiti.“ Ponizi 
se dakle, da budeš uzvišen i dogješ u vječno blaženstvo. 

No ako se s Isusom usporediš, kolika je tu razlika ! 
On Bog tako se ponizio, a ti čovjek tako si ohol! 
On tako revan u molitvi, a ti uvijek mlak i mrzao ! 
U njega se ugledaj, i zapanjen od stida baci se ničice 
pred njega i reci mu : 0 Isuse, kako si se ti zbog 
mene ponizio I Zbog mene ne samo da si sve ostavio: 
nebo i milu svoju majku, već si se umiješao i megju 
one grješnike na Jordanu te kao kakav grješnik daješ 
se krstiti od čovjeka. Kolika je to poniznost! Primjer 
tvoj zastidio me je. Od danas odričem se oholosti. Obe- 
ćajem, da ću te slijediti u poniznosti, a slijedit ću 
te i u drugim krjepostima osobito pako u čistoći srca i 
revnosti u molitvi, samo molim te, pokrijepi me u ovoj 
odluci mojoj i daj mi milost, da toj svojoj odluci uvijek 

vjeran ostanem, te tako u nebo dogjem. Amem 

- * 

Isus napastovan u pustinji. 

Krstivši se Isus ode u pustinju, gdje postivši četr¬ 
deset dana i četrdeset noći napokon ogladnje. Tu bi 
tri puta napastovan od gjavla, ali ga Isus svaki put 
svlada. Sada pristupiše angjcli i služahu mu. Isp. o tom 
evangjelje sv. Mateja (4,1—11.) i sv. Luke (4, 1—13.) 

1. Najprije predstavi si veliku pustinju, koja se 
prostire megju Jerihom i Jeruzalemom. U njoj nema ni 
žive duše. Ravnice stoje puste i neobragjene, sve goli 
bregovi i špilje pune divlje zvjeradi. U takvu pustinju 
odvede Isusa onaj isti Duh, kojega je punoća malo 
prije kod krštenja sišla nad njega u prilici goluba. 
Da, malo prije, kad se Isus krstio, dogodi se veliko 
čudo. Nebo se otvori, Duh sveti sigje nad Isusa i iz 
neba ču se glas Oca nebeskoga: „Ovo je sin moj lju¬ 
bazni, koji je po mojoj volji 11 . To je vidio i čuo sav 
narod, koji se tada nalazio na jordanskoj obali. Pak 
zašto sada Isus ostavlja ove ljude, zašto se sakriva ? 
Zar se možebit bojao, da bi se mogao uzoholiti ljudskom 
slavom ? 0 ne ! On se toga nije bojao za se, nego se 
bojao za nas, pak nas hotio podučiti i dati nam primjer, 
kako se imamo uklanjati svakoj ljudskoj slavi. 

Pa kamo ga je Duh sveti odveo ? U pustinju ga 
odveo. Samoća je učiteljica istine. Tamo nam dolaze 
najbolje misli i tamo može čovjek najlakše otpočinuti 
od navala žestokih napasti. Tamo Bog čovjeka najbolje 
rasvjetljuje, a čovjek ijječ Božju najbolje čuje i razumije. 
Tamo najjasnije spoznaje čovjek teškoću svojih gri¬ 
jeha, savjest ga počne gristi, on se pokaje i krči sebi 
put k obraćenju. Tim su putem mnogi došli do spasa. 

Pače nema sveca, koji ne bi bio ljubio samoće. To je 
dobar nauk osobito za one kršćane, koji su odviše 
utopljeni u zabave i raskoši ovoga svijeta. 

Zašto ode Isus u pustinju? Ode zato, da se tamo 
sabere te se postom i molitvom pripravi za uzvišeni 
posao, za koji ga je Otac nebeski iz neba poslao na 
ovu zemlju, da svojim Božanskim naukom, svojim 
dobrim primjerom, svojom mukoin i smrću otkupi rod 
ljudski od grijeha i vječnoga prokletstva. Premda njemu 
za to nije trebalo ni molitve ni posta, to je ipak 
hotio moliti i postiti, da nam dade primjer, kako treba 
da se i mi pripravljamo za svaku službu, naročito kad 
idemo k sv ispovijedi i pričesti. Kadgod ideš dakle k 
sv. ispovijedi i pričesti, slijedi primjer Isusov, što ti ga 
je dao u pustinji. Sv. Ambroz veli: „Ako se on u tom 
tako brižno vježbao prije nego je imao započeti svoje 
uzvišeno djelo, koliko više treba da to činiš ti.“ 

A kako je dugo Isus ostao u pustinji? Ostao je 
Isus ovdje četrdeset dana i četrdeset noći. Da, on 
četrdeset dana i četrdeset noći podjedno moli i posti, 
a tebi je teško pol sata u nedjelju i blagdan slušati sv. 
misu i postiti samo nekoliko propisanih dana u godini. 
Pa kako je sproveo to vrijeme? U gorućoj molitvi 
i najstrožem postu. On se u pustinji po cijele noći moli 
Bogu Ocu, a ti, koji usred ovog pokvai’enog svijeta 
toliko trebaš molitve, još ne ćeš da moliš. Koje dakle 
čudo. ako tako lako padaš u grijehe ? Ugledaj se u ovaj 
primjer, kaže ti sv. Ambroz, pak znaj, što imaš raditi 
za spasenje duše svoje, kad se Isus za tebe čitave 
noći moli. Postio je pako četrdeset dana i četrdeset 
noći tako strogo, da, kako svjedoči sv. Luka (4, 2 ), za 
sve to vrijeme nije ništa jeo. No zašto posti, pa još 
tako strogo ? Zar mu je možebit trebalo krotiti tijelo ? 
Ne, jer njegovo tijelo bijaše krotko, koje nije ni moglo 

ćutjeti kakve neuredne želje, jer ova je od grijeha, a 
on nije ni imao grijeha na sebi. Postio je, veli sv. Ivan 
Zlatousti, ne kano da mu je trebalo, već da nas uči 
postiti. K tomu hotio je Bogu Ocu zadovoljiti za naše 
grijehe poždrlosti i pijanstva. Kako pak ti krotiš svoje 
tijelo postom, koje je i onako odviše joguuasto, te se toli 
silno protivi duhu ? Kako obdržavaš crkvenu zapovijed 
o uzdržanju od mesa i o postu? Veliš, da ti je teško 
biti u petak bez mesa, dakle samo jedan dan u tjednu ; 
a gle, Spasitelj tvoj posti ne jedući ništa četrdeset 
dana i četrdeset noći. Nego ti ćeš morda na to: Lako 
bilo njemu postiti kao Bogu. Ali Isusu, uza sve to što 
je bio .Bog, nije lako bilo postiti, jer je postio kao 
čovjek, a kao čovjek osjećao je glad i napokou je 
sasvim ogladnio. No ti ne samo da ne postiš, već si 
još i neumjeren u jelu i pilu. 0 koliko si puta preko¬ 
račio granice umjerenosti. Zasrami se, kad vidiš, da 
nedužni Isus posti mjesto tebe grješnika, i da on za 
tvoje grijehe pokoru čini. 

S kim pak boravi Isus tako dugo u pustinji? 
Sam je, bez društva, da te uči, kako i ti treba više u 
samoći da moliš i sakrivaš svoje krjeposti, nego da ih 
pokazuješ pred ljudima, da to hvale. Isus oštro kori 
farizeje, koji su pred sobom trubili, kad su dijelili 
milostinju, molili na raskršću po ulicama i postili na- 
grgjujući svoja lica samo zato, da ih ljudi vide. (Mat. 6.) 
Nemoj ti tako, jer ćeš izgubiti kod Boga svu plaću, već 
radije u tajnosti čini dobro, a Onaj, koji je u tajnosti i 
vidi tajno, platit će ti javno. (Mat, 6, 18.) Zar dakle 
Isus nije imao nikakova društva u pustinji ? Jest, imao , 
je, ali kakvo! Sv. Marko evangjelist (1, 13.) piše: „1 
bi sa zvjerinjem.“ Dakle sa zvjeragju boravio je Isus 
četrdeset dana i četrdeset noći u pustinji! Je li se mogao I 
poniziti još više za, tebe? Da v on se uklanja ljudima, da; 

ga ne hvale, i za tebe ide u pustinju megju zvjćrad, 
a ti ne samo da bježiš od samoće i tražiš ljudsku slavu, 
već ideš i u posijelo, kolo, krčme i: druga zla društva, 
gdje ti prijeti najveća pogibelj duše. 

2. Sv. Matej evangjelist veli, da je Isus i zato od 
duha odveden u pustinju, da ga gjavao napastuje. 
Čudne li opet poniznosti Sina Božjega ! Pa zašto se 
pušta Bog-čovjek napastovati od gjavla? Na to odgo¬ 
vara sv. Grgur Vel. ovako: „Nije nimalo nedostojno 
za našega Spasitelja, što je hotio biti napastovan, kad 
je došao da bude ubijen.“ Ali zašto je Isus dopustio, 
da ga napastuje gjavao? Ovo je dozvolio Isus zato, da 
nama u našim napastima bude zaštitnikom te nam dade 
dobar primjer. Time nas je hotio podučiti, da budemo 
oprezni, i da se preuzetno i nesmotreno ne bacamo u 
napast, već kako Crkvenjak (2, 1,) veli, treba da smo 
u pravednosti i strahu, te se pripravljamo na svaku 
napast. A jesi li ti uvijek tako oprezan ? Da li se bo¬ 
jiš ? Da li se pripravljaš i naoružavaš proti napastima? 
Sve je to vrlo nužno za tebe, jer protivnik naš gja¬ 
vao, kako veli sv. Petar (I. 5, 8.) kao lav ričući hodi 
i traži koga da proždere. A i za same apostole kaže 
Isus : „Evo vas ište sotona, da vas rešeta kao pše¬ 
nicu. u (Luk. 22, 31.) Ni ti dakle nijesi prost od napasti 
i tebe traži gjavao, da te rešeta ; ali Isus ti je zaslu¬ 
žio milost i on će ti pomoći da svladaš, samo ako slije¬ 
diš njegov primjer. On je kao Bog svojom svemoguć- 
nošću mogao odmah skršiti drzovitost nečistog duha, 
ali nije hotio, već se vladao kao čovjek, da mi upo¬ 
znamo, kako smo po naravi svojoj slabi, no ako ćemo 
slijediti Isusa, i najveće napasti možemo lako svladati. 
I to je što se osobito moramo naučiti od Isusu u pu¬ 
stinji. Čuj dakle, kako se to dogagjalo, pak se okoristi 
ua spasenje duše svoje. 

Najprije pristupi gjavao k Isusu ; pa kad vidi gdje 
je od posta sav istrošen, napastuje ga proždrljivošću. 
Kuša ga, ne bi li gladan zaželio hrane, pak mu veli: 
Buduć da si ogladnio, a ovdje u pustinji nemaš, što 
bi okusio, zapovjedi, da se ovo kamenje obrati u kruh 
i tako dokaži, da si Sin Božji. No ovu napast odbi Isus 
odmah veleć: „Ne žive čovjek o samom kruhu, već o 
svakoj riječi, koja izlazi iz usta Božjih." (Mat. 4 4) 
1 tako ne htijući Isus učiniti čuda, što ga gjavao od 
njega zatraži, odbi prvu njegovu napast. No gjavao ga 
ne presta napastovati. On ga iz pustinje odvede u sveti 
grad Jeruzalem i postavi ga na vrh hrama i poče ga 
napastovati ohološću i preuzetnošću veleć mu: Ako si 
Sin Božji, spusti se dolje, leti po zraku, da te vidi sav 
Jeruzalem; jer je pisano : Angjelima svojim zapovjedi za 
tebe, i na rukama će te nositi, da gdje ne zapneš za 
kamen nogom svojom. No Isus jednakom odvažnošću 
odbi odmah i tu napast spočitujuć gjavlu, kako se usugjuje 
njega napastovati. Pisano je takogjer, odvrati mu: 
„Ne uapastuj gospodina Boga svojega." (Mat. 4, 7.) 
1 tako Isus riječima sv. pisma odbi i drugu napast, koju 
htjede gjavao poduprijeti sv. pismom, tumačeći ga krivo 
i govoreći mu, da se iz visine od pet sto lakata na 
puki njegov zahtjev baci dolje, te tako na kušnju stavi 
Božju dobrotu i svemogućstvo bez dovoljnog razloga. 
Nego gjavao još ne miruje. On ga i dalje napastuje. 
Uze ga na goru veoma visoku, s koje se dalo vidjeti sva 
kraljevstva ovoga svijeta, sve njihovo bogatstvo i veli¬ 
čanstvo, Valjda mu bijaše gjavao sve to prikazao kao 
u kakvom širokom polju, pak kušajuć ga lakomošću 
reče mu : „Sve ovo dat ću tebi, ako padneš te mi se po¬ 
kloniš." (Mat. 4, 9.) Ovdje se gjavao čini gospodarom 
svega svijeta, pak obećaje Isusu, da će mu sav svijet 
darovati, ako ga prizna za Boga i pokloni mu se. — 

Prve dvije napasti strpljivo podnese Isus, jer u njima 
gjavao još nije nastojao ugrabiti za se čast i poklon, 
koji samoga Boga ide. No sada u trećoj napasti, u ko¬ 
joj se gjavao Bogom gradi, i od Boga traži, da ga ovaj 
kao Boga počasti, Isus se pokazuje razjarenim, pak da 
mu pokaže, kako bezobrazna bijaše njegova drzovitost. 
ođtjera ga od sebe veleć mu: „Idi sotono 1 jer je pi¬ 
sano : Gospodinu se Bogu svojemu klanjaj i njemu je¬ 
dinomu služi." (Mat. 4, 10. 11.) Tada ga ostavi gjavao. 

Iz svega ovoga možeš se naučiti, kako ćeš se opi¬ 
rati napastima i odbijati ih, da ih svladaš. Eto, kako 
Isus sve napasti odrješito odbija, ne skanjivajući se ni 
časak. Odbija ih odmah i pokazuje svoje nezadovolj¬ 
stvo. Tako moraš i ti odbijati napasti, ako ih želiš 
svladati, a ne smiješ biti kao Eva, naša prva majka, 
koja se u napasti zabavljala i naslagjivati. I ti bi 
morda rado katkada koju napast svladati, ali se bojiš 
prigovora ljudi, uvrijediti ih, izgubiti kakvo vremenito 
dobro i t. d. No Isus nije na to gledao, već je gledao 
samo na ono, što Bog hoće, pak se zato i pozivao na 
njegovu riječ, na njegovu zapovijed. Tako se moraš i ti 
vladati, pa da napasnika svladaš, oboružaj se vjerom 
i riječju Božjom t. j. molitvom ; jer tako ćeš ga najsi¬ 
gurnije od sebe odbiti i odtjerati. No pazi, da te na¬ 
pasnik ne prevari, jer on ti zna laskati i svašta obe- 
ćivati. Ne vjeruj mu ništa, jer on nastoji samo o tom, 
da te prevari. Prevari li te pako jednom, već si izgu¬ 
bljen. Onda te tako zarobi, te već nemaš dosta snage, 
da mu se otmeš iz pandža. Kolike je već duše ovako 
taj napasnik prevario i zarobio !. On im je gradio kule 
u zraku, laskao im, svašta obećivao dok ih nije pre¬ 
vario i unesrećio . Kad bi ga bili odmah odbili prvi 
put, drugi put i treći put ostavio bi ih gjavao, kao 
što je ostavio Isusa. Oni bi bili čisti kod noga i po-' 

šteni kod ljudi, a sami nad sobom sretni i zadovoljni ; 
ali ovako kod Boga su grješni, kod ljudi osramoćeni, 
a sami u sebi nesretni. Suznim očima idu na počinak, 
rado bi spavati, ali ne mogu, jer- ih savjest grize. Su¬ 
znim očima ustaju, rado bi raditi, da sebe i plod 
grijeha svoga prehrane, ali nemaju nigdje mira ni po¬ 
koja, jer im sramota uvijek lebdi pred očima. Nevolja 
i tuga ih tare, a nitko ne će da se smiluje nad njima, 
pa ni najbliži njihovi rogjaci, koji im još govore: Pravo 
ti je, bješe ti se čuvati. Koliki takovi ljudi u zdvojnosti 
uzmu sebi' i život! Eto, kamo dovodi čovjeka napast, 
kad joj se odmah ne opre. Ti pako, draga dušo kršćan-/ 
ska, koja si biser djevojaštva svoga dosele sretno sa¬ 
čuvala, na tugjoj se nesreći uči pameti, a uči se i od 
Isusa, kako se imaš vladati u vrijeme napasti i napas¬ 
nika odbiti. Sretne li tebe na ovom i na drugom svijetu, 
ako poput Isusa svaku napast svladaš. Na ovom svijetu 
imat ćeš mirnu savjest, a na drugom dobit ćeš vječno 
blaženstvo. 

3. Kad Isus svlada sve napasti i gjavao ga ostavi, 
prist upiše k njemu angjeli i služahu mu. 
(Mat. 4, 11.) Eto kako je.Bog Otac opet počastio Sina 
svoga. Poslao je angjele da proslave njegovo junaštvo 
i pobjedu nad napastima. Zapovjedi im, da ga krijepe i 
služe mu, te ga priznadu za svoga Gospodina. Odtud 
se uči, kako napasti napokon ipak prestanu, i čovjek 
svladavši ih ćuti veliku utjehu. No da možeš napasti 
svladati, uzdaj se uvijek više u Božju pomoć nego li u 
svoju vlastitu snagu. I jao tebi, ako se ne pouzdaš u 
Boga, već samo u sebe! Brzo ćeš izkusiti svoju sla- 
boću, posrnuti i pasti ; dok Božjom pomoću sigurno 
ćeš svladati svaku napast. Sv. Pavao veli: „Napast ne 
dogje na vas osim čovječje ; ali je vjeran Bog, koji ne 
će pustiti, da budete napastovani više nego možete, 

već će učiniti s napašću i kraj, da možete pođuijeti. 44 
(I. Kor. 10, 13) Budi dakle srčan, ali ujedno i ponizan, 
jer sv. pismo veli : „Koji misli da stoji, neka se čuva, 
da ne padne. 44 (I Kor. 10, 12.) Već sama borba proti 
napastima je zaslužna. Koliko zasluga možeš tako steći 
sebi svaki dan ! Kadgod te dakle saleti kakva napast, 
odmah joj se opri, bori se, odtisni je i svladaj, pak 
ćeš velikih zasluga steći sebi za nebo. Pače znaj, da 
se jedino tako možeš nadati kruni blaženstva. Sv. Pavao 
veli: „Ne će dobiti vijenca, nego tko pravo vojuje. 44 
(II. Tim. 2, 5 ) IJ ostalom, bila napast kako velika i 
dugotrajna, Božjom pomoću možeš je svladati, samo ako 
hoćeš. Pače što veću napast svladaš, to te sjajniji 
vijenac čeka. Stoga nikad nemoj klonuti duhom, već se 
sve više oboružaj proti napasti. A znaj i to, ako jednu 
napast svladaš, da još nijesi pobjednik. Ti treba da sve 
napasti svladaš. Jedva što jednu napast svladamo,-eto 
opet druge, da se borimo. Ni Isus, premda je sve tri- 
napasti podjedno svladao, još ne bijaše prost od napa¬ 
sti. Sv. Luka evangelist (4, 13.) veli : ,,I kad svrši 
gjavao sve napasti, otide od njega za neko vrijeme. 44 
Imajmo to uvijek pred očima, te budimo uvijek pri¬ 
pravni. Pa kakogod se neprijatelj naš nikada ne utrudi 
u napastovanju, isto tako ne smijemo se ni mi nikada 
utruditi u borbi. Da, mi treba da se uvijek borimo, dok 
smo živi. Život naš je neprestana borba. Job (7, 1.) 
veli: „Borba je život čovječji na zemlji. 44 

Sad se pitaj, kako si se dosele vladao u napastima. 
Jesi li se uvijek protivio, zazivao pomoć Božju i borio 
se kako treba? Jesi li svaku napast svladao ili joj 
morda podlegao ? I koji je uzrok, da sir pao ? Da nijesi 
možebit bio preuzetan te se samo u svoje sile pouzdao.. 
Takvi najprije padnu. Sv. Petar (I. 5, 6.) veli: „Bog 
se protivi oholima,, a poniznima daje .milost. 44 Hajde 

dakle odluci danas tvrdo, da ćeš se odsele Božjom 
pomoću protiviti svakoj napasti. Borba, istina, traje 
do smrti, ali poslije ove kratke borbe slijediti će vječnost 
mira. Vječna kruna slave zaslužuje još veću borbu. Da 
ti pako za rukom pogje te ustraješ u borbi do konca 
života, padni ničice pred Isusa te mu reci: 0 Isuse! 
što si ti sve za mene učinio i čemu si se sve podvr- 
gao. Nije ti bilo dosta, da si me naoružao proti ne¬ 
prijatelju duše moje, već si mi još i sam primjerom 
svojim pokazao, kako treba da se borimo proti njemu. 
Ispovijedam, da sam se dosele slabo borio. No sada, 
kad znadem, proti kakvomu mi se neprijatelju boriti, i 
da je on jači, čim sam ja slabiji, pače, da je kadar 
postati i grabežljivim lavom: a čim sam ja jači, da je 
on tim slabiji: nastojat ću, o Isuse, da se ojačan 
tvojom pomoću i obodren tvojim primjerom oprem sva¬ 
koj napasti, pa bila ona još jača. Odlučujem tvrdo, da 
ću biti na oprezu i da ću se čuvati svake pogibli. Borit 
ću se oružjem, što si mi ga ti pokazao; naime: molitvom 
i postom. Borit ću se odvažno, pa ako ustreba borit 
ću se do krvi, samo mi ti daj svoju svetu milost, da 
ustrajem do smrti i da uvijek pobijedim. Amen. 


BAZMATRANJE ČETRDESET I TREĆE. 


Isus tvori prvo čudo na svadbi u Kani. 

Božansko svoje poslanje dokazao je i sam Isus 
svojim mnogim čudesima. Prvo čudo učini u Kani, kamo 
bijaše s Majkom svojom i s učenicima pozvan na svadbu, 
pretvorivši vodu u vino, kako to opisuje sv. Ivan evan¬ 
gelist. (2, 1—11.) Predstavi si, da si i ti tamo za 
stolom, te gledaš, kako Isus tvori to čudo. 


Isus tvori prvo čudo na svadbi u Kani. 

1. Najprije veli sv, Ivan, da bi sva db a u Kani 
Galilejskoj. Ta Kana bijaše nedaleko od Nazareta, bora¬ 
višta Majke Isusove. Zove ju pako Sv. Ivan Galilejskom, 
jer ima i druga Kana blizu grada Sidona, koja se zove 
Kana Sidonska. U Kani Galilejskoj imala je jamačno 
Mati Isusova rodbine ili barem prijateljica, pak ju je¬ 
dna prigodom svoje ženidbe pozove na svadbu. A zbog 
nje pozovu joj i sina Isusa, a s ovim i njegove uče¬ 
nike, koje si je već bio odabrao. Bijaše to svadba si¬ 
romašnih ljudi, jer kako svjedoči sv. pismo, na toj 
svatbi nesta vina. No da je tu bilo nešto veselije nego 
obično, po sebi se razumijeva. Na takvu dakle svadbu 
ide Isus, Bog-čovjek, a ide i njegova prečista Majka i 
učenici. Po tom krivo je ono načelo, po kojem bi tre¬ 
balo da onaj, koji će sveto i pobožno živjeti, mora biti 
uvijek sam i turoban. Ne ! on može doći u društvo i 
biti veseo. Ta, tko je ikad bio svetiji od Isusa i Ma¬ 
rije, pa ipak idu na svadbu k rogjacima ili k prijate¬ 
ljima, jer ih je s njima spajao vez rodbinstva ili prija¬ 
teljstva? No pita se, što je napose ganulo Isusa, da 
ide na tu svadbu. Neki sv. oci vele, da je išao iz po¬ 
niznosti, te se ne bi reklo, da samo jede s farizejima i 
s bogatim ljudima, a sa siromašnima, kakvi su bili na 
ovoj svadbi, ne će da jede. Drugi pako kažu, da je 
zato išao na svadbu, da svojom prisutnošću posveti že* 
nidbu. No mi moramo znati i to, da je na svadbu išao 
zato, da tamo učini veliko čudo, te tako pokrijepi pri¬ 
sutne svoje učenike u vjeri, a i da uzbudi želju za 
njom u onima, koji ga još nijesu bili spoznali za Mesiju. 

Iz ovoga čina, što se Isus dostojao doći na svadbu, 
možemo zaključiti, da se svadbe, gozbe, veselja i t. d. 
ne protive Božjemu zakonu, no dakako da su samo one 
svadbe i gozbe dopuštene, u kojima vlada trijeznost i 
razboritost, gdje su svi sramežljivi i puni straha Bo- 

žjega, gdje se ništa zla ne vidi i ne čuje, tako te bi¬ 
smo mogli na njih pozvati i Isusa, kad bi još živio na 
zemlji. A jesu li takve naše svadbe i gozbe ? 0 kako 
se dan danas Isus iz njih goni, kamo li da bi se mo¬ 
gao pozvati na njih ! Danas se na svadbama i gozbama 
još najviše Bog vrijegja; razdražuje se putenost i pre¬ 
koračuju se granice umjerenosti, tako te bi trebalo Če¬ 
sto puti vino obratiti u vodu, da se svatovi i gostovi 
ne opiju, U Isusa neka se ugledaju svi svatovi i go¬ 
stovi. On ne ide na svadbu samo zato, da tamo jede i 
pije, već iz poniznosti; ide da posveti ženidbu ; da učini 
čudo te tako svoje učenike učvrsti u vjeri. Gle, kako 
je čedan, blag i mio. Svih su oči u nj uprte i sa sva¬ 
kim lijepo razgovara. Čini mi se, da ga čujem, gdje za 
stolom govori učenicima i svim prisutnim : „Učite se 
od mene, jer sam krotak i ponizan u srcu.' 4 (Mat. 11. 
29.) Da, blag je i ponizan, pak hoće da ga i drugi u 
tom slijede. Njemu je pristajalo prvo mjesto za stolom, 
pak je sjeo na zadnje mjesto, kako to sam kasnije reče: 
„Kad te tko pozove na svadbu, ne sjedi na prvo mje¬ 
sto .. . nego . . . došavši sjedi na posljednje mjesto. 44 
(Luk. 14, 8. 10.) To je sada svojim primjerom poka¬ 
zao. A gle mu i prečistu Majku, kako se i ona u svem 
čedno vlada! Kako su oba umjereni! Od ove dvojice 
uči se vladati i ti, kadgod ideš na svadbu ili u go- 
stove. Čuvaj se ružnih razgovora, nečednih napitnica, 
nečistih pogleda, neumjerenosti u jelu i pilu. 

2 Sad razmatraj, kako je na ovoj svadbi nestalo 
vina. Gle zaručnike i njihove roditelje, kako su s toga 
uzbunjeni i žalosni. Jedan u drugoga zapanjen gleda, 
jedan drugomu raznim znamenjima očituje, što im se do¬ 
godilo. Svatovi toga ne vide i ne znadu, ali zna i vidi 
Isus, koj ipak ničim toga ne odaje. A zna to i Marija 
mati njegova, pak da od domaćih pred gostoyima otkloni - 

svaku neugodnost i sramotu, ustaje od stola, ide k 
svomu Sinku, pak da ne bi čuli gostovi, materinskim 
zaufanjem prišapne mu u uho: Sinko! nemaju već 
vina. To bijaše dosta. Isus ju je razumio, a znala je i 
ona, što će on učiniti. Sad motri malko Mariju, kako 
je dobroga srca, kako se znade smilovati. Nijedan je 
za pomoć ne pita, a ona se već skrbi, kako da zaruč¬ 
nicima u nuždi pomogne. Ako se dakle toliko brine za 
one, koji ju za nikakovu pomoć ne prose, koliko više 
će se skrbiti za tebe, ako joj se, budeš uticao i u po¬ 
moć je zazivao? U svakoj dakle pogibli i nevolji k 
njoj se uteći, nju u pomoć zovi, ona će ti pomoći i 
utješit će te, jer je mati milosrdna. 

Veleći Marija: „Nemaju vina 44 , očituje Sinku, česa 
trebaju zaručnici, i ne dvoji ni malo, da će biti usli¬ 
šana, jer je znala, da je on svemoguć. Znala je to od 
onoga časa, kad ga je začela, a u tom znanju bijaše 
utvrgjena riječima pobožnih pastira i poklonstvom svetih 
mudraca, kad je Isus još kao malo djetešce ležao u 
siromašnim jaslicama. Još više bijaše u tom utvrgjena 
riječima i proroštvom sv. Simeona, kao i vlastitim nje¬ 
govim držanjem, kad ga izgubljena nagje u hramu. A 
premda je takogjer Marija znala, da je On i svezna- 
juć, to ipak videći, kako je usred svadbe nestalo vina, 
veli mu: „Sinko! nemaju vina 44 , ne da ga tobože upo¬ 
zori na stvar, za koju je on i onako znao, već da ga 
moli, neka priteče u pomoć u ovoj neprilici zaručnicima 
svojim svemogućstvom i tako otkloni od njih sramotu. 
Odtud se vidi, koliko je Mariji bilo do časti one obi¬ 
telji i kako se skrbila, da joj i u svjetskim stvarima 
pomogne. Odatle se uči, koliko će se više Marija skrbiti 
za spasenje tvoje duše, ako se k njoj utečeš poniznom 
molitvom i tvrdim zaufanjem. Imaj uvijek na pameti, 
da nam po Mariji dijeli Bog svoje milosti. 

Na Marijine riječi: „Nemaju vina 44 odgovori joj 
Isus: ,,Šgo je meni i tebi ženo? (t. j. pusti me). Još 
nije došao moj čas. 44 Ovdje govori Isus s Marijom kao 
Bog, pak ju zato nazivlje ženom a ne majkom. Pa 
buduć da se tu radi o čudu, koje on može učiniti samo 
moći Božanskom, a ona se ne smije u to miješati i za 
to se brinuti, reče joj : „Što je meni i tebi ženo ? Još 
nije došao moj čas, 44 kano da bi htio reći: Ti si mi 
mati kao Bogu-čovjeku; čudo pako, koje treba da sada 
učinim, djelo je samo moga Božanstva, i zato ja kao 
Bog nemam činiti samo ono, što i kako i kada hoćeš 
ti, već kako i kada mi je odregjeno od Oca moga 
nebeskog; vrijeme pako, kad bi po njegovoj odredbi 
imao učiniti ovo čudo i tako dokazati svoje Božanstvo 
nije još došlo. Sv. oci vele, daje Isus hotio počekati, dok 
gostovi i ono malo vina, što ga imahu u čašama, popiju, 
da ne bi tkogod od njih posumnjao o čudu, što će ga 
učiniti, pak s toga htjede, da se sve prije ispije, te se 
svi prisutni osvjedoče, da više zbilja nema vina. Čim 
Isus ovako Majci svojoj odgovori, premda joj ništa ne 
obeća, ona, poznavajući ga, kako je dobra srca, i zna¬ 
jući i tvrdo držeći, da on to čudo može i hoće učiniti, 
ode odinalj k onima što služahu kod stola, te im reče : 
„Štogod vam reče, činite/ 4 Eto ti sigurno sredstvo, 
kojim ćeš milost Božju steći; a to je Marijino utočište. 
Jer za koga se ona zauzme, tomu će Bog za cijelo 
pomoći. Kad je tomu tako, pohiti i ti uvijek k Mariji: 
njoj se preporuči, njoj se moli; po njoj ćeš sve dobiti. 
Jedan sv. otac veli, da nam Bog sve svoje darove 
preko njezinih ruku dijeli. Ako se dakle vjetrovi 
kušnje proti tebi uzdignu ; ako nabasaš na litice napasti; 
ako talasi oholosti tobom drmaju; ako si napastovan od 
ljudske slave, jada, skuposti; ako te savjest grize zbog 
počinjenih grijeha; ako se bojiš; hoćeš da zdvojiš, uteći 

se k Mariji, nju u pomoć zazovi, ona će te utješiti i 
isprositi pomoć od Sinka svoga Isusa. 

3. Mojsiju, kad moljaše Boga, da bi prostio na¬ 
rodu Izraelskomu, koji bijaše odviše otvrdnutoga srca, 
odgovori Bog: „Pusti me 44 (II. Moj. 32, 10.) pokazu- 
juć time silu, koju mu je molitvom svojom nanosio taj 
vjerni sluga i zakonodavac. Sad pako, iza kako je taj 
isti Bog tijelo naše na se uzeo i premila ga Majka 
prosi, koliko će više i radije učiniti sve za što ga ona 
zamoli. I zbilja, Isus njoj za volju zapovijeda slugama, 
da prazne kamenice t. j. sudove od kamena, što bijahu 
ondje, do vrha napune vodom, te tako budu svjedoci 
čuda, kad uzvide vodu pretvorenu u vino. Istom što oni 
napuniše šest takovih dosta velikih sudova, zapovjedi 
im: „Zahvatite sad i nosite kumu“ t. j. nosite mu, da 
kuša, jer kumova bijaše dužnost kušati vino prije, nego 
što bi se dalo gostovima na stol, i tako htjede, da se 
svi osvjedoče, kako se u trenuću oka ne drugim kojim 
načinom, već jedino čudom pretvorila voda u 
v i n o, i to onaj čas, kad sluge zahvatiše da ponesu kumu. 
čim kum okusi vino, koje je postalo od vode, a ne zna- 
juć otkuda je, a sluge znadijahu, jer su same u kame¬ 
nice ulile vodu i namah zahvatile, zovnu kum ženika, 
pak ga počne koriti: Zašto se ti nijesi na svojoj svadbi, 
držao starog običaja ? Ne znaš li, da je ovakvom pri¬ 
godom uvijek običaj najprije dati bolje vino, pa kad se 
gostovi ponapiju, onda se nosi rgjavije ; a ti si posve 
protivno uradio, čuvajuć najbolje vino dosele? To je 
dokaz, da je ono vino, što je svemogućstvom Isusovim 
postalo od vode, bilo plemenito i mnogo bolje od onoga, 
što su ga prije pili, premda je i po običaju i ovo imalo 
biti dobro. Pomislite, kako je s ovoga čuda morala 
biti Marija u hićena i zadovoljna, učenici presenećeni 
a zaručnici veseli i zahvalni! Što pako veli sv. Ivan 

evangjelist, kad se gostovi napiju, da im se onda do¬ 
nese rgjavije vino, ne smije se uzeti, da su već go- 
stovi bili pijani, te im je trebalo donijeti slabije vino, 
jer se ne može pojmiti, kako bi se gostovi mogli opiti 
u društvu s Isusom, Majkom njegovom i s učenicima, već 
se to ima razumjeti, iza kako su dosta pili dobroga 
vina, neka bi im se doneslo slabije. Tako bi bilo do¬ 
bro, da se radi posvuda, te se tako dalje ne pije. 

Pita se ovdje, zašto zapovijeda Isus slugama, da 
napune kamenice vodom; ta mogao je i bez njihove 
pomoći učiniti čudo ? Naregjuje to Isus zato, da nam 
pokaže, kako treba da i mi u njegovim činima s njime 
radimo. I spasenje duše naše poglavito je njegovo djelo, 
ali i mi moramo u tom raditi s njim, ako s j hoćemo 
spasti. Sv. Augustin veli: „Koji te stvori bez tebe, ne 
će te spasti bez tebe. 11 A zašto zapovijeda Isus slugama 
da najprije zahvate, oDda nose kumu da kuša. a na¬ 
pokon da piju ostali gostovi ? To čini Isus zato, da se 
svi osvjedoče o čudu, i da svi upoznaju njegova dobro¬ 
činstva, i to tim više, čim su veća i dragocjenija ova 
dobročinstva. Zašto je pak Gospodin hotio učiniti ovo 
čudo? Bila je namjera Kristu Gospodinu, da očituje 
ljudima svoje Božanstvo, i da se poglavito njegovi uče¬ 
nici učvrste u vjeri. 

Sv. Ivan zaključuje: „Ovo učini Isus početak ču¬ 
desa u Kani Galilejskoj ; i pokaza slavu svoju i vjero¬ 
vaše u nj učenici njegovi/' To je dakle prvo čudo, što 
ga učini Isus. Ovim čudom pokazao je Krist, da ima 
oblast nad svima pa i nečutljivini stvorovima. Ovo čudo 
tako djelovaše na njegove učenike, da su od onda vje¬ 
rovali u Isusa t. j. još više se utvrdili u vjeri, da je 
on Spasitelj svijeta. Učvrsti se i ti u vjeri, dragi krš- 
ćanine, čuvši ovo čudo. No ti, premda znadeš ne samo 
za ovo nego i za mnoga druga Isusova čudesa, nijesi 

ipak dosta čvrst u vjeri, ili barem ne živeš po vjeri. 
Otvori već jednom oči pameti i srca svoga, pak vidi, 
vjeruj i živi po svetoj i jedino spasonosnoj vjeri, koju 
ispovijedaš. Amen. 

RAZMATRANJE ČETRDESET I ČETVRTO. 


Isus goni prodavaoce iz hrama. 

Iza kako je Isus učinio prvo čudo u Kani Gali¬ 
lejskoj pretvorivši vodu u vino, nastavlja sveti Ivan 
evangjelist (2, 13—17) ovako: ,,I blizu bješe vazam 
židovski i uzagje Isus u Jeruzalem. I nagje u crkvi gdje 
sjede oni što prodavahu volove, ovce i golubove, i koji 
novce mijenjahu. I načinivši bič od uzica izgna sve iz 
hrama, i ovce i volove; i mjenjačima prosu novce i 
stolove ispremeta. I reče onima Što prodavahu golubove: 
nosite to odavle, i ne činite od doma Oca mojega kuće 
trgovačke. A učenici se njegovi opomenuše, da u pismu 
stoji: Revnost za dom tvoj izjede me.“ 

1. Najprije dakle veli sv. Ivan, da se je pribli¬ 
žavao vazaiu židovski t. j. onaj blagdan, na koji su 
morali svi Židovi doći u Jeruzalem, a pošao je tamo 
po svom običaju i Isus, koji je zakon židovski u svem 
na dlaku obdržavao, i to bješe prvi vazam, što ga Isus 
sprovagja u Jeruzalemu iza kako je bio kršten. Da, i 
on ide u Jeruzalem na vazmenu svečanost, ali ne, 
kao što mnogi drugi samo u Jeruzalem, već u hram 
ili crkvu, da počasti svoga nebeskoga Oca, koji je bio 
svrha svakoga njegova putovanja i činjenja. Nego ovom 
prilikom je najbolje pokazao, koliko mu je stalo do slave 
svoga nebeskoga Oca i koliko ga ljubi. Strahota, što 
sve ovoga puta vidje i nagje u hramu. Kuću svoga 
nebeskoga Oca vidi pogrgjenu i obeščašćeuu. Lakomost 

židovska obrati je u tržište. Onako veličanstven hram, 
koji nazivahu čudom svijeta, pretvoren bi u sajmište! — 
staju — 1 Ovdje se prodavaju volovi, a ondje ovce i 
janjci, u ovom su uglu kozlići a u onom krletke s go¬ 
lubovima i grlicama. No ni to još nije sve. Tu ima sila 
stolova, ža kojima sjede mjenjači t j. oni ljudi, koji su 
samo novac uz dobitak mijenjali, te baš po židovsku 
lihvarili i varali. Tamo pjevaju svećenici .Bogu na čast 
psalme i pjesme, a ovdje miiču volovi, bleju ovce i 
janjci. Tamo se najsvetiji čin vrši, a ovdje se trgovac 
i kupac pogagjaju vičući. Tamo su svećenici najsvetijim 
poslom zabavljeni, a ovdje za stolovima mjenjači lihvare 
i varaju. Dakle za trgovinu i mijenjanje novaca nijesu 
dosta trgovi, dućani mjenjačnice, nego se to mora 
obavljati u hramu, mjestu posvećenom i odregjenom za 
pobožnost i molitvu, pak to prigodom najveće svečanosti 
— vazma —, kad su svi Židovi morali doći tamo, 
da zasvjedoče svoju pobožuost i štovanje k Bogu ! 0 
lakomosti, prokleta lakomosti! Tebi ni Božja kuća nije 
sveta; ti i u crkvi lihvariš; ti Boga ni u vlastitoj 
njegovoj kući ne štediš ! A gdje ste barem vi o židovski 
svećenici? Zašto dopuštate, da se kuća Božja tako 
oskvrnjuje ? Ta barem vama je najsvetija dužnost, da na 
to pazite i takva bezakonja zapriječite I Da, da, dužnost 
im je paziti i takve izgrede i svetogrgja ukloniti, ali 
oni ne čine svoje dužnosti. I one svećenike je obuzela 
lakomost. One volove, ovce, janjce, kozliće i golubove 
kupovahu Židovi za žrtve, od kojih su svećenici dobi¬ 
vali veliku korist, pak su i u Božjem hramu dopuštali 
takvu trgovinu, premda su znali i vidjeli, da se tu pod 
krinkom boguslužne prodaje počinja najveće svetogrgje. 
A sjedjeli su tamo uz stolove i mjenjači, koji su mije¬ 
njali novac, što ga je svaki muškarac morao dati sve¬ 
ćenicima kao pristojbu za sv. hram. Svećenici su znali, 

da ovi mjenjači narod varaju, ali su mučali i dopuštali 
im raditi tako u samom hramu, jer i to im bijaše od 
velike koristi. Židovski su svećenici pod raznim izli¬ 
kama dopuštali i odobravali ona svetogrdja, jer da su 
one životinje ljudima potrebite za žrtve, koje su imali 
Bogu prikazivati, a onaj novac muškarcima, da mogu 
njim točno platiti dotičnu pristojbu za hram, na koju 
su bili zakonom obvezani. No Isusu se ovi razlozi ne 
svidjaju. Pa kad vidi kuću svog nebeskog Oca ovako 
pogrgjenu, gdje mu se na oči ovoliko zlo počinja užgan 
velikom revnošću za slavu Božju, pograbi nekoliko 
komada užeta, što bijahu ondje na podu, gdje stajahu 
privezani telići, janjci i kozlići, splete bič i njim počne 
goniti na polje sve što god mu je pod ruku došlo, 
pa i one ljude, koji su onako pogrdili ono sveto mjesto. 
Gledaj sad kako oni ljudi prestrašeni brzo izmiču iz 
crkve a s njima ide i živina; svaki svoje uhvati na 
uže i gleda, da što prije pobjegne. No gle takogjer i 
one druge ljude, kako su presenećeni ostali s ovog 
Isusovog čina. Ovim činom pokaza Isus najveću vlast, 
što je ima nad svim ljudima i svim stvarima ovoga 
svijeta. — Koliko puta je već možebit i tebe ovako 
ošinuo, kad je na te poslao kakovu nevolju ili bolest, 
da te obrati! Jao tebi, ako nijesi oćutio njegove šibe, 
ako si još uvijek pod teškom njegovom desnicom sve¬ 
jednako tvrda i odtvrdnuta srca! 

2. Kad tako Isus izgna one trgovce i živinu iz 
crkve, okrene se k mjenjačima, prevrne im stolove 
sa svim onim novcima, pokara ih i ukori. I tako Isus 
činom pokaza, koliko mu na srcu leži čast crkve Božje 
i slava njegova nebeskoga Oca. Gle, kako sam, bez 
ičije pomoći, nepoznat i od svih za jednostavnoga čo¬ 
vjeka držan, užgan ljubavlju prama svomu nebeskomu 
Ocu brani čast i poštenje njegove svete kuće I Isus se 

nikoga ne boji, uičesa ne straši, gdje se radi o tom. 
da obrani slavu i čast svog nebeskog Oca, koga on 
neizmjerno ljubi. Da, on se nikoga ne boj i, jer kako kaže 
sv. Ivan apostol (I. 4, 18.): »U ljubavi nema straha, 
nego savršena ljubav izgoni strah na polje* ; a mudri 
Salomon (Cant. 8, 6 ) veli: „Ljubav je kao smrt jaka“. 
— Kad bi i ti. dragi kršćanine, onako ljubio Boga, 
doista bi se više skrbio za njegovu slavu ; ne bi dopu¬ 
štao, da se njegova čast pred tobom pogrgjuje, njegovo 
sveto ime ruži i psuje. I)a, koji je revan za slavu Bo¬ 
žju, laj se trsi za nju, promiče ju, ne iz strasti i mrž¬ 
nje, već jedino iz ljubavi k Bogu i ljudima. Ako si 
dosele bio u tom nemaran, budi odsele revan. Ne boj 
se nikoga, uičesa se ne plaši, samo ako možeš zlo 
kakvo zapriječiti i dobro promicati. Opomeni bližnjega, 
kad znaš ili vidiš da griješi ili gdje je u bližnjoj pri¬ 
godi ili pogibli grješnoj. Nemoj mučati, već ga opo¬ 
meni, samo ako vidiš, da bi riječ tvoja mogla koristiti, 
pa makar se on i uvrijedio za to. Isus veli: „Ako li ti 
sagriješi brat tvoj, idi i pokaraj ga medju tobom i njim 
samim ; ako te posluša, dobio si brata svojega (t. j. 
spasio si dušu njegovu, a to je Bogu najveća čast i 
slava) Ako li te ne posluša, uzmi sa sobom jošte jed¬ 
noga ili dvojicu, da sve riječi ostanu na ustima dviju 
ili triju svjedoka. Ako li njih ne posluša, kaži crkvi“ 
(Mat. 18, 15—17.) t. j. poglavarima crkvenim, a možeš 
kazati i roditeljima ili drugima, koji imadu nad njim 
vlast, tako ipak, da štediš njegov dobar glas, koliko više 
možeš. Sve pako to imaš raditi jedino zato, da brata 
t. j. bližnjega svoga obratiš, za Boga ga predobiš i 
dušu mu spasiš; pak ako ti to pogje za rukom, znaj, 
da si Bogu učinio najugodnije a sebi najzaslužnije 
djelo. Tko jednu samo dušu obrati i spasi, već je ste¬ 
kao sebi veliku zaslugu za nebo ; a kolika plaća čeka tek, 

onoga, koji ih spasi više, koji ih mnogo spasi! Sv. 
Augustin veli: „Tko drugomu dušu spasi, svoju osigura. 11 

Isus je strože postupao s trgovcima (volova, ovaca 
i t. d.) i mjenjačima nego li s onima, što su proda¬ 
vali golubove i grlice, jer oni su više pogrgjivali kuću 
Božju, pak je s toga trgovce bičem gonio iz crkve, a 
mjenjačima stolove prevrnuo, te su im se i novci pro¬ 
suli. — 0 kolike i kolike bi kršćane trebalo dan danas 
bićem istjerati iz crkve, koji gore pogrgjuju kuću Bo¬ 
žju, nego što su ju pogrgjivali oni Židovi, koji su u 
njoj trgovali i lihvarili! Kolike i kolike osobe ne do¬ 
laze u crkvu ni za što drugo, nego da se ondje pokažu i 
da se svojim smutljivim ponašanjem Bogu rugaju ! A da 
je pak u srce njihovo pogledati, o koliko bi se tamo našlo 
gadne kaljužine zlih misli i nečistih želja! Ako se i ti 
u tom spoznaješ krivac, pokaj se i odluči dauas, da 
ćeš odsele štovati- kuću Božju onako, kao što zaslužuje. 

3. Napokon pristupi Isus k onim siromašnim lju¬ 
dima, koji prodavahu golubove i grlice za žrtve. 
1 oni se nijesu mogli čemu drugomu nadati, nego daće 
i njih protjerati iz crkve, pak s toga plašljivo čekahu, 
što će i kako će biti s njima. No ovima Isus prijazno 
reče: „Nosite to odavle i ne činite od doma Oca mo¬ 
jega kuće trgovačke, 11 kao da bi htio reći: Ovo je sveto 
mjesto, odregjeno za molitvu i žrtve ; ne pristoji se da¬ 
kle da ovdje trgujete i takve stvari prodavate, pa bile 
one i za žrtve potrebite; s toga nosite to van i ondje 
prodavajte; tamo je mjesto za trgovinu a ne ovdje- 
Komu ih treba za žrtvu, neka ih ondje kupi a ne u 
crkvi, jer u crkvi smiju se samo žrtvovati a ne kupo¬ 
vati. Da, blaže je Isus postupao s ovim ljudima, jer 
bijahu prosti, neuki, siromašni, koji one ptice ondje pro¬ 
davahu ne iz objesti već iz- nužde. A nije ih hotio tako 
naglo tjerati, jer bi se bile one ptice lako razletile, te 

ih gospodari ne bi bili mogli uloviti, i tako bi ovi siro¬ 
mašni ljudi kvarovali. No zato ipak ni njih ne štedi. 
Odrješito im ondje zabranjuje trgovati, pak njih i goni 
iz crkve veleć: „Nosite to odavle.“ — Odtud se uči, 
da je i najmanje nepristojno ponašanje u crkvi zabra¬ 
njeno. Odatle se uči, da moraš u crkvi izbjegavati sve 
što je nepristojno, kao što je ogledavanje, šaptanje, 
smijanje, mišljenje na svjetske stvari. Odsele se svega 
toga čuvaj, jer Bog ne trpi toga u svojoj kući. 

Kad Isus tako tjeraše iz crkve sve one, koji ju 
obeščastiše, nijedan mu se ne usprotivi. Svi ga slu¬ 
šaju i izlaze van. Da, čovjek, kad je krivac, nema 
obraza da se protivi; sama ga savjest osugjuje i on 
se pokorava kazni. Samo onaj, koji je zaslijepljen i 
odtvrdnuta srca ne će da sluša, već se protivi i ne da 
se pod kazan. No ako takvom i pogje za rukom iz¬ 
bjeći ljudskoj kazni, Božjoj lje ne izbjegne. Ruka će ga 
Božja stići prije ili kasuije — Odtud se uči, po što 
imaš dolaziti u crkvu i kako treba da se vladaš u njoj. 
Kuća Božja, veli Isus, kuća je molitve. (Luk. 19, 46.) 
Ako ćeš dakle u crkvu, ne dolazi za drugo, nego da 
se u njoj Bogu moliš. Molitve ti vrlo treba. Kadgod 
dakle dogješ u crkvu, moli se, a nemoj u njoj još i 
griješiti. Ondje treba da oplakuješ grijehe svoje, a ne 
da još griješiš. Čuvaj se dakle, da najsvetije mjesto ne 
obratiš u grješnu prigodu, da ne izgubiš dušu ondje, 
gdje treba da ju spasiš. Ugledaj se u Isusa, pak štuj 
crkvu. 0 njem se veli, da ga je izjedala revnost za dom 
Božji. Neka dakle ta revnost i tebe uvijek izjeda. U to 
ime preporuči se bi. dj. Mariji i moli ju, da ti isprosi 
milost, da se u crkvi uvijek čedno i pobožno vladaš. 
Njoj na čast odluči, da ćeš se odsele u crkvi vladati 
onako, kako je Bogu na ugodnost, a ljudima na dobar 
primjer. Amen. 

Isus sa pet hljebaca i dvije ribe nahranjuje pet 
tisuća ljudi. 

Budući da mi ne dostaje vremena, da sav život 
Isusov tumačim, to ću se omegjašiti samo na neke nje¬ 
gove poznatije nauke i čudesa, da ih bolje razumiješ. 
Više takovih čudesa dogodi se u pustinji, gdje Isus sa 
nekoliko hljebaca nahrani više tisuća ljudi. 0 jednom 
takvom čudu govoriti ću dauas i to kako je Isus sa 
pet hljebaca i dvije ribe nahranio pet tisuća ljudi. 0 
ovom čudu isporedi evangielje sv. Ivana (6, 4 — 13.), sv. 
Mateja (14. 14—21.), sv. Marka (6, 31- 42.), i sv. 
Luke (9, 11—17.) 

1. Ovo čudo učini Isus o vaztnu i to dvije godine 
iza kako je bio protjerao prodavaoce iz hrama. U to 
je već vrijeme bio Isus odabrao sebi apostole i odaslao 
ih u bližnja mjesta, gdje su s velikim uspjehom propo¬ 
vijedali njegov božanski nauk, pa i mnoga čudesa tvo¬ 
rili. Kad se jednom od takova rada trudni i iznemogli 
vratiše kući, odvede ih u pustinju, blizu Betsaide, 
da ondje udahnu i otpočiuu. No kad to dočuše ljudi, 
zgrnuše se sa svih strana i pogjoše za Isusom u pusti¬ 
nju, pače mnogi ga i pretekoše. Sad razmatraj malko 
ove dobre ljude, koji su tako rado hodili za Isusom i 
to pješke. Nijesu zazirali od truda niti se skrbili za 
jelo i pilo, već gladni i žedni za Isusom i njegovim 
naukom idu za njim tja u pustinju. Tako treba da i ti 
ideš za Isusom t. j. da ga slijediš, pa makar ti bilo 
teško. A moraš brzo ići za njim, da ga stigneš, jer on 
trči; pa ako ne potrčiš i ti za njim, zaostat ćeš za 
&jim tako, da ga ne ćeš ni vidjeti ni stignuti, 

Kad vidi Isus oko sebe veliko mnoštvo naroda, 
premda je bio i sam trudan i željan počinka, to ipak 
toga ničim ne odaje, već žedan njihovih duša „poče ih 
učiti mnogo. 11 (Mark. 6, 34) A što ih je učio ? Sv. 
Luka evangjelist (9, 11) veli: „1 govoraše im o kra¬ 
ljevstvu Božjem. 41 Dakle to je bio predmet njegovih go¬ 
vora. Da, siromasi i ponizni rado slušaju govoriti o 
nebeskom kraljevstvu, dok one to mnogo ne zanima, 
koji sebi u oholosti svojoj već na ovom svijetu raj stva¬ 
raju. — Kad presta Isus govoriti, donesoše k njemu 
svake vrsti bolesnika, koje on izliječi. Nu što najviše 
ganu Isusovo srce na milosrgje, to je duševna potreba 
onih siromašnih ljudi, koji bijahu bez pastira, a njega 
za takvoga još nijesu pripoznali. Jamačno je i apostole 
poticao na takovo milosrgje. Megjutim se već i noć 
približavala, čemu se oni ljudi od želje da čuju njegov 
nauk ni ne dosjetiše, dapače videć, kako razne boles¬ 
nike ozdravlja, ne oćutiše ni glada ni žegje, premda 
već dugo nijesu ništa jeli ni pili; niti im dogje na pa¬ 
met. da idu kući, premda se već i mrak hvatao, i 
premda nijesu sobom ništa ponesli, a nalazili se u pu¬ 
stinji, gdje se ništa dobiti ne može. Ni Isus nije na to 
mislio. Možebit nije znao za njihove nužde ? 0 znao je 
i te kako! Znao je vrlo dobro, što im treba, jer, kako 
veli Psalmist: „Oko je Gospodinovo na onima, koji ga 
se boje ... da ih gladne nahrani 44 (Ps. 32, 18 19.) 
pak u oskudici uaravskih sredstava, misli, kako bi im 
priskočio vrhunaravnim načinom, kako bi ih čudom 
nahranio. Nu da se i njegovi apostoli vježbaju u krje- 
postima, a osobito u milosrgju, hoće da se i oni skrbe, 
kako da se ovi ogladnjeli ljudi nahrane. 1 zbilja, eto 
ti apostole, kako se k njemu približuju i vele mu : 
Učitelju! ti znaš u kakvoj se samoći nalazimo i da 
se već nagnula noć ; odpusti radije ove ljude, da sebi idu 

štogod kupiti u bližnja mjesta, da se nahrane. (Mark. 
6, 35. 36) Nebogih nas, kad bi život naš visio samo 
od brige ljudi! Slabo bi bilo po one ogladnjele ljude, 
kad im ne bi bio Isus vrhunaravnim načinom u pomoć 
pritekao, jer muogi ili nijesu imali sobom novaca, da 
nabave sebi potrebite hrane, ili, kad bi ih i imali, ne 
bi je mogli svi dobiti, pošto ih bijaše vrlo mnogo. Ljudi 
često puti nam ne pomažu u našim nuždama, jer ili 
ne će ili ne mogu. Apostoli bi bili rado onim ljudima 
pomogli, ali nijesu mogli, jer ni za sebe nijesu ništa 
sobom ponesli; pak im nijesu znali pomoći drukčije, nego 
moleći Isusa, da ih otpusti, te si svaki za sebe nabavi, 
što mu treba. Na što im Isus reče : Ne treba otpuštati 
ljudi, već se poskrbite vi, da se nahrane. Na to su 
apostoli bili prisiljeni ispovjediti, da sobom nemaju 
ni kruha ni novaca, te bi ih mogli nahraniti. Pa kad 
Isus zapita Filipa: „Gdje ćemo kupiti hljeba, da ovi 
jedu? 44 Odgovori mu Filip : „Za dvije sto dinara (naših 
od prilike 50 for.) hljeba nije dosta, da svakomu od 
njih pomalo dopadne. 44 (Iv. 6, 7.) Tako govoraše Isus 
Filipu kušajući ga; a on sam znadijaše što će činiti. 
1 tako su apostoli sami ispovjedili, kako su slabi i 
siromašni; nu ovakvim se ljudima Bog najradije služi 
na promicanje svoje slave i spasenja ljudi, da ne bi 
možebit to sami sebi pripisivali. Ako dakle štogod dobra 
uradiš budi za sebe budi za druge, nemoj toga sebi 
pripisivati, već pripisuj to Bogu. Ne možeš li bližnjemu 
pomoći kad je u nuždi, ne kloni duhom, već moli Isusa, 
da mu on pomogue, a ti ga utješi i obodri barem 
milosrdnim i Ijubežljivim riječima. Blago tebi, ako to 
učiniš, jer i za to te čeka kod Boga velika plaća! 

2. Kad apostoli priznaše, da oni ne mogu doskočiti 
potrebi onolikog naroda, i tako uvjeriše se, da mu se 
jedino čudom pomoći može, zapita ih Isus: „Koliko 

imate hljebova? Idite i potražite. 1 ' Tražili, ali ne 
nagjoše nego samo pet hljebaca i dvije ribe u 
jednoga dječaka. Da su morali biti mali ti hljebovi, 
vidi se odatle, što su ih našli u jednoga dječaka, koji 
niti je mogao sobom mnogo nositi, niti mnogo trebati. 
Odtud zaključi, kako siromašni bijahu apostoli, nema¬ 
jući ništa sobom; a zaključi i to, kolikom su željom 
slijedili Isusa i njegov nauk slušali, kad su zaboravili 
sobom ponijeti potrebitu hranu ili se barem na dobu 
kući vratiti, da se okrijepe. — Našavši to, dogje k 
Isusu sv. Andrija brat Simona Petra, te mu reče: 
„Ovdje je jedan dječak, koji ima pet hljebova ječmenih 
j dvije ribe, ali što je to za tolike ?“ (Iv. 6, 9.) Pa 
kad mu donesoše tih pet malih hljebaca i dvije ribe, 
obrne se k narodu i reče: Siromašni ljudi, znam da 
ste jako trudni, otpočinite malko, sjednite na ovu lijepu 
travu, da se naužite Božje blagodati. A da se doskoči 
svakomu neredu, te svi i pojedini uzvide čudo, koje će 
učiniti, a i apostoli da se već sada uče vladati s lju¬ 
dima, zapovjedi im, da ih oni rasporede na kupove po 
sto i po petdeset zajedno, te svakomu kupu opredijele 
svoje mjesto, tako da svi uzmognu vidjeti čudo. Apo¬ 
stoli rasporegjujaći tako ljude, osvjedočiše se, da je 
samo odraslih muškaraca bilo oko pet tisuća, bez žena 
i djece. Kad tako biše svi rasporegjeni, uze Isus u 
svoje presvete ruke onih pet hljebaca i dvije ribe, 
pogleda u nebo, da time pokaže, otkuda dolazi moć 
tvoriti čudesa; zahvali svomu nebeskomu Ocu za dobi¬ 
vena već od njega dobročinstva, a navlastito za ono, 
što će ga sada iskazati skupljenomu ondje narodu ; 
blagoslovi hljebove i ribe, da nas poduči, kako treba 
da se prije jela imamo uvijek Bogu moliti; zapovjedi 
da se kruh i ribe pomnože, a čim to izusti poče lomiti, 
a čim je više lomio, tim se više množilo. Tada preda 

kruli i ribe apostolima, da lome i narodu dijele. Što su 
apostoli više lomili, to se sve više množilo. Narod sve 
to gleda i osupnut drži uprte oči u ono pomnožavanje 
kruha. Apostoli po nalogu Isusovu dijele kruh i ribe 
mnoštvu, koje sjedjaše na travi, a hljeb i ribe množe 
se u njihovim rukama. Tako čudom pomnožan kruh s ve¬ 
seljem jedu svi, slastan im je i nasitiše se svi. Zapamti 
dobro, da su se onaj kruh i ribe počele množiti najprije 
u Isusovim rukama, onda u rukama apostola i onoga 
mnoštva. 

Tko je kada vidio ovakvo čudo? Isus je u ovom 
čudu pokazao svoju svemožnost, providnost i milosrgje. 
No znaj ujedno, da Bog ovakva čudesa uvijek tvori, i 
dan danas, pa i veća. Nešto malo zrnja posije se u 
zemlju, to nikne, zazori u klasove i time se prehrane 
toliki milioni naroda, a hrani ih već kroz tolika sto¬ 
ljeća A koliki ljudi i inače stradaju, nemajući od 
danas do sutra, koji su bez krova, stari i bolesni, da 
ništa ne mogu sebi zaslužiti, pak ih ipak Bog uzdrži! 
Nije li to još veće čudo od onoga u pustinji? Pak 
ipak ovomu se niko ne čudi, jer je svakiđanje te 
nam ne pada u oči; dok ono je rijetko, pak mu se 
čudimo. A koliko je pak ono čudo, koje se svaki dan 
ponavlja na našim žrtvenicima, gdje se presveto tijelo 
i krv Isusova pod prilikama kruha i vina po čitavom 
svijetu u gradovima i selima na čudnovat način množi, 
da bude vjernicima na duševnu okrepu i hranu! 0 ne¬ 
izrecivoga čuda, bezmjerue ljubavi tvoje o Isuse, nedo¬ 
kučive dobrote tvoje! Ti nam samoga sebe daješ za 
hranu : tvoje vlastito tijelo i krv, pak još ne ćemo da 
dogjemo. 0 kako te malo ljubimo, kako te slabo po¬ 
znamo, kako ne marimo za tel Čekaš nas i zoveš, a 
mi kao da ne čujemo. Ne hajemo za hranu, koju si 
nam pripravio i uvijek držiš za nas pripravnu u presv. 

oltarskom sakramentu. 0 kako smo nezahvalni! Oni 
prosti i siromašni ljudi tako su težili za tobom, da su 
sve ostavili i otišli za tobom u pustinju, a nas uvijek 
čekaš na žrtveniku, pak smo tako lijeni, da nam je 
teško i pohoditi te. Oni su se tako željno nasitili kruha, 
što si ga na onako čudnovati način pomnožao, i koji 
je mogao samo tijelo hraniti, a mi smo tako neliarni 
i nemarni, da godine i godine ne ćemo, da si tvojim 
presvetim tijelom nahranimo i okrijepimo dušu. Ondje 
bijaše samo odraslih muškaraca do pet tisuća, a danas 
baš takvi najmanje dolaze k sv. pričesti, i to manje, 
što su ugledniji i bogatiji, tako da se ispunilo ono, što 
veli sv. pismo „Gladne napuni dobara, a bogate od- 
pusti prazne«. (Luk. 1, 58.) U staro doba bijaše naj¬ 
veća kazan i sramota za kršćane, ako bi im se uskia- 
tila sveta pričest ; a sad ne treba, da nas tko time 
kazni. Mi se sami kaznimo. Da nas zemaljski kralj 
pozove svome stolu na običnu hranu, kako bismo se 
ponosili! A kad nas kralj svih kraljeva zove, da nas 
nahrani svojim vlastitim tijelom i krvlju napoji, ne ćemo 
da idemo, pače još se možebit onima, koji idu podsmijeva,mo 
i rugamo im se. 0 crne nezahvalnosti! Kako slabo cije¬ 
nimo tvoja dobročinstva, o Isuse, kako preziremo tvoju 
preveliku ljubav! A koliko imade, žalibože takvih ne- 
hajnika, koji ni imena kršćanskoga ne zaslužuju! 

3. Napokon motri malko one ljude, koji su se 
onako željno naužili onoga kruha, kako blagoslivljaju 
Boga i kako mu zahvaljuju na dobročinstvu! Ovako 
treba da i ti poslije jela uvijek Bogu zahvališ. A gle 
usred njih Isusa i njegove učenike, kako su svi veseli 
i ushićeni. Najprije gledaj na Isusa, pak spoznaj u 
njem dobroga i brižnoga oca, koji se skrbi za sve 
ljude. Gle, kako je ponizan usred onih siromašnih i 
prostih ljudi; kako lijepo s njima razgovara; kako je 

ljubežljiv i sa svakim veseo. Komu se god približi, 
svaki ga ushićen gleda i hvali mu na dobroti i milo- 
srgju. Najeli se prostoga ječmenoga kruha i ugasili 
žegju hladnom vodicom, pak su veseli i zadovoljni, te 
hvale Bogu na tolikom dobročinstvu. Da ovaj kruh 
jedoše oni Židovi tako željno, kao i njihovi pradjedovi 
manu u pustinji, kad su se iz Misira selili u obećanu 
zemlju. Mnogi jedući onaj kruh opomenuše se one mane 
i rijeći, što su ih tada izgovorili oni putnici: ,,A što 
je ovo?“ (II. Moj 16, 15.) Kakovo je ovo čudo ? Ovakva 
kruha još nikad ne kušasmo i ne jedosmoi 

Sad pogledaj malko na apostole. Oni se ne mo¬ 
gahu dosta načuditi svemožnosti i milosrgju Isusovu. 
Diviše se njegovoj dobroti i poniznosti, pak se tako 
još više učvrstiše u vjeri i srce im još većom ljuba¬ 
vlju usplamtilo za njim. No Isus im nešto osobitoga 
usadi u srce, a to je milosrgje prama siromasima. To 
čuvstvo treba da si i ti duboko usadiš u srce. Smiluj 
se ubozima. Ako malo imaš, i od onoga malo daj rado, 
Bog će ti to stostruko vratiti. Gle, apostoli nijesu ništa 
imali. Jedva u jednoga dječaka nagjoše pet hljebaca 
i dvije ribe, pak to sve donesoše Isusu, da se razdijeli 
ubozima. Ništa ne zadržaše za se, ništa ne zatajiše, 
pak čuj, kako ih Bog za to obilato nadario. Isus im 
zapovijedi, da poberu ostanke; i gle čuda ! Nabraše 
dvanaest punih košara, dakle svakomu po jedna košara 
za njihovu tjelesnu potrebu. Eto kako Bog bogato 
nagragjuje milostinju. Dijeli dakle i ti rado milostinju, 
pak će ti Bog stostruko vratiti; ako ne ovdje, a to 
sigurno na drugom svijetu, u svom nebeskom kraljevstvu, 
jer on sam veli: „Koji napoji jednoga od ovih naj¬ 
manjih samo čašom studene vode u ime učeničko, za¬ 
ista vam kažem, ne će mu propasti plaća.« Amen. 

Isus uskrisuje Lazara i večera u Betaniji u kući 
Simona gubavoga. 

1. Marija Magdalena, koju je Isus, kako smo čuli 
na strani 186, u gradu Naimu obratio, odmah poslije 
svoga obraćenja ostavi taj grad, gdje bijaše predmetom 
sablazni, te se povrati kući svojoj u Betamju k bratu 
si Lazaru i sestri Marti. Malo za tim, kako to pripo¬ 
vijeda sv. Ivan evangjelist u pogl. jedanaestom, oboli 
ovim dvim sestrama jedini brat Lazar na smrt, pak 
žalosne no pune zaufanja poslaše po Isusa, da bi ga 
došavši, ozdravio. Isus, da mu se pruži zgoda učiniti još 
veće čudo, nego što bi bilo bolesnoga ozdraviti, ne 
pogje odmah već počeka dva dana, dok Lazar ne umre. 
Pak tek iza kako je Lazar umro, reče učenicima 
svojim: „Prijatelj naš Lazar zaspa, nego idem da ga 
probudim iza sna. il Rekoše mu učenici: „Gospodine. 
ako spava, ozdravit će.“ A Isus im bješe rekao za 
smrt njegovu; oni pako misliše da govori za spavanje 
sna. Tada im Isus kaza upravo: „Lazar je umro; i 
radujem se vas radi, što nijesam bio ondje, da vjerujete, 
nego hajdemo k njemu. Megjutim su već bili Lazara 
pokopali, a sestre za njim uvijek plakale i jadikovale. 
Ala su se ove sestre i brat morali ljubiti. Kamo sreće, 
kad bi se tako sva braća i sestre megju sobom ljubili. 
Ali na žalost, koliko se puta baš ovi megju sobom 
svađe i mrze a više puta i cijeli život, do smrti, pak da 
bi zašto, već obično za kakav pedalj zemlje kod diobe, 
ili za posugjeni a nevraćeni novac, a nebogi ne znaju, 
da će na smrti sve ostaviti i da će im grob od neko 
liko pedalja biti i suviše. 

Isus je one dvije sestre osobito ljubio, pak je išao 
s učenicima svojim, da ih utješi Marta čim doču, da ide 
Isus, ostavi Mariju samu kod kuće i ne rekavši joj 
ništa izide pred Isusa, pa čim ga opazi povikne mu: 
„Gospodine! da znaš, kako smo žalosne, što nijesi 
došao, dok nam je još brat bio živ; ti lje ne bi bio 
dopustio da umre. No i sad znam, štogod zaišteš od 
Boga, da će ti Bog dati.“ Ovo ufanje Martino u njega, 
da bi joj naime brata bio ozdravio, svidje se Isusu, ali 
još više mu omili, što Marta vjeruje, da bi i sada 
mogao dobiti, štogod zaište. No u ovom posljednjem ne 
bijaše Martino ufanje tako tvrdo kano u onom prvom. 
S toga joj Isus uopće reče : „Uskrsnat će brat tvoj.“ 
A Marta, kano da se dosta ne ufa u Isusa, odgovori 
mu: „Znam da će uskrsnuti na sudnji dan, kad svi 
uskrsnemo. 11 Reče joj Isus: „Ja ga mogu jednako i onda 
i sada uskrisiti, samo ako tko uzvjeruje. Vjeruješ li 
to?“ Na to će mu ona: „Da, Gospodine! ja vjerujem, 
da si ti Krist Sin Boga živoga, koji si došao na ovaj 
svijet.“ I ovo rekavši brzo ode kući, tiho zovnu Mariju 
sestru svoju i reče joj: „Učitelj je došao i zove te.“ 
l im to ču Marija, skoči i poleti k Isusu, koga nagje 
na onom istom mjestu, gdje ga ostavi Marta. Marija 
došavši predanj pade, k nogama njegovim te plačući i 
jecajući veli mu: „Gospodine! da si bio ovdje, brat 
moj ne bi bio umro.“ I tako je i Marija, kao i sestra 
joj Marta vjerovala, da bi im bio Isus bolesnoga brata 
ozdravio; ali nije tako vjerovala, da bi ga mogao i 
mrtva uskrisiti. Židovi, koji bijahu s Marijom u kući 
tješeći ju, opazivši, kako naglo istrča iz sobe, mišljahu, 
da je otišla na groblje da se isplače nad pokojnim si 
bratom, pa i oni odoše za njom. A dopusti to Bog, da 
naime mnogi dogju na groblje, te tako budu svjedoci 
čuda, što će ga Isus učiniti. 


21 

Tada Isus s učenicima svojim, s Martom i Marijom, 
i s mnogim Židovima, što se bijahu sakupili oko kuće 
pokojnoga Lazara, ode na groblje. Došavši tamo, sestre 
udare u plač za milim si bratom, a zaplakaše i svi 
Židovi. Kad vidi Isus, kako svi plaču i on se zgrozi 
u duhu i ožalosti, pak reče: „Gdje ste ga metnuli ?“ 
A oni mu rekoše: „Gospodine! hodi i vidi.“ I plaćuć 
odvedoše ga ka grobu. I Isusu udariše suze. Kad vide 
Židovi, kako i on za njim plače, rekoše . „Gle kako ga 
je ljubio PA neki od njih rekoše: „Nije li mogao ovaj, 
koji otvori oči rogjenomu slijepcu, učiniti, da ovaj ne 
umre ?“ A Isus došavši na grob opet se zgrozi u sebi, 
a bijaše špilja i kamenita ploča ležaše na njoj Reče 
Isus: „Dignite kamen.“ Reče mu Marta: „Gospodine! 
već zaudara, jer su četiri dana, kako je umro.“ Na to 
će joj Isus: „Nijesam li ti rekao, ako vjeruješ, da ćeš 
vidjeti slavu Božju.“ Dignuvši dakle kamen, podiže Isus 
oči u nebo i reče: „Oče! hvala ti, što si me uvijek 
uslišao: ja znam da ćeš me i sada uslišati, nu zbog 
naroda ovoga rekoh, da vjeruju, da si me ti poslao.“ 
Rekavši ovo, velikim glasom poviknu: „Lazare izagji 
na polje.“ I Lazar on čas oživje i digne se. No pošto 
bijaše obavit platnom po rukama i nogama i rupcem 
povezan na licu, reče im Isus : „Razriješite ga i pustite 
nek ide!‘‘ I Lazar poče hodati. Sad si predstavi, što su 
morali misliti oni okolo stojeći: Marija, Marta, učenici 
Isusovi, Židovi ? Sv. Ivan evangjelist, koji je takogjer 
bio ondje prisutan, veli: „Mnogi dakle od Židova, koji 
stt došli k Mariji i Marti, i vidjeli što učini Isus, 
vjerovaše u njega. Dapače nekoji od njih odoše k 
farizejima i kazaše im, što učini Isus.“ A motri malko 
i Lazara. Već četiri dana ležao u grobu, pak sada je 
živ, zdrav i ide. Ovo ti je prava slika grješnika, koji 
je bio na duši mrtav, a u sakramentu pokore opet 

oživi. Premda je već od grijeha svojih smrdio, to ipak 
ako ih ispovjedi svećeniku, za njih se skrušeno pokaje 
i tvrdo odluči, da ne će više griješiti, uskrsne i oslo¬ 
bodi se grijeha svojih, kojima bijaše svezan, i počne 
opet hoditi po putu spasenja i dobrim djelima zaslu¬ 
živati sebi nebo. 

Kad dočuše farizeji koliko je čudo učinio Isus 
uskrisivši Lazara, i kako počeše ljudi u njega vjerovati, 
sastanu se sa starješinama u vijeće i to u dvorište Kaj- 
fino i počeše vijećati, kako bi Isusa smaknuli. Pak da 

ne pobune naroda, ođlučiše potajno ga uloviti i ubiti 

ali ne u dan blagdana. To je nagrada Isusu za njegovo 
dobro djelo. Tako često naplaćuju i ljudi možebit i naša 
dobra djela. Tješimo se s Isusom. Pa ako su i tvoja 
dobra djela bila kada tako naplaćena, reci: Hvala Bogu ! 
i tješi se, da će ti ih naplatiti Onaj, koji ni jedno 
dobro djelo ne pušta bez plaće. 

Isus znajući sve, što se o njem snuje u Jeruzalemu, 
reče učenicima svojim: „Znajte, da je blizu vazam i 
da će se Sin Božji predati u ruke neprijateljima, da ga 
raspnu.“ Učenici razumješe dobro Isusa, pak se s toga 
ražalostiše; no on ih pokrijepi, da se i oni podadu 
posve providnosti Božjoj. 

2. Dok se u Jeruzalemu dogovaraju zakleti Isusovi 
neprijatelji, kako da ga nedužna bez buke i vike po¬ 
gube, i već se unaprijed vesele, kako će ga mučiti, on 
je posve miran i odan u volju svoga nebeskoga Oca, 
i razmišljajuć svoju gorku muku i smrt zabavlja se s 
onima, koji su mu najmiliji i od čije milosti živi. Gle 
ga tamo za stolom u Betaniji u kući Simona gubavoga, 
gdje mu je Marta po običaju spremila večeru; a s 
njim večera i Lazar, kojega je malo prije uskrisio, 
i učenici njegovi, kako to pripovijeda isti sv. Ivan (12, 
1-11.). sv. Matej (26, 6-12) i sv. Marko (U, 3-9.) 

Što je morao misliti Lazar videći se za sto¬ 
lom s onim istim, koji ga je poslije četiriđnevnog 
boravka u grobu oživio ? Ćutio je ono isto, što i svaki 
grješnik mora ćutjeti poslije ispovijedi, kad iz stanja du¬ 
ševnog mrtvila pregje u stanje života i milosti Božje. 
Lazar je Isusa ljubio, a tako ga moraš ljubiti i ti. 
Lazar se je čudio, što ga je Isus k sebi za stol po¬ 
zvao i udostojao se da s njim večera ; a gle, tebi uka¬ 
zuje Isus još veću milost poslije ispovijedi. On te ne zove 
za tugji stol, već za svoj vlastiti; on te ne hrani tje¬ 
lesnom hranom, već svojim vlastitim tijelom, pak da mu 
se ne diviš 1 Predstavi si, da si i ti za stolom s Isusom 
u kući Simona gubavoga i motri pomno sve što tamo 
biva: Gle najprije Martu kako marljivo služi Isusu 
za stolom ; kako mu veselo poslužuje, što joj je brata 

od mrtvih uskrisio. .... TT 

Nu gle, što u to radi M arija njezina sestra Usred 

večere usta, izlazi iz sobe. te za čas doleti sa stakle¬ 
nicom dragocjene pomasti. Baci se Isusu pred noge, i 
domisliv se starih svojih grijeha, pred svima udari u 
plač. Suzama opere Isusu noge i ne prestaje ih ljubiti, 
kano da su joj se usne k njima prilijepile, a napokon mu 
ih svojom vlastitom kosom tare i suši. Isus ju milo i 
čedno gleda, s velikim zadovoljstvom prima njezinu 
uslugu i veseli se nad tolikim plijenom, što je predobio 
srce, koje bijaše već sasvim palo svijetu u zamke i za¬ 
plelo še u najgušću mrežu najgnjusnijih grijeha. Bilo je 
to milo i Lazaru i Marti, jer kolika im bijaše žalost i 
sramota, kad im rogjena sestrica po zlu putu pogje, tolika 
im bješe sad radost, kad ju vide obraćenu i s Bogom 
pomirenu. No Mariji to još ne bi dosta. Znajući, koliko 
se Isus brinuo za njezino obraćenje, najvećom zahval¬ 
nošću i najčišćom ljubavlju ushićena, ustane, otvori sta¬ 
klenicu i svu dragocjenu mast izli Isusu na glavu. Pak 

da ne bude niti jedne kapi, koja ne bi bila njemu na 
slavu, razbi staklenicu, kojom se takogjer ne htjede 
više u druge svrhe služiti. Svih oči bijahu uprte u 
Mariju ; nu ona se ni malo ne zasrami. Oua je znala, da 
će Isusu biti to milo, pošto mu je to isto učinila i u 
Naimu u kući Simona farizeja, i bilo mu drago. Sva se 
kuća napunila mirisa od te pomasti. Blago duši, koja 
je svakom zgodom pripravna činiti dobra djela. 

Svima se svidje ta Marijina usluga, samo Juda 
Iskariot to sve popreko gleda. Pa kad vidi, kako Ma¬ 
rija onu dragocjenu pomast prolijeva; kako onu posudu 
od velike vrijednosti razbija, od žalosti ne može odo¬ 
ljeti srcu da ne progovori, veleć : To je previše; to nije 
lijepo; tako se ne prima i ne časti gost; to je rasip¬ 
nost ; kad bi to čemu koristilo, ali ničemu! Ta sama 
pomast mogla se prodati za tristo dinara. Zar ne 
bi bilo dakle bolje prodati ju i dati ubozima ? Kad to 
čuše drugi apostoli, malo da mu nijesu i oni povlagji- 
vali, a možebiti da je i ostalim gostovima bilo žao to¬ 
like štete, te su mrmljali proti Mariji; kao da ona nije 
bila vlasna svojim vlasništvom učiniti, što ju bila vo¬ 
lja. Nu čuj, što će Isus na to, kako je stao zagovarati 
onu ženu i hvaliti njezin čin kao dobro djelo. Veli im: 
Progjite se ove žene; zašto ste joj dosadni. Nemojte 
je koriti ; ona je dobro djelo učinila. Ja moram otići 
iz ovog svijeta, i ona se s vremenom okoristila, te me 
s ovim činom očito počastila, što kasnije ne bi mogla. 
Nemojte joj dakle biti zlovoljni. Siromaka uvijek ćete 
imati, pak jim dajite; mene pako ne ćete uvijek imati 
sa sobom, jer ja odilazim iz ovoga svijeta. Pak što je 
ova meni učinila od svoga je dala; nikomu nije kri¬ 
vice učinila. Pače ova žena za svoje bogoljubno djelo 
zaslužuje hvalu. Jer ona je prije vremena pomazala 
tijelo moje na pokopanje t. j. učinila mi tjelesno djelo 

milosrgia koje ljudi čine onima, koje nose na ukop 
te je tako već sada pomazala moje tijelo dragocjenom 
pomašću kao jurve mrtvo, pošto mi to mrtvomu ne će 
moći učiniti. Nemate dakle uzroka, da se ljutite na 
nju, dapače sviše razloga dužni ste je hvaliti. # U istinu 
vam velim, da će se moje evaugjelje propovijedati po 
svem svijetu i ujedno kazati ovo dobro djelo, što mi ga 
je ova žena iskazala, a svi će se čuditi, kako se je 
obratila, za grijehe svoje pokajala, mene ljubila, i kolika 
bijaše njezina vjera I tkogod ovo čuje, drukčije će mi¬ 
sliti nego što vi mislite. Nijedan joj ne će zamjeriti, 
niti će ju koriti, dapače svi će ju hvaliti i slaviti, 
da je učinila dobro djelo, djelo Bogu milo i ugodno. 

Eto i tebi se, dragi kršćanine, evo evaugjelje pri¬ 
povijedalo. Čuo si njezino obraćenje i dobra djela žene 
od prije velike i javne grješnice. Koliko treba da je ža¬ 
liš za prošli grješni život, toliko treba da se diviš nje¬ 
zinu obraćenju i hvališ ju za njeziua dobra djela. No 
nije dosta, da si je vidio grješnicu i pokornicu, već 
treba, kako si ju nasljedovao u grijehu, da ju tako na¬ 
sljeduješ i u pokori. Nije dosta, da si čuo Isusovo evan- 
gjelje, kako je veliku grješnicu obratio, i ona mu iska¬ 
zala djelo milosrgja, već treba, da se čuvenim naukom 
okoristiš, da se obratiš i dobro radiš. Pak da ti to za 
rukom pogje poput Marije Magdalene baci se Isusu pred 
noge i reci mu: Isuse! Spasitelju moj, evo i mene po¬ 
put Magdelene pred tvojim nogama. Pogledaj me mi¬ 
lostivo, kako si se dostojao nju pogledati. I ja sam 
veliki grješnik, o Isuse; nu ti si milosrdan, pak se ufam, 
da ćeš mi oprostiti. Istina veliki su grijesi moji, ali još 
je veće tvoje milosrgje. Žao mi je od srca, što sam te 
uvrijedio, o Isuse! Ne ću više; samo, molim te, oprosti 
mi teške grijehe moje, i dovedi me u tvoju vječnu 
rajsku slavu. Amen. 

0 svečanom ulazu Isusovom u Jeruzalem. 

Sutradan (u nedelju) poslije večere u Betaniji, 
pogje Isus svečano u Jeruzalem. Spomen toga 
svečanoga ulaza čini se na cvijetnu ili maslinsku ne¬ 
djelju, a opisuju ga svi četiri sveti evangjelisti: Ivan 
(12, 12—18), Marko (11, 2-10), Matej (21, 1-9.) 
i Luka (19, 31—38.) 

1. Najprije motri Isusa kakvim se čuvstvom sprema 
na taj svoj svečani ulaz, i što njim namjerava. Slušaj 
ga, gdje, približivši se k Jeruzalemu i došavši u Bet- 
fagu, na podnožju maslinske gore veli dvojici svojih 
učenika : „Idi te u selo, što je prema vama, i odmah 
ćete naći magaricu privezanu i magare s njom, na 
komu još nijedan čovjek nije sjedio ; odvežite ih i do¬ 
vedi ti k meni. I ako vas tko zapita: Što to radite, 
recite, da ih Gospodin treba, i odmah će ih pustiti. 4 * 
Što su si morali misliti učenici Isusovi na ovakovu 
zapovijed? Najprije su se čudili njegovu sveznanstvu, 
kojim je znao, gdje i kako su one životinje privezane ; 
kako će ih gospodar pitati: zašto to odvezujete; kako 
će im ipak dopustiti, da ih odriješe i odvedu. A ugledaj 
se malko i u one dobre učenike, kako odmah slušaju 
ne pitajući čemu će to trebati; ne dvoje ni najmanje, 
da će one životinje naći privezane, i da će gospodar 
dopustiti, da ih odvežu i odvedu. Premda su lako 
mogli misliti i to, da bi ih gospodar, videć što rade, 
mogao držati za kakve lupeže, i uapsiti ih, ipak se ni 
najmanje ne protive Isusovoj zapovijedi, već idu odmah 
prema selu, kako im Isus naloži. A što bi ti bio ura¬ 
dio u onim okolnostima? 0 koliko bi uzroka našao za 

ispriku! Ta i sada ti Isus mnogo toga nalaže po svo¬ 
joj crkvi. Zapovijeda ti, da u nedelju i blagdan slušaš 
pobožno sv. misu i da se barem jedanput na godinu i to 
o uskrsu pričestiš; pak sto uzroka nalaziš, da se ispričaš. 
Veliš, da imaš drugoga posla, da nemaš kada i t. d. Da, 
nemaš kada posvetiti pol sata u tjednu za sv. misu, 
i jedan sat u godini za sv. ispovijed i pričest, te tako 
barem nešto pobrinuti se za dušu, a imaš kada tjedne 
i tjedne, godine i godine skrbiti se za tijelo, ići na 
zabave, šetnju, posijelo, ples, u kazalište, kolo i t. d. 
Sramota! Isus ti po svojoj crkvi zapovijeda, da ne mrsiš 
u petak i druge posne dane, a ti mjesto da držiš tu 
veliku crkvenu zapovijed, tražiš kojekakve isprike, koje 
ništa ne vrijede. 0 kad bi znao, kako je n. pr. Eleazar 
starac od devedeset godina, volio umrijeti, nego jesti 
zabranjeno jelo (II. Mak. 6 ), ti bi o tom sigurno posve 
drukčije sudio i drukčije radio I 

Sad gle učenike gdje došavši u selo pred vratima 
na raskrižju nagju zbilja magaricu privezanu i magare 
s njom, kako im Isus reče. Pristupe tamo i počnu od- 
vezivati životinje. Na to dogju gospodari i vele im : „Što 
to radite? Zašto od vezujete te životinje?* 4 A oni će im 
na to ono što im reče Isus : „Jer ih Gospodin i Učitelj 
treba. 44 Kad to čuše gospodari, odmah im dopuste 
odvezati i odvesti. I tako dovedoše učenici k Isusu 
magaricu i magare. Ti toga ne bi možebit vjerovao, kad 
ne bi stojalo pisano u sv. pismu. Oni ljudi, premda 
bijahu gospodari svojih životinja, to ipak na riječ: 
„Gospodin ih treba 44 , dopuste da se od vežu i odvedu. 
0 blažene li vjere! Oni gospodari vjerovaše i dadoše 
svoje životinje na porabu. A jamačno im je Bog to 
stostruko naplatio, jer on svako dobro djelo sto put 
više nagragjuje. A kako bi se ti bio vladao, da si bio 
gospodar onih životinja? 

2. Apostoli su najprije svojim vlastitim odjećama 
pokrili oue životinje i na jednu posadili Isusa. Odatle 
se vidi, koliko su apostoli ljubili i štovali Isusa Sad 
pak razmatraj Isusa, kako jaše na magarcu. On, kralj 
vjećne slave, pak jaše na tako prostom živinčetu! A 
sve ovo bi, da se zbude, što je kazao prorok (Zaka- 
rija 9, 9.) govoreći: Kažite kćeri Siouskoj : evo Kralj 
tvoj ide k tebi krotak, sjedeći na magarici i na ma- 
garetu sinu magaričinu ! kano da bi htio reći: Evo 
Jeruzaleme, veliki grade, evo kralj tvoj u najvećoj po¬ 
niznosti dolazi k tebi jašuć na prostom magaretu. Evo, 
koga su proroci pred toliko vijekova proricali, hoće da 
svečano ugje u Jeruzalem, i to na najprostijem živin¬ 
četu. Pokloni se, jer ovo je kralj tvoj ljubazan, čedan, 
tih i ubog. Da, on je Spasitelj tvoj i kralj, kralj svih 
kraljeva i gospodar nad vladarima, kralj ljudi i an- 
gjela, kralj neba i zemlje, kralj po naravi, Sin vječnoga 
Oca i gospodar svih stvari. Ah, Isuse, Spasitelju i 
kralju moj, što te je gauulo, da ua tako prostom živin¬ 
četu jašeš ? Nije li te na to sklonulo, da nam pokažeš 
svoju pouizuost i da te u njoj slijedimo. Da, Isuse, ti si 
od svog upućenja u utrobi prečiste Djevice bio ponizan 
i dao si nam primjer, da te slijedimo u toj uzvišenoj 
krjeposti; nu mi te dosele nijesmo slijedili, ali obeća- 
jemo, da ćemo te odsele slijediti 

Pak kamo ćeš sada o Isuse? Reci nam, kamo 
ideš? l'em u oholi grad Jeruzalem; idem svečano, 
ovako ponizno jašuć na ovom prostom živinčetu, da 
zasramim oholost i ponositost svjetsku. Tu se osvjedoči, 
kako Isus drukčije misli nego li svijet Svijet ide za 
ohološću i ponositošću, a Isus pokazuje se poniznim i 
umiljatim Ah Isuse, kako si se za mene ponizio! Po¬ 
nizio si se, da mene k sebi pritegneš. Ja ti se dakle 
svim srcem predajem i izručam ti se i ljubim te nada 

sve. Pa koliko si se više za mene ponizio, toliko si mi 
miliji i ja te toliko više ljubim. 

Nu zašto ide Isus u Jeruzalem, kad zna što ga 
tamo čeka, naime teška muka i grozna smrt na križu ? 
Zašto hitiš tako o Isuse ? Što ti toliko na srcu leži, da 
tako pospješuješ svoj put u Jeruzalem? Zašto tako brzo 
ideš? Zato, jer želim trpjeti i umrijeti za ljude. Idem 
svečano, rado, da budem izdan, predan, bičovan, poplju¬ 
van, truovom krunom okrunjen, izranjen i na križ 
raspet za te. Vidiš, koliko te je' ljubio Isus! A ljubiš 
li ti tako njega? Ako ga ljubiš pokaži to činom. A 
pokazat ćeš to najbolje, ako ga budeš slijedio u poniz¬ 
nosti i siromaštvu. Gle, kako je ponizan 1 On kralj, pak 
jaše na prostom magaretu. A kako je siromašan ! On 
gospodar svega svijeta, pak jaše na tugjem živinčetu. 

3. Sad motri Isusa, kako svečano ulazi u Jeru¬ 
zalem. Gle, kako se sve više približuje gradu, kamo 
su se već sa čitave židovske zemlje zgrnuli ljudi, da 
priprave što treba za najveću svetkovinu vazma, koja 
se približala. Kad dočuše ljudi u Jeruzalemu, da dolazi 
Isus rasvijetljeni Duhom svetim spoznaše ga za svoga 
kralja i Spasitelja, te mu s granama od uljika u ruci 
odoše u susret. I)a, držahu ga za Spasitelja, jer su čuli 
njegov sveti nauk i vidjeli njegova čudesa, koja bijahu 
razglašena po svoj Palestini i obližnjim okolicama i 
oni ih se još dobro sjećali, pošto im bijahu očevidni svje¬ 
doci. Gle one dobre ljude, kako mu se spremaju na su¬ 
sret. Čuj ih, što bno razgovaraju. Hajdemo, hajdemo u 
susret kralju i Gospodinu svomu, iz kojega smo ustiju 
čuli toliko lijepih nauka i vidjeli tolika njegova čudesa. 
I zbilja silno mnoštvo naroda uputi se izvan grada, 
da ga u grad prati. — Gle Isusa, kako jaše. Kako je 
veseo i posmjehuje se. Uz njega s jedne i druge strane 
idu njegovi apostoli i učenici. A gle i silnu svjetinu, 

koja se- oko njega zgrnula iz obližnjih sela i grada 
Jeruzalema. Jedni idu sprijeda, drugi odzada, jedni s 
desna, drugi s lijeva, dok on u sredini jaše i milo gleda 
na ljude, koji ga onako veselo prate. Jedni se svlače 
i u znak štovanja prostiru haljine svoje po putu, kud 
je imao ići, ne mareći, da će po njih gaziti živinče, 
na kojem jaše; dok drugi režu granje od drveta i 
prostiru po putu i u znak najvećega veselja mašući 
granjem u ruci viču: Hosana, sinu Davidov! Blago¬ 
slovljen, koji ide u ime Gospodnje I Hosana na visini. 
Što se Isus više približuje gradu, to više raste broj 
pratilaca, to svečaniji postaje njegov ulaz. Svi kano iz 
jednoga grla viču: Živio sin Davidov, živio kralj 
izraelski! Slava mu i čast 1 Svih bijaše jedna radost, 
jedno veselje. I put, što ga tada učini Isus s onolikom 
pratnjom naličio je največemu slavlju. Ako ljubiš Isusa, 
i ti ćeš se sigurno veseliti ujegovu slavlju, njegovu 
svečanu ulazu u Jeruzalem; jer tko drugoga ljubi, taj 
se s njim i veseli. 

Da, oni ljudi, koji onako veselo pratijahu Isusa u 
Jeruzalem, pokazaše koliko ga ljubljaliu No ne ljub- 
ljahu ga tako svi Židovi niti se radovahu njegovu sve¬ 
čanu ulazu. Bilo ih je, koji su to nerado gledali, kojima 
je bilo žao čuti i vidjeti, kako se nebrojeno mnoštvo 
ljudi oko njega zgrnulo i s njim se skupa veselilo. Da, 
nad tugjim se dobrom žalostiše i nenavidiše Isusa. A 
bijahu to farizeji. Ovi lukavi ljudi dogjoše k njemu i 
počeše mu spočitati : Kako ti možeš mirnim okom 
gledati, gdje se ljudi oko tebe pobuniše. Ako ljubiš 
red, učini da zamuknu. Ne pristoji se za prosti puk, 
da tako skače i viče. To ne znači slaviti Boga, već 
oholiti se i mirne ljude uznemirivati. Na to će im Isus 
posve umiljato: Velim vam, ako oni zamuknu, da će 
onda kamenje govoriti i svjedočiti. (Luk. 19, 49.) Sad 

razmatraj lukavost ovih farizeja. Žao im bilo, što su 
ljudi onako lijepo i svečano pratili Isusa, što su slavili 
Boga i veselili se Isusovu ulazu u Jeruzalem. A to 
bijahu poglavice naroda: farizeji, književnici, svećenici. 
0, tko bi ikad mogao reći, da će i u njihovim srcima 
biti toliko mržnje i zavisti ? Koliko bijaše Isusu drago, 
što ga je narod onako lijepo i svečano sprovagiao, 
toliko mu je bilo žao, što su farizeji, književnici i 
svećenici, nekoliko dana kašnje, ovaj isti narod pobunili 
proti njemu, tako da koji mu danas vikahu: Hosana! 
do malo dana kriče: Raspni ga, raspni! Koji ga danas 
onako veselo sprovode, do mala bijahu žedni njegove 
krvi. Eto koliko može zao primjer osobito poglavara. 
Stoga neka dobro paze roditelji, gospodari, poglavari 
da svojim podložnicima nikada ne dadu kakav zao 
primjer, jer će za to teško Bogu odgovarati. Svi pako 
neka se čuvaju, da osobito djeci ne dadu kakav zlo¬ 
čest primjer psovke ili drugoga kakvoga grijeha, jer 
Isus se takvima osobito grozi kad veli: „Koji sablazni 
jednoga od ovih malenih, koji u mene vjeruju, bolje bi 
mu bilo, da se objesi kamen vodenični o vratu njegovu 
i da potone i dubinu morsku.“ (Mat. 18, 6.) — A uči 
se odatle i to, kako su ljudi nestalni. Koji te danas 
imadu rado, sutra te mogu mrziti. Koji ti danas viču: 
Rosan a! sutra mogu vikati: Dolje s njim, raspni gat 
S toga nemoj se pouzdati u ljude, već se radije uzdaj 
u Boga. Njega ljubi, njemu se izruči, on ti se nikada 
ne će iznevjeriti; on jedini je stalan, koji se nikada 
ne mijenja. 

Kad se Isus još više približi k Jeruzalemu, ugle¬ 
davši grad z a p 1 a k a nad njim govoreći: „Kad bi i ti 
znao i to u ovaj tvoj dan, što je za mir tvoj, a sad 
je sakriveno od očiju tvojih! Jer će doći dani na tebe, 
i okružit će te neprijatelji tvoji opkopom, i opkolit će 

te; i obuzet će te odasvud ; i o zemlju lupit. će tobom 
i sinovima tvojim, koji su u tebi, i ne će ostaviti u tebi 
kamena na kamenu; zato što nijesi poznao vremena po¬ 
hoda svojega,' 1 (Luk. 19, 41-44.) Odatle se vidi, 
kako je Isus osobito ljubio onaj glasoviti grad i njegove 
stanovnike, pak mu bilo žao nad njihovom vremenitom 
propasti, ali još više nad vječnom, što ga mnogi ne 
htjedoše priznati za Mesiju, primiti njegov nauk i 
spasti se. Žao mu bilo i plakao je, što će se u 
onom gradu skoro počiniti velik grijeh, da će ga ulo¬ 
viti, mučiti i na križ raspeti. Premda je Isus sve to 
unaprijed znao, ide ipak u Jeruzalem, ide veselo na 
muke i smrt, samo da može trpjeti i umrijeti za one 
nevjerne Židove, za farizeje, za sve ljude, da ih spasi. 

0 Isuse ! ti si išao u Jeruzalem, da tamo i za mene 
trpiš i umreš. Hvala ti, Isuse, na tolikoj dobroti i 
ljubavi. Oh, kad bi i ja mogao za tebe umrijeti : Ali ti 
to od mene ne tražiš. Ti hoćeš samo moje srce. Evo ti 
ga dakle, o Isuse I Ja ti ga darivam i ti odsele vla¬ 
daj njim, kako je tebe volja. Amen. 

0 zadnjoj večeri. 

Od cvijetne nedjelje kad bješe Isus svečano došao 
u Jeruzalem, najviše se bavio u hramu, gdje je ljude 
učio propovijedajući im svoj božanski nauk. Nu budući 
da su glavari svećenički i starješine narodne bili proti 
njemu pobunili narod, i ovaj ga ne htio slušati, ode 
Isus s učenicima svojim natrag u Betaniju. Kad se pako 
približilo vrijeme njegovoj gorkoj muci i smrti, ne po- 
bježe, već dogje s učenicima svojim opet u Jeruzalem, 

jer tamo mu je bilo odlučeno muku trpjeti i umrijeti. 
Da pako prije svoje smrti ostavi dragim svojim učeni¬ 
cima, a i nam zalog svoje ljubavi, svetkova s njima 
zadnju večeru, večeru ljubavi, kod koje im samoga 
sebe dade pod prilikama kruha i vina za hranu i pilo. 
Pod istim prilikama ostavi nam se do konca svijeta, 
da ga svi možemo uzimati, i njim dušu svoju hraniti 
i krijepiti Danas dakle razmatrat ćemo o ovoj zadnjoj 
Isusovoj večeri, kako je opisuju sv. evangjelisti: Matej 
(c. 26.), Marko (c. 14.), Luka (c. 22.) i Ivan (c. 14 ) 
1. Najprije je Isus već unaprijed iz Betanije poslao 
dva svoja učenika u Jeruzalem, da priprave večeru; 
zatim je on sam došao s ostalim svojim učenicima. Išao 
je pješke, a putem se s njima razgovarao o muci i 
smrti, koja ga čeka, a megju ostalim reče im takogjer 
ovo; „Veoma sam želio, da ovaj vazam jedem s vama 
prije nego muku podnesem, 11 hajdemo dakle u Jeruza¬ 
lem. Došavši Isus u Jeruzalem, ugje sa svojim učenicima 
u onu dvoranu, gdje ona dva učenika pripraviše ve¬ 
čeru. Sad gle Isusa, kako sa svojim učenicima sjedi za 
stolom. Svi jedu pečeno vazmeno janje, kako bješe 
zapovjegjeno u zakonu. Ovo janje predstavljaše Isusa 
neoskvrnutoga jaganjca, koji je došao da uzme na se 
sve grijehe svijeta, te je za nekoliko časova imao biti 
prikazan na križu. Isus to sve zna. On zna, da onaj 
jaganjac, koga su morali Židovi o vazrnu blagovati, 
njega predstavlja, pak i on sa svojim apostolima obslu- 
žuje zakon i jede vazmenog jaganjca. I ovo je zadnji 
vazam, što ga s njima blaguje, i premda ga je vrlo 
želio ovaj put s njima jesti, to ga je ipak strašno mo¬ 
rala mučiti misao na smrt, pošto se to otajstvo vazme- 
n0 g jaganjca imalo skorim ispuniti na križu. Tu za 
stolom vidio je izdajicu svoga — Judu apostola — koji 
gaje već prije prodao najljućim njegovim neprijateljima; 

glavarima svećeničkim i starješinama narodnim za tri¬ 
deset srebrnjaka (naših od prilike 20 for.), i oni se 
već spremali, kako da ga uhvate, muče i ubiju. Kako 
je to moralo boljeti Isusa! Koliku je žalost morao tada 
ćutjeti! Za stolom se pred svim apostolima potuži o svo¬ 
joj skoroj smrti; velikom im žalošću očituje, da će ga 
izdati jedan od njih, koji su bili uvijek s njime, te su 
tako najbolji svjedoci njegova nauka i nebrojenih ču¬ 
desa: izdat će ga jedan od njegovih najužih prijatelja. 
Dakle jedan od njih baš ondje za stolom snuje, kako 
će ga izdati, i ne misli na drugo, nego samo na zgo¬ 
dan čas, kad će ga moći predati neprijateljima. 0 Isuse! 
tko je taj okrntnik, koji te kani izdati, za koga veliš, 
da je tvoj drug, tvoj prijatelj ? Je li moguće, da bi ta¬ 
kav mogao zaboraviti na ona tvoja tolika dobročinstva, 
i predati te tvojim najljućim neprijateljima na smrt? 
Apostoli svi zapanjeni gledaju jedan drugoga, a gle¬ 
daju i Isusa te ga prestrašeni pitaju jedan za drugim' 
„Jesam li ja, Gospodine ?“ I Juda Iskariot ga pita: 
„Jesam li ja, Učitelju ?“ Himbenik, licemjerac, znao je, 
da je on taj, pak još pita: „Jesam li ja?“ Nevjerni 
apostole! Izdajice I Što to snuješ? Koga kaniš izdati? 
Kako možeš izdati učitelja svoga, najboljega svoga Go¬ 
spodina. Jesi li dobro pomislio, što kaniš počiniti? ko¬ 
liko je to zlo ? kolik grijeh ? Da, neizmjerno veliki grijeh 
snovao je tada Juda, odlučivši predati Sina Božjega ne¬ 
prijateljima njegovim, da ga pogube. No pitajmo se malko 
i rui, dragi kršćani, nijesmo li možebit i mi kada prodali 
i izdali Isusa. Mi se čudimo Judi Iskariotu i osugjujemo 
a ne znamo li, da i mi svaki put prodajemo i izdajemo 
Isusa, kadgod smrtno griješimo. Juda ga je samo jedan 
put izdao, a mi kadgod smo smrtno sagriješili ? Bro¬ 
jimo ako možemo. Ni broja ne znamo. Juda gaje prodao 
za trideset srebrnjaka, a ja ga prodao za mnogo manje. 

Prodao sam ga za kratku tjelesnu nečistu nasladu, za 
besraman razgovor, za komad mesa u zabranjene dane 
za jednu psovku, za jedan veliki ogovor. Izdao sam ga, kad 
sam u nedjelju i blagdan zanemario misu ili bez velike 
nužde obavljao težački posao, kad se nijesam htio ob 
uskrsu pričestiti, kad sam se tako opio, da sam izgubio 
porabu razuma, bližnjega svoga mrzio, na imetku jako 
oštetio, smrtni grijeh u ispovijedi zamučao, svetogrdno 
se pričestio i t.,đ- 0 žalosna mene, sto sam učimo. 
Premda je Judin grijeh bio neizmjerno veći_ 

Kad Juda zapita Isusa ; „Jesam li ja, Učitelju t 
odgovori mu Isus: „Ti si rekao« t. j. ti si taj. Da 
znaj Judo, da ćeš me ti izdati, i ja to već unaprijed 
znadem. Megjutim Juda sasvim tim osta tvrdokoran i 
nezahvalan. No koliko si puta i meni, o Isuse, preko 
savjesti rekao: Ti si koji me izdaješ. Spočitnuo si mi 
zloću moju preko ispovjednika, učitelja, roditelja i t d. 
pak sam ipak ostao tvrda i nezahvalna srca * > 

Spasitelju moj! oprosti mi težke grijehe moje ; kajem se 
i tvrdo obećajem, da ne ću više griješiti. 

2 Sad gle Isusa, kako je svukao gornju haljinu, 
prepasao se ubrusom, ulio vodu u mjedenicu i prigi- 
blje se pred apostole. Kolika je to ponizno-, 1' 
svijeta! Sad gle, kako sam nosi mjedenicu s vodom od 
jednoga apostola do drugoga, kako pred svakim do 
zemlje pokleca, da im no ge opere. Gle ga pros i a 
pred Juđinim nogama, prostrta pred nogama onoga lice- 
mjerca, otvrdnutoga grješnika. Kako se pomzuje pied 

onim svojim izdajicom, kako ljubi i najokorelijega svoga 

neprijatelja! Od Isusa uči se poniznost, Od njega se 
uči ljubiti i najveće svoje neprijatelje. 0*1 njega s 

činiti dobro i »ima, koji t, i ■» ««*"•>" ^ 

ovom činu, kad je naime Isus pokleknuo pred Judu, da 
mu noge opere, stoji jezgra svega Isusova nauka. ■ 

Videći Juda svoga Učitelja, kako pred njim pokleca, 
da mu noge opere, pruža mu svoje umrljane noge; Isus 
mu ih pere, tare ubrusom i cjeliva. Nu Juda usprkos 
tolikoj poniznosti Boga svoga ostaje sve jednako ne- 
ćutljiv i tvrdokoran. Nesretni Judo! A takovi su obično 
i toliki drugi grješnici. Čim im je Bog bolji, tim su 
oni gori i tvrdokorniji. 0, kada će se već jednom 
osvijestiti i ganuti na Božju dobrotu i milosrgje! 

Kad dogje Isus k Petru, i pred njega se baci, da 
mu opere noge. Petar začugjen s tolike poniznosti svoga 
Učitelja, za koga je malo prije ispovjedio, da je Sin 
Boga živoga, digne se i presenećen povika: „Gospo¬ 
dine! Ti li ćeš meni oprati noge? Ti Učitelj, a ja 
sluga tvoj; ti Bog, a ja čovjek ; ti najsvetiji, a ja grješ- 
uik, pak dati meni pereš noge? Oprosti, o Isuse, Sine 
Boga živoga: toga ja nikada dopustiti ne ću.“ I ne 
dopusti Petar Isusu, da mu pere noge. Tek kad mu se 
Isus zaprijeti, da inače ne će s njim imati dijela u nebu, 
dopusti da mu Isus poput sluge opere noge. Pače kad 
ču Petar, da inače ne će u nebo, tada reče Isusu: „Go¬ 
spodine ! Ne samo noge, nego i ruke i glavu.« Poviri 
malko u srce svetoga Petra. Gle, kako je ponizan, pun 
vjere i strahopočitanja, dok mu Isus pere noge. — I 
tako je Isus svim apostolima oprao noge. Svi se čudili 
tolikoj njegovoj poniznosti i govorili: „Gospodine ti li 
pereš meni noge!« jer to bijaše posao zadnjega sluge. 
Samo Juda je nećutljiv, koji mirno i hladnokrvno pruža 
svoje umrljane noge Isusu, da mu ih opere. — Ah koliko 
puta je već i tebe, dragi kršćanine, Isus oprao ne 
vodom, već svojom presvetom krvlju u sv. pričesti, gdje 
si ga već toliko puta primio živa s dušom i tijelom, s 
mesom i krvlju. Boga i čovjeka pod prilikom kruha; 
a nije ti oprao samo noge, već i jezik i srce i prsi i 
čitavo tijelo Da, svega te je presv. svojom krvlju to- 

liko puta oprao, pak još nijesi čist ; nijesi čist ni na je¬ 
ziku, ni na srcu. Ta pomisli samo o čemu se često raz¬ 
govaraš, na što rado misliš. Ako su nečisti razgovori, 
ogovaranja, potvore, psovke i t.. d ono, što ti je vaz^ a 
na jeziku, onda tvoj jezik nije čist, a ni srce ti nije 
čisto, jer jezik govori od punoće srca, tako da sto je 
čovjeku u srcu, to mu je i na jeziku. Ti se čudiš kako 
je mogao Juda uz onoliku Isusovu dobrotu i ljubezljivost 
ostati onako tvrdokoran; nu čudi se mnogo više sebi, 
pak ne osugjuj samo Judu, već mnogo više osudi i 
požali samoga sebe. 

3. Napokon promatraj Isusa, koji iza kako je oprao 
noge svojim apostolima, otpasao je ubrus, obukao svoju 
gornju haljinu i sjeo opet za stol. Ako možeš ugji u 
ono njegovo božansko srce. Nebeski Otac zove ga na 
muke i groznu smrt križa. Mora se rastati s predra¬ 
gim svojim učenicima. Oh, kako mu se teško dijeliti od 
njih. Ondje s njim za stolom sjedi jedan njegov neza¬ 
hvalni apostol, koji ga već prodao njegovim neprija¬ 
teljima, i jedva čeka da se svrši večera, da im ga 
izda. Petar, njegov ljubazni Petar, pun vjere i ljubavi | 
k njemu, do nekoliko časova zatajiti će ga na toliko, 
da će se preklinjati i prisizati, da ga ne pozna, da ga j 
nije nikad ni vidio. Svi pako apostoli ružno će ga osta¬ 
viti i pobjegnuti. Isus je sve to unaprijed znao, pa im 
je to sve i prorekao. 0 Isuse, kako ti je tada teško 
moralo biti na srcu, kad si na sve to mislio! Večera 
se nastavi, ali kako će jesti Isus, kad ga zaokupise 1 
ovakove misli. No premda su ga ove misli mogle na I 
smrt ražalostiti, to ipak srce njegovo gori ljubavlju k j 
apostolima i k svima nama. On ne može odoljeti svome 
Ijubežljivome srcu, a da nam prije svoje smrti ne ostavi 

zalog svoje božanske ljubavi. Gle ga, kako je sav uz- 
hićen i kako gori od ljubavi. Najprije diže ruke svoje 

k nebu, k svome nebeskomu Ocu, te bi rekao, da ga 
nešto moli. Zatim gleda milo na svoje apostole, koji 
opet začugjeni gledaju na nj, čekajući što će učiniti. 
Onda uzme u svoje presvete ruke hljeb, blagoslovi ga, 
prelomi, razdijeli svima i reče s ushićenom ljubavlju: 
„Jedite, ovo je tijelo m o j e.“ 0 mili moj Isuse! 
sto to govoriš? što to činiš večeras? Hljeb si pretvorio 
u svoje presveto tijelo, i učenicima ga pružaš, da ga 
jedu. Ti si apostole svoje uvijek ljubio, o Isuse! ali sada 
je srce tvoje prekipjelo ljubavlju. — Što su tada morali 
misliti apostoli ? što su morali reći ? — Onom istom 
ljubavlju užgan Isus uzme u presvete svoje ruke kalež 
s vinom, i hvale uzdavši Ocu, dade im i reče: Uzmite, 
razdijelite megju se i pijte, ovo je krv 
moj a.“ Ovo je, dragi i mili moji učenici, ona ista krv, 
koja će poput pečata spajati stari i novi zavjet; to je 
ona ista krv, koja u mojim žilama vrije, i koja će se 
prolijati skoro za mnoge na. ot.puštenje grijeha. Ah što 
to radiš o Isuse? što to pružaš u kaležu svojim uče¬ 
nicima? Krv svoju daješ im da piju. Ah Isuse, to se 
dosele još nikada nije čulo, da bi tko drugoga svojim 
tijelom i svojom krvlju pitao i napajao. To je čudo nad 
sva čudesa, ljubav nad sve ljubavi. — A da ne bi mo- 
žebit apostoli mislili, da je to samo njima dano, odmah 
doda Isus: „Ovo, što sam ja učinio, činite i vi u buduće 
na moju uspomenu.“ Ono isto dakle vrijeme, onaj isti 
čas, kad su ljudi snovali, kako će ga s ovoga svijeta 
smaknuti, izmišlja Isus način, kako će čudom ljubavi 
svoje, mudrosti i svemogućstva ostati kod nas u vijeke, i 
naregjuje žrtvu presvete mise, te obećaje, da će s nama 
ostati do konca svijeta pod prilikama kruha i vina. 
Premda je predvidio, kako će ga mnogi svetogrdno 
primati u svetoj pričesti, u njegovoj se nazočnosti ne¬ 
dostojno vladati, kako ne će za nj mariti, te ga ne će 

ni o uskrsu htjeti primati, slabo ga u crkvi — u sveto- 
liraništu — nastojati i pohagjati, premda je znao, da 
će u mnogima nestati vjere u presv, oltarski sakra- 
menat, da će mu se rugati i t. d., ipak ga sve to ne 
može odvratiti, da ne ustanovi ovaj presveti sakrameuat, 
ovu najsvetiju žrtvu. — A ti, kršćanine, koji ovo čitaš, 
znaj, da se ovo isto ponavlja svaki dan na žrtveniku. 
Onaj isti Isus, koji je ovo naredio, nalazi se u presv. 
oltarskom sakramentu. On nam se uvijek daje za hranu 
i čeka nas u svetohraništu, da ga pohodimo. A kako 
ga ti pohagjaš, štuješ, primaš? 0, poliagjaj ga često, 
štuj ga kako zaslužuje, primaj ga dostojno, pak ćeš ga 
u nebu otkrivena u svoj njegovoj slavi gledati licem 
u lice i uživati u sve vijekove Amen. 


RAZMATRANJE ČETRDESET I DEVETO. 


0 presvetom oltarskom sakramentu. 

Presveti oltarski sakramenat, što ga Isus naredi 
na zadnjoj večeri, najveće je otajstvo naše sv. vjere. 
Treba dakle da si nauk o tom otajstvu duboko u srce 
usadimo. 

1. Najprije predstavimo si živom vjerom Isusa pri¬ 
sutna u presvetom oltarskom sakramentu, koji nam 
govori: „Evo ja sam s vama sve dane do konca svijeta.“ 
S vama sam uvijek, s vama ću ostati dok bude svijeta. 
Dakle i s tobom je on, dragi kršćanine, s tobom je u 
presv. oltarskom sakramentu. Pokloni mu se i začugjen 
zbog tolike njegove ljubavi pitaj ga: 0 Isuse moj, pak 
zašto si liotio ostati s nama ? Zašto već blizu dvije tisuće 
godina stanuješ zatvoren u onim našim malenim sve- 
tohraništima, kojega nebesa nebesa obuhvatiti ne mo* 

gu ? Šta ? možebiti zato, da spasiš one pobožne duše, 
koje ti se tamo dolaze klanjati? Ta ti si nas sve na 
križu otkupio. Zašto si dakle liotio još ostati s nama 
pod prilikama kruha i vina ? Šta, možebit zato, da po¬ 
svetiš one duše, koje se budu hranile tvojim presvetim 
tijelom ? No ti ih možeš isto tako posvetiti i s neba, 
i ne treba da ostaneš s njima na zemlji pod prilikama 
kruha i vina. Kaži nam dakle, mili Isuse, što te je 
ganulo, da si hotio ostati s nama do konca svijeta pod 
prilikama kruha i vina onakav isti, kao što si na nebu 
ob desnu Očevu? Čuj što ti odgovara: „Najveća moja 
radost je biti sa sinovima čovječjim/ 4 Dakle najveće 
njegovo veselje je biti s nama — s ljudima. — On nas 
ljubi, a tko ljubi, taj je rado s onim, koga ljubi. Pak 
upravo zato, jer nas Isus bezmjerno ljubi, izmudrio je 
najčudnovatiji način, kako bi s nama uvijek ostao. A 
sakrio se pod jednostavne prilike kruha i vina, da se 
ne bismo možebit prestrašili sjaja slave njegove, te bi¬ 
smo se ispričavali, zašto mu se ne približujemo. A ho¬ 
tio je biti svagdje, gdjegod je ma kako malen broj 
vjernika i ma kako malena crkvica. Dakle on za svoje 
prebivalište nije odabrao sebi samo jedno mjesto, ka¬ 
kav veliki grad. On se nalazi u svakom dijelu grada, 
gdjegod je kakva crkvica; nalazi se u trgovištima, pače 
i u malim selima, u ravnicama, na brdima, u samoćama, u 
planinama i šumama, gdjegod ima kršćanskog puka i 
najmanje crkvice. Kad bi se nalazio samo u jednom 
gradu n. pr. u Rimu, koliki bi ljudi sa svih strana 
svijeta tamo dolazili, da ga vide! Ili da se samo jedan 
put na godinu pusti vidjeti, koliki bi se ljudi ondje 
tada sakupili, da ga vide ! Ili da bi ga samo jedan sve¬ 
ćenik na svijetu mogao posvetiti, koliki bi k onomu 
svećeniku trčali i molili ga, da ga posveti! A gle, on 
je svagdje i u najzabitnijem mjestu, samo ako je tamo 

koja crkvica i svećenik. K njemu se može uvijek pri¬ 
stupiti. Nijedan svjetski vladar ne prima ljude svaki 
dan, svaki čas, već samo u opredijeljene dane i satove; 
samo Isus je uvijek pripravan, da nas primi; dapače on 
nas čeka danju i noću; zove nas : „Hodite k meni koji 
ste trudni i opterećeni, i ja ću vas okrijepiti. “ On je 
pripravan svaki sat, svaki čas utješiti žalosne, plačućima 
otrti suze, neuke podučiti, dvoumnike savjetovati, slabe 
ojačati, tvrdokornima srce omekšati, grješnike obratiti. 
Kolika je to sreća za nas, kad imamo uza se Isusa, 
te smijemo uvijek k njemu! Mi nazivljemo blažene apo¬ 
stole, učenike Isusove i sve one ljude, koji bijahu tako 
sretni, da su vidjeli Isusa. A možebiti da je već i tebi 
kada na pamet došlo: 0 da sam ja onda mogao živjeti, 
da sam ga mogao vidjeti! A gle! onoga istoga Isusa 
možeš svaki dan vidjeti u crkvi. Pače onda bi ga bio 
vidio još slaba, podvržena mukama i potrebama ljudskim, 
umrloga; dok ga sada možeš vidjeti proslavljenoga 
onako, kako što sjedi ob desnu Očevu, kad već ne 
može više ni trpjeti ni umrijeti. Oni su ga ljudi mogli 
onda samo katkada vidjeti, a ti ga možeš vidjeti svaki 
dan, svaki čas, kadgod hoćeš. Oni su se mogli s njime 
zabavljati i razgovarati samo koliko je njega bila vo¬ 
lja, a ti možeš kod njega ostati i zabavljati se, kako 
je dugo tebe volja. Sretna li si sveta Marijo Magda- 
leno, koja si Isusa vidjela, s njime govorila, svojim mu 
suzama noge oprala i kosom mu ih otrla; ali ja ti ne 
zavidjam sreće, pošto i ja mogu onoga istoga Isusa 
svaki dan vidjeti, svaki čas k njemu pristupiti. Da, ja 
ni vam ne zavidjam sreće o angjeli i sveti Božji u nebu, 
jer onoga istoga Isusa, koga vi gore slavite na prije- 
stolu, ja ga ovdje svaki dan gledam na oltaru. Samo 
tomu se čudim, što sam ja usred tolikoga bogatstva još 
uvijek jednako mlak, kod tolikoga ognja uvijek rnrzao, 

i kod tolike svjetlosti uvijek slijep; 0 Isuse! koliko si 
me puta zvao k sebi, a ja ne htjedoh čuti, bježao sam 
od tebe. Ali odsele ne bude više tako, moj Isuse! Ja 
sam te našao, utočište moje, i drugo te ne prosim, mili 
moj Spasitelju, nego da s tobom ostanem združen i ni¬ 
kada se već od tebe ne odijelim. 

2. Sad promatraj život Isusov u presv. oltarskom 
sakramentu. Ovaj sakramenat ti u kratko predstavlja 
cio Isusov život na ovoj zemlji. Isusov čudnovati dola¬ 
zak na oltar predstavlja ti njegovo utjelovljenje u 
utrobi prečiste djevice Marije. Samoća u crkvama, 
gdje on dan i noć prebiva, spominje te na onu betle¬ 
hemsku špilju, gdje se je rodio. Bijele prilike kruha, 
pod kojima je zadržan, sjećaju te na one proste pelene, 
u koje ga majka povila, kad ga porodi. Ono malo 
siromašnih i neukih duša, koje mu sed olaze svaki dan 
pokloniti, dozivlju ti u pamet one siromašne pobožne 
pastire, koji mu se prvi dogjoše pokloniti u štalicu. 
Nehajstvo mnogih kršćana prema ovom presv. sakra¬ 
mentu, spominje te na one nezahvalne Betlehemce, 
koji su ga od sebe odbili i uskratili mu konak u svo¬ 
jim kućama. 0 kako je to ugodno slušat vama, pobožne 
duše, koje ga svaki dan pohagjate i dolazite mu se 
pokloniti ne samo u jutro kod sv. mise, već i poslije po¬ 
dne ili u večer. Da znate, kako se s vama Isus tada 
veseli. Jednostavno i maljušno svetohranište, gdje da¬ 
nju i noću stanuje, sjeća te na onu maljušnu i siroma¬ 
šnu kućicu u Nazaretu, gdje je tolike godine pro¬ 
bavio. Njegovo sakriveno i zatvoreno prebivanje u 
svetohraništu i ponizan dolazak u svećenikove ruke 
sjeća te na njegovo skromno življenje kroz trideset 
godina i poniznost, kojom bješe uvijek poslušan 
svojoj ljubljenoj Majci i svomu hranitelju. Blizu 
dvije hiljade godina, što se svaki dan nebrojeno puta 

prikazuje Ocu svomu nebeskomu, sjeća te na onu ve¬ 
liku žrtvu, kojom se prikaza Ocu svomu nebeskomu 
na križu za grijehe svega svijeta; i kakogod je tri zad¬ 
nje godine svoga života ljude podjedno učio, isto tako 
već toliko stotina godina u presvetom oltarskom sa¬ 
kramentu uči, savjetuje, opominje, tješi, rasvjetljuje, 
krijepi, liječi i brani pobožne duše i milu svoju zaručnicu 
svetu našu mater crkvu. U ovom se dakle sakramentu 
zrcali sav život Isusov, što ga je na zemlji sproveo, i 
taj se njegov život svaki daD, svaki čas ponavlja. 
Isus se prikazuje svaki dan i svaki čas u svim stranama 
svijeta po svećeničkim rukama, spušta se u grob srdaca 
vjernih kršćana, premda ovaj grob nije često puta ni 
nov ni čist kao onaj u vrtu, u koji ga mrtva položiše. 
0 koliko Juda Iskariota ima, koji ga svaki dan pro- 
davaju i izdavaju ! Koliko licerajeraca pristupa svaki 
dan k oltaru, koji ga poput Jude cjelovom izdavaju! 
Njegovi najbliži prijatelji za malu ga stvar ostavljaju, 
te brže bolje bježe od njega; a koliko je puta Isus sam 
u crkvi izložen na žrtveniku, te ni jednoga nema, 
koji bi mu hvalu dao! Što pak ne rade njegovi nepri- 
jetelji ? Oni bi ga rada, da je kako moguće, istisnuli 
iz ove zemlje. U crkvu ne dolaze, a ako kada i dogju, 
to mu se više rugaju nego klanjaju. Godine i godine 
ne pristupaju k njegovu stolu, da ili nahrani. Na tije- 
lovskoj procesiji, kad ga okolo nose, mnogi sasvim na 
drugo misle nego na njega, razgovaraju, smiju se, okolo 
gledaju ; koji god mu se morda niti otkriti ne će, a 
kamo li pokleknuti. Kad ga pako svećenik k bolesni¬ 
cima nosi, daje se zvonom znak, da mu izkažu vjernici 
dužnu čast i poklou, a kad tamo oni se ugiblju, samo 
daše s Isusom ne sastanu, da mu se ne moraju otkriti 
ili tja pokleknuti. 0 kako smo mlitavi i nezahvalni 
prema Isusu u presvetom oltarskom sakramentu! Je li 

dakle čudo, ako i on nas ostavi, kad mi tako malo 
marimo za njega ? ! 

3. Napokon razmatraj, koja je ona zaduja s vr¬ 
li a, zbog koje nam se Isus dariva u presv. oltarskom 
sakramentu. Ta svrha jest, da se s nama združi, da nas 
u sebe pretvori. S toga i veli po sv. Augustinu : „Ra¬ 
sti da me jedeš, ne da se ja poput tjelesne hrane u 
tebe obratim, nego da se ti u mene pretvoriš.“ Mi treba 
da se na ovom svijetu posvetimo milosću Božjom, a na 
drugom postignemo vječno blaženstvo. Sve to pako 
možemo postići po presv. oltarskom sakramentu. Ovaj 
sakramenat nije drugo nego ponavljanje upućeuja Sina 
Božjega u utrobi prečiste djevice Marije. Kakogod se 
onda Isus s nama združio uzevši našu narav na se 
i postao nama sličan, isto tako se i sa svakim od nas 
združuje u presvetoj pričesti, da nas učini sebi slične 
Ako me, dragi kršćanine, možebit ne razumiješ ili toga 
pojmiti ne možeš, a ja ću ti još jasnije govoriti, da 
uvidiš, kako se Isus združuje s nama u ovom presv. 
sakramentu. Cuj me dakle! Jesi li se kada pričestio ? 
Jesi! Dobro! Što si tada učinio? Blagovao si, zar ne, 
tijelo Isusovo poput tjelesne hrane, i kako god tje¬ 
lesna hrana u tebi prokuha, pregje ti u meso i krv, 
isto tako i ti, kad se pričešćuješ, pretvaraš se u Isusa 
i postaješ s njime jedno tijelo. S toga i vele sv. oci: 
„S Isusom se u presv. pričesti hranimo, s njim se zdru^ 
žujemo i bivamo jedno tijelo ijedna put s njim“. Koja 
majka na svijetu ljubi tako svoje čedo, da bi ga svojim 
mesom pitala, svojom krvlju napajala? A gle, Isus nas 
u presv. oltarskom sakramentu svojim vlastitim tijelom 
hrani. 0 da znaš, što biva s tobom, kad se pri česti š I 
Ti imaš onda u srcu svomu Isusa ; njegovo srce u tvom 
srcu bije. Ti onda u grudima svojim nosiš onog istog 
Isusa, kojega je Marija devet mjeseci u utrobi nosila; 

onog istog Isusa, kojega je ona u betlehemskoj štalici 
rodila, kojemu se u jaslima dogjoše pokloniti pobožni 
pastiri i tri kralja od istoka; onog istog Isusa kriju tvoje 
prsi, koji je trideset godina sakriven sproveo što u 
Nazaretu a što u Misiru; onog istog Isusa primio si k 
sebi u stan, koji se toliko puta uznojio tražeć koju 
zablugjelu ovcu, da je obrati; onog istog Isusa našao 
si i prihvatio, koji se zbog nas krvavim znojem zno¬ 
jio, bio bičovan, trnovom krunom okrunjen, čavlima ka 
križu prikovan, na križu umro, u grob bio položen, 
slavno uskrsnuo od mrtvih, uzašao na nebesa i sada 
sjedi na desnoj strani Očevoj. Vidiš dakle, dragi 
kršćaniue, ovoga istoga Isusa ti u se primaš, kadgod se 
pričešćuješ. A kolikom ljubavlju dolazi tad Isus k tebi 1 
Sam veli! „Vrlo sam želio da ovaj vazam jedem s 
vama, prije nego muku podnesem. 41 Ali čuj takogjer, 
kako se grozi onima, koji ne će da ga blaguju: „Ako 
ne budete, jeli tijela sina Božjega, ne ćete imati života 
u sebi 44 t. j. umrijet ćete i to vječnom smrću. Grozne li 
istine za one, koji ne će ni o uskrsu da se pričeste! 
Umrijeti će vječnom smrću. Sam Isus veli: ,,I koji ne 
uzjede tijela mojega, ne će imati života u sebi. 44 A koliko 
je dan danas takovih nehajnika! Grozota je samo na to 
pomisliti. A ovakvi većinom i umiru bez sv. pričesti, 
i tako za vijeke propadnu u pakao. I tako se prečesto 
obistinjuje grožnja Isusova, tko ne uzblaguje tijela nje¬ 
gova, ne će imati života u sebi. Nekada bješe najveća 
kazan za kršćane, kad bi im se uskratila presv. pri¬ 
čest, a danas se kršćani katolici sami lišavaju tolikoga 
dara Božjega; dapače ima i takovih, koji se upravo 
srame pristupiti k stolu Gospodinovu. Kad ih prijatelj 
pozove na gozbu, odmah idu, da ga ne uvrijede; a kad 
ih Bog zove i želi ih nahraniti svojim vlastitim tijelom, 
a k tomu im se vječnom smrću grozi, ako mu se ne 

odazovu, još ne će da dogju. Prokletstvom dakle i vječ¬ 
nom smrću grozi se Isus svima onima, koji ne će da se 
pričešćuju. — Nu čuj što obećaje onima, koji se priče- 
šćuju. „Tko jede ovaj kruh, živjet će u vijeke, i ja ću 
ga uskrisiti na bolji život u pošljednji dan. 44 „Kakogod 
ja živim radi Oca, tako i tko mene jede, živjet će 
radi mene 44 . Je li nam mogao Isus jasnije očitovati 
svoju ljubav; je li se mogao uže s nama združiti, nego 
što se združio u ovom presvetom sakramentu ? On veli, 
kako gori od želje, da se s nama združi. Vječnom se 
smrću grozi onima, koji ne će da ga primaju; a bla¬ 
ženo uskrsnuće tijela i život vječni obećaje onima, koji 
se pričešćuju. Koji će dakle biti odsele sam sebi tolik 
neprijatelj te ga ne bi htio primati, da izbjegue vječ¬ 
noj smrti i dobije život vječni ?! 

4. A sad motri još, kršćauine dragi, što sve Isus 
upotrebljava, da dogje k tebi, da se s tobom 
združi. Upotrebljava Isus svoju neizmjernu mudrost, 
kad iz neba dolazi na zemlju; pokazuje ti svoju neiz¬ 
mjernu dobrotu, kad ti se sav dariva; upotrebljava 
svoju bezkouačnu svemožnost, kad čudnovatim nači¬ 
nom čini, da je pravi živi Bog i čovjek, s dušom i s ti¬ 
jelom, s mesom i s krvlju u svakoj i najmanjoj posvećenoj 
hostiji. Kolik je on, pak je prisutan u najmanjoj čestici! 
I ti ga svega primaš sa svim njegovim veličanstvom, 
kadgod se pričešćuješ. On ti se tada dariva sav. Da¬ 
riva ti svoje tijelo, svoje božanstvo, dušu svoju, u kojoj 
su sva blaga, svi darovi, sve milosti, ve krjeposti, sve 
zasluge muke i smrti njegove. Vidiš kako si bogat, 
kadgod se pričestiš. Šta ti može Bog više dati, nego 
kad ti samoga sebe daje; a daje ti se u presv. oltar¬ 
skom sakramentu. Ako ti to nije dosta, a što će ti onda 
biti dosta? „Komu Bog nije dosta, veli jedan sv. otac, 
toga ni sav svijet ne može zasititi. 44 Dariva ti se pako 

Bog kadgod hoćeš. Pače on ti zapovijeda, da ga često 
primaš, a osobito ra času smrti, pošto ti onda želi biti 
poputbinom s ovoga svijeta u vječnost. Kud ćeš veće 
ljubavi od ove, kad možeš s Isusom putovati s ovoga 
svijeta u vječnost ? Ah samo to moli Boga, da ti dade 
milost, da ga onda dostojno primiš. Blažena li tebe 
tada! Ti si onda spašen, i živjet ćeš u vijeke u nebu. 

Kad Isus tebe ovako ljubi, dragi kršćanine, što ćeš 
ti njemu vratiti za toliku ljubav? Ljubav zahtijeva lju¬ 
bav ; i on ne traži od tebe drugo, nego da ga ljubiš, 
da ga ne zaboraviš. Čuj, što reče apostolima na zadnjoj 
večeri iza kako naredi ovaj presv. sakramenat: „Ovo 
činite na moju uspomenu.“ Eto, što i od tebe Isus traži: 
da ga se spominješ. Sad reci, hoćeš li kada na nj za¬ 
boraviti ? Hoćeš li zaboraviti pohoditi ga svaki dan, 
kad ti iole bude moguće, u ovom presv. sakramentu ? 
Hoćeš li zaboraviti pobožno ga pratiti, kad vidiš gdje 
ga svećenik nosi k bolesnicima, ili mu se barem po¬ 
kloniti na oba koljena ? Hoćeš li zaboraviti, kad ga vi¬ 
diš izložena na oltaru, da mu iskažeš dužno štovanje i 
da mu se pomoliš? Hoćeš li zaboraviti često puta pri¬ 
mati ga dostojno, i po mogućnosti svaki dan slušati 
pobožno sv. misu? Šta odgovaraš na ova pitanja? Od¬ 
govori! Isus te sluša tamo s oltara. Obećaj mu, da ga 
ne ćeš nikada zaboraviti, da ćeš ga se sjećati, da ćeš 
ga ljubiti. Ljubav se ne plaća nego ljubavlju ; a Isus 
te u ovom sakramentu neizmjerno ljubi. Ti pako, ako 
ga ne možeš ljubiti neizmjerno, ljubi ga barem toliko, 
koliko možeš. A znaj i to, da je Isus na zadnjoj ve¬ 
čeri za to oprao apostolima noge, da ti pokaže, kako 
čist moraš stupati k sv. pričesti. Blago tebi, ako se 
budeš uvijek tako čisto pričešćao, jer ćeš se poslije 
združenja s Isusom na ovom svijetu združiti s njim za 
uvijeke i u nebu. Amen. 

Isus u vrtu Getsemanu. 

Poslije zadnje večere počima muka Isusova, i to 
najprije na Maslinskoj gori u vrtu Getsemanu. 

1. Iza kako je Isus na zadnjoj večeri dao učenicima 
svojim mnogo lijepih nauka i opomena osobito o poniz¬ 
nosti i o megjusobnoj ljubavi, i zahvalio Bogu Ocu, 
izide s učenicima preko potoko Cedrona na Maslinsku 
goru u vrt, koji se zove Getsemani. Putem se 
razgovarao s učenicima o svojoj muci i smrti i kako 
će ga svi još one iste noći ostaviti. Sad gle Isusa, kralja 
svih mučenika, kako ide u susret najvećim i najžešćim 
mukama. On je znao sve, što će se s njim dogoditi, pa 
ipak ide dragovoljno na muke, jer je trebalo, kako veli 
sv. pismo, poglavicu ovoga svijeta t. j. Lucifera svladati 
i prognati. Hoće pak Isus, da ga u vrtu počne izgoniti, 
jer kakogod nas je Adam u vrtu u grijeh srušio i od 
onud potječe sva naša nesreća i prokletstvo, isto tako 
hoće Isus, da nas u vrtu počne izbavljati od grijeha 
i nesreće. Kako god je Lucifer u raskošnom vrtu — 
zemaljskog raja — imenom Edenu slavio svoju pobjedu 
uad rodom ljudskim, isto tako treba da isti Lucifer bude 
svladan i pogažen u vrtu, ako i u Getsemanu, šikarjem 
i uljikama zarašćenu. Isusu nije trebalo nikakvih muka 
trpjeti, jer nije ništa skrivio; no on im ipak ide još 
u susret i to mukama najvećim i nečuvenim, a to sve 
za te, dragi kršćani ne. 

Bila već noć kad dogje Isus sa svojim učenicima u 
vrt. Tu je vladala najveća tišina, i blijedi puni mjesec 
spuštao je svoje svjetle trakove na one pećine i uljike. 
Videći se Isus u onoj sjeni megju pećinama i uljikama, 

domisli se na sve one muke, koje ga čekaju: kako će 
ga bičovati, trajem okruniti, raspeti i t,. d.; na što ga 
tolik strah spopade, da se je počeo sav tresti, i tolika 
ga žalost napala, te bi joj bio podlegao i umro, da ne 
bude njegove božanske naravi, koja ga je krijepila i u 
mukama ravnala i jačala. Kolika bješe ta žalost, svjedoči 
sam kad veli: „Žalosna je duša moja do smiti. 

2. U ovolikoj žalosti ipak ne zaboravi na svoje 
mile učenike. Osmoricu od njih ostavi ondje na ulazu 
u vrt veleći im: „Sjednite ovdje dok idem tamo i po¬ 
molim se.“ Trojicu pako i to: Petra, Jakova i Ivana 
uze sobom i pogje s njima dalje u vrt, da, koji bijahu 
svjedoci njegova preobraženja na gori Taboru, budu ta- 
kogjer svjedoci njegove gorke muke na Maslinskoj gori 
u vrtu Getsemanu. Tu im ljubazno reče: „Počeka]te 
ovdje i bdijte. 11 Pa koliko je jedan hitac kamena, ot.ide 
dalje, padne na oba koljena na rosnu travu i poče se 
moli t, i. — Razmišljaj malko, dragi kršćanine, tko se 
ovo moli? Isus se moli, jedinorogjeni Sin nebeskoga 
Oca, koji je s njime jednake naravi i njemu u svem 
jednak. A za koga moli? Za te se moli, dragi kršća¬ 
nine, kad ti sam ne ćeš da se moliš. A kako se moli ? 
Klečeć na oba koljena na mokroj travi megju šikarjem 
moli se Isus, a ti se sramiš u crkvi pokleknuti pod 
podizanjem ili kad se s presv. sakramentom dijeli bla¬ 
goslov- Sramota, što sve ne doživjesmo! A ne čine to 
samo muškarci već i žene, koje inače sv. Augustin 
nazivlje pobožnim spolom. Komu se pak moli Isus ? Moli 
se svom nebeskom Ocu. A z a što mu se moli ? zar 
možebit zato, da odvrati od njega one muke, da ne trpi ? 
Ne, ne ; premda se njegova ljudska narav pred tolikim 
mukama sva od straha trese, on se ipak podlaže 
volji svoga nebeskoga Oca i veli: „Oče! ne moja, već 
tvoja budi volja •, učini, ne kako hoću ja, već kako 

ti hoćeš! Hoće dakle Isus, da se i njegova čovječja 
volja posve podvrgne njegovoj božanskoj volji, a ne 
da se božanska volja prilagodi čovječjoj. Velike za 
cijelo bijahu rane ljudske naravi, koje se udostojao Sin 
Božji ovim načinom iscijeliti. Narav ljudska radi oho¬ 
losti svoje srušila se u najveće bezdno, iz kojega da 
se podigne, evo same Bog-čovjek koljenima se prigiba 
do crne zemlje. 

Pomolivši se Isus tako, vrati se k onoj trojici 
učenika i nagje ih gdje spavaju. Bio im preporučio da 
bdiju i mole, a kad tamo oni su zaspali. S toga u ve¬ 
likoj žalosti reče Petru: „Petre! spavaš. Tako! nijeste 
li mogli jedan čas bditi sa mnom ? Šta spavate ? Bdijte 
i molite, da ne padnete u napast. Duh je istina spre¬ 
man, ali je tijelo slabo." Onda ode po drugi put; klekne 
na ono isto mjesto i moljaše se: „Oče moj! ako me 
ne može ova časa mimoići da je ne pijem, neka bude 
volja tvoja." I vrati se opet k učenicima i nagje ih 
gdje spavaju kao i prije, jer bijahu pospani tako, te 
uijesu znali ni što da mu odgovore, kad ih je što za¬ 
pitao. Tada otide i po treći put na isto mjesto i ope- 
tova istu molitvu: „Oče! neka ne bude moja volja 
nego tvoja." Moli Isus Oca, neka mu očituje kakvim 
znamenjem, da ga je uslišao. Tako se Isus sam sobom 
borio i mučio. A dopušta to Bog i drugim pobožnim 
dušama i kuša ih, da pobjeda njihova bude tim slavnija, 
Vama pobožne duše, koje ste morda od svakojakih misli 
napastovane, budi to na utjehu. Bog dopušta da bu¬ 
dete napastovane, da tako imate zgodu boriti se i steći 
si vijenac slave za nebo. Sv. pismo veli: „Kraljevstvo 
nebesko silu trpi i siledžije ga otimlju." Pa ako napast 
ne popusti, nego se još više diže, nemojte zato klonuti 
duhom, već se još više borite, znajući da što je veća 
napast, koju svladate, to je i slavnija pobjeda i ljepša 

kruna, koja vas čeka u nebu. Vidite, kako se Isus 

bori. On po tri puta ponavlja istu molitvu; ustraja i 
nadvlada napast. I vi ćete svladati napasti, samo ako 
ustrajete u borbi i molitvi. Isus je prvi za vas napasti 
svladao, i dao vam primjer, kako treba da se i vi 
borite. 

Na tolike Isusove molitve čini se da ga Otac ne 
čuje. Učenici su mu zaspali, strah i žalost ga spopala, 
a Otac ga ne uslišava. A šta Isus ? On ne prestaje 
moliti se, nego se dapače sve jače moli. činiš li i ti 
tako? Malo ih je koji slijede Isusa kako bdije u 

molitvama; dok mnogi slijede njegove učenike, koji u 
napastima niti bdiju niti se mole. — Dok je Isus 
ovako ustrajno molio, nebesa se smilovaše i ganuše na 
toliku njegovu molitvu, te mu šalju jednoga angjela, 
da ga pokrijepi. A kako ga krijepi ? Čuj i čudi se! 

U ime njegova nebeskoga Oca pruža mu angjeo gorku 

čašu strašnih muka i grozne smrti na križu, da ju 
do dna ispije. 0 Isuse moj! Tvoji najvjerniji učenici 
tvrdi san spavaju ; odhranitelja si svoga smrću izgubio ; 
majka tvoja sam Bog vidi gdje i kako za tobom tu¬ 
guje, a ti u najvećim mukama noću prostrt na goloj 
zemlji moliš Oca tvoga nebeskoga, da te mimoiđe čaša 
ova, a on ne samo da te ne usliša, već ti još šalje 
gorku čašu preteške muke i smrti, da ju do dna 
iskapiš. 0 Isuse, što to s tobom biva! Ako je već sada 
tvoja muka tolika, a kakva te tek čeka? Da, tako 
se je morao mučiti Sin Božji. Zahtijevala je to od njega 
čast njegova nebeskog Oca i spasenje ljudi. Nedužan 
mora za krivce umrijeti. No nije li Isus i prije zato 
znao? Nije li sam željno čekao na onaj čas? Jest! 
no on je ipak molio, da tebi ostavi primjer, kako 
moraš i ti moliti. Molio je, ne da ne trpi, već da se 
vrši volja Božja, 

B. Isus prima čašu, što mu ju pružio angjeo, i 
podlaže se posvema volji Oca svoga nebeskoga, kako 
mu ju angjeo, očitova. Sve opako klečeć prigne obraz 
svoj do crne zemlje i u onoj samoći najdublje se pokloni 
svomu nebeskomu Ocu; digne glavu; svom silom hoće 
da slabu čovječju put svlada, te počne još gorljivije 
moliti. Gle, kako kleči na goloj zemlji, kako je ruke 
u zraku rastegnuo, a oči upro u nebo. Strahote! Po¬ 
gledaj ga malko u obraz. Gle, kako je od silne tje¬ 
skobe sav poblijedio, videći pred sobom sve one muke, 
koje ga čekaju i groznu smrt na križu. Smrtna ga 
spopade tjeskoba. Gle znaka neizrecivih boli! Isus se 
znoji, ali kakvim znojem ? Krvavi ga znoj oblio. Od 
preteške nutarnje boli pred smrću krv mu se užgala, 
pore mu se otvorili i poput znoja mu poteče krv tijelom. 
Sv. pismo veli: ,,I znoj njegov bi kao kaplje krvi, što 
teče na zemlju 4 *. Gledaj dakle Tsusa na tijelu svega 
okrvavljena; gledaj i haljine krvlju natopljene kano 
spužva, kad se u krv namoči. Sav je u krvi i rekao 
bi, da se u vlastitoj krvi kupa, dapače njegovom je 
krvlju zemlja pod njim nakvašena. 0 zemljo, tužna 
zemljo! našim grijesima okaljana zemljo! prestani već 
jednom vapiti za osvetom, kad si tako svetom krvlju 
oprana. A ti, dragi kršćanine, koji ovo razmatraš, 
poleti tamo k Isusu, prigni se i uzmi jednu kapljicu 
one presvete krvi, da te opere, očisti i spasi. Upri 
oči svoje u Isusa, pak ga pitaj malko: Tko je onaj, 
koji ti tako nemilo krv s tijela ožimlje? Evo ja ne 
vidim tu ni ubojica, ni bičeva, ni trnove krune, ni 
čavala, ni križa, ni mača. Zašto ti je dakle, Isuse, krv 
na sve pore tijela narinula te izgledaš, kao da si bio 
pod tijeskom? Pitaš: Zašto? Pogji malko u ono srce, 
pak ćeš znati zašto. Zato poteče krv kao znoj po tijelu 
Isusovom, jer su grijesi naši vapili u nebo za-osvetom, 

a Božja pravica, neizmjerno uvrijegjena, tražila je 
zadovoljštinu; narod pak čovječanski ne samo da je 
nije mogao dati, već je i sam ranama obasut na pol 
mrtav ležao pokraj puta kao onaj Zid na Jerihonskoj 
cesti, proseći pomoć i milosrgje. Isus se poput onoga 
Samaritanca smilovao, i kad su se božanske osobe u 
nebu dogovarale, tko će saći na zemlju, da otkupi svijet, 
reče Sin : „Evo ja, Oče I pošalji mene." Isto tako reče 
i po okrunjenom Proroku : „Pripravno je srce moje, 
Bože, pripravno je, da se žrtvuje za spasenje ljudi.“ 

I tako je Isus s neba došao na zemlju, i evo sada re 
već počeo mukama prikazivati Bogu Ocu za naše 
grijehe. Pa kao što je znoj bio kazan grijeha (I. Moj. 
3, 19.), isto tako sa znojem počima otkup od grijeha. 
No Isus naprvo vidi, da će se njegova krv za mnoge 
uzalud proliti, te će mnogima sve zasluge njegove 
muke i smrti biti bez koristi. On vidi da ga već 
jedan apostol izdaje i da će se objesiti i tako propasti 
na vijeke; vidi, da će ga Jeruzalem smaknuti i 
ostati tvrdokoran; njegovi učenici bit će poubijani; 
majci će njegovoj gorki mač prosjeći srce. Vidi, kake 
će crkva, ta njegova zaručnica, biti proganjana; 
vjernici mučeni i na smrt predavani. Vidi, da će ga 
malo ljudi slijediti (Luk. 12, 32.) i malo biti odabra¬ 
nih. (Mat. 20, 16.) Vidi unaprijed, kako će premnogi 
još i poslije njegove muke i smrti griješiti i krvlju 
njegovom prani na vijeke se izgubiti, kako se već 
unaprijed potuži po Psalmistu : „A koja je korist od 
moje krvi?“ (Ps. 29, 10.) Ovo je ono, što ga najviše 
mučilo, a nije ga toliko mučio strah pred teškim mu¬ 
kama i smrću, pa ga je to tako ražalostilo, da se je 
od prevelike muke krvavim znojem znojio. Znadeš li 
sada, dragi kršćanine, zašto se Isus krvavim potom 
potio i tko mu je tolikoj muci krivac? Ah, zaviri još 

jednom u ono njegovo srce. U njemu ćeš naći i sebe. 
Da, da, i tvoje je onda grijehe. Isus predvidio i oni su 
ga mučili i rastužili ne samo do suza već i do krva¬ 
voga pota. A Bog zna, koliko si mu kapljica krvi i 
ti tada s tijela ožeo! Dušo kršćanska! razumiješ li 
ovo? Jesi li o tom osvjedočena? Ako jesi, hoćeš li još 
imati srca Isusu Spasitelju svomu nove ovakve muke 
grijesima svojim zadavati ? Hoćeš li mu još kada ovako 
nemilo krv s tijela ožimati ? Oh, osvijesti se već jed¬ 
nom, pak prestani griješiti, kad znaš, kolike muke 
stoji grijeh Isusa i okoristi se njegovom presvetom 
krvlju na spasenje duše svoje. 

Sad poklekni pred trpećega Isusa i reci mu: Ah, 
Isuse, mili moj Isuse! ja do danas nijesam pravo znao, 
kako teško si se mučio u vrtu Getsemanu, kad ti je 
od preteške muke krv preko svih haljina tekla na 
zemlju ; a ni iz daleka se u i jesam domislio, da bi i ja 
mogao biti krivac tolikomu proliću tvoje presvete krvi. 
0 Isuse! što sam ja to danas čuo! Mene srsi prolaze 
i od žalosti me srce boli i krv hoće da mi se zgusne. 
Zašto mi nijesi to prije kazao, o Isuse! ne bili te bio 
vrijeđjao, ne bili ti bio s tijela tako nemilo krv ožimao. 
Ali o Isuse! već je gotovo, i ja to sada drukčije po¬ 
praviti ne mogu, nego da te za prošlo molim, da mi 
oprostiš, a u buduće ti tvrdo obećajem, da ne ću više 
griješiti. Ah, oprosti mi dakle, molim te, o Isuse I 
oprosti mi teške grijehe moje. Žao mi je od srca, što 
sam te uvrijedio. No daj mi ujedno i milost, da te 
unaprijed nikada više ne uvrijedim. Volim, da me živa 
progutne crna zemlja, nego da budem krivac ma samo 
jednoj kakljici tvoje presvete krvi. Bolje da u dno 
crne zemlje propadnem, nego da krv tvoja vapi u nebo 
za osvetom proti meni. Amen. 








356 


RAZMATRANJE PEDESET I PRVO. 


Isus uhvaćen i odveden k Ani. 

1. Dok se Tsus u Getsemanskom vrtu smrtnom 
tugom borio i krvavim potom potio, eto Jude izdajice 
da ga preda. Kad ču Isus, da neprijatelji dolaze po nj, 
digne se i posve miran pogje k učenicima, probudi ih 
i kaže im : evo dolazi, koji će me izdati.“ Neustrašiv 
ide Juđi u susret i svoj onoj četi, koju on vodi. Polju¬ 
bac bio je znak, po kojem će vojnici poznati Isusa. 
Juda im reče: „Koga poljubim, on je, njega držite.“ A 
reče im tako, da se ne bi možebit noću prevarili, te bi 
mjesto njega uhvatili koga od apostola. Juda dakle, 
budući u a čelu Čete vojuičke, koja je došla uhvatiti 
Isusa, pristupi prvi k Isusu i reče mu: „Zdravo uči¬ 
telju I u i poljubi ga. 0 nesretni Judo, šta to radiš? 0 
lažni poljubče! Reče mu Isus: „Prijatelju! po što si 
došao? Judo! poljupcem li izdaješ Sina čovječjega?“ 
Juda se na ove Isusove riječi preseneti i drhćući po¬ 
vuče se megju četu natrag. Vojnici u mraku nijesu 
dobro vidjeli, koga je Juda poljubio, te tako nijesu 
mogli poznati Isusa. Isus pako, v hoteći im pokazati, da 
u njegovoj volji stoji, da im se u ruke preda ili ne, 
pita ih: „Koga tražite ?“ A oni mu odgovoriše: „Isusa 
Nazarenca. 44 Na što će im Isus: „Ja sam. 44 Kad čuju 
vojnici: „Ja sam“, svi od straha padoše na zemlju. — 
To je drugo nego hvatati Isusa i boj mu naviještati. 
Čujte ; ovOj vi mogućnici ; razumijte ovo, vi bogataši; 
ponizite se, vi oholice! Ako čitava četa oboružanih 
vojnika na samu riječ umiljatog Isusa „ja sam u od straha 
pada na zemlju, što će tek biti na sudnjem danu od 
grješnika, kad ih ovaj isti Isus sa svom svojom slavom 

i snagom razjaren dogje suditi?! 0 kad bi svi ljudi 
imali ovo uvijek na umu, sigurno ne bi nikada griješili! 

Isus im kaza, da ustanu. Znali su, tko je on, pak 
da bi ga bili sad barem molili za oprost; da bi mu se 
bio Juda bacio pred noge, pred kojima je Marija Mag¬ 
dalena dobila oprost svojih grijeha! Ali ništa od svega 
toga. Svi su otvrdnutoga srca. Jao svakomu, kojemu 
grijeh srcem zavlada, te već ne ćuti ni grižnje u duši! 
Jao svakomu, koji se dade od grijeha zaslijepiti, te već 
u grijehu ne vidi nikakva zla! Jao svakomu, koji se 
dade poput Jude od novca zavoditi; jer ova neman ne 
samo da će mu skroz pokvariti srce, nego će ga sru¬ 
šiti u bezdno vječnoga prokletstva. — Isus opet zapita : 
„Koga tražite ?“ Na što će mu oni opet: „Isusa Naza- 
renca.“ Odgovori im Isus: „Kazah vam, da sam ja. 
Ako dakle mene tražite, ostavite ove neka idu, 44 poka- 
zav na učenike. Isus ne će, da se šta zla učini njego¬ 
vim učenicima. Vojnici su u svojoj zloći otvrdnuti, hoće 
da na svaki način ovrše naumljeno ubojstvo na Sinu 
Božjemu ; no ipak oni se ne miču, boje se uhvatiti ga. 
Dopustio je pak to Isus, da ugju u se, te odustanu od 
tolikog zločina. — Sad će im Isus: „Kano na razboj¬ 
nika izigjoste na mene s mačevima i batinama. Svaki 
dan bio sam megju vama, učeći u hramu, i nijeste me 
uhvatili. 44 To mu je hvala za tolika dobročinstva, što 
im je iskazao, da su sada došli na nj kao na kakova 
lupeža, da ga uhvate. Nadalje reče im Isus : „Dosele 
me ne uhvatiste, jer još ne bijaše vrijeme; sad je 
pako vaša ura i oblast tmine. Učinite, što ste nakanili 
i koliko vam je dopušteno učiniti. 41 

2. Tada vojnici pristupe bliže, opkole Isusa, ras- 
tegnu užeta i čvrsto ga svežu. Gledaj one hajdučke 
ruke, kako užetom vežu Isusa, kao da će im pobjeći ; 
gle, kako mu vežu obje ruke, i on to dopušta kao umi- 

ljato janje. Sad možeš misliti, kako su morali s njim 
postupati oni sinovi tmice, kad ga dobiše pod svoju 
oblast. Motri Isusa, kako stoji kano umiljato janje sred 
grabežljivih vukova. Ni usta svojih ne otvara, da se 
potuži; ne protivi se ni najmanje, ne brani se, ne 
veli: zašto me vežete ? što sam skrivio ? i t. d. 0 Isuse, 
kako ti sve strpljivo podnašaš! Pravedan si i nedužan 
pak mučiš i ni jedne riječi ne progovaraš, da se bra¬ 
niš. A ja krivac, pa ako mi ma štogod samo za rukom 
ne pogje, već se ljutim, bijesnim i psujem, da je gro¬ 
zota slušati. Ah, kolika je razlika, inegju menom i to¬ 
bom, Isuse! — Kad opaziše učenici, što im se od Uči¬ 
telja radi, rekoše mu : „Gospodine ! Hoćemo li posegnuti 
za mač? 14 Pače sv. Petar i ne čekajući Isusova odgo¬ 
vora, izvuče svoj mač i udari slugu velikoga svećenika 
i odsiječe mu desno uho; a bješe slugi tomu ime Malho. 
Kad to vidje umiljati Isus, reče Petru: „Zagjeni mač 
svoj u korice, jer svi, koji se maše za mač, od mača 
će poginuti. Zar misliš, da ne bih mogao umoliti Oca 
svojega i poslao bi mi preko dvanaest četa angjela na 
obranu. No kako će se onda ispuniti pisma? Ne znaš 
li, da mi je trpjeti da svijet otkupim. INemoj se dakle 
protiviti; Bogu pusti osvetu. 44 Tada Isus, kako je bio 
dobar i milostiv, sve onako svezanim rukama dotakne 
se Malhova uha, koje mu se onaj čas iscijeli i ozdravi. 
No one razbojnike sa svim tim ne gaue ni najmanje 
ovo Isusovo čudo; oni ga svejednako muče i zlostavljaju. 

3. Juda i oni vojnici veseli s tolikoga plijena vode 
Isusa svezana kao najvećega lupeža u grad. Kad 
to vidješe učenici, prestrašeni ostaviše ga i pobjegoše. 
I tako osta sam Isus u rukama onih krvoločnih pija¬ 
vica. Učenici idući u vrt obricahu Isusu, da ga ne će 
nikada ostaviti Pače sv. Petar reče, ako ga svi ostave, 
on ga ne će ostaviti; već ako ustreba, pripravan je 

s njim ići i na smrt. Kad tamo, sada, kad je Isus naj¬ 
više trebao njihove utjehe i pomoći, svi ga ostaviše, 
svi se razbjegoše pa i isti sv. Petar. Eto kako napo¬ 
kon svršuju odluke i obećanja onih, koji ne mole i ne 
bdiju! 0 kad bi ti, dragi kršćanine, toliko bdio za 
svoju dušu, koliko bdiju grješnici, da uvrijede Boga, 
otkada bi već bio velikim svecem postao. No što si 
dosele zanemario, nastoj barem odsele da nadoknadiš. 

Sad motri, kako one krvopije nesmiljeno vuku Isusa 
na užetu, iz onoga vrta niz Maslinsku goru preko 
Cedronske doline u Jeruzalem. Gle, kako ga vode 
gradskim ulicama; a vode ga tja na brdo Morija ka 
glavaru svećeničkomu Ani, tastu velikoga svećenika 
Kajfe Kako je različit ovaj Isusov ulaz od onoga prije 
četiri dana na cvijetnu nedjelju! Pa ipak onaj ulaz 
bijaše priprava ovomu. Dok su oružani vojnici noću 
hodali gradskim ulicama i svećeničke sluge od veselja 
vikali i bučili, mnogi znatiželjni ljudi izigjoše na ulicu 
pitajući: Što je to? Koga to vodite? i t.-d. Sad pomisli, 
kako su se tada morali veseliti Isusovi neprijatelji. 
Sluge tu veselu vijest brzo saopćuju svojim gospodarima, 
koji ih za to hvale i povlagjuju im. Dovedu pako Isusa 
najprije k Ani, jer ovaj bijaše njegov najveći nepri¬ 
jatelj, da se razveseli njegovu porazu. Sad motri Isusa 
pred Anom, sucem. Isus sudac svih ljudi, pak kano 
kakav zločinac stoji pred sudom čovjeka griješnika. 
Učenici se Isusovi, kako rekoh, razbjegoše, samo sv. 
Ivan ga je slijedio, a sv. Petar išao za njim samo iz 
daleka. Sv. Ivan bio poznat kod velikog svećenika, pak 
je unišao tja u dvorište za Isusom, dok je Petar ostao 
vani pred vratima. Izagje dakle sv. Ivan na polje, pak 
reče vratarici, da bi i Petra pustila nutra. I tako je 
vratarica pustila Petra u dvorište, gdje je stajao s 
vojnicima, da vidi svršetak. Tu u dvorištu, jer bijaše 

studeno, a k tomu još i noć, naložiše vojnici oganj, da se 
ogriju, a približi se k njima i sv. Petar, pošto i njemu 
bješe studeno. Dakako da mu bješe studeno, kad se je 
udaljio od Isusa, uz kojega svačije srce gori ognjem 
ljubavi, pa bila vani još kolika zima. Ovim se uačinom 
sv. Petar stavio u veliku pogibelj, da bude napastovan. 
Vidjevši ga sluškinja vratarica reče mu: „Jesi li i ti 
od učenika čovjeka onoga ?“ Zanijeka Petar pred svima 
govoreći: „Nijesam ; ja ga ne poznam.“ I izigje Petar 
na polje i pijetao zapjeva. 

Za to vrijeme stajao je Isus kano zločinac pred 
Anom i ovaj ga sudio. 0, koliko se puta oholi ljudi 
usugjuju i samoga Boga pozivati na sad svoga razuma, 
suditi ga, namjere njegove pomrsivati, providnosti se 
njegovoj usprotiviti, osuditi ga. — Ana zapita Isusa 
najprije za njegove učenike, onda za njegov nauk. Isus 
o učenicima muči, jer su ga sramotno ostavili, pak ih 
nije mogao pohvaliti, a opet slaboća njihovih nije mu 
htio očitovati. Odtuda se uči, da ne kazuješ drugima, 
ako i znaš šta zla o bližnjemu svomu; nemoj razglasi- 
vati njegovih pogrješaka, već ih pokrij plaštem ljubavi, 
ako iole možeš. — 0 svom nauku pako Isus ue samo 
da ne muči, nego se i na one pozivlje, koji su ga slu¬ 
šali, veleći : „Ja sam uvijek očito govorio u sinagogi 
i u hramu . . . pitaj one, koji su me čuli, što sam im 
govorio, oui znadu dobro, što sam im rekao.“ Na to 
ustade jedan od momaka ondje i udari Isusa po obrazu 
govoreći : „Tako li odgovaraš glavaru svećeničkomu ?” 
0 Isuse moj ! što se to s tobom radi, pak to na sveča¬ 
nom sudu! Zato što si pravo i mudro odgovorio dobivaš 
ćušku ti pravedan, još ne osugjeu, pak to od jednoga 
sluge, samo da time gospodaru svome omili, a gospo¬ 
dar i sudac, koji bi morao pravicu krojiti i ovakav 
zločin na slugi svomu kazniti, još ga povlagjuje i odo- 

brava. Ah prelijepi obrazu, prekrasno lice Isusovo, u 
koje žele angjeli pogledati, kako si nemilo udareno. 0 
presveto čelo, o preljubeznive oči, o slatka, medena 
usta, o prelijepa glavo, kako si okrutno bijena. A gdje 
ste vi angjeli, Božji službenici, vršitelji njegove pra¬ 
vice ? Kako možete trpjeti i mirnim okom gledati, gdje 
vam jedau sluga, grješnik, ovako nesmiljeno bije Isusa 
po obrazu ? Ej, kaznili bi angjeli ovu krivicu Gospo¬ 
dinu svomu nanesenu! Osvetili bi se oni nad onim zlo¬ 
čestim slugom, ali im Isus ne da. Hajte amo vi osvet- 
ljivci," koji ne ćete da oprostite jedan drugomu uvrede; 
hajte amo, pak se od Isusa učite opraštati uvrede. Kad 
bi Bog dopustio angjelima da osvećuju uvrede njemu 
nanesene, gdje bi već i ti bio, čovječe ? ti, koji svaki 
dan udaraš Isusa po obrazu, kadgod griješiš. Onaj sluga 
samo ga je jedanput udario, a ti broji ako možeš. Ko¬ 
liko puta si ga udario samo psovkama! Ili zar misliš, 
da su one grozne psovke, koje tvoja pogana usta svaki 
dan rigaju, manje zlo, nego što je udariti Isusa po 
obrazu? Ti odsugjuješ onoga slugu samo zbog jedne 
ćuške zadane Isusu, a sebe poslije toliko ćušaka još is¬ 
pričavaš. Ti si se zgrozio čuvši, da je Isus u Aninoj 
kući dobio ćušku od prostoga sluge, a kad ti onim 
groznim kletvama po sto puta na dan ćuškaš Isusa, 
ništa te srce ne boli, veselo se zabavljaš, mirno jedeš 
i spavaš. Doći će vrijeme, kad ćeš drukčije o tom mi¬ 
sliti, i te ćuške, koje Isusu svojim gadnim kletvama 
zadaješ, skupo platiti. Daj, prestani već jednom psovati, 
i odluči, da već time ne ćeš nikada Boga uvrijediti. 

Isus, premda bi se mogao na onom slugi osvetiti, 
to ipak ne će, već strpljivo podnaša toliku uvredu. Da 
pak ne bi tkogod njegov odgovor krivo tumačio, reče 
ponizno slugi : „Ako sam zlo rekao, a ti dokaži ; ako 
U sam dobro, zašto me biješ ?“ Gle, kako lijepo odgo- 

vara Isus jednomu slugi, koji ga je onako nemilo uda¬ 
rio. A vladaš li se ti ovako prema onima, koji ti zlo 
žele, ogovaraju te, kleveću ? 0 kako je tvoj postupak 
s neprijateljima posve drukčiji od Isusova. Ti ne ceš na 
neprijatelja ni da pogledaš. Ako te što pita, ni odgo¬ 
voriti mu ne ćeš. Ako ga gdje na putu vidiš, uklanjaš 
mu se, samo da se s njim ne sastaneš Ako te pozdiavi, 
ni odzdrava mu ne odvraćaš. Ogovaraš ga, svako zlo 
izmišljaš proti njemu, u žlici vode bi ga utopio, da mo¬ 
žeš. Ideš na ispovijed i na pričest, a ne ćeš da se s 
njim pomiriš, pak to već možebit kioz više godina. A 
to je možda tvoj susjed, rogjak, brat, sestra. 0 nije tako 
radio Isus, ne! On je i najveću uvredu sebi nanesenu 
odmah oprostio, i nije dao, da ju tko osveti. Peder za¬ 
srami se, zasrami i zapanjen baci se Isusu pred noge 
te mu reci: 

0 Isuse! što sam ja danas čuo ! Kako si sramotno 
bio izdan i uhvaćen baš onda, kad si se od teške muke 
krvavim potom potio i Ocu se svomu molio. V idio 
sam, kako su te svezana noću vodili niz Maslinsku 
goru preko Jeruzalema k Ani glavaru svećeničkomu. 
Učenici te sramotno ostaviše i pobjegoše. U Aninoj 
kući pustio si, da te jedan grješnik sudi, a jedan njegov 
momak ćuši. I ti si to strpljivo podnesao, moj Isuse! 
Ah, koliko puta sam te i ja, mili moj Isuse, grijesima 
svojim po obrazu udario, a ti si sve to strpljivo pod- 
nesao i dosele me trpio; dok kad se meni tko protivi 
ili mi na žao štogod reče, sav se smutim, razgnijevim 
i ogorčen psujem, da ni sam ne znam kako. Oh Isuse, 
kako sam te dosele slabo slijedio. Nu odsele obećajem 
ti, da ču te slijediti u poniznosti, da ću uvrede strp¬ 
ljivo podnositi, neprijateljima svojim oprostiti i nikada 
te više a najmanje kletvom uvrijediti; samo, molim te, 
pokrijepi me u ovoj odluci mojoj. Amen. 

Isus pred Kajfom. 

Jučer smo razmatrali, kako bijaše Isus u vrtu 
Getsemanskom uhvaćen i svezan odveden k Ani; danas 
pako razmišljajmo, kako bijaše od Aue odvoden Kajfi, 
i što se s njim tada dogodilo. 

1. Ana još jače sveže Isusa te ga noću pod stra¬ 
žom kao najvećega zločinca dade od pr em i ti ka Kajfi, 
zetu svome i one godine velikom svećeniku. Tu se već 
bijahu sakupili glavari svećenički, farizeji, književnici 
i starješine naroda, da sude Isusu. Svi ga ovi bijahu 
već iz mržnje i zavisti u srcima svojim osudili na smrt, 
te nije trebalo drugo, nego da tu osudu svečano iz¬ 
reku, makar i krivo proti svakomu zakonu. Kajfa pako 
bješe onaj, koji dade savjet Židovima: bolje je, da umre 
jedan čovjek za narod. Glavari svećenički dakle i 
čitavo visoko vijeće tražahu svjedočanstvo proti Isusu, 
da ga na smrt osude, a ne mogavši naći, pozovu krive 
svjedoke, koji, ako se i ne slaže u dokazima, slažu se 
posve dobro u laži. I ustavši veliki svećenik na sre¬ 
dinu pozove Isusa, da odgovori na izjave svjedoka; ali 
kad tamo on muči, ništa ne odgovara. Što će odgova¬ 
rati, što mu koristi braniti se, kad ste ga već megju 
sobom na smrt osudili ? I tako je Isus mučeći osramo¬ 
tio njihovu lukavost. Ne bi li ga ipak kako pod krin¬ 
kom istine proglasili krivcem, pozivlju se na vjerozakon. 
Kajfa će dakle opet gromovitim glasom Isusu: „Zakli- 
•ijem te Bogom živim, da nam rečeš, jesi li ti Krist 
Sin Božji ?“ A Isus mu reče : „Ja jesam„ti si rekao 11 . 

I okrenuvši se Isus prema vijeću nastavi: ,,U istinu 
velim vam, da ćete vidjeti Sina čovječjega, gdje sjedi 

s desne strane sile Božje i dolazi na oblacima nebeskim 
da sudi sve ljude.“ Tada Kajfa, da se tobož pokaže 
gorljivim za slavu Božju, koju je Isus povrijedio, raz¬ 
dere haljine svoje vičuć: „Huli na Boga, šta nam 
trebaju više svjedoci? Čuli ste psovku; šta vam se čiui?“ 
Na to će svi u jedan glas: „Krivac je smrti/ 1 Isus, 
krivac smrti! Što ! Bog najpravedniji i najsvetiji; Isus 
najnedužniji — krivac je smrti! Što ti se ćini, dragi 
kršćanine ? Ne, on ne, već ja i ti bijasmo krivci smrti; 
mi smo morali biti osugjeni na vječnu smrt zbog is¬ 
točnoga grijeha i nebrojenih vlastitih grijeha, pak se 
on pustio proglasiti krivcem smrti, da mi ne budemo 
na vijeke osugjeni. 0 Isuse, kako si se ponizio! li 
Bog-čovjek, pak si kao navjeći zločinac osugjen na smrt, 
da mene otmeš vječnoj smrti pakla. 0 koliko si me 
ljubio, Isuse! Ti si sam rekao, da nema veće ljubavi, 
nego kad tko za drugoga dade život svoj; a gle, ti 
slušaš, gdje te osugjuju na smrt, i pripravan si za 
mene umrijeti. 0 kolika je tvoja ljubav k meni! Ljubav 
je to, od koje veće nema. Đa prijatelj za prijalelja 
bude pripravan umrijeti, ili sluga za gospodara, ili 
podložnik za poglavara, još ne bi bilo toliko čudo, ali da 
ti Bog i gospodar umreš za čovjeka, nevjernoga slugu 
svoga, to je, čemu se čovjek dosta nadiviti ne može. A što 
pak, da te ovaj isti nevjerni sluga smakne, o Isuse? Koli 
crna bi to bila nezahvalnost! A gle, ja sam to sam na 
tebi počinio, Isuse. Ja sam te svojim grješnim življe¬ 
njem ne samo osudio na smrt, nego te još i smaknut). 

Sv. Bernardo pripovijeda ovu priču : Jedan kralj 
imao je slugu, komu je mnogo dobra učinio. No sluga 
bijaše zločest te se urotio proti svomu gospodaru. Zbog 
toga bješe sluga zatvoren i osugjen na smrt. Kralj, kad 
to doču, vrlo se ražalosti, pak htjede novcem otku¬ 
piti život slugi svomu; no odgovoreno mu bi, da se 

život njegovu slugi ne može ničim drugim otkupiti, 
nego samo onda, ako bi koji nevini čovjek hotio mje¬ 
sto njega umrijeti. Na to bude kralj još više zabrinut, 
jer je znao, da takvoga čovjeka ne če naći. Nego on 
je imao jedinoga sina, koga je zbog njegove neđužnosti 
neizmjerno ljubio. Ovaj dakle, kad to doču, dogje k 
ocu, pa mu reče, da je pripravan umrijeti za onoga 
nevjernoga slugu; pače još zamoli oca, da bi onoga 
slugu posinio i učinio ga baštinikom svojega kraljev¬ 
stva. Otac usliša molbu svoga sina. Ovoga mjesto sluge 
preda na smrt, a slugu posini. Kad su krvnici onoga 
kraljevića vodili na smrt, pridruži im se onaj pomilo¬ 
vani sluga. Možebit im se priključio zato, da brani kra¬ 
ljevića i otme ga iz onih krvoločnih ruku ? Ne, već da 
im ga pomaže svezati i bičovati. Pače što više ! Onaj 
isti sluga uzme od krvnika mač i sam njim prosiječe 
kraljeviću srce. Strašna zloća ! Nečuvena opakost! Naj- 
crnija nezahvalnost! A gle ! ti si onaj nezahvalni sluga. 
Onaj kralj, jest. Bog Otac, kojega smo mi ljudi grijesima 
svojim neizmjerno uvrijedili. Onaj jedini sin jest Isus, 
kojega je Bog Otac neizmjerno ljubio, i dao ga za nas 
na smrt. A onaj sluga, koji se je urotio proti kralju i 
svoga izbavitelja sam smaknuo, jesmo mi ljudi, ja i ti, 
koji smo grijesima svojim zaslužili vječnu smrt pakla. 
Isus nas otkupio, a mi mu još uvijek grijesima ponav¬ 
ljamo muke. Mi smo krivi, ne samo da je Isus pro¬ 
glašen krivcem smrti, nego smo mu mi sami svojim gri¬ 
jesima smrt zadali. Ti osugjuješ onoga nezahvalnoga 
slugu, nu mnogo više osudi samoga sebe. Daj prestani 
već jednom griješiti, prestani. Nemoj ponavljati Isusu 
muka, koji te je iz prevelike ljubavi svoje prema tebi 
svojom vlastitom smrću od vječne smrti izbavio. 

„Krivac je smrti“! Tako povikaše svi u viso¬ 
kom vijeću. Isus je znao, što ga čeka; znao je, ako bude 

branio svoje božanstvo i čast svoga nebeskoga Oca, 
da će ga to stati života. No on zato ipak ne muči, 
već na Kajfino pitanje : da li je on Sin Božji ? ispo¬ 
vijeda tvrdeć: ,,Ti si rekao 44 ; ,,ja jesam 44 . Zbog toga 
ga proglasuju krivcem smrti proti svakom zakonu. Sad 
gle Isusa, kako svezan stoji pred vijećem, te mirno 
sluša, gdje ga na sva usta osugjuju na smrt. 

U to vojnici kao kod Ane naložiše u dvorištu va¬ 
tru, jer bijaše velika studen. K njima pristupi i sv. 
Petar, da se ugrije. Ovdje ga opazi druga sluškinja i 
reče prisutnima: ,,I ovaj bijaše s Isusom Nazarencem. 44 
A tako mu govorahu i drugi. Zaniječe opet Petar ve- 
leći: „Nijesam 44 , i prisegom potvrdi, da on toga čovjeka 
ne pozna. To je već drugi put, što je Petar zatajio Isusa: 
prvi put kod Ane i sada kod Kajfe. Sv. Petar izložio 
se velikoj pogibli napasti, kad se stao s ovim voj¬ 
nicima grijati uz oganj. Pak da bi bio barem sada 
ostavio onu prigodu, ali ne htje; on ostaje i dalje u njoj. 
Od prilike jedan sat kasnije počnu mu opet spočitati, 
koji bijahu s njim kraj ognja: ,J ti si od njegovih 
učenika, jer te i jezik izdaje, da si Galilejac.* 4 Na to 
će još jedan sluga Kajfin, rogjak onoga, komu je Petar 
u vrtu odsjekao uho : ,,Nijesam li te ja vidio s njime u 
vrtu ? 4t Zanijeka Petar po treći put i reče : ,,Čovječe, 
ne znam, što govoriš. 44 Tada se poče kleti i preklinjati, 
da ne zna toga čovjeka, za koga mu oni govore. Petre, 
kako možeš reći, da ga ne poznaš ? Zar nijesi s njim 
bio na gori, kad se je preobrazio ? malo prije na ve¬ 
čeri ? u vrtu Getsemanu i t. d. ? Ako je Petar tako sra¬ 
motno pao, tko da se ne boji 1 Čim to Petar izusti, za¬ 
pjeva opet pijetao. I tako se ispunilo, što proreče Isus 
Petru, prije nego pijetao dva puta zapjeva, da će ga 
tri puta zatajiti. Eto kako napokon padne i najčvršći 
čovjek, ako se ne čuva bližnje prigode grješne. Da se 

je Petar onih osoba čuvao, i ne išao k vatri grijati se, 
ne bi bio tako sramotno zatajio Isusa. Koliki se poput 
Petra upuštaju u zle prigode, megju osobe, od kojih 
bi mogli biti napastovani! Dogagja se to osobito na 
nesretnom posijelu i drugim takvim noćnim sastancima 
mladeži obojega spola. S početka se možebit ne sluti na 
zlo, ali gjavao ne spava. On slamu sve više primiče 
k vatri. Pogibelj je blizu, ali zaslijepljena mladež ne 
će da je vidi. Slama već počima gorjeti, a nesretna 
mladež još ne bježi. Slama bukne plamenom, tako da 
već ni jedne slamčice spasti ne možeš. Nedužnost je na 
vijeke izgubljena! — Muškarac uz žensku jesu kao 
slama uz vatru. Iz ženskih haljina kao da iskrice skaču 
i što joj se više pri bližnje, to je veća pogibelj, da će 
oboje buknuti plamenom. S toga mudri Isus, sin Sirahov, 
sve opominje: „Sred žena nemoj biti; jer iz haljina 
dolazi moljac, a od žene zloća.“ (Crkv. 42, 12. 13.) 
Žena je prva zavela Adama i protjerala ga i zemalj¬ 
skoga raja A dao Bog, da se ne bi i obratno mnogo 
više dogagjalo, te se ne bi slabi spol davao lahkoumno 
zavoditi, da za novac prodade poštenje, i za vjeru 
tobožnje buduće ženidbe žrtvuje nevinost! 

2. Židovi osudivši Isusa na smrt veseli idu na 
počinak, dočim njega svezana pod stražom vode iz 
vijećnice u tamnicu, da tamo prenoći. Prolazeći preko 
dvorišta vidi Petra i milo ga pogleda. Pogled Isusov 
sasta se s pogledom Petrovim Možeš misliti, kako je 
tada moralo biti Isusu na srcu, znajući, da ga je naj¬ 
vjerniji apostol tri puta zatajio. Mili pogled Isusov tako 
djelovaše na Petra, da se je Petar odmah sjetio riječi 
Isusovih: „Prije nego pijetao dva puta zapjeva tri puta 
ćeš me zatajiti.“ Mili pogled Isusov otvori mu oči te 
je poznao teškoću svoga grijeha, i kao strijela rani 
mu srce na žalost. Što ćuti u srcu, to pokazuje iz 

vana. Sv. pismo veli: ,,I izišavši na polje, plaka gorko.“ 
(Luk, 22, 62.) Ako se i ti, kršćanine, nalaziš u kakvoj 
grješnoj pogibli, treba da kao sv. Petar iz nje izagješ. 
Sv. Petar je izišao iz dvorišta i više se tamo nije. 
povratio. Tako moraš raditi i ti. Onu kuću, onu osobu, 
ono društvo (posijelo), gdje si sagriješio, moraš ostaviti, 
i više se nikada ne smiješ tamo povratiti, doklegod ti 
prijeti pogibelj duši. Da u onoj kući nastane požar, o 
kako bi bježao, da spasiš život, no još više moraš bje¬ 
žati, da spasiš dušu, koja mnogo više vrijedi od tijela. 
Nego sv. Petar nije samo otišao iz dvorišta, već je i 
plakao i to gorko. T tebi nije dosta, da ostaviš grješnu 
prigodu, već treba da plaćeš t. j.dase kaješ za grijehe 
i tvrdo odlučiš, da ne ćeš više griješiti, te skrušeno 
ispovjediš grijehe svoje svećeniku, da te od njih odriješi. 
Pripovijeda se, da se je sv. Petar za onaj svoj grijeh 
do smrti kajao. Svake je noći, kadgod bi čuo pijetla 
pjevati gorke suze ronio. *Blago tebi, ako nasljeduješ 
sv. Petra u pokori..Možeš još postati velikim svecem. 
Njega je Isus učinio glavom svoje crkve i ovjenčao u 
nebu krunom vječne slave. 

3. Sad razmatraj što sve trpi Isus one noći pod 
stražom. Ruke su mu čvrsto svezane. Cijelu noć mora 
stajati na nogama. Nema na što bi se sjeo. Legao bi na 
gol pod, ali mu ni toga ne dadu. Kao grabežljivi vuci 
opkoliše ga oni raspušteni vojnici i nemile svećeničke 
sluge, a on stoji megju njima kao nedužno i umiljato 
janje. Sad čuj, što s njim rade i proplači. Sv. pismo 
veli, da su mu se rugali i pljuvali mu u lice. 
(Mat, 27, 67.) Grozno ! Oni nečisti vojnici rugaju se 
Isusu i pljuvajn mu u lice. Gle ono presveto lice, u 
koje žele. angjeli gledati, sve pljuvankama pokrito. 0 
Isuse, što se s tobom radi ? Ta s najvećim zločin- 
cen tako se ne postupa, a ti to na sebi dopuštaš ! 

Nijesi li ti Bog-čovjek, koji to lako možeš zapriječiti ? 
„Ja sam crv — odgovara on — a ne čovjek, ruglo 
sam ljudima i izmet puku“. (Ps. 21, 7.) Gdje ste vi 
bogohulci i vi koji rado razgovarate o nečistim stva¬ 
rima ? Jeste li vidjeli Spasitelja vašega porugana i 
popljuvana ? Jesmo, jesmo, i srce nam se zgrozilo. Šta ! 
Vama se srce zgrozilo! Ta vi ste oni, koji se i sada 
rugate Isusu i piju vate mu u lice. Ili zar mislite, da 
je manje zlo onako ružno psovati Isusa, križ njegov, 
rane njegove, nego li mu pljuvati u lice? 

Isus sve to strpljivo podnaša, i što je on umiljatiji 
to su njegovi stražari drzovitiji i smioniji. Čuj samo, 
što mu još rade. „Vežu mu oči“. (Mark. 14, 65.) 
Jesi li čuo ? Jesi li razumio ? Svezali su mu oči, kao 
da on i vezanih očiju ne može vidjeti. 0 grješnici, 
osobito vi nečisti grješnici, koliko ste puta vi svezali 
Isusu oči! Mislili ste, da vas ne će vidjeti. Rekli ste: 
na samu smo, tamno je, nitko nas ne vidi. 0 budale! 
A ne znate li, da vas Bog i na samu i u tami vidi, 
pače i u srca vam gleda i znade vaše i najtajnije misli. 
Sve će vam to otkriti na sudnjem danu pred cijelim 
svijetom, i za to će vas najstrože suditi. Ovako svezana 
opkoliše Isusa, udaraju ga i ćuškaju po licu. (Mat. 26, 27.) 
Jedan ga udara po glavi, drugi po legjima; jedan po 
tjemenu, drugi po usnicama ; jedan mu skube bradu, a 
drugi ga poteže za kosu. Čuješ li to? Čujem, čujem i 
groza me hvata. Čini se to nevjerojatno i čovjek ne bi 
vjerovao, da to ne svjedoči sv. evangjelje. Nego to još 
nije dosta. Dok ga ovako udaraju i ćuškaju rugaju mu 
se veleć; „Prorokuj nam Kriste, tko te je u'da- 
rio.“ (Mat. 26, 68.) Strahota! Može li se veća uvreda 
nanesti Isusu ? Reć bi, da se je na nj izlilo sve ruglo 
cijeloga svijeta. No ni to još nije sve. Sv. Luka evan- 
gjelist (22, 65.) veli : ,,I druge mnoge psovke' 

govorahu na nj“. Nego ovo baš nije ništa vanredna. 
Ta mnogi ga kršćani dan danas kud i kamo više psuju. 
Oni pogani i Židovi jedva su znali ovako psovati, kao 
što psuju današnji kršćani. Takvim bogohulcima ne će 
se trebati učiti psovkama u paklu, ako se na vrijeme k 
Bogu ne obrate; znat će ih vrlo dobro. Ta i nečisti 
duhovi ne mogu gore psovati Boga, nego ga psuju 
premnogi nevrijedni i nezahvalni kršćani. Ti sigurno 
osugjuješ one stražare, koji su psovali Isusa, nu mnogo 
više osudi samoga sebe, koji si ga još ružnije psovao. 
Ostavi se već jednom, čovječe toga mrskoga grijeha, 
jer će te Bog inače za nj najstrože kazniti. 

Što pak Isus na sva ova zlostavljanja i psovke ? 
Muči, strpljivo podnaša i moli se. Krivcem smrti pro¬ 
glašen, kao žrtva za oprost grijeha moli se već sada 
Bogu Ocu. Smrtna osuda, kojom je čitava vijećnica 
kod Kajfe zagrmjela „krivac je smrti!“, zapisana je od 
vijeka u nebu. Naši grijesi i uvrijegjeno Božje veličanstvo 
zahtijevaju sada otkup i zadovoljštinu. Isus je pripra¬ 
van pribaviti Bogu Ocu slavu, a nama dušno spasenje, 
s toga strpljivo podnaša sve muke i rado će umrijeti 
pa bilo još groznijom smrću. 

Napokon poviri malko, dragi kršćanine, u ono Isu¬ 
sovo srce, pak spoznaj, koliko te ljubi, kad ovoliko 
trpi za tebe; a spoznaj ujedno i teškoću svojih grijeha, 
kojima si mu tolike muke zadao. Strašna bijaše ta noć 
po Isusa. 0 noći, noći! Užasne noći grješnika, koliko 
vi stojite Isusa ! 0 grješnici, grješnici! Oni vaši grijesi 
po čitave noći: oni grijesi po krčmama i gostionicama ; 
oni grijesi o pokladama, na plesovima i drugim noćnim 
zabavama; oni grijesi na posijelu; one nečistoće svake 
vrsti, to sve skupo stoji Isusa. Stoji ga rugla, pljuva- 
naka. ćušaka i psovaka. Čuvaj se dakle grijeha, da ne 
ponavljaš Isusu muka. Amen. 

Isus pred Pilatom. 

Užasna bj^še noć što ju sprovede Isus od četvrtka 
na petak u tamnici megju stražarima. Dok njega zlo¬ 
stavljaju i psuju, neprijatelji njegovi mirno spavaju 
i jedva čekaju, da se napiju krvi njegove. 

1. U petak u jutro čim svane dan sakupe se opet 
glavari svećenički, farizeji, književnici i starješine u 
visoko vijeće i dogovaraju se, kako bi Isusa ubili. Pak 
da se u tom osiguraju, zovu opet Isusa u vijeće i pi¬ 
taju ga po drugi put, da li je zbilja Sin Božji. Na to 
im odgovori Isus: „Ako vam i kažem, ne ćete mi vje¬ 
rovati. A ako vas i zapitam, ne ćete mi odgovoriti, 
niti ćete me pustiti. Što mi dakle koristi braniti se ? 
Ali zna’te, da će odsele sin čovječji sjediti s desne 
strane sile Božje.“ Tada rekoše svi: „Ti li si dakle 
Sin Božji ?“ On im reče: „Vi kažete, da ja jesam !“ 
0 nepravedni suci! A dokažite vi, da Isns nije Sin Bo¬ 
žji. Nijeste li vidjeli njegova čudesa i čuli njegov nauk ? 
Dakako da su čuli, ali ipak viču ? „Što još trebamo 
svjedočanstvo, ta sami smo iz njegovih ustiju čuli.“ S 
tužbom dakle u ruci, da se Isus gradi Sinom Božjim, 
čitavo vijeće veselo ustane i svezana vuku Isusa k 
Pilatu, čovjeku poganinu, koji bješe onda namjesnik 
rimskoga cara u židovskoj zemlji. Sramota! Dika i 
cvijet naroda židovskoga: veliki svećenici, učenjaci i 
starješine utječu se omraženoj poganskoj oblasti, da 
pogube nevinog i nedužnog čovjeka. No oni ne idu u 
sudnicu, da se ne bi onečistili, te ne bi mogli jesti 
vazam. Licemjerci! Ne idu u Pilatovu palaču, da se 
ne oskvrnu, a ne boje se proliti nedužnu krv. Tako li 

obdržavate zakon ? Eto na što dovede čovjeka mržnja 
i zavist. Do kraja ga zaslijepi. A gle Isusa, koji mora 
biti žrtvom mržnje i zavisti, kako je kraj toga umiljat 
i strpljiv. Dopušta, da ga po bijelom danu kao najve¬ 
ćeg zločinca svečano vode u sudnicu pred čovjeka po¬ 
ganina. Ako i tebe, kršćanine, tkogod mrzi, i rado 
bi te, kako je riječ, u žlici vode utopiti, podnašaj str¬ 
pljivo. Isusov primjer neka te krijepi. On bješe Bog, 
njega su nedužna iz mržnje na smrt osudili; a on je 
to sve strpljivo podnesao. Podnašaj i ti, znajući da 
nijesi veći od Isusa. 

Vidjevši Juda izdajica, da su Isusa osudili, pokaje 
se i povrati trideset srebrnjaka glavarima svećeničkim 
i starješinama veleć : „Sagriješih, izdavši krv pravednu.« 
A oni mu rekoše: „Što mi marimo za to ? To je tvoja 
briga 1“ I bacivši srebrnjake u hram izagje te se o 
konopac objesi. A glavari svećenički uzevši srebrnjake 
kupiše za nje lončarevu njivu za groblje strancima. I 
od toga, što je ona njiva kupljena za cijenu krvi, pro¬ 
zvana bi ona njiva krvnom njivom. Eto kamo napokon 
dovede čovjeka strast, kad ju na vrijeme ne obuzda i 
ne uguši. Juda je odviše ljubio novac, pak je i samoga 
Spasitelja za nj prodao. On je znao, da je Isus svemo¬ 
guć, pak je mislio,- da će se Isus oteti smrti i njemu 
ostati novci. No kad je vidio, da su Isusa osudili na 
smrt, a on se ne brani, iz zdvojnosti se objesi. Veliko 
je zlo počinio Juda izdavši Isusa, no to je zlo još po¬ 
većao time, što je zdvojio o Božjem milosrgju i sam si 
život uzeo. Da se je pokajao kao sv. Petar, i Isusa 
molio za oprost, Isus bi mu bio oprostio, ali on nije 
htio, i tako je za uvijek propao u pakao. Kolikim se 
grješnicima tako dogagja! S početka ne će da obuzdaju 
strasti, već im sve malo po malo popuštaju, dok ne 
padnu u veliko zlo. Napokon misle, da im je nemoguće 

spasti se, te očajani padnu u vječnu propast. Samo te 
Bog občuvao toga najvećega zla, te najveće nesreće! 

Došavši dakle pred Pila tovu palaču, ne htjedoše 
Židovi unići u sudnicu, da se ne bi onečistili, već vani 
učiniše toliku viku i buku, da je Pilat izašao k njima 
na polje, pa vidjevši što je, zapita ih: „Kakvu tužbu 
iznosite proti ovomu čovjeku?« Odgovoriše mu: „Kad 
on ne bi bio zločinac, ne bismo ga predali tebi.« Him- 
benicil kano da je samo to dosta, da se može osuditi 
čovjeka, pa još na smrt. Tako rade svi oni, kojima je 
gjavao opsjenio srce. No Pilat ne će da sudi, ako mu 
ne navedu razloge zašto ga tuže. Eto na što su spali 
Židovi taj odabrani narod Božji. Pametniji je poganin 
od njihovih svećeničkih glavara i pravedniji je od 
njihovih književnika i starješina narodnih. Reče im 
dakle Pilat: „Uzmite ga vi, i po zakonu svojem sudite 
mu.« A Židovi mu rekoše : Mi ne smijemo nikoga pogu¬ 
biti “ Himbenici! licemjerci! Zašto ga dakle vodite na 
sud ? Zašto vikaste bez uzroka: „Krivac je smrti ?« Kad 
ga dakle Pilat bez razloga tužbe ne će da osudi, čuj 
s kakvih ga razloga tuže. Vele: da buni narod; da 
zabranjuje cesaru plaćati porez •, da se gradi kraljem. 
To je sve što proti njemu navode, a i to krivo, pošto 
je on posve drukčije učio. Nije on nikada bunio naroda, 
već ga uvijek nagovarao na posluh i pokornost, veleć: 
„Na Mojsijevu stolicu sjedoše književnici i farizeji; sve 
dakle što vam reku, držite i činite.« (Mat. 28, 2. 3.) 
Što se pako poreza tiče, rekao je: „Dajte cesarovo 
cesaru, a Božje Bogu.« (Mat. 22, 21.) Što se napokon 
trećega tiče, da se naime kraljem gradi, to znadu svi, 
da su ga Židovi više puta htjeli učiniti kraljem, a on 
im pobjegao i sakrio se. 

2. Na te tužbe unigje Pilat u sudnicu i dozva Isusa 
preda se. Sad gle Isusa pred Pilatom svezana. 

Pilat hoće da ga sudi. Bog-čovjek, nevin i nedužan 
stoji svezan pred poganinom, čovjekom grješnikom, da 
mu ovaj sudi, te ga ili pomiluje ili na smrt osudi. 
Pilat dakle počne ga ispitivati o onom, za što ga tu- 
žiše, pak namah hoće Isusu: „Ti li si kralj židovski ? 
Odgovori mu Isus: „Govoriš li ti to sam od sebe, ili 
su ti drugi kazali za mene?“ Reče mu Pilat. „Zai 
sam ja Žid ? Ta znaš, da ja toga ne bih znao, da mi 
nijesu drugi kazali. Ti znaš od kojih sam ja to čuo: narod 
tvoj i glavari svećenički kazali su mi to. Oni su te 
i predali meni; što si učinio?“ Isus mu odgovori: „Ti 
me pitaš, da li sam ja kralj ? A ja ti velim, da moje 
kraljevstvo nije od ovoga svijeta; kad bi bilo od ovoga 
svijeta, onda bi službenici moji branili, da ne bih bio 
predan Židovima." Tada mu reče Pilat: „Dakle kralj 
si ti?“ Odgovori mu Isus: „Ti kažeš, da sam ja kralj. 
Ja sam zato rogjen, i zato sam došao na svijet, da 
svjedočim istinu. I svaki koji je od istine, sluša glas 
moj.“ Na što će mu Pilat izvedljivo: „A što je istina ?“ 

I čim mu to pitanje stavi lugjak ni ne čekajući odgo¬ 
vora izigje iz sudnice k Židovima na polje. Siromašna 
je istina u kraljevstvu laži 1 Koliki su takovi, koji se 
ne skrbe, da doznađu istinu kao što se nije trudio ni 
Pilat. Samo u Boga i njegovu kraljevstvu prava je istina, 
dok u svijetu je laž i prijevara. S toga i veli Isus: 
„Koji je od istine sluša glas moj.“ Mnogi ne slušaju 
glas Isusov, jer ne ljube istine, pak zato blude u tmi¬ 
nama laži i neznanja? Samo u Isusu i u njegovoj crkvi 
nalazi se kraljevstvo istine; dok izvan Isusa i njegove 
crkve kraljevstvo je laži i bludnje. Zahvali Bogu, dragi 
kršćanine, što se nalaziš u katoličkoj crkvi, koja je 
jedina prava, istinita i spasonosna. Izvan nje samo je 
laž i prijevara, koju je porodila većinom oholost ljudska. 
Oholost jednoga Focija i nadutost jednoga Lutera zadaše 


Isus pred Pilatom. 


375 


miloj zaručnici Isusovoj tešku ranu, s koje još i danas 
boluje. Dao Bog, te bi svi, koji se nalaze izvan prave 
Isusove crkve, progledali, upoznali istinu i prigrlili ju. 

Pilat dakle izišavši k Židovima, reče im: „Ja ni¬ 
kakve krivice ne nalazim u ovom čovjeku 11 . Ala ih je 
lijepo osramotio! Sad ispoređi ono što su oni opetovano 
puta na sva usta vikali: „Krivac je smrti“ s ovim što 
Pilat o njem reče: „Ja nikakve krivice ne nalazim u 
njem.“ To je najbolji dokaz da je Isus nevin i nedužan. 
A proglasuje ga takvim čovjek poganin ; pa kamo sreće, 
kad bi bio stalan i kad bi ljubio istinu. Nego kad gla¬ 
vari svećenički i starješine sve više navaljivahu na 
Pilata, tužeći Isusa da buni ljude, on, kukavica, na 
uštrb istine udario je srednjim putem, misleć, da će 
tako i Isusa izbaviti i Židovima zadovoljiti. Kad dakle 
ču gdje viču i buče, ne opozivlje svoje odluke, kojom je 
Isusa nevinim proglasio, ali odabire srednji put, kako 
bi i čast suda spasio, otevši Isusa smrti, i zadovoljio 
jadu njegovih neprijatelja. To je mudrost sinova ovoga 
svijeta, kojom se istina i pravica gazi, a laž i ne¬ 
pravda slavljem slavi. No tko će svijetu ugoditi, taj 
ne može omiljeti Bogu. Svijetu i Bogu nije moguće slu¬ 
žiti. Pilat hotio je i Bogu i ljudima služiti pak nije 
ni jednomu zadovoljio. Ouj dakle što uradi. 

3. Bio je običaj, da je rimski namjesnik o vazmu 
pustio Židovima jednog uznika na slobodu, koga bi 
god htjeli. A imao je tad u uzama velikog razbojnika i 
zločinca, koji je u buni ubio čovjeka, imenom Ba¬ 
rabu. Znali su to svi Židovi, pak su ga s toga i pre¬ 
dali Pilatu na sud. Pravednu osudu smrti čekao je u 
uzama. Ovoga dakle zločinca ispoređi Pilat s nedužnim 
Isusom, pak će sakupljenim Židovima. „Koga ćete da 
vam pustim ? Barabu ili Isusa, koji se zove Krist ?“ 
Mislio je Pilat, da će tako najlakše moći osloboditi 

Isusa; s toga je i upotrebljavao lijepe riječi, ne bi li 
sklonuo narod, da odabere njega, jer je znao, da su 
mu ga predali iz mržnje i zavisti. Zato im reče: „Ho¬ 
ćete li dakle, da vam pustim kralja židovskoga ?“ Eto 
kako se čestoputa postupa s nedužnima! Na uštrb pra¬ 
vednosti i istine nevini se isporegjuju sa zločincima i 
s njima se postupa kao i s ovima. Sad motri malko s 
kim je ovo izjednačen Isus. Najnedužniji i uajumiljatiji 
izmegju ljudi izjednačen je s razbojnikom i ubojicom. 
0 Isuse, što se sve to s tobom radi ? Čovjek poganin 
izjednačio te s najvećim zločincem! 0 Isuse, kako si 
se ponizio, pak to očito: na svečanom sudu, pred ne¬ 
brojenom svjetinom. Pravo si se dakle potužio po Izaiji 
proroku (40, 25 ): ,.S kim ste me izjednačili, kao da 
bih bio kao on ? ‘ Ti Sin Božji izjednačen si s čovje¬ 
kom ; ti najnedužniji s krivcem; ti najsvetiji s najve¬ 
ćim zločincem! A što radiš, Pilate ? Kad znaš, da 
je Isus nevin, i da su ti ga Židovi iz mržnje i zavisti 
predali, zašto ga izjednačuješ sa zločincem ; zašto ga 
ne braniš? Kakav si ti sudac, koji ne štitiš i ne bra¬ 
niš nevinost ? Tako li krojiš pravicu ? Tako li se slu¬ 
žiš svojom vlašću ? No Pilat je mislio, da će ovako 
spasiti Isusa, nadajuć se od njegova naroda, da će 
zahtijevati, da se on pusti na slobodu, a ne Baraba. 
Pilate, Pilate! pazi da se ne prevariš. Kad već znaš, 
da ti ga je njegov narod iz mržnje predao, onda se 
možeš svačemu nadati. A poruči Pilatu i žena njegova 
u sudnicu: „Nemoj se ti ništa miješati u stvar toga 
pravednika, jer sam danas u snu mnogo postradala 
radi njega. “ Da, pogani su se više zauzimali za Isusa, 
nego njegov narod, prvaci naroda. Glavari svećenički 
i starješine nagovoriše narod, da ištu Barabu, a Isusa 
da pogube. Eto koliko može zao primjer svećenika i 
glavara. U tinji čas razglasi se u puku, da se Isus 

pogubi, a Baraba pusti na slobodu. Pa kad ih Pilat 
još jednom zapita: „Koga hoćete od ove dvojice, da 
vam pustim ?“ svi u jedan glas zavapiše : „Barabu !“. 
(Mat. 27, 21.) Ljudi! što to velite ? Možebiti nijeste 
dobro razumjeli Pilata. On vas pita: Koga hoćete, da 
vam slobodna pusti iz tamnice: Barabu ili Isusa ? 
Vele svi: „Ne ovoga nego Barabu 11 . (Iv. 18, 40.) Ali 
ljudi! Znate li što govorite ili ste pameću šenuli ? Ba¬ 
raba je razbojnik i ubojica, a Isus je najveći dobro¬ 
činitelj. Baraba vam je na lupeški način tolike ljude 
okrao, dok vas je Isus na čudnovati način toliko 
puta nahranio; Baraba vam je čovjeka ubio, a Isus 
vam mnoge bolesnike ozdravio i Lazara uskrisio; koga 
dakle od ovih hoćete, da bude pogubljen, a koga da, 
bude pušten na slobodu ? I opet će svi: „Ta smo ti 
rekli, da ovoga uzmeš i pogubiš, a Barabu da nam 
pustiš. Uzmi dakle ovoga, a Barabu nam pusti“. (Luk. 
23, 18.) Strahota ! Kolika sramota za Isusa,, kad je od 
svojeg naroda zapostavljen lupežu i ubojici! I tako je 
zloća nadvladala. Sad razumij, koliko se i ti, kršća- 
nine, možeš nadati od ovoga svijeta. Pred malo dana 
prostirali su pred Isusom haljine i granje od stabala i 
veselo vikali: Hosauna! Blagoslovljen, koji ide u ime 
Gospodnje: a danas viču: Uzmi ga i pogubi I 

Tebi je, dragi kršćanine, sigurno žao Isusa, i ti 
si se jamačno zgrozio na ovu viku Židova. Nu koliko 
si puta i ti ovako postupao s Isusom, ako ne riječju a 
to činom! Činom si vikao: Uzmi Isusa a Barabu mi 
pusti, kad si širom pustio uzde neurednim strastima : da 
si tugju muku krivo prisvojiš, da se bližnjemu svomu 
osvetiš, da u jadu srce svoje iskališ na Boga mrskim 
kletvama, da se u zabranjene dane naužiješ mesa, da 
ugodiš tijelu pijanstvom i nečistoćom. Onda si vikao: To 
su moji Barabe, njih mi pusti, a Isusa, keji to zabra- 

ujuje, uzmi i pogubi. Da, pusti mi Barabu: pusti mi, 
da se užijem onog društva, posijela, osobe; to su moji 
Barabe, njih mi pusti, a Isusa, koji to zabranjuje slo¬ 
bodno uzmi i pogubi. Volim slijediti Barabu nego slu¬ 
šati Isusa Da, tako si toliko puta činom vikao. Tresi 
se i plači, jer Bog se već rasrdio na te. Pazi, da te 
milost Božja ne zapusti kao Judu izdajicu. Pokaj se, 
obrati se k Bogu dok je vrijeme i moli Isusa, da ti 
oprosti. Amen. 


RAZMATRAM JE PEDESET I ČETVRTO. 


Isus pred Irudom. 

Kad Pilatu ne pogje za rukom izbaviti Isusa, htjede 
da ga se oslobodi. U dobar čas doču od onog buntov¬ 
nog naroda, da je Isus rodom iz Galileje, a baš ono 
doba desio se u Jeruzalemu Irud, koji je onda vladao 
Galilejom. Pošalje dakle Pilat Isusa k Irud u, da mu 
on sudi. Zlo je uradio Pilat. Kad je znao, da je Isus 
nevin, morao ga je braniti, a nije ga smio slati na 
drugi sud. No buduć da ga je slabo branio, zloća i 
nepravda nadvladale su nad nedužnošću i istinom, i 
Pilat šaljuć Isusa na drugi sud, ne će opraviti drugo 
nego samo povećati tuge i nevolje onoga nedužnoga 
jaganjea. Siromašni Isus! Od jednoga je suda vučen 
na drugi. Najprije bijaše pred Anom glavarom sveće¬ 
ničkim, onda pred Kajfom velikim svećenikom, zatim 
pred Pilatom rimskim namjesnikom, a sad mora opet 
pred Iruda vladaoca nad Galijejom. 

1. Sad motri Isusa, kako ga po bijelom danu vode 
jeruzalemskim ulicama, koje su prepune ljudstva svake 
vrsti, što se zgrnulo tamo na vazmenu svečanost. Ne 
vode Isusa k Irudu za drugo nego da ga još više osra¬ 

mote i ogorčuju mu muke. Preko tri godine kodio je 
od grada u grad, od sela u selo; proputovao je svu 
Judeju, Galileju i Samariju tvoreć dobro i ozdravljujuć 
sve; neutrudljivo je propovijedao kraljevstvo Božje, i 
tražio izgubljene ovce Izraela; trpio je glad i žegju, 
studen i vrućinu ; dan i noć se mučio, da spasi narod 
svoj. A sad koja mu za to plaća? Kao najvećeg zlo¬ 
činca sred bijeloga dana vode ga zvezana po Jeruzalemu. 
Gdje god se sretne s ljudima, svi ga ismjeliivaju, žviž- 
daju za njim i rugaju mu se 11 a sve moguće načine. 
Što je morao misliti Isus videć, kako ga ona prostačina 
grdi i sramoti, pak to u glavnome gradu židovskom, i to 
0 vazmu, kad su se Židovi sa svili strana tamo sakupili 
na svečanost! A rugaju mu se oni isti, kojima je toliko 
dobra učinio. Da, tako nagragjuje svijet dobra djela. 
Ako i tebi, kršćanine, svijet zlo za dobro vraća, nemoj 
se tomu nimalo čuditi. Znaj, da se već tako Isusu 
godilo, koji je bio Bog te ljudima učinio više dobra 
nego to. On sam reče: „Nije sluga veći od gospodara 
svojega. Ako su mene progonili, i vas će progoniti. 44 
(Iv. 15, 20.) A znaj i to, da te ljudi ne će nikada to¬ 
liko mrziti, koliko su mrzili njega, nite će ti toliko 
zla počiniti koliko njemu i tako ti zlim nagraditi tvoja 
dobra djela kao što i ujemu vratiše. Nemoj se dakle 
od svijeta nadati nagradi za svoja dobra djela. Plaća 
tvoja neka ti bude u nebu. Bog, koji je najpravedniji, 
on će ti svako i najmanje dobro djelo stostruko napla¬ 
titi. Odatle se uči, komu ćeš odsele služiti: svijetu ili 
Bogu. Dosad si služio svijetu, pak si već toliko puta 
iskusio, kako te je svijet naplatio. No odsele služi Bogu, 
pak ćeš se osvjedočiti, kako će te on posve drukčije 
nagraditi nego li svijet, ako ne na ovom, a to sigurno 
na drugom svijetu. — Što su morali misliti angjeli, gle¬ 
dajući svoga gospodina pred onolikom svjetinom ovako 

porugana i osramoćena! A to sve dopušta Bog Otac 
na svom milom Sinu iz neizmjerne ljubavi prema lju¬ 
dima, pa i najvećim njegovim neprijateljima, da se nitko 
ne izgubi, već da se svi spasu. 

2. Kad odvedu Isusa svezana i izmučena k Irudu 
ovaj mjesto da ga požali, još se nad njim vrlo razve¬ 
seli, pcšto ga je već odavna želio vidjeti. A zašto mu 
se Irud toliko razveselio i toliko ga želio vidjeti? Je¬ 
dan kralj pak se toliko veselio da vidi čovjeka poni¬ 
žena i osramoćena ! Čudna stvar, da se za Isusom toliko 
brine Irud, koji je bratu Filipu oteo ženu ; Irud kojemu 
su već žene do kraja iskvarile srce i ispile mozak; 
onaj isti Irud, koji usred gozbe zapovijeda, da se je¬ 
dnoj plesačici za volju odrubi glava najsvetijemu čo¬ 
vjeku sv. Ivanu Krstitelju i da se topla, dok se još iz 
nje cijedila nedužna krv donese pred gostove i plesačici 
daruje. Zašto takav kralj toliko želi vidjeti Isusa i 
vrlo mu se razveselio, kad ga bijaše opazio ? Zato se 
Irud tako razveselio, jer je o Isusu mnogo čuo, pak se 
nadao od njega vidjeti kakvo čudo. Sad znaš, zašto je 
_ Irud želio vidjeti Isusa i toliko se radovao, kad ga je 
vidio. Dakle samo iz radoznalosti želio je vidjeti Isusa, 
ne bi li pred njim učinio kakvo čudo.Nije htio Irud 
vidjeti čuda, da se obrati već da se našali s Isusom i 
da ga učini smiješnim. Koliko ima takih ljudi, koji iz 
puke radoznalosti dolaze na propovijed, samo da pro- 
sugjuju pi'opovjednika. Da li je dakle čudo, ako takovi 
od propovijedi ne dobiju nikakve koristi, kao što ni 
Irud od Isusa? Ti se, kršćanine moj, čuvaj toga, pak 
nemoj nikada pretresivati propovjednike, niti nemoj 
isporegjivati jednoga s drugim, i onda kazivati: ovaj je 
bolje propovijedao, onaj gore i t d., a još se više čuvaj, 
da ono što čuješ na druge primjenjuješ, već radije ono 
što čuješ sebi prisvoji, k srcu si uzmi i prema tomu živi. 

Sad pak gledaj Isusovo ponašanje prema Irudu. 
Irud opazivši Isusa pokaza mu se iz vana prijaznim, 
kao da Isus ne zna što on misli u srcu. Pita ga za 
mnoge stvai'i, ali Isus mu ništa ne odgovora A 
tnžahu ga jednako glavari svećenički i književnici, što 
se bijahu tamo skupili, ali on na sve tužbe muči. 
Muči ne iz nužde, nego jer je mučanje krjepost. Moli 
Isusa, da ti dade milost u svoje vrijeme govoriti i mu¬ 
čati. Prosi ga, da ti dade milost, da nikada ne govoriš, 
kad ne treba, a najmanje o stvarima, koje na tebe ne 
spadaju. Sv. Jakov apostol veli: Tko riječju ne po¬ 
griješi, onaj je savršen čovjek. Jezik je malo udo, a 
mnogo čini. Gle, mala vatra, i kako veliku šumu sa- 
žeže. I jezik je vatra, punoća nepravde. Tako i jezik 
živi megju našim udima, poganeći sve tijelo i paleći 
vrijeme života našega zapaljujući se od pakla ... A 
jezika nitko od ljudi ne može pripitomiti, jer je ne¬ 
mirno zlo puno smrtonosnog otrova. 41 (lak 3.) „Ako 
tko od vas misli da je pobožan, a ne zauzđava jezika 
svojega, nego vara srce svoje, njegova je vjera uzalud.“ 
(Jak. 1, 26.) A u tom najviše griješe žene. Koliko bi 
puta čovjek hotio, da nije štogod rekao, ali jednom 
izušteno više se uništiti ne da. Isus je mogao pred 
Irudom govoriti i braniti se, ali nije hotio, da te na¬ 
uči, kako i ti imaš čestoputa mučati. Isus je mogao 
govorom svojim i Iruda i sve svoje neprijatelje u rog 
zatjerati, ali nije hotio; volio se poniziti, da i tebi 
dade primjer, kako ćeš se ponijeti u takvim zgodama. 
0 kolika je to krjepost mučati na nepravedne napadaje 
1 ne braniti se! Kako je to utješljivo i zaslužno. Ugle¬ 
daj se u Isusa, pak ga slijedi u toj uzvišenoj krjeposti. 
Vjeruj mi, da ti ne će biti nikada žao, što si čestoputa 
mučao i nezaslužene napadaje mučeć pretrpio. Blago 
tebi, ako to učiniš 1 Vježbaj se dakle i u toj krjeposti. 

Nego Isusu se nije ni trebalo braniti riječima, po¬ 
što ga je branio njegov neporočan život. Djela su nje¬ 
gova najbolje svjedočila, da je nevin i nedužan Zm 
i ti, kršćanine, tako, da ti ne bude trebalo braniti se 
riječima, kad te budu ljudi napadali. Djela tvoja neka 
te brane. - Isus, da je htio govoriti, mogao se od smrti 
obraniti, ali nije hotio, pošto mu je od vijeka bilo odlu¬ 
čeno da umre. Ta kako bi se bio inače svijet spasio ? 
Izaija prorok (53, 7.) veli: „Žrtvovao se, jer je sam 
hotio“, a Petru, kad ga je liotio braniti mačem, reče: 
Čašu, koju mi dade Otac, zar da ne pijem ?“ (Iv. 1», H ) 

— No ipak mogao je barem kralju za volju štogod 
odgovoriti. Nego Isus ne gleda na vanjštinu tko je tko, 
već kakav je u duši. Pred Bogom su svi ljudi jednaki. 
Njemu je milija jedna pobožna, siromašna duša, nego 
svi carevi i vladari ovoga svijeta, ako s čašću ne spoje 
pobožnosti. Budi to vama na utjehu, pobožne duše, koje 
rado dolazite u crkvu i Bogu marljivo služite, usprkos 
što vam se možebit, zato ljudi smiju i nazivlju vas podru- 
gljivim imenima. Da, Bogu su tako gadni opaki ve i 
kao i zli prostaci. Ili zar su grijesi pod zlatnom krunom 
ili grimiznim plaštem manji, nego li pod prosjačkom ka¬ 
pom ili poderanom haljinom? Ili su možebit nečistoće po 
svilenom opravom manje gadne nego li pod umrljanim 
dronjcima? Zar može skupocjena oprava ili zlatna kruna 
zloće i opačine pokriti, a da ih Bog ne vidi i zar 
je trulo i bršljivo drvo zato manje trulo i bršljivo iz 
nutra, jer je pobojadisano ili pozlaćeno? Ili zar je ru¬ 
žan obraz zato manje ružan, jerbo je svilenom koprenom 
pokrit ? 0 svijete, svijete 1 zašto si tako lud, i od vanj 
ske se slike daješ lako zaslijepiti i varati? Prestani 

već jednom te tvoje zloće i opačine pokrivati skupocje¬ 
nim plaštima i koprenama. A ti, dragi kršćanine, nemoj 
nikada laskati ljudima zlim i opakim, i kao takvim 

klanjati se, pa bili oni još veći. Gledaj Isusa, kako on 
ne će da opakoga kralja jednini samo pogledom pogleda, 
i jednom samo riječicom oslovi. On tomu gnjusnomu 
bezbožniku, premda kralju, niti laska niti se klanja, 
a za grješnike rado umire, da ih obrati i spasi. 

3. Sad čuj, kako je Irud sa svim onim svjetskim 
mudracima uzeo ovo Isusovo čudnovato mučanje. Oni su 
ga držali za lugjaka, koji od slaboće mozga više muči 
nego li od zlobe na tolika kraljeva pitanja i tolike 
tužbe neprijatelja. Za lugjaka ga drže, pak čuj što mu 
rade i kako mu se rugaju. Oblače ga u poderanu 
bijelu li a 1 j i n u kao kakvoga kralja, smiju mu se i 
podsmijevaju. Tako obučena ga vode po čitavoj Iru- 
dovoj palači i kao lugjaka pokazuju ga kraljevskim 
dvoranicima. Od sobe vode ga u sobu. da ga svi vide. 
Po hodnicima vode ga usred vojnika amo i tamo, a 
sad opet natrag. Svi ga proglasuju za lugjaka, sramote 
ga i stavljaju na ruglo. Evo, najmudriji držan je za 
lugjaka! Isus, Sin Božji kao lugjak ružen je i ismje- 
hivan. Sama mudrost proglašena je ludošću. Tako sude 
ljudi! Takva je mudrost ovoga svijeta. Pravo veli sv. 
Ivan evangjelist (1, 10.), da Isusa svijet nije poznao. 
Da, nije ga poznao, ali ni sada ga ne pozna, niti će 
ga poznati, jer mudrost ovoga svijeta protivi se mudrosti 
i poniznosti Kristovoj. Tko je čedan i priprost, pobo¬ 
žan i bogabojeći, nevin, te za grijeh još ne zna, taj 
je trn u očima ovoga svijeta i lugjak svima onima, koji 
se zaprisegoše pod Luciferovu zastavu. Veseli se, dragi 
kršćanine, ako si Isusov, te si s njim nevin ponižen i 
osramoćen. Vidiš, kolikomu je ruglu On izvržen, koji je 
najveća mudrost. Ako se njemu tako godi, čemu da se 
ti nadaš ? Ta on sam veli: „Nema učenika nad učitelja 
svojega, ni sluge nad gospodara svojega. Dosta je uče¬ 
niku, da bude kao učitelj njegov i slugi kao gospodar 

njegov. Kad su domaćina nazvali Boolzebuboro, koliko 
više domaće njegove ?“ (Mat. 10, 24. 25) 

Čuo si, kako je Irud sa svojim vojnicima i dvoranima 
osramotio Isusa, i kako mu se narugao obukavši ga u 
bijelu haljinu. Predstavi si, da ga gledaš tako odjevena 
i osramoćena, pak ga barem ti, za koga sve to strpljivo 
podnaša, požali i utješi. Baci se dakle ničice pred 
njega, pak mu reci: 0 Isuse, što ti sve za mene trpiš 1 
Ti najmudriji, pak si za mene za lugjaka držan i osi a* 
moćen. Ti dopuštaš, da te za lugjaka proglasuju i 
mučiš, a ja hoću da me svi za mudroga drže, pa ako 
me tkogođ u tom ponizi, jadim se i ne mogu toga da 
podnesem. Ti najsvetiji, u komu je punoća božanstva, 
pak si se za mene grješnika dao obući u porugljivo 
odijelo, a ja hoću da mi se svi klanjaju i u zvijezde me 
kuju. Ti prezireš slavu ovoga svijeta i nikomu ne laskaš, 
a ja ne tražim drugo nego ljudsku hvalu i veličanstvo 
svijeta. Ti uvijek ponizan, a ja ohol i ponosit. Ah u 
onoj tvojoj bijeloj haljini, Isuse, kojom si bio kod Iruda 
sramotno obučen, najbolje se zrcali tvoja nevinost. Bijela 
haljina znači nedužnost. Zaogrni i ti mene, Isuse, ova¬ 
kvom haljinom ; ali daj mi ujedno, da bijelom haljinom 
obučem i čistoću. Zaođjeni me dakle ovom prelijepom 
angjeoskom krjepošću, o Isuse. Čistoću srca prosim te. 
To je što te najviše prosim, o Isuse, jer toga mi najviše 
treba. Amen. 


RAZMATRANJE PEDESET I PETO. 

Isus opet pred Pilatom. 

Kad zvedljiv i okrutan kraj Irud ni na jedno 
pitanje ne dobi od Isusa odgovora, osramoćena, ponižena 
i porugana posla ga natrag k Pilatu. 

1. Sad motri Isusa, gdje ga sred bijela dana sve¬ 
zana u porugljivoj bijeloj haljini vodes tražari jeruza¬ 
lemskim ulicama k Pilatu. Gle onu prostačinu, kako 
mu se ruga, smije i ceri sto puta gore, nego kad su ga 
vodili k Irudu. Što je sve morao trpjeti Isus od Iru- 
dove palače do Pilatove! Koliku je sramotu pretrpio od 
onolikog naroda, koji se tada nalazio u glavnome gradu 
prigodom vazraene svečanosti I 

Irud pak i Pilat bijahu do onda neprijatelji: jedan 
s drugim nije govorio, jedan drugoga mrzio. No onaj 
dan, kad Pilat posla Isusa k Irudu, i ovaj ga poslao 
natrag k Pilatu, sprijateljiše se Pilat i Irud. Kamo 
sreće, kad bi se svi, koji ovo čuju, još danas pomi¬ 
rili, ako su s kime u kakovom neprijateljstvu! 

Kad dovedu Isusa k Pilatu natrag, ovaj se još 
bolje uvjeri o njegovoj nevinosti, vidjevši da ga ni 
Irud nije osudio. Pozove dakle glavare svećeničke, kne¬ 
zove i narod te im reče: „Dovedoste mi ovoga čovjeka 
kao da narod buni, i eto ja ga pred vama ispitah, i 
ne nagjoli u njem ni jedne krivice, što vi na njega 
govorite. A ni Irud, jer sam vas poslao k njemu, i eto 
ne nalazi se ništa da je učinio, što bi zasluživalo smrt.“ 
(Luk. 23, 13—15.) „Što ću dakle učiniti s Isusom ?•* 
Rekoše mu svi: „Neka se raspne. Reče im Pilat: ,,A 
kakvo je zlo učinio?“ Ali oni većma vikahu govoreći: 
„Neka se raspne.“ (Mat. 27, 22. 23) Evangjelisti vele, 
da se je taj prizor po tri puta ponavljao. Pilat, da 
ugodi i Židovima i da Isusa spasi, zaključi: Ja ću ga 
dati išibati, onda ću ga pustiti. I tako se zbude. 
„Pilat dakle uze Isusa i šiba ga“. (Iv. 19, 1.) 
Od dva suda proglašen je Isus nevin. Pilat već po 
drugi put brani javno njegovu nevinost proti tužiteljima. 
Zašto ga dakle šiba ? Ako je kriv neka ga osudi; 
ako je pak nevin, zašto ga kazni ? Ili je možebit dn- 

sele malo trpio onaj nedužni jaganjac ? Ah reci nam, 
Pilate, kakvo je zlo počinio, da ga šibaš ? „Kakvo je zlo 
počinio ?“ Ta to su tvoje riječi. „Pilat želeći ugoditi na¬ 
rodu, 11 veli sv. Marko evangelist (15, 15.) „šiba Isusa. 11 
Dakle zato je dao Isusa šibati, da ugodi Židovima 
0 koliko puta postupaju ovako suci i poglavari! Ko¬ 
liko puta vrše oni ovako svoju vlast na uštrb nevinosti, 
samo da se ne zamjere, prijateljima i velikašima! Kto i 
Isus je žrtva takve nepravde. A koliko je već i dru¬ 
gih nedužnih ovako nepravedno osugjeno ! Blago onima, 
koji su ovako krivo osugjeni radi pravde, samo ako 
to strpljivo podnesu, jer je njihovo kraljevstvo nebesko. 
Ah daj i meni, Isuse, tu milost, da te na tom putu 
slijedim. Ja te ljubim i klanjam ti se u ovom tvojem 
poniženju. To će biti odsele i moja najveća slava, ako 
budem tako krivo od svijeta sugjen, nadajuć se samo 
od tebe nagradi i plaći. Oh da bih mogao biti i ja 
tako ponižen za onu moju dosadanju oholost; samo te 
prosim milost strpljenja! 

Sad gle, kako oni vojnici pograbiše Isusa. Kao 
lavovi vuku ga na dvorište, svlače s njega odijelo i 
vežu ga k stupu. Gle Isusa ! Onaj liljan nevinosti, cvijet 
sramežljivosti, sin prečiste djevice Marije, stoji lišen 
svoga odijela nasred one prostačine. Adam kad po grijehu 
vidi, da je gol, sasramio se i pokri se smokvenim li¬ 
šćem. Kako je tek moralo biti Isusu videći se onako 
svučena pred onim nečistim i besramnim vojnicima! 0 
besramna mladeži, koja tako pomamno srtaš u posijelo 
i druge grješne zabave, eto koliko vi stojite Boga 
svojim nečistim grijesima! Ah zasramite se već jednom 
zasramite svojih ružnih grijeha, pak prestanite Isusa 
ovako gadnim grijesima mučiti i sramotiti. 

2. Sad motri, kako oni okrutnici šibaju Isusa. 
Evangjelisti vele, da se oko njega skupila čitava četa, 

Koliko ih je dakle moralo biti I Jedni ga biju šibama, 
drugi korbačima, treći batinama Za takvo pako bati¬ 
nanje upotrebljavali su trnove šibe, glogove batine i ko¬ 
žnate korbače sa željeznim bodljikama. Jedan ga udari 
po glavi, drugi po legjima, treći po prsima i t. d. Kad 
su se jedni utrudili, onda počimaju drugi, a za ovima 
opet prvi izmjenivši si megju sobom orugje. Jedan se pred 
drugim natječe, tko će ga jače tući. A tuku ga svi bez 
milosrgja, tako da bi ga živa pojeli da mogu. — Sad 
gle ono nježno tijelo, koje je sam Duh sveti umijesio u 
utrobi prečiste Djevice. Buduć da je tijelo Isusovo bez 
grijeha začeto, to je bilo i ćutljivije od našega i teže 
podn^šalo muke; oni okrutnici udaraju po njem, da od 
udaraca cijelo dvorište odzvanja. Gle ono prečisto tijelo, 
kako je sve isprebijano i modricama pokriveno Već je 
i koža izdrta te se vidi meso, a krv teče na sve strane- 
Nego onim krvopijama još nije dosta. Po onim istim ra¬ 
nama opet udaraju, tako da je nastala prava rana na 
rani, cijelo je tijelo gola rana, tako da na njem nema 
niti jednoga zdravoga mjestanca. S toga i proreče o 
njem Izaija (1, 6.): „Od pete do glave nema na njem 
ništa zdrava, nego uboj i modrice i rane gnojave“. 
Tako bi izranjen, da su mu se i kosti vidjele. S toga 
se i potuži po Psalmistu (21, 17. 18.): „Kano mnogi 
psi opkoliše me . . . Oni izbrojiše sve moje kosti.“ Po 
zakonu nijednomu se zločincu nije smjelo dati više od 
četrdeset šiba (V. Moj. 25, 3.); samo za Isusa nema 
ni mjere ni broja. On ih prima na tisuće. Namjera Pi- 
latova bijaše ta, da Isusa tako izgrde, ga ne bude više 
prilike čovječje na njem, ne bi li se tako Židovi ga¬ 
nuli na milosrgje i oprostili mu. Čudnoga li suca! A 
što je skrivio, da mu treba opraštati? Megjutim Isus 
je pod svim tim mukama ponizan i umiljat kao janje. 
Sve rado trpi i podnaša za tvoje grijehe, kao što još 

prije reče po Psalmistu (37, 18.). „Ja sam pripravan 
na šibe.“ Sv. Brigita (Revel. I. 11.) kaže, da je jedan 
vojnički časnik, videći kako su vojnici proti svakomu 
zakonu i čovječnosti nagrdili Isusa, ne mogavši više 
gledati tolike okrutnosti, mačem presjekao ono uže, ko¬ 
jim bijaše k stupu privezan. Isus se od slabosti onaj 
čas srušio na zemlju i u vlastitoj se krvi kupao. Da, 
rod ljudski ranama grijeha obasut ležao je mrtav na 
zemlji. Adam ga je od pete do glave svega izranio. 
Sad gle drugoga Adama — Isusa — koji takogjer na 
pol mrtav leži na zemlji, da svojom krvlju opere rod 
ljudski od grdne rane grijeha Sad ga još one krvo¬ 
pije na zemlji šibaju, a to sve zbog naših grijeha. 
S toga se i potuži po Psalmistu (68, 5.): „Ono što ne 
uzeli, plaćam.“ Jedva što se Isus malko ohrabri, po¬ 
segnu za svojim haljinama i teškom se mukom obuče. 
Haljine mu se na one rane kao prilijepile, da ih ni od- 
trgnuti ne možeš a da ujedno ne oguliš i kožu i meso. 
Ali čuj što sada oni okrutni vojnici rade. Kao vuci ki¬ 
daju mu haljine s tijela a s njima deru mu kožu i meso. 
Gle Spasitelja tvoga pred onim besramnim vojnicima 
opet lišena odijela. 0 vi nečisti grješnici, koliko vi sto¬ 
jite Isusa i kolikoj ga sramoti izvrgavate! Onako li¬ 
šena njegovog vlastitog odijela zaogrnuše ga crvenim 
plašt em, a on se i sprijeda pokrije. Sad pak čuj što 
mu još čine i proplači. Od debela t r n j a spletoše krunu 
i s one strane, s koje je mogla jače bosti, staviše Isusu 
na glavu ; batinama mu ju nabiše tako, da je trnje 
probilo čelo i pokazalo se naokolo glave. Batinama mu 
ju zabijaju u glavu, da ne ozlijede svojih ruku, a ne 
boje se onoliko trnje zabosti u njegovu glavu! (Ja sam 
jedan trn te krune vidio, a dug je kao prst.) Lav hoće 
da pobijesni od jednoga samo trna, koj mu u nozi ostane, 
kad se na nj nabode, a Busu onoliko trnje zaboli u 

glavu, to naj nježnije udo tijela. Kolik je to morao biti 
bol! To se još nije nikada ni vidjelo, ni čulo, ni čitalo. 
Sad gle, kako mu iz glave na sve strane curi krv 
preko lica, kose i čitavog tijela. A da uz muke bude 
i poruge, u desnicu dadoše mu mjesto žezla trsku; 
klecaju pred njim i rugaju mu se govoreći: „Zdravo 
kralju židovski!“ Pljuvaju mu u lice, i zaušnicama ga 
biju. Iz ruku mu jedan za drugim uzimaju trsku i uda¬ 
raju ga njom po glavi, da mu krunu još dublje zabodu. 
Sad gle Isusa Spasitelja tvoga. Je li mogao pakao što 
gorega izmisliti? Pa to mu čine ljudi, kojima je on 
toliko dobra učinio, i želi da se spase. Ako nevin Isus 
toliko trpi, hoćeš li ti grješniče, da samo ugodno živiš 
i plivaš u zemaljskim slastima! Da li dolikuje udu biti 
nježnu pod glavom trujem okrunjenom ? Zar te nije 
stid težiti samo za slavom i čašću ovoga svijeta, dok 
je Spasitelj tvoj porugan i popljuvan? Zar te nije sram 
resiti se samim cvijećem radosti i naslada, dok je 
Spasitelj tvoj trajem ovjenčan ? 

Nego oni ljudi, koji mučiše Isusa, bijahu pogani, 
koji ga nijesu dobro poznali! Kad bi bili znali, da je 
on Bog, sigurno ga ne bi bili onako mučili. Ali kršćani, 
koji ga dobro poznaju, pak kako ga zlostavljaju! Ili 
zar je manje zlo onako ružno psovati ga, nego li po- 
rugljivo pred njim klecati i pozdravljati ga : „Zdravo 
kralju židovski ?“ Pa ipak koliki ga kršćani na naj¬ 
ružniji način psuju, da se čovjeku koža ježi! A zar ne 
živi Isus još i danas u pobožnim ljudima, svećenicima, sv. 
ocu papi, crkvi? Pa kako se sa svima ovima postupa? 
0 koliki ih progone i zlostavljaju ! 

3. Kad su se vojnici ovako do mile volje uaužili 
Isusa, Pilat zapovjedi da ga dovedu preda nj. Vidivši 
ga Pilat svega izranjena, da ga ni poznati nije mogao, 
razveseli se, nadaj uć se, da će ga, pokazavši ga narodu, 






390 


Razmatranje pedeset i peto 


oteti smrti. Izigje dakle s njim na polje i pokazavši 
ga Židovima, reče: „Evo čovjeka 1“ kao da bi htio 
reći: Vidite na što je spao, što su iz njega izradili. 
Izgrgjen je tako, da već na njem nema ni prilike čo¬ 
vječje. Tko bi rekao, da je ovo čovjek? „Evo čovjekaP 
I ja vam ga evo, dragi kršćani, vodim na polje, da 
ga vidite. Kćeri Sionske, nježne duše kršćanske, iza- 
gjite iz svojih raskošnih zabava, dogjite i vidite kialja 
vašega, kako ga je okrunila maćuha na dan piia 
svoga! Kćeri Sionske, koje ste tako nježne, da vas 
svaka mala zaboli, te ni najmanje uvrede ne možete 
podnijeti, već se srdite, mrmljete, psujete i proklinjete, 
dogjite i vidite kralja vašega! Gledajte ovu presvetu 
glavu svu izraujenu i isprošupljanu. Brojite ove rane, 
ako možete! Gledajte, kako mu krv iz njih pieko 
očiju curi i kosa mu je sva krvlju nakvasena ! Gledajte 
ovo lice sve ispljuvano i modricama pokrito 1 Da li je 
to čovjek ? Da li je to onaj Isus najljepši čovjek od 
svih ljudi ? To li je onaj slatki, umiljati Isus, koji je 
tolikima suze otro, tolike bolesnike ozdravio ? To li je 
sin prečiste Djevice, pun milosti i jakosti ? To onaj 
Isus, nad kim su se nebesa nad Jordanom otvorila i čuo 
se glas sneba: „Ovo je sin moj ljubazni, koji je po 
mojoj volji ?“ To li je onaj Isus, koji se na onako 
čudnovati način preobrazio na Taboru, da mu se za¬ 
sjalo lice kao sunce, a haljine postadoše bijele kao 
snijeg ? Vajme 1 nema na njem ni ljepote, ni prilike 
čovječje. „Evo čovjeka!“ On je sav kao gubav, od 
Boga pohogjen i kažnjen. 

Sad razumij, kako ružan mora biti grijeh, kad 
je Isus ovako zbog njega nagrgjen. Kolika neman mora 
biti grijeh, kad mu treba tolike i takve ljekarije I 0 
grješnici, grješnici, viče vam Isus, osvijestite se već 
jednom, pak uvidite na što ste me grijesima svojim 

spravili. Vaša oholost me je ovom trnovom krunom 
okrunila. Vaši nečisti grijesi su me do naga svukli i za- 
odjeli ovim poderanim plaštem. Vaše prevare i otimačine 
utak nuše mi ovu porugljivu trsku u ruku. Vaše psovke 
svega su me isćuškale i popljuvale. Vaši grijesi svega 
su me izranili i izgrdili. Ali grješnici, ja vam opraštam, 
rado vam opraštam, samo prestanite već jednom grije¬ 
šiti i ovakve mi muke ponavljati. Ah kad je tomu tako, 
Isuse, onda proklet bio svaki grijeh •, prokleta ura i 
čas, kad sam sagriješio. Ne ću više. Pa ako vidiš, o 
Isuse, da bih te mogao još uvrijediti, molim te, da radije 
prije umrem, nego da budem krivac ma samo jednoj 
kapi tvoje presvete krvi. 

A što su pak Židovi odgovorili Pilatu, kad im pokaza 
Isusa ? Jesu li mu se možebit smilovali ? Ah čuj što viču 
oni njihovi nezahvalni svećenički glavari i njihove 
sluge: „Raspni ga, raspni.“ Nu Pilat se još uvijek 
protivi, te veli: „Uzmite ga vi i raspnite, jer ja ne 
nalazim na njemu krivice. 44 Na to će mu svi: „Mi imamo 
zakon i po zakonu našem valja da umre, jer načini 
sebe Sinom Božjim. 44 Kad onaj siromašni poganin doču, 
da se je Isus načinio Sinom Božjim, još se više poboja, 
ugje s Isusom u sudnicu i pita ga: „Odakle si ti? A 
Isus mu ne da odgovora. Tada mu reče Pilat: „Zar 
meni ne odgovaraš? Ne znaš li, da imam vlast raspeti 
te, i vlast imam da te pustim? 44 Čuješ li, dragi kršća- 
nine ! Pilat sam veli, da bi ga mogao Isusa pustiti, kad 
bi htio; zašto ga dakle ne pusti, kad je uvjeren o 
njegovoj nedužnosti i znade, da su mu ga Židovi iz 
mržnje predali. Ili zar neće biti krivac njegove smrti, 
ako im dopusti, da ga pogube ? Odgovori mu Isus: 
„Ne bi imao vlasti nikakve nada mnom, kad ti ne bi 
bilo dano odozgora; zato ima veći grijeh onaj, koji me 
predade tebi. 44 I tako osvjedočivši se Pilat još bolje o 

njegovoj nevinosti gledaše da ga pusti. Nu poznavajući 
Židovi njegovu slaboću poćnu vikati i groziti mu se: 
„Ako ovoga pustiš, nijesi prijatelj cesaru. Jer svaki 
koji sebe kraljem gradi, protivi se cesaru." Ovim su 
Pilata baš pogodili u živac i tako je stvar s Isusom 
gotova, samo što mu je taj kukavica pomnožao tolike 
muke. Nego Isus je sve to hotio trpjeti i rado je trpio 
iz ljubavi prema nam ljudima. Da, ljubio te, i iz lju¬ 
bavi k tebi ide rado žrtvovati se, da tebe otme vječnoj 
smrti. Oli Isuse, koliko si me ljubio ! Daj da odsele 
i ja tebe ljubim, te se iz ljubavi prema tebi čuvam 
svakoga grijeha, i strpljivo podnašam sve muke i ne¬ 
volje, koje mi pošalješ, znajuć da si ti za mene mnogo 
više trpio. Ameu. 


RAZMATRANJE PEDESET I ŠESTO. 


Isus predan na smrt, odveden na Kalvariju i 
raspet. 

1. Kad ču Pilat gdje Židovi viču : „Ako ovoga 
pustiš, nijesi prijatelj cesaru," oko podneva (na veliki 
petak) izvede Isusa na polje, sjede na sudačku stolicu 
i reče Židovima: „Evo, kralj »vaš!" A oni vikahu: 
„Uzmi, uzmi, raspni ga." Pilat im reče: „Kralja va¬ 
šega da raspnem ?“ Odgovoriše nesretni glavari sveće¬ 
nički . „Nemamo kralja osim cesara." A vikahu sve 
više: „Raspni, raspni ga." Videći Pilat, da ništa ne 
pomaže, nego još veća buna biva, uze vodu, te umi 
ruke pred narodom govoreći: „Ja nijesam kriv u krvi 
ovoga pravednika; vi ćete vidjeti." I odgovarajući sav 
narod reče: „Krv njegova na nas i na djecu našu." 

I Pilat presudi, da bude kao što oni ištu, te ga pre- 
dade, da se raspne. 

Sad motri najprije Pilata. Od početka dokraja 
uvijek je osvjedočen o nevinosti Isusovoj. Hotio ga 
osloboditi od smrti, ali je ipak sve malo po malo po¬ 
puštao Židovima; popuštao od straha pred vikom i da 
ga ne bi tužili cesaru u Rim, dok napokon ne preda 
Isusa, da se raspne. Eto kako trpi nevin, kad je sudac 
strašljivica, koji se Boga ne boji i pravice ne ljubi. 

A motri i onaj židovski narod. Nije li uvijek 
željno i napeto slušao Isusa, tako da je tja i u pusti¬ 
nju za njim išao i kraljem ga proglasivao ? Nije li ga 
prije malo dana veselo pozdravljao i svečano pratio u 
Jeruzalem ? Pa šta će reći, da je sada tako žedan nje¬ 
gove krvi, tako nemil i okrutan, da bi ga rada vidjeti 
na križu raspeta? Jer su ga glavari i svećenici zaveli. 
Prosti puk lako se dade zavesti. On ide, kamo ga 
veći vode. Dva tri takova buntovnika mogu zavesti 
cio grad, cijelu okolicu. S toga budi oprezan, i ne daj 
se zavesti. Sam si već dosta pametan, da znaš što je 
dobro što li zlo. Dobro slijedi, zla se čuvaj, pa makar 
svi pristajali uza zlo. 

Motri nadalje i one židovske svećenike, knji¬ 
ževnike, farizeje i starješine. Zašto su svi ti bili Isusu 
zakleti neprijatelji ? Zašto su ga progonili i bunili na¬ 
rod proti njemu? Zato su tako radili proti Isusu, jer 
se protivio njihovim zlim djelima i korio ih radi njiho¬ 
vih opačina. Oni toga nijesu trpjeli, pak odlučiše, da 
će ga krivo optužiti i smaknuti. Prokleta oholosti! Ne 
trpješe Isusa, jer im je istinu govorio i korio ih zbog 
njihovih grijeha. Čuvaj se ove pogubne nemani. Kad ti 
tko istinu govori i kori te zbog grješnog života, nemoj 
na nj zato mrziti, već mu radije zahvali i slijedi nje¬ 
gove opomene, znajući, tko te kara da te ljubi. 

Napokon motri i Isusa. Znajući od vijeka, što se 
s njim ima dogoditi, ni na koga se ne tuži, ni čemu 

se ne protivi, samo jedno ga boli, što se njegov narod 
dao tako brzo zavesti, i što se toliko grijeha čini. Su¬ 
dac ga na sudu javno proglasuje nevinim, pa ipak ga 
predaje neprijateljima, da ga raspnu. Nevin je, dakle 
neka se pogubi! Čudnoga li suda! Sudac dopušta, da 
se krv nedužna prolije, i ujedno pere si ruke veleć, 
da nije kriv u krvi njegovoj. Zar misliš, Pilate, da ćeš 
vodom oprati svoje ruke krvlju okaljane ? Tebe će za 
to uvijek gristi savjest, i krv ovoga nedužnoga ja- 
ganjca vapit će proti tebi za osvetom. Ti se doduše 
možeš prati pred ljudima, ali pred Bogom se lje ne ope- 
reš. Na Pilatovo: „Vi ćete vidjeti 11 odzovnu se sav 
Jeruzalem : „Krv njegova na nas i na djecu našu.“ 
Strašne li pscvke ! Nedužnu krv Boga-čovjeka zovu na 
se i na djecu svoju. Što rekoše, to im se i zbilo. Ras¬ 
pršeni su po cijelom svijetu, bez lirama i žrtvenika, bez 
kralja i velikog svećenika. Svi ih mrze; ni jedan ih 
narod ne trpi. Svoju su krv za Isusovu založili! Psovka 
njihova užasno je odzvonila u paklu i do neba se čula. 
Da se, kršćanine, nikada ne usudiš ovu nevinu krv 
zvati za osvetu, već radije moli jednu kapljicu, da te 
od grijeha opere 1 

2. Po dovršenom nepravednom sudu pograbiše Isusa, 
i narugavši mu se svukoše s njega onaj crveni plašt i 
obukoše ga u njegove haljine, po kojima ga još jedino 
bilo moguće poznati. Megjutim uzeše još dva razbojnika 
iz zatvora, krivce smrti, i pripraviše tri velika drvena 
križa, naprtiše Isusu na legja njegov teški križ, da ga 
sam nosi do mjesta, gdje će biti raspet. Sad gle one 
židovske svećenike, književnike, farizeje, starješine, 
one rimske vojnike i silnu svjetinu s kolikim slavljem 
prate Isusa prema vratima gradskim, koja vode na 
Kalvariju. Sprijeda viče jedan : „Ovo je Isus Nazarenac, 
osugjen na smrt,“ na koje se riječi svjetina još više 

nagomilava. Gledaj, kako veselo nose nekoji čavle, 
drugi bat, treći užeta, i t d. A gle i Isusa, kako pod 
teškim križem usred one divlje prostačine koraca 
zadui put ulicama jeruzalemskim. Što je već jadan 
dosele pretrpio, pak sada mora još sam usred bijela dana 
nositi teški križ na Kalvariju! Teško ga nosi i sram 
ga je, jer je u židovskom zakonu svaki proklet, koji 
visi na križu (V. Moj. 21, 23.), no on ga ipak rado 
nosi iz ljubavi prama tebi, dok ti ne ćeš da išta 
podneseš radi Isusa. Gle, kako ga još u gradu priti¬ 
snuo križ do zemlje, a šta će tek biti nositi ga na 
Kalvariju? Vidiš, kako mu križ o trnovu krunu zapinje 
i on se pod njim svraća. Gle, kako se pod križem sru¬ 
šio i leži na zemlji. A da li ga tko žali? Nitko! Još 
ga tuku i psuju, zašto pada. Jedva što se malko ohra¬ 
brio, nosi opet križ; ali što će kad je križ pretežak, a 
on preslab. I opet se sruši na zemlju. Misliš li, da će 
ga tko izmijeniti i pomoći mu križ nositi ? Nitko! Pače 
oni krvoločni vojnici tuku ga i guraju, da brže ustane, i 
naprćuju mu opet križ na legja. Isus ga nosi, ali ve¬ 
likom mukom, dok ga križ opet ne svali na zemlju. 

I tako se Isus tri puta srušio pod težinom križa. Ako 
su grijesi tako teški da su jednog Boga-čovjeka do crne 
zemlje prignuli, što će tek biti od samih grješnika ? 
Gle! tvoji grijesi srušiše Isusa na zemlju. Razmisli to 
dobro i plači! — Baš onda vraćao se s polja neki 
Simon Cirenejin. Toga čovjeka prisiliše, da ponese 
Isusu križ. Ne učiniše to iz milosrgja, već jer su se 
bojali, da ne bi možebit Isus umro putem prije nego 
dogju na Kalvariju, pak ga tako ne bi mogli raspeti. A 
htjela je tako i providnost Božja, da se odatle i ti učiš 
sudjelovati svomu spasenju ; jer Isusovim zaslugama ćeš 
se samo onda spasti, ako budeš i ti sudjelovao. Nego 
Simon Cirenejin dugo se ustručavao da ponese križ 

Isusov; tek kad ga prisiliše, ponese križ. Ti pako, 
kršćanine, ako hoćeš da ti muka i smrt Isusova bude 
na spasenje, nosi rado križ, što ti ga Bog šalje, a nosi 
ga strpljivo, makar i do vrhunca Kalvarije — do smrti. 

Za Isusom igjaše veliko mnoštvo naroda i žena, 
koje su plakale i naricale za njim. Megju onim pobo¬ 
žnim ženama bila je i Marija, majka njegova. Njoj je 
jamačno sv. Ivan evangjelist javio, da joj je Sinak na 
smrt osugjen, pak ga je sa sv, Ivanom i Marijom 
Magdalenom čekala na putu. Možeš si misliti nezinu 
žalost, kad već iz daleka vidi, kako joj Sinka vode na 
smrt. A što je tek morala oćutjeti, kad se s njim 
sastala. Htjela ga je zagrliti, ali bijaše otisnuta. Tko 
će opisati njezinu materinju žalost? Žalosnijega prizora 
niti je bilo niti će biti na svijetu. Kolika je morala 
biti Marijina žalost, kad vidje Sinka svoga trnovom 
krunom okrunjena, svega izranjena i krvlju oblivena, 
kako sam nosi preteški križ, na kojem će biti raspet! 
Lavica plače, kad joj mladoga lavića silom otimlju, 
kamo li ne će majka, kad joj milo čedo iz naručaja 
trgaju, a kamo li više prečista Djevica, kad joj jedinca 
‘Sina u najljepšoj dobi vodiše na onako sramotnu smrt. 
Što su tada ova dva srca morala jedno drugomu go¬ 
voriti. kako jedno drugo gledati ? 0 Majko ! Žalosna 
Majko! 0 Sinko! Zapušteni moj Sinko 1 A gdje je ona 
tvoja ljepota? 0 kako si se brzo promijenio! A tko te 
je tako izranio i okrvavio? A kakva je to kruna na 
tvojoj glavi, o Sinko ? Tko te je tako okrunio ? A čemu 
taj križ? Ah Majko, ja sam na smrt osugjen. Sad me 
još gledaš ranjena i izmučena, ali skoro ćeš me vidjeti 
na ovom križu raspeta, mrtva. Krščanine dragi, bez srca 
si. ako te ovo ne gane. Za tebe, evo, ide Isus na smrt, 
za tebe mu plače Majka, a ti da to hladnokrvno 
gledaš i da se ni najmanje ne ganeš! Nemaš srca, ako 

na ovo ne proplačeš, i ne uzljubiš Isusa, koji za tebe 
toliko trpi i ide na Kalvariju, da bude za tebe raspet. 

Sad čuj, što reče onim pobožnim ženama, koje 
su za njim plakale i naricale : „Kćeri jeruzalemske! ne 
plačite za mnom, nego plačite za sobom i za djecom 
svojom. Jer gle, idu dani, u koje će se reći: blago 
nerotkinjama i utrobama, koje ne rodiše i sisama, koje 
ne dojiše. Tada će početi govoriti gorama: padnite na 
nas i brijegovima: pokrijte nas, jer kad se ovako radi 
od sirova drva, što će biti od suha.“ Razumiješ li ovo ? 
Isus u svim onim svojim mukama ne žali sebe, već žali 
grješnike; jer veli onim ženama, da ne plaču za njim 
već za svojom djecom. Ne zabacuje njihova plača, ali bi 
volio da žale za grijeh, jer ovaj muči Isusa. Što hasni 
da plačeš smrt Isusovu, ako u tvom srcu vlada grijeh ! 
Ako Isus ide na smrt da grijeh uništi, hoćeš li ti još 
griješiti ? Kad ćeš već jednom početi mrziti na ovu ne¬ 
man ? Ako je grijeh nevina Isusa ovako mučio, što tek 
tebe čeka, koji si mu krivac! Ako to biva od zelena 
drva, što će tek biti od suha! A kakvo drvo si ti ? 
Glrješnici su suho drvo; a suho drvo rado gori. 0 kako 
strašno će grješnici gorjeti u paklu I 

3. Kad dogjoše na Kalvariju raspeše Isusa, 
a s njim i ona dva razbojnika, jednoga s desne strane, 
a drugoga s lijeve ; dakle Isusa u sredini kao najgorega. 
Bio je običaj, da se tada svakomu osugjeniku dalo piti 
najjačega vina, da se u mukama okrijepi. Davaju to onoj 
dvojici razbojnika, no Isusu mjesto vina pružaju ocat 
pomiješan žučju ; što no okusivši ne htje da pije. 0 
Isuse čim te napajaju! No koliko puta si ga i ti, krš- 
ćanine, žučju napojio, kad si se opio, psovao i t. d.! Sad 
motri, kako ga oni vuci opet svlače. Doljnja haljina' 
koja ne bijaše šivena, nego izatkana sva od vrha do 
dna, bila mu se krvavim ranama kao prilijepila, a oni 

mu ju sa svom kožom i ranama trgaju ; a svlačeći ju 
s njega zapinju i o krunu tako, da mu se mnogi trnovi 
prebiše u glavi. Sad mu opet krunu još dublje zabijaju. 
Kako ga je sve to moralo boljeti! A kolik stid je opet 
sada morao oćutjeti, videći se onako lišena odijela pred 
onolikom svjetinom ! Vidiš koliko ga stoje nečisti grijesi! 
Sad mu oni okrutnici, sotonom opsjednuti zapovijedaju 
da legne na križ i rastegne ruke. I gle čuda, on sluša, 
odmah se legne i rastegne ruke. Kako čedno leži na 
križu ! Najprije pruža desnu ruku, jer desnom rukom 
i Adam najprije posegne za zabranjenim voćem, od 
kojega nas grijeha došao Isus da oslobodi. Sad gle, kako 
jedan drži onu svetu ruku, drugi primjera debeo čavao 
i drži ga na sred dlana, a treći batom udara po čavlu. 
Već prvim udarcem probušena je Isusu ruka. Kako ga 
je dakle već prvi udarac morao zaboljeti! Krv mu bri- 
znula, žile nabrekle, i on se sav od muke stresao. Nu 
okrutnik zabija čavao tako dugo, dok glava čavla ne 
dopre do dlana. Sad hoće da mu tako pribiju i lijevu 
ruku. Ali ona se od muke stisnula i zgrčila, pak ju 
moraju užetom natezati da dogje do mjesta što ga već 
od prije izvrtaše na drvu, da mu ju pribiju kao i prvu. 
Sad su mu već obje ruke prikovane križu. Kolik je to 
morao biti bol! Isto tako pribijaju mu i noge. Ti kad 
se samo iglom ubodeš na prstu ili bosonog staneš na 
trn zabrizneš od bola ; a kako je tek moralo boljeti 
Isusa onako probodena na rukama i nogama ! Tako ras¬ 
peta dižu u zrak i nasagjuju ga s križem u jamu za to 
priregjenu. Kolike su to morale biti muke, visjeti onako 
nepomičan ! Hoće li se okrenuti na desnu stranu, zaboli 
ga lijeva ruka; okrene li se na lijevu, zaboli ga desna. 
Hoće li se uprijeti na noge, još ga više zabole. Nagne 
li glavu kamogod, to si onu krunu još više u glavu za¬ 
hode. Pravo reče sam o sebi: „Lisice imadu jame i ptice 

nebeske gnijezda; a sin čovječji nema kamo bi glavu 
naklonio. 44 (Mat. 8, 20.) Kako je teško čovjeku držati 
dugo ruku u zraku; a kako je tek moralo boljeti Isusa, 
kad je visio tako puna tri sata prikovanih ruku! „0, 
vi svi, koji prolazite ovuda, pogledajte i vidite, ako je 
koji bol, kako moj bol. 44 (Plač Jerem. 1, 12 ) 

Gle dakle Spasitelja tvoga na križu. Kakogod je 
od zabranjena stabla u raju zemaljskom došlo proklet¬ 
stvo na cijeli svijet; isto tako iza četiri tisuće godina 
podiglo se ovo drugo drvo križa, da donese svijetu blago¬ 
slov i spas. Adam kušajući slast zabranjena voća rani 
sav rod ljudski; Isus kušajući žukoću križa ozdravi 
sve ljude od zadana im otrova. Adam živeć raskošno 
usmrti rod ljudski grijehom; Isus umiruć u preljutim 
bolima ubi grijeh i uskrisi ljude na duševni život. Upri 
amo oči pak motri malko Isusovo siromaštvo i poni¬ 
ženje. Postelj, na kojoj umire, suho je drvo križa; a 
haljine njegove razdijeliše sebi vojnici. Usred dana kao 
najveći zločinac visi na križu na očigred tolikih ljudi, 
domaćih i stranih, izmegju dva razbojnika. Križ Isusov 
jest zastava, pod kojom treba da i ti vojuješ, ako ćeš 
izvojevati pobjedu. Osvijesti se već jednom, pak pre¬ 
stani težiti za ovom zemaljštinom i oholiti se, kad 
vidiš Boga svoga ovako siromašna i ponižena. A ti, 
raspeti Isuse, daj mi milost, da te slijedim u siromaštvu 
i poniznosti. Amen. 

Isus visi na križu. 

Jučer smo pratili Isusa na Kalvariju. Vidjeli smo, 
kako su ga na križ raspeli i posadili megju dva raz¬ 
bojnika u zemlju. Ajde i danas sa mnom, dragi kršća’ 

nine, duhom pameti svoje na Kalvariju. Vidiš gore onu 
nebrojenu svjetinu. Provuci se kroz nju do ona tri 
križa; stavi sve pod ouaj srednji, digni glava, upri oči 
svoje u onoga, koji na njem visi i smrću se bori. Od 
pete do glave sav je izranjen, trnovom krunom okru¬ 
njen, ruke i noge oštrim su mu čavlima križu prikovane, 
krv mu na sve strane curi. Pitaj malko: Tko je to ? 
Ali ne treba ti nikoga pitati ; čitaj samo onaj natpis 
nad njegovom glavom. A što čitaš ? „Isus Nazarenac, 
kralj Židovski. 44 To ti je dakle Isus Sin Božji, Spasi¬ 
telj svijeta; pa gle što trpi, kako se smrću bori, a umi¬ 
ljat je kano janje. Ali kako mu lijepo odgovara natpis: 
„Isus Nazarenac, kralj Židovski. 44 A napisano je 
židovski, grčki i latinski, pa gle, kako taj natpis mnogi 
čitaju, osobito Židovi. Glavarima svećeničkim nije taj 
natpis po volji, pak idu k Pilatu te će mu ovako : 
„Zašto si napisao kralj Židovski? Promijeni taj natpis, 
pa ako ćeš već to napisati, a ti napiši, da je on rekao, 
da je kralj Židovski. 44 Odgovori im Pilat: „Što pisah, 
pisah. 44 Stoj tu pod križem. Čut ćeš mnogo lijepih nauka 
i vidjeti velika čudesa. 

1. Križ je Isusu prijestol, žrtvenik, propovjedaonica. 
S te propovjedaonice on će te više naučiti, nego svi 
propovjednici ovoga svijeta, samo ga pomno slušaj. 

a) Čuj, što ono najprije veli: „Oče! oprosti im 
jer ne znadu što čine. 44 Kao veliki svećenik, tek 
što je stupio na žrtvenik križa, Isus moli i oprašta. 
Ne gleda na svoje rane, ne moli za pomoć u svojim 
mukama, ne traži osvete, već moli oproštenje: „0 č e ! 
oprosti, 44 Ali komu, o Isuse? Onima koji su me kao 
bijesni vuci rastrgali i svega izmrcvarili; onima, koji su 
mi kano tigri svu krv ispili; onima, koji su me trnovom 
krunom okrunili, oštrim čavlima na križ pribili; onima, 
koji mi se rugaju i psuju me. Da, Oče ! oprosti im. Ali 

kolikima, o Isuse ? Nijednoga ne imenuje, jer za ni je¬ 
dnoga ne će da bude isključen; hoće da se svima bez 
razlike oprosti. Blago vama, skrušeni grješnici, kad 
imate takvoga zagovornika i posrednika kod Boga! 
„Jer ne znadu što čine. 44 Gle, kako Isus znade 
ispričati i isto ubojstvo na sebi počinjeno. Gdje ste vi, 
osvetljive duše, koje se rado svagjate, zlo srce nosite, 
ne ćete da oprostite, ne ćete da se s neprijateljem 
svojim pomirite. Hajte amo pod ovaj križ, pak se od 
Isusa učite, kako treba neprijateljima oprostiti. Vidite, 
što su iz njega učinili, kako su ga izgrdili i nemilo na 
križ pribili; pak on ipak oprašta, od srca im oprašta, 
i najprije govori s njima, prije nego sa svojom premi- 
lom i prežalosnom majkom, koja je ondje pod križem 
stajala. A ti veliš, da ne možeš neprijatelju oprostiti, 
da ne možeš s njim progovorit. Ne možeš, jer ne ćeš; 
ne ćeš, jer Isusa ne ljubiš, jer te je sotona smeo. 

b) Jedan od ona dva razbojnika, koji braše Isusu 
na desno, kad ču, kako se Isus za neprijatelje svoje 
moli i oprašta im, ganu se ; vjeruje u Isusa, počne ga 
ljubiti, za svoje se grijehe kaje i veli Isusu: „Spomeni 
me se, Gospodine ! kad dogješ u kraljevstvo svoje. 44 A 
Isus mu reče: „Zaisto ti kažem, danas ćeš biti 
sa mnom u raju. 44 Čudo Božje I Isus moli, a jedan se 
lupež, razbojnik obraća. Prvi put vidje Isusa kao dru¬ 
gara muke i smrti; izjednačena prostomu kakvomu 
zločincu. Gleda ga, i jedva ga može raspoznati kao 
čovjeka. Vidi ga, svega izmučena, ranama pokrita i 
krvlju oblivena, s trnovom krunom na glavi, trim ča¬ 
vlima križu prikovana, pak ga priznaje za Spasitelja svi¬ 
jeta, za Gospodina. Veli mu : „Spomeni me se, Gospodine. 44 
I ne samo da to vjeruje, već ga i proti onomu dru¬ 
gomu razbojniku na lijevu brani, koji ga megjutim psuje 
i ruga mu se. Javno ispovijeda Isusa u oči čitave sina- 

goge, koja ga psuje i proklinje, i prvi ga naviješta lju¬ 
dima. koji bijaliu na Kalvariji. Gle dakle, kako jedan 
razbojnik, koji je sve dosada znao samo krasti i ljude 
ubijati, te već za svoje zločine na križu umire, kako 
velim, postaje apostolom, evangjelistom. 0 čudo milo¬ 
sti Božje ! Kako ona grješnika, koji se pokaje i ispovjedi, 
sasvim preobrati! A čuj takogjer, kakvu mu Isus za 
to obećaje plaću: „Danas ćeš biti sa mnom u 
raju“. Dakle ne po sudnjem danu, ni poslije mnogo 
godina, ne za osam dana, nego danas, još večeras prije 
nego sunce zapadne bit ćeš sa muom u raju; iz križa 
poći ćeš u raj. Kako dobar i milostiv je Isus! Kaj 
daje za plaću jednome razbojniku, što se tako kratko 
vrijeme za grijehe svoje kajao, ispovjedio se, u njega 
povjerovao i počeo ga ljubiti. 

c) Pod križem stajahu mati Isusova i sestra ma¬ 
tere njegove Marija Kleolina, Marija Magdalena i sv. 
Ivan apostol. Vidjevši Isus Majku i učenika, koga je 
ljubio, reče Majci svojoj: „Ženo, eto ti sina!“ 
Veli joj ,,Ženo“, da je ne oda svojim neprijateljima. Po 
tom reče učeniku : ,,E to, ti matere!" I od onog časa 
uze ju učenik k sebi. Tako se eto umirući Isus brine 
za sirotu Majku i dragoga učenika. Ah, koliko on obo¬ 
jicu ljubi, jer ih vidi tužne i žalosne zbog svoje smrti. 
Majka mu ostaje siroticom bez sina, udovicom bez za¬ 
ručnika, ubogom bez svake pomoći; a učenik bez uči¬ 
telja, kojemu bijaše od srca vjeran. Isus dakle umirući 
na križu skrbi se za Majku i ostavlja joj mjesto sebe 
sv. Ivana apostola, da ju kano sin ljubi i počituje. 
Djeco! sinci i kćeri, zeti i nevjeste, koje za roditelje 
i starije svoje ne marite, hajte amo i od Isusa se učite 
ljubiti ih i pomagati im. Isus umire na križu, ništa 
nema, pak se skrbi za Majku, i nalaže ljubljenom svom 
učeniku, da ju k sebi uzme i da ju hrani. Učeniku 

pako svomu ostavlja sve, što ima: ostavlja mu svoju 
milu Majku. Sad motri malko ova tri srca: Ivanovu 
radost, koji je Mariju dobio za majku; Marijinu mate¬ 
rinsku ljubav, kojom učenika ljubi, i Isusovu ljubav 
k obojici, od kojih se sada smrću dijeli. U svetom Ivanu 
si i ti, dragi kršćanine, dobio Mariju za majku; no 
ako hoćeš, da ti ona bude majkom, treba da slijediš sv. 
Ivana osobito u čistoći i vjernosti. 

d) Oko tri sata poslije podne povika Isus velikim 
glasom: „Eli! Eli! lamma sabalitani?" t. j. 
Bože moj, Bože moj. zašto si me ostavio? Nijesu to 
riječi, kojima bi se tužio na svoga nebeskoga Oca, ili 
jer je klonuo duhom, ili što je podlegao teškim mu¬ 
kama, već su to riječi najveće žalosti, što ga naime 
ljudi odbacuju, ne će da ga priznaju za Mesiju, te se 
njegovom mukom i smrću okoriste i spasu. To su riječi, 
kojima se moli Bogu Ocu, da ne bi od sebe odbacio 
grješnike, već ih u srce taknuo i obratio. Jesu ovo 
riječi pune nauka za nas, da znademo, kako je strašno 
biti odbačen na vijeke od Boga. I to je što Isusa u 
ovim zadnjim časovima najviše muči; a ti, kršćanine, 
da se ne bojiš, da se ne treseš! No znaj, da je takav 
svaki otvrdnuti grješnik. — Dok je tako Isus po sir- 
sku govorio, one ubojice mu se još rugaju, da tobože 
Iliju zove, da ga oslobodi. Kolika zaslijepljenost I 

e) Da se ispuni sv. pismo, koje reče: ,,U žegji 
su me octom napojili", reče Isus: ,,Žegjam.“ Tijelo 
mu je sve izmučeno, u njemu već gotovo ni kapi krvi, 
usta suha, a on na umoru; možeš dakle pomisliti, kako 
ga je morala paliti silna žegja. No oni okrutnici, čuj 
što rade. Natopiše spužvu octom, na palicu ju nasadiše, 
i prinesoše k ustima njegovim da sisa. Može li se po¬ 
misliti veća okrutnost! Požali Isusa, Gospodina svoga, 
kojega su octom na smrti napojili. Ah ali nijesu ga oni 

sami tada octom napojili, već i ti u svojoj proždrlosti 
i pijanstvu. — Isusa već dugo žegja mučila, ali je 
mučao, jer je znao, što će mu dati. Nu na križu, da se 
na dlaku ispuni sve, što bijaše o njem prorečeno, viče: 
„Zeg j am,“ 0 griješne duše! i vi odviše žegjate: 
žegjate raskošje ovoga svijeta, pak svakom prilikom 
svakomu stvoru velite: žegjam — žegjam zabave, naslade, 
dobara ovoga svijeta. Ali to je blato, to je otrov, to je 
zlo. E, ali ja žegjam. Žegjaš! I Isus žegja, ali on 
žegja još veće muke, on hoće da gorku čašu, koju mu 
je Otac pružio, do dna ispije. On žegja duše vaše, o 
grješnici, a vi bježite od njega. Isus za vama žegja, da 
se obratite, pa zar mu ne ćete ugasiti žegju, zar ga ne 
ćete napojiti ? Hoćete li mu mjesto suza sažalnica pru¬ 
žiti žuč i ocat prokletih svojih grijeha?! 

f) kad uze Isus ocat, te tako do dna iskapi gorku 
čašu muke, povika opet: „Svršeno je“. Svršeno je 
djelo otkupljenja, zbog kojega sam na svijet došao. 
Isus, što se njega tiče, sve je dovršio. Svršeno je sve, 
štogod bijaše o njem pisano i prorečeno kroz četiri 
tisuće godina. Isus je sve na vlas do zadnje točke is¬ 
punio. „Svršeno je“, — Sad upravi ovo na se, dragi 
kršćaninu, pak se pitaj: je li i kod tebe sve svršeno, 
što treba: one tvoje grješne zabave, posijelo, društva, 
psovke, prevare, nečistoće, pijanstva i t. d. Kad ćeš već 
jednom prestati griješiti? Daj reci danas: Svršeno je; 
mjera grijeha mojih puna je, ne ću više griješiti — 
svršeno je, svršeno za uvijek. 

g) Napokon zavapi Isus velikim glasom: „Oče! 
u ruke tvoje predajem duh svoj.“ Time je Isus 
svomu nebeskomu Ocu preporučio dušu svoju i duše 
svih pravednika, koje su s njegovom dušom združene 
vezom ljubavi. Blago duši, koja je u takve ruke pre¬ 
poručena! Tko ju pako za života po sto puta na dan 

vragn predaje, hoće li ju na umoru naći u Božje ruke 
preporučenu ? — Nu zašto je Isus onako jako pred 
smrću zavapio? Zato, da ga svi ljudi, pa i Židovi 
čuju te se obrate. Jesi li ga ti čuo, dragi kršćanine ? 
Jesi li se obratio ? A zavapio je tako jako i zato, 
da navijesti svijetu pobjedu nad paklom. 

Sad gle, kako je prije nego će umrijeti nagnuo 
svoju presvetu glavu, kao da će sve skrušene grješnike 
poljubiti, dakle i tebe, ako se za grijehe svoje od srca 
kaješ. Sv. pismo veli: ,,I nagnuvši glavu izdahnu.“ 

2. Sad pogledaj malko naokolo. Gle, kako sav 
svijet, svi stvorovi plaču nad smrću svoga Stvorca. 
Sunce usred bijela dana sakriva svoje trakove; pećine 
od žalosti pucaju ; grobovi se otvaraju i mrtvi ustaju 
te idu u grad i mnogima se javljaju. Zemlja se od 
velike tuge trese i zastor se u hramu para od vrha do 
dna. Gle, kolika je tmina legla na zemlju. Sve je 
tamno kao da se nebo i zemlja na žalost obukla. Ti 
znakovi vide se daleko po svem svijetu. Vidi ih i neki 
Dionizije Areopagita u,Grčkoj u Ateni te zavapi: „Ili 
narav trpi, ili se muči stvoritelj naravi.“ Sav svijet 
nalazi se u tmini, a još u većoj tmini čame oni nesretni 
Židovi, koji su Isusa pogubili, i ne će da se osvijeste. 
Nu kolike su i dan danas tmine zavladale svijetom iza 
tolike svjetlosti i milosti 1 Tebe neka ove tmine ra¬ 
svijetle, pak se ufaj u krjepost križa, koji može sve 
svladati, pa i isti pakao. Kajfa, veliki svećenik, pode¬ 
rao sebi haljine, kad ču Isusa govoriti da je Sin Božji, 
a nebeski Otac para mu u hramu zastor, jer su sve¬ 
ćenici Sina Božjega na smrt osudili i pogubili. Sina¬ 
goga prestaje, sjene je nestalo, put je u nebo prokrčen 
i širom otvoren, a prokrčio ga Isus križem i, otvorio 
smrću. I tebi je dakle otvoren put u nebo. Zahvali 
Bogu, što si se rodio u sv. katoličkoj crkvi, u kojoj se 

jedinoj možež spasti. — Svi ovi zuakovi bijahu ujedno 
svjedoci pobjede Isusove nad grijehom i paklom. 

3. Kad vidje to satnik i oiii, koji s njim čuvahu 
Isusa, prepadoše se vrlo, govoreći: „Zaisto ovaj bi¬ 
jaše Sin Božji.“ Tako govorahu pogani. Čuj pak 
što vele oni nesretni Židovi, oni njihovi otvrdnuti sve¬ 
ćenici, književnici i starješine. Raspršeni po Kalva¬ 
riji veselo kimaju jedan drugomu glavom, što su Isusa 
smaknuli. Cijelo vrijeme što je visio na križu samo su 
mu se rugali i psovali ga govoreći: „Druge je spasio, 
ako je Sin Božji neka sagje sada s križa, pak ćemo mu 
vjerovati. Ufao se u Boga, neka ga sada izbavi, ako 
hoće.“ Nekoji su mu tja došli i pod križ i pozivali ga 
veleći: „Ako si Sin Božji, sagji s križa. Ti koji raza¬ 
raš hram i u tri ga dana opet sazigjuješ spasi samoga 
sebe i sagji s križa.“ I jedan od oue dvojice razboj¬ 
nika psovao ga i rugao mu se: „Ako si Krist, spasi i 
sebe i nas.“ Takav je svijet. Jedau ispovijeda Isusa, a 
drugi ga taji; jedan ga brani, a drugi ga psuje. A 
tako biva i danas. Jedni se vruće Bogu mole, a drugi 
ga proklinju ; jedni se marljivo ispovijedaju i pričešćuju, 
a drugi zato ni o uskrsu ne mare; jedni često i po¬ 
božno slušaju sv. misu, a drugi ju i u nedjelju i blag¬ 
dan zanemaruju; jedni se u petak i druge posne dane 
uzdržavaju od mesa, a drugi se tomu samo rugaju; 
jedni rado dijele milostinju, a drugi i tugje otimlju si¬ 
lom ; jedri nedjelju i blagdan posvećuju dobrim djelima, 
a drugi ih oskvrnjuju težačkim poslom i drugim grije¬ 
sima; jedni trape svoje tijelo postom i samozatajom, a 
drugi mu ugagjaju nečistoćom, proždrlošću i pijanstvom ; 
jedni ljube Boga i bližnjega, a drugi ih mrze; jedni služe 
Bogu, a drugi vragu ; jedni idu nebu na susret, a drugi 
paklu, i tako si svaki za života pribavlja mjesto, kamo 
će doći na sudnjem danu: na desnu ili lijevu stranu, 

kad dogje Isus suditi sve ljude dobre i zle. Ti, dragi 
kršćauine, čini uvijek dobro i čuvaj se grijeha, da tada 
dogješ megju dobre na desnu. 

Neki i od onih istih poganskih vojnika, koji ras- 
peše Isusa, nasljedujuć Židove rugahu mu se i psovahu 
ga. Sad isporedi nećutljivu narav s ovim razumnim 
stvorovima. Narav plače nad smrću svoga Stvoritelja, a 
ljudi ništa ne ćute, pače još mu se rugaju i psuju ga. 
Eto, na što dogje čovjek, kad se strastima preda u 
zamke ; čovjek bez Boga. Jao svijetu, kad; bi Bog ova¬ 
kvim ljudima pustio, da čine sve što ih volja 1 

Isus je umro ! Evo ga vidite mrtva na križu; ali 
jal i mržnja u srcima Židova nije izumrla. Oni i na 
mrtvoga nasrću. Idu k Pilatu, pak ga mole, da bi se 
svoj trojici prelomili golijeni, te bi se odnesli odanle, 
da ne ostanu njihova tjelesa na križu u subotu, njihov 
najveći blagdan. Dogjoše dakle vojnici, te prvomu i 
drugomu, koji bijahu s njim raspeti, prelomiše golijeni. 
Nu kad dogju k Isusu, vidjevši ga već mrtva, ne pre¬ 
lomiše mu golijeni. Riječ Božja se ne mijenja! Pisano 
je: „Kost mu ne ćete slomiti^. Tako se i zbuđe. Kostiju 
mu ne prelomiše. Nego jedan od vojnika, bud da se 
osvjedoči o njegovoj smrti, bud da ugodi Židovima, 
otvori mu rebro kopljem, prosiječe mu srce i on čas 
proteče krv i voda. Vidje to sve prežalosna njegova 
Majka, koja sveudilj nepomično stajaše pod križem. 
Istina! on već boli nije ćutio, jer je već bio mrtav, ali je 
ćutila Majka mu, i njezino je srce tada probo gorki mač. 

Dragi kršćani ne, koji si Isusa u mukama i smrti 
duhom svojim marljivo i ustrajno pratio, i tja na Kal¬ 
variju se za njim zanesao, otpočini sada malko u onoj 
Isusovoj rani na prsima i sakrij se u nju. Od onog 
probodenog srca svako nam dobro dolazi. Ono srce nam 
je uvijek otvoreno, da se u nj uvijek možemo uteći. Ah, 

uteći se i ti. Tamo ćeš naći bezmjernu ljubav, radost 
i utjehu. 

Sad klekni pred raspetoga Isusa, pak mu reci: 0 
Isuse moj! ja sam te danas motrio na križu. Gledajući 
te, kako teške muke trpiš za mene, do kraja sam te 
obljubio. Ja ću te se uvijek sjećati, kako umireš na križu. 
Ah raspeti moj Isuse! ne dopusti, da se ikada odijelim 
od tebe. Molim te, sakrij me u onu tvoju ranu na prsima. 
U srce svoje sakrij me, o Isuse, i učini: kako si ti mene 
ljhbio, da odsele i ja tebe ljubim, mili moj Isuse! Amen. 


RAZMATRANJE PEDESET I OSMO. 

0 Isusovom pogrebu. 

1. Budući da je već bio večer u petak, da ne bi 
tjelesa na najveći židovski blagdan ostala na križu, 
trebalo ih još one iste večeri pokopati. Josip dakle 
iz A r imate je, čovjek bogat, dobar i pravedan, po¬ 
časni savjetnik velikog židovskog vijeća, koji je tako- 
gjer očekivao kraljevstvo nebesko i bio učenik Isusov, 
ali u potaji od straha pred Židovima, pogje smiono k 
Pilatu i zatraži tijelo Isusovo, da ga pokopa. Pilat se 
začudi, da je Isus tako brzo umro. A šta se čudiš 
tomu, Pilate? Čudo je, što nije izdahnu još pod onim 
udarcima, kad si ga dao onako nemilo šibati i trnjem 
kruniti! Pilat dakle pozove satnika i osvjedočivši se, 
da je Isus umro, darova Josipu tijelo njegovo. Eto, tko 
je vrijedan dobiti tijelo Isusovo. Ako hoćeš, da se i tebi 
daruje (u sv. pričesti), moraš biti kao i Josip dobar i 
pravedan. Sad gle, što radi Josip. Veseo, da smije po¬ 
kopati tijelo Isusovo, traži druga, koji će mu ga pomoći 
skinuti s križa, a nagje ga u N i k o d e m u, takogjer 
tajnom učeniku Isusovu, koji je prije dolazio k Isusu 

noću. Josip ide najprije da kupi platno, u koje će za¬ 
motati tijelo, a Nikodem kupi oko sto litara drage masti 
da ga pomaže. Dakle od svih Židova samo dvojica su 
se našla, koja će pokopati Isusa! Brzo dogjoše na Kal¬ 
variju. Tamo nagjoše još prežalosnu Majku Isusovu, 
ljubljenog mu učenika Ivana i Mariju Magdalenu. Sad 
gle, kako se ona dva ugledna čovjeka popeše na križ, 
kako pobožno vade čavle, štuju i klanjaju se onomu 
tijelu, s kojim je i poslije smrti ostalo združeno božan¬ 
stvo. Čavle su izvadili, ali tko će im sada primiti 
mrtvo tijelo ? Gle sv. Ivana, kako podaje ruke i prima 
Isusa, a gle i prežalosnu majku Mariju, kako i ona 
pomaže primiti ga. S kakvim su ga čuvstvima skinuli 
s križa! Sad ga polože Majci na krilo. Koliku je žalost 
morala tada ćutjeti Marija! Majke, koje je rana smrt 
miloga jedinca u crno zavila, kažite, kolika je morala 
biti tada Marijina žalost, kad je mrtva Sinka držala 
na krilu! Ah znam, znam, da nam vi toga ne možete 
kazati, jer niti je bilo majke, koja je više ljubila sinka 
svoga, nego što je Marija ljubila Isusa; niti je bilo 
sinka, koji bi više ljubio majku svoju, nego što je Isus 
ljubio Mariju; pak zato nema majke niti će je biti, 
koja bi veću tugu ćutjela, nego što ju je tada oćutjela 
Marija. 0 Marijo ! gdje je ona radost, kojom si ga u 
betlehemskoj št°lici njegovala i u Nazaretu se s njim 
veselila? Obratila se u žalost. „Velika je kao more 
žalost mojaP Gle, kako joj iz očiju teku suze kao iz 
dvaju potočića. Gle, kako se zadubila u one svete 
rane, suzama ih pere i cjeliva. 0 kruno, ti trnova 
kruno, što si mu iz glave uradila, kako siju izranila! 
A tko da ti ju sada, Isuse, izvadi iz glave, kad ti je 
do polovice glave doprla? Ah tko drugi, ako ne tvoja 
premila Majka. Poteci i ti tamo, dragi kršćanine, pak 
pomozi onoj prežalosnoj Majci vaditi onu tešku krunu. 

Gle, kako ju pobožno vadi, kano da se boji, da će i 
mrtvomu rane uvrijediti. Izvadila Majka krunu, ali 
kakve se tek sada pokazale rane! Glava sva isprobušena! 
Ostala je druga kruna ou samih rana. Dok Marija one 
rane tare, prosi ju, da ti dopusti pridržati krunu i po¬ 
ljubiti ju. A gle i one ruke, teške kao željezo, po njima 
sve same crne ljage, a na dlanima tolike pukotine! 
Marija ili primiče k ustima i cjeliva osobito one luknje, 
na koje je tolika krv iztekla A one noge, kolikim su 
modricama pokrite i kako nemilo probušene. Marija ih 
jedva može držati, jer su teške kao olovo. A pogledaj 
i u one prsi. Kolika je pak ono rana ! Marija ju gleda 
i srce joj hoće da svisne od žalosti. A gle i ona druga 
uda i čitavo tijelo, kako je sve grdno izranjeno, ali 
Marija se u nj tako zadubila, da se s njim rastati ne 
može. Krv se još uvijek cijedi iz rana, koju ona pomno 
spravlja u rupčiće. Sam Bog zna, što si je tada mislila, 
i što sve svomu mrtvomu Sinku govorila! 

2. Josip i Nikodem uzevši tijelo Isusovo namažu 
ga dragocjenom pomašću i zamotaše u čisto bijelo platno 
s mirisima, kao što je običaj u Židova ukopati mrtvace. 
Ondje blizu, gdje je bio Isus raspet, imao je Josip vrt, 
a u vrtu nov grob, koji je bio za sebe isjekao iz ka¬ 
mena, i u koji nije još nitko bio metnut. Ondje će 
dakle pokopati Isusa. — Od ova dva pravednika uči se 
štovati Isusa, i nastoj sačuvati mu uvijek dostojan stan 
u srcu svojem. Ovo ćeš pako postići, ako budeš trapio 
na grijeh sklono tijelo svoje. U raj se ne ide njegujući 
tijelo i laskajući mu proždrlošću, pijanstvom i nečistoćom, 
već držeći ga u redu, kako ga je Isus držao. 0 koliki 
misle, da nasljeduju Isusa u trapljenju, ali se varaju, 
jer ga samo na izliku slijede! 

Sad motri sprovod Isusov. Od betlehemskih 
jaslica pa sve do hladna groba Isusu bijahu najvjerniji 

drugovi siromaštvo, muke i poniženje. U tugjim se 
jaslicama rodio, pa eto i sada poslije smrti u tugje bi 
platno zamotan i u tugji grob pokopan. Tri učenika i 
nekoliko pobožnih žena s prežalosnom Majkom, to mu je 
bio sav sprovod, pak to još onaj dan, kad su gotovo svi 
Židovi, kojima je on toliko dobra učinio, bili sakupljeni 
u Jeruzalemu! Koliko siromaštvo, kolika poniznost! Da, 
vanjskoga slavlja nema na Isusovom sprovodu, ali ga 
prati njegov svet i neporočan život, njegova dobra 
djela, strpljivost u mukama, pobjeda nad smrću i pa¬ 
klom. Neprijatelj ovoga svijeta svladan je, a rod ljud¬ 
ski otkupljen. No ako ga ne sprovagja mnoštvo ljudi, 
sprovagjaju ga čete angjeoske, i čuvaju mu grob dok 
uskrsne. Ovo su, koji sprovagjaju Isusa u grob. A tko 
sprovagja ohole i Bogu nepokorne bogataše, mogućnike 
i velikaše ? Čestoputa sva ona žalobna gizdost ne služi 
za drugo, nego da se živima zamažu oči. No što to sve 
koristi onim mrtvima ? Šta basni takovo slavlje tijelu, 
koje se nosi u grob da sagnije? A što basni duši, ako 
ju još većim slavljem vuku gjavli u pakao ? Upoznaj, 
dragi kršćanine, da ti tada ništa ne će koristiti naj¬ 
veći i najveličanstveniji sprovod, već samo dobra djela. 
Blago tebi, ako budeš za života slijedio Isusa u siro¬ 
maštvu i poniznosti križa! A motri malko tko ono nosi 
Isusa. Dva bogata i ugledna čovjeka. Dakle dva bogata 
i ugledna čovjeka ne srame se nositi Isusa na svojim 
ramenima u grob! Odatle se uči činiti djela milosrgja. 
Dosele bijahu oni tajni učenici Isusovi od straha pred 
Židovima, no sada kad je već na križu umro i treba ga 
pokopati, postaju javni njegovi učenici i nikoga se više 
ne boje. To je plod muke i smrti Isusove. Odatle znaj, 
da se ni ti ne smiješ Isusa radi ničesa plašiti, nikoga 
bojati. — Da je Majka Sinku na sprovodu plakala, možeš 
si i sam misliti. Gle, kako polagano stupa za jedincem 

Sinom. Kako joj se brzo od suza istrošilo djevičansko 
lice i od žalosti potamnila ljepota. 

Sad će dragocjenim mirisima namazano i platnom 
obavito tijelo metnuti u kameniti grob. Gle, kako ga 
čedno i pobožno polažu! A gle mu majku Mariju, 
kako žalosno to gleda i nov mač srce joj probada. No 
gle i ljubljenoga učenika sv. Ivana, kako milo gleda za 
svojim učiteljem. A obazri se malko i na Mariju Mag¬ 
dalenu, kako za svojim Spasiteljem plače i nariče. Isus 
je već u grobu, a svi prisutni milo i žalosno gledaju 
na nj i plaču. Marijo, žalosna majko! nagledaj se ga 
jošte prije nego ga zatvorimo. 0 kako teško se mo¬ 
rala dijeliti od svog ljubljenog Sinka! Ali što velim, 
da se s njim dijelila! Dijelila se samo tijelom, ali 
duh i srce joj ostaje u grobu. Sad gle, kako ona dva 
pobožna čovjeka primiču veliku kamenitu ploču i njom 
zatvaraju vrata groba, Isus leži u zatvorenom grobu. 
I ti ga, dragi kršćanine, čestoputa spuštaš u grob srca 
svoga kad god se pričešćuješ. Pazi se, da sve ovo ura¬ 
diš, što si vidio od ova dva čovjeka. Grob srca tvoga 
budi uvijek nov i čist, da poslije ispovijedi ne ostane 
u njem nikakvi a najmanje smrtni grijeh. Na vrata 
pako srca svoga navali veliku ploču, i tvrdom odlukom 
zatvori u nj ulaz svakomu grijehu. 

Buduć da se već noć primakla, treba im se 
razići. No još uvijek gledaju na grob. Idu, ali se svaki 
čas obaziru natrag. Idu kući, ali srce im je s Isusom 
u grobu. Marija nosi krunu, čavle i nekoliko rupčića, 
punih Isusove krvi. Vodi ju sv. Ivan i one pobožne 
žene. Približi im se i ti, pak tješi i sprovedi Mariju 
kući. Nu gle, kud je ona zakrenula. Ide opet na Kal¬ 
variju, ravno do križa, na kom joj je Sinak izdahnuo. 
Gle, kako ga grli i cjeliva, pa ako još koju kapljicu 
krvi na njem vidi, tare ju, da ju sobom ponese. I tako 

se Marija prva došla pokloniti Isusovu križu, a po¬ 
kloni mu se i ti. — Sretne li djece, koja imadu ova- 
kove majke! Ako budu i u grobu, dolazit će ih majke 
i tamo poškropiti suzama sažaljenja i za njih se Bogu 
pomoliti. Iz Kalvarije ide Marija kući onim istim pu¬ 
tem, što ga je Isus noseći teški križ krvlju svojom na¬ 
topio; pa ako vidi koju kapljicu krvi, rupčićem ju tare. 
Napokon je u gradu. Sv. Ivan uze ju k sebi, kao što 
mu naloži Isus na križu i sluša ju. Marija se tu zatvori u 
samotnu sobicu; čuva krunu, čavle i one rupčiće kao 
najdragocjenije blago, te megju četirim zidinama plače 
i razmišlja. 

3. Sutradan t. j. u subotu sakupiše se glavari sve¬ 
ćenički i farizeji kod Pilata i rekoše: „Gospodaru! 
Spomenusmo se, da je onaj varalica kazao još za ži¬ 
vota: poslije tri dana uskrsnut ću. Zato zapovjedi, neka 
se grob čuva do trećega dana, da ne dogju kako uče¬ 
nici njegovi i da ga ne ukradu i ne kažu narodu: us¬ 
krsnuo je od mrtvih! i bit će posljednja pogrješka gora 
od prve.“ Reče im Pilat: Evo imate stražu, pa idite, 
čuvajte, kako znate.“ A Oni otišavši utvrđiše grob, 
zapečatiše kamen i postaviše stražu. (Mat. 
27, 62— 66.) Vidiš, što sve onim gjavolskim ljudima do¬ 
lazi na pamet. Smaknuli su ga najružnijom smrću, pak 
još ne miruju, nijesu zadovoljni. Da, Isus je umro, ali 
mržnja i jal nije izumrla u njegovih neprijatelja, ona 
im još i po smrti njegovoj kipi u srcu. Ali glavari sve¬ 
ćenički i farizeji, zašto se toliko bojite?! Ta, Isus, 
koga ste toliko mrzili, umre i to osugjen na glas cije¬ 
log vašeg naroda. Česa se dakle bojite ? Da ga ne bi 
njegovi učenici ukrali ? A kako da ga ukradu ? Pak što 
će s njim mrtvim ? kamo će ga sakriti one strašljivice, 
koji su se za njega živa razbježali i posakrili ? Ali bi 
mogli reći, da je uskrsnuo. A tko će im to vjerovati 

iza kako je onako svršio, nemajući — kako se či¬ 
nilo — ni jedne riječi, da se brani proti onima, koji su 
ga pozivali, da se spasi i da sagje s križa ? 0 nesretno 
pleme I Vi se bojite, da ne bi zbilja uskrsnuo, kako je 
rekao, pak biste mu rado to zapriječiti. Idite, idite slo¬ 
bodno, pečatite grob koliko vas volja, postavite još 
veću stražu, i naložite strogo stražarima, da čuvaju* 
bdiju i ne dopuste učenicima njegovim, da ga ukradu. 0 
lugjaci! Da nijeste drugoga zla počinili, već tim samim 
se činite smiješnima i pokazujete svijetu, koli ste zlobni. 
No znajte, da će Isus usprkos svemu tomu uskrsnuti, 
i da ćete vi i vaša straža biti svijetu neoprovrzivim 
svjedocima njegova uskrsnuća. Da nijeste poslali stražu, 
još biste bili mogli ne vjerovati; ali ovako sami će 
vam stražari doći kazati, što se dogodilo i kako je 
uskrsnuo. Oni i njegovi učenici će to svijetu razglasiti, 
ma im vi još strože zapovjedili, da muče. Tako smete 
Bog opake ljude i njihove namjere pomrsi, te se nji¬ 
hovom vlastitom zloćom posluži na dobro, da izvrši 
svoje odluke. 

Ti pako božanski jaganjče, koji si ubijen za naše 
grijehe, počivaj mirno u svom hladnom grobu. Pa kako 
si ti umro za naše grijehe, daj da i mi umremo grijehu, 
da tako po milosti tvojoj zavrijedimo postati dionicima 
vječnoga života. Amen. 


RAZMATRANJE PEDESET I DEVETO. 


Isus uskrsnu od mrtvih. 

1. ćim se duša Isusova odijeli od tijela, poleti u 
pretpakao, gdje duše pravednika čekahu otkup svijeta. 
0 kako su se morale razveseliti, kad im se Isus javi 
i navijesti, da je svojom smrču svladao pakao i otvorio 

im vrata nebeska! Kako sretan bijaše za njih taj do¬ 
lazak! Hajde duhom pameti svoje k njima, pa se i ti 
s njima veseli, jer i tebe je jedino smrt Isusova otela 
paklu i otvorila ti vrata nebeska. Hajde k njima, pak 
motri malko njihovu radost. Gle tamo Adama i Evu, 
naše praroditelje, koji se za grijeh svoj spokoriše; a 
gle i nedužnoga Abela, koga vlastiti brat ubi, te tako 
predstavljaše Isusa, koga je takogjer pogubio njegov 
vlastiti narod. A gle tamo Noja, koji se za vrijeme 
općega potopa sa svojima spasi u kovčegu. A gle i 
one sv. Patriarke: Abrahama, Izaka, Jakova i Josipa, 
koji su se spasili vjerom u budućega Mesiju. Gle i onu 
lijepu kitu Proroka, Vodja i Kraljeva, koji su Isusa 
proricali i predstavljali. Tamo je Mojsija, koji je izba¬ 
vio Izraelce iz misirskoga sužanjstva, i tim bio u ma¬ 
lenom slika Isusova, koji je izbavio ljudski rod iz 
ropstva gjavoljega. Ondje su Jozua, Gedeon, David, 
Izaija, Jeremija, Daniel i t. d. Tamo one svete žene: 
Sara, Rebeka, Rahela, krjeposna Suzana, hrabra Judita, 
kraljica Estera i mnoge druge. A gle tamo i sv. Ivana 
Krstitelja, roditelje mu Zakariju i Elizabetu, i roditelje 
Marijine Joakima i Anu. A gle tamo i sv. Josipa, 
zaručnika prečiste Djevice i Isusova hranitelja. Sve te 
i mnoge druge pobožne duše bijahu tu zatvorene i ne 
mogahu u raj, dok im Isus svojom smrću ne otvori 
vrata. Kako su se dakle morale razveseliti, kad dogje 
Isus da ih izbavi iz onoga zatvora! Eto, kako Isus 
održa riječ svoju, kad reče obraćenomu razbojniku na 
križu: „Danas još biti ćeš sa mnom u raju.“ No čuj 
ujedno, kako one duše od veselja pjevaju: „Pobjeda 
proždre smrt. Gdje ti je, smrti, pobjeda? Gdje ti je, 
smrti, žalac ?“ (11. Kor. 15, 54. 55.) „Zavrijedilo je 
janje, koje bi zaklano, da primi silu i božanstvo i pre- 
mudrost i jačinu, i čast i slavu i blagoslov . . . Janjetu 

blagoslov i tast i slava i vlast u vijeke vijekova.“ (Ap. 

5 12. 13.) Da, tako pjevaše one svete duše. 

’ Tamo blizu je i čistilište, a tamo dolje pakao. Na 
taj najveći blagdan oprosta otvori Isus i vrata čisti¬ 
lima, te nebrojene duše izbavi iz onog plamena, u ko¬ 
jem su se već, Bog zna od kada čistile. A što ne ćeš 
u pakao, Isuse, da i one duše razveseliš ? Tamo je 
Kain, ubojica brata svoga ; Lamek, koji je proti na¬ 
redbi Božjoj dvije žene imao; 'oni raskalašenci za op¬ 
ćega potopa; Sodomićani i Gomorejci, strašni grješnici; 
Onan, nečuveni bludnik; Jezabela, smutljiva žena. Tamo 
je Juda, apostol tvoj, o Isuse, koji se utopio u onaj 
oganj kad si hodeć na Kalvariju otvarao nebo. Tamo 
onaj otvrdnuti razbojnik, koji je s tobom na križu umi¬ 
rao i prije nekoliko časa utonuo u onaj plamen. Sta ne 
ćeš k njima, o mili Isuse? Da znaš, kako uzdišu za 
okrepom i kako žele, da tko umoči u vodu barem vrh 
od prsta svojega, i da im rashladi jezik! Ne ! tamo nema 
utjehe, niti ih može moja smrt razveseliti. Sto su 
tada morali misliti ona dva razbojnika? Jedan s Isusom 
u slavi, a drugi sa sotonom u mukama. Pazi, kamo 
ćeš ti 1 I tebe čeka jedno ili drugo, a to visi o tom, 
kako živiš i umreš. 

2. Kad uhvatiše Isusa, svi mu se učenici razbje- 
goše, kao što proreče Zakarija prorok (13, 7.): „Uda¬ 
rit ću pastira i ovce će se razbjeći.‘ Isus kao dobri 
pastir pospješuje svoje uskrsnuće, da sakupi raspršeno 
stado te svoje rastužene i sakrite ovčice utješi i ohra¬ 
bri. Naprvo kaza: „Poslije tri dana ustat ću;“ pa da 
se to obistini, prvi i treći dan osta samo malo sati u 
grobu. Čim dakle počne treći dan pucati zora, izagje 
iz prednjega pakla, te se praćen onim izbavljenim du¬ 
šama i nebrojenim četama angjela vrati opet na zemlju 
i dogje k svome grobu. Opkoljen onom slavnom svitom 

ugje u zapečaćen grob i pokaza im svoje izmučeno 
mrtvo tijelo. Gle duhom pameti svoje, kako mu se one 
duše čude i klanjaju. Što su morale misliti videći 
onu presvetu glavu svu isprobušenu, ono čelo sve ode¬ 
rano, one ruke i noge probodene, srce prosječeno, či¬ 
tavo tijelo sve izranjeno i izmrcvareno! Gle, kako lete 
na one rane, kao pčele na med, a najvole na onu na 
prsima, jer vodi k srcu, odakle svim poteče život. 
Kako se u onom srcu vesele i u radosti rastapaju! — 
Združivši s tijelom onu presvetu krv, koja je iz njega 
istekla, duša će Isusova opet u nj. I gle u trenuću 
oka stresu se ona presveta uda, i Isus s preobraženim 
i slavnim tijelom ustaje u zapečaćenom grobu. Motri 
malko sada onu presvetu glavu, kako je sva lijepa, a 
lice mu se sja, da i angjeli žele u nj pogledati. Čitavo 
tijelo, preobraženo, svijetli se ljepše od sunca. Ako se 
Isus već na Taboru onako sjao, da je sv. Petar sav us¬ 
hićen od radosti povikao: „Dobro nam je ovdje biti,“ kako 
se tek morao sjati poslije smrti! Ako su se one svete 
duše bile toliko zaljubile u rane mrtva tijela, kako su 
tek sada morale biti ushićene, kad su sjale ljepše od 
sunca? Ovako s preobraženim tijelom i ti ćeš jednom 
uskrsnuti, ako ga budeš sada trapio i čuvao od svake 
nečistoće. Blago tebi, ako to učiniš, jer ćeš tim istim 
očima gledati preobraženog Spasitelja svoga i veseliti 
se s njim u vijeke. 

Sad gle Isusa, kako se diže i izlazi iz groba. Kao 
kad sunčani trakovi probijaju staklo, tako izagje Isus 
iz groba, a da ni pečata ne ozlijedi. Sa svom onom 
svitom' uputi se preko Kalvarije u Jeruzalem. Na Kal¬ 
variji mu još stoji križ, a tamo ga vrt GetsemaDi sjeća 
na smrtne muke i krvavi znoj. Niz Kalvariju ide istim 
putem, kojim je gore nosio križ. Još sada se vide tra¬ 
govi njegove krvave borbe. S onim svetim dušama 

šeće sada po spomenicima svoje gorke muke, pripovije¬ 
dajući im, što je gdje trpio. Jeruzalem megjutim spava 
i valja se u kalu grijeha svojih. Glavari svećenički na¬ 
peto čekaju na treći dan, da li će zbilja Isus uskrsnuti, 
kako je rekao. Vojnici straže s oružjem u ruci i bdiju 
nad zapečaćenim kamenom, dok već Isus živ, opko¬ 
ljen bezmjernim mnoštvom svetaca staroga zavjeta, sla¬ 
vno šeće jeruzalemskim ulicama, kud ga malo prije 
vodiše na sud i smrt. 

No Isus hoće da na dlaku održi svoju riječ. Sam 
reče : „Nebo i zemlja proći će, ali riječi moje ne će 
proći. 44 (Mat. 24, 35.) Šalje dakle jednoga od svojih 
angjela ka grobu, da pokaže stražarima, kako oni straže 
prazan grob, te uzalud nastoje zapriječiti, da ne ustane 
Onaj, koga već u nutri nema. Došavši angjeo ka grobu 
potrese zemljom, prelomi pečate, odvali kamen i sje- 
gjaše na njem, a bijaše lice njegovo kao munja, a 
odijelo njegovo kao snijeg. Stražari od straha pred njim 
uzdrhtaše i sa svim svojim oružjem kao mrtvi padoše 
na tle, te jedva mogahu disati. Došavši malko k sebi 
dižu glavu i gledaju u grob, ali kad tamo, on je pra¬ 
zan i osvjedočiše se, da je Isus uskrsnuo, i oni badava 
stražili. Da li od straha ili od čuda trče brzo niz Kal¬ 
variju u grad, da jave svečeničkim glavarima, što se 
dogodilo. Glavari svečenički sastanu se sa starješinama 
u vijeće, pozovu stražare, i pružaju im mnogo novaca 
u ruke s nalogom, da muče. Pa ako bi Pilat štogod 
saznao, recite: „Učenici njegovi dogjoše noću i ukra- 
doše ga, kad smo mi zaspali; ne bojte se ništa, mi 
ćemo vas braniti, da vam se ništa ne dogodi 44 Ali mo¬ 
lim ! Onaj, koji spava, kako može svjedočiti o onom, 
što se dogodilo, dok je spavao? Ako su zaspali, zašto 
ih ne kaznite, nego dapače nagragjujete? 0 svijete, 
o himbeni svijete, što ti sve izmišljaš, da prevariš ne- 

bog narod. 0 nesretni svećenici, o lukavi farizeji, 
zaista ste vi zaspali, kad stražare, koji su spavali, 
pozivljete za svjedoke! Eto, kako Bog smuti svoje 
neprijatelje, da i pamet izgube. 

3. nego ostavivši ovaj farizejski kvas, pridruži se 
radije opet k Isusu i njegovoj sviti, koja prolazi Jeru¬ 
zalemom. Gle tamo u samotnoj sobici rastuženu djevicu 
Marij u. Ona tvrdo vjeruje, da će. Sin njezin uskrsnuti, 
te pospješuje njegovo uskrsnuće svojim uzdasima i 
molitvom. Ona je od svih stvorova najviše sudjelovala 
kod njegove muke i smrti; trebalo je dakle, da je prvu 
po svom uskrsnuću razveseli. S toga i veli sv. Tere- 
sija, a s njom se svi pobožno slažemo, da se Isus po 
svom uskrsnuću najprije javio svojoj miloj Majci. No 
prije, nego što će joj se javiti, prenesi se duhom u nje¬ 
zinu sobicu i motri je malko. Gle, kako si je iz sobice 
stvorila bogomoljnicu. Na stoliću joj ona trnova kruna, 
čavli i nekoliko rupčića natopljenih Isusovom krvlju. 
Od toga se stolića nikako ne može da otrgne, već je¬ 
dnako uza nj kleči — razmišlja i plače. I dok se tako 
zamišljena nalazi, te sama sebe tješi slatkom nadom, 
da će joj ljubezni Sinak skoro uskrsnuti, kako je rekao 
— eto, gle, živa i preobražena Isusa kod nje. Tko 
može opisati njihovu radost i veselje? Gle, kako se 
grle. Isus će Mariji: Ah, Majko! a Marija Isusu: Ah, 
Sinko! Marija se čudi njemu gledajući ga preobražena; 
a Isus se čudi njoj videći ju svu od tuge istrošenu, 
što su onda morali jedan drugomu govoriti ? kako 
jedan drugoga gledati ? A što su tek morali tada mi¬ 
sliti onoliki angjeli i sveti, koji dopratiše tamo Isusa ? 
Ah Marija ih je, mislim, vidjela i prepoznala, a poznali 
su i oni nju. Koli sretan bijaše to sastanak! Marija se 
sasta sa svojim ljubaznim zaručnikom sv. Josipom, sa 
svojim milim roditeljima Joakimom i Anom. Tu vidje 











420 


Hazmatfanje šezdeseto 


ona rogjakinju svoju Elizabetu, i sinka joj sv. Ivana 
Krstitelja. Vidje Adama i Evu, Abrahama i Saru, Izaka 
i Rebeku, patriarke i proroke, svete i čitave andjeoske 
kore. Svi ti klanjaju joj se kao Majci svoga Stvoritelja, 
premda još bijaše u smrtnom tijelu. Tom ju je zgodom 
proglasio Isus: kraljicom angjela, kraljicom patriarka, 
kraljicom proroka, kraljicom mučenika, kraljicom svih 
svetih; i svi ju pripoznavaju za svoju kraljicu i kla¬ 
njaju joj se. Pripoznavaju ju za svoju kraljicu i kla¬ 
njaju joj se angjeli, a tako i patriarke i proroci i 
mučenici i ostali sveci Svi hvale Isusu i Mariji. Isusu 
kliču: „Hvale ti uzdajemo za veliku slavu tvojua 
Mariji: „Ti slavo Jeruzalemska; ti radost Izraelska; 
ti diko naroda našega; ti ćeš biti blagoslovljena u 
vijeke.“ A zavapimo joj i mi: Zdravo kraljice, majko 
milosrgja! Zdravo, milosti puna! Kraljica nebeska, ra¬ 
duj se; jer kojega si bila dostojna nositi, uskrsnu, kako 
reče, allelujal Nemoj više tugovati, nego se raduj i 
veseli, djevo Marijo, jer ti uskrsnu sinak Gospodin, 
alleluja. Amen. 


RAZMATRANJE ŠEZDESETO. 


Isus se javi Mariji Magdaleni. 

1. Kakogod su neke pobožne žene pokazivale lju¬ 
bav k Isusu, dok je trpio, slijedeći ga plačući i naričući 
na Kalvariju, isto tako zasvjedočuju mu to i poslije 
njegove smrti. Megju takvim ženama spominje se oso¬ 
bito Marija Magdalena i Marija Jakovljeva. 
Ove pobožne žene vratiše se poslije pogreba Isusova s 
njegovom ražalošćenom Majkom u grad, i ne prestaše 
ju tješiti i služiti joj u svem kao najodanije kćeri. 
Drugi dan t. j. u subotu, koji bješe u Židova najveći 

blagdan, i posvećen počinku, sprovelo su s Majkom Isu¬ 
sovom izmegju četiri zida u pobožnim razgovorima i u 
molitvi. Odatle se uči, kako imaš i ti sprovagjali nedjelju 
i blagdan, ne u dangubi i u svjetskim zabavama ili 
tja u grijehu, već služeći Bogu u crkvi, a kod kuće 
čitajući pobožne knjige i razgovarajući o svetim stvarima. 
Tako ćeš najbolje ugoditi Mariji i Sinku joj Isusu. 

Zapadom sunca posjetiše Marija Magdalena i druga 
Marija Isusa u grobu i tamo mu se najsrdačnije po- 
moliše i oškropiše suzama žalosti. Kod groba nagjoše 
samo stražare. Bile bi i dulje tu ostale, ali pošto se već 
počeo mrak hvatati, vratiše se u grad. Premda su Josip 
iz Arimateje i Nikodem bogato namazali Isusa, to ipak 
Marija Magdalena i Marija Jakovljeva i Saloma ne sci- 
jeniše, da bi to bilo dosta onolikomu gospodinu; pak se 
dogovoriše, da će još one iste večeri kupili mirisa, da 
mogu sjutra čim ranije ići ka grobu i pomazati Isusa Eto, 
kako su ove Marije ljubile Isusa spremajući se žurno 
već u subotu, kako će mu drugi dan, premda već mrt¬ 
vomu, učiniti što ljepšu uslugu! 0 kad bi svi kršćani 
već u subotu mislili na to, kako će šta bogoljubnije 
sprovesti nedjelju u dobrim djelima! One tri Marije 
cijelu noć provedoše u bdjenju. Kako duga im bijaše ta 
noći Tek što je počela pucati zora, upu tiše se put 
Kalvarije noseći svaka svoju posudu mirisa. Šuteći idu 
brzim korakom; a ako kada koja što i progovori, to 
govori tiho. Jedna ih samo misao mučila: tko će 
im odvaliti onoliki kamen od vrata grobnih. U nadi, 
da će im ga pomoći odvaliti oni stražari, koji straže 
nad grobom, makar im u to ime štogod i platile, idu 
naprijed sve do groba. Eto, kako se onaj, koji ljubi, 
ničesa ne boji, već ide dalje, dok ne postigne cilj svoj 
i ne učini uslugu onomu, koga ljubi. Megjutim razveselite 
se, dragi kršćani, da su se našle ove pobožne duše, 

koje Isusa i poslije smrti njegove i pokopa svim žarom 
srca ljube, štuju i zbog njega su pripravne, da se iz¬ 
lože makar i kakvoj pogibli. Blago svakomu mjestu, 
gdje još imade ovakovih pobožnih dušaj One su pravi 
biser crkve, i u njima se najbolje zrcali prava kršćan¬ 
ska pobožnost. A takvih pobožnih duša, više manje 
imade, hvala Bogu, u svakom gradu i selu. Jesu to 
pako obično slabe i nejake žene, koje sveti Augustin 
nazivlje pobožnim spolom. 0 kamo sreće, kad bi takvih 
bilo mnogo, mnogo u svakom i najmanjem mjestancu! 

2. Sad razmatraj one tri Marije kod groba. 
Kad su se približavale ka grobu, počelo već i sunce 
izlaziti. Jedna se pred drugom natječe, koja će prije 
spaziti grob; koja će prva k njemu. Prva dogje Marija- 
Magdalena, koju je ljubav za Isusom najviše tjerala. 
Spazivši grob sva uzhićena od radosti povika: drob je 
otvoren, kamen je odvaljen! Pritrčaše sve tri bliže, i 
gle, grob je zbilja otvoren. Pogledaju unutar, a kad 
tamo, Isusa nema, već spaze mladića nebeske ljepote, 
obučena u bijelo, gdje sjedi s desne strane groba; a to 
bijaše angjeo. One se poplaše, i povuku se natrag. Na 
to će im milo angjeo : „Nemojte se plašiti! Di'ugi neka 
se boje a ne vi, koje ste iz pobožnosti posjetile Isusa, 
koga su malo prije na križu raspeli. Znam, da njega 
tražite, i da ste došle pomazati ga, ali njega već nema 
ovdje. Uskrsnuo je sam svojom moći, kako vam je 
toliko puta naprijed rekao. Hajte amo, približite se 
slobodno, i vidite mjesto, gdje ga metnuše.“ Eto, kako 
se nema bojati nikakvih zapreka onaj, koji radi iz 
ljubavi k Isusu. Ouim pobožnim ženama odvaljen je 
onaj veliki kamen; pa kad se najmauje nadaju ljudskoj 
pomoći, pomaže im angjeo kazujući im, što se dogodilo. 
Ljubi samo Isusa, pak se možeš svemu uadati. Isus, 
već prije nego će se kojoj od onih žena javiti, pokazuje 

im svoju bezmjernu dobrotu i mogućnost. On, učitelj, 
koga one kao mrtva oplakuju, zapovijeda svomu angjelu, 
da ih utješi, i ovaj ga sluša. Na isti način, da njemu 
ugode, pomažu angjeli takogjer i nam i služe nam. 
Veseli se, dragi kršćanine, da i ti imaš takve službe¬ 
nike za čuvare. — Napokon gle, kakav je ono angjeo. 
Sjaji se kao sunce, a odjeća mu je bjelja od snijega. 
To su ti znakovi dobre i pobožne duše. Istina i čistoća, 
to je, što ti pribavlja mir duše, pravo veselje, žugjenu 
utjehu i k nebu te u vis diže. 

3. Čuvši one pobožne žene angjelove riječi odtrčaše 
u grad navijestiti družicama i posakrivenim apostolima, 
što su vidjele i čule. Petar i Ivan, kojima to javi Ma¬ 
rija Magdalena, dogjoše brzo ka grobu, i vidjevši u 
njem samo ono platno, u koje bi Isus zamotan, vratiše 
se natrag. Nego Marija Magdalena došavši za 
njima opet ka grobu, osta kod njega plačući. Da, ona 
se ne zadovoljava s onim, što je vidjela i čula, već 
hoće da Isusa vidi i pokloni mu se. S toga kleči kod 
groba i roni gorke suze. Ovako plačući nagnu se i 
pogleda u grob, bud da se pokloni onomu svetomu 
mjestu, bud da se još bolje osvjedoči, kako je prazan. 
Sad vidje u njem dva angjela u bijelim haljinama, gdje 
sjede, jedan gdje ležaše Isusu glava, a drugi gdje mu 
ležaliu noge. Dok je tako plakala i gledala u grob, 
rekoše joj angjeli: „Ženo! što plačeš?“ A ona će im 
jecajući: „Uzeše gospodina mojega; i ne znam gdje ga 
metnuše, da ga potražim.“ Više joj angjeli ništa ne 
govore, već ju puste, neka sama sobom razmišlja i 
traži Isusa. Obazrije se natrag, ne bi li možebit ipak 
koga u vrtu spazila, koji bi joj mogao kazati, gdje joj 
je mili Spasitelj. I gle vidje Isusa, gdje stoji, ali 
ona ga zadubljena u svojoj žalosti ne spozna. Reče joj 
Isus: „Ženo 1 što plačeš ? koga tražiš ?“ Ona ne sin- 

teći niti iz daleka, da bi to mogao biti Isus, već dr¬ 
žeći ga za vrtlara, reče mu: „Gospodaru! ako si ga 
ti uzeo, kaži mi, gdje si ga metnuo, i ja ću ga uzeti." 
Gle, kako ga je morala ljubiti! Drugarice joj odoše i 
ne povratiše se više ka grobu. Petar i Ivan dogjoše i 
odoše; dok se ona sama povrati i osta plačući kod 
groba. Ona ostaje kod groba i nekako čudno odgovara 
to angjelima to Isusu, ne misleći na drugo, nego na 
svoga ljubljenoga Spasitelja. Angjelima veli: „Uzeše Go¬ 
spodina mojega;" ali tko, o Marijo? ,,I neznam. gdje 
ga metnuše, 11 a kamo će ga metnuti nego u grob ? 
Čemu ga dakle dizati iz jednoga groba, da se može 
metnuti u drugi grob ? Onoga pako čovjeka, što vidje 
od traga, drži za vrtlara t. j. slugu Josipa iz Arima- 
teje, a nazivlje ga gospodarom, te ga moli, ako ga je 
on sakrio, da joj ga pokaže, pa će ga ona uzeti. Ona, 
slaba žena, pak hoće da odnese mrtvo tijelo, onako 
teško! Pak kamo će s njim ? Gdje će ga sakriti ? Ču¬ 
dnih li misli, a još čudnijih govora! No ona ipak us¬ 
traje ondje i ne miče se, dok god ne vidi učitelja 
svojega, da mu se pokloui. Tko ustraje u dobru, ime- 
nito u molitvi, toga napokon Bog i usliša Čuj sada 
veliko čudo! Isus ju milo pogleda i pozove njezinim 
imenom, ali ujedno takvim naglaskom, da su se u onom 
času raspršile u njoj sve tmine i sva ju žalost ostavila. 
„Marijo!" tako joj samo reče Isus, i njoj bješe dosta. 
Ona ga upozna i sva izvan sebe povika: „Rabboni" 
t. j učitelju moj! potrči k njemu i baci mu se pred 
noge, i po svojem običaju, hoće da mu ih poljubi, ali joj 
ne dopusti Isus veleć: „Nemoj me se dotaknuti, jer još 
nijesam uzašao k Ocu svojemu i Ocu vašemu, Bogu 
svojemu i Bogu vašemu." Rekavši to u čas ga nesta. 

Tako se Isus javi Mariji Magdaleni prije nego 
kojemu od svojih ljubljenih učenika, prije nego kojemu 

apostolu. Onoj istoj Magdaleni javi se Isus, koja bješe 
prije u gradu Naimu grješnica na glasu, i koju je Isus 
na onako čudnovati način obratio, iz koje je, kako svje¬ 
doči sv. Marko evangjelist, istjerao sedam gjavola. Eto, 
kako Bog ljubi i odlikuje grješnika, koji se k njemu 
skrušeno obrati; i kako Isusa nagje svatko, koji ga 
traži. Potraži ga i ti, dragi kršćanine, pak ćeš ga 
sigurno naći i on će te odlikovati. Nego ti me pitaš, 
gdje da ga tražim ? U ispovijedi i sv. pričesti. Tamo 
ćeš ga naći i vidjeti. U ispovijedi će te očistiti od svih 
grijeha, kao što je oslobodio Magdalenu od sedam ne¬ 
čistih duhova. U pričesti pako primit ćeš u srce onoga 
istoga Isusa, koga je Magdalena prva vidjela poslije 
njegova uskrsnuća. Jedna sama pričest bi te morala 
posvetiti, pak da to ne učiniš! Daj dakle, ispovjedi se 
skrušeno i pričesti dostojno. Time ćeš najbolje ovjen¬ 
čati svibanjsku pobožnost, koja se već evo približuje 
koncu. Svrha ovoj lijepoj pobožnosti jest obraćenje; 
obraćenje pako ne može se niti pomisliti bez sv. ispo¬ 
vijedi, jer to je ono jedino sredstvo, koje ustanovi Isus 
za oprost smrtnih grijeha poslije krsta učinjenih. Što 
liasni, ako si još marljivije dolazio na ovu pobožnost, 
ako se k Bogu ne obratiš ? Posluži se dakle tim sred¬ 
stvom, dok još ovaj mjesec traje; a posluži se njim to 
više, što tako možeš dobiti i obilan oprost, ako se u 
crkvi pomoliš po nakani sv. oca pape. Taj oprost mo¬ 
žeš namijeniti i dušama u čistilištu. Koliko dakle i koli 
lako možeš pomoći i onim trpećim dušama! A moraš se 
svakako ispovjediti, ako možebit jošte nijesi obavio us¬ 
krsne pričesti, koja pod smrtni grijeh veže. Isus te zove, 
Marija to želi, svećenici te čekaju. Nemoj se dakle 
oglušiti ovom ljubeznivom pozivu; nemoj oklijevati. To 
će biti Isusu na najveću slavu, Mariji na najveću radost, 
a tebi na najveću utjehu i duševno spasenje. Amen. 

Isus se javi svojim učenicima. 

Isus se poslije svoga uskrsnuća više puta javio 
svojim učenicima. Nego budući da je već svibanjska 
pobožnost na izmaku, razmatrat ćemo samo u kratko, 
kako se Isus javio dvjema učenicima, koji su išli u 
Emaus, onda apostolima bez sv. Tome, sa svetim To¬ 
mom, i učenicima na jezeru Tiberijadskom. 

1. Onaj isti dan, kad je Isus uskrsnuo, išla su, 
kako pripovijeda sv. Luka evangjelist (24, 18—35.), 
dvojica od učenika Isusovih u selo Emaus, koje je od 
Jeruzalema bilo daleko oko tri sata hoda. Otišli su 
pako iz Jeruzalema ili od straha pred Židovima ili pak 
da tamo u miru traže utjehu svomu ražalošćenomu 
srcu. Jedan od njih zvao se Kleofa, za koga misli sv. 
Jeronim i mnogi drugi, da je bio i rodom iz Emausa; 
dok se drugomu u evangjelju ne spominje ime. Ova 
dvojica razgovarahu putem o onom, što se ouih dana 
dogodilo s Isusom u Jeruzalemu. (A o čem ti razgo¬ 
varaš u društvu i na putu?) Nego ne uradiše baš naj¬ 
bolje bježeći iz Jeruzalema i tražeći utjehu izvan mjesta 
muke i smrti Isusove. No Isusu kao dobrom pastiru 
bijahu ove dvije ražalošćene i zablugjele ovčice na srcu, 
pak sam ide za njima, da ih utješi i u svoju ovčar- 
nicu opet privede. Da se ga pako ne uplaše, uze pri¬ 
liku putnika na se, kao da se i on vraća poslijo vaz- 
menih praznika kući. Ne zahtijevajući, da ga pričekaju, 
on sam pospješuje korake, da ih stigne. Približiv se k 
njima, lijepo ih pozdravi i zamoli, da mu dozvole ići s 
njima, i ako ih smije pitati, o čem razgovaraju i za¬ 
što su tako žalosni. Tada će mu Kleofa: „Zar si ti 


Isus se javi svojim učenicima. 


42? 


jedini stranac u Jeruzalemu, te nijesi čuo, što je u 
njemu bilo ovih dana?" Reče im: ,,Šta?“ A oni mu 
rekoše: „Za Isusa Nazarenca, koji je bio čovjek pro¬ 
rok, silan u djelu i riječi pred Bogom i svim narodom; 
i kako ga predaše glavari svećenički i knezovi naši na 
osudu smrtnu i raspeše ga. A mi se nadasmo, da će 
on otkupiti Izraela. I sada svrli svega toga danas je 
treći dan, kako to bi. A i žene neke od naših uplašiše 
nas, koje su prije zore bile kod groba, i ne našavši 
tijela njegova dogjoše govoreći, da su im se i angjeli 
javili, koji kazaše, da je on živ. I odoše jedni od naših 
ka grobu, i nagjoše tako, kao što žene kazaše, a njega 
ne nagjoše. I tako smo još uvijek žalosni, te ni sami 
ne znasmo, što bismo vjerovali." Ovo njihovo kolebanje 
ne da se nikako ispričati; pače oni su ukora vrijedni, 
pošto im je Isus toliko puta naprijed rekao, da će treći 
dan uskrsnuti. S toga ih i ukori Isus : „0 bezumni i 
sporoga srca za vjerovanje svega, što su govorili pro¬ 
roci. Nije li trebalo da Krist trpi i tako ugje u slavu 
svoju ?“ Kao da bi htio reći: Ta imate u rukama knjige, 
u kojima je prorečeno došašće, muka, smrt i uskrsnuće 
Mesijino. Vi pak sami Isusa Nazarenca, o kom mi pri¬ 
povijedaste, držite za Mesiju; a držite ga za takova, jer 
vas o tom osvjedočiše čudesna djela njegova: kažete eto 
sami za nj, daje bio čovjek prorok, silan u djelu i riječi 
pred Bogom i svim narodom, i da se vi u nj nadaste da 
će otkupiti Izraela. Kako dakle još možete sumnjati, da 
li je on u istinu uskrsnuo? Ili zar vas možebit to 
smeta, što je umro na križu ? Ta i to su vam proroci 
naprvo rekli, da će Mesija baš takovom smrću život svoj 
svršiti (isp. Ps. 21, 17.); a povrh toga i to vam je 
dobro poznato, da baš ova smrt, koja je i po sebi i po 
shvaćanju ljudskom sramotna i ponižujuća, ima njega 
dovesti do najveće slave. Što dakle, kada sve to znadete, 











Ražmatranje Šezdeset i pl'Vo 


428 


još dvojite, je li on zbilja uskrsnuo? Nijeste li u 
istinu bezumni, kad se idete podavati takovim mislima? 
Ukorivši ih ovako ljubazno počne im od Mojsije i svih 
proroka tumačiti, što su ovi o Isusu pisali i govorili, 
tako da im se pamet rasvijetlila i srce ugrijalo, da uzvje- 
ruju sve, o čem im pripovijedaše. 0 koliko puta je već 
i tebe tražio Isus po svojim namjesnicima, da te utješi, 
i govorio ti o svom božanskom nauku! A jesi li ih slušao 
i usadio si taj nauk duboko u srce, da po njem živiš? 

U ovako lijepom razgovoru o Mesiji približiše se 
k Emausu, držeći još uvijek ona dva učenika Isusa za 
putnika. Isus činjaše se, da ide dalje, a oni ga ustav- 
ljahu govoreći: „Ostani s nama, jer je blizu večer i dan 
je već na izmaku" i ugje s njima. Pa kad je Isus s 
njima sjedio za stolom, uze hljeb i blagoslovi i 
prelomi i dade im t. j. učini ono isto, što i na zad¬ 
njoj večeri. I otvoriše im se oči i poznaše ga; 
a njega nestade ispred očiju njihovih. I rekoše jedan 
drugomu: „Nije li srce naše gorjelo u nama, kad je 
govorio putem i tumačio nam pismo ?“ I ustavši onaj 
čas veseli i ushićeni, ne bojeći se više nikoga vratiše 
se u Jeruzalem. Dok se oni vraćahu, već se Isus javio 
i sv. Petru. Dotrčavši brzo u Jeruzalem nagjoše u skupu 
apostole i druge učenike i kazaše im, što im se dogo¬ 
dilo na putu i kako su Isusa poznali u lomljenju kruha. 
A i oni njima rekoše: „Uskrsnuo je gospodin u istinu 
i javio se Simonu." Eto, gdje se onim dvjema učenicima 
otvoriše oči i gdje spoznaše Isusa. A gdje će se i tebi, 
dragi kršćanine, otvoriti oči, gdje ćeš bolje spoznati 
Isusa, ako ne u sv. pričesti ? Tamo ćeš ga najbolje 
spoznati i time ćeš najbolje ovjenčati svibanjsku po- 
božnost. Učiniš li to, i tebi će gorjeti srce od radosti, 
što ti se Isus ne samo javio, nego se i s tobom najuže 
združio. 

2. Dok su ona dva učenika iz Emausa i apostoli 
i drugi učenici onako govorili — a to već bilo kasno 
u večer i vrata bijahu zatvorena od straha pred Ži¬ 
dovima — dogje Isus i stade u sredinu i reče im: 
„Mir vam; ja sam, ne plašite se! 44 A oni ustrašeni i 
poplašeni mišljahu, da vide duha. I reče im Isus: „Šta 
se plašite i zašto takove misli ulaze u srca vaša? 
Vidite ruke moje i noge, ja sam glavom, opipajte i 
vidite; jer duh tijela i kosti nema, kao što vidite, da 
ja imam 44 Kako je vidjeti, apostoli i učenici Isusovi 
bijahu još uvijek žalosni i u strahu, a svega toga im 
ne bi bilo trebalo, kad bi bili tvrdo vjerovali, da je 
Isus uskrsnuo i k njemu se molitvom utekli. No oni 
usprkos izjavama onih pobožnih žena ne vjerovaše, da 
je Isus uskrsnuo ; a bili bi jamačno još i u veću tugu 
pali, da ne dogju sv. Petar i ona dva učenika iz Emausa 
navijestiti im, da im se Isus javio. Nego dobri Isus hoće 
da ih sam uvjeri o svojem uskrsnuću i ohrabri proti 
svakom strahu. Pak da iz srdaca njihovih iščupa svaku 
dvojbu, pokaza im rane na rukama, nogama i prsima 
pozivajući ih, da slobodno gledaju i pipaju. Tek sada 
se raveseliše i ohrabriše. No pošto još ni sada ne vje¬ 
rovaše, reče im : „Imate li ovdje što za jelo? 44 A oni mu 
dadoše komad ribe pečene i meda. I jedavši pred njima 
uze ostanke i dade im. Tko da se ne čudi bezmjernoj 
dobroti i ljubežljivosti Isusovoj, kako svoje učenike 
sve više učvršćuje u vjeri, da ih time i sve jače ohra¬ 
bri proti strahu! 0 koliko puta je s tobom ovako po¬ 
stupao Isus, a ti si mu možebit okrenuo legja. 

Onda im opet reče: „Mir vam ! Kao što je Otac 
mene poslao, i ja šaljem vas. 44 I ovo rekavši dahnu i reče 
im: „Primite Duha svetoga! Kojima oprostite grijehe, 
oprostit će im se; i kojima zadržite, zadržat će se. 44 Da, 
Isus se sasvim drukčije javlja nego ljudi. On, knez 

mira, svojim ljubaznim učenicima donaša mir i ostavlja 
im mir. Kamo sreće, kad bi svi ljudi ovako u društvo, 
kamo dogju, donesli i ostavili mir. A da li ti ovakav 
mir donosiš i ostavljaš, kamo god dogješ? No Isusu to 
još nije dosta. Dosada je slao apostole u svijet, da liječe 
tjelesne bolesti, a sada im daje vlast, da ozdravljaju 
duše t. j. opraštaju grijehe. Kolika je ta vlast! Kolika 
sreća za grješnike! A i kolika dobrota Isusova ! No 
znaj, da nije Isus apostolima i njihovim nasljednicima 
t. j. svećenicima uzalud dao tu vlast. On hoće, da se 
njom služe, a buduć da se njom služiti ne mogu, ako 
se grješnici ne ispovijedaju, to je ujedno naredio, da se 
imadu grješnici ispovijedati, ako hoće da im se grijesi 
oproste. Daješ li ti, dragi kršćanine, svećenicima zgodu, 
da se mogu poslužiti ovom vlašću ? Ispovijedaš li se 
često? Uvijek dobro? Blago tebi, ako često, što češće 
čistiš dušu svoju sakramentom pokore, jer se je ne će 
tako lako prihvatiti rgja — grijeh I 

3. Toma, koji se zove Blizanac, jedan od apo¬ 
stola, ne bješe s njima, kad im se Isus javio. Rekoše 
mu dakle drugi učenici: „Vidjesmo Gospodina. 44 A on 
im reče: „Dok ne vidim na rukama njegovim vrtline 
od čavala, i ne metnem prsta svojega u mjesto od 
čavala, i ne metnem ruke svoje u rebro njegovo, ne 
ću vjerovati. 44 Eto, kako se onaj, koji se odalečuje od 
dobroga društva, lišava milosti. 0 koliko puta si ti ne 
samo ostavio dobro društvo nego još išao u zločesto 
društvo, tako da ne samo nijesi dobio nikakve milosti, 
nego još i izgubio onu, što si prije imao I Nego svetomu 
Tomi to još ne bi dosta. On nikomu ne htjede vjero¬ 
vati, da je Isus uskrsnuo, ni onim pobožnim ženama, 
ni Petru, ni Ivanu, ni onim dvjema učenicima iz Emausa, 
ni Mariji Magdaleni, ni svim apostolima, a jamačno ni 
Majci Isusovoj. Eto kako jedna pogrješka vuče za sobom 

drugu. Pače sv. Toma ne samo da ne vjeruje, nego 
još i tvrdokorno kaže, da ne će vjerovati tako dugo, 
dok upravo ne opipa Isusove rane. Dakle njemu nije 
dosta ni samo vidjeti ih, nego hoće da i ruke na njih 
stavi. Koliko ima krivnja u ovim nesmotrenim rije¬ 
čima : nevjerstvo, tvrdoglavost, oholost, sablazan i pre- 
uzetnost u propisivanju načina, kako mu se ima Isus 
javiti! Odatle spoznaj, da je vjei’a velik dar Božji; a 
uči se ujedno, da se nikada odviše ne uzdaš u svoj razum. 

Osam dana čekao je Isus na obraćenje sv. Tome. 
Apostoli su mu to vrijeme govorili, daje Isus uskrsnuo, 
i nagovarali ga, da vjeruje, ali on nijehotio. Jao sva¬ 
komu, koji se ogluši spasonosnim opomenama. I Bog zna, 
što bi se još bilo dogodilo sa sv. Tomom, da se nije 
sam Isus pobi’inuo za njegovo spasenje. Poslije osam 
dana bijahu opet učenici njegovi unutra i Toma s njima. 
Dogje Isus, kad su bila vrata zatvorena, i stade 
na sredinu i reče: „Mir vam 1“ Po tom reče Tomi: 
„Metni pi-st svoj ovamo i vidi ruke moje, i pruži ruku 
svoju i metni u rebro moje; i ne budi nevjeran nego 
vjeran. 44 Kako je dobar Isus I Javlja se upravo onako, 
kao što je sam sv. Toma hotio, samo da mu dade pri¬ 
liku, da se može osvjedočiti o njegovom uskrsnuću i 
javno ispraviti danu sablazan. Sad se i-asvijetli um 
Tomi, i srce mu se ugrije milošću. Pade Isusu pred 
noge, i nije više nevjeran i otvrdnut. Dvjema riječima 
ispravlja sablazan i očituje svoju tvrdu vjeru ne samo 
u uskrsnuće Isusovo, nego i u njegovo božanstvo ve- 
leći mu: „Gospodin moj i Bog moj. 44 Pripoznaj i 
ti u ranjenom Isusu Gospodina svoga i Boga svoga. 
Isus se prigne i ljubežljivo diže Tomu. te polaže nje¬ 
govu drhtavu ruku na svoje rane veleći mu: „Pošto me 
vidje, vjerovao si; blago onima, koji ne vidješe, a vje¬ 
rovaše. 44 Blago dakle i tebi, dragi kršćanine, koji, ako 

i ni jesi vidio Isusa u životu i metnuo ruke na njegove 
rane, vjeruješ, đa je on pravi Bog i čovjek, koji je 
svojom smrću otkupio ljude, te živiš po njegovom nauku! 

4. Apostoli po nauku Isusovu otidoše iz Jeruza¬ 
lema u Galileju. Ondje na jezeru Tiberijadskom 
(Genesaretskom) javi se Isus opet učenicima svojim, i 
to ovako: Bijahu zajedno Simon Petar, Toma, Nata- 
nael, Jakov i Ivan sinovi Zebedejevi i druga dva od 
učenika Isusovih. Reče im Simon Petar: „Idem loviti 
ribu." Rekoše mu: „Idemo i mi s tobom.“ Onda sjedoše 
u lagju, ali onu noć ne uhvatiše ništa. 0 kako su se 
tada milo morali sjećati na jedan drugi obilan ribolov, 
kad bješe Isus s njima u lagji! (Isp. Luk. 5.) Razma¬ 
traj ovdje siromaštvo onih priprostih ljudi ali ujedno 
i njihovu bratsku slogu. 0 kad bi svi današnji kršćani 
osobito zadrugari bili ovako složni, ne bi se sigurno 
toliko zla, pa i ubojstva, dogagjalo! Ali motri malko i 
onu njihovu radinost i zadovoljstvo. Premda su cijelu 
noć uzalud radili, i za onaj dan ništa ne ulovili, čime 
bi se prehranili, to ipak ne zdvajaju, kao što mnogi 
današnji kršćani u takovim slučajevima, već se izručaju 
providnosti Božjoj. — A kad bi jutro, stade Isus na 
obali, ali učenici ne poznaše, da je Isus. Reče im 
dakle Isus: „Dječaci! imate li što za jelo?“ Odgovoriše 
mu: „Nemamo.“ Reče im: „Bacite mrežu s desne 
strane lagje i naći ćete.“ Onda baciše, i već ne mo¬ 
gahu izvući je od mnoštva riba.“ Odatle sudi, kako 
poslušni bijahu učenici Isusovi. Na riječ nepoznata čo¬ 
vjeka, koji se jedva mogao što razumjeti u ribarenje, 
bacaju mrežu na desnu stranu lagje, premda su lako 
mogli misliti, kad nema ribe na lijevoj strani, ne će 
je biti ni na desnoj. A motri ujedno i ono njihovo ve¬ 
selje videći punu mrežu riba, tako da je ne mogu po¬ 
tegnuti. Kako dobar gospodar je Isus! Tko da mu ne 

služi ? Kako brižan otac jest On! Tko da ga ne ljubi 
i u nj se ne uzda u svim nuždama i potrebama ? 

Dok se Petar mučio, kako bi mrežu potegnuo u 
lagju, zagleda se Ivan u onog nepoznatog čovjeka na 
obali, prepozna ga i reče Petru: „To je Gospodin.“ 
Čuvši to Petar skoči u jezero, dok drugi učenici do- 
gjoše na lagji (jer nije bilo daleko od kraja nego oko 
dvije sto lakata) vukući mrežu s ribama. Pamti dobro, 
tko je prvi spoznao Isusa: Ivan, koji se najviše odli¬ 
kovao čistoćom. Pravo dakle reče jednom Isus: „Blago 
onima, koji su čistoga srca, jer će oni Boga vidjeti." 
Slijedi i ti sv. Ivana u čistoći, pak ćeš i ti Boga vi¬ 
djeti. A motri malko i onu goruću Petrovu ljubav k 
Isusu. Čim čuje, da je Isus na obali, ostavlja mrežu i 
ribe, lagju i drugove, i baca se u jezero samo da prije 
dopliva na kraj i pokloni se svomu ljubljenomu učite¬ 
lju. — Kad izagjoše na kraj, vidješe oganj naložen, i 
na njemu metnutu ribu, i hljeb. Isus im reče: „Prine- 
site od riba, što ste sad uhvatili." Simon Petar izvuče 
mrežu na kraj punu velikih riba, sto pedeset i tri, i 
od tolikoga mnoštva ne podere se mreža. Reče im 
Isus: „Hođite objedujte." Onda Isns uze hljeb i dade 
im, tako i ribu. Kako lijep, ako i malen objed pripravi 
dobri Isus svojim trudnim učenicima. Nego kako je 
vidjeti, svih su oči uprte u Isusa i čude se njegovoj 
slavi, tako da se ni jedan ne usugjnje niti ga što pitati 
niti pred njim jesti. Tada on sam u svojoj dobroti raz¬ 
dijeli im hljeb i ribu, da se okrijepe. Ako je već Isus 
ovako dobar i milostiv prema svojim milim na ovoj 
zemlji, što će tek biti u nebu, gdje im je, kako sam 
reče (Luk. 24, 30.), pripravio kraljevstvo, da jedu i piju 
za njegvim stolom! 

Poslije objeda reče Isus Simonu Petru: „Simone 
Ivanov! ljubiš li me većma nego ovi ?" Reče mu Petar : 

28 

,,Da Gospodine! ti znaš, da te ljubim/ 1 Tri puta ga 
Isus to isto zapita, a Petar mu svakiput zasvjedočio 
svoju ljubav. Tada, kako je rečeno na str. 200., preda 
Isus Petru vrhovnu pastirsku vlast riječima: „Pasi 
janjce moje; pasi ovce moje.“ Da, prije nego 
će otići Isus s ovoga svijeta k Ocu, ostavlja crkvi 
svojoj mjesto sebe vidljivu glavu: sv. Petra 1 doklegod 
bude crkve Isusove na zemlji, bit će i njezine glave u 
nasljedniku Petrovu: rimskom papi. To je ona nepo¬ 
mična stijena, pred kojom iščezavaju sve druge sljedbe 
i o koju se lome svi neprijazni joj ljudski napori. Tko 
je s ovom glavom združen po vjeri i ljubavi, taj si¬ 
gurno pripada Isusu ; dočim tko je od nje razdružen, 
taj nije Kristov. Blago tebi, koji pripadaš ovoj glavi. 
Ljubi ju, štuj i slušaj kano Krista. Kolika je to sreća 
biti članom jedino spasonosne katoličke crkve! Zahvali 
Bogu na toj velikoj milosti, ali i živi po nauku kato¬ 
ličke crkve, jer jedino tada se možeš nadati vječnom 
spasenju. Amen. 


RAZMATRANJE ŠEZDESET I DRUGO. 


0 Isusovom uzašašću na nebo. 

Na koncu svibanjske pobožnosti nemojte se nimalo 
čuditi, dragi kršćani, što sam čitav ovaj mjesec govo¬ 
rio o Isusu: njegovom životu, muci, smrti i uskrsnuću. 
Govoreći o Isusu: proslavio sam njega i Majku mu. 
Niti sam Majci štogod otrgao od slave, proslavivši joj 
Sina, niti bih bio više proslavio Majku slaveći ju bez 
Sina. Meni bijaše jedino to pred očima, da po moguć¬ 
nosti nadopunim lanjska razmatranja. Nu ne mislite, 
dragi kršćani, da sam ove godine izcrpio razmatranja 
o Isusu. Ja sam Istaknuo samo neke poznatije zgode 

iz njegova života, dok sam mnoge druge, ne manje 
znamenite, mukom mimoišao. A kako bi i mogao u 
mjesec dana, svaki dan samo pol sata, ispripovijediti 
sav Isusov život, život Boga-čovjeka, kad se već o pro¬ 
stom čovjeku dadu napisati čitave knjige! Sv. Ivan 
apostol (21, 25.) veli: ,,A ima i drugo mnogo, što učini 
Isus, koje, kad bi se redom popisalo, ni u sam svijet, 
mislim, ne bi mogle stati napisane knjige. 41 Mnogo sam 
dakle ispustio radi kratkoće vremena: pa buduć da mi 
valja danas završiti svibanjska razmatranja, završit ću 
ih najbolje, ako razmotrimo danas završetak Isusova 
ovozemnog boravka, ako razmotrimo njegovo uza- 
šašće na nebo. 

1. Najprije razmatrajmo dobrotu i prijaznost Isu¬ 
sovu. Poslije dovršenog djela otkupljenja može odmah 
slavodobitan k Ocu svomu u nebo, a on ostaje još 
četrdeset dana na zemlji, jer mu je milo biti sa 
svojim apostolima i s njima se zabavljati. U to vrijeme 
dao im je mnoge vlasti i govorio o kraljevstvu Božjem. 
Sveti Jeronim veli, da je zato hotio toliko dana ostati 
s njima, da se o njegovom uskrsnuću osvjedoče, i da ih 
pripravi na svoj teški rastanak, i oporukom im ostavi 
mnogo lijepih nauka navlastito o svom nebeskom kra¬ 
ljevstvu. Evo i s nama se dostojao biti čitav ovaj 
mjesec. Milo mu je bilo, što smo se ovoga mjeseca 
ovako lijepo o njem razgovarali, pak .hoće večeras da 
i nam oporučno ostavi nauk, što smo ga ovoga mjeseca 
čuli; hoće da nam ostavi uspomenu na svoj mučan ži¬ 
vot na ovoj zemlji, osobito pak na svoju tešku muku 
i smrt. Apostoli ga rado slušahu, a mislim da ste i vi 
cijeli ovaj mjesec rado slušali o njem govoriti. Nego 
kao što su si apostoli njegov posijedni nauk duboko u 
srce usadili, po njem živjeli i spasili se, isto tako treba 
da i vi, dragi kršćani, po čuvenom nauku živite, te še 

spasite. Kakogod se Isus dijelio od svojih apostola je¬ 
dući s njima u onom istom blagovalistu, u kojem je 
ustanovio presv. oltarski sakramenat, a možemo za 
stalno držati, da ih je tada i pri žestio, isto tako od- 
pušta večeras i vas iz ove pobožnosti, iza kako vas je 
danas svojim vlastitim tijelom nahranio. Zadnja opo¬ 
mena, što ju daje Isus svojim apostolima, jest, da ne 
idu nikamo iz Jeruzalema (kamo su po njegovoj zapo¬ 
vijedi došli iz Galileje), nego da ondje čekaju obećanje 
Očevo. To je što i vam preporuča Isus na rastanku: 
da ostanete pri nauku, što ste ga ovaj mjesec čuli, po 
njem živite, i čekate obećanje Božje t. j. dok vas Bog 
k sebi pozove u nebo. 

2. Po tom izvede Isus apostole na goru Ma¬ 
slinsku. Bijaše to nešto prije podneva; dan prekra¬ 
san, sunce spuštalo je svoje sjajne trakove na zemlju, 
zrak bijaše čist, nebo vedro kao ribje oko, samo nad 
Maslinskom gorom lebdio je tanan oblačić. Iz blago- 
vališta dakle izvede Isus svoje mile apostole na goru 
Maslinsku, a možemo lako misliti, da bijaše megju 
njima i Majka Isusova. A pratile su ga i sve one po¬ 
božne duše, koje je izbavio iz pretpakla, pošto, kako 
uče sv. oci, one su boravile na zemlji s Isusom svih 
četrdeset dana, i s njim su uzašle na nebo. Sad motri 
Mariju u onom smrtnom tijelu usred one slavne svite, 
opkoljenu sv. Ivanom Krstiteljem, svojim milim rodi¬ 
teljima Joakimom i Anom, svojim preljubaznim zaručni¬ 
kom sv. Josipom i t. d. Kako joj se svi raduju i čestitaju 
na pretrpljeloj žalosti, koju evo zamijeni radosti A motri 
malko i Isusa: s kakvim čuvstvima uzlazi na goru 
Maslinsku. Što sije morao misliti idući kroz vrt Getse- 
mani! Tu se malo zaustavi s Majkom svojom i aposto¬ 
lima, jer mu je sad to mjesto od blage uspomene. 0 kako 
se sada slatko sječa) oaih onka, što ih tan> pretrplje ; 

kako je veseo gledao na ono mjesto, gdje se krva¬ 
vim znojem potio, gdje ga neprijatelji uhvatiše i 
svezaše! Nema slagje uspomene, nego kad se čovjek 
sjeti, da je štogod pretrpio za Boga i spasenje ljudi. 
Blago tebi, ako i ti za Boga štogod strpljivo podneseš! 
0 kako ćeš se rado toga sjećati na smrtnoj postelji 
znajući, da te za to čeka obilna plaća na nebu! 

Sad se prenesi duhom vrh Maslinske gore. Gle, 
kako su svi pratioci opkolili Isusa, a on stojeći u sre¬ 
dini sve više im otkriva svoju ljepotu i veličanstvo. 
Svi drže oči svoje u njega uprte, i klanjaju mu se. 
Upri i ti oči svoje u nj, i slušaj, kako se dijeli s pri¬ 
sutnima, kako ih pozdravlja i tješi Veli im: Mili moji 
učenici! Došlo je vrijeme, da se od vas odijelim. Idem 
k Ocu. Pakao sam pobijedio, ljude sam spasio, vas 
pako kroz tri godine podučavao, kako treba da djelo 
otkupljenja po meni započeto nastavite. Vi me više uza 
se ne ćete imati ovako vidljiva. Znam, da ste slabi, 
ali ja vas ne ću ostaviti sirote; poslat ću vam Duha 
svetoga, da vas krijepi. A što da vam sada oporukom 
ostavim ? Blaga nemam, a časti nijesam ni sam želio. 
Ja vam ostavljam muke i progonstva. Istina, ja sam 
svijet svladao, ali kako su mene progonili, tako će 
progoniti i vas. Na sudove će vas predavati; iz sinagoga 
će vas tjerati, svim ćete biti omraženi imena mojega 
radi, i koji vas ubije, mislit će da je najveću uslugu 
Bogu učinio. Vi ćete plakati i jadikovati, a svijet će 
se veseliti; žalostit ćete se, ali vaša žalost obratit će 
se u radost. Idem, da vam pripravim mjesto u nebu, 
da gdje budem ja, učitelj vaš, budete i vi, službenici 
moji. S Bogom dakle, mili moji učenici, ufajte se u mene, 
jer ja sam svijet svladao. 

A ti, Mila moja Majko, s Bogom. Hvala ti, što si 
mi dala život. Znam, da ti je moj život bio pravo mu- 

čeništvo, i da ti je sedam mačeva u srce rinuo ; ali 
što ćeš mila majko, tako je moralo biti. Ta, kako bi 
se bio inače svijet spasio ? Nu ipak žalost ti se obra¬ 
tila u radost. Poslije onako mučnoga života, gorke muke 
i smrti uzlazim evo sada slavodobitan u nebo, da i 
tebi pripravim mjesto ; s pretpostavit ću te svim an- 
gjelima i svecima, sjedit ćeš tik do mojega prijestola i 
proglasit ću te kraljicom neba i zemlje. Dotle, mila 
moja Majko, s Bogom! S Bogom mili učenici; ljubazna 
Majko s Bogom! 

Evo i s nama se večeras oprašta Isus, iza kako 
smo ga ovaj mjesec pratili po teškom putu njegova 
života. A ni nama drugo oporučno ne ostavlja, nego 
što je ostavio svojim milim učenicima. Križ nam osta¬ 
vlja, muke i progonstva. Veli nam, da strpljivo podna- 
šamo nevolje i nezgode ovoga svijeta, pa ako ustrajemo 
do konca života, čeka nas kruna vječne slave u nebu. 
Hajde dakle, dragi kršćani, ohrabrite se i slijedite stope 
Kristove Grlete, kako je on po teškom putu došao do 
svoje slave; kakve je skoke učinio: iz neba uputio se 
u utrobu prečiste Djevice, iz utrobe došao u jaslice, 
iz jaslica na križ, iz križa u grob, iz groba opet u 
nebo. Ni ti ne ćeš drukčije, dragi kršćanine, ući u 
nebo. Sv. pismo, veli, da nam valja kroz mnoge ne¬ 
volje ući u kraljevstvo Božje. (Dj. ap. 14, 21.) Bori se 
dakle to kratko vrijeme ovoga zemaljskog života, nosi 
strpljivo križ, pak ti je pobjeda sigurna, vijenac te u 
nebu ne će minuti. 

3. Sad gle, što ono Isus radi. „Podignuvši ruke 
svoje blagoslovi ih.“ (Luk. 24, 50.) Kako lijepo 
blagoslivlje Isus svoje učenike i Majku! Zadnjeriječ i, 
što ili još na zemlji izgovara, jesu : „Mir vam osta¬ 
vljam, mir svoj dajem vam ; ljubite se inegju sobom, 
kako sam ja ljubio vas.“ Ah Isuse, blagoslovi i nas 


0 Isusovom uzašašću na nebo. 


439 


večeras, kako si se dostojao blagosloviti učenike svoje, 
prije nego si otišao u nebo. Blagoslovi najprije ovu 
dječicu, koja su ti bila uvijek najmilija. Daj da s 
godinama rastu u mudrosti i milosti tvojoj; da budu 
poslušna i pokorna svojim roditeljima, kao što si ti bio 
u Nazaretu poslušan svojoj Majci i branitelju svomu 
sv. Josipu. Nadalje blagoslovi, Isuse, ovu mladež: mla¬ 
diće i djevojke. Ulij im u srce pravu pobožnost i lju¬ 
bav k čistoći, toj najljepšoj krjeposti. Daj da taj biser 
čuvaju kao zjenicu oka svoga i nikada ga ne okaljaju. 
Blagoslovi takogjer ove roditelje: muževe i žene. Daj 
,da živu u ljubavi, miru i slozi, da jedan drugoga strpljivo 
podnose, djecu svoju za tebe odgoje i dobrim im pri¬ 
mjerom prednjače. Blagoslovi i ove starce i starice, 
koje je već dug niz godina k zemlji prignuo. Oprosti 
im grijehe ; pa ako još nijesu dosta pravdi tvojoj zado¬ 
voljili, daj da se radije ovdje još spokore, da tako uz¬ 
mognu lakše i brže doći u nebo. A Blagoslovi, Isuse, 
i ove sirote i udovice, kako si se dostojao blagosloviti 
svoju milu Majku. Ogledaj se na njihove suze. Budi 
im ti, o Isuse, i otac i majka, i prijatelj i zaštitnik. 
Napokon blagoslovi sve nas, o Isuse, i ostavi nam svoj 
sveti mir. Daj da se megjusobno ljubimo, kao što si 
to naložio svojim učenicima; daj da po tvom svetom 
nauku i primjeru, što smo ga ovoga mjeseca čuli, 
živimo, i s tobom se sastanemo u nebu. Ali Isuse, ja 
sam još na nekoga zaboravio: na grješnike, tvrdokorne 
grješnike, koji ne zaslužuju tvoga blagoslova. Oh, Isuse, 
pa zar samo njih ne ćeš blagosloviti? Ali kako će se 
večeras s tobom rastati bez tvoga blagoslova ? Ah nemoj 
ih od sebe odbiti, ne, mili Isuse; pa ako ih ne ćeš 
blagosloviti, a ti ih barem takni u srce, da se pokaju 
i k tebi obrate. Smiluj im se, Isuse, i ne dopusti, da 
u grijehu za uvijeke poginu. 

4. ,,I uznošaše se u a bo.« (Luk. ne24, 51.) 
Sad gledaj, kako se Isus malo po malo diže u zrak, i 
svi su u njega uprli oci. Upri ili i ti, jer do časa ga 
ne ćeš više vidjeti. Gle, kako se već visoko dignuo. 
Već je stigao do onog oblačića; oblak ga njihovim 
očima sakrio, premda oni još uvijek za njim gledaju. 
Dignuv se Isus nad nebeski svod, prije nego će ići u 
slavu svoju, zapjevaše angjeli, što ga prate: „Uzvisite, 
vrata, vrhove svoje, uzvisite se vrata vječua! Ide kralj 
slave.« Na to će drugi angjeli iz nutra: „Tko je taj 
kralj slave?« Odgovaraju ovi iz vana: „Gospod krjepak 
i silan, Gospod silan u boju.« Pitaju oni iz nutra: 
iil’ko j« taj, što ide iz Edoma u crvenim haljinama iz 
Bosre?« Odgovaraju iz vana: „On je krasno odjeven 
koracajući u veličini sile svoje.« ,,A kakve su ti to 
rane na rukama?« pitaju začugjeni angjeli iz nutra. 
Odgovara Isus: „Dopađoh ih u kući prijatelja svojih.« 
I tako ugje slavodobitan pred prijestol k Ocu, pokaže 
mu svoju čovječju narav, otkrije mu svoje rane, pokloni 
mu se, pred prijestol stavi mu znakove svoje preteške 
muke i smrti. Otac ga zagrli i posadi sebi na desnu, 
kao što davno prije proreče okrunjeni prorok David: 
„Eeče Gospod Gospodu mojemu: sjedi meni s desne 
strane.« (Ps. 109, 1.) 

Eto, kamo sam vas želio dovesti, dragi kršćani, na 
koncu svibanjske pobožnosti: tja do Božjega prijestola. 
Eto, tamo Spasitelja vašega na desnu stranu Očevu. 
Gore je i naša domovira. Mi smo samo putnici na 
ovoj zemlji. Nemamo ovdje stalnoga prebivališta, već 
buduće tražimo. U nebu nam je cilj i svrha naša; gore 
sve naše blago, jedina utjeha i radost naša. Dignimo 
dakle gore srca. Isus je i nam gore pripravio mjesto, 
samo ako ga uslijedimo. Blago nama, ako se s njim 
sastanemo u nebu! 

5. Napokon motri apostole i Mariju. Gle, 
kako stoje kao okamenjeni držeći još uvijek uprte oči 
u nebo, ne bi li možebit jošte spazili Isusa, koji već 
sjedi na desnu stranu Očevu. Dok svi tako napeto 
gledaju u nebo, gle, dva angjela stadoše pred njima u 
bijelim haljinama, koji i rekoše: „Ljudi Galilejci! šta 
stojite i gledate na nebo? Ovaj Isus, koji se od vas 
uze na nebo, tako će doći kao što vidjeste da ide na nebo.“ 
(Dj. ap. 1, 10. 11.) S kakvim su čuvstvima one pobožne 
duše ostale na vrhu brijega same bez Isusa! Kako je 
morao jedan drugoga zapanjen gledati. Žao im bilo za 
milim svojim učiteljem, koji ih evo ostavio sirote; ali 
opet s druge strane radovahu se njegovoj slavi, koju 
steče sebi tolikim mukama, i tješiše se, da i njih ta 
slava čeka u nebu. Radosnice ih poliše suze. Isusa 
doduše nemaju više uza se, angjela je nestalo, ali ne 
će zaboraviti nikada na ovo brdo. Onaj pako kamen, 
na kojem onda stajaše Isus i od koga se digne u nebo, 
bit će im do smrti od blage uspomene, kojega se već 
sada dosta nacjelivati ne mogu. A gle Mariju, kako 
ih sve tješi, ali ujedno i nagovara, da slijede Isusa u 
životu, ako hoće biti dionici njegove slave u nebu. 
I vama bijaše, pobožni kršćani, ovoga mjeseca tumačen 
život Isusov. Ugledajte se u Isusa, živite po čuvenom 
nauku, pak ćete se i vi spasti. 

6. „I oni mu se pokloniše i vratiše se u Jeruza¬ 
lem s velikom radošću.“ (Luk. 24, 52.) Prije dakle 
nego ostaviše goru Maslinsku, pokloniše se Isusu, i 
tada po njegovoj zapovijesti vratiše se u Jeruzalem 
čekajući u sobi, gdje su obično stanovali, na došašće 
Duha svetoga. Što su pak radili dotle u Jeruzalemu? 
Sv. pismo veli: „Ovi svi jednodušno bijahu ustrajni u 
molitvi sa ženama i s Marijom materom Isusovom i 
braćom njegovom.“ (Dj ap. 1, 14.) Odatle sudite, kako 

pobožne bijahu one duše. A klanjate li se i vi tako 
Isusu i jeste li uvijek tako ustrajni u molitvi? 

A kamo pak da ja odvedem vas, dragi kršćani, 
na koncu ove pobožnosti; komu da vas izručim ? Komu 
drugomu nego prečistoj Djevici, kojoj na čast obavismo 
ovu lijepu pobožnost. Njoj vas u naručaj izručam, njoj 
vas preporučam. Bacimo se dakle pred njezine noge, 
zahvalimo joj na dobivenim dobročinstvima i izručimo 
joj se ovako: 0 Marijo, majko Isusova, kraljice neba 
i zemlje ! Evo nas na koncu ovoga mjeseca pred tvojim 
nogama. A što da ti sada darujemo, prečista Djevice, 
za ona nadahnuća, kojima si nas ovoga mjeseca opsi- 
pala ? Ah znamo, znamo, što ti najviše voliš. Ti hoćeš 
imati srce naše, o Marijo. Ti nam veliš: Sinko, kćerko 
đaruj mi srce svoje. Evo ti ga dakle, o Marijo, mi ti ga 
svega prikazujemo. Ali srce naše je još uvijek mrzlo, 
neuredno, nesavršeno. No ti ga, Marijo, privini na svoje 
goruće grudi, ugrij ga, uredi i usavrši. Uz tvoje srce i 
naše će se srce upaliti ognjem svete ljubavi. Daj da 
odsele bude srce naše uvijek zatvoreno svijetu i nečistom 
duhu, a otvoreno samo tebi i sinku svomu Isusu. Bog 
zna, nije li možebit komu od nas ovo zadnja svibanjska 
pobožnost, o Marijo, kojom nas Sinak tvoj zove na po¬ 
koru i obraćenje života. Bilo kako mu drago, samo to 
te molimo, o prečista Djevice, da nas zaogrneš plaštem 
svoje materinske ljubavi i ne dopustiš, da izgubimo 
dušu, za koju se toliko bojimo i strašimo. Daj, molimo 
te, da u tvom krilu izdahnemo, o preljubezniva Majko, 
zagovornice naša vazda slavna i blagoslovljena, te se 
tako s tobom i Sinkom tvojim u vijeke združimo. Amen. 

Isti pisac izdao je još i ova djela. 


Časoslov (Breviarium). Drugo izdanje 1886, u 8-ni 

strana 72.for. —.40 

Katoličko pastirsko bogoslovje. Sveska prva 1886, u 
8-ni strana XVI i 520 .......... for. 3.30 

Sveska druga. 1887, u 8-ni strana VIII i 472 . . for. 3. — 

Pedagogika ili uzgojoslovje. 1889, u 8-ni strana VIII i 

234 broširana. . for. — .90 

Kruto vezana u pol kože ......... for. 1.10 

Homilije za sve nedjelje. 1891, u 8-ni strana VIII i 450 for. 2.20 

Homilije za sve blagdane. 1891, u 8-ni strana IV i 174 for. 1.— 

Obe sveske skupa vezane. for. 3.70 

Povjest pedagogike. 1893, u 8-ni strana Xi 277 broširana for. 1.20 

Kršćanska kćerka. Molitvenik za žensku mladež. 1895. 

Maleno izdanje. U platno vezan.for. — .30 

Fino izdanje sa zlatorezom u koži 90 nove., for. 1.20, 

for. 180 do.for. 4.— 

U bijelom vezu slično slonovoj kosti počam od for. 1.20 do for. 4 — 

Kršćanski mladić. Molitvenik za mušku mladež. Ma¬ 
leno izdanje. U platno vezan ........ for. — ,30 

